
1 

FREDERIK  den  Anden  ^  og  Dronning  Sophia  havde  allerede 
været  gift  i  flere  Aar,  men  endnu  var  deres  Ægteskab  kun 
blevet  velsignet  med  to  Døtre.  Kongen  var  ikke  ung  længere, 
det  40de  Aar  var  tilbagelagt,  og  Udsigten  til  en  Tronarving  syn- 
tes at  svinde  med  hvert  Aar,  der  forløb.  Ønsket  om  en  Søn  er 
et  fælles  menneskeligt  Ønske.  Det  næres  af  enhver,  der  har 
noget  at  efterlade,  enten  det  saa  er  Gods  og  Guld  eller  blot  en 
skrøbelig  Alderdom,  der  trænger  til  Pleje.  Men  Ønsket  vokser 
i  Utaalmodighed  og  Styrke,  naar  Arven  kræver  Kraft  baade  hos 
Fader  og  Søn  for  ikke  at  forspildes.  Danmark  var  et  Valgrige. 
Fik  Frederik  den  Anden  en  Søn,  kunde  han  endnu  haabe  at  se 
ham  voksen.  Sønnen  kunde  ikke  blot  blive  valgt  til  Tronfølger, 
men  blive  myndig  og  erfaren  og  under  Faderens  Øjne  lære  den 
Kunst,  som  een  kun  undte  ham :  engang  at  blive  Konge  uden  at 
bortskænke  noget  af  den  kongelige  Magt.  Men  trak  det  ud, 
skulde  Tronarvingen  være  et  Barn,  medens  hans  Fader  var  en 
Olding,  saa  kendte  Frederik  den  Anden  sin  Adel  for  vel  til  ikke 
at  vide,  at  Valget  maatte  købes  med  Ofre  og  Tronbestigelsen 
med  nye.  Og  skuffedes  endelig  ganske  Haabet,  blev  han  sonne- 
løs, saa  laa  Fremtiden  mork  og  truende.  Kongens  Død  vilde  da 
blive  Løsnet  til  Uro  og  rimeligvis  Borgerkrig. 

Frederik  den  Anden  (Fig.  1)  gjorde  under  disse  Forhold,  hvad 
enhver  fornuftig  Mand  og  Fader  vilde  gore.  Han  tog  Virkelig- 
heden som  den  var,  opgav  ikke  sit  Haab,  lod  sig  heller  ikke 

forblinde  deraf,  men  sikrede  sig  det  mindre,  som  Omstændig- 
hederne tilbød  ham.  Han  havde  jo  to  Døtre;  selv  stod  han  for 


Fig.  1.  Frederik  den  Anden. 
(Maleri  af  Melchior  Lorichs  1580?) 


Øjeblikket  paa  en  venskabelig  Fod  med  sit  Rigsraad.  Han  be- 
vægede det  da  til  at  give  ham  et  skriftligt  Tilsagn  om,  at  saa- 
fremt  han  døde  uden  mandligt  Afkom,  skulde  kun  den  blive 
valgt  til  Konge,  der  samtidigt  ægtede  en  af  hans  Døtre.  —  Men 


A\/(-//;,  /" 


SAMSO 


Fig.  2.  Samsø. 
(Efter  Generalstabens  Kort.) 

hvem  af  de  to  det  skulde  være,  der  saaledes  skulde  blive  Dron- 
ning, forbeholdt  Rigsraadet  sig  selv  at  afgøre.  En  mærkelig  Be- 
stemmelse, der  paa  een  Gang  viser  os  Kongens  Indflydelse, 
Rigsraadets  nidkære  Hævden  af  sin  Valgret  og  den  uvilkaarlige 
Magt,  som  Arvelighedens  Begreb  desuagtet  besad  ^ 

Det  Haab,  som  Kongen  lønligt  nærede,  deltes  af  hans  Folk. 
Man  maa  have  oplevet  en  Borgerkrig  som  Grevens  Fejde;  man 
maa  selv  have  set  eller  hørt  sine  Forældre  fortælle  om  de  bræn- 
dende Herregaarde,  de  flygtende  og  forfulgte  Adelsmænd,  om 
Bønderne,  der  halshuggedes  i  tusindvis  ved  Aalborg,  og  om 
Hungersnødens  Optrin  i  København;  man  maa  være  fortrolig 
med  alle  disse  en  Borgerkrigs  Rædsler,  for  med  den  rette  Inder- 
lighed og  Andagt  at  længes  efter  Fødslen  af  en  Prins  med  uom- 
tvistelig Adkomst  til  Tronen.  Fra  den  højeste  til  den  laveste  var 
der  neppe  een,  der  ikke  nærede  denne  Følelse.  Kunde  end  For- 
delene ved  en  Tron-Ledighed  et  Øjeblik  tage  sig  lokkende  ud 
for  en  adelig  Tankegang,  saa  var  dog  Skyggesiderne  i  for  friskt 
et  Minde,  til  at  nogen  for  Alvor  skulde  ønske  et  saa  voveligt 
Spil.  Om  dette  ene  Ønske  var  derfor  alle  enige. 

Hvad  man  af  Hjertet  ønsker  og  haaber,  det  forjættes  en  alt 
af  den  forudilende  Indbildningskraft,  naar  Virkeligheden  synes 
at  tøve  for  længe.  Hvad  Under  da,  at  i  en  Tid  som  hin,  hvor 
man  ikke  kendte  nogen  Grænse  mellem  det  naturlige  og  over- 
naturlige, hvor  Folkets  Sind  var  friskt  og  skaberkraftigt,  men 
gennemtrukket  af  Overtro,  at  i  en  saadan  Tid  Længslen  iklædte 
sig  synlig  Form,  og  Naturens  hemmelighedsfulde  Magter  toges 
i  Beslag  for  at  varsle  om  dens  Komme,  som  alle  saa  længsels- 
fuldt ventede. 

Kun  faa  Øer  i  Danmark  er  af  Naturen  saa  vel  formede  til 
Hjemsted  for  Havfolk  —  eller  dog  til  Troen  paa  dem  —  som 
Samsø  (Fig.  2).  Syd  for  Kyholm  danner  Stavns-Fjord  et  lunt 
indhegnet  Børnekammer  med  talrige  Sole-Pladser  og  Øpuder. 
Nord  for  Kyholm  afgiver  Kattegat  en  prægtig,  højloftet  Storstue 
med  Grønglar  og  Bølgevip  lige  op  til  „Hjelm"  (Fig.  3)  og  „Hel- 
genæs". 

I  November  1576  —  saa  fortæller  den  gamle  Beretning  — 

kom  en  Bonde  fra  Samsø  til  Kalundborg,  hvor  netop  Herre- 
dag holdtes,  og  bad  om  at  faa  Kongen  i  Tale.   Frederik  den 


Fig.  3.  Øen  Hjelm  fra  S\'dsiden. 

Anden  var  ikke  til  Stede,  men  Rigsraaderne  spurgte  Bonden  ud 
om  hans  Ærinde.  Han  fortalte  da,  at  han  havde  hjemme  paa 
Samsø  paa  den  nordøstlige  Kant  af  Øen,  skraas  for  Kyholm. 
Hans  Hus  laa  ved  Stranden.  Som 
han  en  Dag  gik  paa  Marken,  var  en 
dejlig  Kvinde  (Fig.  4)  stegen  op  af 
Bølgerne  og  havde  befalet  ham  at 
drage  til  Kongen  og  melde  ham,  at 
Dronningen  var  frugtsommelig  og 
skulde  føde  en  Søn,  der  engang 
skulde  blive  en  ypperlig  Herre  og 
Konge  i  Norden.  Men  efterdi  Lan- 
det var  fuldt  af  Synd,  idet  Drukken- 
skab, Løsagtighed,  Hovmod  og  Selv- 
raadighed  tog  hver  Dag  mere  Over- 
haand,  skulde  Kongen  være  betænkt 

paa   at   afskaffe   sligt,    at   ikke   Guds         Fig.  4.   En  Havfrue  smykker  sig. 

Naade  og  Velsignelse  skulde  vendes     ^''"^"'''trnd.''H"'Hiid:hrandf  ' '""'" 

til  Vrede  og  Straf.  —  Bonden  havde  forgæves  undskyldt  sig 
med,  at  han  var  en  fattig,  enfoldig  og  uanselig  Mand,  der  ikke 
turde  bringe  slig  Besked  paa  saa  høje  Steder,  det  kunde  mulig 
komme  til  at  gælde  hans  Liv.  Havfruen  havde  blot  svaret  ham: 
„Vær  trøstig  og  frimodig,  det  er  ikke  dit  eget  Budskab,   men 

Vorherres.   Han  skal  vel 
bevare  dig." 

Det  var  en  usædvanlig 
Form  for  Meddelelse.  Man 
var  jo  mest  vant  til  at  anse 
Havfruer,  i  det  mindste  naar 
de  steg  op  paa  Land,  for  at 
være  i  den  Ondes  Tjeneste. 
Selv  om  de  heroppe  nøjedes 
med  blot  at  danse  paa  Tilje 
(Trægulv),  var  det  fælles 
Antagelse  baade  ved  Øster- 
sø og  Vesterhav,  at  dette 
kun  var  forførende  Kun- 
ster, hvorved  de  søgte  at 
faa  Menneskene  i  deres 
Garn.  Det  var  derfor  et 
Udtryk  for  Afsky  og  For- 
bitrelse, naar  man  i  Edin- 
burg  for  en  halv  Snes  Aar 
siden  havde  dristet  sig  til 
offentlig  at  afbilde  Landets 
Dronning,  Maria  Stuart,  som  en  Havfrue,  der  dansede  paa  Tilje 
(Fig.  6)  og  lokkede  Jarlen  af  Bothwell. 

Med  Rette  foretrak  derfor  de  danske  Rigsraader  at  indberette 
denne  vanskelige  Sag  til  Kongen.  Frederik  den  Anden,  der  op- 
holdt sig  paa  Antvorskov,  lod  Bonden  føre  til  sig,  og  her  gentog 
han  nu  i  Kongens  Paahør,  hvad  han  havde  sagt  til  Rigsraaderne. 
Hans  Fortælling  gjorde  forskelligt  Indtryk.  Nogle  af  Hoffolkene 
forundredes,  andre  trak  paa  Smilebaandet,  men  Frederik  den 
Anden  tog  Sagen  i  Alvor.   Han  ønskede  til  Gud,  at  Tidenden 


i 

^ '  'L, 

Fig.  5.  En  Havfrue,  indhugget  i  en  Dørindfat- 
ning paa  Nørlund,   der  opførtes  nogle  faa  Aar 
efter  Christian  IV's  Fødsel. 
(Fotografi  af  Kr.  Hude.) 

om  Prinsen  maatte  være  sand.  Hvad  Synden  angik,  saa  skulde 
han  søge  at  afskaffe  den,  som  det  sømmede  sig  en  kristelig 
Herre.  Derpaa  gav  han  Bonden 
en  fyrstelig  Tærepenge  med 
paa  Vejen  og  lod  ham  drage 
hjem  i  Fred. 


Fig.  6.   Marie  Stuart  som  Havfrue. 
Smæde-Opslag  fra  Marts  1 567  i  Edinburg. 

M.  R.  ^=  Maria  Regina. 
I.  H.  —James  Hepburn,Jarl  af  Bothwell. 


Havfruens  Spaadom  tegnede 
til  at  opfyldes.  Dronningen  var 
virkelig  i  velsignede  Omstændig- 
heder. Haabet  voksede  hos  alle 
og  ikke  mindst  hos  Kongen.  Da- 
tidens Vilkaar  førte  det  med  sig, 
at  Hoffet  førte  et  temmeligt  om- 
flakkende Liv.  Kongen  havde 
ikke  som  nu  en  fast  Residens, 
men  opholdt  sig  snart  i  en  Lands- 
del, snart  i  en  anden.  De  to  Døtre 
var  saaledes  begge  fødte  paa 
Rejser,  den  ældste  paa  Koldinghus,  den  yngste  paa  Skanderborg. 
Men  Dronningens  Tilstand  gjorde  nu  Ro  tilraadelig,  og  Kongen 
valgte  sit  Yndlings-Slot  Frederiksborg  (Fig.  7)  til  hendes  Op- 
holdssted. Det  var  en  Plet,  der  var  som  skabt  hertil.  Slottet  var 
nylig  blevet  fuldendt  og  indrettet  med  alle  Datidens  Bekvemme- 
ligheder. Prægtigt  saa  det  ud,  som  det  laa  der  i  den  stille  Skovsø, 
med  de  to  firkantede,  slanke  Taarne,  der  ligesom  voksede  op  af 
Vandet.  Alt  aandede  Ro  og  Fred:  til  de  tre  Sider  den  mægtige 
Bøgeskov,  til  den  fjerde  et  Par  straatækte  Landsbytage.  Red 
man  nemlig  over  Broholmen,  forbi  de  to  smaa  buttede  Taarne 
(Fig.  8  og  9)  —  omtrent  de  eneste  Minder  fra  hin  Tid,  som  endnu 
har  holdt  sig  —  saa  kom  man  ikke  som  nu  ind  i  Hillerød  By,  men 
kun  forbi  et  Par  spredte  Bønderhuse,  hvoraf  det  nærliggende 
Slot  i  Tidens  Løb  har  skabt  en  Købstad.  Stedet  var  sundt.  Slot- 
tet laa  frit  og  dog  skærmet  af  Skove,  ingen  ublid  Luftning  fik 

Lov  til  at  stryge  derind.  Men  trodsTreden  og  Stilheden  var  her 
dog  ikke  kedeligt  eller  Livet  ensformigt.  Om  Morgenen  vaktes 
man  af  Sang  fra  den  anden  Side  Søen;  det  var  Peblingerne,  der 
sang  i  Frederik  den  Andens  nybygte  Skole.  De  gav  Landsbyen 
Liv,  naar  Skoletiden  vel  var  til  Ende.  Paa  Slottet  selv  var  der 


Fig.  7.  Frederiksborg  paa  Frederik  II's  Tid. 
(Efter  Hans  Kniepers  Tapet  i  Nationalmuseet  i  København.) 

nok  at  se  for  den,  der  havde  Øje  for  sligt.  Der  var  det  nye 
Fasanhus  med  disse  den  Gang  saa  sjældne  Fugle.  Der  var  den 
smukt  holdte  Abildhave.  Der  var  endelig  Dyrehaven  med  alle 
dens  indfødte  Beboere  og  den  brogede  Blanding  af  fremmede 
Dyr,  ligefra  Bøflerne  til  de  silkeuldede  Faar,  som  her  skulde 
vænne  sig  til  nordisk  Vejrlig'.  Hertil  kom  endnu  de  udsøgte 
Heste  i  Folehaven,  og  Frederiksborgs  Stolthed,  Køerne  af  den 
store  Race,  som  kun  opdrættedes  deri 

Fig.  S.  Det  ene  af  de  to  runde  Taarne  paa  Frederiksborg,  opførte  af  Frederik 
(Efter  Fotografi  af  Kr.  Hude.) 


II   iru^. 


Og  trængte  saa  Dronningen  til  lidt  mere  Bevægelse  i  fri  Luft, 
var  der  Spadsereture  nok  i  Slottets  Omegn.  Der  var  Vejen  ned 

til  den  smukke  Badstue  (Fig.  10),  der  som  en  henkastet  lille 
Herregaard  tittede  rødligt  frem  mellem  Træerne  og  spejlede  sig 
med  dem  i  den  afsides  Sø.  Der  var  Vejen  til  „Sparepenge"  eller 
til  „Frydensborg"  med  den  vildsomt  anlagte  Have,  lutter  Minder 

om  hendes  Husbond  og  den  Kærlighed,  hvormed  han  omfattede 
denne  sin  Yndhngsplet. 

Her  i  disse  fredelige  Omgivelser  og  denne  venlige  Natur  til- 
bragte altsaa  Dronning  Sophia  de  sidste  Maaneder  i  Ro  før  sin 
Nedkomst.  Alt  syntes  at  varsle  godt.  Hun  var  glad  og  munter, 
trættedes  ikke  ved   Bevægelse  og  bevarede  et  uafbrudt  Vel- 


Fig.  10.   Badstuen  ved  Frederiksborg  Slot. 
(Tegning  af  Alfred  Larsen.) 

befindende.  Kloge  Folk  troede  af  hendes  Figur  at  kunne  slutte, 
at  hun  denne  Gang  skulde  blive  Moder  til  en  Prins.  Hun  var 
fyldigere  end  forrige  Gang,  men  desuagtet  mindre  besværet, 
hun  kunde  tale  meget  uden  at  overfaldes  af  Ængstelser,  og  selv 
en  Udflugt  til  Kronborg  var  hende  ikke  for  anstrængende.  Alt 
var  i  Orden  til  den  lilles  Ankomst.  Allerede  i  Januar  Maaned 
1577  var  der  skrevet  til  tre  erfarne  Adelsfruer,  der  havde  hjul- 
pet Dronningen  ved  tidligere  Fødsler,  nemlig  Anna  Verner  Pas- 

Troels-Lund:   Hisioriske  Fortællinger  I  2 

bjergs,  Hildeborg  Ejler  Krausses  og  Margrethe  Folmer  Rosen- 
krans's om  ogsaa  denne  Gang  at  give  Møde,  et  Ønske  eller  en 


Fig.  11.   Hertuginde  Elisabeth  af  Meklenborg,  Datter  af  Frederik  I  af  Danmark. 

(Maleri  paa  Rosenborg.) 

Befaling,  der  betimeligt  blev  efterkommet.  Til  Stede  var  natur- 
ligvis ogsaa  Hovmesterinden,  den  hos  Dronningen  saa  højt  an- 
skrevne Inger  Oxe,  en  Søster  til  den  nys  afdøde  Peder  Oxe  og 

Tyge  Brahes  Plejemoder.  Endelig  ankom  ogsaa  den  19de  Marts 
Dronningens  Moder,  Hertuginde  Elisabeth  af  Meklenborg  (Fig. 
11),  thi  hun  savnedes  ikke  ved  saadanne  Lejligheder.  Naar  nu 
hertil  regnes  tvende  Kvinder,  hvis  Fag  slige  Sager  var,  vil  det 
ses,  at  alle  rette  vedkommende  var  til  Stede  og  den  fornødne 
Hjælp  ved  Haanden. 

Tiden  led.  Skovbunden  grønnedes  allerede.  Allikerne  paa 
Slottet  fløj  travlere  om  end  tilforn,  medens  de  skrigende  san- 
kede til  Reden.  De  første  Foraarsbebudere  lod  sig  alt  til  Syne. 
Kongen  selv  var  kommen  til  Slottet  for  at  være  nær  i  det  af- 
gørende Øjeblik.  Da  det  lod  vente  paa  sig,  udfyldte  han  Tiden 
med  at  strejfe  om  i  Omegnen,  snart  paa  Jagt,  snart  blot  for  at  se 
sig  om,  ofte  ledsaget  af  Dronningen.  Overalt,  hvor  han  kom  hen, 
indlod  han  sig  i  Samtaler  med  Bønderne,  spurgte  dem  ud,  lyt- 
tede til  deres  Klager  og  hjalp  hvor  han  kunde.  Det  var  saa  hans 
Sædvane,  som  gjorde  ham  i  høj  Grad  afholdt  af  Menigmand. 
Men  han  vidste  tillige,  at  han  her  fortrinsvis  var  vel  set,  thi  alle- 
rede Nytaarsdag  havde  han  lovet  at  eftergive  Bønderne  i  Kø- 
benhavns Len  a!  deres  Gæld  for  ubetalt  Landgilde,  en  Gave, 
der  svarede  til  17—18,000  Tønder  Korn.  Det  kongelige  Brev 
desangaaende  udstedtes  vel  først  den  20de  Maj  ^  men  Rygtet 
derom  var  ilet  forud  og  havde  overalt  skabt  glade  Ansigter.  Det 
var  denne  Glæde,  som  det  morede  ham  at  se  Spor  af.  Nu,  da 
hans  egen  Lykke  stod  paa  Spil,  var  det  ham  en  Beroligelse  at 
vide  at  have  grundfæstet  andres. 


3 
Men  Uvirksomheden  paa  Frederiksborg  blev  ham  dog  uud- 
holdelig i  Længden.  Paa  een  Dag  eller  to  kunde  han  udfore  alle 
Ugens  Forretninger.  Naar  han  havde  redet  til  København  og 
tilbage  igen  og  i  Hovedstaden  afgjort  de  faa  vigtige  Sager,  som 
kunde  falde  for,  og  naar  han  en  Gang  om  Ugen  havde  gæstet 
Kronborg  og  set,  hvorledes  Arbejdet  skred  fremad,  saa  var  hans 
Gerning  endt.   Resten  af  Tiden  maatte  da  vies  til  Lediggang. 

Men  den  var  ham  uvant.  Ellers  plejede  han  altid  at  flakke  fra 
Sted  til  Sted.  Udfyldte  end  Syslen  med  Statssager  den  mindste 
Del  af  hans  Dag,  saa  var  han  dog  paa  sin  Vis  aldrig  ledig,  Rej- 
sens Besværligheder  forøgedes  ved  trættende  Jagter  og  vold- 
somme Rideture.  Fra  tidlig  Morgen  til  sildig  Aften  var  han  be- 
standig paa  Færde,  til  Hest,  til  Fods,  i  Raadssalen,  i  Kær  og 
Moser,  ved  Drikkebordet,  overalt  var  han  den  ivrigste  af  dem 
alle.  Altid  nye  Omgivelser,  nye  Ansigter,  nye  Egne,  saaledes 
var  han  vant.  Men  her  var  han  tvungen  til  ensformig  Ro.  Herre- 
gaarde var  der  næsten  ingen  af  omkring  Frederiksborg,  han 
havde  jo  selv  købt  de  fleste  op  for  at  udvide  sin  store  Jagtbane 
i  Nordsjælland.  Jagt  hver  Dag  paa  samme  Steder  blev  kedelig  i 
Længden.  Og  Dronningens  Tilstand  lagde  Baand  paa  altfor 
støjende  Munterhed  ved  Drikkelaget.  Hvad  var  der  saa  andet 
tilbage  end  at  kede  sig  eller  i  Tankerne  at  kredse  om  den  Be-. 
givenhed,  der  forestod,  hvis  Udfald  han  med  al  sin  Kraft  og  al 
sin  Higen  hverken  kunde  fremskynde  eller  rokke  et  Hanefjed 
fra,  hvad  der  var  bestemt. 

Noget  maatte  han  bestille;  men  hvilket?  Det  maatte  være 
noget  usædvanligt.  Kamp  mod  en  Modstander,  der  lagde  Beslag 
paa  alle  hans  Kræfter.  —  Han  traf  et  Valg,  der  var  betegnende 
baade  for  ham  og  hans  Tid. 

Nordvest  for  Kronborg,  ikke  langt  fra  det  nuværende  Marien- 
lyst, laa  der  paa  Strandmarken  en  uhyre  Sten.  Den  havde  rime- 
ligvis ligget  der  i  Aartusinder  og  var  kendt  rundt  om  i  Egnen 
under  Navnet  „Lappelykke".  Enhver,  der  saa  den,  maatte  er- 
klære det  for  en  Umulighed  at  flytte  den.  Den  besluttede  nu 
Frederik  den  Anden  at  tage  op  og  føre  til  Kronborg.  Han  lagde 
straks  Haand  paa  Værket.  500  af  de  stærkeste  Matroser  blev 
forskrevne  fra  København.  Det  blev  befalet  Nederlænderen 
Rudolf  fra  Deventer  at  gøre  Tegning  til  de  fornødne  Maskiner. 
Der  gaves  ham  Tømmermænd  nok  til  paa  Stedet  at  udføre  dem, 
150  Borgere  udskreves  fra  Helsingør.  I  Spidsen  for  denne  sam- 
lede Skare  rykkede  saa  Kongen  i  Marken  mod  Stenen.  Det 
æggede  ham  kun  endnu  mere,  at  man  fra  alle  Sider  erklærede 
hans  Forehavende  for  uudførligt.   Han  drev  med  al  Kraft  paa 

Værket,  og  inden  faa  Dages  Forløb  var  der  efter  Rudolfs  Teg- 
ning dannet  af  omhuggede  Træer  en  uhyre  Slæde.  Den  bestod 
af  de  største  Træstammer,  som  man  havde  kunnet  udsøge,  hver 
saa  svær,  at  der  behøvedes  20—30  Mand  til  at  bære  den.  Dem 
havde  man  lagt  i  to  Lag  krydsvis  oven  paa  hinanden,  og  sam- 
menføjet dem  med  150  vældige  Jernbolte,  hvoraf  hver  enkelt 
kun  med  Nød  kunde  loftes  af  en  Mand.  Det  hele  lignede  oven- 
fra set  en  uhyre  Harve  uden  Tænder.  I  denne  Slæde  blev  der 
saa  spændt  svære  Tove,  og  saaledes  trak  man  den  tæt  hen  til 
Stenen.  Men  nu  begyndte  den  vanskeligste  Del  af  Arbejdet,  at 
faa  Stenen  paa  Slæden.  I  10  Dage  arbejdede  man  herpaa.  En 
Masse  Loftestænger,  Egekiler,  hele  Træstammer  blev  knækkede 
som  Pinde  under  de  forgæves  Forsøg.  Men  endelig  lykkedes 
det,  idet  man  gravede  en  Fordybning  ved  Siden  af  Stenen,  an- 
bragte Slæden  deri  og  lod  saa  Stenen  ved  sin  egen  Vægt  synke 
ned  derpaa. 

Et  vældigt  Jubelraab  lød  fra  hele  den  forsamlede  Skare,  da 
dette  første  Skridt  var  naaet.  Kongen,  der  selv  var  til  Stede, 
—  han  kom  gerne  før  Daggry  ridende  fra  Frederiksborg  og 
ledede  personligt  Arbejdet,  —  stemmede  i  med.  Men  Pfalz- 
grev  Ludvig,  der  stod  ved  Siden  af,  sagde,  at  dermed  var  det 
ikke  gjort,  den  blev  nok  liggende  i  Hullet  alligevel.  Kongen  ind- 
gik da  Væddemaal  med  ham  om,  at  inden  Solnedgang  skulde 
den  være  flyttet  et  Stykke.  Skønt  Dagen  var  fremskreden, 
maatte  alle  tage  fat  paany.  250  Bønder  blev  hentede  fra  de 
nærmeste  Landsbyer,  og  under  Kongens  idelige  Opmuntringer 
halede  nu  enhver  af  alle  Kræfter,  saa  at  Stenen  før  Solnedgang 
var  flyttet  7  Fod  bort  fra  sit  oprindelige  Leje. 

Næste  Morgen  tidlig  mødte  Kongen  paany.  Alle  maatte  tage 
fat  paa  en  frisk,  og  Kongen  var  uudtømmelig  i  at  opmuntre  dem. 
Snart  kaldte  han  hver  enkelt  ved  Navn  og  roste  dem,  der  tog 
raskest  fat,  snart  satte  han  Liv  i  dem  paa  andre  Maader.  Engang 
sprang  han  saaledes  op  paa  Slæden  og  raabte:  „Træk  nu  mig 
med,  det  er  ingenting  for  saadanne  Kompaner  som  Jer!"  For- 
manden svarede:  ,Jo  nu  bliver  det  næsten  for  galt,  skal  vi  baade 
trække  Stenen  og  de  to  Kongeriger  med,  som  hviler  paa  Eders 

Skuldre."  Kongen  kom  til  at  le,  og  Formandens  Svar  forskaffede 
ham  en  Rosenobel. 

Saaledes  arbejdedes  der  i  7  Dage.  Alle  vilde  være  med.  Fre- 
derik den  Anden  havde  vidst  at  sætte  Liv  i  Arbejdet.  Hver  Dag 
blev  saarede  og  kvæstede  bragt  bort  S  men  nye  fyldte  straks 
deres  Plads.  Om  det  saa  var  Adelsmænd,  kom  der  en  Mængde 
til  og  spændte  sig  frivilligt  for.  Men  da  Stenen  var  slæbt  omtrent 
en  halv  Fjerdingvej  fra  sit  Sted,  og  laa  paa  den  Mark,  der  kaldes 
„Grønnehave",  altsaa  nær  ved  Kronborg,  hvortil  man  ventede, 
den  skulde  føres  —  saa,  da  man  en  Formiddag  arbejdede  med 

fuld  Kraft,  raabte 

Kongen  pludselig: 
„Hold  inde!  nu 
ligger  den  paa  sin 
Plads."  Et  uhyre 
Jubelraab  hilsede 
disse  Ord,  og  Kon- 
gen aftakkede  der- 
paa  alle  Arbejdere, 
som  han  belønne- 
de rigeligt  for  de- 
res Iver.  Men  in- 
gen forstod  egent- 
lig Meningen  med 
Kongens  Ord.  Der  syntes  kun  at  mangle  lidt  i,  at  Stenen  var 
ført  til  sit  Bestemmelsessted;  det  letteste  var  i  hvert  Fald  kun 
tilbage.  Hvorfor  afbrød  han  da  nu?  Var  det  en  pludselig  Ind- 
skydelse, et  smerteligt  Ryk  af  en  bekymret  Forudanelse?  Skulde 
denne  Stansning  betyde,  at  hvis  Kongen  blev  sønneløs,  var 
Arbejdet  til  ingen  Nytte;  og  fik  han  en  Søn,  kunde  det  jo  altid 
blive  fuldført.  Ingen  fik  det  at  vide.  Først  tre  Aar  efter  optog 
han  Arbejdet  paany,  og  lagde  Stenen  paa  den  yderste  Pynt  ved 
Kronborg  (Fig.  12),  dér,  hvor  Bølgerne  bryder  stærkest  ind. 


Fig.  12.    Krunborg  med  Stenen  toian. 
(Efter  Hans  Kniepers  Tapet  i  Nationalmuseet  i  Kobenhavn.) 

Kirkeklokkerne  havde  ofte  kaldt  Folket  til  Gudstjeneste. 
Sondag  efter  Søndag  var  der  blevet  bedt  i  alle  Kirker  for  Dron- 
ningens lykkelige  Nedkomst.  Rygtet  havde  tidt  meldt  den  Ny- 

Fig.  13.  Frederik  II's  Dronning,  Sophia. 

("Maleri  paa  Rosenborg.) 

hed,  man  ønskede,  —  saa  kom  da  endelig  den  saa  længe  og 
med  saa  megen  Spænding  imødesete  Stund.  Christian  den  Fjerde 
fødtes  den  12.  April  1577  Klokken  4  om  Eftermiddagen.  Sagnet 
fortæller,  at  Begivenheden  overraskede  Dronningen  paa  en 
Spadseretur,  saa  at  den  lille  kom  til  Verden  under  en  Torne- 
busk.   Denne   Beretning  har  vundet  saa  megen  Sikkerhed  i 

Folkemunde,  at  man  har  kunnet  paavise  Tornebusken  og  hun- 
drede Aar  efter  anføre  dens  Sted  paa  Kortet.  Virkeligheden  var 
imidlertid  en  Del  anderledes. 

Dronningen  (Fig.  13)  var  paa  Slottet  den  11.  April  om  Mid- 
dagen, da  de  første  Tegn  viste  sig.  Hun  blev  skyndsomst  bragt 
til  sit  Værelse,  hvor  alting  var  i  Stand;  men  denne  Gang  gik 
ikke  alt  saa  let  som  tidligere.  Smerterne  var  stærkere  end  sæd- 
vanligt og  udtømte  ganske  hendes  Kræfter,  hun  besvimede  flere 
Gange,  men  det  afgørende  udeblev  bestandig.  Det  blev  Efter- 
middag. Det  blev  Aften.  Det  blev  Nat.  Natten  gik  hen.  Endnu 
var  der  intet  sket.  Den  travle  Uro  og  spændte  Forventning,  der 
havde  grebet  alle,  da  Dronningens  Tilstand  rygtedes,  forvand- 
ledes lidt  efter  lidt  til  Ængstelse  og  Frygt.  Lydløst  sneg  man  sig 
om  paa  Trapper  og  Gange,  ingen  spurgte  dem,  der  kom  ud  fra 
Dronningens  Værelse,  Svaret  stod  skrevet  paa  deres  Ansigter. 
Kongen  var  i  et  andet  Stokværk  tæt  ved  Kirken.  Tiden  fore- 
kom ham  en  Evighed.  Snart  knælede  han  og  bad,  snart  lyttede 
han,  om  intet  Bud  kom  ned  ad  Gangen,  saa  listede  han  sig  ned 
for  at  spørge  sin  Svigermoder;  men  bestandig,  naar  hun  endelig 
kom  ud,  den  samme  ildevarslende  Rysten  paa  Hovedet. 

Langsomt  sneg  Natten  sig  hen.  Der  var  ikke  mange  Øjne, 
som  fik  Søvn  den  Nat  paa  Frederiksborg.  Morgenstrimerne  lys- 
nede alt  over  Bakkerne  imod  Øst,  Solen  steg  op,  og  Kerterne 
sluktes  paa  Trapper  og  i  Sale.  Haabet  sluktes  med  dem,  dagsky 
flygtede  det  for  Solens  Lys.  Thi  der  var  ikke  længer  nogen 
Tvivl,  Faren  var  overhængende.  Den  syge  mattedes  mere  og 
mere,  Kvindernes  Kunst  slog  ikke  længere  til,  hvert  Øjeblik 
kunde  være  det  sidste. 

En  vis  dump  Sløvhed  lagde  sig  over  alt  og  over  alle.  Skræk- 
ken gjorde  Dronningens  Moder  tavs  og  holdt  Kongen  tilbage  i 
hans  Kammer.  Det  var  mørke  Billeder,  der  nu  steg  frem  for 
hans  Sind.  Tidligere  havde  han  altid  kun  udmalt  sig  det  ned- 
slaaende  ved  ikke  at  faa  en  Søn,  men  kun  en  Datter.  Nu  holdt 
Virkeligheden  et  andet  nær  for  hans  Øje:  et  dødfødt  Barn  og 
hans  Hustru  som  Lig.  Forgæves  søgte  han  at  jage  disse  Tanker 
bort.  Morgenbønnen  gav  ham  ikke  den  vante  Fortrøstning;  han 

var  adspredt,  og  dog  rugede  Tanken  haardnakket  over  eet.  Alle 
disse  Afbrydelser,  der  ellers  vilde  have  forstyrret  ham,  naar  en 
Tjener  kom  for  at  sporge,  om  han  ønskede  at  spise,  en  anden 
for  at  melde,  at  Postrytteren  til  Kobenhavn  var  færdig,  det  var 
altsammen  kun  smertelige  Paamindelser  om  det  samme,  at  Tiden 
gik  og  ubonhorligt  nedbrød  det,  hvortil  hans  Haab  endnu  klam- 
rede sig. 

Hos  Dronningen  saa  det  ikke  lysere  ud.  Hun  hvilede  selv,  et 
Billed  paa  Smerter,  i  den  højryggede,  gammeldags  Bænkestol, 
halv  bevidstlos,  indtil  Lidelserne  paany  skræmmede  hende  op. 
Rundt  om  hende  stod  alle  hendes  Hjælpersker,  hjælpeløse  og 
raadvilde,  med  sløve  Træk  og  dog  Feberglod  i  Øjet,  Tegn  paa, 
at  de  havde  gennemvaaget  en  Nat  og  været  Vidne  til  Smerter, 
men  ikke  til  deres  Udfald.  Halv  mekanisk  udførte  de  deres 
Gerning,  rettede  ved  den  syge  og  rakte,  hvad  hun  bad  om; 
deres  Bevægelser  var  trætte  og  dog  mere  end  punktlige,  præ- 
gede af  den  Højtidelighed,  hvormed  man  plejer  en  døende.  Thi 
dette  ene  lød  tyst,  men  tydeligt  fra  alt  derinde,  fra  den  syges 
Træk  og  fra  alle  hendes  Omgivelser:  Hun  overlever  det  ikke. 

Dagen  sneg  sig  langsomt  hen.  Det  blev  Formiddag.  Det  blev 
Middag.  Peblingerne  paa  den  anden  Side  Søen  støjede  som 
sædvanligt,  naar  de  som  løsslupne  Fanger  stormede  fra  Skolen. 
Slotsuhrets  Viser  pegede  paa  Tolv  saa  roligt  som  altid.  Men 
inde  i  Slottet  maaltes  Tiden  med  en  anden  Maalestok,  dér  blev 
Minuterne  Timer,  Timerne  en  Evighed.  Ingen  af  dem,  der  havde 
Dronningen  kær,  nød  noget  eller  deltog  i  Dagens  vante  Sysler, 
hun  var  det  Punkt,  hvorhen  alles  Tanker  alene  var  rettet.  Men 
lige  langsomt  og  lige  afmaalt  drejede  Viserne  sig,  sneg  Tiden  sig 
hen.  Tom  paa  Begivenhed  spottede  den  dem,  der  haabede  endnu, 
og  dem,  der  fortvivlet  havde  opgivet  det.  Taalmodighed  indøves 
i  Slot  saavel  som  i  Hytte. 

Klokken  nærmede  sig  alt  til  Fire.  Da  kunde  Dronningens 
Moder  ikke  holde  det  længere  ud  derinde.  Hun  saa  for  godt,  at 
al  deres  Omhu,  al  deres  Kunst  intet  formaaede.  Som  man  i 
Skibbrudet  klamrer  sig  til  det  ringeste  i  Haab  om  Frelse,  saa- 
ledes  satte  hun  nu  sin  Lid  til,  at  en  maaske  kunde  hjælpe,  en, 

som  alle  havde  omtalt  som  en  erfaren  Kvinde,  Hofpræsten 
Christoffer  Knopfs  Hustru,  som  man  vidste  var  paa  Slottet. 
Hurtigt  fik  hun  sendt  Bud  efter  hende,  og  Budet  traf  hende, 
just  som  hun  stod  udenfor  Slotsporten  og  ventede  paa  Efterret- 
ninger deroppe  fra.  Straks  var  hun  villig,  men  løb  dog  først  for 
at  hente  et  Par  andre  haandfaste  Kvinder,  der  med  hende  kunde 
løfte  og  haandtere  den  syge.  Det  var  et  Øjebliks  Sag  at  faa  dem 
samlede,  og  i  et  Nu  gik  det  op  ad  Trapperne.  Men  næppe  naaede 
de  Døren,  førend  deres  Komme  var  unødvendigt.  Dronningen 
var  i  samme  Øjeblik  lykkelig  nedkommen  med  en  Søn. 

Med  glad  Forbavselse  overbeviste  man  sig  om,  at  Barnet 
aandede  og  var  friskt  og  velskabt.  Det  overlodes  derpaa  til  en 
Del  af  Kvindernes  Behandling,  Resten  bragte  den  besvimede 
Dronning  til  Sengs.  Som  en  Løbeild  fløj  Efterretningen  over 
Slottet.  Først  bragtes  den  naturligvis  til  Kongen.  Han  laa  just 
bleg  og  opløst  i  Angst  og  Smerte  knælende  i  sit  Kammer,  da 
han  hørte  hurtige  Trin  paa  Gangen.  Det  var  hans  Svigermoders 
Kansler,  Joachim  Straalendorf,  som  kom  løbende  for  at  bringe 
ham  det  glædelige  Budskab.  Som  ude  af  sig  selv  sprang  Kongen 
op,  greb  100  Rosenobler  og  rakte  ham  til  Tak  for  den  gode 
Tidende,  knælede  saa  atter  og  takkede  Gud  og  skyndte  sig  der- 
paa ned  til  sin  Hustru  og  den  nyfødte  Søn, 

Alt  dette  havde  kun  været  nogle  faa  Minuters  Sag.  Men  der 
var  meget  at  ordne,  førend  man  kunde  lade  nogen  komme  ind. 
Den  lille  maaite  først  svøbes  og  hvert  Spor  af  Begivenheden 
fjernes  fra  Dronningens  Værelse,  førend  Kongen  kunde  ind- 
lades. Han  maatte  da  taalmodigt  vente  udenfor  Helligdommen. 
Det  gik  ham  ikke  bedre  end  andre  Ægtemænd,  Barselstuens 
Tærskel  betegnede  Grænsen  for  hans  Magtfuldkommenhed. 
Den  første,  der  blev  i  Stand,  var  den  lille.  Med  straalende  An- 
sigt bragte  Bedstemoderen  ham  ud,  vasket  og  sirligt  svøbt,  og 
forestillede  ham  for  hans  Fader.  Henrykt  tog  denne  sin  første- 
fødte Søn  i  sine  Arme,  kyssede  ham  og  betragtede  smilende  de 
spæde  Træk.  Naar  han  saa  rigtig  til,  kunde  han  dog  vist  finde 
Spor  af  al  den  Storhed,  som  Havfruen  havde  varslet  ham.  Saa 
meldtes  der,  at  der  nu  var  i  Stand  hos  Dronningen.   Kongen 

ilede  derind  og  traf  hende  hvilende  i  den  store  Himmelseng, 
hvis  Omhæng  dæmpede  Belysningen  over  de  blege  Træk,  mat 
og  medtaget,  men  med  et  saligt  Smil  i  de  glansfulde  Øjne  og  om 
den  ellers  saa  kække,  nu  af  Smerten  ligesom  forfinede,  lille 
Mund.  Hun  var  nylig  vaagnet  af  Besvimelsen,  hendes  første 
Ord  havde  gældt  hendes  Husbond.  Nu  stod  han  foran  hende 
og  lykønskede  hende,  og  ved  Synet  af  ham  vendte  atter  Livets 
og  Glædens  Rødme  tilbage  paa  hendes  Kinder. 

Derpaa  vendte  Kongen  sig  til  de  omværende,  til  hans  Sviger- 
moder og  Adelsfruerne,  og  takkede  dem  hver  især  hjerteligt  for 
den  Hjælp,  de  havde  ydet  hans  Hustru.  Hermed  var  Dagens 
Begivenhed  til  Ende.  Alle  fra  den  ældste  til  den  nyfødte  styrkede 
sig  paa  forskellig  Vis  og  søgte  saa  den  Hvile,  hvortil  de  hver 
især  saa  haardt  kunde  trænge. 


5 
Det  har  været  en  svagere  Efterslægt  forbeholdt  at  gøre  Er- 
faringer angaaende  de  Farer,  der  truer  saavel  Moder  som  Barn 
i  de  første  Dage  efter  Fødslen.  Datiden  levede  i  lykkelig  Uvi- 
denhed derom.  Med  Barnets  Komme  til  Verden  ansaa  man  den 
hele  Sag  for  endt  og  udsendte  straks  Indbydelser  til  Barselgildet, 
Allerede  Dagen  efter  Christian  den  Fjerdes  Fodsel  begyndte 
man  derfor  paa  Forberedelserne  til  Festen.  De  første  Forholds- 
regler, der  blev  tagne,  var  dog  ikke  Udstedelsen  af  Indbydelser. 
Frederik  den  Anden  begyndte  som  naturligt  var  med  noget,  der 
angik  ham  selv  endnu  nærmere.  At  Barselgildet,  saafremt  den 
lille  blev  en  Prins,  skulde  forherliges  med  storartede  Festlig- 
heder, var  en  Bestemmelse,  der  rimeligvis  var  tagen  allerede 
før  Nedkomsten,  det  behovede  altsaa  ikke  nu  først  at  afgøres. 
Men  Ulykken  var,  at  Kongens  Klæder  ikke  var  i  Orden  til  slig 
en  Højtidelighed.  Det  maatte  der  forst  og  fremmest  raades  Bod 
paa.  Kongens  Skrædder,  Claus  Plum,  blev  da  skyndsomst  sendt 
afsted  til  Udlandet,  for  at  gøre  Indkøb.  Og  da  man  ved  samme 
Lejlighed  erindredes  om,  at  man  endnu  ikke  havde  betalt,  hvad 

han  sidst  havde  hentet  i  Lybæk  og  Hamborg,  maatte  Rente- 
mesteren, Christoffer  Valkendorf,  give  ham  Penge  med  til 
først  at  dække  disse  Poster,  for  at  han  ikke  paa  Gennemrejsen 
muligvis  skulde  blive  opsnappet  og  sat  fast  af  de  paapasselige 
Kreditorer  ^ 

Da  dette  første  Hensyn  var  taget,  skred  man  til  Indbydelsen 
af  Fadderne.  Til  de  nærmeste  Paarørende,  navnlig  Bedstefade- 
ren, Hertug  Ulrik  af  MekJenborg,  havde  man  vel  alt  sendt 
Underretningen  og  Indbydelsen  samme  Dag,  som  Christian  den 
Fjerde  var  født.  Men  Flertallet  stod  endnu  tilbage;  thi  den  lille 
skulde  lyksaliggøres  med  mange  Faddere.  Ikke  alene  alle  Rigs- 
raaderne  med  deres  Fruer  og  Døtre  skulde  beæres  med  dette 
Tillidshverv,  men  ogsaa  en  stor  Del  af  den  øvrige  Adel.  Der 
herskede  derfor  den  travleste  Virksomhed  paa  Frederiksborg 
med  at  skrive  alle  de  dertil  nødvendige  Breve,  om  hvis  Mængde 
man  vil  kunne  danne  sig  et  Begreb,  naar  man  hører,  at  der 
alene  til  Adelsfamiljer  i  Kongeriget  (ikke  Sønderjylland  og  Hol- 
sten) afsendtes  ikke  mindre  end  53.  Flere  af  disse  Breve  var 
endda  dobbelte,  idet  de  foruden  Indbydelsen  til  at  staa  Fadder, 
hvilken  var  stilet  til  Manden,  desuden  i  12  Tilfælde  indeholdt 
en  særskilt  Indbydelse  til  hans  Hustru  til  at  være  „Dragefrue", 
et  Hverv,  hvis  Betydning  vi  senere  skal  faa  Lejlighed  til  at 
blive  bekendte  med. 

Naar  det  erindres,  at  i  en  Tid  som  hin  —  hvor  Aviser  var  lige- 
saa  ukendte  som  offentlig  Postgang,  og  hvor  end  ikke  den  ledeste 
Troldkarl  eller  Heks  havde  dristet  sig  til  at  begære  Fanden 
telegrafere  —  en  Efterretning  tidt  kunde  bruge  mange  Dage  om 
at  naa  fra  den  ene  Kant  af  Landet  til  den  anden,  og  hvad  der 
var  det  værste,  tidt  blev  forvansket  under  Vejs,  saa  at  man  ikke 
turde  fæste  Lid  til  den,  med  mindre  at  man  selv  havde  talt  med 
og  kendte  den,  der  havde  bragt  den  med  sig  fra  dens  Hjemsted 
—  saa  vil  det  forstaas,  hvor  megen  Glæde  og  Bevægelse  disse 
Breve  skabte  trindt  om  i  Landet,  hvor  de  ridende  Bud  kom 
hen  med  dem.  De  var  den  første  og  eneste  paalidelige  Efterret- 
ning om  det,  som  Rygtet  saa  ofte  havde  løjet  sket.  Indholdet 
var  smigrende  for  Familjens  Stolthed  og  trængte  derfor  til  hur- 

tig  Meddelelse  til  Naboer  og  Bekendte.  Det  bragte  Faderen  til 
at  tænke  paa  Faddergaven,  om  det  nye  Sølvbæger  var  passende 
eller  man  burde  skynde  sig  at  bestille  et  andet,  om  Svendenes 
Flojeistrøjer  gik  an  endnu,  og  om  han  selv  skulde  ride  den  skim- 
lede eller  den  blankbrune  ved  Indtoget.  Det  drev  Moder  som 
Døtre  uimodstaaeligt  sammesteds  hen,  til  Undersøgelsen  af 
Klædekammerets  og  Dragkisternes  Overflødighed  af  Silkeskør- 
ter, Fløjelskjoler  og  perlestukne  Huer. 

Dette  lille  Brev  —  thi  de  var  alle  enslydende  —  har  saaledes 
alene  paa  Grund  af  det  Røre,  som  det  vakte.  Krav  paa  at  op- 
bevares. Men  det  fortjener  det  tillige  paa  Grund  af  dets  ejen- 
dommelige Form.  I  al  sin  Ubetydelighed  maler  det  os  Tiden 
som  den  var.  Som  Baggrund  den  højtidelige,  sky  Ærefrygt  for 
det  kirkelige;  saa  Kongen,  der  trods  al  sin  Magt  dog  var  sin 
Adels  Ligemand.  Derfor  denne  Vaklen  i  Tonen,  snart  bydende, 
snart  kammeratlig.  Og  endelig  denne  uskrømtede  Livsglæde; 
thi  dæmpet  klinger  der  selv  gennem  Kancelli-Stilen  en  lykkelig 
Anelse  om  festlig  Stemning,  Sang  og  Dans  og  Bægerklang. 

Brevet  lyder  saaledes:  „Vi  ville  Eder  naadigst  ikke  forholde, 
at  Gud  Almægtigste  naadigt  har  forløst  høibaarne  Fyrstinde,  Vor 
kjære  Hustru,  og  begavet  hendes  Kjærlighed  og  Os  med  en  ung 
Søn,  hvorfor  Hans  guddommelige  Majestæt  ske  evig  Ære  og 
Lov!  Og  efterdi  Vi  ere  tilsinds  i  den  hellige  Trefoldigheds  Navn 
at  lade  christne  forbemeldte  Vor  kjære  Søn  i  Vor  Kjøbstad  Kjø- 
benhavn  hellig  Trefoldigheds  Søndag,  som  er  den  2den  Juni 
førstkommende,  da  bede  Vi  Eder  og  naadigst  begjære,  at  I  ville 
komme  did  til  Byen  om  Loverdagen  tilforn  og  siden  om  Søn- 
dagen hjælpe  Os  Vor  unge  Søn  til  Christendom  og  den  hellige 
Daabs  Sacramente,  og  at  I  ville  tage  Eders  Hustru  og  hendes 
Jomfruer  med  Eder  og  siden  gjøre  Eder  glad  med  Os  og  andre 
Vore  troe  Undersaatter,  som  Vi  samme  Tid  have  ladet  forskrive 
til  Os.  Dermed  gjøre  I  Os  synderlig  til  Villie,  og  Vi  forlade  Os 
visseligen  dertil;  Vi  ville  det  med  al  Gunst  og  Naade  bekjende. 
Befalende  Eder  Gud.  —  Givet  paa  vort  Slot  Frederiksborg  den 
16de  April  1577." 

Indbydelsen  til  Fadderne  var  afsendt,  den  efterfulgtes  siden 

af  Indbydelsen  til  de  øvrige  Gæster  ^  Men  det  var  kun  den  ene 
Side  af  Sagen,  Den  vigtigste  stod  tilbage:  at  sørge  for  alt,  hvad 
der  hørte  til  de  mange  Gæsters  Underhold.  I  denne  Henseende 
var  Datidens  Forhold  vidt  forskellige  fra  vore.  Kongen  kunde 
ikke  gøre  Regning  paa,  at  det  dertil  fornødne  i  sidste  Øjeblik 
kunde  faas  hos  de  Handlende  i  Hovedstaden.  Han  maatte  selv 
i  Forvejen  skaffe  det  til  Veje,  som  en  forstandig  Husmoder  paa 
Landet  sørge  for  at  have  alt  i  Huset. 

Et  kort  Blik  paa  nogle  af  de  i  de  første  Dage  udstedte  konge- 
lige Befalinger  vil  give  os  et  Begreb  om  det  meget,  som  Kongen 
maatte  have  i  Tankerne,  og  tillige  en  Maalestok  for  den  Appetit, 
som  man  tiltroede  de  ventede  Gæster.  Høvedsmanden  paa  Kø- 
benhavns Slot  fik  Befaling  til  i  Byens  Omegn  og  paa  Amager  at 
skaffe  40  smukke  Fedekalve;  fra  Roskilde  skulde  der  skaffes 
200  spæde  Grise,  200  Lam  og  400  Høns;  Abbeden  i  Ringsted 
Kloster  skulde  sende  150  Lam,  150  Høns  og  400  Svin  —  for- 
uden hvad  der  tidligere  var  bestilt  hos  ham,  hvorom  man  intet 
faar  at  vide.  Fra  Kalundborg  skulde  Dronningens  Hovmester, 
Peder  Bille,  skaffe  350  Lam,  400  Høns  og  200  Tønder  nykær- 
net  Smør.  Fra  Dragsholm  forskreves  300  røgede  Svinerygge, 
100  røgede  Svinehoveder,  100  Sider  Flæsk,  300  Høns  og  8000 
Æg;  fra  Riberhus  600  store  Rokker,  2  Tønder  Pillerokker  og 
16,000  tørrede  Flynder.  Desuden  skulde  der  skaffes  1  Læst 
Boghvede,  og  Tolderen  i  Helsingør  fra  de  forbisejlende  Skibe 
forsyne  sig  med  Appelsiner  og  Rosiner,  Figner,  Svesker,  Sukker- 
varer og  Krydderier  i  Massevis,  for  ikke  at  tale  om  2  Fade  ud- 
søgt Laks  og  1  Skippund  sød  hollandsk  Ost^  Naar  nu  hertil 
kom  alt  det  meget,  som  forud  havdes  paa  Oplag  paa  Køben- 
havns Slot,  navnlig  af  Vin,  01,  saltet  og  røget  Dyrekød,  Sylte- 
tøjer og  Frugtvine,  og  alt  det  meget  ferske,  baade  Vildt  og  Fisk, 
som  Kongens  Folk  havde  mundtlig  Befaling  til  at  skaffe  til  Byen 
under  Festlighederne,  saa  maatte  det  anses  for  Gæsternes  egen 
Skyld,  hvis  de  ikke  blev  mætte. 

Fremdeles  maatte  Kongen  sørge  for,  at  Tillavningen  kunde 
foregaa  hurtigt  og  godt.  Han  befalede  derfor,  at  alle  Kokke,  som 
kunde  undværes  paa  de  andre  kongelige  Slotte,  skulde  møde  i 

København.  Men  da  han  ventede  mange  fremmede  Gæster  og 
han  frygtede  for,  at  de  mulig  skulde  rynke  paa  Næsen  ad  det 
danske  Køkken,  turde  han  ikke  lade  det  blive  herved,  men  ind- 
forskrev en  Del  udenlandske  Kokke  til  at  værne  om  Landets 
Ære^  Brændsel  vilde  der  gaa  store  Masser  med  af.  Bønderne  i 
Nordsjælland  blev  derfor  tilsagte  til  at  køre  Brænde  ned  til 
Stranden  —  efter  andre  lignende  Tilfælde  at  dømme  har  det 
været  Læs  i  Tusindvis.  Lensmændene  paa  Turebyholm  og 
Jungshoved,  Datidens  Kulsvier-Egn,  fik  Befaling  til  at  lade 
brænde  ikke  mindre  end  60  Læster  Trækul''^  til  at  tænde  Ild 
paa  Skorstenen  med.  Og  i  København  og  de  nærmeste  Byer 
gjordes  der  store  Bestillinger  af  Tællelys  og  Vokslys,  fra  Malmø 
forskreves  der  saaledes  ikke  mindre  end  200  'tt  Lys  „af  dem  til 
6  paa  Pundet"  I 

Ogsaa  Kokkentøj  og  Tallerkener  maatte  Kongen  i  Tide  sørge 
for  at  skaffe  til  Veje,  thi  paa  dette  Punkt  vilde  det  komme  til  at 
knibe.  De  tre  Slotte  København,  Frederiksborg  og  Kronborg 
havde  indtil  da  haft  fælles  Køkkentøj,  saa  at  det  samme  Sæt 
førtes  fra  det  ene  Slot  til  det  andet,  alt  eftersom  Kongen  skiftede 
Bolig.  Men  selv  om  man  vilde  føre  alt  Køkkentøjet  fra  Frede- 
riksborg til  København,  vilde  det  endda  ingenlunde  slaa  til.  Ved 
denne  Lejlighed  skulde  der  nemlig  bespises  ikke  blot  de  frem- 
mede Gæster,  men  tillige  alle  deres  Svende;  og  Kongens  Bord- 
stel var  langt  mere  righoldigt  hvad  Riddersalen  end  hvad  Borger- 
stuen angik.  Slotsskriveren  paa  Københavns  Slot,  Niels  Paaske, 
fik  da  Befaling^  til  at  gaa  ud  i  Byen  og  laane  hos  de  velstaaende 
Borgerfolk,  hvad  der  kunde  undværes.  Men  Ulykken  var,  at 
disse  ogsaa  ventede  Gæster  til  samme  Tid,  saa  at  Udbyttet  af 
Niels  Paaskes  Vandring  ikke  blev  saa  betydeligt,  som  man  havde 
haabet.  Kongen  saa  sig  da  nødsaget  til  at  skrive  til  sine  Under- 
saatter,  navnlig  i  de  skaanske  Købstæder,  og  bede  dem  komme 
deres  Landsherre  til  Hjælp  i  denne  Knibe.  Han  lovede  dem  at 
passe  godt  paa  alt,  hvad  de  maatte  betro  ham  til  Laans,  men 
bad  dem  dog  tillige  om  at  sende  nogle  paalidelige  Personer  med, 
der  selv  kunde  holde  Tal  derpaa.  Fra  Malmø  udbad  saaledes 
Hs.  Majestæt  sig  10  Kedler,  der  hver  kunde  rumme  2 — 3  Ton- 

der,  fremdeles  10  Par  Lysestager,  100  Par  Duge,  100  Tinfade 
og  100  Tintallerkener,  og  i  lignende  Forhold  fra  de  andre  Byer^ 
Selv  Køge,  der  dog  laa  paa  den  alfare  Vej  og  sikkert  vilde  komme 
til  at  beværte  de  Fremmede  fra  Tyskland  paa  Gennemrejsen, 

kunde  ikke  forskaa- 
nes,  men  maatte  stille 
sit  Tilskud  saavel  som 
de  andre. 


Fig.  14.   Fru  Elsebe  Krabbe  (1514      /S),   Hr.  Peder 

Skrams;  efter  Billedet  paa  Gravstenen  i  Østbirk  Kirke 

i  Nørrejylland. 

(Fotografi  af  Kr.  Hude.) 


6 
Kun  paa  eet  Punkt, 
og  det  et  vigtigt,  var 
Kongen  fritagen  for  at 
træffe  Forberedelser 
til  sine  Gæsters  Mod- 
tagelse, Det  var  hvad 
Slottets  indre  Udsty- 
relse angik.  Ifølge  Da- 
tidens Skik  overlodes 
dette  nemlig  ganske  til 
nogle  af  Gæsternes 
Forsorg,  de  saakaldte 
„Dragefruer",  ved  denne  Lejlighed  12  af  Landets  fornemste 
Fruer^  med  den  gamle  Hr.  Peder  Skrams  Hustru,  Fru  Elsebe 
Krabbe  (Fig.  14),  i  Spidsen.  Det  var  et  besværligt  og  ansvars- 
fuldt Tillidshverv,  der  herved  var  overdraget  dem.  De  skulde, 
efterhaanden  som  Salene  og  Kamrene  var  vaskede,  følge  efter 
og  lægge  den  sidste  ordnende  Haand  paa  Værket.  De  skulde 
fordele  Dragkisternes  Indhold,  forsyne  Himmelsengene  med  de 
Fløjels-  eller  Damaskes-Omhæng,  indestaa  for  Lagnernes  Hvid- 
hed og  selv  lægge  de  kostbare  Sengetæpper  af  Silke  og  Gylden- 
stykke paa.  De  skulde  anbringe  Gardiner,  Betræk,  Bordtæpper 
og  Bænkehynder,  saa  de  tog  sig  bedst  ud,  og  sørge  for  Duge  og 
Haandklæder.  Men  først  og  fremmest,  de  skulde  røgte  deres 

vanskeligste  Hverv:  „drage"  Væggene.  For  at  forstaa  denne  Be- 
stilling, hvortil  vi  ikke  har  noget  ret  tilsvarende  i  Nutiden,  maa 
det  erindres,  at  Væggene  den  Gang,  i  Slottet  saavelsom  hos 
Borgermanden,  aldrig  var  betrukne  eller  malede,  men  henstod 
raa  blot  med  en  lav  Træbeklædning.  Naar  Værelserne  skulde 
bruges  til  Fest,  maatte  da  Væggene  og  helst  Loftet  med  betræk- 
kes, eller  som  Datiden  kaldte  det,  „drages".  Den  tarveligste 
Form  herfor  var,  at  overtrække  Vægge  og  Loft  med  Lagner  og 
Duge;  den  kyndige  Ordning  viste  sig  her  i  den  Smag,  hvormed 
Folderne  var  rynkede  og  Rosetterne  dannede.  Men  rigere  var 
det  at  drage  Værelserne  med  Klæde,  rødt  ved  Glædesfester 
og  sort  ved  Begravelser.  Og  rigest  endelig  var  det,  at  anvende 
lutter  kosteligt  broderede  Silketapeter.  Af  saadanne  havde  hvert 
Slot  sin  Forsyning.  Til  den  store  Sal  paa  Københavns  Slot  hørte 
saaledes  en  Række  Gengivelser  af  den  bibelske  Historie,  Tur- 
neringer og  Drikkelag.  Til  den  mindre  Sal  udenfor  Kongens 
Værelse  hørte  Tapeter,  der  forestillede  en  storartet  Skov  med 
Træer  og  Blomster  og  flygtende  Vildt  ^  Men  de  smukkeste 
Minder  om  Datidens  Kunst  var  endnu  ikke  til.  Forst  fire  Aar 
efter  lod  Frederik  den  Anden  udføre  de  berømte  Tapeter  til 
Kronborg.  Hvad  der  er  levnet  heraf,  vidner  endnu,  skønt  Far- 
verne er  blegnede  og  Glansen  er  borte,  om  den  Kunst  og  den 
Omhu,  der  var  anvendt  derpaa  (Fig.  15). 

Naar  Kongen,  som  i  dette  Tilfælde,  indbød  Landets  fornem- 
ste Fruer  til  at  være  „Dragefruer",  var  det  imidlertid  ikke  blot 
en  Anerkendelse  af  deres  Smag  og  en  naadig  Beslaglægning  af 
deres  Tid  og  Kræfter.  Der  var  en  Bagtanke  forbunden  dermed. 
Den  mere  eller  mindre  tydeligt  udtalte  Forudsætning  var,  at  de 
selv  skulde  tage  med  hjemme  fra,  hvad  de  og  deres  nærmeste 
Venner  ejede  af  Tapeter,  Sengetæpper  og  Omhæng,  som  var 
pragtfulde  nok  til  slig  en  Lejlighed.  Og  Dragefruerne  svigtede 
ikke  den  viste  Tillid.  Det  kongelige  Huses  Ære  var  nu  betroet 
dem,  Manglerne  vilde  af  alle  blive  tilregnede  dem.  Ved  denne 
Lejlighed  slap  dog  selv  Dragefruernes  Beholdning  op.  Beret- 
ningerne melder,  at  det  kom  til  at  skorte  paa  Bænkehynder. 
Man  steg  da  ogsaa  her  et  Trin  ned,  laante  sig  frem  hos  Borger- 

folk  —  fra  Lund  fik  man  blandt  andet  40  til  Laans  —  og  den 
sidste  Mangel  var  afhjulpen  ^ 

De  andre  Festtilberedelser  maatte  derimod  Kongen  selv 
sørge  for.  Han  gav  Befaling  til,  at  alle  Tøjhusets  Kanoner  skulde 
føres  op  paa  Voldene  og  anbringes  Side  ved  Side  omkring  Vester- 
port og  paa  Voldene  om  Slotsholmen.  Der  skulde  gives  de  Frem- 
mede en  Salut,  som  kunde  lade  sig  høre.  Tøjhusets  Forraad  slog 
ikke  engang  til  til  den  tætte  Bestykning.  Der  skreves  da  til  ad- 
skillige befæstede  Slotte  om  at  afgive  en  Del  af  deres  Skyts,  saa 
længe  Festen  stod  paa-.  Største  Parten  af  Flaaden  blev  udrustet 
og  lagt  ud  paa  „Strømmen",  som  det  kaldtes:  Vandet  mellem 
Slottet  og  Amager.  Paa  alle  Punkter  blev  der  pudset,  pyntet  og 
istandsat.  Borgervæbningen  og  Knægtene  fik  Befaling  til  at  po- 
lere deres  Harnisker  og  Spyd.  Drabanterne  fik  nye  Fløjelstrøjer 
og  straalende  Sølvhattebaand.  Der  blev  anskaffet  nye  Faner  af 
Guld  og  rødt  Damask  med  paamalede  Figurer.  Guldkareten 
blev  forgyldt  op  paany.  Og  om  det  saa  var  den  store  Kedel- 
tromme, fik  den  et  nyt  Flojelsdækkenl 

At  disse  Forberedelser  krævede  betydelige  Udgifter,  er  let  at 
forstaa.  Men  det  uheldige  var,  at  Kongens  Pengekasse  netop  for 
nylig  var  bleven  stillet  paa  en  haard  Prøve,  idet  kort  før  Prin- 
sens Fødsel  det  sidste  store  Afdrag  var  blevet  betalt  paa  det  Laan, 
som  Kongen  under  den  nordiske  Syvaarskrig  havde  maattet  gøre 
hos  sin  Svoger,  Kurfyrst  August  af  Sachsen.  Den  1ste  April  var 
der  blevet  sendt  ikke  mindre  end  938,000  Kroner  afsted  til 
Sachsen,  en  efter  Datidens  Forhold  overordentlig  stor  Sum. 
Kongen  havde  ikke  paa  egen  Haand  kunnet  udrede  dem  alle, 
men  havde  maattet  laane  147,000  Kroner  af  sine  Rigsraader  og 
andre  blandt  Adelen  mod  Løfte  om  at  tilbagebetale  dem  senest 
til  Pinse*.  Nu  skulde  han  altsaa  ikke  blot  udrede  alle  Udgifterne 
til  Barselgildet,  men  tillige  tilbagebetale  dette  ikke  ubetydelige 
Laan.  Et  Held  var  det,  at  Forfaldstiden  for  de  aarlige  Lens- 
afgifter,  den  1ste  Maj,  just  indtraf  saa  belejligt  lige  før  Festen. 
Paa  dette  Punkt  kunde  Kongen  ikke  skaane  sine  Gæster.  En 
Del  af  dem  havde  haabet  at  kunne  spinde  Tiden  lidt  længere 
ud.  Nogle  stod  endnu  tilbage  med,  hvad  de  skulde  have  betalt 

3* 


36 


Christian  IVs  Fødsel 


forrige  Foraar.  Men  Kongens  Taalmodighed  var  svunden  med 
hans  Kassebeholdning.  De  fik  alle  en  temmelig  skarp  Paamin- 
delse  om  at  betale  snarst  muligt,  senest  i  Ugen  før  Pinsel 


Medens  saaiedes  Forberedelserne  skred  fremad  og  Tiden 
til  Festlighederne  nærmede  sig,  kom  der  pludselig  en  ligesaa 
uventet  som  ubehagelig  Afbrydelse.  Der  udbrød  Pest  i  Køben- 
havn. Det  var  et  Onde,  som  Datiden 
X27  ~^^^^^    —  vel  var  langt  mere  vant  til,  end  man 

nu  heldigvis  er.  Med  korte  Mellemrum 
vendte  den  stadig  tilbage.  Det  var  saa- 
iedes ikke  et  Aar  siden,  at  den  sidst 
havde  raset  ^  Men  den  undlod  ikke 
hver  Gang  at  medføre  den  samme 
trykkede,  uhyggelige  Stemning,  den 
samme  Skræk,  den  samme  Forstyr- 
relse i  alle  Forhold.  Aarsagen  til  dens 
Komme  er  let  forklarlig.  København 
var  som  alle  de  øvrige  Byer  i  Danmark 
den  Gang  et  Mønster  paa  Urenlighed, 
og  paa  Grund  af  Byens  Størrelse  blev  Virkningerne  deraf  des 
stærkere^.  Trods  alle  Forbud  laa  der  foran  de  fleste  Huse  store 
Affaldsdynger  ud  paa  Gaden;  det  var  hver  enkelt  Mands  Sag  at 
føre  dem  bort,  og  det  skete  derfor  ikke.  Der  var  vel  Rendestene 
midt  i  Gaderne,  men  de  manglede  afpasset  Fald,  saa  paa  mangt 
Sted  samlede  der  sig  midtvejs  en  Sump,  som  ikke  kunde  komme 
videre.  I  disse  hjemlige  Omgivelser  trivedes  løsgaaende  Svin 
fortræffeligt.  Det  var  vel  forbudt  at  holde  dem  paa  Grund  af 
den  Stank,  som  udbredte  sig  fra  deres  Indelukker,  der  var  om 
muligt  endnu  urenligere  end  Gaderne.  Men  Forbudet  blev  ikke 
overholdt.  Højt  regnet  blev  der  en  Gang  imellem  gjort  Jagt 
paa  dem,  der  gik  løse  paa  Gaderne.  Under  Ungdommens  Jubel 
galopperede   saa   de   skræmte  Svin   omkring,  forfulgte   af  et 


Fig.  16.   Et  Svin. 
(Tegning  af  O.  Sinding.) 

Par  Bysvende.  Loven  tilkendte  Bysvendene,  hvad  de  paa  denne 
Vis  kunde  fange,  men  i  Reglen  affandt  de  sig  hellere  med  Ejeren, 
og  Svinene  forblev  i  Live  (Fig.  16).  Midt  i  de  fleste  Gaarde,  men 
skjult  for  Øvrighedens  tillukte  Øje,  laa  der  gerne  en  Mødding, 
opført  af  Dynger  fra  Køkkenet  og  Stalden  og  det  værste  Skarn, 
som  Sømmeligheds- Hensyn  forbød  at  kaste  ud  paa  Gaden. 
Naar  nu  hertil  kom,  at  alle  Byens  Kirkegaarde  laa  indenfor 
Voldene,  og  at  i  Kirkerne  selv  Kiste  paa  Kiste  for  enhver,  der 
havde  haft  Raad  til  at  betale,  opstabledes  i  Sidekapeller,  bag  Koret 
eller  tæt  under  Kirkegulvet,  saa  at  Helligdommene  blev  Smit- 
stoffets Hovedhjem  —  saa  er  det  mere  at  undres  over,  at  Syg- 
dommene stundom  ophørte  med  at  rase,  end  at  de  kom  saa 
hyppigt  igen. 

Som  det  i  Reglen  gaar,  var  Virkeligheden  denne  Gang  slem 
nok,  men  Rygterne  ti  Gange  værre.  Man  savnede  alle  Midler 
til  at  kunne  bedømme  Farens  Størrelse  og  overdrev  den  derfor 
i  betydelig  Grad.  Offentlige  Meddelelser  om  Sygdommens  Om- 
fang, eller  planmæssig  Ledelse  og  Fordeling  af  Lægetilsynet 
kendtes  end  ikke  af  Navn.  Man  holdt  sig  kun  til,  at  Kirkeklok- 
kerne stadigt  ringede  til  Lig,  og  hvad  Peblingerne  fortalte,  der 
havde  sunget  omkring  Kisten.  Paa  den  Maade  kom  de  utroligste 
Historier  i  Omlob  og  vandt  Tiltro.  Enhver,  der  blev  skræmmet 
op  af  en  overdreven  Beskrivelse,  lod  den  i  forbedret  Form  gaa 
videre,  og  der  var  intet  Middel  til  at  standse  de  løsslupne  Ryg- 
ter eller  gendrive  dem.  Under  disse  Omstændigheder  var  der 
al  mulig  Udsigt  til,  at  enten  Sygdommen  selv  eller  Rygterne  om 
den  vilde  afskrække  Folk  fra  at  komme  til  Barselgildet  og  saa- 
ledes  forspilde  den  hele  Fest. 

Rygtet  naaede  naturligvis  hurtigt  ud  til  Frederiksborg  og  af- 
brød Kongen  i  hans  Forberedelser.  Det  syntes  klart,  at  enten 
maatte  det  hele  opgives  eller  Festen  forlægges  til  et  andet  Sted. 
Det  var  kun  højst  nødigt,  at  man  tænkte  sig  den  første  Mulig- 
hed. Gæsterne  var  jo  indbudne,  de  fleste  Forberedelser  trufne, 
og  Anledningen  var  i  sig  selv  for  vigtig  til  at  gaa  upaaagtet  hen, 
Paa  den  anden  Side  at  forlægge  Festen  til  Frederiksborg  elier 
til  Roskilde  havde  sine  store  Misligheder.   Frederiksborg  laa 

ikke  ved  Søen,  og  det  vilde  være  næsten  umuligt  at  bringe  alt 
det  meget  til  Vogns  dertil,  som  udkrævedes  til  Festlighederne. 
Roskilde  laa  vel  ved  Havet,  og  Domkirken  egnede  sig  fortræffe- 
ligt til  at  forrette  Daabshandlingen  i.  Men  saa  savnede  man  et 
Slot  til  at  samles  i  bagefter.  Den  fordums  Bispegaard  var  for 
uanselig  til  saa  mange  og  saa  fornemme  Gæster. 

Medens  Kongen  vejede  disse  forskellige  Løsninger  mod  hin- 
anden og  ikke  følte  sig  tilfreds  med  nogen  af  dem,  tog  han  den 
Beslutning,  der  var  ham  værdigst:  Han  red,  trods  sine  Omgivel- 
sers Bønner,  selv  ind  til  Byen  for  at  lede  Kampen  mod  den  far- 
lige Fjende.  Kongens  Komme  gjorde  stærk  Virkning  i  Køben- 
havn. Man  fattede  nyt  Mod,  og  de  Rygter,  der  hidtil  ikke  havde 
været  til  at  stænge  inde,  standsedes  nu  af  sig  selv  ved  hans 
Nærværelse.  For  saa  vidt  gjorde  hans  Ankomst  allerede  straks 
Underværker.  Men  hvad  mere  var,  det  lykkedes  ham  inden 
kort  Tid  virkelig  at  faa  Bugt  med  Sygdommen.  Han  var  nemlig 
i  Besiddelse  af  to  heldige  Egenskaber.  Han  havde  et  sundt,  na- 
turligt Blik  paa  Forholdene  og  en  Myndighed  som  ingen  anden 
til  at  gennemføre,  hvad  han  holdt  for  det  rette.  Han  saa  hurtigt, 
at  en  af  Sygdommens  farligste  Forbundsfæller  var  den  store 
Urenlighed  i  Københavns  Gader.  Øjeblikkelig  gav  han  da  Be- 
faling til  en  storartet  Renselses-Fest.  Alle  Borgerne  maatte  i 
Virksomhed.  Gaderne  blev  ryddede,  Gaardene  tømte,  Læs  paa 
Læs  kørtes  ud  af  Byen.  Og  medens  Arbejdet  stod  paa,  hjalp 
Himlen  med,  thi  Regnen  øsede  ned,  kuede  Stanken  og  skyllede 
Rendestenene  saa  rene,  som  de  ikke  længe  havde  været. 

Virkningen  afdette  Middel  var  forbavsende.  Pesten  tog  øjensyn- 
lig af.  Da  Solen  efter  nogle  Dages  Forløb  atter  belyste  det  tvæt- 
tede København,  var  der  Solskin  forinden  som  foruden.  Pesten 
var  glemt.  Luften  var  atter  ren  og  klar,  og  Stemningen  i  Byen 
saa  lys  og  foraarslet  som  den  Himmel,  der  hvælvede  sig  der- 
over. Skade,  at  denne  hele  Lærdom  frugtede  saa  lidt;  thi  med 
Faren  svandt  ogsaa  den  nye  Sans  for  Renlighed.  Lidt  efter  lidt 
groede  atter  Bunkerne  paa  Gader  og  i  Gaarde,  først  bly  og  for- 
sigtigt, saa  mere  dristigt,  og  snart  var  atter  alt  i  den  gamle 
Gænge.  Kun  eet  Gode  af  mere  blivende  Værd  medførte  For- 


Christian  IV  s  Fodsel  39 

skrækkelsen.  Der  udstedtes  en  kongelig  Forordning  om,  at  for 
Fremtiden  skulde  alle  Slagterier  være  udenfor  Byen'.  Herved 
ophævedes  den  Uskik,  at  Blod  og  Kødaffald  flød  ud  i  Rende- 
stenen og  blev  staaende  der  og  stank,  naar  det  ikke  kunde 
komme  videre.  Det  var  et  lille  Skridt  fremad,  men  der  var 
endnu  mange  tilbage.  Der  skulde  gaa  lange  Tider  hen,  for  man 
drev  det  saa  vidt,  at  Pesten  ikke  stadigt  hjemsøgte  København. 


8 

Medens  man  endnu  i  Hovedstaden  priste  Kongens  Mod  og 
den  Naade,  Herren  havde  vist  ham  ved  at  lade  ham  overvinde 
Satans  Rænker  —  som  sædvanlig  fik  nemlig  Djævlen  Skylden  — 
var  Kongen  selv  forlængst  tagen  til  Frederiksborg.  Det  nærmede 
sig  nu  stærkt  til  den  Tid,  da  man  kunde  vente  Gæsterne.  Kon- 
gen sendte  derfor  Befaling  til  alle  Lensmændene  om  at  modtage 
de  fyrstelige  Fremmede  med  sømmelig  Ære  og  sørge  for  deres 
standsmæssige  Underholdning  paa  Vejen. 

Der  var  efter  Datidens  Skik  sendt  Indbydelse  til  alle  beslæg- 
tede eller  blot  nærboende  Fyrstehuse.  Men  da  det  kom  til  Styk- 
ket, meldtes  der  Forfald  fra  de  fleste  Steder,  og  Udsendinger 
mødte  i  Fyrsternes  Sted.  Det  var  tilsidst  kun  Kongens  Farbroder, 
Hans  den  Ældre  fra  Sønderjylland,  og  Hertug  Ulrik  af  Meklen- 
borg,  der  kunde  ventes  i  egen  Person. 

Af  disse  var  Hertug  Hans  lidt  af  en  Særling.  Som  ung  havde 
han  bejlet  til  adskillige,  blandt  andre  til  Maria  Stuart.  Senere 
var  han  efter  sin  Broder,  Christian  den  Tredjes  Død,  bleven 
enig  med  sin  Svigerinde,  Enkedronning  Dorothea,  om,  at  de  to 
vist  kunde  passe  sammen.  Men  Tanken  om  saadant  Giftermaal 
mellem  Broder  og  Broders  Enke  stod  for  Datiden  som  en  him- 
melraabende  Vederstyggelighed.  Baade  kirkelige  Betænkelig- 
heder og  hendes  Børns  Indvendinger  fik  dem  da  til  at  opgive 
Partiet.  Farbroder  Hans  blev  aldrig  Frederik  den  Andens  Sted- 
fader. 

Fig.  22.  København,  s,h 
(Efter  Braunius:  tir; 


Fra  den  Stund  af  blev  Hertug  Hans  mere  og  mere  en  ud- 
præget Pebersvend.  Som  saadan  indrettede  han  sig  lunt  inden 
Døre  paa  sit  nybygte,  prægtige  „Hansborg"  ved  Haderslev 
(Fig.  17)  med  den  morsomme  Aflægger  „Sparepenge"  nede  i 
Haven.  Alt  imens  han  endnu  venskabeligt  ved  Bud  og  Gaver 
hyggede  om  sin  uopnaaede  Svigerinde  paa  det  nærliggende 
Koldinghus  —  et  Par  ældre,  kurrende  Skovduer  hver  i  sin 
Skov  —  saa  udformede  han  sig  selv  mere  og  mere  til  en  ret- 
sindig, elskværdig,  sær  Patron,  en  brav  Onkel,  der  trods  sin 

a  Valby  Bakke.   1587. 
1  trum  urbium  IV.) 


jævne  Ligefremhed,  sin  Gemytlighed  og  Sans  for  et  højt  Bæger 
dog  vilde,  hvad  han  vilde. 

Det  havde  viist  sig  just  nu  for  nylig.  Lige  saa  standhaftig  og 
paastaaelig  som  sin  stridbare  Broder,  Hertug  Adolf,  nægtede 
han  at  anerkende  den  danske  Fortolkning  af  hans  Lenspligt 
overfor  Kongen  af  Danmark.  Der  herskede  da  for  Tiden  egent- 
lig et  spændt  Forhold  mellem  ham  og  Frederik  den  Anden.  Men 
medens  Hertug  Adolf  af  samme  Grund  sendte  Afbud,  lovede 
Hertug  Hans  netop  at  komme.   Hvorfor  ikke?  —  Strid?  — 

Aa,  ba,  ba!  Gamle  Venner,  godt  Bord,  udsøgt  Vin  fra  Tolderen  i 
Helsingør.  —  Men  een  Ting  maatte  han  have  sig  frabedt.  Det  var 
alle  de  dumme  Dikkedarer  med  latinske  Festtaler,  Adelsmænd 
til  Hest,  opstillet  Borgervæbning  med  „lange  Rør",  Spyd  og 
Hellebarder,  Lensmænd,  Borgmestre  og  Trompetere  trampende 
om  sig,  hvor  man  saa  gik  og  stod.  Han  vilde  have  Lov  til  at 


Fig.  17.   Hansborg  i  Sønderjylland  ved  Haderslev,  opført  1557 — 62  af  Frederik  IFs 

Farbroder,  Hertug  Hans  den  Ældre.  Tilvenstre  i  Haven:  „Sparepenge". 

(Braunius:  Theatrum  urbium  IV.) 

rejse  som  han  vilde.  Holde  Hvil  eller  drage  fort,  som  han  selv 
lystede.  Kort  sagt  være  ganske  ubunden.  Derfor  kunde  jo  godt 
baade  Fadebur,  Vinkælder  og  Himmelseng  være  i  udsøgt  Stand, 
hvor  han  kom  frem. 

Det  blev  da  Aftalen,  at  Hertug  Hans  skulde  rejse  hvad  en 
senere  Tid  vilde  kalde:  „incognito"  fra  Haderslev  til  København. 
Til  Lands  naturligvis,  og  med  bedste  Smakker  over  Bælterne. 

Han  blev  sikkert  imødeset  i  Danmark  med  en  lignende  Blan- 
ding af  Følelser.  Egentlig  var  han  jo  kun  en  opsætsig  Lensmand. 
Men  det  var  dog  kønt  af  ham  at  ville  komme  alligevel.  Og  „gamle 


Christian  IV's  Fødsel 


43 


Hans",  som  Frederik  den  Anden  kaldte  ham,  hvo  kunde  for 
Alvor  vredes  paa  ham?  Han  var  lige  fornøjelig  ved  et  Bord  og 
ved  et  Bæger.  Og  Hjertet,  det  var  af  bedste  Slags.  Da  han  for 
seks  Aar  siden  var  Gæst  paa  Frederiksborg,  havde  han  efter 
Middag  trukket  et  kongeligt  Gældsbrev  paa  8000  Daler  frem  og 
uden  videre  skænket  Kongen  det.  Med  Føje  skrev  Frederik  den 
Anden  bagefter  herom  til 
Peder  Oxe:  „Kunde  jeg 
give  flere  saadanne  Gæste- 
bud, vilde  jeg  gerne  gøre 
et  hver  14.  Dag"  ^ 

Nej,  en  saadan  Onkel 
som  „gamle  Hans"  var  en 
kær  og  uvurderlig  Gæst. 

Den  anden  fyrstelige 
Gæst,  der  ventedes,  var 
Kongens  Svigerfader,  Her- 
tug Ulrik  af  Meklenborg 
(Fig.  18).  Han  var  som 
andre  Mennesker  og  hav- 
de ikke  noget  imod  at  blive 
gjort  Stads  af.  Og  der  var 
saa  megen  mere  Grund 
hertil  ved  denne  Lejlig- 
hed, da  han  jo  som  den 
nyfødtes  Bedstefader  var  en  af  Festens  Hovedpersoner.  Der 
havde  bestandig  hersket  det  venskabeligste  og  fortroligste  For- 
hold mellem  Svigerfader  og  Svigersøn.  De  havde  staaet  hinanden 
bi  med  Raad  og  Daad.  Der  var  da  ikke  her,  som  overfor  Her- 
tug Hans,  noget  enkelt  sort  Punkt,  der  burde  glemmes  og  und- 
gaas.  Det  skulde  da  være,  at  det  store  Laan,  hvormed  Ulrik 
havde  forstrakt  Frederik  den  Anden  under  Syvaarskrigen,  endnu 
ikke  var  tilbagebetalt  og  endnu  mindre  kunde  ventes  eftergivet. 
Men  naar  Hertugen  ikke  mindede  herom,  saa  gød  sligt  et  uom- 
talt Mellemværende  egentlig  forøget  Glans  over  Mødet,  saa  at 
hver  Æresbevisning  ligesom  fjedrede  end  mere  følt  og  ment. 


Fig.  18.  Hertug  Ulrik  af  Meklenborg 

(Efter  samtidigt  Stik.) 

Hertugens  Land  Meklenborg  laa  saa  nær  ved  Danmark,  at 
han  med  god  Vind  paa  mindre  end  et  Døgn  kunde  komme  fra 
Warnemiinde  til  København;  Kongens  Krigsskibe  stod  i  saa 
Henseende  til  hans  fulde  Raadighed,  Men  Søen  var  Hertug  Ul- 
riks svage  Side.  Han  foretrak,  i  Stedet  for  den  tvivlsomme  For- 
nøjelse at  se  Møens  Klint  fra  Søsiden  (Fig.  19)  og  bagefter 


Fig.  19.   Det  kuler  op  ved  Møens  Sydklint. 
(Maleri  af  C.  V.  Eckersberg.) 

utvivlsomt  at  blive  gynget  i  Køgebugt,  hellere  at  faa  Foden  saa 
snart  som  muligt  paa  fast  Grund.  Falsters  Form  var  derfor  som 
skabt  for  hans  Besøg.  Den  lange  Gedserodde  rakte  ham  ligesom 
en  hjælpende  Haand  i  Møde,  som  aldrig  blev  forsmaaet.  Af- 
standen mellem  Landene  var  her  kun  knap  5  Mil,  og  Hertugen 
fandt  sig  i  den  ubekvemme  Landingsplads,  den  lidet  indbydende 
Gedser  Kro  og  den  lange,  tunge  Vej  til  Nykøbing,  naar  han 
derved  blot  kunde  undgaa  længere  Ophold  paa  Søen. 

Her  paa  den  sydlige  Pynt  af  Gedserodde  (Fig.  20)  havde  da 

altsaa  Dronningens  Hovmester,  Peder  Bille,  og  en  anden  Rigs- 
raad  tilligemed  en  hel  Del  Adelsmænd  med  deres  pyntelige 
Følge  af  Ryttere  Befaling  til  at  modtage  Hertugen,  naar  han 
steg  i  Land^  Men  i  sidste  Øjeblik  forandrede  Æresgæsten  sin 
Rejseplan  og  kom  senere  end  anmeldt.  Der  var  nu  for  kort  Tid 
til,  som  oprindelig  bestemt,  at  holde  en  lille  Familjefest  i  Frede- 
riksborg forud  for  Stadsen  i  København.  Men  opgav  man  den, 
vilde  Hertugen  komme  for  tidlig  til  Hovedstaden.  Der  sendtes 


Fig.  20.  Gedserodde. 
(Tegning  af  J.  E.  C.  Rasmussen.   If 


da  Ilbud  til  Peder  Bille  om,  at  han  hemmeligt  skulde  forhale 
Rejsen,  gøre  Dagsrejserne  korte,  hyppigt  foreslaa  Jagtture 
o.  s.  V.,  kort  sagt  spinde  Tiden  ud,  uden  at  Gæsten  mær- 
kede det. 

Peder  Bille  udførte  troligt  Befalingen.  Da  Hertugen  var  lan- 
det og  havde  hørt  paa  den  uundgaalige,  lange  Velkomst-Tale  — 
det  eneste,  som  Peder  Bille  ikke  var  betroet  til,  men  hvortil 
man  efter  Datidens  Skik  havde  sendt  en  særlig  „Orator"  — 
vidste  Dronningens  Hovmester  saa  vel  at  opholde  den  høje 
Gæst,  at  den  overflødige  Tid  gik  behageligt  hen,  og  Toget  først 
naaede  paa  den  bestemte  Dag  til  Køge. 


46 


Christian  IV's  Fødsel 


Imidlertid  var  alt  lutter  Liv  og  Bevægelse  i  København.  Det 
nærmede  sig  stærkt  til  Pinse,  daglig  kom  der  nye  Skuder  ind  i 
Havnen  og  lossede  ved  Slotsholms-Siden,  lange  Rækker  af 
Bøndernes  Pindevogne  (Fig.  21)  rullede  ind  ad  Stadens  to 
Hovedporte,  og  hvert  Øjeblik  maatte  man  til  Vinduerne  paa 
Vestergade  og  Nørregade,  naar  en  Adelsmand  under  Trompet- 
skrald holdt  sit  Indtog  med  sine  fløjelsklædte  Ryttere.  I  Bu- 
tikerne  var  de  bedste  Varer  stillede  frem,  paa  Gaderne  slentrede 
de  Fremmede  om,  købslog  ind  ad  Butiksvinduerne  eller  traf 
paa  Bekendte.  De  adelige  Gaarde,  som  ellers  stod  ubeboede, 
var  vaagnede  til  nyt  Liv.  Hestene  stampede  i  den  uvante  Stald, 


Fig.  21.   Bondervogne  1559. 
(Resen:  Frederik  II's  Kronike.) 


Ejeren  lænede  sig  over  Svalegangens  Rækværk,  i  Stuerne  lagde 
Fruer  og  Jomfruer  den  sidste  Haand  paa  Festdagens  Pynt.  Alt 
saa  kort  sagt  anderledes  ud  end  til  daglig.  I  stort  som  i  smaat 
mærkedes  det  samme:  at  Festen  stundede  til. 

Dronningen  holdt  sin  Kirkegang  første  Pinsedag  i  Frederiks- 
borg Slotskirke.  Om  Aftenen  kom  et  ridende  Bud  fra  Gedser 
og  meldte,  at  Hertug  Ulrik  alt  var  ankommen,  men  Peder  Bille 
skulde  nok  gøre  sit  bedste,  for  at  han  ikke  skulde  komme  for 
tidligt  til  København.  Der  var  da  ingen  Tid  længere  at  spilde, 
og  næste  Dag  drog  hele  Familjen  til  København.  Det  var  et 
stort  Følge.  Dronningen,  hendes  Moder  og  den  lille  Prins  kørte 
naturligvis,  Kongen  red.  Men  Dronningen  var  svag  endnu, 
Skovvejene  var  selv  i  godt  Vejr  kun  lidet  magelige  at  køre  paa, 
—  for  Øjeblikket  var  de  selv  efter  Datidens  Begreber  i  slet 
Stand  ^  —  og  Vognene  var  trods  alle  deres  Guld-  og  Sølvbeslag 

dog  uden  Fjedre,  saa  at  almindelig  Fart  var  lutter  Stød  og  Rysten. 
Det  gik  derfor  kun  Fod  for  Fod.  Dette  blev  Kongen  uudholde- 
ligt i  Længden.  Støvet  stod  tæt  og  trykkende  paa  de  lumre  Skov- 
veje, Sommersolen  brændte,  og  Hestefluerne  plagede  Dyr  og 
Rytter.  Han  sporede  da  Hesten  og  fløj  i  Forvejen,  saa  at  han 
inden  kort  Tid  var  i  København,  medens  det  blev  Aften,  før 
Vogntoget  svingede  ind  ad  Nørreport. 

Næste  Dag  anvendtes  af  Dronningen  til  højst  fornøden  Hvile. 
Kongen  derimod  var  alle  Vegne  omkring  for  at  kaste  et  sidste 
Blik  paa  alle  de  trufne  Forberedelser.  Medens  han  saaledes  var 
snart  i  Slottets  Sale,  snart  paa  Volden,  snart  paa  Skibene,  red 
hans  Svigerfader  med  sit  Følge  den  sidste  Dagsrejse  fra  Trygge- 
vælde til  Køge.  Mod  Aften  naaede  han  denne  By.  Borgerne  stod 
i  Gevær,  Borgmester  og  Raad  bød  ham  Velkommen  og  indbød 
ham  til  et  Maaltid  paa  Raadstuen,  hvorefter  han  lagde  sig  til  Ro 
i  Borgmesterens  vel  „dragne"  Storstue.  Borgerne  fik  siden  Ros 
af  Kongen  for  deres  belevne  Optræden  ved  denne  Lejlighed  og 
det  godt  ordnede  Maaltid,  At  det  har  været  udsøgt  og  smagt 
Gæsterne  vel  kan  sluttes  af,  at  de  Fremmede  spiste  og  drak  den 
Aften  for  ikke  mindre  end  662  Kroner  i  vore  Penge,  en  efter 
Datidens  Forhold  ikke  ubetydelig  Sum^ 


9 

Tidlig  næste  Morgen  red  Hertug  Ulrik  fra  Køge,  og  lidt  op 
paa  Formiddagen  drog  Kongen'^  fra  København  med  alle  sine 
adelige  Ryttere.  De  mødtes  i  Landsbyen  Viersløv,  og  i  Spidsen 
for  det  samlede  Følge  red  nu  Svigerfader  og  Svigersøn  til  Kø- 
benhavn, hvor  Festlighederne  skulde  aabnes  med  deres  højtide- 
lige Indtog. 

Da  de  var  komne  over  Valby  Bakke,  hvorfra  man  tydeligt 
saa  ind  over  Byen  (Fig.  22)  med  alle  dens  Spir,  der  flokkede 
sig  som  Børn  om  Frue  Kirkes  vældige  Skib  og  Taarn,  red  de 
frem  ad  Vejen  langs  Markerne,  hvor  nu  Vesterbro  er,  forbi 
Kaalhaverne  paa  venstre  Side  og  Galgen  og  Pappegøjestangen 

paa  højre.  Da  de  kom  ind  i  de  nuværende  Alleer,  hvor  der  den 
Gang  stod  tæt  med  Vejrmøller,  modtog  de  Byens  første  Hilsen. 
Neppe  havde  de  nemlig  drejet  om  dér,  hvor  Vejen  svingede,  og 
faaet  Øje  paa  den  venlige  Vesterport,  som  med  sit  spidse,  røde 
Tag  lignede  Taarnet  paa  en  Landsbykirke,  førend  det  med  eet 
glimtede  rundt  om  fra  Volden,  og  i  samme  Nu  sitrede  Luften 
under  det  voldsomme  Tordenbrag  fra  alle  de  paa  een  Gang  af- 
fyrede Kanoner.  Virkningen  var  storartet.  Medens  Jorden 
rystede,  og  de  smaa  Ruder  i  de  nærmeste  Bygninger  styrtede 
klirrende  ned,  opstod  der  en  ubeskrivelig  Forvirring  iblandt 
Rytterne.  Hestene  stejlede  og  foer  til  Side,  trods  Tøjler  og  Spo- 
rer vilde  ingen  fremad,  men  søgte  stadig  at  gøre  omkring,  thi 
Skud  paa  Skud  blev  det  ved  at  dundre  fra  Volden,  medens 
alting  indhylledes  i  en  tæt  Krudtrøg.  Det  var  rigtig  en  Mod- 
tagelse efter  Datidens  Smag.  Der  var  Effekt  deri,  og  rig  Lejlig- 
hed til  at  vise  sin  Rytterfærdighed.  En  saa  øredøvende  Larm 
som  Kanonernes  Brag,  Borgernes  Hurraraab  og  Hestenes 
Trampen  under  Porthvælvingen  var  et  værdigt  Forspil  til  en 
kongelig  Fest. 

Da  Fyrsterne  var  komne  lykkeligt  indenfor  Porten,  modtoges 
de  af  Byens  Borgere,  der  stod  opstillede  i  tvende  Rækker,  en 
paa  hver  Side  af  de  snævre  Gader.  De  tog  sig  godt  ud  i  deres 
blankt  polerede  Harnisker  og  Stormhuer  med  Bøsserne  eller 
de  lange  Hellebarder  i  Haanden.  Det  var  prøvede  Folk;  mange 
af  dem  havde  været  med  i  den  sidste  nordiske  Syvaarskrig  og  bar 
endnu  blivende  Mærker  deraf.  Jublen  var  stor,  hvor  Toget  drog 
frem.  Gaderne  var  overfyldte,  og  fra  alle  Vinduer,  Tage  og  Bi- 
slag lød  der  Velkomsthilsener  til  de  indridende.  Byen  var  i  sin 
Festdragt.  Dels  i  Anledning  af  Pinsen,  dels  paa  Grund  af  Ind- 
toget var  Gaderne  bestrøede  med  Blomster,  og  fra  alle  Vinduer 
og  Karnapper,  fra  Kælder  til  Tag  var  Husene  efter  Datidens 
Skik  smykkede  med  Bøgegrene,  „udmajede"  som  det  kaldtes. 

Toget  gik  ad  Hovedgaderne,  de  bredeste,  der  var  —  Nutiden 
vilde  snarere  have  kaldt  dem  Gyder  —  gennem  Vestergade, 
over  Byens  største  Plads,  Gammeltorv,  ad  Klædeboderne 
Skovbogade,   Vimmelskaftet,    forbi  Tøjhuset   (det   nuværende 

Løveapotek)  og  den  endnu  kullede  Helliggejstkirke,  som  først 
ti  Aar  efter  skulde  faa  tilbygt  Taarn.  Saa  svingedes  der  ned  ad 
Højbrostræde,  som  nu  længst  er  forsvundet  og  har  maattet  vige 
for  Højbroplads,  og  man  fik  Øje  paa  Rejsens  Maal,  Byens  Slot 
med  dets  rodlige  Mure  (Fig.  23  og  24).  Ved  Højbro  udvidede 
Blikket  sig,  og  man  kunde  se  ned  ad  Havnen  til  begge  Sider  og 
over  paa  Slotsholmen  med  den  gamle  Kongeborg  og  den  kloster- 
agtige    Kancellibygning 
foran  Porten.   Men  det 
var  ikke  Øjeblikket  til  at 
se  sig  om,  thi  med  eet 
gentoges  Scenen  fra  Ve- 
sterport. Fra  Krigsskibe- 
ne,   der   fyldte  Havnen 
paa  begge  Sider  Broen, 
og  fra  Slotsholms- Volden 
affyredes  alle  Kanoner- 
ne, og  paany  skræmmede 
ved    Larmen    kneb    det 
med   at   faa   de   urolige 
Heste  frem  over  Højbro. 
Ved  en  lignende  Lejlig- 
hed var  Kongen  for  en 
halv  Snes  Aar  siden  styr- 
tet med  sin  Hest  ud  over 
Broen    og    kun   bleven 
reddet  ved  Hjælp  af  sin  tro  Mand,  Jørgen  Brahe,  der  fik  sin 
Helsot  derved  ^  Men  slige  Uheld  glemtes  hurtigt  og  kunde  i 
hvert  Fald  ikke  være  tilstrækkelig  Grund  til  at  slaa  af  paa  Her- 
tug Ulriks  fyrstelige  Modtagelse.  Det  var  ogsaa  kun  af  Hensyn 
til  Festens  ringere  Grad,  at  Hertugen  undgik  at  overraskes  paa 
en  ny  Maade,  da  han  nærmede  sig  Slottet.  Ved  Frederik  den 
Andens  Kroning  var  nemlig  Kongen  paa  dette  Sted  ved  Hjem- 
komsten fra  Kirken  bleven  modtagen  med  en  gloende  Drage, 
fyldt  med  Raketter,  der  foer  ham  i  Møde  fra  Porten  og  satte 
hans  Ridefærdighed   paa   den   sidste  og  vanskeligste   Prøve  ^. 

Troels-Lund:  Historiske  Fortællinger  1  4 


Fig.  23.  Københavns  Slot  o.  Aar  1600. 

(Billed  af  Johan   Classen   van  Wyck  i  Nationalmuseets 
Arkiv.) 

Denne  Gang  slap  de  imidlertid  ind  ad  Porten  uden  videre  Op- 
mærksomheder, og  den  kærkomne  Gæst  modtoges  paa  Trappen 
af  sin  ventende  Hustru  og  Datter. 

Stor  var  Glæden  paa  Slottet,  da  man  efter  de  første  Velkomst- 
hilsener var  kommen  til  Ro.  Bedstefaderen  kunde  ikke  blive 
træt  af  at  løfte  paa  og  kærtegne  den  lille  Gut,  hvis  blomstrende 
Udseende  og  usædvanlige  Vægt  han  naturligvis  pligtskyldigst 


■"•^-^^ 


Fig.  24.   Kobenhavns  Slot,  omkring  Aar  IbUO,  set  fra  Slotspladsen. 
(Efter  Mejborg.) 


beundrede.  Han  maatte  høre  af  sin  Hustru  og  Datter  om  alt, 
hvad  der  var  sket  i  Mellemtiden,  om  hvor  nær  det  havde  været 
ved,  at  de  ikke  havde  skullet  mødes  mere,  og  om  hvor  om- 
hyggeligt Moderen  havde  plejet  hende.  Saa  afbrødes  pludselig 
Beretningen,  for  at  spørge  til  de  to  ældste  Børn,  der  opdroges  i 
Meklenborg  hos  Bedsteforældrene,  de  kære  smaa,  de  eneste, 
der  savnedes  her,  for  at  gøre  Kresen  fuldtallig.  Saaledes  fløj 
Spørgsmaal  og  Svar  og  nye  Spørgsmaal  imellem  dem.  Øjeblik- 
kene løb,  og  det  blev  sent  paa  Natten,  før  nogen  af  dem  kom  til 
Hvile. 

Sligt  mærkes  gerne  næste  Morgen.  Men  Kongen  var  en  Mor 
genmand,  hans  Svigerfader  det  samme,  og  trods  Dronningens 
Træthed  maatte  hun  ogsaa  op  og  begynde  dér,  hvor  man  var 
sluppen  om  Aftenen.  Timerne  var  nemlig  kostbare,  thi  Hertug 
Hans  fra  Holsten  maatte  snart  være  der,  og  hans  Nærværelse 
vilde  lægge  en  Dæmper  paa  den  snævrere  Kres's  fortrolige 
Samtaler.  Ikke  fordi  han  jo  nok  hørte  til  Familjen,  han  var  jo 
Kongens  Farbroder  og  altsaa  Hertuginde  Elisabeths  Broder, 
men  han  var  dog  altid  et  Led  længere  ude,  og  det  politiske 
Mellemværende  stillede  ham  endnu  fjernere.  Man  maatte  derfor 
have  talt  ud,  til  han  kom. 

Hans  den  Ældre  lod  ikke  forgæves  vente  paa  sig,  han  kom 
og  afsluttede  Festens  private  Del.  Som  ovenfor  meldt  havde 
han  frabedt  sig  alle  Modtagelses- Ceremonier,  og  var  derfor 
reden  uden  Ledsagelse  gennem  Landet.  Anstanden  bød  dog  at 
lade  ham  komme  ikke  ganske  slet  og  ret  til  København.  Han 
blev  derfor  modtagen  i  Roskilde  af  et  ridende  Følge,  der  fulgte 
ham  til  Hovedstaden;  derimod  slap  han  for  Kanonskud,  Borger- 
vagt og  Blomster.  Han  blev  tagen  imod  paa  Slottet  i  den  rette 
Følgeorden,  først  af  Kongen,  saa  af  Hertug  Ulrik,  derpaa  af 
Dronningen  og  sluttelig  af  Hertuginden,  alt  „med  stor  Ære  og 
Reverentze".  Saa  fik  han  sit  Værelse  anvist  paa  anden  Sal  over 
Porten,  altsaa  med  Udsigt  til  Slotspladsen,  Kanalen  og  Hus- 
rækken paa  den  anden  Side.  Omstaaende  Billed  (Fig.  25)  viser 
os  omtrent,  hvad  han  maa  kunne  have  set.  Kun  manglede  Hel- 
ligaandskirken  —  som  før  omtalt  —  den  Gang  endnu  sit  pynte- 
lige Taarn.  Tør  man  stole  paa  Fru  Elsebe  Krabbe  —  og  det  tør 
man  —  har  Værelset  selv  sikkert  været  vel  draget  og  den  store 
Himmelseng  kosteligt  omhængt  samt  fyldt  med  Dyner. 

Alle  de  andre  Gæster  kunde  hvile  ud  og  styrke  sig  til  Søn- 
dagens Anstrængelser,  kun  ikke  hun  og  de  øvrige  Dragefruer. 
Deres  Hverv  paa  Slottet  var  endt,  men  dermed  var  ikke  alt  til 
Ende.  Scenen  for  deres  travle  Virksomhed  forlagdes  blot  til 
Festens  andet  Hovedpunkt,  til  Fruekirke.  Med  Vilje  havde  man 
udsat  dennes  Udsmykning  til  allersidst,  for  ikke  at  lukke  den 
for  længe  for  de  dagligdags  kirkelige  Handlinger.  Nu  gik  man 

med  fuld  Kraft  paa  Forberedelserne  her.  Der  blev  udrettet  utro- 
ligt meget  i  Løbet  af  to  Dage.  Først  blev  der  af  Tømmermænd 
rejst  to  Tribuner  langs  Væggene  i  Koret,  den  ene  til  de  adelige 
Jomfruer,  den  anden  til  Kongens  Sangere.  Saa  blev  Koret,  Tri- 
bunerne og  hele  Kirken  fra  øverst  til  nederst  overdraget  med 
rødt  Klæde,  Gulvet  belagt  med  rødt  Silketøj,  og  i  Koret  opstille- 
des der  en  stor,  massiv  Sølvdøbefont,  støbt  af  de  Krigsomkost- 


Fig.  25.   Udsigt  fra  Københavns  „Blaataarn"  o.  Aar  1600. 
(Billed  af  Johan  Classen  van  Wyck  i  Nationalmuseets  Arkiv.) 

ninger,  som  Sverige  ved  sidste  Fredsslutning  havde  betalt  til 
Danmark.  Endelig  blev  der  tæt  ved  Alteret  dannet  et  mindre 
Værelse,  hvorhen  Bedstemoderen  under  den  lange  Gudstjeneste 
kunde  forføje  sig  med  den  lille,  saafremt  han  skulde  trænge  til 
en  liden  Forfriskning.  Dette  Værelse  blev  indvendigt  betrukket 
med  karmoisinrødt  Fløjl  og  iøvrigt  udstyret  paa  det  rigeste.  Da 
dette  storartede  Værk  var  til  Ende,  begav  Fruerne  og  deres 
Hjælpere  sig  bort,  der  blev  sat  Vagt  ved  de  aflaasede  Døre,  de 
skulde  først  aabnes  paa  selve  Højtidsdagen. 

Nu  var  alt  i  Orden.  Gæsterne  var  alle  komne,  det  vrimlede  i 
Staden  af  Rigsraader,  Adelsmænd  og  deres  Folk.   Hvert  Hus 

var  besat,  hvert  Stald  optagen.  Værst  farne  var  de,  der  ikke  selv 
havde  Gaard  i  København,  hvilket  f.  Eks.  gjaldt  næsten  alle  de 
holstenske  Adelsmænd.  Saafremt  de  ikke  fik  Husrum  hos  ade- 
lige Venner  og  Bekendte,  henvistes  de  til  Kompagni-Huset,  der 
i  Festens  Anledning  af  Borgerne  var  stillet  til  Afbenyttelse.  Men 
ogsaa  her  slap  Pladsen  op,  og  nu  var  gode  Raad  dyre.  Alle 
Byens  Herberger  lige  fra  Oksekoppen  paa  Østergade  til  de 
simplere  i  Færgestræde  var  forlængst  optagne.  De  husvilde 
adelige  Gæster  maatte  da  paalignes  Borgerne,  der  paa  Forhaand 
havde  nok  at  gøre  med  at  huse  deres  egne  Venner  og  Slægt- 
ninge, som  ofte  langvejs  fra  var  strømmede  hid;  thi  fra  Vinduer 
og  Døre  havde  da  ogsaa  Borgerlige  Lov  til  at  se  paa  Stadsen. 
Naar  nu  foruden  alle  disse  indbudne  og  nysgerrige  regnes  en 
stor  Mængde  Handlende,  der  betragtede  det  hele  som  et  Mar- 
ked og  i  Massevis  havde  givet  Møde,  for  ikke  at  tale  om  alle 
de  Bønder,  der  i  sidste  Øjeblik  havde  bragt  Varer  fra  Lens- 
mændene til  Byen,  og  gerne  vilde  se  Forestillingen  med  —  saa 
vil  det  forstaas,  at  Lørdag  Aften  var  der  ikke  en  Smule  Husrum 
mere  tilbage  i  København,  hvordan  det  saa  end  forholdt  sig  med 
Hjerterummet. 


DAAB 


1 


s 


øNDAGEN  den  2.  Juni 


Fig.  26.  Københavns  Slotstaarn  („Blaataarn"). 

(Efter  Johan  van  Wycks  „Delineation"  af  161 1  og  et  Stik 

i  „Origines  Hafnienses".) 


det  dejligste  Vejr,  ikice  en 
Sky  paa  Himlen.  Allerede 
fra  Solopgang  var  man  paa 
Benene,  paa  Slottet  saavel 
som  i  Husene.  Husene 
skulde  jo  være  pyntede, 
Beboerne  i  deres  Højtids- 
klæder,  Gæsterne  iførte 
deres  stiveste  Stads  og  til 
Stede  paa  Slottet  —  alt  til 
Klokken  8.  Der  var  ikke 
megen  Tid  til  Øllebrødet 
den  Morgen,  og  dog  maatte 
man  som  sædvanlig  have 
det  og  en  lille  Hjertestyrk- 
ning foruden,  thi  det  kunde 
vj^  vare  længe,  før  der  atter 
blev  Tid  til  at  spise. 

Da  Sejrværket  viste  8 
paa  det  nordre  Slotstaarn 
(Fig.  26),  vrimlede  allerede 
Slotsgaarden   af  de   ind- 

budne  Gæster.  Rigsraaderne  var  mødte  betids  og  fuldtallige,  kun 
Jørgen  Lykke  (Fig.  27)  manglede.  Han  var  lovlig  undskyldt,  thi 
han  var  kort  forinden  sendt  i  et  Ærinde  til  Schlesien;  men  Kon- 
gen havde  vist  ham  den  Naade,  at  lade  hans  Søn  for  denne 
Dag  udfylde  hans  Plads.  Derfra  kom  det  Særsyn,  at  en  ganske 
ung  Mand  gik  som 
Nummer  5  blandt  de 
ældste  Raader.  Saa- 
snart  de  var  samlede, 
gik  de  op  og  hilste  paa 
Kongen;  det  samme 
gjorde  de  andre  Fad- 
dere. Resten  af  Ind- 
budne  blev  derimod  i 
Gaarden,  hvor  Hof- 
marsken, Hans  Belov, 
havde  et  vanskeligt 
Arbejde  med  at  faa 
Følget  stillet  i  Orden. 
Det  var  et  Billede 
for  en  Maler,  som  de 
stod  dér  mellem  de 
høje,  røde  Mure  i  bro- 
get Forvirring,  Grup- 
pe ved  Gruppe,  snak- 
kende, leende,  møn- 
strende hinanden.  Ved 


Fig.  27.   Hr.  Jørgen  Lykke  til  Overgaard,  Ridder  og 

Danmarks  Riges  Raad.  f  1583. 

(Maleri  paa  Overgaard.) 


første  Øjekast  syntes  det  en  planløs  Blanding  af  fantastiske 
Dragter  som  paa  en  Nutids-Maskerade;  men  dog  var  der  ved 
nærmere  Eftersyn  en  vis  regelbunden  Ensformighed  i  al  denne 
Virvar.  Herrerne  havde  alle  højpullede,  runde  „spanske  Hatte" 
(Fig.  28  og  29),  omtrent  som  Nutidens  sorte  Silkehatte,  kun 
mere  smalskyggede  og  rundpullede.  Præcis  paa  samme  Sted  i 
Nakken  var  der  anbragt  en  Strudsfjer  som  Hestehale,  og  Hatte- 
baandet  var  enten  af  Silke  med  et  Par  Snipper  bagud,  eller  hos 
de  fineste  en  Krans  af  Guldsmykker  med  et  større  Klenodie 

paa  Siden,  Datidens  Hovedprydelse  i  dobbelt  Forstand,  om 
hvilken  Mode  Hyrekuskenes  Kokarder  nu  er  den  sidste  af- 
blegede Erindring.  Alle  Ansigter,  de  gamle  som  de  unge,  viste 
en  stærk  Tilbøjelighed  til  Knebelsbart  og  Fipskæg  og  tæt  stud- 
sede eller  helt  glatragede 
Kinder.  Men  under  Hagen 
sad  lige  stift  og  stramt  paa 
dem  alle  den  hvide,  krusede 
Pibekrave.  Forneden  støt- 
tedes denne  af  Trøjekraven, 
som  til  Haan  for  al  Be- 
kvemmelighed ikke  faldt 
ud  over  Skuldrene,  men 
klemt  fast  om  Halsen  og 
tæt  knappet  sluttede  helt 
op  til  Hagen.  Det  gav  dem 
alle  noget  stift  og  afmaalt  i 

Hovedets  Bevægelser. 
Moden  gjorde  det  pudsige 
usynligt,  men  ovenfra  set 
tog  det  sig  ud,  som  om  hver 
Figur  forsigtigt  balancerede 
om  med  sit  Hoved  paa  en 
riflet  Tallerken. 

Alle  Herrerne  bar  tæt 
knappede  Fløjelstrøjer  og 
folderige  Benklæder  af 
samme  Stof,  der  standsede 
ovenfor  Knæet.  Hvad  Farven  angik,  herskede  der  frit  Valg,  dog 
var  leverfarvet,  mørkeblaat  og  karmoisin  afgjort  i  Overvægt,  i 
det  mindste  hos  de  ældre.  Men  den  korte,  lille  Kappe,  der  stum- 
pede af  lidt  under  Hofterne  og  med  sin  underlige,  stift  udstaaende 
Krave  lignede  et  lidt  forskaaret  Slag,  var  ensfarvet  hos  dem  alle: 
sort  Fløjel,  fodret  med  Skind.  Over  Brystet  bares  en  lang  Guld- 
kæde, der  hos  mange  gik  3  —  4  Gange  om  Halsen.  Man  maatte 
se  nøjere  til,  for  at  se  Forskellen;  thi  hos  alle  endte  den  i  en 


Fig.  28.  Spansk  Hat.  Oluf  Mouritssen  Krog- 
nos  til  Bregentved. 
(Maleri  paa  Frederiksborg.) 

lille  Medaljon  midt  paa  Brystet,  men  kun  for  enkelte  udvalgtes 
Vedkommende  bestod  denne  i  Hs.  Majestæts  Kontrafej,  skænket 
af  Ham  selv.  Om  Livet  var  spændt  et  forgyldt  Bælte,  hvori  den 
store  Kaarde  hang.  Den  venstre  Haand  med  den  lange  Strids- 
handske havde  i  ledige  Øjeblikke  ligesaa  bestemt  sin  naturlige 
Plads  paa  Kaardeheftet  som  nu  i  Vestekæden.  Forneden  endelig 
var  Dragten  den  samme 
hos  alle:  tætsluttende 
Strømper  eller  Hoser, 
der  begyndte  ovenfor 
Knæet  og  i  det  mindste 
en  Dag  som  denne  endte 
med  en  sirlig  lille  Ankel- 
sko, med  Spænder  og 
Sløjfe  oven  paa  Vristen. 
Strømpernes  Farve  var 
meget  forskellig,  hos  de 
fleste  lys,  hvid,  brandgul 
eller  askegraa,  kun  hos 
enkelte  meget  satte  Folk 
var  den  mørk.  Stoffet 
var  paa  denne  Dag  Silke, 
ellers  var  det  —  Klæde. 
Paa  dette  Punkt  stod 
nemlig  Tiden  langt  til- 
bage. Man  havde  endnu 
ikke  gjort  den  lykkelige 

Opdagelse  at  strikke  eller  væve  Strømper.  Man  tilskar  og  syede 
dem  ligesom  Benklæder,  derfra  denne  dobbelttydige  Benævnelse 
„Hoser".  Det  holdt  haardt  at  faa  dem  af  og  paa,  naar  de  ret  skulde 
slutte  om  Benet.  Og  vil  man  mindes  om  deres  øvrige  Ufuld- 
kommenheder, behøver  man  blot  at  læse  Brevene  fra  Syvaars- 
krigens  Tid  til  Mødrene  og  Hustruerne  i  Hjemmet.  De  har  alle 
samme  Omkvæd:  Send  mig  endelig  en  halv  Alen  Klæde  til  et 
Par  Hoser!  det  sidste  har  jeg  nu  haft  paa  i  4  Maaneder,  saa  jeg 
trænger  haardt  til  et  Par  nye. 


Fig.  29.  Spansk  Hat. 
Kong  Johan  III  af  Sverige. 

Damernes  Dragt  var  saavidt  muligt  i  samme  Stil  som  Herrer- 
nes. Paa  Hovedet  bar  de  en  lille  bitte  Hat,  hos  nogle  lignede 
den  Mændenes  i  Form  (Fig.  30),  hos  andre  nærmede  den  sig  til 


Fig.  30.   Lille  Damehat.  Dronning  Sophia  af  Danmark. 
(Resen:  Frederik  II's  Krønike.) 

en  Baret  (Fig.  31).  Men  hos  alle  var  den  kun  til  Lyst,  ikke  til 
Nytte,  paa  Grund  af  dens  Lidenhed  og  anbragt  som  den  var 
skævt  ned  paa  Siden,  ofte  med  en  koket  lille  Fjer  i.  Den  gav 
selv  et  almindeligt  Ansigt  noget  kækt,  næsten  udfordrende  i 
Udtrykket.   Det  tænkte  dog  ingen  over.  Med  slig  en  lille  Hat 

eller  Baret  havde  Kvinder  sikkert  altid  gaaet  siden  Tidernes 
Morgen.  I  hvert  Fald  bar  da  den  samaritanske  Kvinde  en  saa- 
dan,  da  hun  talte  med  Jesus  ved  Brønden  (Fig.  32). 

Hattens  eller  Barettens  udfordrende  Udseende  svarede  ikke 


Fig.  31.  Baret. 

Prinsesse  Anna  af  Danmark,  gift  1548  med  Kurfyrst  August  af  Sachsen. 

(K.  V.  Weber:  Anna,  Churfiirstinn  zu  Sachsen.) 


til  Resten.  Neden  under  kom  nemlig  det  ærbareste  Hueiøj  af 
Verden.  Som  en  tæt  sluttende  Hætte,  i  Lighed  med  Bønder- 
pigernes nuværende,  men  uden  Rynker  i  Nakken,  skjulte  den 
omhyggeligt,  i  hvert  Fald  hos  alle  Fruer,  hver  en  Snip  af 
Haaret.  Til  daglig  af  Fløjl,  men  ved  en  Fest  som  denne  af  tæt 
Silketøj  besat  med  Perler  eller  Guldpailletter  værnede  den  som 


60 


Christian  IV's  Daab 


en  Drage  om  de  skjulte  Lokker.  Selv  den  mest  uhøviske  Svend 
skulde  ikke  prale  af  at  kende  Farven  paa  en^gift  Kvindes  Haar. 


■'^,1' 


Fig.  32.  Jesus  og  den  samaritanske  Kvinde. 

Kalkmaleri  fra  omkring  1565  i  Hørve  Kirke  paa  Sjælland. 

(Efter  Akvarel  afj.  Kornerup  1885.  Nationalmuseet.) 


Men  ak,  hvo  skulde  have  anet,  at  denne  Dag  var  Ærbarhedens 
sidste  Festdag?  Da  det  Barn,  som  nu  skulde  døbes,  var  blevet 
voksent,  fandtes  der  saa  godt  som  ingen  tugtig  Kvinde  i  Dan- 
mark: Enhvers  Haarfarve  var  kendt,  thi  skamløst  bredte  der 

sig  da  to  store  Bukler  Haar  paa  hver  Side  af  den  bei^ymrede 
Huesnip  i  Panden. 

Var  Damernes  Haar  godt  værnet,  saa  var  Hals  og  Skuldre 
ikke  mindre  vel  forvarede  Den  øverste  Del  af  Befæstningen 
dannedes  af  den  brede  Pibekrave,  der  var  ligesaa  solid  som 
Mændenes,  et  fast  Hvilepunkt  for  Hagen  fortil,  og  i  Nakken  for 
Huetøjets  nederste  Perlerand.  Under  Pibekraven  kom  —  atter 
ligesom  hos  Herrerne  —  den  tætsluttende,  opretstaaende  Krave 
paa  Livstykket.  Knap  ved  Knap  stængedes  hvert  dristigt  Blik 
ude.  Helt  op  under  Pibekraven  stod  disse  Knapper  paa  Vagt,  og 
den  pansrede  Hals  blev  ligesaa  ubevægelig  som  den  var  usyn- 
lig. Og  dog  var  den  Genstand  for  alles  Blikke,  thi  uden  om  alle 
disse  Forskansninger  løb  en  gylden  Mur,  et  tommebredt  Guld- 
halsbaand,  besat  med  Perler,  forneden  bærende  et  Ædelstens- 
Smykke.  Som  om  dette  ikke  var  nok,  hang  der  over  Skulderen 
ned  paa  Brystet  en  ny  Guldkæde,  ligesaa  fint  og  kosteligt  ud- 
arbejdet og  endende  paa  samme  Maade.  Det  var  gyldne  Lænker 
og  som  saadanne  tunge.  Glemte  den  forelskede  Yngling  det,  fik 
han  det  sikkert  at  mærke,  naar  han  en  Gang  som  Ægtemand  og 
Fader  skulde  forny  dem  for  Hustru  og  Døtre. 

I  Kjolernes  Snit  var  der  stor  Ensformighed.  Alle  bestod  de  af 
en  lang  Overkjole  med  Pufærmer,  gennem  hvis  Spalter  Indre- 
kjolens Ærmer  skinnede  ud,  og  neden  under  et  svært  Livstykke 
og  dito  Skørt.  Men  hvad  Farven  og  Stoffet  angik,  delte  Gæsterne 
sig  i  to  Partier.  Alle  Fruerne  havde  mørk,  i  Reglen  karmoisin- 
rød Fløjels -Overkjole,  guldbroderet  Livstykke  og  blomstret 
Silkeskørt.  Jomfruerne  derimod  var  alle  iførte  Sølvmorsdragter. 
Kun  een  af  dem,  der  var  trolovet,  var  klædt  som  Fruerne  i  rødt 
Fløjl  og  Silke,  et  talende  Vidnesbyrd  om,  at  Trolovelser  ikke 
lod  sig  hæve. 

Vi  har  kastet  et  Blik  paa  disse  straalende  Dragter.  Lad  os, 
medens  Øjet  endnu  er  blændet  af  alt  det  meget  Fløjl  og  Silke, 
Guld  og  Perler,  hurtigt  glide  hen  over,  at  Ydersiden  lovede  mere 
end  det  Indre  holdt.  Linned  var  i  den  Tid  sjældnere  end  nu  til 
Dags.  Hos  enkelte  af  Gæsterne  tillod  da  maaske  de  brede  Pibe- 
kraver og  krusede  Haandlinninger  sig  en  lille,  hvid  Løgn,  naar 

de  antydede,  at  der  indenfor  fandtes  et  dertil  svarende  hvidt 
Klædningsstyicke. 

Enhver  selv  den  ubetydeligste  Begivenhed  har  sin  hemmelige 
Forklaring,  uden  hvilken  den  ikke  helt  forstaas.  Paa  et  eller 
andet  Punkt  ligger  der  bundfældet  noget  tilsyneladende  ligegyl- 
digt, noget  tilfældigt,  som  den  fremmede  glider  let  og  ufor- 
staaende  hen  over  og  kun  den  indviede  fatter.  Saaledes  ogsaa 
her.  Hvo  skulde  se,  at  der  over  denne  Forsamling  med  de  glade 
Ansigter,  de  vejende  Fjer  og  glimrende  Dragter  hvilede  et  skjult 
Tryk?  Og  dog  var  det  saa.  Det  var  ikke  et  mørkt  Punkt  paa  den 
politiske  Himmel,  det  var  ingen  Familjesorg,  der  havde  ramt  een 
og  dermed  alle  de  indbyrdes  beslægtede  Adelsstammer.  Nej,  det 
var  noget  helt  andet,  noget,  der  angik  netop  det,  der  her  syntes  at 
være  Glædens  og  Festlighedens  Udtryk,  selve  Dragten.  Sagen 
var,  at  for  knapt  et  halvt  Aar  siden  var  der  udstedt  en  ny  For- 
ordning mod  de  altfor  pyntelige  Dragter,  udstedt  og  affattet  af 
de  samme,  mod  hvem  den  nu  for  første  Gang  skulde  bringes  i 
Anvendelse. 

Da  Bonden  fra  Samsø  kom  med  Havfruens  Budskab  til  Kal- 
lundborg,  hvor  Rigsraadet  var  samlet,  var  dette  nemlig  just  i 
Færd  med  at  hvæsse  et  Vaaben  mod  den  stigende  Overdaadig- 
hed.  Med  største  Strænghed  havde  de  værdige  Raader  forbudt 
at  smykke  Hatte  og  Huer  med  Ædelstene;  ingen  Frue  eller 
Jomfru  maatte  for  Fremtiden  bære  Ædelstene  andetsteds  end  i 
Klenodiet,  der  hang  i  Hals-  eller  Brystkæden.  Guldpailletter 
paa  Huetøjet  og  paa  Fløjlskjolen  skulde  fremtidig  være  banlyste, 
for  ikke  at  tale  om  den  vanvittige  Yderlighed  at  besætte  Puf- 
ærmerne og  bræmme  Kjolens  Nederdel  med  Guldkæder.  Nej, 
ædel  Simpelhed  i  Klædedragten  skulde  være  Fremtidens  Pryd, 
og  dette  Omslag  i  Tonen,  denne  nye  og  bedre  Tid  skulde  be- 
gynde fra  den  Dag,  Forordningen  blev  offentliggjort.  Til  Skræk 
for  alle  ildesindede  blev  der  endnu  tilføjet,  at  Overtrædelser 
vilde  blive  straffede  med  Tabet  af  de  forbudne  Smykker^ 


Christian  IV's  Daab  63 

Det  var  naturligvis  ifølge  Samraad  med  Kongen  og  med  hans 
Minde,  at  disse  Bestemmelser  blev  vedtagne,  saa  fra  den  Kant 
var  der  altsaa  ingen  Fare  at  frygte.  Men  langt  sværere  blev  Stor- 
men for  de  vise  Fædre,  da  de  kom  hjem  til  deres  Hustruer  og 
Døtre.  Her  udbrod  der  en  aaben  Fejde,  en  sand  Guerillakrig 
over  hele  Landet.  Fra  alle  Sider  blev  Familjens  Overhoved  an- 
grebet; snart  blev  han  drillet,  snart  blev  han  kælet  for,  snart 
overfuset,  men  Hensigten  var  bestandig  den  samme:  at  faa  ham 
til  at  overtræde  det  nys  vedtagne.  Der  lod  sig  ogsaa  anføre  en 
Del  for  Kvindernes  Sag.  At  Luksus  kan  standses  ved  Love, 
fremviser  Historien  ikke  mange  Eksempler  paa.  Og  anvendt 
paa  de  enkelte  Tilfælde  gav  den  nye  Forordning  ogsaa  billig 
Grund  til  Harme.  Disse  Smykker,  disse  Huetøjer  og  Handsker, 
disse  Fløjlskjoler,  som  deres  Mødre  havde  baaret  før  dem, 
skulde  de  nu  pludselig  kasseres  blot  efter  et  gnavent  Rigsraads 
Luner!  —  Ikke  kasseres,  blot  omdannes,  de  overflødige  Pry- 
delser pilles  af.  — Ja,  men  det  var  netop  at  kassere  dem.  Hvor- 
ledes vilde  en  Rubin-Halskæde  tage  sig  ud,  naar  man  tog  Ru- 
binerne bort,  eller  en  guldbesat  Hue,  et  Par  perlestukne  Hand- 
sker, naar  man  sprættede  Guldet  og  Perlerne  af?  De  var  jo 
ubrugelige,  saa  man  maatte  have  nye.  Den  nye  Forordning  gav 
altsaa  blot  Anledning  til  forøgede  Udgifter,  til  yderligere  Luksus, 
idet  man  maatte  anskaffe  nyt,  hvor  man  før  kunde  have  brugt 
det  gamle. 

Galt  var  det,  men  værre  blev  det,  da  Indbydelserne  til  Barsel- 
gildet kom.  Den  første  Lejlighed,  hvor  Forordningen  skulde 
bringes  i  Anvendelse,  var  altsaa  den,  hvor  man  nødigst  vilde 
finde  sig  i  dens  Følger,  en  kongelig  Familjefest,  den  størst  tænke- 
lige, hvor  det  netop  gjaldt  om  at  udfolde  al  mulig  Pragt  og  vise 
sin  Deltagelse.  Det  var  nu  hundrede  Aar  siden,  at  en  slig  Be- 
givenhed var  indtruffen  i  Danmark,  at  der  var  født  den  rege- 
rende Konge  en  Søn  og  tilkommende  Tronarving  ^  Og  nu  skulde 
man  ikke  engang  maatte  møde  i  de  Dragter,  med  de  Smykker, 
der  havde  været  paa  ved  Kongens  Bryllup  og  de  to  Prinsessers 
Daab!  En  kort  Mønstring  af  Dragkisternes  og  Skrinenes  Ind- 
hold overbeviste  hurtigt  Husets  Damer  om,  at  netop  disse  og 

ingen  andre  passede  ved  denne  Lejlighed.  De  gad  dog  set,  om 
Kongen  vilde  glemme  sine  første  Pligter  som  Vært  og  selv 
straffe  sine  Gæster,  fordi  de  gjorde  ham  og  hans  Hus  Ære  ved 
at  møde  pyntede! 

Kvinden  er  udholdende;  mangt  et  Faderhjerte  maatte  tilsidst 
give  efter  og  bevilge,  hvad  der  forlangtes.  Men  Følelserne  skif- 
ter med  Omgivelserne.  Hvad  der  en  Vinteraften  paa  Herregaar- 
den  syntes  et  ubetydeligt  Offer  for  Familjefreden,  skiftede  Ka- 
rakter, blev  vigtigt  og  ansvarstungt  i  Kongens  Borg  mellem 
Standsfællers  spejdende  Øjne.  Mere  end  een  Rigsraads  Blik 
blev  usikkert,  naar  det  hin  Junimorgen  i  Slotsgaarden  tilfældigt 
faldt  paa  hans  Hustrus  eller  Døtres  forbudne  Pynt.  Sky  søgte 
det  ned  og  fandt  atter  Ro  ved  at  dvæle  ved  hans  egen  bramfri 
Dragt.  Thi  i  denne  Henseende  havde  ingen  af  dem  svigtet,  en- 
hver af  Rigsraaderne  mødte  —  saa  vidner  den  gamle  Beretning 
—  tarveligt  og  prunkløst  klædt,  „smykket  med  indre,  ikke  med 
udvortes  Prydelser." 

Men  deres  Hustruer  og  Døtre  var  smykkede  med  begge  Slags. 
Derfor  denne  usædvanlige  Veltalenhed  saavel  mellem  Kvinderne 
som  blandt  de  unge  Mænd;  derfor  denne  Skotten  til  Siden,  disse 
Tilløb  til  overlegen  Ro,  denne  Fnisen  og  dog  halvt  flove  For- 
nemmelse; derfor  denne  underlige,  ubestemmelige  Tone  over 
det  hele,  Følelsen  af  et  Tryk,  som  man  vilde  befri  sig  for  gen- 
nem overstadig  Munterhed,  som  kun  den  uindviede  kunde  for- 
veksle med  ren,  ublandet  Glæde.  Som  de  stod  der,  mindede 
de  om  en  Flok  Skolebørn,  der  er  forberedte  paa  Skænd,  skønt 
de  kommer  i  Optog  for  at  lykønske  Læreren  paa  hans  Fød- 
selsdag. 

Med  denne  lille  Biforklaring  bliver  Udtrykket  i  de  forskellige 
bekendte  Ansigter  os  dobbelt  forstaaeligt.  Der  er  bekendte  Folk 
nok,  thi  alt,  hvad  der  er  af  stort  og  mærkeligt  i  Danmark,  er 
her  samlet.  Efterhaanden  som  Fadderne  kommer  ned  fra  deres 
Morgenbesøg  hos  Kongen,  fyldes  Gaarden  mere  og  mere.  Hist 
staar  den  gamle,  firskaarne  Søhelt,  Peder  Skram.  Ryggen  er 
bøjet  af  Aarene,  men  endnu  er  han  kraftig,  det  viser  Udirykket 
i  det  vejrslagne  Ansigt  og  hans  store  Hænder.  Hans  Syn  har 

tabt  sig,  derfor  ser  han  ikke  de  mange  Lovbrud  omkring  sig; 
saa  han  dem,  vilde  han  maaske  endda  godmodigt  ikke  lægge 
Mærke  til  dem.  —  I  hans  Nærhed  er  en  tom  Plads,  den  trofaste 
Johan  Friis  er  ikke  mere.  Hvad  vilde  han  ikke  have  givet  for  at 


Fig.  33.  Niels  Kaas. 
(Maleri  paa  Rosenborg.) 


have  oplevet  denne  Dag:  at  se  sin  Herre  fyrsteligt  gift,  og 
Danmark  velsignet  med  en  Tronarving?  —  Dér  staar  en  mid- 
aldrende Mand  med  sænket  Hoved.  Ansigtet  er  allerede  furet, 
Blikket  alvorligt,  næsten  bekymret,  og  dog  spiller  der  et  lille, 
gemt  Smil  som  Bundfarve  under  Alvoren.  Det  er  Niels  Kaas 
(Fig.  33).  Han  har  set  det  altsammen,  ingen  ulovlig  Pynt  er  und- 
gaaet  ham,  og  han  kunde  roligt  fordømme,  thi  han  har  ingen 

Troels-Lund:   Historiske  Fortællinger  I  5 

Hustru,  intet  Barn  blandt  Kvinderne  derovre;  men  dog  døm- 
mer han  mildt.  Han  har  afvejet  alle  Hensynene  og  set,  at  det  er 
baade  det  humaneste  og  det  klogeste  i  Dag  som  saa  ofte  at 
lukke  Øjnene. 

Det  mener  vist  næppe  hans  Sidemand,  den  myndige  Herre 
med  det  stive,  forretningsmæssige  Ydre,  Jørgen  Rosenkrans 
(Fig.  34).  Og  dog,  ser  man  nøje  til  paa  disse  haarde  Træk  og 
hvasse  Blik,  synes  de  stundom  at  forraade,  hvad  de  vil  skjule: 
en  Underbund  af  lutter  betænksom  Velvilje. 

I  den  Klynge  blandt  de  holstenske  Raader  rager  en  Mand 
frem,  ikke  ved  sin  Højde,  men  ved  sit  ejendommelige  Ydre. 
Det  er  Statholderen  i  Slesvig  og  Holsten,  Henrik  Ranzau.  Dette 
Ydre  vilde  man  lægge  Mærke  til,  hvor  man  saa  saa  det.  Det  er 
paa  een  Gang  Hofmanden,  Krigeren  og  den  stille  Tænker,  lige- 
ligt forenede  i  samme  Person.  Der  er  Kraft,  Ynde  og  Ro  i 
denne  Skikkelse.  Disse  brune  Krøller,  de  kloge,  spillende,  blaa 
Øjne,  det  kække,  velplejede  Skæg,  Hovedets  Form,  den  hele 
Holdning  og  de  elegante  Bevægelser  vilde  gøre  ham  kendelig, 
om  han  saa  blev  stillet  nederst.  Kun  Skade,  at  han  veed  det 
selv.  Det  lyser  frem  af  hans  hele  Optræden;  han  er  for  klog  og 
for  stolt  til  at  bejle  til  andres  Bifald,  men  han  skænker  sig  sta- 
digt sit  eget.  Han  er  i  Dag  fri  og  let  som  sædvanlig,  overlegen 
ogsaa  hvad  Dragten  angaar.  Han  er  den  pynteligste  af  dem  alle 
uden  at  være  overdreven,  hans  Pynt  strider  mod  Forordningen, 
og  dog  kan  han  le,  thi  denne  gælder  kun  til  Kongeaaen. 

Hvor  er  han  henne  i  Dag,  den  eneste  danske  Statsmand,  der 
overgik  ham  i  Statsklogt,  han,  der  landflygtig  og  berøvet  alt 
tvang  dem  til  at  kalde  sig  tilbage  og  ved  sin  Snildhed  reddede 
sit  Fædreland,  sin  Formue  og  sit  Rygte  —  hvor  er  Peder  Oxe? 
Han  er  gaaet  forud  til  Frue  Kirke.  Nu  hviler  han  stille  under 
Koret.  Ingen  plejer  nu  de  unge  Træer  paa  Gisselfeld,  ingen 
tæmmer  Rigsraaderne,  ingen  værner  om  hans  Ret.  Derfor  blev 
Forordningen  anvendt  mod  ham,  Alabastret  til  hans  Gravmæle 
forbudt  og  erstattet  med  Sandsten  \  medens  de  andre  aabenlyst 
kan  overtræde  Bestemmelserne.  Havde  han  levet  endnu,  havde 
det  vel  været  omvendt. 

Fig.  34.  Jørgen  Rosenkrans. 
(Maleri  af  Tobias  Gemperlin,  paa  Rosenholm. 


Hist  staar  endnu  en  mærkelig  Skikkelse.  En  bredskuldret, 
korthalset,  lidt  sammensunken  og  dog  trodsig  Figur.  Med  sik- 
kert Blik  ser  han  sig  om.  Øjet  er  klogt,  tankefuldt,  men  aands- 

nærværende.   Den  brede   Pande,  den  misdannede  Næse,  det 
store,  lidt  overdrevne  Mundskæg,  den  sikre,  rolige,  næsten  ud- 


Fig.  35.  Tyge  Brahe. 

(Maleri  paa  Frederiksborg.) 


fordrende  Holdning  giver  ham  paa  een  Gang  noget  frastødende 
og  tiltrækkende.  Det  er  Kongens  nye  Yndling,  Tyge  Brahe 
(Fig.  35).  Han  staar  som  paa  Vagt,  han  veed,  at  hin  Latter  gjaldt 
ham,  at  der  hviskes  i  Krogene  om  hans  Hustru,  om  Blæk  paa 

hans  Hoser  og  andre  Ord  med  Brodd  i.  Men  han  staar  rolig; 
han  veed,  at  han  har  Kongen  i  Ryggen,  Hveen  i  Forlening  og 
et  skarpt  Svar  paa  rede  Haand.  Den  pyntede  Dame,  for  hvem 
han  nys  priste  hendes  Mands  Fortjenester  af  den  kailundborg- 
ske  Forordning,  lader  ham  sikkert  i  Ro  for  det  første. 


3 

Men  det  er  ikke  længere  Tid  til  at  betragte  de  enkelte.  Den 
store,  klodsede,  sølv-  og  guldbeslagne  Vogn,  med  de  8  hvide 
Heste  for,  er  allerede  kørt  frem  foran  Bislaget,  og  den  betroede 
Bedstemoder  kommer  forsigtigt  og  dog  værdigt,  med  den  lille 
paa  Armen,  ned  ad  Trappen  for  at  stige  til  Vogns.  De  første  i 
Optoget  er  alt  inde  i  Porten,  Hofmesteren  kaster  et  sidste  prø- 
vende Blik  over  Skaren,  om  alle  er  paa  deres  Pladser,  og  Toget 
sætter  sig  i  Bevægelse. 

Ned  ad  Slotspladsen  gik  det  med  afmaalte  Skridt  i  den  fast- 
satte Orden.  Tre  og  tre,  først  Hofmarsken,  ledsaget  af  den  unge 
Pfalzgrev  Ludvig  —  vi  kender  ham  fra  hans  Vantro,  da  den 
store  Sten  skulde  flyttes  —  samt  Hertug  Ulriks  Hofmester, 
Saa  alle  Hofsinderne,  de  danske  som  de  meklenborgske,  der- 
paa  efter  et  lille  Mellemrum  Dronningens  og  Adelens  de  sølv- 
morsklædte  Jomfruer  med  den  trolovede  karmoisine  imellem. 
Saa  den  store  Karet,  hvori  Bedstemoderen  med  Dagens  Helt 
paa  Skødet,  derpaa  Bedstefaderen  og  Hertug  Hans  til  Hest,  det 
danske  Rigsraad  og  hele  Skaren  af  Adelsmænd. 

Næppe  var  Toget  kommet  udenfor  Slotsporten,  før  det  mod- 
toges med  stormende  Jubel  fra  den  forsamlede  Mængde.  Hoved 
ved  Hoved  stod  de  paa  den  tætfyldte  Plads,  og  værre  blev  det 
i  de  snævre  Gader.  Hvert  Vindue,  hver  Forstue,  hver  Trappe 
var  besat,  paa  Bislagene  var  de  krøbne  op,  og  mange  Steder 
havde  de  taget  Tagstenene  af  Taget  og  stukket  Hovederne  ud 
mellem  Sparrerne.  Enhver  vilde  se  Stadsen,  om  det  saa  kun 
var  paa  Hovedet.  Lykkelig  den,  der  fik  et  Glimt  at  se  af  den 
lille.  De  trykkedes  og  trængtes  om  Vognen,  den  glade  Bedste- 

moder  sad  stolt  og  omhyggeligt  og  viste  ham  frem,  medens  hun 
forstod  hvert  Tilraab,  hver  Velsignelse,  der  blev  udtalt  over 
ham.  Hun  var  jo  selv  en  dansk  Prinsesse,  Frederik  den  Førstes 
Datter,  Denne  Dag  var  en  Hædersdag  ogsaa  for  hende,  hun 
følte  sig  paany  knyttet  til  Hjemmet,  gennem  hende  havde  nu 
den  gamle  Stamme  atter  skudt  et  friskt  Skud.  Kun  med  Møje 
banede  Toget  sig  Vej  gennem  de  opfyldte  Gader;  Mylren  af 
Mennesker,   Hurraraabene  og  Blomsterkostene,  der  kastedes 

fra  Vinduerne,  syntes  ikke  at  skulle 
faa  Ende. 

Medens  Toget  saaledes  langsomt 
kæmpede  sig  frem  ad  den  bekendte 
Vej  gennem  Højbrostræde,  Vimmel- 
skaftet og  Skoboderne,  havde  der 
imidlertid  samlet  sig  en  uoverskuelig 
Mængde  ved  Frue- Kirkegaard,  hvor 
der  var  mest  Sandsynlighed  for  at  faa 
noget  at  se.  Herligt  tog  Kirken  (Fig.  36) 
sig  ud  som  den  laa  der,  med  de  svære, 
røde  Mure  og  det  mægtige  Taarn  med 
de  fire  smaa  mindre,  hvor  Spiret  be- 
gyndte (Fig.  37).  Spirets  Kobbertag 
tabte  sig  i  den  klare,  blaa  Luft  og  syn- 
tes at  række  sin  forgyldte  Fløj  op 
mellem  de  enkelte,  hvide,  sejlende  Bomuldsskyer.  Men  det 
var  kun  faa  Blikke,  der  i  Dag  rettedes  mod  Fløjen.  Alles 
Opmærksomhed  var  henvendt  paa  de  smalle  Indgange  over 
Kirkegaarden,  hvor  Drabanterne  holdt  Vagt  og  drev  enhver 
uvedkommende  tilbage.  Tiden  begyndte  at  falde  de  ventende 
lang.  Man  greb,  hvad  man  kunde,  for  at  holde  Humøret  vedlige, 
og  alt,  hvad  der  gav  mindste  Anledning,  maatte  tjene  til  Skive 
for  Vittigheden.  Det  gik  saaledes  ud  over  den  ulykkelige  Raad- 
mand,  der  i  Tillid  til  sin  Stilling  gik  frem  og  forlangte  at  ind- 
lades. Under  almindelige  Forhold  havde  en  Raadmand  vel  noget 
at  betyde;  men  en  Dag  som  denne  var  selv  han  for  ringe,  og 
det  var  ikke  Bysvende,  men  Drabanter,  der  holdt  Vagt.  Vagten 


Fig.  36.    Frue  Kirke,    set   fra 
Blaataarn  o.  Aar  1600. 

(Billed  af  Johan  Classen  van  W'yck 
i  Nationalmuseets  Arkiv.) 

viste  ham  da  tilbage,  al  hans  Højrøstet- 
hed  hjalp  ham  ikke.  Under  Mæng- 
dens Jubel  og  Hujen  og  en  Regn  af 
Vittigheder  af  den  Slags,  som  hver 
Slægt  skaber  og  kun  Samtiden  fuldt 
forstaar,  blev  han  atter  nedstødt  i  det 
Samfund,  som  han  havde  søgt  at  hæve 
sig  over. 

Bedre  gik  det  vor  Meddeler,  hvem 
vi  har  at  takke  for,  at  vi  kender  saa 
mange  Enkeltheder  fra  hine  Dage,  den 
altid  glade,  snakkesalige  Rasmus  Glad. 
Han  besad  alle  de  Talenter,  der  er 
nødvendige  for  at  bane  sig  Vej,  og 
med  den  fornødne  Dristighed  nærmede 
han  sig  Vagten.  Da  han  blev  spurgt, 
hvem  han  var,  svarede  han  med  mild 
Værdighed:  „En  af  de  højlærde";  og 
straks  aabnedes  Rækken,  og  man  gjorde 
ærbødig  Plads. 

Ganske  Uret  havde 
han  ikke.  Han  var 
virkelig  en  af  de  høj- 
lærde, eller  havde 
i  det  mindste  været 
det,  idet  han  i  sin  Tid 
havde  været  teolo- 
gisk Professor.  Men 
det  var  kun  ved  en 
Lejlighed  som  denne, 
at  han  gjorde  den 
Titel  gældende.  El- 
lers foretrak  han 
langt  den  finere: 
„ærlig  og  velbyrdig 
Mand".  Frederik  den 


Fig.  37.   Frue  Kirke  i  Slutningen  af  det  16de  Aarh. 
(Efter  Johan  van  Wycks  Delineation  af  R.  Mejborg.) 

Anden  havde  nemlig  optaget  ham  i  Adelsstanden.  Forlængst  var 
han  udtraadt  af  Professorernes  Kres  og  nød  nu  en  blid  Fritid 
viet  til  Digtekunst,  Videnskab  og  Bynyt.  Fra  sin  egen  Gaard 
paa  Hjørnet  af  Studiestræde,  som  Kongen  havde  skænket  ham, 
kunde  han  i  Ro  og  Mag  have  set  paa  Stadsen.  Men  han  foretrak 
at  trænge  sig  gennem  Mængden  over  til  Kirken,  for  nærved  at 
betragte  det  hele.  Prisetvære  Rasmus  Glad!  Han  virkede  til 
Gavn  for  de  kommende  Slægter,  da  han  i  hine  Festdage  var  paa 
Færde  overalt,  talte  med  Alverden  og  opskrev  (Fig.  38),  naar 
han  kom  hjem,  hvad  han  havde  set  og  hørt.  Lad  os  da  bringe 
ham  vor  Tak  herfor  paa  den  Maade,  som  han  satte  mest  Pris 
paa,  ved  at  ihukomme  hans  Navn,  og  lad  os  glæde  ham  i  hans 
Grav  ved  at  mindes,  hvad  han  saa  nødigt  vilde  have  glemt,  at 
næsten  alle  Rigsraaderne  nikkede  til  ham,  da  de  gik  op  ad 
Kirkegulvet,  ja  Hans  Skovgaard,  den  herlige  Mand,  trykkede 
ham  endog  i  Haanden. 

Medens  de  højlærde  forventningsfulde  gik  op  og  ned  i  Kir- 
kens Midtergang  og  paa  Latin  udtrykte  deres  Beundring  for  den 
kostelige  Udsmykning  eller  valgte  sig  et  belejligt  Stolestade, 
hvorfra  de  snart  skulde  fortrænges,  naar  Følget  kom  —  banede 
Toget  sig  langsomt  Vej  gennem  Gaderne  og  naaede  endelig  til 
Frue-Kirkegaard.  I  en  Hast  strøedes  Blomster  for  Indgangen, 
Fløjdørene  oplodes,  og  ind  vandrede  den  stadselige  Skare,  tre 
og  tre,  og  fyldte  snart  Kirken  fra  Indgang  til  Kor.  Bedstemode- 
ren fremledtes  af  sin  Mand  og  sin  Broder,  Hertug  Hans  den 
Ældre,  og  med  Barnet  paa  Armen  styrede  hun  straks  op  i  Koret 
til  det  Værelse,  som  dér  var  dannet  for  hende  og  Dagens  Helt. 
Stakkel,  han  kunde  ogsaa  nok  trænge  til  noget  at  styrke  sig  paa. 
Turen  til  Kirken  havde  taget  god  Tid,  og  der  var  lange  Udsigter 
til,  at  han  skulde  komme  hjem  igen.  Vidtløftige  Gudstjenester 
var  nemlig  Datidens  svage  Side;  i  Modsætning  til  Katolikerne 
maatte  man  hævde  Prædikenens  Betydning.  Men  selv  om  saa- 
dant  kunde  opbygge  de  ældre,  var  det  dog  maaske  et  Spørgs- 
maal,  om  den  lille  vilde  sætte  Pris  derpaa. 

Imidlertid  ordnede  Følget  sig  i  Kirken.  Fyrsterne  med  Rigs- 
raaderne og  de  ældste  Adelsmænd  tog  Plads  i  Koret,  Resten 

maatte  nøjes  med  de  lavere  Pladser.  Men  allesammen  passede 
de  at  overholde  den  nye  Skik,  som  just  nu  var  indført  og  paa 
denne  Dag  skulde  stemples  som  den  rette:  Mændene  indtog 
Stolestaderne  til  højre,  Kvinderne  til  venstre.  Efter  saa  glim- 
rende en  Indvielse  havde  denne  Skik  sejret.  Aaret  efter  ind- 
førtes den  i  Nicolai  Kirke  ^  og  trængte  lidt  efter  lidt  dog  ikke 
uden  Modstand  igennem  i  Landets  øvrige  Kirker. 

Da  de  kongelige  Sangere  vistnok  til  Orgeltoner  (Fig.  39)  havde 


Fig.  39.  Et  Orgel  i  Begyndelsen  af  det  16de  Aarhundrede. 
(Efter  Hans  Burgkmair.) 

sunget  Salmen,  og  Sjællands  Bisp,  Poul  Madsen,  læst  Epistlen, 
gik  han  fra  Alteret  ned  til  Døbefonten.  Bedstemoderen  kom 
frem  med  den  lille,  og  den  store  Skare  af  Faddere  flokkede  sig 
om  dem,  Fruerne  og  Jomfruerne  omhyggeligt  til  venstre,  Adels- 
mændene til  højre.  Derpaa  foretoges  Daaben.  Skønt  Kongen 
havde  befalet,  at  „Alting  skulde  skee  simpelt  og  enfoldigt  efter 
Kirkeordinantsen  og  den  vanlige  Vis  og  Sædvane"'-^,  var  dog 
Fristelsen  for  stor  for  Summus  Teologus  til,  at  han  ikke  skulde 
bukke  under.  Han  benyttede  Lejligheden  og  holdt  først  en 
„herlig  Fortale  om  den  oprindelige  Synd  og  Daabsens  Kraft". 
Da  Barnet  derpaa  var  døbt  og  havde  faaet  Navnet  Christian 

Og  ikke  videre  —  det  eneste  Punkt,  hvor  Datiden  var  kortfattet 
—  udviklede  han,  hvad  der  laa  i  dette  Navn,  og  uddrog  deraf, 
at  Barnet  sikkert  vilde  træde  i  sin  Faders,  Kong  Frederiks, 
Fodspor.  Sluttelig  henvendte  han  en  Formaning  til  Fadderne, 
og  dermed  havde  den  lange  Daabshandling  Ende. 

Bispen  havde  messet  ved  Alteret,  de  kongelige  Sangere  sun- 
get endnu  et  Par  Salmer,  Gudstjenesten  syntes  nu  at  maatte 
være  forbi.  Men  den  kendte  kun  Tiden  slet,  der  kunde  tro  sligt. 
Nu  begyndte  den  først.  Det  var  hellig  Trefoldigheds  Søndag, 
Dagens  Evangelium  burde  oplæses  og  tydes  for  Tilhørerne,  og 
den  almindelige  Søndags-Gudstjeneste  tog  derfor  nu  sin  Begyn- 
delse. Efter  fornyet  Salmesang  besteg  Præsten  ved  Frue  Kirke, 
hæderlig  og  højlærd  Mand,  Magister  Katholm,  Prædikestolen 
og  udlagde  Dagens  Tekst.  Han  var  Datidens  bekendteste  Præ- 
dikant. Hvad  man  navnlig  beundrede  hos  ham,  var  hans  Evne 
til  snart  med  Tordenrøst  at  opskræmme  de  sikre,  snart  med 
mild,  stille  Hvisken  at  husvale  de  bedrøvede ^  Der  er  ingen 
Tvivl  om,  at  han  paa  bedste  Maade  har  anvendt  begge  Former 
ved  denne  Lejlighed.  Sligt  kræver  imidlertid  sin  Tid.  Og  man 
tør  derfor  maaske  slutte,  at  i  det  mindste  Hertug  Ulrik  og  de 
meklenborgske  Adelsmænd,  som  intet  forstod  af,  hvad  han  sagde, 
var  ret  vel  fornøjede,  da  han  standsede  henad  Middag,  og  den 
lange  Gudstjeneste  virkelig  fik  en  Ende. 

Under  brusende  Salmesang  rejste  nu  Følget  sig.  De  store 
Døre  aabnedes,  og  Sollys  og  Sommerluft  strømmede  ind,  medens 
det  friske  Grønne  paa  Kirkegaarden  vinkede  ud  i  det  frie.  Toget 
satte  sig  i  Bevægelse.  Men  denne  Gang  var  der  Musik,  Trom- 
mer og  Trompeter,  Piber  og  Skalmejer  i  Spidsen.  Og  havde 
Jublen,  der  modtog  dem  udenfor,  før  været  stor,  saa  kendte  den 
nu  ingen  Grænser.  Enhver  vilde  se,  enhver  vilde  hilse  den  unge 
vordende  Konge  ved  Navn,  han,  der  nu  helt  var  en  af  deres,  da 
han  var  optagen  i  Menigheden  og  lykkelig  unddragen  Satans 
første  Anløb.  Det  var  kun  med  største  Møje,  at  Toget  banede 
sig  Vej,  og  selv  Bedstemoderen  havde  vistnok  faaet  nok  af 
Hyldesten,  da  Kareten  endelig  slap  ind  ad  Slotsporten,  hvor 
Drabanterne  var  opstillede  og  drev  alle  uvedkommende  tilbage. 

Stolt  førte  Bedstemoderen  sit  betroede  Klenodie  op  til  For- 
ældrene, der  længe  havde  ventet  deres  Komme  og  nu  tog  glæde- 
straalende  mod  den  lille,  kyssede  ham  og  kaldte  ham  for  første 
Gang  ved  Navn.  Men  længe  fik  de  ikke  Lov  at  beholde  ham. 
Bedstemoderen  var  ikke  Bedstemoder  og  Gudmoder  for  intet, 
hun  førte  snart  efter  den  unge  Herre  bort  med  sig  til  hans  eget 
Gemak,  til  stillere  Glæder,  der  mere  stemmede  med  hans  Aar 
og  Tilbøjeligheder. 

Forældrene  havde  ogsaa  nok  at  tage  vare.  De  skulde  tage 
mod  Lykønskning  af  alle  Gæsterne,  for  ikke  at  glemme  det 
vigtigste,  modtage  Faddergaverne.  Denne  sidste  Skik  viser  os 
Tiden  i  hele  sin  Troskyldighed.  Midt  i  Salen  stillede  Dronningen 
sig  op  med  sin  Hovmester,  Peder  Bille,  ved  Siden.  Fadderne 
ordnede  sig  for  Enden  af  Salen  som  Bønderne  paa  en  Offerdag, 
og  gik  saa  „efter  kirkelig  og  gammel  Skik"  en  for  en  forbi 
Dronningen,  bøjede  sig  og  overrakte  deres  Faddergave,  hvor- 
paa  hun  takkede  dem  og  overrakte  den  til  Hovmesteren.  Saa- 
ledes  passerede  de  alle  forbi.  Og  da  Faddernes  Antal  var  be- 
tydeligt, tog  Forestillingen  lang  Tid,  men  indbragte  til  Gengæld 
ogsaa  den  lille  en  ret  anselig  Sum  at  begynde  Livet  med.  Ogsaa 
i  denne  Henseende  var  nemlig  Tiden  yderst  ligefrem.  Hvad 
man  gav,  gav  man  helst,  om  ikke  i  rede  Penge  som  Skuemynter 
og  deslige,  saa  dog  i  en  Form,  hvor  Værdien  med  Lethed  lod 
sig  bestemme.  Forgyldte  Sølvbægere,  Kander,  Skaale  o.  s.  v.  var 
det  almindelige,  og  ingen  tog  det  fortrydeligt  op,  om  saadanne 
Gaver  ved  en  anden  Lejlighed  brugtes  paany  eller  vandrede  i 
Smelteovnen.  En  af  Foræringerne  ved  denne  Lejlighed  er  kendt. 
Statholderens  i  Slesvig  og  Holsten,  Henrik  Ranzaus.  Skønt  det 
ganske  vist  til  alle  Tider  har  været  vanskeligt  at  finde  paa  en 
passende  Faddergave,  vil  næppe  nogen  nu  optage  hans  Idé:  han 
forærede  et  stort,  sølvforgyldt  Saltkar.  Men  til  Gengæld  var  det 
forsynet  med  en  sirlig  latinsk  Indskrift,  hvori  den  belevne  Giver 
ønskede  den  nydøbte  hans  Forfædres  Egenskaber:  Christian 
den  Førstes  Lykke,  Frederik  den  Førstes  Vennesælhed,  Chri- 

stian  den  Tredjes  Fromhed  og  Frederik  den  Andens  Højmod  ^ 
Det  var  et  Held  for  Ranzau,  at  han  ikke  behøvede  at  nævne 
Christian  den  Anden  med  i  denne  Række. 

Nu  var  da  Øjeblikket  endelig  kommet,  da  man  kunde  begive 
sig  til  Bords.  Een  Sal  formaaede  ikke  at  rumme  de  mange 
Gæster,  og  Etikette-Hensynet  gjorde  det  ogsaa  ønskeligt  at  for- 
dele dem.  Man  skiltes  derfor  ad  i  forskellige  Afdelinger.  Kon- 
gen, Fyrsterne,  Rigsraaderne  og  de  øvrige  Faddere  samt  alle  de 
fremmede  Adelsmænd  gik  for  sig.  Lidt  efter  gik  Dronningen, 
hendes  Moder  og  alle  Damerne,  førte  af  Dronningens  Hov- 
mester, Peder  Bille;  de  skulde  spise  i  den  nordre  Fløj  ud  mod 
Højbro.  Endelig  kom  den  lavere  Adel,  hvis  Rækker  var  en  Del 
udtyndede,  thi  de  fleste  af  dem  skulde  ligesom  Hofsinderne 
varte  op  ved  Bordene  og  maatte  foreløbig  nøjes  med  at  betragte 
alt  som  blot  Skueretter.  Den  store  Masse  af  fyrstelige  og  adelige 
Tjenere  skulde  ogsaa  bespises,  men  der  var  ikke  Plads  nok  i 
Slottet.  De  anbragtes  da  i  Kompagnistræde,  i  Borgerskabets 
Kompagnihus,  og  tør  man  slutte  noget  fra  Regningerne  for,  hvad 
her  blev  nydt,  har  Stemningen  næppe  været  mindre  høj  i  Stræ- 
det end  paa  Slottet. 

Da  Kongen  og  hans  Gæster  var  komne  op  i  deres  Sal,  tog 
Kongen  først  Plads,  saa  bød  han  sin  Svigerfader  og  Onkel  at 
sætte  sig,  derpaa  fik  Resten  i  forskellige  Hold  efter  deres  Rang 
Indbydelse  til  at  gaa  til  Bords.  Salen  var  „draget"  paa  det  præg- 
tigste. Bordet  bugnede  af  Sølvtøj,  Tallerkener,  Bægere,  Vin- 
kander og  Konfektskaale  i  en  Uendelighed,  altsammen  blankt 
og  straalende.  Og  det  havde  let  ved  at  skinne  nyt,  thi  intet  var 
ældre  end  Syvaarskrigen,  da  hele  Kongens  Bordstel  havde 
maattet  vandre  i  Mønten.  Søgte  Hertuginde  Elisabets  Blik  efter 
en  Barndoms-Bekendt  blandt  de  mange,  saa  traf  det  intet.  Paa 
alting  stod  der  F.  S.,  Fredericus  Secundus,  som  det  skulde 
læses,  eller  Frederik  og  Sophia,  hvis  man  vilde  sige  Dronningen 
en  Artighed.  Midt  paa  Bordet  tronede  de  vældige  Skueretter,  i 
de  dristigste  Former  og  prydede  med  alle  Regnbuens  Farver. 
Fra  Salens  Ende  brusede  „Instrumentisternes"  Musik,  tappert 
anført  af  Mester  Jacob,  der  kun  standsede  for  at  lade  de  12 

kongelige  Sangere  komme  til  Lyd.  Stakkels  Mester  Jacob,  skønt 
han  brugte  sig  saa  flinkt,  blev  han  dog,  inden  Aaret  var  omme, 
afskediget  som  Kapelmester;  en  Italiener,  der  vistnok  denne 
Dag  for  første  Gang  lod  sig  høre,  fortrængte  ham,  og  den  for- 
dums Kapelmester  maatte  lystre  en  fremmed  Taktstok  ^ 

Da  Gæsterne  havde  taget  Sæde  og  behørigt  beundret  den 
festlige  Ordning,  begyndte  det  lange  Tog  af  Retter.  Kæmpe- 
mæssige Sølvfade  og  et  Utal  af  Bakker,  belæssede  med  Alver- 
dens kogte,  stegte,  ferske,  saltede  og  røgede  Herligheder,  vrim- 
lede med  eet  frem.  Fra  det  usynlige  Ophav  i  Dybet  bragtes  de 
hid  af  en  Mylr  af  „Herremænd"  i  forskellige  Aldere,  lige  fra 
de  unge,  vimse  Pager  til  gamle,  firskaarne  Karle,  hvis  fløjls- 
bedækte,  guldbehængte  Bryst  var  bredt  som  en  Bringe,  og  som 
med  een  Haand  tog  et  Fad  saa  let  som  de  løftede  en  Mand  af 
Sadlen.  Fra  et  uudtømmeligt  Væld  strømmede  de  ud  over 
Salen,  kvægede  og  nærede  overalt  i  det  hele  store  Legeme, 
krydsede  hinanden  saa  flinkt  som  Fluer  under  Loftet  paa  en 
Sommerdag,  væltede  ikke  hverandre  eller  snublede,  skønt  Pibe- 
kraverne forbød  dem  at  se  deres  eget  Bryst,  og  Kaarden  ved 
Siden  hvert  Øjeblik  truede  med  at  spænde  Ben  for  dem. 

Den  ledende  Tanke  i  det  hele  var  Køgemesteren,  Kasper 
Markdanner,  om  hvem  Rygtet  vilde  vide,  at  han  var  Kongens 
Halvbroder.  Men  hvorledes  det  end  forholdt  sig  med  hans  Op- 
rindelse, saa  var  det  et  godt  Fund,  da  Peder  Oxe  i  sin  Tid  op- 
dagede ham  i  Tyskland  og  drog  ham  tilbage  til  hans  gamle  Fæ- 
dreland. Først  fornylig  havde  han  tiltraadt  sin  Tjeneste,  men  i 
Dag  udfoldede  han  sin  fulde  Storhed.  Det  mærkedes  hurtigt,  at 
han  havde  tidligere  været  i  samme  Stilling  under  saa  vanskelig 
en  Herre  som  Hertug  Adolf,  og  at  han  i  20  Aar  havde  tumlet 
sig  ved  Hofferne  i  Frankrig,  Spanien,  Italien  og  Østerrig.  Aldrig 
havde  Retterne  været  saa  udsøgte  og  Tillavningen  saa  fortrinlig 
som  netop  i  Dag.  Selv  de  meklenborgske  Adelsmænd,  hvis  Dom 
havde  Vægt,  da  de  boede  nærmere  ved  Smagens  Sæde  —  Kejser- 
hoffet og  Spanien  —  havde  intet  at  bemærke,  men  lod  sig  Maden 
smage.  Med  denne  Dag  var  derfor  Kasper  Markdanners  Ry  grund- 
fæstet. Og  han  fortjente  det,  thi  med  sydlandsk  Iver  og  dansk 

Sindighed  var  han  til  Stede  og  styrede  overah,  i  Køkkenet,  paa 
Gangene  og  i  Spisesalen.  Han  kunde  give  de  fremmede  Kokke 
Besked  i  hvad  Sprog  de  saa  end  tiltalte  ham,  og  vilde  en  af 
Herremændene  ikke  lystre,  saa  var  Kasper  Markdanner  en  Adels- 
mand saa  vel  som  de,  og  han  havde  maalt  sin  Klinge  baade 
med  Franskmænd  og  Tyskere,  Nederlændere  og  Tyrkere  ^ 

Gik  Anretningen  med  Sikkerhed,  saa  gik  selve  Spisningen 
med  ikke  mindre.  Det  var  heller  ikke  forgæves,  at  de  store  Vin- 
kander uafbrudt  bares  om,  de  fandt  rigelig  Afsætning;  thi  havde 
hver  enkelt  Gæst  end  ikke  et  Regiment  Glas  foran  sig,  men  kun 
højst  et  Par  Bægere,  saa  tømte  han  dem  des  flittigere.  Da  der- 
for Sulten  var  tilfredsstillet,  naaede  man  snart  til  det  Punkt, 
hvor  Udfordringerne  og  Væddekampene  begyndte  med  de  store 
Drikkekar,  som  det  gjaldt  om  i  eet  Drag  at  tømme  til  de  ind- 
vendigt afsatte  Mærker.  Denne  Idræt  bragte  altid  Stemningen  i 
stærk  Stigen,  og  da  man  naaede  Kagerne  og  Konfekten  —  som 
Datiden  viede  en  særegen  Opmærksomhed  —  var  Tonen  vist- 
nok mildest  talt  noget  højrøstet.  Men  det  forargede  ingen.  Det 
sømmeliges  Rige  var  større  dengang  end  nu.  Munterheden 
flyttede  Grænsepælene  og  overvandt  selv  Tidens  største  Tyran: 
Standsforskellen.  Derfor  var  Festens  Slutning  en  forvirret,  øre- 
døvende Blanding  af  Musik,  Latter,  Sang  og  Talen  i  alle  mulige 
Tungemaal,  Dansk,  Tysk,  Plattysk,  Latin.  Intet  fælles  Forenings- 
Punkt  knyttede  længere  de  frigivne  Elementer  sammen,  kun  en 
vældig  Bifaldssalve  slog  undertiden  igennem,  naar  et  nyt,  stor- 
artet Konditor-Mesterstykke  bares  frem  og  aftvang  Beundring. 
Men  over  dem  alle  tronede  sejrrig  en  mægtigere  Konge  end 
ham  for  Bordenden:  Vinens  Gud.  Med  sin  trofaste  Følgesvend, 
Munterheden,  ledede  han  usynligt  det  hele,  han  fordoblede  An- 
tallet af  de  fældede  Vildsvin  i  Hertug  Ulriks  Jagthistorier,  han 
fik  de  gamle  Rigsraader  til  at  le,  saa  Taarerne  trillede  ned  ad 
deres  Kinder,  han  spildte  Vin  paa  de  værdige  Fædres  Pibe- 
kraver, gjorde  Henrik  Ranzau  aabenhjærtig,  stampede  Takt  i 
Gulvet  med  de  unge,  og  lærte  de  opvartende  Herremænd  at 
tage  deres  Part  af  Vinen  paa  Trappen. 

Medens   man   saaledes   morede  sig  paa  bedste  Maade  paa 

Sværdsiden,  stod  Spindesiden  heller  ikke  i  Skygge.  I  Dron- 
ningens Sal  løsnede  Vinen  Tungen  saavel  som  i  Kongens,  om 
end  Ordet  ikke  blev  givet  fuldt  saa  frit.  Det  var  blot  i  Begyn- 
delsen, man  sad  med  Øjet  heftet  paa  Tallerkenranden  eller 
spejdede  efter,  om  de  andre  tog  med  Kniv  eller  med  Fingrene. 
Isen  blev  snart  brudt.  Og  her  var  meget  baade  at  se  og  at  høre. 
Pufærmer,  Huesnit,  Smykker  skulde  mønstres  og  bedømmes, 
Nyheder  meddeles.  Snart  var  Samtalen  i  fuld  Gang  over  hele 
Linjen.  Appetiten  var  maaske  ringere  i  denne  Sal,  men  til  Gen- 
gæld var  Kritiken  des  finere  og  Retterne  sikkert  des  mere  ud- 
søgte. Kasper  Markdanner  maatte  kun  have  haft  liden  Erfaring 
som  Køgemester,  om  han  ikke  havde  vidst,  at  ved  dette  Bord 
vilde  Dagens  Skæbne  blive  afgjort,  her  gjaldt  det  om  at  sejre. 
Naar  nu  hertil  kom,  at  Vinen  ingenlunde  blot  blev  nippet  til. 
Dronning  Sophia  f.  Eks.,  hvem  ingen  vilde  beskylde  for  Umaade- 
lighed,  plejede  til  daglig  at  drikke  omtrent  3  Pægle  Rhinskvin^ 
—  ved  en  festlig  Lejlighed  som  denne  nød  hun  vel  mere,  og 
Selskabet  fulgte  hendes  Eksempel  •—  saa  tør  man  antage,  at 
saavel  Fruer  som  Jomfruer  gjorde  behørig  Besked  og  i  en  glad, 
til  Festen  svarende  Stemning  rejste  sig,  da  Taflet  efter  nogle 
Timers  Forløb  blev  hævet. 

Næppe  var  man  samlet  for  neden.  Herrer  og  Damer,  før  der 
tænktes  paa  næste  Akt,  Dansen.  Datiden  kendte  ikke  til  det 
Overgangsled,  som  Kaffen  nu  danner.  Man  skred  straks  til 
Handling,  og  med  Kongen  og  Fyrsterne  i  Spidsen  vandrede  det 
samlede  Selskab  op  paa  den  store  Sal,  hvor  Dansen  begyndte. 
Rigtignok  var  det  højlys  Dag  endnu,  men  en  slig  tilfældig  Om- 
stændighed burde  ikke  hindre  Glædens  naturlige  Udbrud,  saa- 
lidt  som  den  formaar  det  den  Dag  i  Dag  ved  en  Folkefest  paa 
Landet.  Man  stillede  sig  op  i  en  lang  Række  med  hinanden 
i  Haanden  og  gjorde  højtidelige  Trin,  alt  imens  Forsangeren 
paa  Fløjen  sang  en  Sang,  hvortil  alle  efter  hvert  Vers  istemte 
Omkvædet.  Skønt  Visen  kunde  være  lang  og  man  i  Reglen 
kendte  Ordene,  gav  den  stadige  Overgang  fra  Enkeltsang  til 
Omkvæd  dog  rig  Afveksling.  En  kraftig  Mandsstemme  kunde 
lyde  godt,  ledsaget  af  Fløjte,  mens  de  enkle  Dansetrin  lige- 

som  tegnede  Baggrund.  Og  hvor  brød  Brændingen  saa  ikke 
paa,  naar  Omkvædet  faldt  ind,  mens  Trommer  dundrede 
los  og  sporeklirrende  Støvler  stampede  Takten!  Selv  gamle, 
kendte  Viser  —  Svend  Vonved,  Dronning  Dagmar,  Det  donner 
under  Ros,  og  hvad  de  alle  hed  —  blev  nye  og  indholdsrigere 
ved  denne  Opførelse. 

Eller  man  dansede  paa  nymodens  Maade  og  lod  den  lange 
Række  efterhaanden  opløse  sig  i  Par.  Under  iørefaldende  Musik 
af  baade  Trommer  og  Fløjter,  Giger  og  Trompeter  svingede  saa 
de  to  rundt,  hun  med  Armene  stift  ned  for  sig,  han  med  en 
Haand  paa  hver  Side  af  hendes  Liv.  Sligt  kunde  gøres  med 
værdig  Anstand.  Men  denne  Polskdans  kunde  ogsaa  udføres 
med  saa  stærke  Kast  og  Sving,  at  selv  en  fastbunden  Perlehue 
røg  skævt,  og  hele  Stuen  snurrede  rundt  for  Hovedet  derunder. 
Derfor  maatte  ogsaa  alle  hen  og  se  til,  naar  denne  Dans  be- 
gyndte, ikke  blot  nidkære  Mødre  for  at  se  Fejl  hos  andres  Børn, 
men  selv  ældre,  glade  Herrer,  der  forlængst  var  havnet  i  en 
Krog  med  en  Kande  Vin  til  en  saftig  Historie  og  et  Slag  Tær- 
ninger. 

Eller  ogsaa  dansede  eller  legede  man  —  især  ud  paa  Aftenen, 
lidt  hulter  til  bulter,  gamle  og  unge,  naar  Humøret  ret  var  oppe 
—  de  velkendte  Sanglege.  Evige  Løjer  at  se  en  værdig  Rigsraad 
i  „Kæde-Tagfat"  eller  som  „Munk  i  Enge"!  Hvor  var  det  mor- 
somt, naar  en  Hofsinde  som  „Høg  efter  Duen"  løb  efter  en  af 
dem  fra  Jomfrukamret!  Jo,  jo.  „Men  hun  vilde  nu  lade  sig  fange", 
mente  Veninderne.  Eller  naar  i  „To  Mand  frem  for  en  Enke", 
en  virkelig  Enke  kom  ud,  en  med  baade  Gaard  og  Gods.  Hvor 
blev  der  ikke  Bid!  Ikke  to  Mand,  men  fem  fo'r  de  frem,  saa 
Latteren  bruste. 

Mod  Sædvane  tændtes  denne  Aften  Kerterne  ikke  straks,  da 
det  mørknedes.  Der  forestod  en  Overraskelse.  Under  Maaltidet 
havde  Chefen  for  Tøjhuset,  Mester  Rudolf,  ladet  føre  en  Masse 
Fyrværkeri-Sager  fra  Tøjhuset  i  Vimmelskaftet  hen  foran  Slot- 
tet, og  da  Mørket  faldt  paa,  opsendtes  de  første  Raketter.  Alle 
ilede  til  Vinduerne,  og  under  Beundrings-Udbrud  og  Bifalds- 
raab  saavel  fra  Gæsterne  for  oven  som  fra  den  hele  uindbudne 

Troels-Lund:   Historiske  Foilællinger  I  *! 

Mængde  nedenfor,  der  Hoved  ved  Hoved  fyldte  hver  Plet, 
hvorfra  man  kunde  se  noget,  snurrede  nu  Sole,  Sværmere  og 
Fontæner,  lyste  Navnetræk  i  Transparent  og  straalede  sind- 
billedlige Figurer,  hvortil  Datiden  var  langt  mere  opfindsom  og 
samtidigt  langt  fornøjeligere  at  have  til  Tilskuer,  end  vor  Slægt. 
Fyrværkeriet  gjorde  stormende  Lykke.  Først  da  Knaldet  af  den 
sidste  Raket  var  hendøet,  skiltes  Mængden  dernede  ad  og  ilede 
ad  Hjemmet  til.  Det  var  langt  over  Sengetid.  Taarnvægteren 
havde  forlængst  blæst  ti,  førend  mangen  Husfader  den  Nat  slog 
Skodden  for  sin  Gadedør. 

Paa  Slottet  derimod  syntes  man  utrættelig.  Da  Fyrværkeriet 
var  tilende,  tændtes  Kerterne,  og  Dansen  begyndte  forfra.  Men 
selv  om  man  er  nok  saa  danselysten,  og  selv  om  man  har  en 
Tørst,  der  ikke  ræddes  for  hele  Kongens  Vinkælder,  saa  har 
dog  alt  sin  Grænse.  Det  Tidspunkt  kom  tilsidst,  da,  som  den 
gamle  Beretter  udtrykker  sig,  „Vinen,  Søvnen  og  Mødigheden 
tvang  enhver  til  Sengs  og  Rolighed"  ^  Gæsterne  skiltes  endelig 
ad.  Spredte  Flokke  af  vaklende  Fædre,  søvnige  Mødre  og  trætte 
Døtre  bevægede  sig  ned  ad  det  snevre  Højbrostræde  til  den 
ventende  Bolig  i  Byen.  Kerterne  sluktes  i  Salen  paa  Slottet. 
Kun  enkelte  Lys  bevægede  sig  endnu  paa  Gangene  og  i  Gæste- 
værelserne som  de  sidste  Gnister  i  udbrændt  Papir.  Saa  sluktes 
ogsaa  de.  Slottet  laa  mørkt  og  øde.  Nattens  Stilhed  bredte  sig 
over  den  slumrende  By. 


5 

Det  var  ikke  mange  Øjne,  der  næste  Morgen  saa  de  første 
Solstraaler  paa  Frue-Kirkefløj.  Gæsterne  gjorde  ogsaa  vel  i  at 
hvile  sig  ud,  thi  der  forestod  dem  nye  Anstrængelser.  I  passende 
Tid  —  omtrent  paa  den  Tid,  vi  nu  plejer  at  staa  op  —  mødte 
dog  alle  til  Frokosten  paa  Slottet,  rede  til  at  genoptage  Gaars- 
dagens  Virksomhed.  Med  viis  Forudseenhed  var  imidlertid  Fest- 
programmet ordnet  saaledes,  at  det  denne  Dag  ikke  kom  saa 
meget  an  paa  at  spise  og  drikke  som  paa  de  aandelige  Nydelser. 
Kongen  vilde  nemlig  overraske  sine  Gæster  med  det  sjældne 

Syn  af  et  Skuespil,  og  derfor  skulde  man  kun  holde  en  alminde- 
lig Frokost  og  Middag  paa  Slottet,  hvor  ingen  var  forpligtet  til 
at  spise  og  drikke  mere,  end  han  kunde  taale,  Middagsmaaltidet 
skulde  ikke  vare  mere  end  en  Timestid  og  være  til  Ende  Klok- 
ken 1,  for  at  Skuespillet  saa  kunde  begynde.  Følte  nogen  sig 
skuffet  ved  denne  Ordning,  kunde  han  altid  tage  Oprejsning 
ved  Drikkelaget  om  Aftenen. 

Dagens  Hovedpunkt  var  altsaa  Skuespillet,  og  dette  imøde- 
saas  med  Spænding  saavel  af  Tilskuerne  som  af  Skuespillerne. 
Allerede  før  Christian  den  Fjerde  var  født,  havde  Kongen  sendt 
Bud  til  Universitetet,  at  han,  saafremt  Barnet  blev  en  Prins, 
ønskede  ved  Barselgildet  et  Skuespil  opført  af  Studenterne.  Da 
dette  Tilfælde  indtraf,  tog  man  fat  med  stor  Iver,  og  de  to  Pro- 
fessorer, Magistrene  Jacob  Madsen  og  Peder  Aagesen,  fik  travlt 
med  at  indøve  dem,  der  skulde  optræde.  Man  valgte  to  bibelske 
Stykker,  Susannes  Historie  og  David  og  Goliath.  Og  med  en 
Alvor,  som  var  det  en  Kirkefest,  der  forberedtes,  anvendte  nu 
de  unge  Teologer  Tid  og  Flid  paa  at  indstudere  deres  Roller. 
Tiden  var  godtroende  i  saa  Henseende  og  vilde  føres  bag  Lyset. 
Man  bildte  sig  selv  og  andre  ind,  at  slige  Stykker  var  andet  og 
mere  end  en  munter  Spøg  og  maaske  en  gavnlig  Øvelse  for  de 
unge  i  at  føre  sig  og  tale  fremmede  Sprog.  Man  skruede  Styk- 
kernes Betydning  op  til,  at  de  skulde  tjene  til  Troens  Befæstelse 
og  fremme  Sædeligheden  ved  at  fremstille  baade  afskrækkende 
og  opmuntrende  Eksempler.  Man  bedrog  sig,  Udfaldet  viste  det; 
det  blev  kun  en  fornøjelig  Studenter-Komedie,  et  tydeligt  Varsel 
om,  at  Kunsten  var  ved  at  flagre  sig  løs  fra  Kirkens  Svøb.  Lige- 
som i  Oldtiden  det  græske  Skuespil  udviklede  sig  af  de  religiøse 
Optog  og  Fester,  saaledes  ogsaa  den  nyere  Tids.  Danmark  var 
dengang  paa  Overgangs-Trinet,  men  det  havde  langt,  grumme 
langt  frem  endnu.  Medens  disse  kluntede  Skuespil,  et  udklippet 
Stykke  Bibelhistorie  omsat  i  Samtaleform,  betegnede  det  aande- 
lige  Højdepunkt  herhjemme,  skrev  og  opførte  allerede  Shak- 
speare  sine  udødelige  Skuespil  i  England. 

Men  slige  Betragtninger  anstillede  nu  ingen  den  Dag.  Og  det 
var  maaske  ikke  det  værste.  Man  mødte,  fast  bestemt  paa  at 

ville  more  sig,  og  det  opnaaedes.  For  Universitetet  stod  der  en 
Del  paa  Spil  med  Dagens  Udfald,  og  derfor  imødesaa  Profes- 
sorerne det  vistnok  med  ikke  ringe  Spænding.  Heraf  afhang 
det  nemlig,  om  Højskolen  atter  skulde  tilkæmpe  sig  sin  gamle, 
hæderlige  Plads  i  det  almindelige  Omdømme.  De  Højlærde 
havde  nemlig  i  de  senere  Aar  søgt  at  udvide  deres  Omraade, 
og  derved  vakt  en  Modstand  og  Uvilje  imod  sig,  som  langt  fra 
endnu  havde  lagt  sig.  Det  har  altid  været  den  lærde  Stands 
Orm  at  komme  i  Kast  med  de  Fornemme,  Straalerne  af  Hoffets 
Glans  har  trylllet  den  fuldt  saa  vel  som  det  himmelske  Lys.  Og 
just  paa  den  Tid  havde  Mænd  som  Rasmus  Glad  ved  deres 
Eksempel  vist,  at  Springet  lod  sig  udføre  fra  Katedret  til  Adel- 
standen. 

Men  næppe  opdagede  Adelen  denne  Mulighed,  førend  den 
gjorde  alt  for  at  fjerne  den.  Og  det  var  dobbelt  nødvendigt 
at  hævde  Afstanden,  da  just  samtidigt  Lærdom  blev  mere  almin- 
delig blandt  Adelsmænd,  saa  det  var  at  befrygte,  at  de  fælles 
Interesser  skulde  udviske  Forskellen  mellem  de  to  Stænder. 
Mænd  som  Tyge  Brahe  dannede  i  saa  Henseende  et  afskræk- 
kende Eksempel.  Kongen  var  ikke  til  at  stole  paa,  hans  nærme- 
ste Omgivelser,  navnlig  Niels  Kaas,  ikke  heller.  Instinktmæssig 
sluttede  da  Adelen  sig  sammen  til  fælles  Kamp  mod  den  opad- 
stræbende, paatrængende  lærde  Stand. 

Stakkels  Rasmus  Glad  maatte  døje  mangen  bitter  Time  paa 
Grund  af  sit  Adelsbrev ;  som  da  Slotsherren  i  København,  der  altid 
tilforn  havde  ladet  ham  sidde  ved  sin  Side  ved  Bordet,  nu  anviste 
ham  den  nederste  Plads  med  den  Bemærkning,  at  før  var  han  den 
første  af  de  Lærde,  nu  kun  den  sidste  blandt  Adelsmænd  ^  Værre 
endnu  gik  det  til  ved  Rigsraad  Hans  Skovgaards  Bryllup,  som  Kon- 
gen lod  fejre  paa  Københavns  Slot,  og  hvortil  han  havde  været 
saa  naadig  at  indbyde  alle  Professorerne.  Thi  da  disse  kom  dertil 
i  deres  lange,  værdige  Præstekapper,  havde  de  misfornøjede 
Hofmænd  deres  Folk  ude,  som,  uden  at  de  Højlærde  mærkede 
det,  sprættede  deres  Kapper  op  i  Ryggen,  saa  at  de  hele  Dagen 
igennem  gik  til  Nar  i  de  kongelige  Sale^  Og  selv  Universitetets 
seneste  Skridt,  da  de  for  nylig  havde  valgt  Tyge  Brahe  til 

Universitets-Rektor',  var  mildest  talt  uheldigt.  Den  offentlige 
Mening  maatte  stemple  det  som  Vigtighed.  Professorerne  op- 
naaede  kun  at  trække  ham  ned  derved,  uden  at  hæve  sig  selv. 
Og  at  han  tilmed  sendte  dem  et  Afslag,  gjorde  det  hele  først  ret 
latterligt. 

Hervaraltsaa  nok  at  gøre  godt  igen,  nok  tabt  Jordsmon,  som 
det  gjaldt  om  at  tilbagevinde.  Og  det  kunde  ske  ved  denne  Lej- 
lighed, naar  blot  Skuespillet  vilde  løbe  heldigt  af.  Lykkedes  det 
at  rive  Tilskuerne  hen,  vilde  det  lærde  Lag  blive  Dagens  Helte, 
de  havde  i  saa  Fald  givet  et  Bidrag  til  Festens  Forherligelse, 
som  ingen  andre  kunde  yde,  og  de  havde  atter  ad  en  uventet 
Vej  sejrrigt  betraadt  den  Kongeborg,  hvorfra  de  sidst  havde 
maattet  flygte  med  forhaanede  Rygge.  Hvad  Under  da,  at  Festen 
imødesaas  med  Spænding,  og  at  mere  end  eet  Hjerte  bankede 
uroligt,  da  det  skæbnesvangre  Klokkeslet  nærmede  sig. 

Da  det  kortvarige  Middagsmaaltid  var  til  Ende,  begav  Kongen 
og  hans  Gæster  sig  til  Tilskuerpladserne  I  Vejen  var  ikke  lang, 
de  havde  kun  at  gaa  hen  til  Vinduerne,  der  vendte  ud  imod 
Gaarden  (Fig.  40).  Thi  i  Gaarden  foregik  det  hele.  Man  kendte 
ikke  til  en  senere  Tids  Forfinelser  med  en  særskilt  Teaterbyg- 
ning, Kulisser  og  Dekorations-Forandringer.  En  afspærret  Plads 
paa  Brostenene  udgjorde  den  prunkløse  Scene,  og  fra  et  Telt  i 
Baggrunden,  hvor  Omklædningen  foregik,  kom  de  spillende 
frem,  efterhaanden  som  de  skulde  optræde.  Men  var  Scene- 
Indretningen  saaledes  kun  fattig,  omtrent  som  til  en  tarvelig 
Beriderforesiilling  paa  en  Markedsplads  i  vore  Dage,  saa  var 
Publikum  saa  meget  desmere  talrigt,  udsøgt  og  fornøjeligt.  Kon- 
gen, Dronningen  og  de  fyrstelige  Gæster  stod  paa  en  Altan 
(exedra),  hvorfra  man  kunde  overse  det  hele.  Desuden  var  alle 
Vinduer  i  Sale  og  Gemakker  ud  til  Gaarden  besatte.  Paa  Trappe- 
gangene stod  de,  og  Skulder  ved  Skulder  nede  paa  Jorden  saa 
mange,  Gaardspladsen  kunde  rumme.  Og  det  var  ikke  en  blan- 
det Hob  af  nysgerrige:  de  udenlandske  Gæster  og  saa  for  Resten 
blot  Kældersvende  og  Drabanter.  Nej,  det  var  Blomsten  af  alt, 
hvad  der  fandtes  i  Danmark  af  fornemt,  rigt  og  dygtigt,  en  broget, 
kostelig  Krans  af  Graaskæg  med  Guldkæder,  skønne  Kvinde- 


Fig.  40.   Københavns  Slotsgaard,  omkring  Aar  1600. 
(Efter  R.  Mejborg.) 

skikkelser,  Strudsfjer  og  lærde  Kalotter.  Og  hvad  Opmærksom- 
hed angik,  saa  veg  de  for  ingen.  Vil  man  have  en  Maalestok, 
behøver  man  blot  at  vide,  at  de  holdt  trofast  ud  et  Par  Timer 
igennem,  bestandig  oppe  og  lønnende  hvert  Optrin  med  nyt  Bi- 
fald, skønt  Halvdelen  af  dem  ikke  forstod  et  Ord  af,  hvad  der 
blev  sagt,  da  Stykket  var  paa  Latin,  og  alle  paa  Forhaand 
kendte  Handlingens  Udfald  fra  deres  Børnelærdom.  En  Nu- 
tids-Forfatter kunde  misunde  sin  lykkelige  Forgænger  sligt  et 
Publikum. 

Det  Skuespil,  der  opførtes,  var  Susanna,  en  „Tragikomedie" 
af  Sixtus  Birch,  død  som  Rektor  i  Augsburg  1554^  Stykket  var 
altsaa  ikke  nyt,  men  et  Laanegods  fra  Tyskland,  hvor  det  havde 
gjort  Lykke,  var  blevet  trykt  flere  Gange  og  vel  rimeligvis  og- 
saa  opført.  Det  havde  altsaa  Udlandets  Stempel  for  at  være  godt, 
og  var  for  saa  vidt  nogenlunde  sikret  mod  ublid  Medfart.  Men 
naardet  nu  ikke  blot  passerede,  men  endog  trods  den  efter  Nu- 
tidens Begreber  slæbende  Samtale-Form,  det  fremmede  Sprog 
og  det  kun  altfor  velkendte  Indhold  alligevel  vakte  jublende  Bi- 
fald, saa  maa  Aarsagen  hertil  søges  ikke  alene  i  Tilskuernes 
ringe  Fordringer,  men  ogsaa  i  de  spillendes  Fortjenester.  Stu- 
denterne har  sikkert  gjort  sig  al  mulig  Umage  for  at  underholde 
deres  Publikum;  hvor  Ordene  svigtede,  hjalp  Fagter  og  udvor- 
tes Løjer,  og  vedvarende  Bifald  viste,  at  de  havde  truffet  det 
rette. 

Kongen  havde  altsaa  megen  Tilfredsstillelse  af  den  Nydelse, 
hvormed  han  havde  overrasket  sine  Gæster.  Alle  var  tilfredse, 
Vært  saa  vel  som  Gæster  og  Skuespillere,  og  med  udelt  Glæde 
hørte  man,  at  en  ny  Forestilling  skulde  gives  den  næste  Dag. 
Førend  man  imidlertid  skiltes  ad,  optraadte  endnu  en  Trup,  det 
yngste  Danmark,  Skoledrengene  fra  Latinskolen  i  København. 
De  opførte  en  Ballet,  Pygmæernes  Kamp  med  Tranerne  (Fig. 
41),  hvortil  Stoffet  var  hentet  fra  Homer,  og  altsaa  krævede 
Lærdom  for  at  forstaas,  men  hvis  Udførelse,  som  det  sømmede 
sig  en  Ballet,  var  det  afgørende.  Børnene  tog  sig  pudsigt  ud,  som 
de  hoppede  om,  iførte  Fuglefjer  eller  efterlignende  de  bitte  Pyg- 
mæer. Der  var  næppe  nogen  dybere  Tanke  i  Stykket,  som  kunde 

gaa  tabt,  fordi  man  ikke  vidste,  hvad  det  sigtede  til.  Man  betrag- 
tede det  derfor  som  et  blot  Spektakelstykke,  en  enkelt  lærd 
Tilskuer  citerede  maaske  ved  sig  selv  et  Par  Linier  af  Homer, 
Resten  klappede,  lo  og  morede  sig. 

Forestillingen  var  til  Ende.  Tilskuerne  forlod  deres  Staa- 
pladser,  hvor  de  saa  troligt  havde  holdt  ud,  Studenterne  drog 
tilbage  til  Studiegaarden.   Men  Klokken  var  først  3—4  endnu; 


Fig.  41.   Kamp  mellem  Eventyr-Dyr. 

Kalkmaleri  i  Voldby  Kirke  ved  Grenaa  i  Nørrej>lland. 

(Efter  Akvarel  af  Magnus  Petersen  1891,  i  Nationalmuseet,) 

Resten  af  Dagen  maatte  anvendes.  Kun  en  Taabe  kunde  spørge 
om  hvorledes.  Man  gik  op  paa  Salen,  hvor  Bægerne  ventede, 
og  Drikkelaget  begyndte.  Der  var  en  Del  at  indhente,  og  Sel- 
skabet har  sikkert  gjort  sit  Bedste.  Men  der  var  en  Mangel  ved 
denne  Ordning,  Kvinderne  var  uden  Beskæftigelse.  Drikke  om- 
kap med  Mændene  formaaede  de  ikke,  vige  Pladsen  vilde  de 
ikke.  De  anvendte  da  deres  gamle  Vaaben.  Da  Musiken  spillede 
op,  og  Jomfruerne  begyndte  paa  deres  Sirenesange,  faldt  mere 
end  een  Ungersvend  fra  og  ilede  til  de  dansendes  Rækker. 

De  tiloversblevnes  Standhaftighed  blev  stillet  paa  en  ny  og 
farlig  Prøve,  da  Kongen  lidt  længere  ud  paa  Eftermiddagen  lod 

„holde  en  Fægteskole",  som  det  kaldtes,  det  vil  sige  en  Fore- 
stilling i  Vaabenbrug.  Det  var  en  meget  yndet  Forlystelse,  som 
gerne  endte  med,  at  Tilskuerne  selv  optraadte,  og  enten  ud- 
fordrede Fægtemestrene  eller  kæmpede  indbyrdes.  Først  her- 
ved fik  Forestillingen  sin  rette  Alvor.  Hvad  ænsede  man,  om 
et  Par  maatte  bæres  blødende  bort.  Det  viste  blot,  at  det  var 
brave  Adelsfolk  og  uforsagte  Karle.  Det  trykkede  ikke  Stem- 
ningen mere  end  Latteren  over,  at  en,  besejret  af  Vinens  Magt, 
tumlede  om  og  væltede  et  Bord  og  nogle  Vinkander  i  Faldet. 
Man  var  vant  til  alt  sligt, 
det  var  gængse  Former 
for  Selskabelighed.  — 
Man  morede  sig  kort  og 
godt  paa  bedste  Maade,  Ifl 

og  med  saadan  og  „me- 
gen anden  lovlig  Tids- 
fordriv" gled  Tiden  hen 
indtil  Aften.  -r 


Fig.  42.   Peder  Skram. 


Næste  Dag  udgjorde 
det  lovede  Skuespil  af- 
gjort Dagens  Hovedfor- 
lystelse. I  betimelig  Tid 
samledes  man  paa  de 
vante  Pladser.  Tilstrømningen  var  endnu  større  end  Dagen 
forud.  Gamle  Peder  Skram  (Fig.  42),  der  paa  Grund  af  Alder 
hverken  saa  eller  hørte  godt,  havde  givet  Afkald  paa  sin  Plads 
blandt  Rigsraaderne  i  Vinduerne  ved  Kongen  og  stillet  sig  i 
Gaarden  lige  ved  Skranken.  Da  han  opdagedes  af  en  af  Dra- 
banterne, havde  denne  stor  Møje  med  at  bane  sig  Vej  og  skaffe 
den  alderstegne  Herre  en  Siddeplads. 

Lige  over  for  Kongen,  i  Slotskirken,  havde  vor  Meddeler, 
den  utrættelige  Rasmus  Glad,  vidst  at  skaffe  sig  Plads.  Her 
stod  han  i  et  Vindue  tilligemed  Hofpræsten,  Anders  Sørensen 

Fig.  43.  Anders  Sørensen  Vedel. 
(Maleri  af  Tobias  Gemperlin  1578,  i  Frederiltsborg-Museet.' 


Vedel.  Ovenstaaende  Billed  (Fig.  43)  viser  os  denne,  som  han 
saa  ud,  da  han  Aaret  efter  blev  malet.  Begge  var  de  vel  an- 
skrevne hos  Frederik  den  Anden.  Vedel  var  just  i  disse  Dage 

gaaet  ind  i  sin  Stalbroders  Forretning  og  havde  forfattet  et  Lyk- 
ønskningsdigt  til  Kongen,  hvorfor  han  siden  modtog  120  Kro- 
ner^ til  Tak.  Om  det  nu  var  den  kongelige  Gunst  eller  lavere 
Forbindelser,  de  hav- 
de at  takke  derfor,  ^SRK^^K'^^'^kWkWÆX 
vides  ikke,  men  vist 
er  det,  at  de  gennem 
Kældermesteren  fik 
en  Kande  fortrinlig 
Vin  ind  til  sig,  hvor- 
med de  gjorde  sig  til 
Gode  i  den  lange  Ven- 
tetid. 

Denne  DagvarStyk- 
ket  ikke  paa  Latin, 
men  paa  Tysk.  Det 
kunde  derfor  gøre 
Regning  paa  et  langt 
større  Publikum.  Thi 
ikke  blot  forstodes 
dette  Sprog  af  Kon- 
gen, Dronningen  og 
alle  de  fremmede, 
men  sikkert  ogsaa  af 
saa  godt  som  alle  de 
til  Stede  værende 
Adelsmænd,  derenten 
havde  været  uden- 
lands eller  dog  i  syv 
Aar  ligget  i  Lejr  med 
Tyskere.  Men  selvom 

en  og  anden  ikke  fuldt  kunde  fatte,  hvad  der  blev  sagt,  saa  gjorde 
dette  ikke  noget  alvorligt  Skaar  i  hans  Forstaaelse.  Stykket 
drejede  sig  om  Kampen  mellem  David  og  Goliath,  en  Handling, 
der  lod  sig  følge  selv  uden  Kendskab  til  Sproget. 

Interessen  var  derfor  stor.  Man  trykkede  og  trængte  paa  for 


Fig.  44.   Djævel-Figur. 

(Jesus  fristes  af  Djævelen.    Efter  Chr.  Pedersen 
Herris  dod  oc  pine.   1531.) 

at  komme  til  at  se  og  høre,  og  de  maskerede  Figurer,  der  skulde 
holde  Orden  i  Gaarden,  havde  nok  at  gøre  med  at  splitte  de 
altfor  tætte  Klynger^.  Værst  farne  var  de  bageste,  der  aldeles 
maatte  opgive  at  se,  hvad  der  foregik,  og  kun  af  Bifaldstumlen 
kunde  slutte  sig  til,  naar  der  blev  sagt  eller  foretaget  noget  mor- 
somt. Et  Par  af  disse  ulykkelige  greb  i  deres  Fortvivlelse  en 
Bænk,  som  stod  udenfor  det  kongelige  Køkken,  og  slæbte  den 


Fig.  45.   Djæ\le- Fagter. 
Kalkmaleri  i  Faxe  Kirke  paa  Sjælland. 
(Efter  Akvarel  af  Zeuthen  i  Nationalmuseet.) 


hen  foran  Slotskirken,  hvor  Trængselen  var  mindst,  da  man  her 
kun  saa  det  hele  bagfra.  Ikke  desmindre  fandt  mange  Ideen 
god,  og  den  nyskabte  Tribune  blev  fyldt  i  et  Øjeblik.  Herved 
spærredes  imidlertid  Udsigten  for  de  lærde  Mænd  i  Kirken, 
og  stor  var  deres  Forbitrelse,  da  de  i  Stedet  for  David  og  Go- 
liath  kun  fik  se  en  Række  mørke  Rygge  og  bagud  stikkende 
Kaarder.  Langt  om  længe  lykkedes  det  dem  at  faa  fat  i  en  af 
Ordens-Politiet,  en  Djævlemaske  (Fig.  44),  der  havde  udmærket 
sig  ved  sit  forfærdelige  Ydre  og  sine  vilde  Fagter.  Ham  fik  de 
ind  i  Kirken,  klagede  deres  Nød  for  ham  og  bad  ham  om  med 

List  eller  Magt  atter  at  skaffe  dem  deres  gamle  Udsigt.  Djævlen 
hylede  og  krøb  sammen,  til  Tegn  paa,  at  han  vilde  adlyde  dem, 
men  forlangte  dog  først  en  Slurk  Vin  af  deres  Kande.  Da  han 
havde  drukket  som  seks,  foer  han  ud  af  Kirken;  men  i  Stedet 
for  at  hjælpe  dem  sendte  han  dem  blot  en  Afskedshilsen  i  Form 
af  nogle  Fagter  (Fig.  45),  der  ikke  var  til  at  misforstaa.  De  Lærde, 
der  paa  een  Gang  saa  sig  bedragne  baade  for  deres  Udsigt  og 
Mundgodt,  bandte  den  flygtende;  deres  Latter  over  Glads  Be- 
mærkning, at  en  Djævel  altid  lokker  med  falske  Løfter,  var  sik- 
kert noget  tvungen.  Dog  den  retfærdige  Sag  sejrede.  Kort  efter 
overfyldtes  Bænken,  den  brast,  Befolkningen  styrtede  ned  og 
brød  Arme  og  Ben.  En  brak  Halsen.  Men  Udsigten  blev 
atter  fri. 

Paa  Scenen  gik  imidlertid  Stykket  sin  Gang.  David  kom  med 
sin  Slynge  og  fik  lykkeligt  Goliath  fældet  (Fig.  46).  Men  da 
Kæmpen  var  dræbt,  og  Filisterne  efter  Bestemmelsen  skulde 
flygte,  følte  disse  for  stærkt  det  krænkende  i  at  skulle  vige,  til- 
med her  for  Kongens  og  de  fremmede  Fyrsters  Øjne.  De  blev 
derfor  og  optog  Kampen.  De  Studenter,  som  forestillede  Jøderne, 
lod  sig  imidlertid  ikke  denne  Udfordring  byde  to  Gange.  I  Tillid 
til  deres  gode  Sag  stormede  de  løs  paa  Filistrene,  og  en  vold- 
som Kamp  begyndte. 

Denne  bratte  Overgang  fra  Forestilling  til  Virkelighed  blev 
fulgt  med  levende  Interesse  af  Tilskuerne.  Ingen  følte  sig  stødt 
derved  eller  søgte  at  standse  Optøjerne,  men  alle  var  de  med 
med  Liv  og  Sjæl  og  opmuntrede  ved  Tilraab  Jehovas  Strids- 
mænd. Gamle  Peder  Skram  (Fig.  47)  —  om  hvem  hans  Datter 
ikke  uden  Grund  sagde,  at  han  var  „gruelig  hastig"  —  blev  Fyr 
og  Flamme.  Minderne  fra  Bornholm  og  Laholm  vaagnede  i  ham 
ved  Synet  af,  hvor  flinkt  de  unge  brugte  sig.  Han  stampede, 
klappede  og  lo,  og  nær  var  han  sprungen  over  Skranken  for 
selv  at  slaa  løs  paa  Filistrene.  En  Stund  var  Kampen  staaende. 
Vaabenlarmen  overdøvede  alt  og  mange  segnede  paa  begge  Sider. 
Israel  fik  ingen  let  Sejr.  Men  tilsidst  forkyndte  dog  et  uhyre  Bi- 
faldsraab  fra  Tilskuerne,  at  Filisterne  endelig  for  Alvor  maatte 
flygte.  Jublen  syntes  ikke  at  skulle  faa  Ende.  Og  med  fuld  Føje, 

thi  et  saa  morsomt  Stykke,  saa  tro  en  Gengivelse  af  Virkelig- 
heden havde  ingen  af  de  tilstedeværende  forhen  set. 

Da  Skuepladsen  var  ryddet,  de  saarede  bragt  ud  og  Sporene 
af  Blod  fjernede,  opførtes  et  lille,  muntert  Efterspil,  der  var 


Fig.  46.   David  og  Goliath.   Billed  i  Christian  IIl's  Danske  Bibel 
(Efter  Universitetsbibliotekets  Eksemplar.) 


1550. 


særligt  skikket  til  atter  at  bringe  de  bevægede  Sind  i  Ligevægt. 
Det  var  en  Ballet,  kaldet  „Daaredansen",  oprindelig  forfattet  af 
den  dygtige  Rektor  i  Aarhus,  Morten  Børup.  Han  var,  som  be- 
kendt, i  sit  27de  Aar  løben  fra  „Skanderborrig  Enge",  hvor  han 
skulde  slaa  Græs,  og  havde  begivet  sig  til  Byen,  hvor  han  be- 

gyndte  den  trange, 
møjsommelige  Vej 
fra  Skolens  neder- 
ste Bænk  til  dens 
øverste.  Menskønt 
han  paa  denne 
Vandring  maatte 
døje  meget  og  ikke 

mindst  af  sine 
skægløse  Kamme- 
rater, saa  lærte  han 
paa  den  Barnets 
Natur  tilfulde  at 
kende,  og  da  han 
siden  blev  Rektor 
i  Aarhus,  vidste 
han  fortræffeligt  at 
anvende  sine  Er- 
faringer. Intet  Un- 
der, at  han  var  af- 
holdt af  sine  Di- 
sciple. Thi  i  Stedet 
for  efter  Tidens 
Skik  at  sætte  al 
Kraft  paa  at  prygle 
den  gamle  Adam 

ud  af  Børnene, 
lod  han  de  smaa 
Adamer  have  de- 
res Frispas,  og  un- 
der Sang  og  Leg 
lærte  de  hos  ham 
fuldt  saa  godt  det 
ene  fornødne.  La- 
tinen, som  hos  de 
andre.  Navnlig  var 
den    1ste  Maj   en 


Fig.  47.    Hr.  Feder  Skram  til  Urup,  f  15S1,  etter  Billedet 

paa  Gravstenen  i  Østbirk  Kirke  i  Nørrejylland. 

(Fotografi  at' Kr.  Hiide.) 

Festdag.  Pyntede  med  Grønt  og  Blomster  opførte  saa  hele  Sko- 
len en  Dans  og  sang  hertil  den  latinske  Foraarssang,  som  deres 
Rektor  havde  digtet. 

Den  her  opførte  Ballet  „Daaredansen"  var  vel  en  Fastelavns- 
leg  eller  noget  lignende.  Den  gjorde  stadig  stor  Lykke,  baade 
hos  de  udførende  og  Tilskuerne,  og  saaledes  ogsaa  denne  Dag, 
da  den  gaves  af  Disciplene  fra  Københavns  Latinskole.  Alle  lo 
ad  de  smaa,  Kongen  klappede  i  Hænderne  og  sendte  dem  en 
Gave  til  Tak.  Men  det  var  vistnok  et  stort  Spørgsmaal,  om 
nogen  af  de  mange  uddrog  den  Moral  deraf,  som  formentlig  var 
den  skjulte  Kærne:  „at  ligervis  som  Daarerne  spilde  deres  Tid 
med  Dans  og  Daareri,  saa  hensidder  og  den  uforsigtige  Verden 
sin  endelige  og  stakkede  Livstid  udi  mange  unyttige,  daarlige 
og  syndige  Bestillinger,  hvilket  med  „Daaredansen"  altsammen 
forsvinder  paa  det  sidste"^. 

Da  Skuespillet  var  til  Ende,  begav  man  sig  til  Middagsmaal- 
tidet,  som  denne  Dag,  saa  vidt  man  kan  forstaa  Beretningerne, 
var  henlagt  til  en  lidt  senere  Tid,  for  ikke  at  afbrydes  af  Ko- 
medien. Det  var  heller  ikke  hver  Dag,  man  kunde  finde  sig  i  at 
høre  op  til  bestemt  Klokkeslet.  Nu  gjorde  man  sig  betalt  for 
Gaarsdagens  Præcished,  og,  saavidt  det  lader,  gled  Middags- 
maaltidet  ligesom  ved  Søndagsfesten  over  i  Drikkelaget,  saa  at 
man  højt  regnet  kun  behøvede  at  gaa  fra  Spisesalen  til  Ridder- 
salen for  atter  at  mødes  med  de  kære  Bægere.  Derimod  synes 
Damerne  denne  Dag  efter  Maaltidet  at  have  trukket  sig  tilbage 
til  deres  eget  Omraade,  saa  at  der  altsaa  ikke  blev  noget  af  Dans 
efter  Bordet,  en  Omstændighed,  hvorfra  man  maaske  tør  slutte 
til  den  Højde,  Stemningen  senere  naaede  paa  Sværdsiden.  Af- 
tenen afsluttedes  ligesom  om  Søndagen  med  et  Fyrværkeri,  der 
kaldte  alle  Ansigter  til  Vinduerne,  baade  de  fint  rødmende  i 
Dronningens  Gemakker  og  de  mere  blussende  i  Kongens. 

Det  kunde  synes  en  Fejl  i  Ordningen,  at  man  havde  hen- 
lagt Raadslagningen  mellem  Fyrsterne  samt  deres  Raader  netop 
til  Morgenen  efter  denne  Fest.  Men  det  var  en  af  Tidens  Ejen- 
dommeligheder, et  Udtryk  for  dens  Kraft,  at  en  Rus  var  for- 
svunden med  den  Dag,  man  havde  faaet  den.  Der  er  ingen  Tvivl 

om,  at  alle  disse  Fyrster  og  Raader,  som  Aftenen  tilforn  ikke 
var  i  Stand  til  at  fastholde  en  klar  Tanke  eller  gaa  lige  ad  et 
Tavlegulv,  Onsdag  Morgen  tidlig  er  mødte  ædru  og  friske,  rede 
til  at  behandle  alvorlige  Sager.  Hvad  deres  Raadslagning  drejede 
sig  om,  er  ikke  blevet  bekendt;  den  foregik  inden  lukte  Døre, 
og  intet  skriftligt  blev  vistnok  affattet.  Da  der  heller  ikke  lader 
sig  paavise  noget  større  politisk  Skridt,  som  skriver  sig  herfra, 
har  vel  Samtalerne  mest  tjent  til  blot  at  befæste  det  alt  bestaaende 
Venskab  mellem  Fyrsterne,  og  Aftalerne  vel  blot  angaaet  Fort- 
sættelsen af  den  alt  paabegyndte  ydre  Politik.  Lige  overfor  For- 
holdene i  Tyskland  havde  ogsaa  de  her  forsamlede  Fyrster  saa 
godt  som  fælles  Interesser. 

Da  de  alvorlige  Forretninger  var  til  Ende,  genoptoges  de  mere 
fornøjelige.  Man  samledes  til  Frokosten  og  siden  til  Middag,  og 
da  Maaltidet  var  forbi,  var  det  ikke  Bakkus,  der  blev  den  ene- 
herskende, han  maatte  dele  sin  Magt  med  de  ni  Muser.  Der  var 
musikalsk  Underholdning,  man  legede,  sang,  dansede.  Enkelte 
fik  sig  vel  ogsaa  et  Spil  Kort  eller  Tærninger,  men  det  var  øjen- 
synligt, at  Damernes  Magt  var  den  stærkeste  den  Dag.  Intet 
Under,  thi  de  havde  Dagen  tilforn  følt  Ensomhedens  Mangler. 
Forvisningstiden  havde  kun  styrket  deres  Kraft,  og  desuden  var 
dette  maaske  den  sidste,  i  hvert  Fald  den  næstsidste  Aften,  man 
var  samlet,  saa  det  var  da  naturligt,  at  man  morede  sig  sammen. 
Det  blidere  Præg,  som  Damernes  Nærværelse  paatrykte  Ons- 
dags-Festen, har  meddelt  sig  selv  til  Beretningen  derom.  Der 
er  noget  eget  blødt  i  Ordene,  naar  det  hedder:  „Eftermiddagen 
blev  med  adskillige  Instrumenter,  Spillen,  Legen  og  venlig  Om- 
gængelse til  Aften  hendreven"  \ 


7 

Om  Torsdagen  brast  Programmet.  Det  lød  saaledes:  Harejagt 

paa  Amager.  Men  Dagen  faldt  ud  til  noget  helt  andet.  Da  man 

kom  op,  var  det  nemlig  daarligt  Vejr,  det  regnede  og  blæste 

stærkt,  ogjagten  blev  derfor  efter  nogen  Underhandling  opgiven. 

Troels-Lund:   Historiske  Fortællinger  I  7 

Dette  kunde  synes  underligt  og  kun  lidet  stemmende  med  Tidens 
Ry  for  Haardførhed.  Krudtet  kunde  man  jo  da  nok  holde  tørt, 
og  Herrerne  var  vel  ikke  bange  for  en  vaad  Trøje.  Men  her 
kom  det  hverken  an  paa  Krudtet,  Herrerne  alene,  eller  Regnen. 
Krudt  brugte  man  for  det  første  næppe,  da  det  rimeligvis  skulde 
have  været  en  Hidsejagt,  hvor  det  blot  kom  an  paa  at  jage 
stakkels  Morten  træt  med  Ryttere  og  Hunde.  Og  selv  om  Her- 
rerne havde  haft  Lyst,  var  Turen  dog  vistnok  nærmest  arran- 
geret  for  Damerne,    og   disse  var  dengang  saa  lidt  som  nu 


Fig.  48.  Mellem  Københavns  Slot  og  Amager  1587. 
(Braunius:  Theatrum  urbium  IV.) 

uvidende  om,  at  Dragter  af  Silke  og  Fløjl  ikke  taalerRegn.  Ogende- 
lig,  saa  var  det  at  komme  til  Amager  ikke  gjort  med  at  ride  over 
Knippelsbro.  Denne  Bro  eksisterede  ikke  dengang,  saa  lidt  som 
Christianshavn.  Man  skulde  sejle  paa  Kongens  Skibe  fra  Havnen, 
ud  over  „Strømmen"  (Fig.  48)  til  Amagers  Kyst.  Det  var  ikke  et 
ganske  ringe  Stykke.  Gik  der  høj  Sø,  kunde  Gæsterne  blive 
gynget  mere,  end  de  ønskede,  og  Overfarten  med  Hestene  blive 
besværlig  nok.  Under  disse  Omstændigheder  vil  det  forstaas,  at 
Hertug  Ulrik  kunde  frabede  sig  Turen,  hans  Følge  være  hjerte- 
lig glad  over  hans  Beslutning  og  selv  de  danske  Herrer  finde 
Grundene  antagelige. 

Men  noget  maatte  Dagen  fordrives  med.  Formiddags- For- 
lystelsernes Tal  syntes  udtømt,  der  maatte  da  vælges  noget, 
som,  skøndt  alvorligt,  dog  kunde  være  en  Slags  Adspredelse. 
Man  anstrængte  sig  saa  længe,  til  man  fandt  paa  Raad.  Hele  det 
danske  Rigsraad  var  samlet,  man  kunde  jo  saa  holde  en  Herre- 
dag og  afgøre  en  Retssag  eller  to.  Det  var  altid  en  Slags  For- 
standsøvelse,  en  Form  for  aandelig  Virksomhed,  som  Tiden 
satte  Pris  paa,  et  af  de  faa  Omraader,  hvorfor  alle  havde  In- 
teresse, og  hvor  alle  Aldere  ansaa  sig  for  berettigede  til  at  have 
en  Mening.  En  Adelsmand  var  dengang  ligesaa  sikkert  en  Jurist, 
som  hvert  voksent  Menneske  nu  er  Politiker. 

Rigtignok  var  der  den  Mangel,  at  selvfølgelig  ingen  havde 
taget  Stævning  til  denne  Herredag.  Men  ogsaa  denne  Vanskelig- 
hed blev  hævet,  idet  tvende  Parter  frivilligt  meldte  sig  og  uden 
at  gøre  Fordring  paa  foregaaende  Stævning  og  de  dermed  for- 
bundne Formaliteter,  henstillede  deres  Mellemværende  til  Kon- 
gens og  Rigsraadets  Afgørelse  med  det  samme.  De  to  Parter  var 
Tyge  Brahes  Broder,  Sten  Brahe  til  Knudstrup,  og  Christoffer 
Gjøe  til  Gundersløvholm^ 

Striden  drejede  sig  om  en  af  de  bekendteste  Gaarde  i  Kø- 
berthavn,  Gaarden  paa  Hjørnet  af  Amagertorv  og  Niels  Hem- 
mingsensgade.  Den  havde  allerede  faaet  en  vis  historisk  Be- 
rømmelse, thi  det  var  denne,  som  Christian  den  Anden  i  sin 
Tid  havde  skænket  til  Sigbrit  og  Dyveke.  De  ældste  af  Rigs- 
raaderne  kunde  maaske  huske  som  Børn  at  have  set  deres 
Fædre  trippe  om  udenfor  i  Sne  og  Slud,  ventende  paa  at 
faa  den  mægtige  Hollænderinde  i  Tale.  Siden  var  den  kommen 
i  Herluf  Trolles  Eje,  og  det  var  dér,  han  netop  paa  denne  Dag 
for  12  Aar  siden  var  draget  ind,  da  han  kom  tilbage  fra  den 
hæderlige  Kamp  under  den  meklenborgske  Kyst,  og  skøndt 
haardtsaaret  endnu  ikke  vilde  give  tabt,  men  med  Sværdet  paa 
Skulderen,  støttende  sig  til  sin  Broder,  vandrede  sin  sidste  Gang 
fra  Højbro  til  Hjemmet.  Bag  disse  Mure  havde  han  udaandet  i 
den  trofaste  Birgitte  Gjøes  Arme,  og  denne  havde  siden,  gav- 
mild som  hun  var  med  sit  Gods  i  levende  Live,  skænket  Gaar- 

Fig.  49.   Christoffer  Gjøe  til  Gunderslevholm,  f  1584. 
(Maleri  paa  Gauno.) 

den  til  sin  Søsterdatter  og  Navne,  Birgitte  Rosenl-^rans,  der  var 
gift  med  Sten  Brahe. 

Sagen  syntes  for  saa  vidt  klar  nok  og  ikke  i  Stand  til  at  frem- 
kalde nogen  Retstrætte.  Ikke  destomindre  traadte  Sten  Brahe 
nu  frem  og  klagede  over,  at  Christoffer  Gjøe,  en  Broder  til  Bir- 

gitte  Gjøe,  og  alisaa  en  Morbroder  til  Sten  Brahes  Hustru,  søgte 
at  hindre  dem  i  Besiddelsen  trods  Skøde  og  Gavebrev. 

Christoffer  Gjøe  (Fig.  49)  fik  derpaa  Ordet.  Han  sagde,  at  det 
var  godt  nok  med  dette  Skøde  og  Gavebrev,  de  var  ganske  vist  i 
lovformelig  Orden,  men  det  var  heller  ikke  derfra,  han  hentede  sit 
Bevis  mod  Sten  Brahes  Ejendomsret.  Det,  der  derimod  var  det  af- 
gørende, var,  at  han  kunde  med  Vidner  bevise,  hvad  Sten  Brahe 
vel  heller  ikke  vilde  fragaa,  at  Birgitte  Gjøe  lige  til  sin  Død  saa  frit 
som  tilforn  havde  haft  sin  Bolig  i  denne  Gaard,  hver  Gang  hun 
opholdt  sig  her  i  Byen.  Men  heraf  fremgik  det  tydeligt,  at  Gaar- 
den,  skøndt  af  Navn  skødet  bort  til  en  anden,  alligevel  i  Virkelig- 
heden havde  tilhørt  Birgitte  Gjøe  lige  til  hendes  Dødsdag.  Det 
Skøde,  der  alt  havde  været  afmægtigt,  medens  hun  levede,  kunde 
da  umuligt  blive  mere  kraftigt  ved  hendes  Død,  og  Skødet  burde 
derfor  kasseres  som  kraftesløst  lige  fra  sin  Fremkomst. 

For  at  forstaa  denne  Bevisførelse  maa  det  erindres,  at  det  var 
en  Retsgrundsætning,  at  afhændet  fast  Ejendom  straks  skulde 
overdrages  til  den,  til  hvem  Skødet  eller  Gavebrevet  var  udstedt. 
Skete  dette  ikke,  betragtedes  Skødet  eller  Gavebrevet  som  ugyl- 
digt. Saaledes  havde  de  samme  Rigsraader,  som  nu  var  samlede, 
for  3  Aar  siden  fradømt  en  Mand  en  Gaard,  om  hvilken  det  i 
Skødet  hed,  at  den  først  skulde  tiltrædes  efter  Giverens  Død, 
og  det  uagtet  dennes  nærmeste  Arving  havde  stadfæstet  Gaven, 
og  Modtageren  havde  faaet  en  Rigens  Kanslers  Dom  for,  at  den 
nu  tilhørte  ham^  Christoffer  Gjøes  Indvending  var  altsaa  ikke 
at  spøge  med. 

Sten  Brahe  maatte  derfor  ogsaa,  da  han  paany  tog  til  Orde, 
hente  sine  Beviser  andetsteds  fra  end  fra  det  omstridte  Skøde- 
brev. Han  gjorde  opmærksom  paa,  at  den  Mand,  der  boede  i 
Gaarden,  havde  lige  siden  Skødet  blev  udstedt  bestandig  betalt 
Huslejen  til  Sten  Brahes  Hustru.  Og  det  var  ikke  en  tilfældig 
Overenskomst  mellem  de  to,  men  der  eksisterede  en  tinglæst 
Befaling  til  ham  om  ikke  at  betale  den  til  andre.  Hvad  endelig 
Sagens  Kærnepunkt  angik,  at  Birgitte  Gjøe  havde  efter  Afhæn- 
delsen oftere  haft  Natteleje  i  Gaarden,  saa  henstillede  han  det 
til   Rigsraaderne,  om  de  ikke  med   Birgitte  Gjøe  vilde  have 

erklæret  hans  Hustru  for  meget  utaknemmelig,  saafremt  hun 
ikke  havde  villet  unde  sin  Velgørerinde  saa  meget  som  Nattely 
i  den  Gaard,  hun  selv  havde  skænket  hende. 

Om  det  var  denne  sidste  Appel  til  sund  Sans,  der  overbeviste 
Dommerne,  eller  vel  snarere  den  Omstændighed,  at  en  Del  af 
Gaarden  havde  været  udlejet,  saa  at  man  fra  Modtageren  af 
Lejen  kunde  drage  Slutning  med  Hensyn  til  Ejeren  —  vist  er 
det,  at  Retten  tilkendte  Sten  Brahe  og  hans  Hustru  Ejendoms- 
retten til  Gaarden.  Hermed  var  Sagen  afgjort  og  det  sidste  For- 
søg fra  Birgitte  Gjøes  Slægt  paa  at  faa  fat  i  hendes  fordums 
Ejendomme  faldet  ligesaa  uheldigt  ud  som  deres  første,  da  de 
endnu  i  hendes  levende  Live  gjorde  Fordring  paa  selve  Her- 
lufsholm. Slige  Familje-Processer  synes  ikke  at  have  stødt  Da- 
tiden i  samme  Grad  som  os.  I  det  mindste  gentog  de  sig  næsten 
efter  hvert  betydeligere  Dødsfald.  De  fulgtes  med  levende  In- 
teresse af  alle,  baade  af  dem,  hvis  Formue  stod  paa  Spil,  og  af 
dem,  som  i  det  hele  kun  saa  et  interessant  Retstilfælde.  Og  hvad 
Parterne  selv  angik,  saa  gjaldt  det  samme  vel  dengang  som  nu: 
de  førte  Sagen  af  de  reneste  Bevæggrunde,  uden  al  Egennytte, 
blot  for  at  forskaane  deres  Efterkommere  for  et  uafgjort  Rets- 
spørgsmaal. 

Da  der  ikke  meldte  sig  flere  Parter,  hævedes  den  korte  Herre- 
dag, og  ovenpaa  denne  aandelige  Adspredelse  skred  man  til  de 
legemlige,  som  vi  kender  fra  de  foregaaende  Dage.  Beretnin- 
gerne tier  om  denne  Dags  Festligheder.  Men  vi  kan  slutte,  at 
Tanken  om  den  nære  Skilsmisse  har  givet  Selskabeligheden  et 
mere  inderligt  Præg,  thi  Opbruddet  var  bestemt  til  næste  Mor- 
gen. Kongen  havde  med  Rette  ment,  at  Opholdet  i  København 
maatte  blive  hans  Gæster  lidt  ensformigt  i  Længden,  og  derfor 
bestemt  at  drage  om  Fredagen  til  Frederiksborg,  hvor  man  paa 
Jagtture  kunde  have  den  Bevægelse,  man  nu  i  saa  mange  Dage 
havde  maattet  savne,  og  tillige  uden  Kontrol  af  Hovedstadens 
Beboere  kunde  mere  frit  overgive  sig  til  Vinens  Glæder.  Dette 
sidste  Hensyn  i  Forbindelse  med  den  indskrænkede  Plads  paa 
Slottet  derude  var  sikkert  Grunden  til,  at  saa  godt  som  alle 
Fruerne  og  Jomfruerne  og  en  stor  Del  af  Fædrene  ikke  fulgte 

med,  men  Fredag  Morgen  tog  Afsked  og  drog  hjem  til  deres 
eget.  Selv  mange  af  Rigsraaderne  brød  op  med  det  samme. 


Følget,  der  ledsagede  Kongeparret,  Bedsteforældrene  og  den 
lille  til  Frederiksborg,  var  altsaa  kun  ringe  imod  den  Mængde, 
der  havde  været  samlet  paa  Københavns  Slot  Dagene  forud. 
Til  Gengæld  var  maaske  denne  Skare  des  mere  udsøgt;  foruden 
de  første  Embedsmænd  og  Hoffolkene  bestod  den  sikkert  kun 
af  lutter  prøvede  Folk.  Og  det  kunde  gøres  Behov;  thi  selv  Ras- 
mus Glad  lægger  ikke  Skjul  paa,  at  det  gik  varmt  til  paa  Frede- 
riksborg, og  at  man  ovenpaa  Jagtturene  „morede  sig  stærkt  ved 
Bægrene".  Hans  Undskyldning  for  Kongen  er  kun  saa  som  saa. 
„Andre  blev  ofte  drukne,  medens  han  holdt  sig  ædru.  Og  naar 
han  stundom  overskred  Grænsen,  saa  fulgte  han  blot  andres 
Vilje,  men  gav  ikke  efter  for  egen  Lyst."  En  føjelig  Vært  og 
muntre  Gæster. 

Da  man  i  tre  Dage  havde  moret  sig  paa  Frederiksborg  med 
Jagt  og  Drikkelag,  indbød  Kongen  sine  Gæster  til  at  følge  med 
til  Kronborg  og  tage  Arbejderne  i  Øjesyn.  Fæstningsværkerne 
var  vel  langt  fra  færdige,  kun  enkelte  „Postejer",  som  de  sten- 
satte Bastioner  kaldtes,  var  fuldt  i  Stand,  og  af  Slotsbygningen 
stod  der  kun  et  Par  Længer  og  nogle  af  Taarnene;  men  hvad 
der  var  færdigt,  var  alt  indrettet  til  Beboelse,  saa  man  godt  kunde 
opholde  sig  der  nogle  Dage  (Fig.  50). 

Det  var  ikke  uden  Grund,  at  Frederik  den  Anden  sidst  førte 
sine  Gæster  til  dette  Sted,  thi  det  var  hans  ypperste  Kongeværk, 
og  selv  ufuldendt  maatte  det  forbavse  enhver.  Allerede  Beliggen- 
heden med  den  henrivende  Udsigt  over  Sundet  og  de  forbi- 
sejlende  Skibe  maatte  gøre  Indtryk  navnlig  paa  de  fremmede, 
der  ikke  var  vante  til  sligt  et  Syn.  Og  Anlæget  taalte  vel  at  ses 
efter  i  Enkelthederne.  Tiden  har  ødelagt  dette  Frederik  den 
Andens  stolteste  Værk.  Det  afbrændte  Aar  1629,  saa  at  alt  Me- 
tal smeltede,  og  kun  Ydermurene  stod  tilbage.  Siden  er  det  blevet 
beskudt  og  har  været  i  Fjendehaand.  Intet  Under  da,  at  de  fat- 

tige  Rester  ikke  har  kunnet  taale  Sammenligningen  med  det 
uskadte,  yngre  Frederiksborg.  Det  er  gaaet  Bygningerne  som 
deres  kongelige  Mestre:  Eftertiden  har  ladet  dem  glide  i  eet,  og 
taknemlig  ihukommet  den  yngre  for,  hvad  der  tilkom  den  ældre. 
Men  kunde  Samtiden  tale,  saa  vilde  den  melde  om  Bekostninger, 
mod  hvilke  Udgifterne  til  Frederiksborg  var  en  Ubetydelighed, 
om  det  fineste  Arbejde,  om  Udstyrelsen  af  Sale,  Gulve,  Lofter, 
Kaminer  og  Døre,  om  Skønhed,  Rigdom  og  Pragt,  mod  hvilke 


Fig.  50.   Kronborg  under  Opforelse.  Tilhøjre:   Lysthuset  paa  „Strandpostejen". 
(Braunius:  Theatrum  urbium.) 

selve  de  berømte  Værelser  paa  Frederiksborg  —  nu  desværre 
et  forbigangent  Minde  som  hine  —  kun  var  fattige. 

Men  der  var  mere  at  mærke  ved  Kronborg  end  Bygninger- 
nes Skønhed  og  Fæstningsværkernes  Styrke.  Der  laa  en  egen 
Duft  over  Stedet,  som  uvilkaarlig  paavirkede  enhver  og  gav  Be- 
undringen et  forhøjet  og  ejendommeligt  Præg.  Det  var  denne 
Tilsætning,  der  maaske  tiltalte  Frederik  den  Anden  mest  og 
gjorde  ham  denne  Plet  kær  som  ingen  anden.  Den  hidrørte  ikke 
fra  Omgivelserne,  ikke  engang  fra  Genboen  Uranienborg,  som 
Kongen  med  ædel  Gavmildhed  havde  sat  i  Stand  til  at  hæve  sig 
som  Medbejler.  Nej,  den  laa  i  den  Forvisning,  som  alt  stiltiende 

forkyndte,  at  Kronborg  var  mere  end  en  Pragtbygning,  mere 
end  en  Fæstning:  et  stensat  Vidnesbyrd  om  Kongens  hele  Magt. 
Den  var  nemlig  det  synlige  Udtryk  for,  at  Danmark  var  Herre 
paa  Havet.  Den  spærrede  for  Hovedvejen  mellem  Øst  og  Vest 


:^?^ 


Fig.  51.  Sundet  mellem  Kronborg  og  Helsingborg  i  Slutningen  af  det  16dc  Aarh. 
(Braunius:  Theatruni  urhium  IV.) 

(Fig.  51).  Ærbødigt  maatte  hvert  Skib  stryge  Sejl  for  Fæstningen 
og  erlægge  sin  Gave  for  frit  at  passere.  Og  disse  Mure,  som 
roligt  skuede  ud  over  Søen,  havde  end  ikke  kostet  Landets 
Børn  en  Skilling.  De  fremmede,  mod  hvem  de  var  rettede, 
havde  selv  maattet  betale  dem.  Den  dristige  Tanke,  at  Havet 
fra  det  hvide  Hav  til  den  finske  Bugt  tilhørte  Danmark  —  tid- 

ligere  uhørt  som  Drøm,  nu  en  simpel  Virkelighed  —  fandt  her 
sit  haandgribeUge  Bevis.  Kronborg  var  det  faste  Jernbaand,  der 
holdt  den  store  Bue  sammen,  Øresundstolden  var  Herredøm- 
mets gyldne  Frugt.  Og  Frederik  den  Anden  forstod  at  nyde  den. 
Paalæg  paa  Paalæg  havde  de  forbisejlende  maattet  finde  sig  i 
under  hans  Regering,  ingen  turde  sætte  haardt  mod  haardt.  Ud- 
byttet var  Kongens  egen  Indtægt;  medens  han  overalt  i  Landet 
følte  sig  forpligtet  til  Regnskab,  var  han  her  alene  paa  egen 
Grund,  Kronborg  var  hans  eget  private  Værk,  det  var  Kongens 
Gave  til  Landet. 

Disse  og  lignende  Tanker  foresvævede  uvilkaarligt  enhver, 
der  besøgte  Stedet.  Derfor  var  Kongen  utrættelig  i  at  vise  sine 
Gæster  omkring,  og  ubevidst  fornam  disse  den  Afstand  mellem 
ham  og  dem  vokse  paany,  som  Drikkelagene  havde  hævet.  Set 
i  disse  Omgivelser  var  han  mere  end  den  fornøjelige,  belevne 
Vært.  Thi  hvad  man  her  saa  og  følte,  var  ikke  blot  tilfældigt 
sket  under  hans  Regering,  men  det  var  hans  egen  virkeliggjorte 
Tanke.  Med  Føje  havde  han  sidste  Vinter  omdøbt  Borgen  og 
befalet,  at  den  ikke  mere  maatte  kaldes  Krogen,  men  Kronborg  \ 
thi  den  satte  Kronen  paa  hans  store  Værk.  Og  Forsynet  begun- 
stigede hans  Plan.  Festens  Anledning  mindede  jo  derom.  Med 
frejdigt  Haab  kunde  han  nu  rulle  den  vældige  Sten  videre  fra 
Grønnehave  did  ud  paa  Odden,  hvor  forsænkede  Skibe  brød 
Vandets  Kraft.  (Se  Fig.  12  og  50.)  Gud  havde  nu  skænket  ham 
en  Søn.  Det  Værk,  som  han  selv  havde  grundlagt  og  hævet  over 
Vandskorpen,  skulde  nu  ikke  synke  hen  og  overskylles  ved  hans 
Død.  Hans  Efterkommere  skulde  bygge  videre  derpaa. 

Det  er  et  Spørgsmaal,  om  Synet  af  alle  disse  storartede  Anlæg 
har  tiltalt  Gæsterne  i  samme  Grad  som  deres  kongelige  Vært. 
Paa  Dronning  Sophia  nær,  som  vel  med  en  egen  Interesse  har 
betragtet  den  store  Sten,  Christian  den  Fjerdes  Tvillingbroder, 
Mindet  om  hine  Dages  bekymrede  Uro,  —  paa  Dronningen 
nær,  som  delte  sin  Husbonds  Kærlighed  til  denne  Plet,  om  hun 
end  kun  halvt  var  inde  i  hans  Planer,  har  vist  ingen  af  de 
andre  kunnet  befri  sig  for  en  ubestemt  Følelse  af,  at  her  var  et 
Punkt,  hvor  Kongens  og  deres  Interesser  ikke  helt  faldt  sam- 

men.  Hertug  Ulrik  af  Meklenborg  har  med  al  sin  Glæde  over 
sin  Svigersøns  Magt  ikke  kunnet  skjule  for  sig  selv,  at  disse 
Mure  gjorde  Østersøen  til  en  Indsø,  og  denne  Jærnport  stængede 
for  hans  egne  Stæder  saavel  som  for  hans  Naboers.  Og  hvis 
Rigsraaderne  og  Adelsmændene  har  tænkt  sig  om,  saa  maa  de 
med  Bekymring  have  anet,  at  dette  Tegn  paa  Danmarks  Vælde, 
denne  rige,  kongelige  Særindtægt,  var  ret  beset  et  Vaaben,  der 
var  farligst  for  dem.  Denne  gyldne  Nøgle  kunde  i  sin  Tid  lukke 
op  for  en  uindbuden  Gæst,  for  Enevælden.  Kun  een  var  i  lykke- 
lig Uvidenhed  om  alt  dette,  den  nyfødte  spæde,  som  den  glade 
Moder  og  Bedstemoder  løftede  op,  for  at  han  ogsaa  kunde  se  sig 
om  som  de  store.  —  Han  blev  selv  engang  stor;  men  desværre 
han  blev  aldrig  fuldt  vidende  om,  hvad  Kronborg  betød,  at  dér 
var  Løngangen  til  den  Kongemagt,  som  ene  kunde  redde  Lan- 
det. Vel  sankede  han  Guld  herved  Sundet  som  sin  Fader;  men 
med  den  gyldne  Nøgle  lukkede  han  kun  til  for  Skibene  derude, 
ubekendt  med  dens  skjulte  Magt  til  at  aabne  for  ham  i  Hjemmet. 
Bommen  sprængtes  tilsidst,  rev  Nøglen  af  hans  Haand,  og  Sund- 
provinserne drev  bort  med  det  samme. 

Tre  Dages  Ophold  paa  Kronborg  maatte  synes  tilstrækkeligt. 
Man  vendte  atter  tilbage  til  Frederiksborg.  Men  heller  ikke  her 
kunde  Opholdet  blive  af  lang  Varighed,  Tiden  led,  og  Festlig- 
hederne maatte  engang  have  en  Ende.  Nu  havde  man  været 
sammen  i  14  Dage,  en  tilstrækkelig  Tid  til  et  Barselgilde. 
Gæsterne  maatte  antages  at  have  ransaget  alle  Vinkælderens 
Dybder,  saa  der  var  intet,  som  jo  havde  været  for  Dagens  Lys. 
Og  de  kære  Slægtninge  havde  haft  Ro  nok  til  at  tale  ud.  Man 
maatte  altsaa  tænke  paa  Opbrud.  Paa  gammeldags  Vis  tog  Kon- 
gen Afsked  med  sine  Gæster.  Ingen  maatte  drage  tomhændet 
bort,  enhver  fik  før  Bortrejsen  en  Gave.  Tjenerne  fik  Penge, 
Herrerne  Ringe,  Guldkæder,  Hattebaand  eller  andet,  et  Par 
blev,  hvad  de  maaske  satte  fuld  saa  megen  Pris  paa,  udnævnt 
til  Ritmestre.  Allerede  forinden  havde  Kongen  befalet  Christoffer 
Valkendorf  at  lade  betale  alt,  hvad  de  fremmedes  Folk  og  Heste 
havde  fortæret  i  København^  —  „udkvitteret  dem  af  Her- 
bergerne", som  det  kaldtes  i  Datidens  Sprog  —  og  lignende 

Bud  gik  over  til  den  gamle  og  nye  Kro  ved  Frederiksborg.  Det 
havde  været  indbringende  Dage  for  de  to  Kromænd.  Hver  mødte 
med  en  Regning  paa  omtrent  1500  Kroner  \  anselige  Summer, 
der  ellers  svarede  til  flere  Aars  Omsætninger.  Men  der  var  hel- 
ler ikke  blevet  sparet  hverken  paa  Vin  og  Rostocker-01  eller 
Foder  og  Strøelse. 


9 

Hver  Dag  mindskedes  nu  Flokken.  Den  17de  Juni  skete 
Hovedopbruddet  ^.  Kongen  og  Dronningen,  den  nyfødte  Prins, 
Bedsteforældrene,  Hertug  Hans,  Resten  af  adelige  Gæster,  alle 
steg  de  til  Hest,  saa  vidt  de  formaaede,  eller  kørte  den  lange  Vej 
fra  Frederiksborg  over  Slangerup  til  Roskilde.  Det  var  et  anseligt 
Tog.  Var  end  de  fornemme  Vognes  Antal  ringe,  saa  var  Rytterne 
des  flere,  en  6 — 700  Heste  ialt.  Tjenerne  medregnede,  og  bag- 
efter fulgte  den  lange  Række  af  tilsagte  Bøndervogne,  der  maatte 
køre  Rejsegodset.  Skøndt  hver  enkelt  Pindevogn,  med  sit  runde, 
kyseagtige  Dække  over,  kun  kunde  rumme  lidt,  havde  de  dog 
ondt  ved  at  følge  de  vælige  Gangere  forude.  Førend  man  naaede 
Roskilde,  var  de  sikkert  ogsaa  sakkede  langt  agter  ud,  hvor- 
meget  saa  end  Herrerne  bandede,  og  Følget  og  Hoftjenerne  lod 
Skældsordene  gaa  videre. 

I  Roskilde  var  alt  forberedt  til  Modtagelsen.  Fyrsterne  skulde 
bo  i  Lensmandens,  Lauge  Becks  Bolig,  den  gamle  Bispegaard. 
Kongen  og  Hertug  Hans  skulde  ligge  „dér,  hvor  de  plejede", 
formodentlig  i  de  to  Gæstekamre,  medens  Lauge  Beck  havde 
maattet  rømme  sit  Dagligværelse  og  Sovekammer,  for  at  skaffe 
passende  Plads  til  Hertugen  og  Hertuginden  af  Meklenborg^. 
Alle  Værelserne  var  naturligvis  vel  „dragne"  med  Lagener  og 
Duge,  enkelte  maaske  endogsaa  med  rødt  Klæde  fra  øverst  til 
nederst.  Resten  af  Følget  anbragtes  i  Byen  hos  Kannikerne  og 
Borgerne,  Hestene  saa  vidt  muligt  i  Byen,  ellers  i  Landsbyerne 
der  omkring.  Allevegne  blev  der  levet  højt  den  Aften  og  ikke 
mindst  i  Bispegaarden.   Madvarerne  og  den  simple  Vin  havde 

Lauge  Beck  maattet  sørge  for,  men  Konfekten,  Kagerne  og  den 
bedste  Vin  var  det  Skik  og  Brug,  at  Kongens  Apoteker  førte 
med  sig.  Derfra  den  Iver  for,  at  de  tilsagte  Bøndervogne  skulde 
holde  Trop  med  det  øvrige  Tog.  Kom  de  for  silde,  kunde  Maal- 
tidet  fordærves  for  deres  Skyld. 

Over  Bordet  drak  man  Afskedsbægere  med  Hertug  Hans, 
thi  næste  Dag  skulde  deres  Veje  skilles,  han  vilde  drage  mod 
Vest  ad  Korsør  til,  de  andre  syd  paa  til  Køge.  Afskeden  har 
sikkert  været  varm,  som  det  sømmede  sig  ovenpaa  saa  storartede 
Festligheder,  men  ret  længe  har  man 
næppe  holdt  ud,  thi  næste  Morgen 
tidlig  skulde  man  videre. 

Junisolen  havde  skinnet  et  Par  Ti- 
mer paa  Domkirkens  kullede  Taarne, 
Kvinder  og  barbenede  Børn  havde 
alt  fyldt  deres  Krukker  ved  Magle- 
kildes brusende  Væld.  Kongen  havde 
vel  benyttet  Morgenstunden  til  at  vise 
sin  Svigerfader  og  Hertug  Hans  Dom- 
kirken og  især  Helligtrekongers  Kapel 
(Fig.  52  og  53),  hvortil  Christian  den 
Tredjes  Lig  ad  Aare  skulde  føres  fra 
Odense  ^  Han  havde  maaske  ogsaa 
ved  Udgangen  talt  med  sine  Frænder 
om,  hvor  det  vilde  give  Kirken  et  andet  Syn,  hvis  man  satte 
Spir  paa  Taarnene  (Fig.  54),  en  Tanke,  som  han  oftere  kom 
tilbage  til  S  men  aldrig  fik  udført.  Det  var  først  den  nyfødte  — 
om  hvis  Mening  ved  denne  Lejlighed  ingen  spurgte  —  der  et 
halvt  Hundrede  Aar  efter,  da  han  selv  var  naaet  til  at  tænke 
som  de  gamle,  skulde  virkeliggøre  det  paatænkte  og  Aar  1635 
lade  Spirene  opsætte  (Fig.  55). 

Saa  maatte  man  da  endelig  skilles  ad.  Det  lange  Rytterfølge, 
som  var  samlet  ud  for  Roskildgaard,  delte  sig  i  to.  Den  ene  Del 
med  Hertug  Hans  og  alle  de  fynske  og  jyske  Gæster  drog  ad 
Ringsted  til,  Kongen  og  de  andre  sydefter  mod  Køge. 

Efter  at  have  overnattet  i  Tryggevælde  naaede  Kongen  og 


Fig.  52.   Narrefigur,  malet  i  Hel- 
ligtrekongers   Kapel    i    Roskilde 
Domkirke. 

(Efter  Magnus  Petersen.) 


110 


Christian  IV' s  Daab 


hans  Følge  næste  Dags  Aften  til  Vordingborg.  Her  kunde  Da- 
merne og  den  unge  Herre  hvile  sig  ud,  medens  Kongen  og  hans 
Svigerfader  forlystede  sig  ved  Jagten.  Thi  skønt  Hertug  Ulrik 
paa  Udturen  havde  opholdt  sig  et  Par  Dage  i  Vordingborg  og 
jaget  paa  Vildtbanerne  dér,  saa  var  disse  i  sig  selv  for  righoldige, 
og  Lensmanden,  Ejler  Grubbe,  vist  ogsaa  for  snild  til,  at  han 


Fig.   53.     Riddersal   (nu    Landemodesal)    over   Helligtrekongers    Kapel 

Domkirke. 


Roskilde 


ikke  skulde  have  holdt  et  Par  uberørte  tilbage,  saa  at  der  nu 
kunde  gøres  et  betydeligt  Efterslæt. 

Da  ogsaa  denne  Idræt  var  omme,  slog  endelig  den  sidste,  den 
virkelige  Afskedsstund.  Med  bevægede  Hjerter  sagde  Frederik 
den  Anden  og  Dronning  Sophia  deres  kære  Gæster  Farvel,  sendte 
tusinde  Hilsener  —  eller  „gode  Nætter",  som  det  i  Datidens  Sprog 
hed  —  til  deres  to  ældste  Børn,  Elisabeth  og  Anna,  derovre  i  Mek- 
lenborg,  og  afleverede  sluttelig  efter  mange  Kys  deres  sidste  dyre- 

bare  Skat,  den  lille  nyfødte,  til  de  betroede  Bedsteforældre.  Thi 
dette  var  Meningen  med  Christian  den  Fjerdes  Rejse  herned.  Han 
skulde  skilles  fra  sine  Forældre,  følge  med  Bedsteforældrene  til 
Meklenborg  og  dér  under  deres  Røgt  og  Pleje  henleve  sine  første 
Aar.  Det  kunde  synes  underligt,  at  Forældrene  vilde  give  Afkald 
paa  ham,  dobbelt  underligt  i  et  Tilfælde  som  dette,  hvor  saa 
meget  afhang  af  Barnets  Liv,  og  saa  meget  kunde  tale  for,  at 


,^^-^^- 


Fig.  55.   Roskilde  Domkirke  med  Spir. 
(Tegning  af  Tom  Petersen.) 


han  blev  i  Landet.  Eftertiden  har  derfor  været  i  Forlegenhed 
med  denne  Begivenhed,  halvt  undskyldende  har  man  fremhævet 
den  som  et  Bevis  paa  det  smukke,  hjertelige  Forhold,  der  her- 
skede mellem  de  to  nær  beslægtede  Fyrstehuse.  Men  som  en- 
hver vil  se,  dette  er  ikke  nok  til  at  dække  den  Sorgløshed  hos 
Frederik  den  Anden  og  Mangel  paa  moderlig  Ømhed  hos  Dron- 
ning Sophia,  som  synes  at  skjule  sig  derunder. 

Set  med  Nutids  Øjne  bliver  den  hele  Sag  uforklarlig;  den  for- 
staas  kun  ret  ved  at  ses  i  Datidens  Belysning.  Men  saaledes  be- 
tragtet var  det,  der  skete,  i  den  Grad  det  rette,  at  det  modsatte 

vilde  have  krævet  Forklaring  og  Undskyldning.  Efter  Datidens 
Begreber  tilkom  det  nemlig  Mormoderen  at  opdrage  Barne- 
barnet. Var  hun  som  her  Barnets  Gudmoder  tillige,  forøgedes 
hendes  Ret  end  yderligere.  Denne  Opfattelse  var  i  den  Grad 
rodfæstet,  at  Datteren  i  Tilfælde  af,  at  hendes  Moder  ved  Alder 
eller  Svagelighed  var  forhindret  fra  at  komme  til  hende,  selv 
maatte  før  Nedkomsten  begive  sig  til  sit  gamle  Hjem,  for  senere 
at  lade  Barnet  tilbage  under  dets  Bedstemoders  Varetægt  ^  Som 
Hertuginde  Elisabeth  nu  modtog  Christian  den  Fjerde,  havde 
hun  i  sin  Tid  modtaget  de  to  ældre  Søstre  som  spæde.  Kur- 
fyrstinde Anna  af  Sachsens  ældste  Søn  havde  for  ikke  længe 
siden  tilbragt  sine  første  Aar  her  i  Danmark  under  Mormode- 
rens, Dronning  Dorotheas  Øjne.  Hvad  Frederik  den  Anden  og 
Dronning  Sophia  nu  gjorde,  var  altsaa  ikke  andet  end  deres 
Pligt  og  Skyldighed,  alt  andet  vilde  have  været  urigtigt. 

Men  derfor  var  det  lige  tungt  at  skilles  fra  den  lille.  Og  med 
Vemod  fulgte  Blikket  de  bortdragende,  indtil  den  hele  Flaade 
af  Færgebaade  og  Skuder  svandt  bag  Pynten  af  Masnedø.  Saa 
brød  ogsaa  Kongen  og  Dronningen  op.  Medens  Christian  den 
Fjerde  for  første  Gang  i  sit  Liv  prøvede  aaben  Sø  mellem  Fal- 
ster og  Meklenborg,  drog  hans  Forældre  alene  tilbage  ad  Vejen 
til  Frederiksborg. 

Barselgildet  var  tilende.  Men  skøndt  alt  snart  vendte  tilbage  i 
de  gamle  Folder,  var  der  dog  endnu  nogle  Følger  af  Prinsens 
Komme  til  Verden,  der,  som  et  Par  sidste  Dønninger,  kom  efter 
de  egentlige  Festligheder  og  derfor  ikke  her  maa  forbigaas. 

Vor  gamle  Bekendt,  Bonden  fra  Samsø,  kom  paany  til  Kon- 
gen med  Besked  fra  Havfruen.  En  Spaadom  har  forskellig 
Værdi  før  og  efter  den  Begivenhed,  hvorom  den  varsler.  Selv 
om  den  er  gaaet  helt  i  Opfyldelse,  synker  dog  dens  Kurs,  saa 
saare  man  har  faaet  Virkeligheden  istedet.  Det  maatte  den  stak- 
kels Bonde  sande.   Da  han  første  Gang  kom  frem,  mødte  han 

lutter  spændt  Opmærksomhed.  De  fleste  saa  i  hans  Komme  en 
Indgriben  af  en  højere,  underfuld  Magt;  man  trykkede  hans 
Haand  og  rakte  ham  Gaver;  og  selv  i  de  vantro  Smil  blandede 
sig  ingen  Spot,  i  alle  læstes  det  samme  Ønske:  Gid  det  var  saa 
vel.  Men  nu  var  alt  anderledes.  De  troendes  Tal  var  stærkt  af- 
taget —  saa  stor  er  den  menneskelige  Utaknemmelighed.  Man 
gik  ham  stærkere  paa  Klingen,  lo  ad  ham;  de  vantro  trak  ham 
frem,  de  troende  skyede  ham  som  en  besværlig  Gæst. 

Han  kom  ogsaa  i  et  uheldigt  Øjeblik  til  Frederiksborg,  just 
da  Kongen  og  alle  Gæsterne  var  bortdragne  og  kun  hans  fødte 
Fjender,  de  gejstlige,  var  tilbage.  Disse  med  Hofpræsten  Mester 
Knopf  i  Spidsen  tog  ham  nu  ordentlig  i  Skole.  De  var  ifølge  den 
almindelige  Mening  og  gammel  Hævd  de  eneste  lovlige  For- 
kyndere af  overnaturlige  Aabenbarelser.  En  Indgriben  af  frem- 
mede i  denne  deres  Næring  kunde  føre  til  de  betænkeligste  Føl- 
ger, den  burde  da  straks  modarbejdes  med  de  virksomste  Mid- 
ler. Den  nybagte  Profet  blev  derfor  behandlet  efter  alle  Kunstens 
Regler,  snart  forhørt  om  alle  Biomstændighederne,  snart  ud- 
leet, snart  besvoret  i  Guds  Navn  at  afstaa  fra  dette  Djævelens 
Værk. 

Da  man  havde  spurgt  den  gamle  om  Aarsagen  til  hans  for- 
nyede Komme,  svarede  han,  at  Havfruen  paany  havde  været 
hos  ham  og  strengelig  befalet  ham  igen  at  gaa  til  Kongen.  Hvad 
hun  havde  forudsagt,  var  gaaet  i  Opfyldelse,  Kongen  havde 
faaet  en  Søn,  Riget  en  Tronarving.  Men  Kongen  havde  ikke  op- 
fyldt sit  Løfte,  thi  Synd  og  Last  gik  endnu  stærkt  i  Svang  iblandt 
Folket,  og  der  var  intet  gjort  for  at  udrydde  Ondet.  For  nu  at 
afvende  Guds  retfærdige  Vrede  og  Straf  i  denne  Anledning  be- 
falede hun  Kongen  at  lade  tre  Aar  i  Rad  holde  almindelige  Bede- 
dage over  hele  Riget,  paa  hvilke  man  skulde  af  bede  Guds  Vrede 
og  anraabe  Herren  om  at  lade  Naade  gaa  for  Ret. 

Dette  Budskab  var  saa  uskyldigt  og  saa  overensstemmende 
med  Bibelens  Lære,  at  selv  Præsterne  intet  kunde  finde  at  ind- 
vende derimod.  De  greb  derfor  Sagen  an  fra  en  anden  Side  og 
holdt  Forhør  over  Bonden,  angaaende  alt  Havfruen  selv  ved- 
kommende, for  paa  denne  Maade  at  lokke  ham  i  Fælde.  De  fik 

da  efterhaanden  ud  af  ham,  at  første  Gang,  hun  havde  vist  sig 
for  ham,  var  da  han  en  Gang  kom  ned  ved  Samsø  Strand  lige 
overfor  Kyholm.  Hun  var  som  en  dejlig  Kvinde  at  se  til,  med 
Ansigt  ganske  som  Menneskers,  kun  var  Øjnene  usædvanligt 
store.  Hendes  Legeme  var  tæt  besat  med  fine,  smaa  Haar  lige- 
som paa  en  Sælhund,  hendes  Bryst  var  jomfrueligt,  hendes 
Hænder  og  Fødder  temmelig  store  og  flade.  Hun  var  klædt  i 
en  lang,  sid  Kjortel  af  Farve  som  et  Marsvinskind,  som  hun 
omhyggeligt  indhyllede  sig  i.  Hun  havde  begyndt  at  tale  til  Bon- 
den, og  da  han  var  en  gammel  Mand,  paa  over  de  70,  og  led  af 
Gigt  i  det  ene  Ben,  saa  at  han  ikke  kunde  taale  at  staa,  havde 
hun  sat  sig  ned  hos  ham  og  forkyndt  ham,  at  Dronningen  skulde 
føde  en  Søn,  Rigerne  til  Ære.  Derpaa  havde  hun  befalet  Bonden 
at  drage  til  Kongen  for  at  melde  dette  samt  paaminde  Kongen  om 
at  afskaffe  al  den  Synd,  der  herskede  trindt  om  i  Landet. 

Da  hun  var  forsvunden,  havde  Bonden  ment,  at  det  var  en 
Rejse,  som  vilde  være  saare  vanskelig  for  ham  i  hans  Alder  og 
med  hans  Skrøbelighed.  Desuden  var  han  ikke  vant  til  at  tale 
med  saa  høje  Folk,  og  det  var  meget  tvivlsomt,  hvad  de  vilde 
sige,  naar  han  bragte  dem  slige  Tidender.  Han  opgav  derfor 
Rejsen  og  blev  hjemme  i  Ro. 

Men  nogen  Tid  efter  var  hun  kommen  igen  og  havde  tiltalt 
ham  haardt  for  hans  Ulydighed  og  truet  ham  med  en  svær 
Ulykke,  saafremt  han  ikke  udførte  hendes  Befaling.  Hvad  Rej- 
sen angik,  behøvede  han  ikke  at  frygte,  den  skulde  blive  ham 
let  og  lidelig,  og  han  skulde  komme  ligesaa  uskadt  hjem,  som 
han  drog  ud.  De  havde  derpaa  talt  videre  sammen,  og  i  Sam- 
talens Løb  havde  Bonden  faaet  at  vide,  at  hendes  Navn  var 
Ibrant.  Hun  boede  derude  i  Dybet,  hvor  hendes  Moder  og 
Mormoder  havde  boet  før  hende.  Det  var  hendes  Mormoder, 
som  havde  forkyndt  Kong  Valdemar,  at  hans  Dronning  skulde 
føde  en  Datter,  som  skulde  overgaa  sin  Fader  i  Vælde.  Siden 
den  Tid  havde  hendes  Moder  levet  der  et  Par  Hundrede  Aar, 
og  efter  hendes  Død  havde  hun  selv  beboet  Dybet  en  80  Aar. 
Hun  vidste  og  klarlig  at  drage  til  Minde  alt,  hvad  der  i  denne 
Tid  var  sket  i  Danmark. 

8« 

Derpaa  var  han  —  som  de  vidste  —  vandret  afsted  og  havde 
i  Kallundborg  og  siden  paa  Antvorskov  bragt  sit  Budskab.  Men 
da  han  var  vendt  tilbage,  havde  Havfruen  tredje  Gang  vist  sig 
for  ham  og  befalet  ham  at  bringe  det  Bud,  som  han  nu  havde 
meddelt.  Han  bad  dem  derfor  paa  det  indstændigste  om  at  skaffe 
ham  Kongen  i  Tale,  da  han  ellers  ikke  vilde  blive  fri  for  Hav- 
fruens Plagerier. 

De  gejstlige  Forhørsdommere  var  alle  sammen  enige  om,  at 
Bonden  foer  med  Tant,  og  at  det  blot  var  de  mange  Drikke- 
skillinger fra  forrige  Tur,  som  havde  fristet  ham  til  at  gentage 
en  saa  indbringende  Forretningsrejse.  Rasmus  Glad,  som  just 
var  i  Besøg  hos  Christoffer  Knopf  og  havde  overværet  Forhøret, 
gav  Tonen  an  og  begyndte  at  fremdrage  de  pudsige  Sider  ved 
Sagen.  Blandt  andet  sagde  han,  at  Rasmus  Nielsen  —  saa  hed 
Bonden  —  kun  havde  villet  narre  dem,  hvad  ogsaa  Havfruens 
Navn  antydede.  Thi  Bogstaverne  i  Navnet  „Ibrant"  gav,  naar 
de  læstes  ret,  Gaadens  Løsning.  Hvert  var  nemlig  Forbogstav 
i  et  eget  Ord,  og  (naar  de  sattes  lidt  om)  stod  der:  „/del  Tant 
^ær  atter  /?asmus  Nielsen".  Vittigheden  var  tarvelig  nok,  men 
Glad  beretter  selv,  at  den  gjorde  Lykke,  og  at  baade  Arild  Hvit- 
feld  og  de  andre  kongelige  Sekretærer,  der  var  til  Stede,  lagde 
Latter  til. 

Da  man  i  nogen  Tid  havde  taget  Bonden  fra  den  komiske 
Side,  slog  man  om  og  søgte  først  i  fleres  Paahør,  siden  i  Enrum 
at  gøre  ham  begribeligt,  hvor  forfærdelig  en  Sag  det  var,  han 
havde  indladt  sig  paa  ved  at  gaa  Bud  for  Djævelen.  Stod  der 
ikke  i  Kristi  Lære,  at  hverken  Sibyller  eller  Havfruer  kunde 
forudsige  Fremtiden,  men  al  den  Kundskab,  der  var  Menneskene 
fornøden,  indeholdtes  i  Guds  Ord?  Var  Budskabet  nu  ikke  fra 
Gud,  saa  var  det  fra  Djævelen,  og  Overbringeren  hjemfalden  til 
den  højeste  Straf.  Dog,  de  vilde  se  Sagen  fra  den  mildeste  Side 
og  forudsætte,  at  Djævelen  ikke  havde  haft  sin  Finger  med  deri. 
Hvorledes  maatte  det  saa  forklares?  Ganske  simpelt  ved,  at 
Bonden  enten  var  sindssvag  eller  en  Bedrager.  I  begge  Tilfælde 
vilde  han  sikkert  blive  fængslet  og  rimeligvis  straffet.  De  raadede 

ham  derfor  til  at  drage  skyndsomst  bort,  medens  det  endnu  lod 
sig  gore. 

Den  arme  Bonde  var  ganske  sønderknust.  Sukkende  og  skæl- 
vende svarede  han,  at  han  aldrig  havde  anet,  at  det  var  saa  far- 
ligt, hvad  han  havde  for.  Han  havde  visselig  gerne  ladt  være, 
men  dels  fordi  Ordene,  som  han  skulde  berette,  forekom  ham 
uskyldige,  dels  af  Frygt  for  Havfruens  Trusler  havde  han  paa- 
taget sig  dette  Hverv.  Dertil  svaredes  ham,  at  han  var  ikke  den 
første,  hvem  onde  Aander  havde  søgt  at  daare  med  fagre  Ord. 
Heller  ikke  kunde  man  slutte  noget  af,  at  en  Del  deraf  havde 
vist  sig  at  være  sandt.  Ogsaa  Slangens  Ord  i  Paradis  havde 
været  delvis  sande.  Men  selv  om  han  lod  sig  narre,  saa  skulde 
han  vide,  at  de  ingenlunde  agtede  at  indføre  nye  Helligdage  blot 
paa  et  Ord  af  Djævelen. 

Bonden  var  haardt  i  Knibe.  Men  hans  Udholdenhed  sejrede, 
han  blev  og  forlangte  at  tale  med  Kongen.  Denne  rejste  straks 
efter  sin  Ankomst  op  til  Kronborg,  men  kom  snart  igen  tilbage, 
og  man  meldte  da  den  samsøske  Bonde  for  ham,  med  Tilføjende 
af,  at  han  bragte  ny  Besked  fra  Havfruen.  Kongen  lo  og  sagde: 
„Naa,  har  han  nu  igen  gode  Tidender  til  Os?"  Man  svarede,  at 
han  kom  for  fra  Havfruen  at  begære  Bededage  indførte.  Da 
vendte  Kongen  sig  til  sit  Følge  og  sagde:  „Naar  skal  jeg  dog 
blive  fri  for  den  Snak!  Fanden  maa  sandelig  have  lagt  sig  efter 
Fromhed  i  den  sidste  Tid,  siden  han  nu  skyer  Laster  og  priser 
Dyden.  Paa  Antvorskov  var  han  efter  Umaadeligheden,  nu 
kræver  han  Bønner  til  Gud.  Det  ligger  dog  ellers  ikke  i  hans 
Interesse,  med  mindre  han  helt  har  forandret  sig." 

Derpaa  blev  Kongen  alvorlig,  gik  hen  til  et  Vindue  og  stod  i 
nogen  Tid  tavs,  hensunken  i  Tanker  med  Ryggen  mod  de  andre. 
Endelig  vendte  han  sig  og  sagde:  „Med  Urette  bebrejder  man 
mig,  at  jeg  ikke  bekæmper  Synden.  Jeg  sørger  for,  at  Kirken  er 
vel  udstyret  med  Hyrder,  der  prædiker  imod  Lasterne,  og  selv 
forfølger  og  straffer  jeg  Lovens  Overtrædere.  Men  paa  Spøgeri 
som  dette  agter  jeg  ikke.  Jeg  holder  mig  til  Guds  Befalinger 
gennem  hans  Ord  og  vil  ikke  modtage  nye  gennem  en  Havfrue, 
der  sikkert  kun  er  et  af  Satans  Redskaber.  Kun  Ordets  Tjenere 

er  Sandhedens  Forkyndere.  Selv  om  Havfruens  Tale  bærer 
Hellighedens  Skin,  vil  jeg  ikke  agte  derpaa.  Jeg  gør  Abrahams 
Ord  til  den  rige  Mand  til  mine:  Vi  have  Moses  og  Profeterne, 
dem  skulle  vi  høre.  Men  hvad  Bonden  angaar,  saa  sig  til  ham, 

at  jeg  endnu  denne  Gang 

^^^^■H^^    ^/>-  for  hans  Alderdoms  og 

^^H^^^^l^^^  Svagheds  Skyld  vil  skaa- 

^^JH^HKT^  neham,enddoghanenten 

^^^^\  \VN^^  ^^  sindssvag  eller  et  Red- 

^^JK      A  V^^^^    ^I^  skab  for  Djævelens  Svig. 

"^^^2^^    '    ^  '>'^  Men  lad  ham  vogte  sig 

for  at  komme  igen,  at  jeg 
ikke  skal  optænke  andre 
og  tilbørlige  Midler  mod 
ham." 

Dermed  var  Sagen  om- 
me. Bonden  blev  ikke 
stedt  for  Kongen,  men 
maatte  vandre  bort  med 
uforrettet  Sag.  Præster- 
ne var  tilfredse.  Kongen 
drog  paa  Jagt. 

Men  netop  denne  Mod- 
stand  gjorde   sit   til,   at 
Troen  paa  Havfruen  paa- 
ny  vandt  i  Styrke.  Sagen 
blev  igen  Genstand  for 
almindelig  Omtale.    En 
Del  paastod  vel,  at  det 
hele  kun  var  opdigtet  af 
Bonden.     Men    mange 
mente  som  saa,  at  Gud  er  en  underlig  Gud  i  sine  Gerninger  og 
har  opfyldt  ikke  blot  Jorden,  men  Luften  og  Havet  (Fig.  56)  tillige, 
med  mangehaande  underlige  Skabninger,  der  ogsaa  kender  og 
ærer  deres  Skaber.  Hans  Ord  staar  fast:  Ikke  blot  de,  som  ere 
i  Himlen  og  paa  Jorden,  men  ogsaa  de,  der  ere  underjorden, 


Fig.  56 


Vorherre  skaber  Havfruer,  Hummer, 
Krebs  o.  s.  v. 
Kalkmaleri  i  Majbølle  Kirke  paa  Lolland. 
(Akvarel  af  J.  Kornerup  i  Nationalmuseet.) 

bøje  deres  Knæ  og  prise  altings  Herre.  Præsterne  turde  dog 
maaske  have  haft  Uret  i  at  forlange  Havfruens  Sendebud 
afvist. 

Thi  at  slige  Havfruer  er  til,  det  viser  den  daglige  Erfaring  og 
mange  troværdige  Historier.  Ser  man  dem  ikke  ofte  afmalede 
rundt  om  i  Landets  Kirker,  grangiveligt  fremstillede  efter  deres 
forskellige  Natur,  nogle  med  een,  andre  med  to  Haler?  (Fig.  57.) 
Hvo  har  ikke  hørt  om  den  Kvinde,  som  for  nogle  Aar  siden 
fangedes  ved  Frisland,  laadden  paa  sit  ganske  Legeme  som  en 
Sælhund?  Hun  levede  længe  efter  paa  Land,  tjente  og  arbejdede 
i  Huset  som  en  anden  Kvinde, 
til  hun  omsider  døde  og  blev  be- 
graven.  Det  er  og  alle  vitterligt  om 
den  Havfrue,  som  velbyrdig  Hr. 
Peder  Skrams  Fiskere  fangede  ud 
for  Mundingen  af  Laholms  Aa.  Da 
hun  ikke  vilde  spise  og  drikke,  lod 
han  hende  atter  føre  ned  og  sætte 
ud  igen,  og  da  hørte  alle  tilstede- 
værende ganske  tydeligt,  hvorledes 
en  mangfoldig  Skare  under  Vandet 
sang  Te  Deum  laudamus.  —  Nej, 
Guds  Gerningers  Mangfoldighed  overgaar  al  menneskelig  For- 
stand. Derfor  maa  vi  kun  prise  hans  ubegribelige  Almagt,  men 
med  stor  Beskedenhed  dømme  om  sligt. 

Saa  lyder  den  gamle  Tale.  Endnu  100  Aar  efter  gentoges  den 
med  barnlig  Tillidsfuldhed  K  Hvad  derimod  Havfruen  selv  an- 
gaar,  saa  har  hun  ikke  siden  vist  sig.  Den  Behandling,  hun  fik, 
var  ogsaa  kun  lidet  taknemlig. 


Fig.  57.  En  Havfrue. 

Kalkmaleri    i   Vigersted    Kirke    paa 

Sjælland. 

(Akvarel  af  J.   Kornerup  1890  i   National- 
museet.) 


11 

Hver  Tid  har  en  Overtro,  som  den  forkaster,  en  anden,  som 
den  godkender.  Medens  Bonden  blev  afvist,  fordi  han  hentede 
sin  Visdom  fra  Havet,  fik  Tyge  Brahe  kongelig  Befaling  til  at 

læse  Prinsens  Skæbne  i  Stjernerne.  Det  var  en  Ordre,  der  var 
lettere  at  give  end  at  efterkomme.  Thi  skulde  den  udføres  med 
Grundighed,  krævede  den  megen  Flid  og  stor  Nøjagtighed.  Man 
maatte  først  med  Bestemthed  vide,  paa  hvad  Tid  han  var  født. 
Paa  dette  Punkt  laa  der  allerede  en  stor  Vanskelighed,  thi  Datidens 

Uhre  gik  meget 

uregelmæssigt.  Man 

vidste    dette,    men 

kendte  endnu  ikke 

Midlet  derimod:  at 

gøre  deres  Gang 

jævn  ved  Hjælp  af 

Pendulet.   Der  var 

altsaa   nærliggende 

Mulighed  for,  at 

Klokken  kunde 

have  været  47«  paa 

Frederiksborg,    da 

Prinsen  blev  født, 

medens     samtidigt 

Uhrene  paa  Hveen 

viste  et  Kvarter  før 

eller  efter.  Skøndt 

saa   meget   afhang 

deraf,   kunde  man 

ikke  overvinde 

denne  oprindelige  Vanskelighed.  Som  Følge  deraf  blev  der  altid 

noget  usikkert  ved  ethvert  „Nativitet". 

Men  var  Fødselsstunden  blot  given,  saa  kunde  man  ogsaa 
med  temmelig  Sikkerhed  udregne  Resten.  Det  gjaldt  da  blot  om 
med  Nøjagtighed  at  beregne,  hvorledes  de  enkelte  Stjerners 
Stilling  havde  været  i  samme  Øjeblik:  om  de  havde  været  i  Op- 
gang eller  Nedgang,  hvilke  Planeter,  der  havde  været  de  her- 
skende i  den  Stund,  om  de  havde  været  i  dette  eller  hint  af 
Dyrekredsens  12  Huse,  med  hvem  de  havde  været  i  „Konjunk- 
tion", „Opposition"  o.  s.  v. 


Fig.  58.  Christian  IV's  Nativitet,  beregnet  af  Tyge  Brahe. 
(Efter  Haandskrift  i  det  Kongelige  Bibliotek  i  København.) 

Tyge  Brahe  greb  Sagen  an  med  stor  Iver,  og  den  1ste  Juli  var 
Arbejdet  til  Ende  (Fig.  58).  Skriftet  blev,  som  naturligt  var,  til- 
egnet den  unge  Herre,  og  for  at  baade  Læg  og  Lærd  kunde  have 
godt  deraf,  sendtes  det  i  to  Affattelser,  en  udførlig  paa  Latin  og 
en  mere  kortfattet  paa  Tysk\  den  sidste  naturligvis  bestemt  for 
Kongen  og  Dronningen. 

Det  maatte  i  det  hele  taget  kaldes  ret  gunstige  Udsigter,  der 
viste  sig  for  den  lilles  Fremtid.  Planeten  Venus  havde  været  den 
regerende  i  hans  Fødselsstund  (Fig.  59).  Han  vilde  derfor  blive 


{^SJ^ECJ'US  ^J^AJS'SrJLH^i 


Fig.  59.   De  gunstige  Planetstillinger  i  Christian  1  V's  Fødselsstund 

Aar  1577  den  1 1te  April  Kl.  4\'2  Eftmd.,  beregnede  af  Tyge  Brahe. 

(Efter  Haandskrifi  i  det  Kongelige  Bibliotek.) 


velskabt,  af  Middelhøjde,  godgørende  og  retskaffen,  faa  Sans  for 
Musik  og  Kunst,  men  desværre  ogsaa  stor  Tilbøjelighed  til  Vel- 
lyst og  alle  sanselige  Nydelser.  Mars  havde  været  stillet  saaledes, 
at  han  sikkert  vilde  faa  stor  Lyst  til  Krigsvæsen  og  selv  blive 
flink  og  tapper  i  Krig;  derhos  vilde  han  ogsaa  faa  Lyst  til  Jagt, 
Spil  og  al  Slags  Selskabelighed,  samt  til  at  erhverve  Rigdomme, 
dog  fortrinsvis  for  saa  vidt  de  kunde  faas  gennem  Krig.  Saturn 
spaaede  ham  fornøden  Alvor,  Merkur  god  Forstand,  Lærenem- 
hed og  Interesse  for  Kunst  og  Videnskaber,  især  Medicin.  Af 
Jupiters  Stilling  kunde  sluttes,  at  han  i  Almindelighed  vilde  have 
Held  med  sig,  dog  skulde  han  vogte  sig  for  alle  Sager,  der  ved- 
kom Religion  og  Gejstlighed.  Hans  Ære  skulde  blive  stor,  der- 

for  borgede  den  klare  Stjerne  Alhabor  i  Sirius,  som  stod  højt 
paa  Himlen  i  hans  Fødselsstund;  dog  kunde  det  af  Solens  Stil- 
ling ses,  at  denne  Ære  ikke  vilde  naas  uden  Modgang. 

løvrigt  vilde  han  blive  af  sangvinsk  Sindsbeskaffenhed  og  naa 
stor  Rigdom  baade  ved  Krigsbedrifter  og  Giftermaal.  Men  hvad 
der  erhvervedes  paa  denne  Vis,  skulde  afstedkomme  nogen 
Tvedragt.  Store  Rejser  vilde  han  komme  til  at  foretage,  staa  sig 
vel  med  Konger  og  Fyrster,  dog  mindre  godt  med  sine  Søskende, 
og  være  ilde  set  af  gejstlige  Magthavende.  Sine  Fjender  skulde 


Fig.  60.   De  ugunstige  Planetstillinger  i  Christian  IV"s  Fødselsstund 

1577,  beregnede  af  Tyge  Brahe. 

(Efter  Haandskrift  i  det  Kongelige  Bibliotek.) 

han  overvinde,  dog  skulde  han  vogte  sig  for  Fangenskab,  thi 
Merkurs  Stilling  syntes  at  tyde  paa,  at  sligt  kunde  være  at  be- 
frygte (Fig.  60).  Han  vilde  ikke  blive  saa  tilbøjelig  til  Ægteskab 
som  til  fri  Kærlighed.  I  Frieri  vilde  han  være  heldig  og  mest  til- 
bøjelig til  at  indgaa  Ægteskab  i  sit  20de,  33te  og  47de  Aar  — 
hvis  det  ellers  ikke  saa  var  for  sent.  Han  vilde  kun  faae  faa  Børn. 
Han  skulde  blive  sund  og  kraftig,  men  dog  underkastet  Sygdom 
i  sit  6te,  12te,  14de  og  29de  Aar. 

Omkring  hans  56de  eller  57de  Aar  tydede  alt  hen  paa,  at  han 
da  vilde  blive  udsat  for  Farer,  der  rimeligvis  vilde  medføre  hans 
Død.  Efter  astrologiske  Mærker  at  dømme,  vilde  han  ikke  kunne 


Christian  IV's  Daab  123 

overleve  dette  Aar,  med  mindre  Gud  naadigt  vilde  forlænge 
hans  Liv.  Kom  han  mod  Forventning  vel  derover,  vilde  han 
opnaa  en  høj  og  lykkelig  Alderdom.  Den  Sygdom,  hvoraf  han 
skulde  dø,  vilde  han  selv  have  paadraget  sig  ved  overdreven 
Vellyst  og  for  stærk  Nydelse  af  Mad  og  Vin.  Intet  tydede  der- 
imod paa  en  unaturlig  Død. 

Dette  var  Hovedindholdet  af  Tyge  Brahes  Skrift,  der  i  lige 
Grad  udmærkede  sig  ved  den  Omhyggelighed,  hvormed  Bereg- 
ningerne var  udførte,  og  den  frimodige  Aabenhjertighed,  hvor- 
med alt  blev  meddelt,  det  onde  saavel  som  det  gode. 

Hvad  Spaadommens  Paalidelighed  angik,  saa  veed  vi  nu,  at 
meget  deraf  gik  i  Opfyldelse,  meget  indtraf  ikke.  Loven  for 
Sandsynligheds- Beregninger  skete  Fyldest.  Som  ved  enhver 
Gætning  den  Dag  i  Dag  slog  omtrent  Halvdelen  til.  Resten  ikke. 
Men  Tyge  Brahe  vilde  have  harmedes  over  en  slig  Fortolkning. 
Thi  Gætværk  var  det  ikke;  det  var  Udbyttet  af  vidtløftige  Be- 
regninger, støttede  til  Aarhundreders  opsamlede  Skat  af  dyb- 
sindig Granskning.  Kun  i  tre  Tilfælde,  tilstod  han,  kunde  der 
være  Tale  om  Afvigelse,  det  var:  hvis  Fødselsstunden  ikke 
havde  været  nøjagtigt  opgiven,  hvis  Gud  af  egen  Magtfuldkom- 
menhed greb  ind,  eller  hvis  Mennesket  i  Kraft  af  sin  Fornuft 
og  frie  Vilje  unddrog  sig  Stjernernes  Indflydelse.  Lad  os  til  Ære 
for  vor  store  Landsmand  antage,  at  alt  har  været  rigtigt,  men  at 
eet,  eller  muligt  flere,  af  disse  Tilfælde  er  indtruffet  og  har  med- 
ført Afvigelserne. 

Skriftet  blev  modtaget  med  Taknemmelighed,  næsten  Ær- 
bødighed af  Kongen  og  Dronningen.  Tyge  Brahes  Ry  voksede 
stærkt  derved.  Han  havde  jo  ved  dette  Værk  godtgjort,  at  Astro- 
nomien ikke  var  en  tom  Leg,  men  en  kongelig  Kunst,  den  ypper- 
ste af  alle  Videnskaber.  Bogen  blev  læst  og  atter  læst  af  de  rette 
vedkommende,  thi  udenfor  de  nærmestes  snevre  Kreds  burde 
den  af  mange  Grunde  ikke  komme. 

Hverken  Frederik  den  Anden  eller  Tyge  Brahe  oplevede  at 
se  den  gendreven.  Hvis  Dronning  Sophia  i  sin  høje  Alder  under- 
tiden har  vaklet  i  sin  Tro  paa  den,  saa  har  maaske  Synet  af  Kir- 
stine Munk  og  af  Trediveaarskrigen  atter  befæstet  hende  deri. 

Men  det  var  der  nu  i  hvert  Fald  over  40  Aar  til.  Som  For- 
holdene nu  var,  saa  blev  Bogen,  som  sagt,  grundigt  studeret, 
ikke  mindst  af  Dronningen.  Hvert  Ord  deri  blev  sikkert  ofte 
taget  frem  og  vejet  paany.  De  dannede  Rammen  og  gav  Fan- 
tasien paa  een  Gang  Vinger  og  Maal,  naar  hendes  Tanker  dvæ- 
lede hos  den  lille  i  Meklenborg,  og  hun  med  en  Moders  Indbild- 
ningskraft udmalede  sig  sit  Barns  Fremtid.  De  lærte  hende  med 
mere  Ro  at  se  Vuggen  staa  forladt  paa  Frederiksborg. 

Her  ender  Fortællingen  om  Christian  den  Fjerdes  Fødsel  og 
Daab. 


JAKOB  ULFELDS  SENDEFÆRD 
TIL  RUSLAND 

1 

KORFUS  Ulfelds  Bedstefader,  den  lærde  Rigsraad  Jakob 
Ulfeld,  sendtes  i  Aaret  1578  af  Frederik  den  Anden  i 
Spidsen  for  et  Gesandtskab  til  Moskva.  Hensigten  med  denne 
Sendelse  var  at  genoprette  det  venskabelige  Forhold  mellem 
Danmark  og  Rusland,   som  en  Tid  lang  havde  været  brudt 


Fig.  61.  Trompetere,  Piber  og  Trommeslager  i  det  16de  Aarhundrede. 
(Efter  Olaus  Magnus  1555.) 

navnlig  i  Anledning  af  Lifland,  hvor  Frederik  den  Andens  uhel- 
dige Broder  Magnus  havde  bragt  sit  Fædreland  og  endnu  mere 
sig  selv  i  utallige  Forviklinger.  Saavel  Frederik  den  Anden  som 
Tsaren  var  stemte  for  en  fredelig  Løsning,  saa  Jakob  Ulfelds 
Opgave  maatte  synes  forholdsvis  let.  Med  Vilje  udstyredes  Ge- 
sandtskabet mere  pragtfuldt  end  sædvanligt.  Ulfeld  og  hans  tre 
Ledsagere  —  Gregers  Ulfstand,  Arild  Urup  og  Poul  Vernike  — 
fik  saaledes  6  Herremænd  med  til  deres  Opvartning,  foruden  en 
Mængde  Tjenere,  Pibere,  Trompetere  (Fig.  61)  o.  s.  v.,  saa  at 


128 


Jakob  Ulfeids  Sendefærd  til  Rusland 


Fig.  62.  Tre  Skibe  paa  Frederik  II's  Tid  sejler  over  Øster- 
søen. 
(Efter  Resen:   Fr.  II's  Kronike.) 


det  hele  Rejsesel- 
skab kom  til  at 
bestaa  af  106  Per- 
soner. I  Maj  Maa- 
ned  lettede  de  tre 
Skibe,  der  skulde 
føre  dem  over,  og 
sejlede  ad  Rus- 
land tiP  (Fig.  62). 
Efter  en  stærk 
Storm  under 
Bornholm,  hvor 
de  to  Skibe  nær 
var  forliste,  naa- 
ede  de  endelig 
den  danske  By 
Arensborg  paa 
Øsel.  Herfra  gik 
Rejsen  videre  til  Fastlandet,  og  ved  Pernov  satte  man  Foden 
paa  russisk  Grund. 

Hvis  nogen  af  dem  havde  drømt  om  en  behagelig  Rejse, 
om  forekommende  Modtagelse  og  beundrende  Hyldest  af  en 
udannet,  men  dog  velvillig  Befolkning,  saa  skulde  de  snart 
komme  ud  af  Vildfarelsen.  Næppe  var  de  blevne  omgivne  af 
den  russiske  saakaldte  Æresvagt  (Fig.  63)  og  ret  komne  i  deres 
Ledsageres  Vold,  før  de  fik  at  vide,  hvad  det  var  at  gæste  Bar- 
barer. En  Taterflok,  der  med  Magt  bliver  ført  ud  over  Græn- 
sen, kunde  ikke  behandles  værre.  Der  blev  ikke  taget  mindste 
Hensyn  til  deres  Ønsker.  Som  Fanger  slæbtes  de  fra  Sted  til 
Sted  under  stadig  Bevogtning.  Det  tillodes  dem  ikke  at  komme 
ind  i  Byerne,  men  der  blev  anvist  dem  Plads  i  forfaldne  Skure 
i  Forstæderne,  hvor  de  maatte  overnatte  uden  Tag  over  Hovedet 
og  ofte  tilbringe  hele  Døgn  indenfor  det  snævre  Gaardsrum; 
kom  de  udenfor,  vistes  de  straks  tilbage  af  Vagter.  Og  listede  de 
sig  til  at  købe  noget  Mad  paa  egen  Haand  i  Stedet  for  den  usle 
Føde,  der  bragtes  dem,  fik  de  indfødte,  som  de  havde  handlet 
med,  Pisk  i  deres  Paasyn. 

Forgæves  protesterede  Ulfeld  mod  denne  Behandling.  Hans 
russiske  Ledsagere  svarede  ham  enten  barskt,  at  han  maatte  finde 
sig  i  LandetsSkikke.ellergav  gyldne  Løfter  om  snarlig  Forbedring, 
og  trak  saa  blot  paa  Skuldrene,  naar  alt  blev  som  før.  Befolk- 
ningen var  raa  og  ildesindet;  med  fjendtlige  Blikke  betragtede  de 


Fig.  63.   Russiske  Krigere  i  det  1 6de  Aarhundrede. 
(Herberstein  :   Rerum  Moscoviticarum  conimentarii.) 


de  fremmede  i  den  uvante,  korte  Dragt  og  med  det  kortklippede 
Haar  og  Skæg.  Naar  der  viste  sig  en  dansk,  gjorde  de  i  massevis. 
Mænd  og  Kvinder,  omkring  og  udtrykte  deres  Foragt  ved  Tegn, 
der  ikke  var  til  at  misforstaa. 

Langsomt  bevægede  Toget  sig  fremad.  Markerne  var  øde, 
Gaardene  afbrændte,  overalt  saas  Spor  af  den  grusomme  Krig 
mellem  Russerne  og  deres  Naboer,  Svenskerne  og  Polakkerne. 
Efter  utallige  Møjsommeligheder  naaede  de  endelig  til  Novgorod. 

Troels-Lund:   Historiske  Korlallinger  I  9 

Her  holdtes  de  nogen  Tid  i  Fangenskab  og  maatte  hverken  drage 
videre  eller  rejse  hjem,  som  Ulfeld  i  sin  Fortvivlelse  forlangte. 


Fig.  64.  Tsar  Ivan  IV  den  forfærdelige. 
(Samtidigl  Billede.) 


Men  pludselig  kom  der  Ordre  fra  Tsaren  om,  at  de  skulde 
skynde  sig  til  Moskva.  I  Huj  og  Hast  gik  det  nu  afsted.  Uaf- 
brudt dreves  de  fremad  over  de  endeløse  Sletter.  Der  undtes 
dem  knap  Tid  til  at  holde  Maaltid.  Russerne  kunde  eller  vilde 

ikke  skaffe  friske  Forspand,  saa  at  de  udmattede  Heste,  som  de 
havde  haft  med  fra  Novgorod,  styrtede  en  efter  en,  og  tilsidst 
kun  Ulfeld  og  hans  nærmeste  kunde  være  til  Vogns.  Resten  af 
Følget  maatte  slæbe  sig*dødstrætte  fremad  til  Fods. 


Fig.  65.  Jakob  Ulfeld  og  hans  Ledsagere  stedes  til  Audiens  hos  Tsaren. 
(Efter  Billed  i  Oversættelsen  af  hans  Rejsebeskrivelse  i  Resens  Fr.  Il's  Kronike.) 

Saaledes  naaede  de  Moskva.  Et  Par  Dage  efter  deres  An- 
komst, den  21de  August,  stedtes  de  til  Audiens  hos  Tsaren  (Fig. 
64),  om  hvis  Grusomhed  de  havde  hørt  saa  meget  fortælle 
undervejs.  Modtagelsen  var  særdeles  naadig  (Fig.  65).  Tsaren 
rakte  dem  Haanden,  bød  dem  blive  til  Middag,  og  ved  Bordet 
sendte  han  den  ene  Ret  efter  den  anden  hen  til  dem,  en  Op- 

9» 

mærksomhed,  som  de  hver  Gang  maatte  takke  for  ved  at  rejse 
sig  op,  ialt  65  Gange.  Og  endda  blev  de  skældt  ud  af  Tjenerne, 
fordi  de  ikke  havde  passet  paa  at  rejse  sig  ofte  nok.  Ulfeld  nød 
den  særlige  Naade  at  maatte  drikke  af  et  Bæger,  som  Tsaren 
først  havde  drukket  af.  Og  Selvherskeren  over  alle  Russer  gik 
endog  saa  vidt  i  sin  Nedladenhed,  at  han  mod  al  Sædvane  brød 
Tavsheden  ved  Bordet  og  beklagede  de  mange  Besværligheder, 


Fig.  6fi.   Jakob  Ulfeld  og  hans  Ledsagere  (øverst  ved  Bordet  tilhøjre)  til  Middag 

hos  Tsaren. 
(Efter  Billed  i  Oversættelsen  af  J.  U.s  Rejseheretning  i  Resens  Fr.  II's  Kronike.) 

som  de  havde  maattet  udstaa  paa  Rejsen  (Fig.  66).  Saaledes 
syntes  alt  at  spaa  godt  for  Ulfeld  og  hans  Hverv. 

Den  næste  Dag  begyndte  de  egentlige  Underhandlinger ^ 
Jakob  Ulfeids  Instruks  lød  paa,  at  han  skulde  slutte  en  „evig" 
Fred  med  Rusland.  Men  herpaa  vilde  man  fra  russisk  Side  kun 
gaa  ind,  hvis  Danmark  vilde  slutte  Forbund  med  Rusland  og 
love  det  Hjælp  mod  dets  Fjender.  Dette  havde  Ulfeld  ikke 
Fuldmagt  til  at  love,  og  det  vilde  selvfølgelig  have  været  højst 
ubesindigt  af  Danmark,  om  det  uden  Udsigt  til  Fordel  alene  for 

Ruslands  Skyld  havde  styrtet  sig  ind  i  en  Krig  med  Sverige  og 
Polen.  Ulfeld  maatte  altsaa  svare  bestemt  Nej  til  denne  Betin- 
gelse. Men  nu  vendte  Bladet  sig.  De  russiske  Underhandlere,  der 
tilfulde  forstod  at  vurdere  det  fordelagtige  i  at  have  Ulfeld  i 
deres  Magt,  optraadte  bydende,  vilde  ikke  høre  paa  hans  Ind- 
vendinger og  endte  med  at  opstille  til  Tvangsvalg:  enten  Fred 
kun  paa  15  Aar  eller  Krig  straks. 

Begge  Vilkaar  var  uheldige  for  Danmark.  Det  nuværende 
Øjeblik  var  med  Flid  valgt  til  at  slutte  en  bestandig  Fred,  thi 
Tsaren  var  trængt  af  Fjender  fra  alle  Kanter.  Men  hvo  kunde 
vide,  hvorledes  Forholdene  vilde  stille  sig  om  15  Aar?  Var  Dan- 
mark til  den  Tid  indviklet  i  Krig,  kunde  Rusland  let  komme  til 
at  diktere  Betingelserne.  Men  paa  den  anden  Side  at  antage  det 
andet  Vilkaar,  Krig  straks,  var  ligesaa  farligt.  Det  var  jo  at  styrte 
sig  i  Krig  for  at  undgaa  Krig.  Og  Russerne  vilde  have  al  For- 
delen. De  vilde  naturligvis,  længe  før  Krigserklæringen  var  naaet 
Danmark,  begynde  med  at  ødelægge  de  danske  Besiddelser  i 
Lifland,  erobre  Øse!  og  maaske  trænge  nordenfra  ned  i  Norge. 
Al  Ejendom  i  disse  Egne  vilde  være  plyndret  og  brændt,  og  alt 
levende  myrdet  eller  bortført,  før  Frederik  den  Anden  kunde 
bringe  Hjælp. 

Under  disse  Betragtninger  krympede  Ulfeld  sig.  I  sin  Nød 
forsøgte  han  endnu  en  Gang  at  gøre  Forestillinger  og  indvendte, 
at  da  Russernes  Forslag  ikke  var  omtalt  i  hans  Instruks,  havde 
han  ikke  Fuldmagt  til  at  besvare  dette,  men  maatte  først  tale 
med  sin  Konge  derom.  Russerne  var  imidlertid  ikke  til  Sinds  at 
lade  Fuglen  saa  let  slippe  dem  af  Hænde.  De  svarede,  at  han 
kunde  gerne  indhente  nye  Instrukser  hjemmefra,  men  han  skulde 
forblive  dér,  indtil  Svaret  kom.  Nu  tabte  Ulfeld  ganske  Modet; 
han  havde  paa  Rejsen  noksom  erfaret,  hvorledes  russisk  Velvilje 
mod  fremmede  tog  sig  ud,  han  ønskede  ikke  at  stifte  Bekendt- 
skab med  det  modsatte.  Hvad  Respekt  skulde  denne  Tsar  have 
for  Folkerettens  Bud  om  Gesandters  Ukrænkelighed,  naar  han 
daglig  lige  overfor  sine  egne  Undersaatter  overtraadte  de  simp- 
leste Menneskelighedens  Love?  Et  Aar  eller  to  endnu  i  Rusland 
vilde  være  en  Række  af  de  utaaleligste  Lidelser.  Og  hvad  bor- 

gede  for,  at  Ulfeld  nogensinde  slap  bort!  Det  rimeligste  var,  at 
Frederik  den  Anden  vilde  rent  afslaa  Tsarens  Forslag  og  ofre 
Hensynet  til  sit  Gesandtskab  for  det  vigtigere  til  hele  Fædre- 
landet. 

Det  var  for  meget;  Ulfeld  gav  efter.  Han  beroligede  sig  selv 
med,  at  det  var  hans  Pligt,  som  Forholdene  nu  var,  at  over- 
skride sin  Instruks  og  gaa  ind  paa  Tilbudet  om  Fred  paa  15  Aar. 


Fig.  67.    Fredstraktaten  underskrives. 
(Efter  Billed  i  Oversættelsen  af  Jakob  Ulfeids  Rejseberetning  i  Resens  Frederik  Il's  Kronikc.) 


Derved  vilde  han  befri  de  danske  Besiddelser  for  et  pludseligt 
Overfald.  Der  blev  vundet  Tid,  til  han  kom  til  Danmark;  saa 
kunde  jo  Frederik  den  Anden  altid  lade  være  at  godkende 
Traktaten.  Hans  Ledsagere  delte  ganske  hans  Mening,  og  under 
mange  Ceremonier  blev  da  Fredstraktaten  underskreven  og  for- 
seglet af  dem  alle,  og  Tsaren  kyssede  Dokumentet  til  Tegn  paa, 
at  han  ubrødeligt  vilde  holde,  hvad  det  lovede  (Fig.  67). 

Nu  slog  endelig  den  længselsfuldt  ventede  Afskedsstund.  Ul- 
feld og  hans  Venner  modtog  rige  Gaver,  store  Læs  af  de  koste- 

ligste  Skind.  Hans  russiske  Ledsagere  paa  Oprejsen  til  Moskva, 
over  hvis  Opførsel  han  havde  klaget  til  Tsaren,  blev  piskede  og 
kastede  i  Fængsel.  Han  udstyredes  med  nyt  russisk  Følge  og 
gyldne  Løfter  om  behagelig  Hjemfærd.  Med  lettet  Hjerte  forlod 
da  Ulfeld  Russernes  Hovedstad.  Selv  dens  nyeste  Pragtbygnin- 


Fig.  68.   Kirken  Vassili  Blagennoj  i  Moskva,  bygget  1554. 


ger  (Fig.  68)  havde  nu  i  saa  mange  Dage  staaet  for  ham  som 
blot  gyldne  Nøgler  i  hans  Fængselsdør. 

Men  hans  nye  russiske  Ledsagere  viste  sig  snart  at  være  ikke 
et  Haar  bedre  end  de  gamle.  Næppe  var  Gesandtskabet  kom- 
met et  Par  Dagsrejser  fra  Moskva,  før  den  gamle  Behandlings- 
maade  indtraadte.  Den  samme  usle  Føde;  de  samme  elendige 
Heste,  som  de  indfødte  sneg  sig  bort  med,  naar  Mørket  faldt 
paa;  de  samme  Drillerier  med  slette  Nattekvarterer,  sendrægtig 

Rejse  og  pludselige  Opbrud.  Efter  mange  Lidelser  naaede  de 
endelig  Kysten  i  Begyndelsen  af  November.  Men  Aarstiden  var 
da  altfor  fremrykket  til  at  sejle  hjem.  De  maatte  drage  over 
Land  den  lange  Vej  gennem  Polen  og  Tyskland.  Først  den  6te 
Januar  1579  red  de  ind  i  Kolding.  Hvad  Følelser,  de  besjæledes 
af  ved  atter  at  være  paa  Hjemmets  Grund,  har  Ulfeld  tydeligt 
udtrykt  i  Slutningsordene  af  sin  Rejsebeskrivelse:  „Forresten 
ofre  vi  Tak  til  Himlens  Gud,  som  frelste  os  fra  den  grumme 
Pharaos,  det  christelige  Navns  afsagte  Fjendes,  Moscovitens 
Haand  og  førte  os  uskadte  hjem  til  vort  Fædreland.  Ham  være 
Ære  evindelig!" 


2 

Rejsen  var  nu  forbi.  Regnskabstimen  forestod.  Ulfeld  kunde 
næppe  dølge  for  sig  selv,  at  Udbyttet  af  hans  Sendelse  kun  var 
ringe,  og  at  det  opnaaede  Resultat  betydeligt  afveg  fra,  hvad  der 
var  paalagt  ham  at  udvirke.  Og  et  Spørgsmaal  var  det,  om  Kon- 
gen og  Rigsraadet  vilde  kunne  forstaa  hans  Grunde  til  at  gaa 
ind  paa  det  russiske  Tilbud;  om  ikke  alle  de  Hensyn,  der  i 
Tsarens  Nærhed  forekom  ham  saa  vægtige  og  indlysende,  havde 
skiftet  Karakter  med  Omgivelserne  og  vilde  tage  sig  anderledes 
ud  paa  Koldinghus  end  i  Moskva.  Vist  er  det,  han  forhastede 
sig  ikke  med  at  afgive  udførlig  Beretning. 

Omstændighederne  kom  ham  i  denne  Henseende  til  Hjælp.  Da- 
gens brændende  Spørgsmaal  herhjemme  var  Ordningen  af  Her- 
tugerne Hans's  og  Adolfs  Forlening  med  Slesvig.  Kongens  Svoger, 
Kurfyrst  August  af  Sachsen,  og  hans  Svigerfader,  Ulrik  af  Mek- 
lenborg,  samt  Landgreven  af  Hessen  havde  paataget  sig  at  mægle 
Parterne  imellem,  og  Underhandlingerne  desangaaende  optog  al 
Interessen.  Ulfeld  slap  da  lykkelig  igennem  den  første  Skærs- 
ild. Efter  at  have  aflagt  en  foreløbig  Beretning  til  Kongen  paa 
Koldinghus,  i  hvilken  han  vel  næppe  har  fremhævet  Skygge- 
siderne af  sit  Udbytte  mere  end  højst  nødvendigt,  og  hvor  Fre- 
derik den  Andens  bekendte  Godmodighed  sikkert  er  kommen 

ham  til  Hjælp,  drog  han  over  til  Fyn,  hvor  hans  Len  Dalum- 
kloster  og  hans  Herresæde  Kogsbøl  (Holkenhavn)  ventede 
paa  ham. 

Den  25de  Marts  endtes  Striden  mellem  Kongen  og  hans  Far- 
brødre ved  Forliget  i  Odense.  Endnu  en  Gang  nød  Jakob  Ulfeld 
den  Ære  at  optræde  som  en  af  Kongens  højt  betroede  Mænd. 
Han  mødte  i  Odense  sammen  med  Kansleren  Niels  Kaas,  Mar- 
sken Peder  Gyldenstjerne  og  Jørgen  Rosenkrans  som  Frederik 
den  Andens  Befuldmægtigede  ^  Det  var  et  vigtigt  og  ærefuldt 
Hverv.  Hans  nys  foretagne  lange  Rejse  kastede  en  særegen 
Glans  over  ham.  Han  var  prægtigere  klædt  i  „Sobel  og  Maar" 
end  nogen  af  de  andre.  Han  var  dannet  og  beleven,  havde  nok 
at  fortælle  om.  Indfødte  og  fremmede  flokkede  sig  om  ham.  Det 
var  Jakob  Ulfeids  sidste  Hædersdag. 

Thi  et  Par  Dage  efter  brød  Uvejret  løs.  Kongen  var  rejst  til 
Sjælland  og  havde  nu  Tid  til  i  Ro  og  Mag  at  sætte  sig  ind  i  Ge- 
sandtskabs-Sagen. Fredstraktaten  med  Rusland  skulde  jo  des- 
uden underskrives;  den  maatte  aabne  Øjnene  paa  ham.  Frederik 
den  Anden  blev  aldeles  forbavset,  da  han  hørte  Overenskom- 
komstens  Ordlyd.  Han  havde  vel  bestandig  været  imod  den 
hele  Plan  med  Gesandtskabet,  og  kun  givet  efter  for  Rigsraadets 
samlede  Indstilling-,  thi  det  anede  ham,  at  det  blot  vilde  blive  et 
unyttigt  og  kostbart  Forsøg.  Men  et  Udfald  som  dette  havde 
han  dog  ikke  ventet.  Han  vilde  i  Begyndelsen  ikke  tro,  hvad 
han  hørte  oplæse.  Det  var  saa  himmelvidt  forskelligt  fra  det 
Indtryk,  han  havde  faaet  gennem  Ulfeids  foreløbige  Beretning, 
at  han  troede,  her  maatte  være  sket  et  Bedrageri  ved  Afskriften, 
og  derfor  øjeblikkelig  lod  Gesandtskabets  Sekretær,  Poul  Ver- 
nike,  kalde.  Næppe  traadte  denne  ind  ad  Døren,  før  Kongen 
overfusede  ham  og  i  sin  Forbitrelse  truede  ham  med  den  højeste 
Straf.  Men  da  Poul  Vernike  fik  forklaret  sig,  viste  det  sig  snart, 
at  her  forelaa  noget  andet  og  mere  end  Fejl  i  Afskrivningen. 
Kongen  var  ude  af  sig  selv  af  Vrede.  Han  lod  hente  Kansleren, 
Admiralen  og  Rentemesteren  og  forlangte  snarest  muligt  Rigs- 
raadet  sammenkaldt  for  at  paadømme  dette  uhørte  Bedrageri. 
Der  sendtes  Breve  til  alle  Landets  Kanter,  Rigsraadet  fik  Be- 

faling  at  komme  sammen  til  et  særligt  Møde  i  Roskilde,  og  Ge- 
sandtskabets 4  Hovedmænd  stævnedes  til  at  møde  for  Raadet 
og  forsvare  sig  ^ 

Den  første  Efterretning,  som  Ulfeld  fik  om  den  Storm,  der 
ventede,  var  et  Brev^  fra  Poul  Vernike,  hvori  denne  meldte 
ham,  hvad  der  var  sket,  og  ikke  uden  en  vis  Ondskab  tilføjede,  at 
han,  Poul  Vernike,  ikke  havde  kunnet  svare  paa  Sagens  Kerne- 
punkt, men  blot  henholdt  sig  til,  hvad  han  ofte  nok  paa  Rejsen 
havde  faaet  at  høre,  at  han  ikke  var  med  som  Gesandt,  men 
kun  som  Skriver.  Ulfeld  forstod  tilfulde  Øjeblikkets  Alvor.  Han 
kendte  for  vel  Kongens  Vrede  og  sine  Standsfællers  Forsonlig- 
hed paa  andres  Bekostning.  Der  var  ingen  Tid  at  spilde,  han 
maatte  se  at  skaffe  sig  en  paalidelig  og  indflydelsesrig  Forbunds- 
fælle. Hans  Valg  var  hurtigt  truffet.  Den  eneste,  der  kunde 
maale  sig  i  Anseelse  og  Indflydelse  med  Niels  Kaas,  Christoffer 
Valkendorf  og  alle  de  andre  Rigsraader,  var  Statholderen  i 
Hertugdømmerne,  Kongens  Ven  og  prøvede  Raadgiver,  Henrik 
Ranzau.  Ham  gjaldt  det  om  at  vinde. 

Skyndsomst  drog  Ulfeld  ned  til  Segeberg  og  forestillede  ham 
hele  Sagen  fra  Ende  til  anden.  Henrik  Ranzau  var  for  øvet  en 
Statsmand  og  havde  for  klart  et  Blik  til  ikke  snart  at  se,  at  der 
egentlig  ikke  var  sket  noget,  der  kunde  komme  Landet  til  Skade. 
Som  Sagerne  stod,  havde  Kongen  baade  Ret  og  Magt  til  at  be- 
røve Overenskomsten  enhver  Betydning  ved  at  nægte  den  sin 
Underskrift.  Og  han  kendte  ogsaa  Kongen  for  godt  til  ikke  at 
vide,  at  naar  dette  først  var  gjort  ham  ret  indlysende,  vilde  efter- 
haanden  Vreden  mod  Gesandternes  Personer  sætte  sig.  Det 
faldt  derfor  Ulfeld  let  at  bevæge  ham  til  at  skrive  til  Kongen. 
Ranzau  vilde  rimeligvis  selv  uden  denne  Opfordring  have  be- 
tragtet det  som  sin  Pligt  at  gøre  Kongen  opmærksom  derpaa 
og  befri  sin  Herre  for  saa  plump  en  Overrumpling  som  den 
russiske.  Nu  kunde  han  tillige  gøre  Ulfeld  en  Tjeneste  og  vise 
Rigsraadet  sin  Indflydelse.  Han  lovede  derfor  gerne  at  frem- 
stille Kongen  Sagen,  som  den  stillede  sig  for  ham,  og  gaa  i  For- 
bøn for  Gesandterne.  Lidt  lettere  om  Hjertet  forlod  Ulfeld 
Segeberg. 

Henrik  Ranzau  skrev  til  Kongen  ^  Han  opfyldte  ærligt  sit 
Løfte  til  Ulfeld  og  talte  varmt  hans  Sag.  Men  mod  Sædvane  var 
hans  Ord  uden  Virkning.  Kongens  Vrede  blev  ikke  dæmpet. 


Stævningsdagen  kom.   Rigsraadet  samledes  den  13.  Juli  paa 
Roskildgaard'^    Som    kongelig    Anklager    optraadte    Kongens 
Sekretær,  Histo- 
rikeren Arild 
Hvitfeld(Fig.69). 
Hans  Opgave  var 
temmelig  let,  han 

behøvede  kun 
Punkt  for  Punkt 
at  sammenstille 
Instruksenogden 
indgaaede  Over- 
enskomst. Uover- 
ensstemmelserne 
var  saa  store,  at 
de    maatte    falde 
enhver  i  Øjnene. 
Instruksen  bød 
at  forny  det  gamle 
Venskab  og  slutte 
en    „evig"    Fred 
med  Rusland.  Ge- 
sandterne  havde 
derimod  sluttet 
en  Vaabenstil- 
stand  paa  15  Aar. 

Instruksen  bød  at  tilbagefordre  de  tre  af  Russerne  erobrede 
Fæstninger  i  Estland:  Hapsal  (Fig.  70),  Leal  og  Lode.  Hvis 
Tsaren  ikke  vilde  afstaa  disse,  skulde  man  forlange  en  Penge- 
sum i  Erstatning,  som  han  i  tidligere  Breve  havde  ladet  sig  for- 


Fig.  69.  Arild  Hvitfeld. 

fMaleri  paa  Herlufsholm.) 

lyde  med  at  ville  gaa  ind  paa.  Men  i  yderste  Nød  maatte  Ge- 
sandterne ogsaa  opgive  denne  Fordring  mod  at  sikre  Danmark 
rolig  Besiddelse  af  Øsel  og  dette  Stifts  Ejendomme  i  Kurland. 
Hvad  havde  de  gjort?  De  havde  afstaaet  de  tre  Fæstninger  i 
Estland  uden  Erstatning,  afstaaet  alt  Stiftets  Gods  i  Kurland 


Fig.  70.   Rester  af  Slottet  Hapsal  i  Estland. 

ligeledes  uden  Erstatning,  ja  endog  givet  Afkald  paa  Frede- 
rik den  Andens  Arvefølgeret  i  dette  Land  efter  sin  Broder 
Magnus. 

Instruksen  bød,  at  de  skulde  faa  en  bestemt  Grænse  fastsat 
mellem  Norge  og  Rusland,  da  Russerne  bestandig  var  trængte 
videre  ind  paa  norsk  Grund.  Nu  havde  Gesandterne  ganske 
vist  faaet  et  Grænsemøde  aftalt  til  næste  Aar  (1580),  men  sam- 
tidig havde  de  trukket  Norge  ind  i  Forhandlingerne  og  sluttet 
en  15  Aars  Stilstand  ogsaa  for  dette  Lands  Vedkommende,  som 
om  Norge  ikke  bestandig  havde  levet  i  Fred  med  Rusland. 

Og  endelig  havde  de  paa  Kongens  Vegne  lovet,  at  enhver 
Lithauer  eller  blot  Ikketysker,  som  slap  over  til  Øsel,  skulde 
atter  blive  udleveret  til  Rusland.  Herved  havde  de  gjort  endog- 
saa  den  Smule,  de  havde  opnaaet,  Stilstanden  paa  15  Aar,  til  et 
rent  intet.  Thi  det  stod  nu  til  Russerne  at  afgøre,  naar  de  vilde 
bryde  Vaabenhvilen  under  Paaskud  af,  at  dette  Punkt  ikke  var 
blevet  overholdt.  Naar  Tsaren  havde  faaet  Fred  med  Polen  og 
Sverige,  behøvede  han  blot  at  paastaa,  at  der  var  en  Lithauer 
paa  Øsel,  for  at  have  en  gyldig  Grund  til  Krig  med  Danmark. 

Efterdi  de  da  saaledes  Punkt  for  Punkt  havde  overtraadt  In- 
struksen og  indgaaet  saa  uheldige  Vilkaar  for  deres  Fædreland, 
og  efterdi  de  havde  undladt  at  anvende  den  simpleste  Forsig- 
tighedsregel, nemlig  kun  at  slutte  Overenskomsten  under  For- 
behold af  Kongens  Godkendelse,  saa  mente  Hvitfeld,  at  de  høj- 
lig havde  handlet  Uret  og  burde  „stande  Kongen  og  Riget  til 
Rette". 

Nu  tog  Ulfeld  Ordet.  Han  begyndte  med  at  minde  om,  at 
man  let  er  tilbøjelig  til  at  overvurdere,  hvad  et  Gesandtskab 
kan  udrette.  Sandheden  er  dog,  at  et  Gesandtskab  ikke  kan  op- 
naa  en  Smule  mere,  end  hvad  Herskeren  i  Landet  vil  gaa  ind 
paa.  Gesandterne  maa  da  siges  at  have  opfyldt  deres  Pligt,  naar 
de  bevisligt  har  fremført  deres  Andragende,  om  end  de  kun  har 
faaet  et  afslaaende  Svar.  Og  at  han  og  hans  Ledsagere  tilfulde 
havde  røgtet  deres  Hverv,  for  saa  vidt  de  havde  fremført  alt, 
hvad  Instruksen  bød  dem,  det  fremgik  noksom  af  deres  For- 
handlings-Protokol og  af  Tsarens  medgivne  Brev. 

Man  havde  indvendt,  at  de  ikke  havde  fulgt  deres  Instruks. 
Men  det  maatte  erindres,  at  da  de  ikke  kunde  gaa  ind  paa  Tsa- 
rens Fordring  om  Forsvars-Forbund,  blev  de  ved  det  russiske 
Tvangsvalg:  Fred  paa  15  Aar  eller  Krig  straks,  stillede  saaledes, 
at  der  ikke  længere  kunde  være  Tale  om  at  følge  Instruksen, 
men  kun  om  at  handle  efter  bedste  Skøn  og  altsaa  vælge  det  mind- 
ste af  de  to  Onder.  Havde  de  halsstarrigt  holdt  sig  til  Instruksens 
Ordlyd  og  kun  villet  indlade  sig  paa  en  „evig"  Fred,  saa  var 
Følgen  bleven,  at  Russerne  straks  havde  begyndt  Krigen.  Han 
vidste  sikkert,  at  de  havde  samlet  Tropper  i  Lifland  for  at  gaa 

over  til  Øsel.  Russerne  vilde  have  hærget  og  ødelagt  alle  dan- 
ske Besiddelser  derovre  og  maaske  Størsteparten  af  Norge  med, 
førend  Krigserklæringen  kunde  være  naaet  til  Danmark,  end- 
sige før  der  kunde  bringes  Hjælp.  De  havde  da  valgt  Fred  paa 
15  Aar.  Herved  havde  de  opnaaet,  hvad  der  overhovedet  kunde 
opnaas:  at  faa  hele  Spørgsmaalet  udsat.  Thi  naar  de  først  var 
komne  tilbage  og  havde  forestillet  Kongen  Forholdene,  saa  kunde 
denne  jo  selv  vælge,  hvad  han  ønskede,  Fred  eller  Krig. 

Men  —  kunde  man  indvende  —  hvorfor  valgte  I  ikke  at  udsætte 
Sagen  under  den  brugelige  Form:  at  indhente  nye  Instrukser? 
Hertil  vilde  han  svare,  at  de  havde  tidligere  Erfaringer  i  altfor 
friskt  Minde.  En  af  deres  Midte,  Poul  Vernike,  havde  jo  for  et 
Par  Aar  siden  været  i  en  lignende  Sendelse  til  Rusland  an- 
gaaende  de  tre  Fæstninger  Hapsal,  Leal  og  Lode.  Han  lod  sig 
forlede  til  at  tro  paa  Russernes  Ærlighed.  Og  medens  han  saa 
ventede  et  Aar  i  Moskva,  erobrede  Russerne  uden  videre  de  tre 
Fæstninger  og  sendte  ham  derefter  hjem,  da  Sagen  saaledes  var 
afgjort.  Nej,  ved  at  handle,  som  de  gjorde,  havde  de  netop  vare- 
taget Kongens  og  Landets  sande  Tarv.  Og  selve  den  Paastand, 
at  de  herved  i  det  mindste  formelt  havde  overtraadt  deres  In- 
struks, var  kun  delvis  sand.  Thi  Instruksen  gav  dem  udtrykke- 
lig Fuldmagt  til,  naar  et  Tilfælde  indtraf,  som  ikke  var  omtalt 
deri,  da  at  handle  efter  deres  egen  „begavede  Forstand",  og 
ramme  Kongens  og  Landets  Bedste.  Et  saadant  Tilfælde  var 
indtruffet,  de  havde  været  nødte  til  at  handle  paa  egen  Haand 
og  havde  gjort  det,  men  i  Henhold  til  deres  Instruks. 

Der  var  dernæst  blevet  indvendt  mod  Gesandtskabet,  at  de 
havde  indgaaet  ulidelige  Vilkaar,  uden  at  tage  Forbehold  med 
Hensyn  til  Kongens  Godkendelse.  Han  skulde  vise,  at  Kongen 
var  endnu  lige  saa  fri  overfor  Overenskomsten  som  tilforn.  Ul- 
feld  og  hans  Ledsagere  havde  nemlig  med  Vilje  undladt  at  af- 
levere deres  Fuldmagter  i  Moskva.  Tsaren  havde  altsaa  ikke 
mindste  Bevis  for,  at  de  havde  handlet  i  Kongens  Navn.  Frem- 
deles, selve  Overenskomsten  med  deres  Segl  og  Underskrifter 
var  nu  her  til  Stede  i  Riget;  de  russiske  Gesandter,  som  Tsaren 
havde  sendt  tilbage  med  dem,  bragte  den  med  sig  for  at  over- 

give  den  til  Kongens  Underskrift.  Og  endelig,  selve  dette  Doku- 
ment var  jo  betydningsløst,  naar  Kongen  ikke  slog  Kors  over 
det  og  kyssede  det,  underskrev  og  forseglede  det.  Det  stod  nu 
ene  og  alene  til  Kongen  at  afgøre,  hvorvidt  han  vilde  godkende 
det  eller  ej. 

Kongen  behøvede  altsaa  ikke  at  gaa  ind  paa  Overenskomsten. 
Men  hvad  mere  var,  han  havde  vægtige  Grunde  til  at  lade  være, 
thi  den  var  allerede  brudt  af  Tsaren.  Der  stod  jo  i  Forliget,  at 
danske  maatte  handle  hvor  de  vilde  i  Rusland.  Men  desuagtet 
var  det  blevet  forbudt  alle  de  danske  Købmænd,  som  havde 
sluttet  sig  til  Gesandtskabet,  baade  Anders  Hess,  Jakob  Falkener, 
Peter  Frantzen  og  Klaus  Bundtmager,  at  handle  paa  noget  Sted, 
hverken  i  Moskva  eller  i  Narva.  Tsaren  havde  endog  taget  alle 
deres  Varer  fra  dem,  lovet  dem  Erstatning,  inden  de  forlod 
Riget,  men  ikke  betalt  dem  en  Skilling.  Og  efter  at  Tsaren  havde 
kysset  og  forseglet  Overenskomsten,  havde  han  uden  videre  ret- 
tet i  den  paany  og  mod  Gesandternes  Vilje  forandret  Aaret  for 
Grænsemødet  i  Norge  fra  1579  til  1580^  Endelig  havde  Tsaren 
ikke  efter  Løfte  givet  alle  de  danske  Fanger  fri  og  sendt  dem  til 
Dorpat.  Det  var  klart,  at  en  Traktat,  der  saaledes  forud  var 
brudt,  ikke  havde  nogen  bindende  Kraft. 

Saa  man  da  altsaa  hen  til,  at  Gesandtskabet  under  saa  vanske- 
lige Forhold,  hos  et  saa  troløst  og  barbarisk  Folk  havde,  uden 
at  overskride  sin  Instruks,  befriet  Fædrelandet  fra  en  stor,  over- 
hængende Fare  og  trods  alle  Anslag  og  paanødte  Forpligtelser 
sluttelig  bragt  det  dertil,  at  Kongen  havde  sin  fulde  Handle- 
frihed, saa  maatte  man  snarere  rose  Gesandtskabet  for  dets 
Færd  end  dadle  det. 

Arild  Hvitfeld  fik  endnu  engang  Ordet  og  svarede  kortelig 
hertil,  at  Ulfeld  fejlede,  naar  han  paastod,  at  han  og  hans  Led- 
sagere havde  valgt  det  bedste  af  to  dem  paatrængte  onde  Kaar. 
Der  stod  jo  udtrykkeligt  i  Tsarens  Brev,  at  de  i  Kongens  Navn 
havde  begæret  Vaabenstilstand  paa  15  Aar,  ikke,  at  saadant 
var  blevet  dem  tilbudt.  Og  det  var  en  stor  Fejltagelse,  naar  Ul- 
feld mente,  at  den  Artikel  i  deres  Instruks,  hvorved  det  tillodes 
dem  i  visse  Tilfælde  at  handle  efter  bedste  Skøn,  kunde  forklares 

saaledes,  at  de  overhovedet  ikke  behøvede  at  tage  Hensyn  til 
nogen  af  de  øvrige  Artikler.  Han  maatte  derfor  fastholde,  hvad 
han  tidligere  havde  sat  i  Rette. 

Derpaa  skredes  der  til  Dom.  Det  var  ikke  lykkedes  Ulfeld  at 
overbevise  sine  Dommere.  Dommen  lød  paa,  at  Jakob  Ulfeld, 
Gregers  Ulfstand,  Arild  Urup  og  Poul  Vernike,  fordi  de  havde 
handlet  imod  deres  Instruks,  skulde  stande  Kongen  til  Rette. 

Næppe  var  Dommen  fældet,  før  der  forefaldt  et  Optrin  af  en 
hel  anden  Art,  idet  de  russiske  Gesandter,  som  var  komne  kort 
efter  Jakob  Ulfeld  til  Danmark,  stedtes  til  Foretræde.  Tiden  og 
Stedet  til  denne  Audiens  kunde  ved  første  Øjekast  synes  be- 
synderligt valgt,  især  naar  man  tog  Hensyn  til,  at  de  havde 
maattet  vente  saa  længe  paa  at  faa  den.  Men  ved  nærmere  Be- 
tragtning kunde  Meningen  dermed  ikke  være  uklar  for  nogen. 
De  blev  meget  koldt  modtagne  og  fik  kun  det  ene  Foretræde. 
Kort  efter  blev  det  dem  betydet,  at,  da  de  ikke  havde  haft  Gaver 
med  fra  Tsaren,  agtede  Kongen  heller  ikke  at  sende  noget  til 
ham.  Deres  egne  private  Foræringer  til  Kongen,  som  de  havde 
overrakt  i  Roskilde,  kunde  de  selv  beholde,  og  iøvrigt  maatte 
de  rejse,  naar  de  lystede,  da  Kongen  havde  medgivet  Skibskapi- 
tajn  Peter  Adrian  sit  skriftlige  Svar  til  deres  Herre. 

Det  Peter  Adrian  medgivne  Brev  indeholdt,  som  man  kunde 
forudse,  et  fuldstændigt  Afslag:  Da  Tsaren,  i  Stedet  for,  som 
han  havde  tilbudt,  at  slutte  en  bestandig  Fred,  havde  søgt  at 
paatvinge  de  kongelige  Gesandter  en  15  Aars  Vaabenhvile,  der 
alene  laa  i  Tsarens,  men  ikke  i  Kongens  Interesse,  saa  kunde 
denne  ikke  indlade  sig  paa  at  underskrive  det  derom  oprettede 
Brevskabe 

Hermed  var  de  væsentligste  politiske  Følger  af  Ulfelds 
uheldige  Sendefærd  udslettede. 

Anderledes  forholdt  det  sig  med  de  personlige,  de  begyndte 
først  nu  at  vise  sig.  Ulfeld  var  bleven  dømt  til  at  stande  Kongen 
til  Rette.  Dette  udførtes  saaledes,  at  han  blev  udstødt  af  Rigsraadet, 
hans  Len  blev  ham  frataget,  og  det  henstilledes  til  Kongen,  hvad 
yderligere  Straf  denne  vilde  tage  over  ham  og  hans  Ledsagere. 
Kongen  lod  sig  imidlertid  for  saa  vidt  formilde,  som  han  lod  det 

blive  derved  og  paa  Rigsraadets  Forbøn  ikke  idømte  dem  nogen 
Pengebøde  eller  anden  Straf,  men  gav  dem  sin  skriftlige  Erklæ- 
ring for,  at  de  og  deres  Arvinger  skulde  være  fri  for  videre  Til- 
tale i  denne  Sag^ 


4 

Det  var  et  haardt  Stød  for  Jakob  Ulfeld.  Forbitret  forlod  han 
Roskilde  og  trak  sig  tilbage  til  sine  Godser.  Hans  Len  blev  over- 
givet til  en  andenø  hans  Plads  i  Rigsraadet  besat.  Hele  hans 
Embedsvirksomhed  var  afbrudt;  han  fik  Tid  nok  til  i  Ensomhed 
at  gruble  over  Verdens  Utaknemmelighed.  Han  kunde  dog  ikke 
for  Alvor  tro,  at  alt  skulde  være  forbi  med  det  samme.  En  Gang 
tidligere  (1569)  havde  han  været  under  lignende  Forhold,  og 
det  var  endt  godt.  Hemmeligt  haabede  han  derfor  paa  Benaad- 
ning  igen.  Men  han  vilde  vise,  at  han  kunde  undvære  den;  han 
var  desuden  den  forurettede,  Modparten  burde  gøre  det  første 
Skridt.  Derfor  holdt  han  sig  tilbage  ved  alle  Lejligheder,  selv 
dér,  hvor  hans  Udebliven  var  en  ligefrem  Uhøflighed.  Han  glim- 
rede saaledes  ved  sin  Fraværelse,  da  Adelen  i  Odense  1580 
valgte  den  treaarige  Christian  den  Fjerde  til  Frederik  den  An- 
dens Efterfølger,  saa  at  der  maatte  affordres  ham  en  særskilt 
Erklæring  om,  at  han  deltog  i  Valget^ 

Hjemme  sysselsatte  han  sig  ivrigt  med  Driften  af  sine  Gaarde 
og  med  videnskabelige  Studier.  Han  var  Ejer  af  Kogsbøl,  Ba- 
velse og  Selsø.  Selsø  havde  han  allerede  tidligere  opført  fra  ny 
af.  Nu  ombyggede  han  Bavelse  (Fig.  71)*,  rev  Kogsbøl  ned  og 
flyttede  den  nærmere  til  Stranden.  Dér  byggede  han  Ringmur 
med  Port  og  de  to  Længer  (Fig.  72),  som  endnu  danner  de  to 
Sidefløje  af  det  smukke  Holckenhavn,  og  samtidig  lod  han 
Gaarden  skifte  Navn  og  kaldte  den  Ulfeldsholm  (Fig.  73).  I  sin 
Ungdom  havde  han  som  saa  mange  andre  af  Datidens  Adels- 
mænd faaet  en  lærd  Opdragelse.  Nu  udfyldte  han  Tiden  med 
Studiet  af  Danmarks  Historie  og  skrev  paa  Latin  sin  livlige  lille 
Fremstilling  af  Forholdene  i  Danmark  fra  1333  til  1559.  Men 

Troels-Lund:   Historiske  Fortællinger  I  10 

først  og  fremmest  syslede  han  med  Beskrivelsen  af  sin  Gesandt- 
skabsrejse  til  Rusland.  Den  dannede  jo  baade  i  sig  selv  og  ved 
sine  Følger  det  vigtigste  Afsnit  af  hans  Liv,  og  intet  er  saa  til- 
trækkende for  en  falden  Storhed,  som  i  Tankerne  at  genopleve 
sin  Fortid  og  sikre  den  imod  at  blive  miskendt  eller  glemt.  — 
Og  han  fik  Ro  til  sin  Beskæftigelse.  Thi  intet  Skib  landede  ved 

Ulfeldsholm,  og  intet 
ridende  Bud  bankede 
paa  Porten  for  at  kal- 
de ham  til  Hoffet. 

Aaringer  gik.  Den 
Ulfeldske  Sag  var 
snart  en  gammel  Hi- 
storie, glemt  af  alle, 
kun  ikke  af  ham  selv. 
Saa  døde  Frederik 
den  Anden.  Det  var 
et  alvorligt  Øjeblik, 
vel  skikket  til  at  væk- 
ke mangehaande  Be- 
tragtninger. Kongen 
var  uventet  død  i  sin 
kraftigste  Manddoms 
Alder.  Hans  ældste 
Søn  var  kun  1 1  Aar 
gammel.  Dervarintet 
bestemt  om  Rege- 
ringsformen under 
saadanne  Forhold.  Skulde  Danmark  atter  opleve  en  Borgerkrigs 
Rædsler?  Eller  vilde  maaske  en  eller  anden  mægtig  Nabo  be- 
nytte sig  af  Øjeblikket  og  angribe  Landet,  medens  det  manglede 
en  Styrer?  Det  var  altsammen  truende  Muligheder,  som  Frem- 
tiden endnu  bar  i  sit  Skød.  Dette  ene  følte  alle,  at  under  Frede- 
rik den  Anden  havde  Danmark  levet  en  lykkelig  Tid,  som  nu 
med  hans  Død  rimeligvis  var  afsluttet. 

Kongen  havde  personlig  været  meget  afholdt.  Man  vidste,  at 


Fig.  7 1 .  Bavelse  paa  Sjælland. 
(Efier  Jakob  Ulfeids, Jordebog  af  1588  i  Holckenhavns  Arkiv  ) 

Enkedronningen  satte  Pris  paa,  at  Begravelsen  foregik  med  saa 
megen  Pragt  som  muligt'.  Der  samlede  sig  derfor  et  usædvanlig 
talrigt  Følge  ved  Bisættelsen  i  Roskilde.  Af  fremmede  Fyrster 
var  personlig  mødt  Dronningens  Fader,  Hertug  Ulrik  af  Mek- 
lenborg,  desuden  en  stor  Mængde  Repræsentanter  for  uden- 
landske Fyrstehuse.  Dronningen  selv  og  alle  Børnene  var  natur- 
ligvis til  Stede  og  der- 
til Størsteparten  af  den 
danske  Adel.  Saa  stor- 
artet et  Ligfølge  var 
aldrig  set  herhjemme. 
Prædikenen  var  til 
Ende,     Salmesangen 

forstummet.  Liget 
bragt   til   dets   sidste 
Hvilested.  Følget  ord- 
nede sig  allerede  paa 

Kirkegulvet,  for  at 
vende  tilbage  til  Bispe- 
gaarden,  saa  —  for- 
tælles der  —  traadte 
med  eet  Jakob  Ulfeld 

frem  og  standsede 
Sørgeskaren.  Med  høj 
Røst  tog  han  til  Orde 
og  sagde,  at  den  Drot, 
som  de  nu  havde  be- 
gravet,  og  hvis   Pris 

havde  lydt  i  Ligprædikenerne,  havde  ikke  opført  sig  imod  ham, 
som  han  burde.  Han,  Jakob  Ulfeld,  var  til  Tak  for  alle  de  Tje- 
nester, han  havde  vist  sin  Konge  og  sit  Fædreland,  kun  bleven 
lønnet  med  Haan,  udstødt  af  Rigsraadet  og  berøvet  sine  Len. 

Der  er  noget  i  høj  Grad  pinligt  ved  dette  Optrin.  Endnu  saa 
mange  Aar  efter  gør  det  et  uhyggeligt  og  frastødende  Indtryk. 
Til  Held  for  Jakob  Ulfeld  og  hans  Eftermæle  er  den  hele 
Fortælling  imidlertid   usand-.   Den  beror  paa  en  Mis- 


Fig.  72.   Ulfeldsholm  (Holckenhavn)  paa  Fyn. 
(Efter  Jakob  Ulfelds  Jordebog  af  1588  i  Holckenhavns  Arkiv.) 

forstaaelse,  hvortil  Anledningen  let  lader  sig  paavise.  Efter  de 
samtidige  og  eneste  paalidelige  Kilder  forholder  Sagen  sig  saa- 
ledes: 

Det  er  ikke  engang  sandsynligt,  at  Jakob  Ulfeld  har  været 
med  ved  Frederik  den  Andens  Begravelse.  Han  har  ikke  haft 
nogen  Virksomhed  ved  den  Lejlighed  og  omtales  heller  intet 
Steds.  Meget  maatte  ogsaa  holde  ham  tilbage,  kun  lidet  tilskynde 


Fig.  73.   Holckenhavn  paa  Fyn,  hvori  er  indbygget  Porten  og  de  to  Fløje  af  Ulfelds- 

holm. 
(Tegning  af  Tom  Petersen  1886.) 


ham  dertil.  Men  selv  om  han  har  været  til  Stede,  har  han  aldeles 
ingen  Rolle  spillet.  Han  har  tabt  sig  i  Mængden,  hvilket  søm- 
mede sig  bedst  for  ham. 

Men  over  to  Maaneder  derefter,  den  12te  August \  var 
han  tilsagt  til  at  møde  i  Roskilde  i  Anledning  af  en  Omord- 
ning af  Rostjenesten.  Paa  Grund  af  den  store  Mængde  Adels- 
mænd, der  ventedes,  havde  man  valgt  Byens  største  Rum, 
Domkirken,  til  Forsamlingssted.  Det  er  denne  tilfældige  Om- 
stændighed i  Forbindelse  med  de  Ytringer,  som  Ulfeld  dér  frem- 
kom med,  der  har  afgivet  Stoffet  til  det  ovenanførte  Opspind. 

Som  Ejer  af  Bavelse  og  Selsø  skulde  han  altsaa  møde  i  Ros- 
kilde og  lade  sig  taksere  til  Rostjeneste.  Denne  Taksation  fore- 
gik omtrent  samtidig  i  Skaane  og  paa  Øerne.  I  Jylland  var  Om- 
ordningen allerede  foretaget  under  Frederik  den  Anden.  Paa 
hvert  Forsamlingssted  virkede  nogle  Rigsraader  som  Taksations- 
Mænd.  Tilfældet  vilde,  at  netop  selve  de  fire  Regeringsraader 
under  Christian  den  Fjerdes  Mindreaarighed:  Niels  Kaas,  Peder 
Munk,  Jørgen  Rosenkrans  og  Christoffer  Valkendorf  skulde  lede 
Taksationen  i  Roskilde. 

Der  var  noget  trykkende  for  Jakob  Ulfeld  i  at  skulle  mødes 
med  dem  igen.  Den  sidste  Gang,  de  havde  været  sammen  og 
taltes  ved,  var  for  ni  Aar  siden  i  Odense.  De  havde  dømt  Ulfeld 
ud  af  Rigsraadet  og  berøvet  ham  hans  Len.  Selv  var  de  nu  af 
Skæbnen  løftede  til  den  højeste  Magt  og  Anseelse,  som  nogen 
Adelsmand  i  Danmark  nogensinde  havde  besiddet.  Det  laa  nær 
for  Ulfeld  at  slutte,  at  hvis  han  var  forbleven  i  Rigsraadet,  kunde 
Valget  lige  saa  godt  være  faldet  paa  ham.  Det  kogte  i  ham  ved 
Tanken  om  nu  at  skulle  møde  for  dem  som  deres  undergivne. 
Hans  Hjerte  svulmede  af  Forbitrelse,  Undseelse  og  krænket 
Stolthed.  —  Men  dog,  hvo  kunde  vide!  maaske  de  ønskede  en 
Forsoning.  De  trængte  til  Støtte.  Lenene  sad  løse  nu.  Det  gjaldt 
om  at  optræde  snildt.  Maaske  kunde  han  vende  hjem  med  en 
god  Forlening.  Det  var  det  første  Skridt  til  atter  at  komme  ind 
i  Rigsraadet.  —  Han  tog  sin  Rejsebeskrivelse  med,  den  kunde 
dog  maaske  komme  til  Anvendelse  ved  denne  Lejlighed. 

Med  Bogen  under  Armen  traadte  han  ind  i  Kirken'.  Men  han 
var  ikke  ganske  Herre  over  sig  selv.  Han  havde  en  ubestemt 
flov  Følelse  af,  at  noget  maatte  der  gøres.  Han  maatte  optræde 
opsigtvækkende  for  ikke  at  spille  en  ynkelig  Figur.  Herved  kom 
der  noget  ubehersket  over  ham,  som  gjorde,  at  han  tabte  sin 
vante  Sikkerhed.  Han  var  med  eet  Ord  i  den  Tilstand,  hvori 
man  som  oftest  forløber  sig. 

Da  Forhandlingerne  var  i  fuld  Gang,  traadte  han  pludselig  ud 
paa  Gulvet  og  bad  Regeringsraaderne  om  en  Samtale  i  Enrum. 
Men  førend  disse  endnu  havde  faaet  besvaret  dette  underlige 
Forlangende,  brusede  alt  det  meget  frem,  som  saa  længe  havde 

ligget  ham  paa  Hjerte.  Med  stigende  Heftighed  fortahe  han  om 
al  den  Uret,  han  havde  lidt  under  Frederik  den  Anden.  Han 
havde  tjent  sin  Konge  tro  til  Lands  og  til  Vands,  hjemme  og 
ude.  Han  var  kommen  saaret  hjem  og  havde  døjet  Møje  og  Be- 
svær. Og  hvad  Løn  havde  han  høstet?  Kun  Kongens  Ugunst 
og  Foragt.  Han  havde  mistet  sine  Forleninger  og  var  bleven 
udstødt  af  Rigsraadet,  medens  andre,  som  han  havde  set  som 
Drenge,  havde  faaet  de  største  Len  og  Sæde  i  Raadet.  Han  vid- 
ste nok,  at  det  var  Rejsen  til  Rusland,  man  anklagede  ham  for. 
Men  her  i  sin  Haand  havde  han  en  Bog,  som  han  vilde  vise 
dem.  Den  skulde  nu  udkomme  og  dømme  ham  og  alle  hans  An- 
klagere imellem. 

Udbruddet  var  til  Ende.  Ulfeld  havde  spillet  sin  sidste  Trumf 
ud.  Havde  nu  blot  Regeringsraaderne  ladet  sig  forbløffe,  eller 
var  de  blevne  hidsige,  saa  havde  det  ene  Ord  kunnet  tage  det 
andet,  og  Ulfeld  endnu  være  kommen  nogenlunde  godt  fra  det. 
Men  uheldigvis  var  det  den  gamle,  sindige  Niels  Kaas,  der  stod 
overfor  ham.  Han  forløb  sig  ikke,  han  slog  ikke  paa  Kaarden 
eller  foer  op  og  spurgte,  om  han  vidste,  hvem  han  talte  til.  Med 
rolig  Værdighed  tog  han  mod  Bogen  og  svarede,  at  de  gerne 
skulde  læse  den  igennem  og  ved  Lejlighed  meddele  ham  deres 
Mening  om  den. 

Slaget  var  ganske  tabt.  Ulfeld  havde  ikke  opnaaet  andet  end 
grundigt  at  forløbe  sig,  og  derved  forspildt  hver  Udsigt  til  at  gøre 
sin  Lykke  under  den  nye  Regering.  Der  var  kun  eet  for  ham 
at  gøre:  snarest  muligt  at  vende  hjem  til  Selsø. 


5 
Nu  kom  Turen  til  Regeringsraaderne  at  svare  ham.  De  vilde 
gerne  gøre  Svaret  saa  offentligt  som  muligt,  uden  dog  just  derfor 
at  lade  Ulfeld  møde  for  Rigsraadet  eller  en  Adelsforsamling. 
Lejligheden  tilbød  sig  af  sig  selv.  Ulfeld  laa  netop  i  Retsstrid 
med  Ejler  Grubbes  Arvinger  og  skulde  i  den  Anledning  møde 
ved   Landstinget  i  Ringsted.   Naar  Landsting  holdtes,  var  der 

altid  en  hel  Del  Folk  samlede,  interesserede  og  nysgerrige,  saa 
at  hvad  dér  foregik  havde  Offentlighedens  hele  Præg  og  hurtigt 
kom  til  almindelig  Kundskab.  Og  det  traf  sig  just  saa  heldigt,  at 
der  var  valgt  en  af  Rigsraadet  til  Sættedommer  i  denne  Sag, 
nemlig  Ulfeids  tidligere  Anklager,  Historikeren  Arild  Hvitfeld, 
den  yngste  af  „de  Drenge,  som  Ulfeld  havde  set  vokse  op  og  faa 
Forleninger  og  Sæde  i  Rigsraadet".  Han  fik  da  Ordre  til  fra 
Dommersædet  at  give  Ulfeld  Regeringsraadernes  Svar^ 

Det  var  skarpt,  som  man  kunde  vente  sig  det:  Det  havde 
været  dem  meget  imod,  at  Ulfeld  paa  et  saadant  Sted  havde 
rippet  op  i  en  gammel  Sag,  der  helst  burde  hvile,  og  tilmed  gjort 
det  paa  en  Maade,  der  var  til  Forringelse  for  den  afdøde  Konge. 
Da  nu  Ulfeld  havde  ladet  sig  forlyde  med,  at  han  agtede  at 
offentliggøre  den  Bog,  som  han  havde  overleveret  dem,  vilde 
de  dog  sige  ham,  at*  efterdi  den  indeholdt  Fornærmelser  og  An- 
klager mod  den  afdøde  Konge  og  det  daværende  Rigsraad,  saa 
kunde  de  ikke  forsvare  for  den  udvalgte  Konge  at  tie  stille  der- 
til, og  de  vilde  derfor  raade  ham  til  vel  at  betænke,  hvad  han 
gjorde.  Lod  han  den  udkomme,  saa  maatte  han  endelig  ikke 
glemme  at  tilføje  dels  hans  Instruks,  dels  den  Overenskomst, 
som  han  indgik  med  Tsaren,  for  at  enhver  Læser  kunde  dømme 
om,  hvorledes  han  havde  udført  det  ham  paalagte  Hverv.  Glemte 
han  at  gøre  denne  Tilføjelse,  saa  skulde  de  vel  sørge  for,  at  det 
kom  til  offentlig  Kundskab,  at  Kongen  og  Rigsraadet  havde  haft 
fuld  Føje  til  at  dømme,  som  de  havde  gjort.  Men  de  haabede,  at 
han  ikke  vilde  sætte  dem  i  denne  Nødvendighed. 

Det  er  altid  vanskeligt  at  gøre  en  Fejltagelse  god  igen,  især 
naar  Fejltagelsen  bestaar  i,  at  man  er  kommen  til  at  sige  sin 
Hjertens  Mening.  Ulfeld  var  i  dette  ubehagelige  Tilfælde.  Ingen 
kunde  tvivle  om,  at  hvad  han  havde  sagt  i  Roskilde  var  et  klart 
Udtryk  for,  hvad  han  virkelig  følte:  Uvilje  og  Forbitrelse  mod 
den  afdøde  Konge  og  alle,  der  havde  været  med  til  at  støde  ham 
ud  af  Rigsraadet,  og  den  inderligste  Lyst  til  at  give  dem  Tak  for 
sidst,  naar  Lejlighed  gaves.  De  fleste  vilde  vel  under  saadanne 
Forhold  have  holdt  det  for  klogest  nu  at  tie  stille,  i  Haab  om,  at 
Tiden  skulde  bringe  det  hele  i  Glemme.  Ulfeld  foretrak  at  tale. 

Da  han  havde  sundet  sig  i  nogen  Tid  ovenpaa  Regerings- 
raadernes  Svar,  der  ikke  var  til  at  misforstaa,  begyndte  han  at 
gruble  over,  om  det  skete  ikke  lod  sig  gøre  godt  igen.  Han 
tænkte  saa  længe  derpaa,  til  han  tilsidst  skrev  til  Regerings- 
raaderne. 

Brevet*  var  efter  Omstændighederne  ret  snildt  affattet.  Han 
anvendte  det  gamle  Fif  at  sondre  mellem  Angreb  og  Forsvar  og 
sagde,  at  han  aldrig  havde  tænkt  paa  at  angribe  eller  klage  over 
nogen,  hverken  sine  fordums  Dommere  eller  salig  Kongen,  hvis 
Død  han  maaske  beklagede  højere  end  nogen  anden.  Det  havde 
derfor  smertet  ham  dybt,  at  de  havde  opfattet  hans  Ord  saaledes. 
Hans  Mening  var  simpelthen  den,  at  han  nu  var  en  gammel 
Mand,  der  ikke  vidste,  hvad  Dag  han  blev  kaldt  bort.  Det  pinte 
ham,  naar  han  tænkte  paa  Fremtiden,  at  hans  Minde  maaske 
skulde  besudles  efter  hans  Død,  og  hans  Udstødelse  af  Rigs- 
raadet  forklares  paa  en  Maade,  der  ikke  stemmede  med  den 
virkelige  Grund.  Han  havde  derfor  forfattet  denne  Bog  —  ikke 
for  at  retfærdiggøre  sig,  det  være  langtfra,  endsige  for  at  rejse 
Beskyldning  mod  nogen  anden  —  men  blot  for  at  lade  Sand- 
heden ske  Fyldest  og  sikre  sig  imod,  at  man  efter  hans  Død  be- 
skyldte ham  for  mere,  end  han  virkelig  havde  begaaet.  Derfor 
havde  han  ogsaa  anset  det  for  sin  Pligt  først  at  forelægge  dem 
Bogen,  førend  den  udkom,  saa  at  han  kunde  føle  sig  rolig  med 
Hensyn  til,  at  den  hele  Plan  havde  deres  Bifald,  og  at  der  intet 
stod  i  den,  som  stred  mod  deres  Opfattelse. 

Det  lød  ret  smukt.  Men  han  havde  med  gamle  Statsmænd  at 
gøre.  Ingen  af  dem  bed  paa  Krogen.  Han  opnaaede  kun  at  faa 
et  kort  Svar  fra  Regeringsraaderne,  hvori  de  beklagede,  at  han 
ikke  havde  vidst  at  udtrykke  sin  Mening  tydeligere,  thi  hverken 
de  eller  de  andre  tilstedeværende  havde  forstaaet,  at  dette  var 
Hensigten  med  hans  Optræden  i  Roskilde.  Som  hans  Ord  var 
faldne,  indeholdt  de  Fornærmelser  mod  den  afdøde  Konge, 
dem  og  hele  Rigsraadet.  De  kunde  derfor  ikke  nu  erklære  sig 
særskilt  derom,  men  maatte  henstille  Sagen  til  det  samlede 
Rigsraads  Afgørelse.  „Hvilket  vi  Eder  venligen  ikke  vil  for- 
holde". 

Det  var  det  sidste  Skud,  der  blev  løsnet.  Striden  døde  hen, 
og  Ulfeld  skulde  vel  vogte  sig  for  at  optage  den  paany.  Resten 
af  sit  Liv  tilbragte  han  i  Stilhed.  Hans  Blik  rettedes  mere  og 
mere  mod  den  store  Skilsmisse,  der  forestod  ham,  og  Tanken 
om  Døden  bragte  ham  til  at  oversætte  et  Par  gudelige  Skrifter 
derom  paa  Dansk.  Derimod  opgav  han  ganske  Haabet  om  at 


Fig.  74.   Udsigt  over  Jerusalem. 
(Kfler  Liber  chronicarum  mundi.   Niirnberg  1493.) 

naa  til  højere  Magt  og  Værdighed.  Han  lod  Rigsraadsplanerne 
flyve  og  fandt  en  ædlere  Næring  for  sin  Stolthed  i  Glæden  over 
sine  to  dygtige  Sønner,  Jakob  og  Mogens  Ulfeld. 

Begge  havde  de  i  lang  Tid  været  borte  fra  deres  Fædreland. 
Mogens  var  just  paa  Togt  i  fremmed  Tjeneste  imod  Tyrkerne, 
og  Jakob  stod  i  Begreb  med  at  tiltræde  sin  Rejse  fra  Venedig  til 
Jerusalem  (Fig.  74)  og  Ægypten  sammen  med  sin  Ven,  Christian 
Barnekov\  paa  den  Tid,  da  Faderen  forløb  sig  i  Roskilde.  Nu 

vendte  de  tilbage  og  oplivede  den  gamles  sidste  Tid.  Det  vilde 
have  været  ham  en  Fryd,  om  han  før  sin  Død  (1593)  kunde  have 
set,  hvorledes  de  begge  hurtigt  steg  til  de  højeste  Poster.  Den 
ene  blev  Rigsadmiral,  den  anden  Kansler,  og  —  hvad  der  var 
det  vanskeligste  for  en  Ulfeld  —  de  forblev  i  disse  deres  Stil- 
linger til  deres  Død. 

.  Saa  utroligt  det  lyder,  synes  dog  Rejsebeskrivelsen  at  have 
spøgt  i  den  gamles  Hoved  lige  til  hans  Død.  Om  han  har  hand- 
let efter  Samraad  med  sine  Sønner  eller,  hvad  der  er  det  rime- 
ligste, han  ogsaa  har  fortiet  det  for  disse,  er  nu  umuligt  at  af- 
gøre. Men  vist  er  det,  at  han  hemmeligt  sendte  den  til  en  Bog- 
trykker i  Leyden,  for  at  denne  skulde  udgive  den  efter  hans 
Død.  Dér  laa  den  saa  gemt  og  glemt,  indtil  den  pludselig  duk- 
ker op  mange  Aar  efter  (1608),  da  alle  de  paagældende  var  døde, 
og  faa  ret  vidste,  hvad  den  betød.  Den  havde  haft  en  forunder- 
lig Historie  ligesom  dens  Herre.  Fra  Bogtrykkeren  i  Leyden 
var  den  vandret  til  en  Apoteker,  der  vilde  bruge  den  til  Indpak- 
nings-Papir, da  en  lærd  Mand  opdagede  den,  købte  den  og  lod 
den  udkomme  i  Frankfurt,  Saa  ukendt  var  Forfatteren,  at  der 
paa  Titelbladet  kom  til  at  staa:  „Den  danske  Adelsmand  Jacobs 
Rejse  i  Rusland".  Først  senere  opdagede  man,  at  Forfatteren 
havde  heddet  Jakob  Ulfeld,  og  hans  fulde  Navn  blev  da  i  anden 
Udgave  sat  paa  Titelbladet. 

Hvis  Rejsebeskrivelsen,  som  den  foreligger  trykt,  er  den 
samme,  som  Ulfeld  har  overleveret  Regeringsraaderne,  og  han 
altsaa  ikke  i  Mellemtiden  har  afglattet  nogle  skarpe  Kanter,  maa 
man  iøvrigt  indrømme  ham,  at  den  var  fri  for  al  Stridsform.  Men 
samtidigt  forstaar  man  godt  Regeringsraadernes  Ønske  om  at 
faa  Forholdet  mellem  det  ham  paalagte  Hverv  og  den  afsluttede 
Overenskomst  klarere  belyst.  Dette  Spørgsmaal  behandles  nem- 
lig grumme  let.  Det  bemærkes  blot  i  Forbigaaende,  at  Russerne 
var  ubehagelige  at  forhandle  med,  thi  da  alt  var  afgjort  og  Brev- 
skaberne affattede,  forlangte  de  dem  pludseligt  gjorte  om,  hvilket 
voldte  en  Del  Ulejlighed  i  sidste  Øjeblik. 

—  Forunderligt  skifter  Forholdene  og  spotter  hver  menneskelig 
Beregning.  Ulfeld  frygtede  mest  af  alt  for,  at  Efterslægten  skulde 

mistyde  hans  Udstødelse  af  Rigsraadet  og  tillægge  ham  en  større 
Forseelse,  end  han  virkelig  havde  begaaet  ved  at  overskride  sin 
Instruks.  Derfor  blev  Beskrivelsen  af  hans  Gesandtskabs-Rejse 
hans  stadige  Tanke.  Han  anede  ikke,  at  et  ubetænksomt  Ord  af 
ham  i  Roskilde  skulde  blive  langt  værre  forvansket,  og  hans 
Navn  —  der  ellers  vilde  være  glemt  som  hans  Gesandtskab  — 
blive  bevaret  ved  en  Beskyldning,  hvis  Usandfærdighed  først 
tre  Hundrede  Aar  efter  skulde  komme  for  Lyset. 


CHRISTIAN  DEN  FJERDES  BESØG 
HOS  TYGE  BRAHE 


1 

AARET  1592  begyndte  trist.  En  ondartet  Koppe- Farsot  greb 
..  mere  Dg  mere  om  sig.  Hvo,  der  kunde,  forlod  København, 
men  Sygdommen  fulgte  med  og  bredte  sig  med  de  flygtende. 
Om  virksom  Lægehjælp  var  der  ikke  Tale.  Danmark  talte  knap 
et  Dusin  studerede  Læger,  fordelte  over  de  forskellige  Lands- 
dele, og  de  kendte  intet  afgørende  Middel  mod  Sygdommen. 
For  saa  vidt  var  det  altsaa  ligegyldigt,  at  den  meste  Lægehjælp 
besørgedes  af  „Bartskærere",  der  lige  saa  lidt  vidste  Raad.  Syg- 
dommen gik  sin  Gang,  ingen  kunde  hindre  den.  Truede  den 
med  at  standse,  viste  Bartskærerne  den  atter  Vej  ved  at  bringe 
Smitten  videre. 

Danmark  var  i  hint  Tidsrum  altfor  vant  til  at  hjemsøges  af 
smitsomme  Sygdomme,  til  at  denne  Form  derfor  skulde  vække 
usædvanlig  Opsigt.  Paa  de  hjemsøgte  Steder  var  Stemningen 
naturligvis  trykket.  Klokkerne  ringede  oftere  til  Lig.  Hr.  Søren 
eller  Hr.  Anders  tordnede  stærkere  om  Søndagen  mod  alskens 
Ugudelighed,  der  aldrig  havde  taget  slig  Overhaand,  som  just 
i  disse  Tider.  Og  man  passede  skrappere  paa  visse  gamle  Koner, 
formodede  Hekse,  fra  hvem  dog  vistnok  det  hele  skrev  sig. 
Men  i  de  Landsdele,  hvortil  den  ikke  var  naaet,  tog  man  Sagen 
med  en  mærkværdig  Ro.  Naar  Efterretningen  endelig  efter  at 
have  været  8—14  Dage  under  Vejs  var  naaet  over  til  Jylland, 
vakte  den  ikke  engang  saa  megen  Opsigt  som  de  andre  med- 
følgende Nyheder  om  Barnet  med  de  to  Hoveder,  den  store 
Fisk,  der  var  fanget  i  Danzig,  eller  den  uhyre  „Blodstyrtning"  i 

Ungarn,  hvor  der  var  faldet  100,000  paa  hver  Side.  Man  var  for 
vant  til  at  høre  pirrende  Nyheder,  til  at  en  nøgtern  Beretning 
om  en  slet  og  ret  Sygdom  kunde  vække  Uro.  Og  blev  Beret- 
ningen overdreven,  som  den  i  Reglen  hurtig  blev,  saa  laa  Køben- 
havn altfor  langt  borte,  til  at  der  kunde  være  nogen  Fare  for 
Jylland. 

Efterretningen  om  denne  hele  Farsot  vilde  derfor  maaske 
knap  være  naaet  ned  til  vore  Dage,  hvis  ikke  en  enkelt  Om- 
stændighed havde  faaet  den  til  at  gøre  stærkt  Indtryk  paa  Sam- 
tiden: Den  udvalgte  Konge,  den  14-aarige  Christian  den  Fjerde, 
blev  angreben  af  Sygdommen. 

Han  havde  den  som  næsten  alle,  til  hvem  den  kom,  i  stærk 
Grad;  ni  Uger  var  han  fængslet  til  Sygelejet^.  Stor  blev  Bestyr- 
telsen og  Frygten  over  hele  Landet,  da  Efterretningen  om  hans 
Sygdom  kom  ud.  Man  var  efterhaanden  bleven  vant  til  at  be- 
tragte ham  som  noget  fast  og  givet.  Aaret  1597,  da  han  efter 
Bestemmelsen  skulde  overtage  Regeringen  og  gøre  Ende  paa 
den  urolige  Formyndertid,  stod  for  den  almindelige  Bevidsthed 
som  et  sikkert  Fremtidspunkt,  hvorefter  man  anstillede  sine 
Beregninger,  og  hvortil  man  knyttede  de  lyseste  Forhaabninger. 
Men  hvis  nu  dette  Tidspunkt  aldrig  skulde  indtræffe?  Hvis  han 
aldrig  skulde  blive  Konge,  men  dø  som  Barn,  dø  nu,  hvad  vilde 
Følgerne  blive?  Det  var  lutter  mørke  Udsigter:  Begynde  forfra 
med  en  Formynderregering,  med  et  Barn,  som  endda  først  skulde 
vælges  til  Tronfølger.  Og  hvo  indestod  for,  at  man  blev  enige 
om  Valget.  Der  var  jo  to  yngre  Brødre  at  vælge  imellem.  Sæt 
Rigsraaderne  var  umættelige  i  deres  Fordringer,  og  den  yngste 
Prins  bød  højst  for  at  blive  valgt.  En  Borgerkrig  vilde  saa  maa- 
ske blive  Følgen.  Og  Danmarks  Naboer,  Sverige,  Rusland,  den 
tyske  Kejser,  for  ikke  at  tale  om  den  fjernere,  men  hensynsløse 
Philip  den  Anden,  de  vilde  sikkert  vide  at  drage  Fordel  af  slige 
Forhold.  Nej,  af  Christian  den  Fjerdes  Liv  afhang  Danmarks 
Fremtid  og  Lykke,  det  havde  man  aldrig  indset  saa  tydeligt  som 
nu,  da  det  stod  paa  Spil. 

Hvor  almindelig  og  dyb  denne  Følelse  var,  viste  sig  ikke  blot 
i  den  Iver,  hvormed  man  i  København  udspurgte  enhver,  der 

kom  fra  Frederiksborg,  hvor  den  syge  laa,  og  i  det  store  Antal 
Ryttere,  der  ventede  ved  Færgestederne  rundt  om  i  Landet,  for 
at  spørge  nyt  hos  de  rejsende  og  straks  efter  sprede  sig  rundt 
til  de  forskellige  Herregaarde  i  Omegnen.  Det  viste  sig  tillige 
paa  et  andet  vigtigere  Punkt,  i  Forholdet  mellem  de  magt- 
havende. For  første,  men  ogsaa  sidste  Gang  under  Formynder- 
regeringen blev  der  Enighed  mellem  Enkedronning  Sophia  og 
Rigsraaderne  lige  fra  Niels  Kaas  til  Arild  Hvitfeld.  Een  Følelse 
besjælede  dem  alle,  den  deltes  selv  af  Henrik  Ranzau  og  Raa- 
derne  i  Holsten:  Ønsket  om,  at  den  unge  Konge  atter  maatte 
blive  rask.  Under  slige  Forhold  glemmes  Privat-Interesserne,  i 
det  mindste  for  en  Tid.  Enkedronningen  bejlede  ikke  længere 
til  Magten,  men  var  blot  Moder,  Rigsraaderne  undsaa  sig  ved  at 
beregne  de  mulige  Fordele  ved  Prinsens  Død,  de  følte  sig  for 
en  Stund  ikke  som  Rigsraader,  men  slet  og  ret  som  danske.  Og 
for  første  Gang  i  lange  Tider  saa  man  atter  Dronning  Sophia 
gaa  uhindret  om  i  Slottets  Sale,  være  ene  med  Prinsen,  vaage 
hos  ham,  sidde  ved  hans  Leje,  uden  at  Hans  Mikkelsen  fulgte 
med  som  en  Skygge,  eller  Hak  Ulfstand  paa  en  høflig  Maade 
bad  hende  gaa  sin  Vej. 

Hvad  Dronningen  bad  om,  hvad  Folket  inderligt  haabede, 
blev  opfyldt.  Prinsen  kom  sig  atter.  Med  Foraaret  vendte  hans 
Sundhed  tilbage;  førend  Bøgeskoven  var  bleven  grøn,  førend 
Hjortenes  laadne  Takker  helt  var  komne  frem,  kunde  han  atter 
strejfe  om  i  Dyrehaven  ved  Frederiksborg.  Og  snart  sad  han 
igen  som  en  fangen  Fugl  ved  Hans  Mikkelsens  Side  og  tydede 
sin  Quinctilian  eller  Cicero  om  Pligterne.  Med  hans  Helbredelse 
vendte  alt  tilbage  i  den  gamle  Gænge,  Dronningen  vistes  atter 
høfligt  bort,  hun  optog  paany  den  afbrudte  Kamp,  Rigsraaderne 
lod  ikke  vente  paa  sig;  Henrik  Ranzau  pustede  til;  og  Niels  Kaas 
begyndte  forfra  paa  sit  haabløse  Arbejde  at  samle  alle  om  Fædre- 
landets Sag. 

Knap  var  imidlertid  Kampen  begyndt,  førend  der  paany  kom 
en  fælles  udvortes  Fjende,  som  manede  til  Enighed.  Det  var  en 
ny  Folkesygdom,  Pesten.  Skøndt  denne  var  en  velbekendt 
Sommergæst,  vakte  dens  Komme  dog  dette  Aar  et  stærkt  Røre, 

da  den  optraadte  tidligere  og  heftigere  end  sædvanlig.  Hidbragt 
med  et  Skib  fra  Lifland,  begyndte  den  allerede  kort  efter  Paa- 
ske^ og  tog  til  med  den  mildere  Aarstid,  saa  at  den  længe  før 
Hundedagene  havde  naaet  sin  ellers  sædvanlige  Højde.  Sindene 
var  komne  i  Bevægelse  ved  den  forudgaaende  Koppe-Farsot. 
Hvad  den  Gang  havde  staaet  paa  Spil,  var  ikke  glemt  endnu, 
og  med  ængstelig  Omhyggelighed  søgte  man  nu  at  værne  Prin- 
sens Liv  mod  den  nye  Fjende.  Der  var  kun  eet  virksomt  Mid- 
del til  at  undgaa  Sygdommen,  det  eneste  afværgende  Middel 
man  kendte  —  at  flygte  for  den.  Saa  saare  derfor  de  mindste 
Spor  deraf  begyndte  at  vise  sig  i  Prinsens  Nærhed,  brød  hele 
Skaren  op  og  drog  til  andre,  sundere  Egne.  Christian  den  Fjer- 
des Liv  i  Aaret  1592  blev  som  en  Følge  deraf  i  høj  Grad  om- 
flakkende: Fra  Januar  til  Marts  havde  han  været  uafbrudt  paa 
Frederiksborg;  i  Begyndelsen  af  April  opholdt  han  sig  i  Køben- 
havn; saa  drog  han  atter  til  Frederiksborg,  da  Sygdommen  tog 
Overhaand  i  Hovedstaden.  Men  den  fulgte  med  til  Frederiks- 
borg og  drev  ham  atter  sidst  i  Maj  tilbage  til  København.  Op- 
holdet her  var  imidlertid  altfor  farligt;  midt  i  Juni  sendtes  han 
da  til  et  Sted,  hvor  han  aldrig  havde  boet  før,  nemlig  Hørsholm, 
hvor  han  blev  til  ind  i  Juli.  Saa  brød  Skaren  op  til  Antvorskov, 
og  her  holdt  man  ud,  trindt  om  belejret  af  Pesten,  indtil  Oktober 
Maaned,  da  Prinsen  endelig  atter  kunde  vende  tilbage  til  Frede- 
riksborg^. 

Hvor  tiltalende  end  denne  Omflakken  i  visse  Maader  kunde 
være  for  Christian  den  Fjerde,  saa  medførte  den  dog  ogsaa  be- 
tydelige Ulemper.  Det  Hof,  der  fulgte  med  ham,  var  grumme 
indskrænket.  Hans  Moder  havde  af  politiske  Grunde  ment  for 
en  Tid  at  burde  fortrække;  hun  forlagde  sit  Hovedkvarter  til 
Haderslevhus  og  drog  derfra  videre  syd  paa  til  Udlandet.  Hans 
yngre  Broder  Ulrik  var  sendt  til  Rostock  for  at  studere  dér 
under  Bedstefaderens  Øjne.  Medens  deres  Moder  besøgte  ham 
og  forskrev  store  Rosiner,  Svesker  og  Sukker  til  ham  fra  Hel- 
singør, ja  endogsaa  „en  smuk  Brasiliekat,  hvid  under  Ansigtet", 
hvis  Tolderen  kunde  skaffe  en  saadan^  saa  gik  den  udvalgte 
Prins  hjemme  og  kedede  sig  saa  smaat  under  Trykket  af  den 

almindelige  forkuede  Stemning.  Hans  mindre  Søstre  var  nok  hos 
ham  paa  Frederiksborg  i  Foraarstiden,  men  de  var  altfor  smaa  til 
at  lege  med.  Desuden  fik  de  kun  sjældnere  Lov  til  at  komme  ned 
i  Abildhaven,  især  ikke  nu,  da  deres  rigtige  Hovmesterinde,  Fru 
Margrethe  Bilde,  havde  faaet  Orlov  til  at  drage  til  sin  Søster- 
datters Bryllup  og  siden  pleje  sin  egen  syge  Datter,  og  de  derfor 

i  Mellemtiden  var  be-  

troede  til  den  alder- 
stegne Fru  Dortejør- 
gen Rosenkrans'  Op- 
syn ^  De  smaa  Adels- 
børn,  som  tidligere 
havde  været  hos  Chri- 
stian den  Fjerde  og 
udgjorde  hans  lille 
Hof,  var  nu  hjem- 
sendte. Han  gik  da 
saa  temmelig  alene. 
Snakke  gammelt  med 
Rigsraaderne  kunde 
vel  være  en  Adspre- 
delse i  Mangel  af  an- 
det; men  heller  ikke 
dertil  var  der  synder 
lig  Lejlighed.  De  kun- 
de ikke  saaledes  flak- 
ke om,  men  maatte 
blive  ved  Forretnin- 
gerne i  København,  og  hvo  der  ikke  var  bunden  dér,  foretrak 
at  rejse  hjem  til  sit  Len  eller  sin  Gaard,  især  nu,  da  der  var  Pest 
i  Byen,  og  Driften  hjemme  krævede  Tilsyn.  Prinsen  var  da  nær- 
mest henvist  til  sin  allersnevreste  Kreds,  sin  Hovmester,  Rege- 
ringsraad  Hak  Ulfstand,  og  Tugtemesteren  Hans  Mikkelsen, 
Men  af  disse  to  var  Hak  Ulfstand  (Fig.  75)  i  Reglen  kun  til 
Stede,  naar  det  gjaldt  om  at  drille  Dronning  Sophia.  Ellers  var 
han  i  Malmø,  paa  sin  Gaard  Hikkebjerg  i  Skaane  hos  sin  nye 


Fig.  75.   Hr.  Hak  Holgersen  Ulfstand  til  Hikkebjerg. 

1535—94. 

(Maleri  paa  Gaunø.) 

Hustru,  Fru  Anne  Parsbjerg  (Fig.  76)  —  Enke  efter  Rigsraad 
Hans  Skougaard  —  hvis  tidligere  Børneflok  snart  ventedes  for- 
øget med  en  lille  Ulfstand;  han  var  mangensteds,  kun  ikke  hos 
Prinsen. 

Denne  maatte  da  søge  sin  sidste  Tilflugt  i  sin  Lærers,  Hans 
Mikkelsens  Selskab.   Han  var  en  høj,  alvorlig,  værdig  Mand, 

der  ypperligt  forstod  at 
sætte  sig  i  Respekt  og 
ledede   Prinsens   Un- 
dervisning   med    stor 
Dygtighed.    Men   Un- 
dervisning,  især  naar 
den     udstrækkes     til 
hele   Dagen,   forveks- 
les i  en  vis  Alder  let 
med   Tvang.    Og  det 
gik  ikke  Christian  den 
Fjerde  bedre  end  andre 
Børn;  Gloser,  latinsk 
Grammatik  og  Læren 
om  Menneskets  Pligter 
kunde  stundom  fore- 
komme ham  kedelige. 
Under    disse    Om- 
stændigheder   vil    det 
forstaas,  at  det  var  et 
kærkomment     Tilbud 
for  Christian  den  Fjer- 
de, da  hans  faderlige  Ven,  Niels  Kaas,  lovede  at  ville  gøre  ham 
Følgeskab  fra  København  til  Frederiksborg,  da  Pesten  i  April 
atter  fordrev  ham  fra  Hovedstaden.  Følgeskabet  skulde  vel  ikke 
gælde  videre  end  selve  Rejsen;  Dagen  efter  maatte  Kansleren 
igen  være  i  Byen  ved  sine  Forretninger.  Men  det  var  dog  altid 
noget,  en  lille  Afveksling,  og  saa  længe  han  var  til  Stede,  var 
Hans  Mikkelsens  Tryllemagt  brudt.    Lektierne   maatte   hvile. 
Hvorfor  Niels  Kaas  har  gjort  dette  Tilbud  er  vanskeligt  at  sige. 


Fig.  76. 


Fru  Anne   Parsbjerg,   Hr.  Hak  Holgersen 
Ulfstands  Hustru,  f  1592. 
(Maleri  paa  Gauno.) 

Maaske  har  han  af  Forsigtigheds  Hensyn  holdt  det  for  raadeligst 
selv  at  ledsage  den  unge  Konge  paa  Rejsen,  selv  at  undersøge, 
om  Frederiksborg  var  sikker.  Maaske  har  ogsaa  Synet  af  Prin- 
sens Sorg  over  det  korte  Ophold  i  Byen  bevæget  ham  til  at 
bringe  dette  Offer.  Nok  er  det,  han  sagde  Kancelliet  og  dets 
Breve  Farvel  for  en  Dag  eller  to  og  fulgte  sin  unge  Herre. 

Vejen  til  Lyngby  frembyder  intet  interessant,  man  taber  ikke 
meget  ved  at  tilbagelægge  den  hurtigt.  Dette  var  imidlertid  den 
Gang  ingen  let  Sag.  Rigtignok  voldte  de  mange  Led,  som  spær- 
rede den,  for  at  hindre  andre  end  Kongen  og  hans  Folk  i  at  be- 
nytte den,  intet  Ophold  for  Christian  den  Fjerde  og  hans  Kans- 
ler. Ledvogterne  var  paa  Pletten  og  holdt  Leddene  paa  vid  Gab. 
Men  Vejen  selv  var  begyndt  at  forfalde.  Endog  efter  Datidens 
Dom  var  den  mange  Steder  „ond".  De  fire  Heste  for  Prinsens 
Vogn  maatte  da  bruge  alle  deres  Kræfter  for  at  holde  sig  i  Trav, 
og  værre  endnu  faldt  det  for  de  to,  som  trak  Hans  Mikkelsens 
og  det  øvrige  Følges  Vogne.  Alle  disse  Ulemper  ændsedes  dog 
næppe  af  de  tvende  Hovedpersoner;  deres  Samtale  synes  at 
have  fængslet  hele  deres  Opmærksomhed  ^ 


2 

Niels  Kaas  havde  for  knap  Tid  til  daglig  Brug  og  var  for 
meget  Statsmand  til  ikke  at  benytte  en  Lejlighed  som  denne, 
hvor  han  kunde  tale  uforstyrret  med  Prinsen,  til  at  behandle 
et  Emne,  der  laa  ham  paa  Sinde.  Et  Glimt  af  Øresund  kunde 
give  den  tilstrækkelige  Anledning  til  at  lede  Samtalen  hen  der- 
paa.  Det  var  Tyge  Brahe,  han  vilde  anbefale  til  den  vordende 
Konge. 

1  Virkeligheden  trængte  Tyge  Brahe  til  al  den  Anbefaling,  han 
kunde  faa  af  formaaende  Venner,  thi  hans  Stilling  var  mislig 
nok.  En  Særling  var  han  af  Naturen.  Paa  een  Gang  knarvorn 
og  vittig,  myndig  og  uforsigtig  havde  han  skaffet  sig  en  Mængde 
Uvenner.  Hans  Lykke  og  hans  Ry  havde  vel  erhvervet  ham  en 

Del  af  disse;  men  Resten  havde  han  selv  ved  sin  Hensynsløshed 
forskaffet  sig.  Kom  det  til  Stykket,  kunde  han  knap  stole  paa  en 
eneste  af  sin  Slægt  og  lige  saa  faa  af  hele  sin  Stand,  paa  et  Par 
aldrende  Rigsraader  nær.  Hans  Venner  var  altsaa  let  tålte. 

Lige  saa  usikkert  stod  det  til  med  den  „Lykke",  han  havde 
gjort.  Vel  havde  han  flere  anselige  Forleninger  og  havde  mod- 
taget mange  Gaver  af  Frederik  den  Anden  og  siden  af  Rigs- 
raadet.  Men  hvor  usikkert  var  dog  ikke  hans  Formue  anbragt? 
Han  havde  anvendt  saa  godt  som  alt,  hvad  han  ejede,  paa  Ura- 
nienborg.  Instrumenterne  var  hans.  Bygningerne  hans,  men 
Grunden  var  —  Kongens.  En  eneste  Kurre  paa  Traaden,  og 
Kongen  kunde  tilintetgøre  det  hele  Værk  ved  at  tage  Hveen  fra 
ham.  Hvad  hjalp  det,  at  Dronning  Sophia,  at  hele  Rigsraadet 
havde  underskrevet  en  Forpligtelse  til  at  anbefale  Tyge  Brahe 
og  hans  Børn  efter  ham  til  at  beholde  Hveen  i  Forlening?  Den, 
det  kom  an  paa,  blev  dog  til  syvende  og  sidst  Kongen.  Hvor  let 
kunde  ikke,  naar  Niels  Kaas  havde  lukket  sine  Øjne,  en  højt- 
staaende  Uven  hviske  den  unge  Konge  ondt  i  Øret  om  Tyge 
Brahe.  Anledninger  var  der  nok  af,  han  skaanede  ingen,  des 
værre  heller  ikke  sig  selv.  Hvor  ubesindigt  var  f.  Eks.  ikke 
hans  Giftermaal?  Han  havde  ved  at  ægte  en  Kvinde  under  sin 
Stand  plettet  sin  Slægts  og  sit  eget  Navn.  Hans  Børn  blev  ikke 
Adelsmænd,  ifølge  Loven  maatte  de  ikke  engang  arve  ham,  hvis 
han  efterlod  sig  Jordegods.  Det  vilde  nødvendigt  føre  til  Strid 
om  ikke  før  saa  ved  Død.  Og  hvor  længe  kunde  man  vel  vente. 
Folk  vilde  vedblive  at  dømme  saa  mildt  derom  som  nu,  da  man 
af  Hensyn  til  ham  selv  og  hans  Slægt  betragtede  det  hele  For- 
hold som  en  blot  løs  Forbindelse? 

Her  var  nok  at  støtte,  nok  at  anbefale  til  en  Konges  skaan- 
somme  Omhu.  Niels  Kaas  synes  at  have  grebet  Sagen  an  med 
erfaren  Sikkerhed  og  Behændighed.  Han  talte  næppe  synderlig 
om  alle  disse  Vanskeligheder  ved  Tyge  Brahes  Stilling,  men 
lader  til  at  være  gaaet  den  modsatte  Vej,  have  oprullet  for  Bar- 
nets Fantasi  et  Billede  af  Tyge  Brahes  Storhed,  udmalet  hans 
Fortjenester  af  Videnskaben,  fortalt  om,  hvorledes  han  til  det 
sidste  havde  været  Frederik  den  Andens  højt  betroede  Mand, 

Og  først  og  fremmest  hvilket  storartet  Værk,  han  havde  skabt  i 
Uranienborg. 

Med  spændt  Opmærksomhed  hørte  Prinsen  efter.  Saaledes 
havde  ingen  før  tah  til  ham  om  Tyge  Brahe.  Vel  havde  han 
stundom  hørt  sin  Moder  omtale  ham  med  Agtelse,  men  andre 
havde  saa  tidt  fraraadet  ham  at  tro  paa  Moderens  Meninger,  der 
oftest  var  vildledte,  at  han  ikke  havde  lagt  videre  Vægt  derpaa. 
Naar  ellers  Lensmanden  paa  Hveen  omtaltes,  var  det  i  Reglen 
med  et  Skuldertræk,  en  undskyldende,  beklagende  Bevægelse, 
der  talte  lydeligere  end  Ord.  Selv  kom  han  sjældent  eller  aldrig 
til  Hoffet,  og  Christian  den  Fjerde  havde  ikke  noget  Indtryk  af, 
at  han  savnedes. 

Men  nu,  nu  voksede  han  med  eet  under  Kanslerens  halvt 
henkastede  Ord  til  noget  stort  og  vidunderligt.  Som  en  Konge 
tronede  han  paa  Hveen,  denne  fortryllede  0,  hvor  Naturkræf- 
terne maatte  lystre  ham,  og  hvis  Ry  fløj  Evropa  over  sammen 
med  sin  Herres.  Alt  hvad  Christian  den  Fjerde  dunkelt  havde 
drømt  om  i  de  lange  Matematik-Timer,  eller  naar  han  ridsede  i 
Sandet,  hvorledes  han  en  Gang  vilde  indrette  sit  Slot,  det  stor- 
mede nu  ind  paa  ham,  det  syntes  ham  forstaaet  og  virkelig- 
gjort hos  Troldmanden  paa  Hveen  og  i  det  uforlignelige  Ura- 
nienborg. 

Vistnok  med  en  Blanding  af  Undseelse  over  ikke  at  have 
vidst  dette  før,  og  varm,  henrykt  Begejstring  over  det  nysopda- 
gede  lyttede  Prinsen  til  Kanslerens  Ord.  Det  var  en  let  Sag  for 
Niels  Kaas  at  fremlokke  en  Anmodning  om  med  det  første  at 
maatte  besøge  Hveen.  Og  han  lod  sig  overtale  til  at  give  Lov  til 
dette  Brud  paa  Reglerne,  som  ellers  forbød  den  Slags  Besøg 
samt  Omgang  med  andre  end  Rigsraader.  Da  Kansleren  tilsidst 
havde  trøstet  sin  unge  Ledsager  med,  at  Frederiksborg  dog  altid 
laa  nemmere  end  København  foren  Tur  til  Hveen,  var  der  gydt 
nok  Olje  paa  Ilden.  Jordbunden  var  forberedt.  Han  kunde  trygt 
overlade  Fremtiden  Resten. 


168  Christian  den  Fjerdes  Besog  hos  Tyge  Brahe 

3 

Samtalen  havde  virket.  Et  Frø  var  nedlagt  i  Prinsens  Sind, 
som  alt  begyndte  at  skyde.  Kanslerens  Afrejse  bragte  ikke  Ind- 
trykket til  at  blegne.  Beslutningen  var  tagen,  han  vilde  til  Hveen. 
Hvis  man  ønsker  et  Spejlbillede  af  denne  gærende  Uro  hos  den 
unge  Konge  efter  at  komme  afsted,  hans  Kamp  med  Omgivel- 
serne for  at  tvinge  sin  Vilje  igennem,  saa  er  et  saadant  os  delvist 
bevaret  i  hans  latinske  Stile  fra  den  samme  Tid,  disse  mærke- 
lige, i  sin  Art  enestaaende  Kilder  til  hans  egen  og  Datidens  Hi- 
storie' (Fig.  77). 

Allerede  Dagen  efter  Kanslerens  Afrejse  begyndte  Angrebet. 
Han  henvendte  sig  til  en,  som  vel  ikke  navngives  i  Stilebogen, 
men  som  man  næppe  fejler  ved  at  antage  for  hans  Hovmester 
Hak  Ulfstand,  den,  af  hvem  en  slig  Tilladelse  nærmest  maatte 
afhænge.  Anmodningen  maa  have  været  meget  varm,  thi  mod 
al  Sandsynlighed  lykkedes  det  virkelig  Prinsen  at  erholde  et  Ja. 
Desværre  er  Beretningen  lidt  utydelig;  det  skyldes  Christian  den 
Fjerdes  mindre  gode  Latin.  Han  siger  selv,  at  han  fik  Lov  til  at 
gøre  en  Tur  til  Hveen  „hora  aut  altera".  Men  om  herved  skal 
forstaas:  „paa  en  Timestid  eller  to",  eller:  „engang  ved  Lejlig- 
hed", er  ikke  ganske  klart.  Sandsynligheden  er  for  det  sidste. 
Hvis  Hak  Ulfstand  har  været  imod  Turen,  som  rimeligt  er,  har 
han  vel  ment,  at  slige  utidige  Ønsker  burde  behandles  som 
Flyvegriller,  der  bedst  overvindes  ikke  ved  Modstand,  som 
snarere  ægger,  men  ved  ubestemte  Anvisninger  paa  en  Fremtid, 
da  det  hele  forhaabentlig  vil  være  glemt. 

Men  Christian  den  Fjerde  glemte  det  ikke.  Et  Par  Dage  efter 
genoptog  han  Kampen  og  søgte  at  benytte  de  vundne  Fordele.  For 
at  forstaa  Forholdene  maa  vi  erindre,  at  den  unge  Konges  daglige 
Øvelse  i  Latin  paa  denne  Tid  bestod  i  at  forfatte  et  Brev,  hvis 
Form  naturligvis  skulde  svare  til  den  gængse,  men  hvis  Indhold 
afhang  af  hans  eget  Valg.  Man  tør  selvfølgelig  ikke  slutte,  at  alle 
de  i  Stilebogen  indførte  Breve  betegner  virkelig  afsendte  Breve. 
Men  paa  den  anden  Side  bærer  saa  mange  af  dem,  især  fra 
dette  Tidsrum,  saa  tydelige  Virkeligheds-Spor,  at  der  er  stærk 

Sandsynlighed  for  deres  Ægthed.  Hvor  rimeligt  ogsaa,  at  Prin- 
sen, naar  han  alligevel  skulde  afsende  et  Brev,  skød  Genvej  og 
lod  dette  samtidig  gælde  for  Dagens  Stil!  Herved  opnaaede  han 
tillige  den  Fordel  at  faa  Fejlene  rettede  i  den  virkelige  Skrivelse. 
Men  selv  om  Stilebogens  Breve  aldrig  har  været  afsendte,  saa 
udgjorde  de  dog  i  hvert  Fald  en  Tankeudveksling  mellem  Chri- 
stian den  Fjerde  og  Hans  Mikkelsen.  Der  lod  sig  sige  meget 
under  den  uskyldige  Brevform.  Og  Prinsen  vidste  at  benytte 
sig  af  denne  Fordel. 

Hvorom  alting  er,  saa  indførte  Christian  den  Fjerde  et  Par 
Dage  efter  hin  Samtale  i  sin  Stilebog  et  Brev  til  den  ovenomtalte 
unavngivne.  Det  lød  i  Oversættelse  saaledes: 

„Højtærede  Ven!  Nærværende  Skrivelse  har  Du  selv  givet 
Anledning  til,  thi  da  vi  sidst  taltes  ved,  for  et  Par  Dage  siden, 
lovede  Du  mig  bestemt,  at  jeg  „en  Gang  ved  Lejlighed"  skulde 
faa  Lov  til  at  gøre  en  Tur  for  min  Fornøjelse  til  Øen  Hveen. 
Da  nu  Luften  er  sund,  Aarstiden  behagelig  og  Vejret  i  det  rolige 
Hjørne,  og  da  jeg  tilmed  er  paa  dette  Sted,  hvorfra  jeg  let  kan 
drage  derhen  og  komme  hurtigt  tilbage,  saa  vilde  jeg  gerne 
spørge  Dig  ved  dette  Bud,  om  Du  ikke  synes,  at  det  nu  er  et 
passende  Øjeblik  til  denne  Rejse.  Hvis  Du  saa  synes,  vil  jeg 
straks  gøre  mig  i  Stand  til  Rejsen  og  ufortøvet  rette  mig  efter 
Din  Bestemmelse,  hvorom  jeg  beder  mig  underrettet  med  et 
Ord  eller  to.  —  Frederiksborg,  den  24de  April  1592." 

Det  var  sikkert  ikke  Meningen  med  hint  ubestemte  Løfte  om 
„en  Gang  ved  Lejlighed",  at  det  straks  skulde  indfries.  Dermaatte 
sættes  en  lille  Stopper  for  Prinsens  urimelige  Indfald.  Hans 
Andragende  blev  allernaadigst  afslaaet. 

Slaget  var  altsaa  tabt,  og  intet  Under,  thi  Modstanderne  var 
mandsstærke.  De  havde  Hans  Mikkelsen  i  Ledtog  med  sig.  Og 
skaanselsløst  forfulgte  de  Sejren.  Det  er  altid  svært  for  et  Barn 
at  faa  et  Afslag  som  dette,  men  det  synes  en  haard  Fremgangs- 
maade  af  de  foresatte  at  forlange  det  næste  Skridt,  som  man  nu 
krævede  af  Christian  den  Fjerde.  Den  følgende  Dag,  den  25de 
April,  fik  han  opgivet  hvad  hans  Brev  denne  Gang  skulde  inde- 
holde, nemlig  —  et  Afslag  paa  hans  egen  Anmodning.  Det  var 

næppe  en  simpel  Oversættelse  af  Hak  UlFstands  danske  Svar, 
som  man  forlangte.  Stilens  Indhold  synes  at  tyde  paa,  at  Mis- 
dæderen selv  har  maattet  sammensætte  Begrundelsen  af  sin 
egen  Dom.  Læseren  kan  selv  danne  sig  sin  Mening;  Stilen  lyder 
saaledes: 

„Ved  Dit  Bud  er  jeg  bleven  underrettet  om  Dit  Forslag,  med 
det  første  at  sætte  over  til  Øen  Hveen.  Din  Grund  er  navnlig 
den,  at  Du  nu  anser  Tidspunktet  for  belejligt  til  denne  Rejse, 
desuden  anfører  Du  mange  andre  Grunde.  Jeg  maa 
ganske  vist  tilstaa  med  Dig,  at  Aarstiden  er  ret  behagelig,  og  at 
Vejret  lader  til  at  ville  holde  sig;  men  Din  Plan  mishager  mig 
dog  paa  Grund  af  den  Fare,  der  er  forbunden  dermed.  Thi  April 
Maaned,  som  vi  nu  er  i,  plejer  at  have  meget  omskiftelig  Vind, 
hvoraf  ofte  opstaar  farlige  Uvejr.  Jeg  maa  derfor  anmode  Dig 
om  at  opsætte  denne  Rejse  til  en  anden  Tid.  —  Frederiksborg, 
den  25de  April  1592." 

Hvis  ikke  Svaret  har  været  lidt  kejtet  affattet  fra  Hak  Ulfstands 
Side,  men  det  virkelig  er  sat  i  Stil  af  Christian  den  Fjerde,  synes 
det  at  vidne  om,  at  han  selv  under  saa  ugunstige  Vilkaar  ikke 
har  opgivet  Kampen.  Disse  Udtryk:  „Desuden  anfører  Du 
mange  andre  Grunde"  —  hvor  man  uvilkaarlig  kommer  til 
at  fortsætte,  „som  er  meget  vægtige  og  som  jeg  derfor  ikke  kan 
gendrive",  eller  noget  lignende  —  er  ligesom  et  halvskjult  Tegn 
paa  fortsat  Trods,  en  Udtalelse  saa  aaben,  som  Omstændighederne 
tillod,  om  at  han  endnu  ikke  havde  strøget  Flaget. 

Hvis  Hak  Ulfstand  og  de  andre  hermed  troede  Sagen  afgjort, 
tog  de  imidlertid  mærkelig  fejl.  Vanskelighederne  havde  blot 
forøget  Prinsens  Lyst,  Modstanden  skærpede  hans  Evne  til  at 
vælge  de  rette  Midler.  Da  alt  andet  svigtede,  greb  han  til  en 
Udvej,  der  vistnok  kom  Fjenden  ligesaa  uventet  som  ubelejlig, 
at  skrive  direkte  til  Kansler  Niels  Kaas.  Den  27de  April  kunde 
han  triumferende  indføre  i  sin  Stilebog  (Fig.  78): 

„Højærværdige  Hr.  Kansler!  min  med  Rette  elskte  Ven!  Jeg 
tvivler  ikke  om,  at  Du  endnu  har  i  frisk  Minde  vor  Samtale  fra 
vor  sidste  Sammenkomst,  da  Du  fulgte  mig  hid  fra  Kobenhavn. 
Blandt  andet  ytrede  jeg  da  min  Længsel  efter  en  Gang  at  gøre 

Fig.  78.  En  Side  af  Christian  IV's  latinske  Stilebog  1592,  indeholdende  et  Brev  til 

Niels  Kaas.  Linie  2  og  9  ses  rettede  Fejl. 

(Rigsarkivet.) 

en  Lysttur  til  Øen  Hveen  for  at  komme  sammen  med  den  vel- 
byrdige Mand,  Tyge  Brahe,  og  nærved  betragte  alle  de  herlige 
og  kunstfærdige  Bygninger,  som  han  dér  har  opført.  Jeg  mær- 
kede den  Gang  noksom,  at  mit  Forsæt  vandt  Dit  Bifald,  særligt 
fordi  det  med  Lethed  lod  sig  udføre  fra  dette  Sted  og  paa  denne 
Aarstid.  Det  ligger  mig  derfor  meget  paa  Sinde  at  erfare,  paa 
hvilken  Dag  Du  mener,  at  denne  Rejse  bedst  lader  sig  foretage, 
samt  om  Du  ikke  selv  vil  ledsage  mig,  hvad  der  vilde  være  mig 
allerkærest.  —  Jeg  ønsker  Dig  af  Hjertet  i  Guds  Varetægt.  Lev 
vel!  Frederiksborg,  den  27de  April  1592." 

Det  var  en  Trumf,  som  hverken  Hak  Ulfstand  eller  Hans 
Mikkelsen  kunde  stikke.  De  kunde  ikke  hindre  Christian  den 
Fjerde  i  at  sende  sit  Bud  til  Kansleren.  Og  hvad  Svar  der  kunde 
ventes  fra  den  Kant,  var  ikke  tvivlsomt.  Det  fremgik  jo  tilstrække- 
ligt af  Brevet,  at  det  nok  egentlig  var  Kansleren,  som  havde  sat 
alt  dette  om  Tyge  Brahe  og  Hveen  i  Prinsen.  Der  var  endnu 
den  Mulighed  tilbage:  trods  Kanslerens  Tilladelse  alligevel  at 
forbyde  Prinsen  Turen.  Men  hertil  manglede  Hak  Ulfstand 
Mod  og  Hans  Mikkelsen  Magt.  Og  naar  alt  kom  til  alt,  var  den 
hele  Sag  jo  dog  for  ubetydelig  til  at  gøre  saa  store  Ophævelser 
over.  Altsaa  med  Brevets  Afsendelse  var  Sagens  Udfald  givet, 
og  det  har  sikkert  været  Christian  den  Fjerde  en  Tilfredsstillelse 
ovenpaa  den  sidste  ydmygende  Stil  nu  at  se  Hans  Mikkelsen 
nødt  til  at  maatte  pynte  paa  Latinen  i  Brevet  til  Niels  Kaas. 

Fangen  skulde  frigives.  Men  endnu  befandt  han  sig  i  deres 
Magt.  Hverken  Hak  Ulfstand  eller  Hans  Mikkelsen  var  vistnok 
synderligt  blidt  stemte  mod  ham  ovenpaa  det  Puds,  han  havde 
spillet  dem.  Hans  Mikkelsen,  der  var  mest  om  ham,  havde  rigest 
Lejlighed  til  at  give  denne  Stemning  Luft.  Han  valgte  den  Form, 
der  ligger  nærmest  ved  Haanden  for  en  Lærer,  og  hvorved  man 
kan  undskylde  sig  med,  at  selve  Straffen  medfører  et  Gode  for 
Lærlingen:  han  gav  Prinsen  mere  end  sædvanligt  at  bestille. 
Det  lader  til,  at  dette  Middel  har  været  oftere  anvendt  i  disse 
Dage  som  Modgift  mod  Rejselysten,  og  Kuren  er  næppe  bleven 
lemfældigere  nu,  da  Faren  var  overhængende.  Dette  Middel 
havde  tillige  den  store  Fordel,  at  her  var  ingen  ydre  Indgriben 

mulig.  Om  Prinsen  i  denne  Anledning  skulde  søge  Hjælp  hos 
Niels  Kaas,  vilde  han  sikkert  ikke  finde  Medhold. 

Christian  den  Fjerde  var  imidlertid  ikke  raadvild.  De  sidste 
Dages  Felttog  havde  anvist  ham  Vejen,  og  den  næste  Dag  forelagde 
han  Hans  Mikkelsen  en  Stil,  hvori  han  tog  til  Genmæle  mod  den 
nye  Form  for  Forfølgelse.  Stilen  var  som  sædvanlig  i  Brevform  og 
rettet  til  en  Ven,  der  havde  skrevet  ham  til.  „Jeg  vilde  forlængst 
have  besvaret  Dit  Brev",  hedder  det,  „men  lige  siden  jeg  har  mod- 
taget det,  har  jeg  faaet  saa  meget  af  forskellig  Slags  at  tage  vare, 
at  der  knap  er  blevet  levnet  mig  Tid  til  at  spise  min  Frokost  og 
Middagsmad  i  Ro.  Det  gaar  i  den  senere  Tid  hyppigt,  næsten 
dagligt  paa.  Men  saa  snart  jeg  er  bleven  fri  for  den  Ulempe,  skal 
jeg  gerne  besvare  Din  Anmodning.  Frederiksborg,  den  28de 
April  1592."  Stødet  var  igen  ført  let  og  sikkert.  Hans  Mikkelsen 
kunde  ikke  indvende  noget  mod  Indholdet,  det  hele  svarede  maa- 
ske  blot  til  tænkte  Forhold.  Men  desuagtet  kunde  det  dog  muligt 
skaffe  ham  en  Advarsel  mod  altfor  stor  Nidkærhed  og  virke 
fuldt  saa  godt  som  en  Klage,  naar  Stilebogen  blev  forelagt  Niels 
Kaas  til  Gennemsyn. 

Kanslerens  Svar  lod  ikke  længe  vente  paa  sig,  senest  den  29de 
April  maa  det  være  kommet  til  Frederiksborg.  Det  varsom  man 
kunde  forudsige  det,  Prinsen  fik  Lov  til  Turen.  Stor  var  Chri- 
stian den  Fjerdes  Glæde,  da  han  den  næste  Dag  drog  fra  Frede- 
riksborg, og  Rejsen  gik  ned  mod  Sundet,  hvor  Skibet  ventede 
ham  for  at  føre  ham  over.  Alle  Genvordighederne  var  sikkert 
glemte,  og  han  jublede  ved  Tanken  om  alt  det  vidunderlige,  han 
skulde  faa  at  se. 


4 

Men  det  var,  som  om  en  ond  Stjerne  hvilede  over  det  hele 
Togt.  Saa  nær  ved  Maalet,  skulde  det  endnu  en  Gang  glippe. 
Næppe  var  man  nemlig  kommen  ned  til  Kysten,  førend  der 
landede  en  Baad  fra  Hveen  med  Bud  fra  Tyge  Brahe.  Den  be- 
tænksomme   Niels  Kaas    havde   i  Tide  underrettet   ham   om 

Prinsens  forestaaende  Besøg,  og  Budet  —  en  af  hans  Disciple 
—  bragte  nu  den  sørgelige  Besked,  at  hvor  kærkommen  end 
den  unge  Konges  Ankomst  vilde  være  ham,  saa  ansaa  han  det 
dog  for  sin  Pligt  forud  at  meddele,  at  der  havde  vist  sig  nogle 
Tilfælde  af  Pest  paa  Øen.  Dette  var  afgørende.  Under  slige  For- 
hold turde  ingen  paatage  sig  det  Ansvar  at  føre  den  høje  Gæst 
derover.  Som  en  svag  Erstatning  fik  han  Lov  til  at  blive  Natten 
over  ved  Kysten,  men  næste  Dag  vendte  han  atter,  ovenpaa  sin 
Skuffelse,  tilbage  til  Frederiksborg  ^ 

Han  var  imidlertid  ikke  den,  der  længe  opgav  Modet.  Allerede 
Dagen  efter  mandede  han  sig  op,  og  vel  for  at  vise  Hans  Mik- 
kelsen, hvor  lidt  nær  han  tog  sig  det  hele,  gav  han  i  sin  Stilebog 
en  Fremstilling  af  Sagen,  holdt  i  en  overlegen  Tone  og  med 
elegante  latinske  Vendinger.  „Jeg  var  allerede  helt  færdig  til 
Rejsen,  men  saa  hørte  jeg,  at  der  herskede  farlige  Sygdomme 
derovre,  og  vendte  straks  næste  Dag  her  tilbage.  Jeg  holdt  nem- 
lig for,  at  det  var  bedre  at  opsætte  Turen  til  en  belejligere  Stund, 
hvor  den  kunde  foretages  med  større  Fornøjelse  og  mindre  Fare, 
og  naar  Havet  tillige  er  roligt,  som  jeg  haaber  vil  være  Tilfældet 
i  Juni  Maaned  ,  .  .  ." 

Med  dette  truende  Slutnings- Plaf  var  Sagen  foreløbig  til 
Ende.  Ved  et  lykkeligt  Tilfælde  havde  Hak  Ulfstand  og  Hans 
Mikkelsen  endt  med  at  sejre,  og,  hvad  der  var  ligesaa  vigtigt, 
de  havde  tillige  vundet  Tid.  Truslen  om  Juni  Maaned  kunde  de 
tage  med  en  vis  Ro.  Inden  da  kunde  meget  være  anderledes. 
Blev  Prinsens  Beslutning  end  den  samme,  vilde  rimeligvis  hans 
Opholdssted  dog  være  forandret. 

Midt  i  Maj  kaldtes  Christian  den  Fjerde  til  København.  Da 
han  i  Juni  Maaned  atter  skulde  forlade  Hovedstaden,  havde  han 
haabet,  at  Frederiksborg  paany  maatte  blive  valgt  til  hans  Op- 
holdssted, det  eneste  Slot,  hvorfra  Turen  til  Hveen  lod  sig  ud- 
føre. Af  mange  Grunde  ønskede  man  nemlig  ikke  at  lade  ham 
bo  paa  det  udsatte  Kronborg.  Men  som  Rejsen  alt  var  bestemt 
til  Frederiksborg,  kom  der  Efterretning  om,  at  Luften  derude 
var  fyldt  med  Smitstof,  mange  var  blevne  angrebne  af  Pesten, 
og  en  Del  pludselige  Dødsfald  indtrufne.   Det  var  altsaa  ikke 

noget  Sted  at  sende  Prinsen  tiP.  Nu  syntes  der  kun  at  kunne 
være  Tale  om,  for  saa  vidt  han  overhovedet  skulde  blive  paa 
Sjælland,  at  lade  ham  drage  til  Antvorskov  eller  det  forfaldne 
Kalundborg  Slot,  begge  to  Punkter,  hvorfra  en  Hveens-Tur  for- 
bød sig  selv. 

Men  —  var  det  muligt,  Niels  Kaas  der  havde  en  Finger  med 
i  Spillet?  —  med  eet  blev  der  gjort  gældende  paa  højeste  Ste- 
der, om  man  ikke  denne  ene  Gang  burde  gøre  en  Undtagelse 
og  lade  Prinsen  for  en  kort  Tid  bo  ikke  paa  et  Slot,  men  paa 
en  simpel  Herregaard.  Det  var  heldigst,  om  han  var  i  Nærheden 
af  København.  Søluft  vilde  sikkert  være  ham  gavnlig.  Hvad  om 
man  valgte  den  kongelige  Gaard  i  Hørsholm  til  hans  Opholds- 
sted? Trods  Bruddet  paa  Reglen  blev  Beslutningen  tagen.  Chri- 
stian den  Fjerde  skulde  være  paa  Hørsholm  en  Maanedstid  til 
midt  i  Juli,  thi  saa  var  hans  Nærværelse  paa  Antvorskov  aldeles 
nødvendig,  naar  det  holstenske  Brudetog  skulde  her  igennem 
Landet  til  Sverige,  og  saavel  Christian  den  Fjerde  som  Dron- 
ning Sophia  være  til  Stede,  for  kongeligt  at  modtage  de  Gottorp- 
ske Slægtninge. 

Saa  nær  havde  Christian  den  Fjerde  ikke  længe  været  ved 
sine  Ønskers  Maal.  I  Juni  Maaned  og  paa  Hørsholm,  alt  var 
som  lagt  til  Rette.  Og  skulde  han  have  glemt  sin  Beslutning,  var 
et  Syn  ud  over  Søen  nok  til  at  minde  ham  derom.  Her  var  gode 
Raad  dyre  for  Modstanderne  af  Hveens-Turen.  Til  Gengæld 
udfoldede  de  en  Snildhed,  der  gjorde  deres  Menneskekundskab 
Ære.  Forrige  Gang  havde  man  valgt  den  Fremgangsmaade  at 
overlæsse  Prinsen  med  Arbejde;  denne  Gang  gik  man  den  mod- 
satte Vej.  Christian  den  Fjerde  havde  stedse  været  en  stor  Ynder 
af  Ridning.  Lige  fra  den  Dag,  da  han  som  en  syvaars  Purk  for 
første  Gang  havde  været  paa  en  Hest  ovre  paa  Dronningborg, 
hvor  Frederik  den  Anden  just  havde  holdt  Mønstring  over  sin 
Adel  og  til  fælles  Moro  endt  med  at  lade  ogsaa  ham  forsøge  sig^ 
havde  Ridning  udgjort  en  af  hans  Hovedfornøjelser.  Men  efter 
Faderens  Død  blev  den  ham  kun  sjældent  forundt.  Hans  Mik- 
kelsen kunde  ikke  selv  ride  og  vilde  ikke  tabe  sin  Lærling  af 
Sigte.  Hvad  om  hans  Moder  Dronning  Sophia  faldt  paa  at  fore- 

slaa  at  ride  en  Tur  med  ham  og  paa  Vejen  fyldte  ham  med 
Lærdomme,  som  Hans  Mikkelsen  bagefter  kunde  bruge  Maa- 
neder  om  at  faa  pillet  ud  igen!  Følgen  blev,  at  Hans  Mikkelsen 
forbød  ham  denne  Idræt.  Og  Forbudet  blev  overholdt,  trods 
Bedstefaderens  Forestillinger,  Moderens  Klager  og  Christian 
den  Fjerdes  Knurren.  Men  nu  var  Dronningen  udenlands.  Prin- 
sen trængte  til  Bevægelse,  og  der  var  jo  Mulighed  for,  at  han 
ved  pludselig  at  faa  Lov  til  at  tumle  sig  til  Hest,  skulde  for  en 
Stund  gaa  op  i  denne  Tilbøjelighed  og  glemme  Flyvegrillen  med 
Hensyn  til  Hveen.  Tilladelsen  blev  da  given.  Først  øvede  han 
sig  paa  Gaardspladsen,  og  siden  red  han  daglig  nok  saa  strunk 
sin  Tur  ud  i  Markerne  ved  Hørsholm  ^ 

Det  slog  godt  an.  Prinsen  talte  ikke  et  Ord  om  Hveen.  Men 
han  maatte  holdes  mere  i  Aande.  Hak  Ulfstand  sendte  en  bruns- 
vigsk  Guldsmed,  som  just  var  kommen  til  Hovedstaden,  ud  til 
Hørsholm  med  alle  sine  Smykker.  Det  var  noget,  som  kunde 
stikke  et  Barn  i  Øjnene.  Christian  den  Fjerde  fik  Lov  til  at  ud- 
vælge sig  den  Ting,  som  han  syntes  bedst  om;  saa  kunde  han  bag- 
efterskrive  til  Hak  Ulfstand  og  bede  ham  afkøbe  Guldsmeden  den. 
Efter  lang  Søgen  valgte  han  sig  et  prægtigt  Hattebaand  med  til- 
hørende Ædelstens-Spænde,  og  skrev  saa  straks  til  Hovmeste- 
ren om  at  skynde  sig  at  købe  det,  at  ingen  skulde  komme  ham 
i  Forkøbet.  Men  Hak  Ulfstand  tog  desværre  fejl  og  skaffede  kun 
Hattebaandet,  ikke  Spændet  med.  Der  maatte  da  skrives  paany. 
Prinsen  var  meget  urolig  for,  om  det  vilde  lykkes  at  faa  det. 
Dagene  gik,  og  det  varede  længe,  førend  det  ønskede  Klenodie 
endelig  kom^. 

Saaledes  spandt  man  Tiden  ud.  Juni  Maaned  var  allerede  for- 
løben. Endnu  intet  om  Hveen.  Havde  Christian  den  Fjerde 
glemt  det,  eller  var  han  lun  nok  til  først  at  nyde  Erstatningerne, 
og  siden  fordre  Sagen  selv?  Ingen  veed  det.  Men  en  skøn  Dag, 
da  Opholdet  paa  Hørsholm  alt  lakkede  mod  Enden,  meddelte 
han,  at  nu  agtede  han  at  aflægge  Besøget  hos  Tyge  Brahe. 

Al  Modstand  var  unyttig.  Tilladelsen  eller  Befalingen  var  jo 
given  fra  Niels  Kaas.  Tyge  Brahe  var  hjemme.  Paa  Forespørg- 
sel om  Sundheds -Tilstanden  paa  Øen  svarede  han  med  en 

Indbydelse.  Ingen  Pest  i  Rungsted;  ikke  saa  meget  som  en 
Smule  Uvejr  at  bruge  til  Paaskud.  Turen  maatte  gøres.  Det 
eneste  lille  Lysglimt  var,  at  Kansleren  var  saa  ophængt  med 
Forretninger,  at  han  ikke  kunde  faa  Tid  til  at  ledsage  Prinsen. 
Havde  Niels  Kaas  skulde  været  med,  kunde  man  haft  Grund 
til  at  befrygte  et  længere  Ophold,  mindst  en  Nat  eller  to,  for  at 
Christian  den  Fjerde  kunde  være  med  at  anstille  Observationer. 
Nu  havde  man  dog  Magt  til  at  spise  Besøget  af  med  det  mindst 
mulige.  Af  de  tilforordnede  Ledsagere  vilde  ingen  gøre  Ind- 
vendinger. Admiralen  Peder  Munk  var  for  ærlig  til  at  ane 
Uraad;  Jørgen  Rosenkrans  hang  for  meget  i  Formerne  til  ikke 
at  finde,  at  en  kort  Visit  var  nok;  og  Hak  Ulfstand  skulde  næppe 
forlænge  Besøget. 


5 

Mandag  Morgen  den  3.  Juli  1592  gik  da  Christian  den  Fjerde 
og  hans  tre  Regeringsraader  tilligemed  en  hel  Del  Hoffolk  om- 
bord ved  Rungsted  for  at  begive  sig  til  Hveen.  Det  er  dejte  Be- 
søg, som,  skøndt  mærkeligt  nok  i  og  for  sig,  tillige  har  faaet  en 
ufortjent  Berømmelse  i  Folkemunde.  Sagnet  har  nemlig  udledt 
Christoffer  Valkendorfs  Fjendskab  mod  Tyge  Brahe  herfra  og 
vidst  at  udmale,  hvorledes  Valkendorf  sparkede  til  hans  store, 
engelske  Hund,  saa  at  Tyge  Brahe  brugte  Mund,  hvad  aldrig 
glemtes.  Sagnet  har  Uret.  Valkendorf  var  ikke  engang  med  paa 
Turene  Men  desværre  for  Tyge  Brahe,  man  behøvede  ikke  at 
begive  sig  til  Hveen  for  at  blive  hans  Uven. 

Vejret  var  prægtigt,  Havet  kun  kruset  af  en  svag  Sydvest, 
Himlen  klar.  Skibet  gled  let  hen  ad  Bølgerne,  og  Christian  den 
Fjerde  kunde  ret  nyde  Turen.  Skøndt  Eftertiden  har  villet  vide 
bedre  Besked,  var  han  som  Barn  uvant  med  at  sejle.  Han  havde 
ikke  anden  Øvelse  end  den,  der  fulgte  af  en  Gang  eller  to  om 
Aaret  at  passere  Bælterne.  Det  var  efter  Datidens  Begreber 
Forkundskaber  nok;  mangen  Adelsmand,  som  meldte  sig  til  Sø- 
tjenesten,  havde  ikke  større  og  blev  dog  en  flink  Skibshøveds- 


Christian  den  Fjerdes  Besøg  hos  Tyge  Brahe  179 

mand.  Men  det  var  ganske  vist  noget  andet  den  Gang  at  passere 
Bælterne  end  nu.  Og  det  maa  erindres,  at  paa  Orlogsskibe  var 
Høvedsmanden  og  den  søkyndige  —  Skipperen,  som  han  kald- 
tes —  to  forskellige  Personer.  Først  han,  der  nu  sad  her  som 
Barn,  skulde  i  sin  Tid  vise,  at  det  var  bedst,  naar  de  forenedes 
i  samme. 

De  havde  Solen  imod  sig,  saa  selv  om  man  kiggede  under 
Sejlet,  kunde  man  kun  utydeligt  skelne  Uranienborg  og  Klin- 
terne paa  Hveen.  Øjet  søgte  da  naturligt  hvad  der  laa  nærmere, 
og  Christian  den  Fjerde  var  sikkert  lutter  Agtpaagivenhed  for 
alt,  hvad  der  foregik  paa  Skibet.  Ingen  kunde  give  ham  bedre 
Besked  end  Peder  Munk,  og  det  har  vistnok  været  med  en 
Blanding  af  Stolthed  og  Glæde,  at  Rigens-Admiral  tilfredsstillede 
sin  unge  Herres  Videbegærlighed.  Begge  var  de  i  deres  Element, 
og  hvis  ikke  Jørgen  Rosenkrans's  forretningsmæssige  Alvor  og 
Hak  Ulfstands  Ærgrelse  over  Turen  har  hindret  dem  i  at  se, 
maa  Synet  af  Tronarvingen  have  fyldt  dem  med  glade  Forhaab- 
ninger.  Thi  lovende  saa  han  ud,  som  han  sad  der  i  den  snævre 
Trøje  med  den  lille  Kappe  løst  over  Skuldren  og  Pibekraven 
tæt  om  de  friske,  røde  Kinder.  Der  var  Liv  i  Øjet,  barnlig  God- 
hed parret  med  Kløgt  i  Udtrykket,  og  en  vis  moden  Sikkerhed 
og  Kraft  over  Ansigtets  Træk,  som  over  den  hele  Figur.  Hans 
ungdommelige  Ydre  traadte  endnu  stærkere  frem  mellem  de  tre 
graahærdede  Mænd,  blandt  hvilke  han  sad;  det  var  som  den 
unge,  frembrydende  Vaar  mellem  gamle,  afbladede  Stammer. 
Havde  de  kunnet  løfte  Fremtidens  Slør,  skulde  de  set,  at  han 
heller  ikke  vanslægtede:  Han  bleven  større  lovkyndig  end  Jør- 
gen Rosenkrans,  en  bedre  Ryttergeneral  end  Hak  Ulfstand,  en 
berømtere  Admiral  end  Peder  Munk.  Skade,  at  han  ikke  som 
de  fik  en  Herre  over  sig  som  Frederik  den  Anden. 

Fra  Uranienborg  havde  man  for  længst  holdt  Udkig  med  de 
sejlende,  og  Tyge  Brahe  var  ved  Landingsstedet,  da  Skibet  nær- 
mede sig.  Med  ærbødig  Bøjning  hjalp  han  sin  unge  Herre  op  af 
Baaden  og  ledsagede  ham  langs  Møllebækken  op  mellem  Klin- 
terne (Fig.  79).  De  andre  Herrer  fik  hjælpe  sig  selv.  Christian 
den  Fjerde  var  Hovedpersonen.  Om  Jørgen  Rosenkrans  viste 


Christian  den  Fjerdes  Besøg  hos  Tyge  Brahe 


181 


bevaagen  Overlegenhed  eller  Hak  Ulfstand  var  spansk,  undgik 
maaske  ganske  Værtens  Opmærksomhed.  Endnu  havde  man 
kun  set  Set.  Ibs  Kirke,  hvis  hvide  Mure  var  synlige  fra  Søen, 
Papirmøllen  ved  Bækken  havde  man  passeret,  men  videre  Ud- 
sigt skjultes  af  Bakkerne,  mellem  hvilke  man  steg  op  langs 
Bækkens  Slyngninger.   Med  eet  blev  Blikket  frit.   Der  laa  det. 


Fig.  80.   Uranienborg  med  Have,  Havemur,  Portbygninger  og  Lysthuse. 
(Efter  Tegningen  i  Tyge  Brahes  „Astron.  instaur.  mechanica".) 

det  prægtige  Uranienborg,  lige  foran  En,  mægtigt,  frit,  beher- 
skende alle  Omgivelser  (Fig.  80).  Indtrykket  var  storartet.  Over 
den  høje  Havemur,  der  med  sine  forsvarlige  Masser  og  udbuede 
Bastioner  gav  det  hele  Præg  af  en  Fæstning,  hævede  Midter- 
bygningen  sig  rødligt,  kraftigt  og  let.  Over  den  hvælvede  sig 
atter  den  mægtige  Kuppel,  som  foroven  afsluttedes  i  en  turban- 
lignende  Figur,  hvis  Diadem,  den  lueforgyldte  Pegasus,  glim- 
rende i  Sollyset,  syntes  at  ville  stige  højere  endnu  og  svinge  sig 

op  i  selve  den  blaa  Himmel.  Rundt  om  løb  Sandstens-Baand, 
Rækværker  og  Gallerier.  I  Ly  af  Hovedkuplen  klyngede  sig 
Altaner,  Smaakupler  og  Spir  i  sær  fantastisk  Blanding,  og  om 
det  solbelyste  hele  flød,  sitrende  for  Øjet,  den  varme,  dirrende 
Sommerluft. 

Intet  Under,  om  Christian  den  Fjerde  uvilkaarligt  er  standset, 
greben  af  Synet.  Og  Tyge  Brahe  har  sikkert  ladet  ham  have 
Ro,  den  unge  Konges  Tavshed  talte  lydeligere  til  Mesterens 
Pris  end  mange  Ord.  Et  saadant  Syn  vakte  imidlertid  kun  for- 
øget Lyst  til  at  komme  nærmere,  og  snart  stod  de  ved  den  høje 
Mur,  der  som  en  vældig  Firkant  holdt  Vagt  om  det  hele.  Port- 
hundene i  Vagthuset  over  Indgangen  havde  længe  iagttaget  dem 
og  givet  Hals,  og  medens  Doggerne  gøende  sled  i  Lænkerne 
foroven,  traadte  Tyge  Brahe  og  hans  Ledsagere  ind  ad  Porten, 
der  dannede  det  vestlige  Hjørne  af  Fæstningsfirkanten.  En  snor- 
lige Vej  førte  hen  til  Hovedbygningen.  Paa  begge  Sider  skilte 
Stakittet  Vejen  fra  Haven.  Først  passerede  man  Frugttræernes 
Bælte,  lutter  udsøgte,  kraftige  Eksemplarer,  hvortil  Kærnerne 
var  forskrevne  rundt  om  fra  Evropa.  Saa  kom  Blomsterhaven. 
Roser,  Lavendler,  Gyldenlak,  Levkøjer  og  mange  ukendte 
Vækster  stod  dér  plantede  i  regelrette,  matematiske  Figurer,  og 
en  næsten  bedøvende  Duft  strømmede  de  ankommende  i  Møde. 
Thi  alting  trivedes  mærkeligt  her,  skærmet  mod  Vind  af  de  høje 
Mure  og  plejet  af  Tyge  Brahes  kyndige  Haand. 

Endelig  naaede  man  den  aabne  Plads  foran  Hovedbygningen 
(Fig.  81).  Endnu  et  langt  Blik  paa  den  vidunderlige  Bygning, 
paa  Porfyrtavlen  ved  Fodstykket,  paa  Obeliskerne  paa  Hjør- 
nerne, de  forunderlige  tykke  Taarne  ved  Siderne,  som  Have- 
muren før  havde  skjult,  de  mindre  Udbygninger,  der  som  talrige 
Dueslag  kun  hvilende  paa  en  Søjle,  men  bredende  sig  foroven 
sluttede  sig  til  det  øvrige,  et  sidste  Blik  op  til  Pegasussen  for- 
oven for  at  maale  Husets  Højde,  og  man  traadte  ind  i  den  svale 
Forhal. 

Efter  at  Velkomst-Høflighederne  var  til  Ende,  der  efter  Da- 
tidens Skik  foregik,  saa  snart  man  havde  betraadt  Husets  Tær- 
skel, og  —  hvis  man  iagttog  fineste  Hofskik  —  bestod  i,  at  der 

blev  heldt  Vand  over  den  høje  Gæst's  Hænder  i  et  Sølvbæk- 
ken, hvorpaa  Værten  bød  ham  Velkommen  med  et  Bæger  Vin, 
begav  Selskabet  sig  ind  i  de  ventende  Stuer.  Tiden  var  kun  knapt 
tilmaalt,  thi  ifølge  Bestemmelsen  skulde  man  være  tilbage  i 
Hørsholm  igen  tidlig  paa  Eftermiddagen.  Skøndt  Beretningerne 
tier,  tør  man  derfor  vistnok  dristigt  slutte,  at  Christian  den 
Fjerde  snart  har  ytret  Ønsket  om  at  blive  ført  omkring  og  vist 


Kig.  81.   Uranienborg,  opført  af  Tyge  Brahe  15/6  —  80. 

Mærkværdighederne,  et  Ønske,  der  var  ligesaa  naturligt  som 
vel  set  paa  Uranienborg. 

Thi  der  var  meget  at  se.  Først  det  kunstige  Springvand  i 
Bygningens  Midterhal,  hvor  Vandet  ved  et  Trykværk  ledtes 
hen  fra  Kælderen,  og  Hovedfiguren  sattes  i  Bevægelse  ved  en 
hemmelig  Mekanisme,  saa  at  den  drejede  sig  om,  samtidigt  med 
at  den  sprøjtede  et  Væld  af  Straaler  op  ad  og  ud  til  Siderne. 
Saa  var  der  Laboratoriet  i  Kælderen  med  de  16  Ovne  og  Glas- 
pusteriet tillige  (Fig.  82).  Der  var  alle  de  mange  Værelser, 
Gæstekamre  i  Stuen  og  Stadsestuer  foroven  med  deres  mange- 
farvede Ruder  og  hemmelighedsfulde  Belysning,  med  de  sjældne 

Malerier,  Broncefigurer,  Indskrifter  paa  Væggene  og  de  skjulte 
Spilledaaser,  som  overalt  var  satte  i  Gang  og  fortryllede  de  ind- 
trædende med  uforklarlige  Toner.  Der  var  Kuppelstuen  øverst 
oppe,  hvor  en  Viser  under  Loftet  viste  Tiden  paa  Dagen,  og  en 
anden  Vindens  Retning,  alt  som  den  drejedes  af  den  gyldne 
Pegasus  foroven.  Der  varden  dejlige  Riddersal,  „Sommerstuen", 


Fig.  82.   Indblik  i  Kælderne  under  Uranienborg. 
(Efter  et  Billed  i  Tyge  Brahes:   „Astron,  instaur,  mechanica".) 

som  den  kaldtes,  hvor  Løvværk  og  Blomsterlænker  slyngede 
sig  yppigt  om  Væg  og  Loft  i  det  herligste  Arbejde,  og  fra  hvis 
Vinduer  man  nød  den  prægtige  Udsigt  til  Sjællands  Kyst  over 
den  Del  af  Sundet,  som  Skibene  passerede.  Der  var  alle  Obser- 
vatorierne foroven  i  „Dueslagenes"  spidse  Tage,  uden  om  hvilke 
Altaner  og  Gallerier  vildsomt  snoede  sig.  Der  var  endelig  først 
og  fremmest  Uranienborgs  allerhelligste,  Biblioteks-Værelset  i 
det  runde,  sydlige  Taarn,   hvor  Naturmærkværdigheder,   Fo« 

lianter,  Instrumenter,  Globusser  og  Selvbevægere  af  alle  Slags 
fyldte  Vægge,  Murfordybninger  og  Borde,  og  hver  paa  sin  Vis 
bar  Vidne  om  Ejerens  Snille. 
I  denne  Stue  gjorde  Toget 
en  længere  Standsning.  Det 
var  ikke  saa  meget  den  store, 
mandshøje  Globus  i  Midten, 
som  tiltrak  sig  Opmærksom- 
heden, skjøndt  den  vel  havde 
fortjent  det,  thi  det  var  Tyge 
Brahes  Hovedværk.  Paa  den 
angav  han  Fiksstjernernes  ind- 
byrdes Afstand,  efterhaanden 
som  han  beregnede  dem.  Før 
Aarhundredet  var  omme,  hav- 
de han  naaet  til  at  indgrave 
1000  Fiksstjerner  derpaa.  Ud- 
byttet af  et  Livs  Arbejde.  Men 
det,  der  nu  fordunklede  den, 
var  en  mindre,  lueforgyldt 
Globus,  som  ganske  fængslede 
Prinsen  og  med  ham  det  øv- 
rige Selskab.  Den  var  saa 
sindrigt  dannet,  at  den,  be- 
væget ved  en  hemmelig  Me- 
kanisme, paa  een  Gang  gengav 
Stjernehimlens  daglige  Om- 
drejning, Solens  Løb  og  Maa- 
nens  Omskiftelser  lige  fra 
Fuldmaane  til  Nymaane.  Da 
Tyge  Brahe  bemærkede  sin 
unge  Herres  Beundring  for  dette  kunstige  Værk,  bad  han  op- 
mærksomt Prinsen  modtage  den  som  Gave  til  Minde  om  sit 
Besøg  paa  Hveen.  Med  Glæde  tog  Christian  den  Fjerde  (Fig.  83) 
derimod,  og  bad  til  Gengæld  Tyge  Brahe  om  ogsaa  at  modtage 
en  Gave  af  ham,  hvorpaa  han  hængte  en  kostelig  Guldkæde  af 


Fig.  83.  Christian  IV  som  Barn. 

(Tegning  af  Magnus  Petersen  efler  Hans  Kniepers 

Tapet  i  Nationalmuseet.) 

samme  Slags,  som  han  selv  plejede  at  bære  og  forsynet  med 
hans  Portræt,  om  Halsen  paa  sin  overraskede  Vært. 

For  at  forstaa  dette  Optrin  maa  vi  erindre,  at  en  slig  Kæde 
havde  en  anden  Værdi  end  den,  som  dens  Vægt,  Udførelse  og 
Omstændighederne  ved  dens  Modtagelse  gav  den.  Den  svarede 
til  vor  Tids  højeste  Ridderordener  og  var,  saaledes  som  den  her 
blev  givet  af  Kongens  egen  Haand,  i  samme  Arbejde  som  hans 
egen,  og  ledsaget  af  hans  Portræt  —  lutter  Biomstændigheder, 
som  man  den  Gang  nøjagtig  mærkede  sig^  —  en  af  de  højeste 
Udmærkelser,  som  overhovedet  kunde  blive  en  Undersaat  til 
Del.  Af  de  tilstedeværende  bar,  saa  vidt  vides,  kun  Jørgen  Rosen- 
krans en  lignende.  Hverken  Peder  Munk  eller  Hak  Ulfstand, 
der  dog  begge  i  Egenskab  af  Regeringsraader  var  naaede  saa 
højt,  som  det  overhovedet  var  muligt  for  en  Undersaat,  havde 
endnu  erholdt  den,  endsige  da  nogen  af  de  øvrige  tilstede- 
værende Hoffolk.  Det  er  derfor  let  forstaaeligt,  at  denne  Ud- 
mærkelse i  lige  Grad  glædede  Tyge  Brahe  og  vakte  Selskabets 
Forbavselse,  blandet  med  lønligt  Mishag.  Det  var  anden  Gang, 
at  Lensmanden  paa  Hveen  saaledes  var  gaaet  forud  for  andre. 
Da  Frederik  den  Anden  i  sin  Tid  besøgte  Hveen,  var  et  lignende 
Optrin  forefaldet.  Nu  lod  det  til,  at  han  ogsaa  skulde  faa  Sønnen 
i  sit  Garn,  som  han  havde  haft  Faderen.  Det  gik  her,  som  saa 
ofte  ved  slige  Lejligheder,  de,  der  glædede  sig,  var  faa,  de,  der 
ærgrede  sig,  var  mange. 

Endnu  en  lille  Omstændighed  kan  man  ikke  lade  være  at 
lægge  Mærke  til.  Anledningen  til  Naadesbevisningen  syntes 
halvt  tilfældig  og  uventet,  et  kongeligt  Indfald  af  den  unge 
Herre,  som  ikke  for  intet  vilde  modtage  en  Gave  af  en  Under- 
saat. Men  det,  at  en  slig  Kæde  straks  var  ved  Haanden,  at  man 
her  paa  fremmed  Sted  paa  et  Vink  kunde  skaffe,  hvad  der  ellers 
omhyggeligt  gemtes  i  Hvælvingen  paa  Københavns  Slot,  det 
synes  at  røbe  en  hjælpsom  Aand.  Mon  det  ikke  er  Niels  Kaas, 
der  har  gjort  sit  for  Tyge  Brahe  ved  at  medgive  de  rejsende 
Kæden?  At  Værten  paa  en  fin  Maade  burde  betales  for  Op- 
holdet, var  let  at  gøre  dem  begribeligt,  og  netop  Guldkæder  an- 
vendtes af  og  til  til  sligt  Brug.  Men  en  Kæde  som  denne,  det 

Fig.  84.  Stjerneborg,  set  fra  Vest. 
(Tegning  i  Tyge  Brahes  Astron.  instaur.  mechanica.) 

turde   muligt  være  forekommet   selv  Jørgen   Rosenkrans   for 
meget. 

Hvad  der  var  sket,  var  imidlertid  sket,  og  med  sit  nye  Hæ- 
derstegn om  Halsen  førte  Tyge  Brahe  sin  kongelige  Gæst  videre. 
Der  var  meget  at  se  endnu.  Selv  om  man  lod  Papirmøllen,  Bog- 
trykkeriet og  de  andre  Mærk- 
værdigheder fare,  kunde  in- 
gen Gæst  forlade  Hveen, 
uden  at  have  set  Uranien- 
borgs  yngre  Broder,  det  un- 
derjordiske Stjerneborg  (Fig. 
84  og  85).  Toget  vandrede 
da  gennem  Haven  ud  dertil. 
Som  en  uforstaaelig  Bygning 
laa  det  derude  paa  Marken. 
Det  lignede  et  Uranienborg, 
der  endnu  ikke  var  skudt 
helt  op  af  Jorden,   Murene 

...         ,  j.       .  Fig.  85.  Grundplan  af  Stjerneborg. 

var  skjulte,   kun  Kuplerne  og         »Tegning  IJyge  Brahes  Asiron.  instaur.  mechanica.) 

Spirene  ragede  op.  Men  steg  man  ned  ad  den  brede  Stentrappe, 
fik  man  hurtigt  Syn  for,  at  Livet  allerede  rørte  sig  dernede:  de 
samme  storartede  Instrumenter,  som  paa  Uranienborg,  blot  af 
nyere  Konstruktion,  den  samme  brogede  Blanding  af  Destilér- 
Redskaber,  Sekstanter,  Bøger,  Malerier  og  Indskrifter.  Om  det 
saa  var  de  opredte  Senge,  der  indbød  til  Hvile,  hvis  Nattehim- 
len skulde  skuffe  Tyge  Brahe  og  hans  Lærlinge  og  med  eet 
blive  overtrukken,  saa  tydede  de  paa  det  samme,  at  her  som 
hist  herskede  en  rastløs  Flid  ved  Dag  og  ved  Nat. 


6 
Klokken  var  bleven  mange,  og  ovenpaa  disse  Anstrængelser 
kunde  man  nok  trænge  til  lidt  Hvile  og  mere  end  blot  aandelig 
Føde.  Tyge  Brahe  var  Mand  for  at  tilfredsstille  ogsaa  disse 
Krav.  Et  prægtigt  dækket  Bord  ventede  i  Sommerstuen  paa  de 
mødige  Gæster,  og  Synet  deraf  har  sikkert  stemt  selv  Hak  Ulfs- 
tand mildere.  Hans  Grundsætninger  vilde  have  vaklet,  om  man 
havde  foreslaaet  ham  i  dette  Øjeblik  at  afbryde  det  Besøg,  som 
han  før  ikke  kunde  faa  kort  nok.  Og  med  Føje;  thi  Tyge  Brahe 
var  —  det  viste  hans  Retter  —  en  Kender  af  mere  end  blot  de 
himmelske  Ting.  Det  var  ikke  for  intet,  at  han  havde  indført 
Vildt  i  Mængde  paa  Øen,  saa  at  Forholdet  nu  var  et  andet,  end 
da  han  kom  dertil,  da  Harer,  Brokfugle,  Snepper  og  Vibeæg  var 
det  eneste,  der  kunde  skaffes.  Fiskedammenes  Antal  var  under 
hans  Bestyrelse  vokset  til  60,  og  de  var  alle  i  fortrinlig  Orden. 
Uranienborgs  Frugthave  var  berømt,  det  var  just  nu  den  bedste 
Jordbærtid,  og  Tyge  Brahe  vilde  have  været  et  daarligt  Barn  af 
sin  Tidsalder,  om  han  havde  veget  i  Væddekampen  om  Tillav- 
ningen af  Syltetøjer,  Frugtmost  og  Likører.  Naar  nu  hertil  kom, 
at  Hveens  Nærhed  ved  Helsingør  og  Tyge  Brahes  stadige  For- 
bindelse med  Tolderen  sikrede  ham  udsøgte  Vine  og  dito  Syd- 
frugter, saa  er  der  ingen  Grund  til  at  tvivle  om,  at  det  eneste 
Maaltid,  han  fik  Lejlighed  til  at  byde  sin  kongelige  Gæst,  jo  har 
været  saavel  Gæsten  som  Værten  værdigt. 

Hvo  der  den  Dag  kunde  blot  saa  meget  som  staaet  i  en  Krog 
af  Sommerstuen  og  set  det  brogede  Liv,  hvortil  den  var  Vidne! 
For  første  og  sidste  Gang  var  disse  Mænd  samlede  paa  dette 
Sted.  Det  syntes  Indvielsen  for  Uranienborg  til  en  smuk  Række 
af  kommende  stolte  Dage.  At  Stemningen  hurtig  blev  høj,  er 
sandsynligt.  Prinsen  var  for  ung  og  glad,  Tyge  Brahe  for  beleven 
og  opmærksom  en  Vært,  Vine  og  Retter  for  gode  til  ikke  snart 
at  øve  Virkning.  Var  mon  Tyge  Brahes  Hustru  til  Stede  ved 
Bordet  som  Værtinde?  Eller  dulgte  hun  og  Døtrene  sig  halvvejs 
blandt  de  opvartende,  eller  var  de  paa  en  Dag  som  denne  endog 
helt  skjulte?  En  var  i  hvert  Fald  næppe  skjult,  men  ivrig  Del- 
tager i  Gæsternes  Underholdning,  Tyge  Brahes  Nar  „Jeppe", 
hans  Ven  og  fortrolige.  Var  de  mange  Lærlinge  med  at  bære 
Fade,  eller  stod  de  under  Vinduerne  nedenfor  i  Haven  og  lyt- 
tede til  Ordene,  Latteren,  Bægerklangen,  Støjen,  der  overdøvede 
Spilledaasernes  Melodier  og  Prinsens  Trompetere?  Alt  var  vendt 
op  og  ned  paa  Uranienborg  paa  denne  Dag.  Kun  een  var  ufor- 
andret den  samme,  den  smilende  Sommersol,  hvis  Straaler  spil- 
lede paa  vante  Vis  paa  det  tavlede  Gulv  og  Sundets  Bølger  der- 
ude. Men  det  kneb  vistnok  den  Dag  at  faa  Tid  til  at  indføre  i 
den  meteorologiske  Dagbog:  „Sydvest,  herlig  veder  [VejrJ  oc 
solskien  mestenpart"  \ 

At  bryde  op  lige  ovenpaa  Maaltidet  stred  ligemeget  mod 
almindelig  Høflighed  og  Hensynet  til  det  personlige  Velbefin- 
dende. Der  blev  altsaa  et  Ophold  mellem  Bordet  og  Afrejsen. 
Man  tager  næppe  Fejl,  naar  man  henlægger  til  dette  Tidspunkt 
den  Samtale  mellem  Christian  den  Fjerde  og  Tyge  Brahe,  der 
blev  Blomsten  af  Besøget.  Hak  Ulfstand  og  Peder  Munk  har 
vel  samtidig  moret  sig  enten  over  Narrens  Vittigheder  eller  over 
Hak  Ulfstands  Skumlerier  over  Vært  og  Værtinde.  Thi  gab- 
mundet  var  han,  hvis  man  ellers  skal  tro  Dronning  Sophia. 
Hvilken  Gruppe  Jørgen  Rosenkrans  har  sluttet  sig  til,  om  han 
har  lagt  en  Dæmper  paa  de  to  andre  Regeringsraaders  Munter- 
hed, eller  han  har  overværet  Prinsens  Samtale  med  Værten, 
faar  staa  hen. 

Tyge  Brahe  fik  Lejlighed  til  i  Ro  at  underholde  sig  med  sin 

kongelige  Gæst.  Blandt  de  Fag,  hvori  Christian  den  Fjerde  nød 
Undervisning,  havde  han  altid  særligt  interesseret  sig  for  Krigs- 
bygningskunst,  Søfartslære,  Skibsbygning  og  Vandbygnings- 
kunst; han  var  hjemme  deri  ud  over  sin  Alder.  De  samme 
Videnskaber  laa  indenfor  Tyge  Brahes  Omraade,  som  strakte 
sig  langt  videre  end  til  den  blotte  Stjernekundskab  og  omfattede 
anvendt  Matematik  under  alle  Former.  Hvad  Under  da,  om 
deres  Samtale  hurtigt  kom  ind  paa  disse  Emner,  og  at  den  hold- 
tes vedlige  ved  mere  end  blot  Barnets  Lyst  til  at  vise  sig  og  den 
ældres  Høflighed  eller  Griben  af  Lejligheden  til  at  prøve  den 
unges  Kundskaber.  Der  var  en  skjult  indre  Forstaaelse  mellem 
begge,  een  fælles  Drift  besjælede  dem.  Heller  intet  Under,  om 
de  syntes  godt  om  hinanden;  de  taltes  jo  ved,  ikke  som  Prins  og 
Lensmand,  eller  Gæst  og  Vært,  men  som  to  ligestemte  Sjæle, 
hvis  Aldersforskel  svandt,  saa  den  unge  blev  gammel,  og  den 
gamle  blev  ung  i  den  fælles  Begejstring. 

Virkningen  af  Samtalen  var,  at  de  fyldtes  af  gensidig  Beundring. 
Det  aandelige  Udbytte  var  altsaa  tilfredsstillende.  Men  ogsaa  det 
haandgribelige  blev  betydeligt  for  Tyge  Brahe.  Under  Samtalen 
ytrede  nemlig  Christian  den  Fjerde  —  sikkert  efter  forudgaaende 
Aftale  med  Niels  Kaas  —  at  det  vilde  glæde  ham,  om  Tyge  Brahe 
vilde  lade  sine  Kundskaber  blive  frugtbringende  paa  en  ny  Maade : 
ved  at  modtage  unge  Mennesker  til  Oplæring  i  teoretisk  Sø- 
mandskunst  og  overhovedet  den  Del  af  Matematiken,  der  havde 
Anvendelse  paa  Søvæsenet.  Herfor  tilsagde  han  ham  1640  Kro- 
ner (400  gamle  Daler)  aarlig,  og  desuden  500  Kroner  om  Aaret 
til  Underhold  for  hver  Lærlinge  Hvor  kærkomment  dette  Til- 
bud var,  vil  forstaas,  naar  det  erindres,  at  Tyge  Brahe  netop 
Maaneden  forud  havde  mistet  en  tilsvarende  Indtægt,  som  han 
indtil  da  havde  nydt  af  Øresunds-Tolden.  Ganske  vist  havde 
han  faaet  en  Forlening  i  Stedet,  men  et  Spørgsmaal,  om  han 
ikke  havde  haabet  at  beholde  begge  Indtægter-.  Dette  Haab  blev 
i  hvert  Fald  nu  opfyldt.  Det  forøgede  Arbejde  havde  ikke  stort 
at  sige  for  Tyge  Brahe,  hvem  Undervisning  ikke  faldt  besvær- 
lig, og  som  desuden  havde  et  godt  Greb  paa  at  tage  Brug  af  sine 
Lærlinge  til  begge  Parters  Nytte.   Pengene  til  Underhold  var 

rigeligt  anslaaede,  Plads  var  der  nok  af,  efter  at  Stjerneborg  var 
anlagt  og  8  nye  Smaaværelser  indrettede  under  Kuppelstuen 
paa  Uranienborg.  Fra  hvilken  Side  saa  Sagen  blev  betragtet,  var 
Tilbudet  behageligt,  lige  ærefuldt  og  fordelagtigt. 

Under  Prinsens  og  Tyge  Brahes  Samtale  var  Tiden  løben. 
Der  maatte  tænkes  paa  Opbrud,  om  man  skulde  være  tilbage 
Klokken  henad  tre  i  Hørsholm.  Om  dette  Punkt  var  der  næppe 
nogen  Meningsforskel  blandt  Ledsagerne,  og  Christian  den  Fjerde 
var  for  vant  til  at  lystre,  til  at  han  skulde  driste  sig  til  nogen  Ind- 
sigelse, selv  om  Opholdet  forekom  ham  for  kort. 

At  det  forekom  ham  saa,  har  han  vistnok  meddelt  paa  den 
eneste  Maade,  der  stod  til  hans  Raadighed.  I  sin  Stilebog  har 
han  nemlig  den  følgende  Dag  givet  en  Beretning  om  Turen  og 
ender  sin  Fremstilling  ligesom  med  et  kort,  forbitret  Ryk:  „Jeg 
vendte  tilbage  til  Hørsholm  længe  før  Nadver".  Hvor  irri- 
teret denne  Slutning  kommer,  kan  bedst  ses  af,  at  en  senere 
Udgiver  af  Stilebogen'  har  følt  sig  stødtved  Udtrykket  og  ment, 
at  der  maatte  være  udfaldet  et  „ikke".  Muligt  at  Udtrykket  og- 
saa  i  sin  Tid  har  stødt  Hans  Mikkelsen.  I  saa  Fald  har  det  dog 
vist  kun  opfyldt  sin  Hensigt. 


7 
Den  korte  Tur  var  til  Ende,  næste  Dag  begyndte  atter  Prin- 
sens vante  Sysler.  Men  Udbyttet  af  Besøget  var  for  Christian 
den  Fjerdes  Vedkommende  altfor  rigt,  de  modtagne  Indtryk  for 
dybe,  til  at  de  atter  kunde  udvidskes.  Inderst  i  hans  Sjæl  slum- 
rede fra  Barn  af  en  Tilbøjelighed  til  at  skabe  noget  stort,  give 
Form  og  Udtryk  til  noget  sindrigt,  mærkeligt,  paa  een  Gang 
smukt  og  nyttigt.  Denne  Tilbøjelighed  var  bleven  mægtigt  vakt 
og  næret  ved  dette  Besøg.  Tyge  Brahes  Betydning  som  Astro- 
nom kunde  han  ikke  tilfulde  værdsætte,  men  desbedre  forstod  han 
sig  paa  det  Værk,  der  var  frembragt  i  Uranienborg,  det  bygnings- 
mæssige hele,  den  mærkværdige  Have,  de  snildt  anvendte  Natur- 
kræfter, hele  denne  Koloni  af  kemiske  Laboratorier,  Glaspuste- 

rier,  Papirmøller,  Bogtryk- 
keriero.  s.v.  Alt  dette  havde 
fyldt  ham  med  Beundring. 
For  første  Gang  havde  han 
set  et  samlet,  ligeartet  Ud- 
tryk for  det,  som  han  selv 
havde  drømt  om  en  Gang  i 
Tiden  at  ville  udrette.  Ura- 
nienborg  stod  for  ham  som 
hans  virkeliggjorte  Tanke, 
Tyge  Brahe  var  utvivlsomt 
Tidens  største  Mester. 

I  Christian  den  Fjerdes 
Alder  og  med  hans  Natur 
omdannes  Indtryk  hurtigt 
til  Forsæt.  Der  er  næppe 
gaaet  mange  Dage,  førend 
han  har  fattet  sin  Beslut- 
ning. Han  vilde  frembringe 
noget  endnu  mere  storartet 
end  Uranienborg.  Hvor- 
ledes det  skulde  være,  var 
ham  endnu  ikke  klart  (Fig. 
86).  Men  ingen  skulde  no- 
gensinde have  set  noget  saa 
dejligt,  saa  snildt,  saa  ud- 
tænkt. Alt  hvad  der  var  fra 
hans  Faders  Tid,  Uranien- 
borg, Frederiksborg  og  hvad 
alle  disse  Slotte  hed,  skulde 
træde  i  Skygge,  de  skulde  vige,  glemmes  og  synke  ned  for  det 
storartede  nye,  som  han  skulde  skabe.  Beslutningen  stod  der, 
men  Billederne  var  uklare.  Som  store,  lysende  Skyer  svævede 
de  forbi  hans  Tanke,  blændende,  med  ubestemte  Omrids.  Hvad 
var  det  heller  andet  end  Drømme,  Barnedrømme  som  saa  meget 


Fig.  86.  Et  Fantasi-Slot  i  det  16de  Aarhundre- 

des  Smag,  beliggende  i  Samaria.  Kalkmaleri, 

efter  Aar  1564,  i  Hørve  Kirke  paa  Sjælland. 

(Efter  Akvarel  af  J.  Kornerup  1885  i  Nationalmuseet.") 

andet.  —  Stundom  varsler  dog  Barnets  Drømme  om  den  voks- 
nes Daad. 

Ogsaa  paa  Tyge  Brahe  havde  dette  Besøg  gjort  et  stærkt  Ind- 
tryk, stærkere  maaske  end  han  vilde  være  ved.  Forgæves  afførte 
han  sig  atter  sin  Højtidsdragt,  gemte  Guldkæden  og  syntes  igen 
den  gamle.  I  hans  Indre  var  der  Højtid  endnu;  hans  vante,  satte 
Værdighed  var  kun  et  skjulende  Dække.  Thi  hvad  havde  ikke 
dette  Besøg  skaffet  ham?  Han  havde  haabet  at  træffe  en  ung 
Konge,  der  ikke  vilde  være  ham  og  hans  Værk  ugunstig,  haabet 
et  blot  nogenlunde  beroligende  Svar  paa  det  Spørgsmaal,  som 
nu  i  aarevis  havde  pint  ham,  om  hans  og  Uranienborgs  Fremtid. 
Og  hans  dristigste  Forhaabninger  var  blevne  overtrufne.  Denne 
unge  Konge  var  ikke  et  blot  ungt  Skud,  der  endnu  kunde  bøjes, 
en  Yngling,  der  muligt  kunde  bevæges  til  at  frede  om  Uranien- 
borg.  Nej,  han  var  fuldmoden  og  han  havde  forstaaet  og  skattet 
Tyge  Brahes  Værk  som  ingen  anden.  Frederik  den  Anden  havde 
været  en  mild  Herre.  Halvt  instinktmæssigt  havde  han  støttet 
Tyge  Brahe.  Men  her  var  mere  end  Frederik  den  Anden. 

Hvilken  Fremtid  maatte  ikke  den  astronomiske  Videnskab  gaa 
i  Møde  underen  Konge,  der  som  Christian  den  Fjerde  selv  havde 
videnskabelig  Sans,  Øje  og  Hjertelag  for,  hvad  der  krævedes. 
Uranienborg  vilde  blomstre  op  herligere  end  tilforn.  Dets  Stor- 
hed var  ikke  længere  knyttet  til  Tyge  Brahes  korte  Levetid. 
Naar  han  en  Gang  ikke  var  mere,  skulde  hans  Børn  tage  hans 
Gerning  i  Arv,  den  skulde  trives  for  dem  som  for  ham,  fredet 
af  den  unge  Konge.  Paa  disse  Steder  skulde  de  Slægt  efter  Slægt 
dyrke  Astronomiens  hellige  Kunst.  Saa  havde  han  dog  haft  Ret, 
da  han  med  profetisk  Dristighed  lod  afbilde  paa  Stjerneborg 
blandt  Portrætterne  af  berømte  Astronomer  en  af  sin  egen  Slægt, 
der  kun  ønskede  eet:  at  blive  sin  store  Stamfader  værdig*. 

Mennesket  spaar,  men  Gud  raader.  Tyge  Brahe  formaaede 
ligesaa  lidt  at  udgrunde  Fremtiden  af  de  jordiske  Begivenheder 
som  af  de  himmelske.  Han  anede  ikke,  da  han  hin  Aften  som 
sædvanligt  steg  op  paa  Uranienborgs  Tinde  og  beruset  over, 
hvad  Dagen  havde  bragt,  fuld  af  Haab,  fuld  af  Mod,  lod  Blikket 
glide  over  det  dæmrende  Landskab,  at  dette  var  hans  sidste 

lykkelige  Stund.  Han  anede  ikke,  at  den  unge  Konge,  hvis  Be- 
søg i  Dag  havde  varslet  saa  godt,  skulde  begynde  sin  Regering 
med  at  knuse  det  Værk,  han  i  Dag  havde  beundret,  i  ungdom- 
meligt Overmod  vrage  alt,  hvad  her  var  frembragt,  rydde  det,  i 
forfængelig  Tro  paa  det,  han  selv  kunde  bringe.  Han  anede 
ikke,  at  før  Aarhundredets  Stjerne  var  blegnet,  skulde  disse 
Mure  være  sunkne.  Havens  Bede  en  Tilflugt  for  Tidsler  og 
Nelder,  hans  Slægt  splittet,  og  han  selv  en  forarmet,  landflygtig 
døende. 

Han  anede  det  ikke;  og  dette  var  hans  største,  hans  sidste 
Lykke. 

Og  Sommernatten  laa  lun  og  stille  over  Hveen,  over  Sjæl- 
lands Kyst  og  Sundets  sagte  skvulpende  Bølger.  Taagerne  lej- 
rede sig  om  Skovene  ved  Hørsholm,  hvor  nu  den  unge  Konge 
sov  sødeligt.  Dagskæret  bevægede  sig  langsomt  i  Synsranden 
mod  Nordost,  op  forbi  Kronborg.  Stjernerne  blinkede  stille, 
smilede  ned  til  Drømmeren  paa  Hveen,  som  de  smiler  endnu 
til  os,  nu  da  hin  Slægt,  som  den  Gang  færdedes,  forlængst  er 
Støv,  og  intet  uden  Navnet  tilbage  af  Uranienborg. 


DOMMEN  OVER 
CHRISTOFFER  ROSENKRANS 


DET  synes  at  være  en  Regel,  som  Historien  bekræfter,  at  en 
Familie  kan  tilkøbe  sig  en  fortsat  Blomstring  ud  over  den 
almindelige,  knapt  tilmaalte  Tidsfrist,  mod  at  et  enkelt  af  dens 
Medlemmer  ganske  mislykkes.  I  dette  forvildede  Skud,  der  er 
som  viet  til  Forbandelsen,  samler  sig  da  al  den  Fordærvelse, 
der  fordelt  paa  Familjen  vilde  have  haft  dennes  Tilbagegang  til 
Følge.  Rosenkransernes  Slægt,  som  i  flere  Aarhundreder  har 
skænket  Danmark  saa  mange  udmærkede  Mænd,  har  gentagne 
Gange  betalt  et  saadant  Sonoffer  for  sin  Blomstring.  Det  er  med 
Føje,  at  disse  ulykkelige  ikke  omtales  mere  end  højst  nødven- 
digt; de  skyede  Lyset,  medens  de  var  i  Live,  lad  da  Glemselens 
Mørke  dække  dem  efter  Døden. 

Naar  der  ikke  desmindre  gøres  en  Undtagelse  med  en  enkelt 
af  dem,  Christoffer  Rosenkrans,  som  har  opnaaet  en  ufortjent 
Navnkundighed,  saa  er  Skylden  hertil  at  søge  ikke  hos  ham, 
men  hos  den,  til  hvem  hans  Navn  er  knyttet.  Det  er  Christian 
den  Fjerdes  Optræden  i  Sagen  mod  ham,  hans  Omhu  for  den 
forurettede  Enke,  hans  Snildhed  ved  Undersøgelsen  af  Gælds- 
brevets Vandmærke,  hans  hele  rolige,  sikre,  omsigtsfulde  Maade 
at  behandle  Sagen  paa,  der  har  gjort  denne  Dom  til  en  af  de 
mærkeligste  i  hans  Regeringstid,  og  denne  hans  Optræden  til 
en  af  dem,  hvori  Efterslægten  har  ønsket  at  mindes  den  heden- 
gangne Konge.  Som  bekendt  findes  Domfældelsen  fremstillet  i 
et  stort  Vægmaleri  i  Christian  den  Fjerdes  Kapel  i  Roskilde 
Domkirke  (Fig.  87  og  88). 

Da  saaledes  Dommen  over  Christoffer  Rosenkrans  har  en 

Fig.  87.  Indgangen  til  Christian  IV's  Gravkapel  i  Roskilde  Domkirke. 
(Tegning  af  Alfred  Larsen.) 

Betydning,  der  overgaar  den,  som  Parterne  eller  det  omtvistedes 
Værd  ellers  kunde  berettige  den  til,  vil  det  maaske  ikke  være 
uden  Interesse  kortelig  at  undersøge,  hvorfra  vi  har  Beretningen 
om  den,  og  hvad  og  hvor  meget  der  er  berettet  os. 


200  Dommen  over  Christoffer  Rosenkrans 

Kilderne  deler  sig  naturligt  i  to  Grupper,  de  trykte  og  de 
utrykte.  Lad  os  betragte  dem  hver  for  sig. 

Blandt  de  trykte  Kilder  indtager  Niels  Slanges  Beretning^ 
baade  hvad  Alder  og  hvad  Udførlighed  angaar,  en  fremragende 
Plads.  Vel  er  Ludvig  Holbergs-  Fremstilling  trykt  nogle  faa  Aar 
før,  men  den  afviger  i  intet  Punkt  fra  Slanges  og  indskrænker 
sig  blot  til  en  kort  Omtale  i  Forbigaaende,  medens  Slange  der- 
imod anvender  ikke  mindre  end  2^2  Folioside  til  sin  udtøm- 
mende Beretning.  Med  Rette  er  da  Slange  bleven  anset  for  en 
Hovedkilde.  Lad  os  kortelig  opfriske  Grundtrækkene  i  hans 
Fremstilling. 

I  Aaret  1610,  fortæller  han,  forefaldt  en  mærkelig  Sag  for 
Herredagen  i  København.  Christoffer  Rosenkrans  havde  faaet, 
som  det  i  Datidens  Lovsprog  hed,  „Rigens  Dom  og  Forfølgning" 
over  afgangne  Christen  Juels  Enke,  Fru  Karen  Strangesdatter 
og  hendes  Gaard  Dunslund  i  Jylland  for  to  Fordringer  paa  til- 
sammen 5000  Rdlr.  Hun  beedigede,  at  Gældsbrevene  var  falske, 
og  at  hverken  hendes  afdøde  Mand  eller  hun  havde  faaet  en 
Skilling  eller  Skillings-Værd  derfor  af  Christoffer  Rosenkrans. 
Men  samtidig  kunde  hun  ikke  nægte,  at  Underskrifterne  ganske 
lignede  hendes  og  hendes  Mands,  skøndt  hun  var  sig  bevidst 
aldrig  at  have  sat  sit  Navn  derunder. 

I  sin  Nød  ilede  Enken  til  Kongen,  der  just  var  i  Skanderborg, 
og  anraabte  ham  om  Hjælp  mod  hendes  Forfølger,  der  nu  ifølge 
Dom  vilde  tage  Gaard  og  Gods  fra  hende.  Christian  IV  svarede 
undvigende,  at  da  der  forelaa  Gældsbreve,  som  ikke  kunde  be- 
■  vises  at  være  uægte,  stod  det  ikke  i  hans  Magt  at  hjælpe  hende. 
Men  hun  udbrød:  „Gud  har  givet  Kongen  Magt  til  at  hjælpe, 
han  skal  og  give  Eders  Maj.  Visdom  til  at  udfinde,  at  Brevene 
er  falske".  Disse  Ord  rørte  Kongen,  han  forbød  da,  at  Sagen 
maatte  forfølges  videre  før  efter  given  Tilladelse,  og  lod  Chri- 
•  stoffer  Rosenkrans  kalde  for  sig  med  Gældsbrevene.  Men 
denne  svarede  saa  klart  og  sikkert,  at  han  ikke  stod  til  at  fange 
i  Ord 

Som  Kongen  nu  holdt  det  ene  Brev  imod  Lyset  for  paany  at 
undersøge  Underskriften  og  Seglene,  faldt  hans  Øje  tilfældigt 

paa  Papirets  Vandmærke,  og  han  saa  da  sin  egen  Papirmagers 
Navn  og  Stempel.  Her  var  Beviset;  thi  Kongen  havde  selv  ladet 
Papirmøllen  bygge  paa  Frederiksborg  Gods  i  Sjælland,  og 
Gældsbrevet  var  dateret  to  Aar,  førend  det  første  Papir  var  ble- 
vet lavet  paa  Mollen.  Uden  at  lade  sig  mærke  med  noget  lod 
han  Christoffer  Rosenkrans  rejse  og  bad  blot  om  foreløbig  at 
maatte  beholde  Brevene  hos  sig. 

Derpaa  sendte  Christian  den  Fjerde  straks  Bud  efter  Papir- 
mageren, der  var  en  Hollænder,  og  spurgte  ham,  om  han  havde 
lavet  noget  Papir,  førend  han  kom  i  Kongens  Tjeneste.  Da 
Mesteren  benægtede  dette,  viste  Christian  IV  ham  Brevet  og 
spurgte  ham,  om  han  vedkendte  sig  det.  Mesteren  kendte  det 
straks  og  sagde,  at  det  var  det  første  Vinterpapir,  han  havde 
lavet  paa  Møllen,  og  derfor  havde  han  sat  „et  sært  Tegn  udi 
Mærket  paa  Papiret,  som  var  en  stor  Krone,  hvorunder  han 
havde  sat  det  Himmeltegn  af  Vandmanden,  fordi  det  var  gjort 
udijanuarii  Maaned".  Kongen  lod  Mesteren  give  denne  Erklæ- 
ring skriftlig  fra  sig  for  det  mulige  Tilfælde,  at  Mesteren  skulde 
dø,  før  Sagen  kom  for,  og  lod  ham  derpaa  fare. 

Endnu  tøvede  Kongen  dog  med  at  anvende  dette  Bevis  mod 
Christoffer  Rosenkrans,  men  lod  ham  først  kalde  til  sig  til  Skan- 
derborg og  opfordrede  ham  i  Kanslerens  og  flere  Adelsmænds 
Nærværelse  til  at  lade  Sagen  falde.  Men  Christoffer  Rosenkrans 
svarede  trodsigt,  at  han  vilde  forfølge  Sagen  til  det  yderste,  saa 
at  enhver  skulde  faa  at  se,  at  han  havde  Ret.  Endnu  tav  Kongen. 
Men  kort  efter  rygtedes  det,  at  Christoffer  Rosenkrans,  hvor 
han  kom  hen,  pukkede  paa  sin  Ret  og  lod  ubesindige  Ord  falde 
mod  Kongen  og  hans  Myndighed.  Da  befol  Christian  den  Fjerde, 
at  Rosenkrans  skulde  gribes  og  sættes  i  Fængsel  paa  Skander- 
borg, og  hans  Bo  derhos  registreres  og  forsegles.  I  hans  Bo  fand- 
tes adskillige  falske  Breve  med  privates  Navne  og  Segl  under,  ja 
endog  et  opdigtet  Kongebrev  med  paaklinet  urigtigt  Segl. 

Da  Kongen  hørte  dette,  antog  han  sig  med  Iver  Karen  Stranges- 
datters  Sag,  lod  en  af  sine  Sekretærer  indstævne  Christoffer  Ro- 
senkrans for  Herredagen  og  ham  selv  føre  i  Bolt  og  Jærn  til 
Blaataarn.  Den  17.  Marts  1610  dømtes  han  til  som  æreløs  og 

Falskner  at  straffes  paa  sin  Hals.  Allerede  i  Skanderborg  havde 
han  angivet  en  Herredsskriver,  der  tidligere  havde  tjent  ham, 
som  den,  der  havde  skrevet  de  falske  Breve.  Herredsskriveren 
blev  da  hængt  i  Jylland.  Christoffer  Rosenkrans  selv  blev  efter 
Kongens  udtrykkelige  Befaling  ført  for  Retten  med  sit  Adels- 
mærke: Guldkæde  om  Halsen  og  Kaarde  ved  Siden.  Da  Dom- 
men var  afsagt,  rev  Drabanterne  Kæden  og  Kaarden  af  ham, 
førte  ham  baglæns  ud  af  Retten  og  stødte  ham  ud  af  Døren.  To 
Dage  efter  halshuggedes  han  paa  Slotspladsen.  „Saaledes",  siger 
Slange,  „kan  der  findes  en  kroget  Gren  paa  et  godt  Træ." 

Dette  er  Slanges  udførlige  Beretning,  der  intet  lader  tilbage  at 
ønske  i  Retning  af  Omstændelighed  og  Tydelighed.  Det  er  der- 
for naturligt,  at  alle  senere  Fremstillere  væsentlig  har  holdt  sig  til 
den  som  Hovedkilde.  Naaren  enkelt,  som  f.  Eks.  Tycho  Hofman  \ 
forlader  Slange,  saa  er  det  kun  for  at  rette  Enkens  Navn  til  det 
urigtige:  Anna  Lunge,  eller  for  at  tilføje  saadanne  Overdrivelser 
som,  at  Christoffer  Rosenkrans  først  anlagde  Processen  mod 
Enken  over  20  Aar  efter  Mandens  Død,  hvorved  jo  Afgørelsen 
af  Underskriftens  Ægthed  blev  langt  vanskeligere. 

Et  Blik  paa  de  trykte  Kilder  har  altsaa  vist  os,  at  Slange  giver 
den  udførligste  Beretning,  og  at  Overensstemmelsen  mellem  de 
andre  Fremstillinger  hidrører  fra,  at  de  væsentlig  har  øst  af 
Slange  som  deres  fælles  Kilde. 

Vi  skal  nu  gaa  over  til  at  betragte  de  utrykte  Kilder. 

Som  de  ypperste  af  disse  maa  nævnes  de  originale  Herredags- 
domme  og  de  dermed  overensstemmende  Herredags- Doms- 
bøger,  der  opbevares  i  Rigsarkivet.  Af  næsten  samme  Værd  er 
den  Samling  Aktstykker,  der  er  vedlagt  Sagen,  hvoriblandt  findes 
selve  det  omstridte  oprindelige  Gældsbrev  og  en  hel  Del  andre 
Breve  vedrørende  Christoffer  Rosenkrans,  af  hvilke  enkelte  be- 
visligt er  falske,  rimeligvis  Indholdet  af  Christoffer  Rosenkrans 
beslaglagte  Brevkister. 

Lad  os  se,  hvorledes  Sagens  Gang  tager  sig  ud  efter  disse 
utrykte  Kilder. 

De  to  Adelsmænd  Christen  Juel  til  Dunslund  og  Vosnæsgaard 
og  Christoffer  Rosenkrans  til  Høgsbro  levede  i  Venskab  og  god 

Forstaaelse  sammen.  De  besøgte  hinanden,  stod  hinanden  bi 
ved  Rettergang  og  laante  hinanden  Penge.  Da  blev  Christen  Juel 
syg.  Der  findes  endnu  et  Brev,  vistnok  det  sidste,  som  han  har 
skrevet  til  Vennen.  Det  er  dateret  Vosnæsgaard  d.  5.  Februar 
1608,  og  deri  beder  han  Rosenkrans  komme  til  sig  næste  Tirs- 
dag, naar  han  kommer  fra  Landstinget,  samt  at  staa  ham  bi  i  en 
Retssag.  Brevet  ender  paa  gammeldags  troskyldig  Maade:  „Du 
skal  alle  mine  Dage  finde  mig  som  Din  gode  Broder  og  Ven,  og 
vil  jeg  hermed  nu  og  altid  have  Dig  Gud  almægtigste  befalet; 
med  mange  tusinde  gode  Nætter  vi  Alle  ønske  Dig." 

Hvorvidt  Rosenkrans  er  kommen  til  Vosnæsgaard,  kan  vi 
ikke  afgøre,  men  han  har  i  hvert  Fald  i  Anledning  af  Vennens 
haablose  Tilstand  taget  sin  Beslutning  og  truffet  sine  Forholds- 
regler. Blandt  hans  Papirer  ligger  endnu  to  enslydende  Skades- 
løsbreve, hvori  det  hedder,  at  han  er  gaaet  i  Borgen  for  Christen 
Juel  for  2000  Daler  til  en  Mand,  —  hvis  Navn  staar  uudfyldt; 
dersom  Rosenkrans  kommer  til  at  lægge  ud,  indestaarjuel  ham 
for,  at  han  skal  faa  sine  udlagte  Penge  igen.  Desuden  finder  vi 
et  Brev  fra  Karen  Strangesdatter,  dat.  d.  12.  Februar  1608,  hvori 
hun  beder  Rosenkrans  nærmere  opgive  Navnet  paa  den  Herre- 
mand i  Holsten,  i  Anledning  af  hvem  hendes  Mand  Christen 
Juel  er  bleven  Rosenkrans  som  Forlover  Penge  skyldig.  Disse 
Breve  aabner  et  tilstrækkeligt  Indblik.  Knap  en  Uge  efter  at 
være  kaldet  til  sin  dødssyge  Ven  er  Rosenkrans  allerede  i  Færd 
med  at  bedrage  hans  værgeløse  Hustru  ^ 

Han  maa  imidlertid  atter  have  opgivet  denne  Plan,  i  hvert 
Fald  hører  man  ikke  videre  derom.  Men  han  forbereder  et  nyt 
og  kraftigere  Angreb. 

Christen  Juel  skylder  Rosenkrans  1000  Daler,  som  han  har 
laant  i  Aaret  1607.  Men  Rosenkrans  skriver  nu  et  falsk  Gælds- 
brev, som  han  daterer  d.  17.  Januar  1603,  hvori  det  hedder,  at 
Christen  Juel  endvidere  skylder  Rosenkrans  4000  Daler  til  6 
Procent  og  har  stillet  Herregaarden  Dunslund  i  Pant  for  denne 
Sum.  For  Sikkerheds  Skyld  forfatter  han  endnu  et  andet  falsk 
Brev,  dat.  d.  17.  Januar  1608,  hvori  han  lader  Juel  anerkende 

begge  Fordringers  Ægthed,  altsaa  tilstaa,  at  han  er  ham  iah  5000 
Daler  med  paaløbne  Renter  skyldig. 

Christen  Juel  dør.  Rosenkrans  møder  i  Sørgeskaren  ved  hans 
Begravelse  og  vil  efter  Datidens  Skik  gøre  sine  Fordringer  gæl- 
dende ved  at  læse  dem  over  Graven.  Men  i  det  afgørende  Øje- 
blik svigter  Modet  ham.  Han  læser  kun  Forskrivningen  paa  de 
1000  Dl.  og  faar  villigt  et  nyt  Gældsbrev  udstedt  af  Enken, 
hvori  hun  anerkender  Fordringens  Gyldighed.  Siden  undskylder 
han  denne  sin  Fremgangsmaade  med,  at  han  bagefter  vilde  have 
oplæst  Fordringen  paa  de  4000  Dl.,  men  paa  Grund  af  Støjen  i 
Kirken  var  det  ham  ikke  muligt  at  komme  til  Orde. 

Han  vender  tilbage,  men  opgiver  ikke  sit  Forsæt.  I  det  nys  af 
Karen  Strangesdatter  udstedte  Gældsbrev  paa  1000  Daler  retter 
han  „een"  Tusind  lil  „fem"  Tusind.  Men  Blækket  er  ikke  gan- 
ske ligt  med  det  tidligere.  Han  kasserer  derfor  dette  Eksemplar, 
som  senere  findes  og  vidner  imod  ham,  og  skriver  et  nyt,  hvor 
han  imidlertid  gør  sig  skyldig  i  en  Hukommelsesfejl  og  daterer 
det  den  28.  Marts,  skøndt  Christen  Juels  Begravelse  først  fandt 
Sted  den  7.  April. 

Alt  er  nu  færdigt,  og  denne  Gang,  hvor  han  blot  skal  sværge 
for  Retten,  men  ikke  ved  Kisten,  svigter  Modet  ham  ikke.  Han 
stævner  Karen  Strangesdatter  til  Slaugs  Herredsting,  godtgør 
ved  det  falske  Gældsbrev  sin  Adkomst  til  Dunslund,  som  jo  var 
sat  i  Pant  for  de  4000  Daler,  og  faar  d.  24.  November  1608  Gaar- 
den  tildømt.  En  Uge  efter  drager  han  til  Dunslund,  forsegler 
Kister  og  Skabe,  bemægtiger  sig  Gaarden  og  indsætter  en  For- 
valter til  at  styre  den  i  hans  Navn.  Senere  søger  han  for  Retten 
at  undskylde  denne  sin  Færd  med  det  næsten  latterlige  Paaskud, 
at  han  kun  drog  ind  paa  Gaarden  for  at  se  paa  nogle  Øksne, 
som  stod  dér  til  Salg,  og  forseglede  kun  de  Kister  med  Værdi- 
papirer, som  hans  Hustru  havde  Part  i. 

Karen  Strangesdatter  kommer  ved  dette  pludselige  Angreb  i 
den  vanskeligste  Stilling.  Hun  har  allerede  solgt  Dunslund  og 
staar  nu  som  den,  der  har  gjort  Forsøg  paa  at  bedrage  Køberne. 
Foreløbig  forlanger  disse  en  Erstatning  af  hende.  I  sin  Nød  maa 
hun  ty  til  Lovens  Beskyttelse.  Der  skal  holdes  en  Herredag  i 

Horsens  i  Januar  1609.  Der  er  kun  en  Maaned  til.  Det  gælder 
da  om  hurtigt  at  kunne  samle  Beviser  for,  at  Gældsbrevene  er 
falske.  Lad  os  se,  hvorledes  hun  søger  at  godtgøre  dette. 

Der  foreligger  jo  egentlig  to  Gældsbreve:  et  paa  5000  Daler, 
som  Christoffer  Rosenkrans  paastaar,  at  hun  har  udstedt  til 
ham  ved  Begravelsen,  og  et  andet  af  1603  paa  4000  Daler,  som 
skal  være  indoptaget  i  det  paa  5000  Dl.  Summen  5000  Dl.  er 
jo  fremkommen  ved  at  lægge  de  4000  Dl.  til  de  1000  Dl.,  som 
hun  virkelig  anerkender  at  være  ham  skyldig.  Mod  Gældsbrevet 
paa  5000  Dl.  —  om  hvilket  vi  jo  veed,  at  Rosenkrans  selv  har 
forfattet  det  efter  Hjemkomsten  fra  Begravelsen  —  indvender 
hun,  at  Underskriften  ikke  er  hendes,  og  godtgør  dette  ved  at 
fremlægge  13  Eksempler  paa  sin  Underskrift,  der  ikke  ligner 
den  paa  Gældsbrevet.  Fremdeles:  det  skal  være  udstedt  ved 
Chr.  Juels  Begravelse,  men  han  blev  begravet  den  7.  April,  og 
Brevet  er  dateret  den  28.  Marts.  Og  endelig:  Rosenkrans  paa- 
staar, at  da  dette  var  skrevet,  kasseredes  straks  det  paa  1000 
Dr.,  der  jo  var  indoptaget  deri;  men  4  Mænd  bevidner,  at  de  15 
Uger  efter  har  set  Brevet  paa  1000  Dl.,  rigtignok  med  een  Tu- 
sind rettet  (med  forskelligt  Blæk)  til  fem  Tusind. 

Og  nu  det  til  Grund  liggende  Brev  paa  4000  Daler,  der  skal 
skrive  sig  fra  1603,  hvor  mærkeligt  dog,  at  Rosenkrans  i  den 
lange  Tid  ikke  har  forlangt  saa  meget  som  en  Skillings  Rente 
deraf  eller  talt  om  Pantet,  og  det  uagtet  Brevet  udtrykkeligt  be- 
rettigede ham  til,  naar  Betaling  udeblev,  at  inddrage  Dunslund 
Hovedgaard  med  Gods  og  Løsøre.  Og  denne  Rosenkrans's 
Ædelmodighed  er  dobbelt  mærkelig,  da  han  bevisligt  i  Mellem- 
tiden har  været  i  Pengetrang,  og  Christen  Juel  i  Aaret  1605 
endog  har  maattet  gaa  i  Borgen  for  ham  for  12,000  Daler.  Her 
havde  været  grundet  Anledning  til  at  gøre  sin  Ret  til  Dunslund 
gældende,  i  Stedet  for  at  bede  dens  nominelle  Ejer  gaa  i  Borgen 
for  sig.  Men  Rosenkrans's  Optræden  bliver  mere  end  besynder- 
lig, naar  han  i  Aaret  1607  for  et  Laan  paa  1000  Daler  til  Chr. 
Juel  tager  5  Bøndergaarde  under  Dunslund  i  Pant,  skøndt  disse 
5  Gaarde  med  hele  Dunslund  Gods  og  Dunslund  selv  allerede 
stod  i  Pant  for  Laanet  paa  4000  Daler.  Han  bedrager  jo  herved 

sig  selv  og  modtager  som  Pant,  hvad  der  tilkommer  ham  med 
Rette.  Og  endelig,  hvorfor  læste  han  ikke  ogsaa  dette  Brev  over 
Graven,  da  han  dog  læste  det  mindre  paa  1000  Daler? 

Mod  disse  knusende  Indvendinger  har  Rosenkrans  intet  at 
svare.  Han  undskylder  blot  sin  Tavshed  i  Kirken  med,  at  han 
blev  afbrudt,  just  som  han  skulde  til  at  oplæse  det  andet  Gælds- 
brev, og  indskrænker  sig  iøvrigt  til  at  begære  Karen  Stranges- 
datter  straffet  for  hendes  utilbørlige  Ord  om  Brevenes  Uægthed. 
—  Under  disse  Omstændigheder  er  det  let  forstaaeligt,  at  Herre- 
dagen (den  27.  Januar  1609)  dømmer  Rosenkrans  imod  og  er- 
klærer begge  Breve  for  falske  og  magtesløse. 

Hermed  er  Karen  Strangesdatter  reddet.  Men  Retfærdigheden 
er  endnu  ikke  sket  Fyldest.  Der  maa  følge  en  kongelig  Anklage 
mod  Christoffer  Rosenkrans  for  Falsk.  Han  føres  fangen  til 
Skanderborg.  Allerede  4  Dage  efter,  at  Dommen  er  fældet,  er 
hans  Trods  brudt.  Han  skriver  et  ydmygt  Brev  til  Kongen, 
hvori  han  gaar  til  Bekendelse  og  anraaber  om  Naade.  Som 
Undskyldning  anfører  han,  at  det  er  en  Herredsskriver,  der  har 
forlokket  ham  ved  at  vise  ham  sin  Færdighed  i  at  efterligne 
Haandskrift.  Det  er  ham,  der  er  den  egentlige  skyldige,  thi  han 
har  overtalt  Rosenkrans  til  Bedrageriet.  Det  er  imidlertid  for- 
gæves. Vel  lykkes  det  Rosenkrans  at  drage  Herredsskriveren  i 
Ulykke;  denne  bliver  hængt.  Men  Rosenkrans  undgaar  ikke 
derfor  sin  Straf.  I  Mellemtiden  er  hans  Gemmer  blevne  under- 
søgte, og  en  hel  Samling  falske  Breve  bragt  for  Dagen.  Det  op- 
lyses, at  han  har  bedraget  en  Mængde  Smaafolk  ved  at  tilbage- 
holde deres  en  Gang  betalte  Gældsbreve  og  senere  kræve  dem 
paany.  Hertil  kommer,  hvad  der  anses  for  det  mest  strafskyldige, 
at  han  har  udstedt  et  falsk  Brev  i  Kongens  Navn  og  forsynet 
det  med  kongeligt  Segl.  Et  Aar  gaar  hen.  Herredagen  samles 
paany  i  Marts  1610  i  København.  Her  optræder  Kongens  Sekre- 
tær, Niels  Krag,  som  Anklager,  og  støttende  sig  paa  alt,  hvad 
der  nu  foreligger  om  Christoffer  Rosenkrans,  andrager  han  paa, 
at  han  skal  dømmes  æreløs  og  straffes  som  Falskner.  Dommen 
falder  den  17.  Marts  1610. 

Hvad  der  mest  forundrer  ved  denne  Fremstilling  er,  at  den 

ikke  melder  et  Ord  om  Vandmærket  som  et  Bevis  rnod  Gælds- 
brevets Ægthed.  At  dette  Punkt  ved  et  Tilfælde  skulde  være 
forblevet  uomtalt  i  Dommen,  lader  sig  ikke  let  antage.  Det  var 
jo  ikke  en  Biomstændighed,  men  et  Hovedbevis.  Hvor  kort  og 
afgørende  havde  det  ikke  været  i  Sammenligning  med  Karen 
Strangesdatters  møjsommeligt  samlede  Indvendinger?  Og  hvad 
havde  været  rimeligere  end  at  Klagerne,  tilmed  lige  overfor 
en  Ret,  hvor  Kongen  selv  havde  Forsædet,  i  deres  Indlæg 
havde  fremhævet  hans  væsentlige  Andel  i  Opdagelsen  af  Be- 
drageriet. 

Men  om  ogsaa  denne  Tavshed  paa  en  eller  anden  Maade  kunde 
lade  sig  forklare,  saa  synes  selve  Sagens  Gang  ikke  at  aabne 
nogen  naturlig  Plads  for  Fortællingen  om  Vandmærket.  For- 
holdet er  jo  ikke  her  som  i  Slanges  Fremstilling,  hvor  Enken 
ude  af  Stand  til  selv  at  kunne  værge  sig,  berøvet  ethvert  Bevis 
og  med  Skinnet  imod  sig  flyer  til  Kongen  og  anraaber  ham  om 
Hjælp.  Enken  er  her  tvertimod  saa  lidt  vaabenløs  overfor  sin 
Forfølger,  at  hun  næppe  to  Maaneder  efter  at  han  har  inddraget 
Dunslund,  ved  Herredagen  faar  denne  Inddragelse  kendt  mag- 
tesløs og  Gældsbrevene  erklærede  for  falske,  altsammen  ene  og 
alene  ved  Vægten  af  de  Beviser,  som  hun  fører  imod  ham. 
Hvor  skulde  nu  Mellemspillet  med  Opdagelsen  af  Vandmærket 
indskydes?  Sætter  vi  det  i  den  korte  Tid  mellem  Dunslunds 
Inddragelse  og  Herredagsdommen,  altsaa  mellem  1.  December 
og  27.  Januar,  hvad  skulde  saa  bevæge  Enken  til  i  den  Tid  at 
fly  til  Kongen?  Hun  havde  jo  Beviser  nok.  Først  naar  disse  var 
forkastede  af  Herredagen,  var  det  Tid  at  ty  til  Kongen.  Men  paa 
den  anden  Side,  havde  Kongen  virkelig  i  denne  Tid  gjort  Op- 
dagelsen, og  var  han  saaledes  i  Besiddelse  af  det  mest  afgørende 
Bevis,  af  hvad  Grund  skulde  han  da  tværtimod  at  hjælpe  den 
uskyldige  dølge  Beviset  og  overlade  det  til  hende  selv  at  redde 
sig?  Og  sætter  vi,  for  at  undgaa  disse  Vanskeligheder,  Opdagel- 
sen ved  Hjælp  af  Vandmærket  til  efter  Herredagsdommens 
Fældeise,  saa  hører  Opdagelsen  i  samme  Øjeblik  op  med  at 
være  en  Opdagelse.  Den  synker  i  saa  Fald  ned  til  at  være  en 
bagefter  gjort,   ret  sindrig,  men  ligegyldig  Iagttagelse.  Altsaa: 


208  Dommen  over  Christoffer  Rosenkrans 

Fortællingen  om  Vandmærket  kan  hverken  finde  rigtig  Plads 
før  eller  efter  Herredagsdommen. 

Foruden  denne  væsentligste  Ejendommelighed  ved  de  utrykte 
Kilders  Fremstilling  er  der  en  anden,  som  maaske  falder  mindre 
i  Øjnene.  Sagens  Gang  er  her  en  hel  anden  end  hos  Slange. 
Efter  Slange  var  det  Enkens  Bøn,  der  bevægede  Kongen  til 
Undersøgelsen  af  Gældsbrevet,  hvorved  Bedrageriet  opdagedes. 
Men  Kongen  tøvede,  indtil  Christoffer  Rosenkrans  paa  anden 
Maade  forløb  sig.  Da  lod  han  ham  gribe  og  hans  Brevkister  be- 
slaglægge. De  dér  fundne  Brevskaber  vidnede  saa  tydeligt  om 
hans  Brøde,  at  Kongen  fra  det  Øjeblik  tog  sig  med  Iver  af  Enken 
og  anlagde  Sag  mod  Rosenkrans.  Efter  de  utrykte  Kilder  der- 
imod er  Sagens  Gang  omvendt.  Striden  drejer  sig  først  kun  om 
Christen  Juels  Gældsbrev;  men  da  Dommen  er  gaaet  Rosen- 
krans imod,  drager  dette  det  følgende  efter  sig.  Hans  Gemmer 
bliver  undersøgte,  og  alt  det  meget,  der  gør  hans  Fald  uund- 
gaaeligt,  bliver  bragt  for  Lyset. 

En  tredje  Ejendommelighed,  der  ved  første  Øjekast  synes 
mindre  væsentlig  og  kun  viser  sig  for  den,  der  har  selve  Brevet 
i  Hænde,  er  Vandmærket  i  det  falske  Gældsbrev  af  1603. 

Dette  Gældsbrev  findes  jo  —  som  ovenfor  omtalt  —  endnu, 
og  Paategninger  fra  Slaugs  Herredsting  godtgør,  at  det  er  det, 
der  har  været  lagt  i  Rette  og  hvorefter  Dunslund  er  bleven  ind- 
dragen. Venter  man  nu  i  Vandmærket  at  genfinde  den  af  Slange 
omtalte  store  Krone  med  Vandmandens  Tegn  under,  saa  bliver 
man  skuffet,  thi  Vandmærket  forestiller  tydeligt  nok  tre  Taarne 
med  en  Fisk  under.  Heraf  lader  sig  med  Sikkerhed  slutte,  at 
Slanges  udførlige  Angivelse  paa  dette  Punkt,  der  har  paatrykt 
hans  Fortælling  et  særligt  Troværdighedens  Stempel,  ikke  støt- 
ter sig  til  hans  eller  hans  Meddelers  egen  Iagttagelse. 

Men  en  afgørende  Beviskraft  vilde  Vandmærket  i  det  falske 
Gældsbrev  af  1603  den  Dag  i  Dag  kunnet  faa,  hvis  man  var  i 
Stand  til  at  paavise  samme  Vandmærkes  Forekomst  i  Brev- 
skaber af  langt  tidligere  Dato.  I  saa  Fald  vilde  nemlig  Falskne- 
riets Opdagelse  umuligt  kunne  skyldes,  at  man  ved  Hjælp  af 
Vandmærket  var  bleven  opmærksom  paa,  at  denne  Art  Papir 


Dommen  over  Christoffer  Rosenkrans  209 

slet  ikke  havde  været  til  i  Aaret  1603,  da  samme  Brev  paastodes 
at  være  udstedt. 

Ved  et  mærkeligt  Træf  lader  dette  sikre  Modbevis  sig 
endnu  føre.  I  Rigsarkivet  findes  mindst  12  Ark  Papir  alle 
med  dette  Vandmærke.  Af  disse  12  Ark  er  de  8  beskrevne  — 
allerede  i  Aarene  1592  og  1593'.  Endnu  300  Aar  efter  viser  alt- 
saa  Vandmærket  sig  i  Stand  til  at  føre  et,  om  end  i  modsat  Ret- 
ning, fældende  Bevis. 

Efter  at  vi  nu  har  betragtet  de  trykte  og  de  utrykte  Kilders 
Fremstillinger  hver  for  sig,  skal  vi  gaa  over  til  at  sammenstille 
og  prøve  dem  i  deres  gensidige  Forhold. 

Det  vil  af  det  foregaaende  være  tydeligt,  at  de  er  i  den  Grad 
forskellige,  at  de  ikke  lader  sig  forene.  Hovedpunktet  i  Slanges 
Beretning,  Opdagelsen  ved  Hjælp  af  Vandmærket,  kan  ikke 
føjes  ind  i  de  utrykte  Kilders  Fremstilling,  ja  er  i  aabenbar  Strid 
med  selve  Vandmærket  i  det  Papir,  hvorpaa  det  falske  Brev  er 
skrevet.  Man  nødes  derfor  til  kun  at  antage  enten  den  ene  eller 
den  anden  Beretning. 

Men  stiller  Sagen  sig  saaledes,  kan  der  ikke  være  nogen  Tvivl 
om,  til  hvilken  Side  Vægtskaalen  vil  hælde:  Paa  den  ene  Side 
en  Beretning,  der  først  er  forfattet  over  100  Aar  efter  Begiven- 
heden og  ikke  angiver  nogen  Kilde,  paa  den  anden  Side  de  op- 
rindelige, samtidige  Brevskaber  i  den  mest  paalidelige  og  betryg- 
gende Form.  Her  kan  kun  fældes  een  Dom. 

Men  trods  al  denne  Overvægt  paa  de  utrykte  Kilders  Side,  er 
der  dog  eet  Punkt,  der  endnu  henstaar  uforklaret,  een  Indvending, 
der  ikke  lader  sig  fordrive,  men  bestandig  vender  usvækket  til- 
bage. Det  er  det  simple  Spørgsmaal:  Naar  der  intet  ligger  til 
Grund  for  Fortællingen  om  Vandmærket,  hvorledes  skal  man 
da  forklare  sig  dens  Opkomst?  Det  synes  klart,  at  først  den 
Afgørelse  kan  anses  for  endelig,  der  samtidig  veed  at  besvare 
dette  fyldestgørende.  Ogsaa  her  leder  imidlertid  utrykte  Kilder 
os  paa  Spor^ 

Da  Otto  Sperling  et  halvt  Aarhundrede  senere  hensukkede 
Resten  af  sit  Liv  i  Fængsel,  søgte  han  at  fordrive  Tiden  ved  at 

nedskrive  sit  Livs  Erindringer.  I  disse  Optegnelser  fortæller  han 
iblandt  andet  følgende': 

„Forresten  besad  Kongen  (Christian  IV)  en  fortrinlig  Forstand 
og  et  fortræffeligt  Omdømme  i  alle  Ting,  hvorpaa  jeg  ikke  kan 
lade  være  at  meddele  Eder  et  smukt  Eksempel,  da  det  billigt 
maa  lignes  med  Kong  Salomons  Dom  imellem  de  to  Skøger  og 
har  tildraget  sig  i  min  Tid.  Der  var  to  Mænd  fra  Christianshavn, 
hvoraf  den  ene  havde  stævnet  den  anden  for  Herredagen  i  An- 
ledning af  en  stor  Sum  Penge,  som  den  anden  skulde  være  ham 
skyldig.  Til  Bevis  herfor  fremlagde  han  den  andens  Gældsbrev. 
Kongen  spurgte  den  anklagede,  om  dette  ikke  var  hans  Haand. 
Han  svarede  Nej.  Vel  maatte  han  tilstaa,  at  det  lignede  hans 
Haand,  men  det  var  en  Skælm,  der  havde  skrevet  den  efter.  Og 
til  yderligere  Bevis  anførte  han,  at  deres  Mellemværende  aldrig 
havde  drejet  sig  om  saa  stor  en  Post  som  den,  Gældsbrevet  om- 
talte. For  at  bevise  dette,  fremlagde  han  sin  Regnskabsbog,  hvori 
der  stod  optegnet  med  Dag  og  Datum,  hvilke  Handler  de  havde 
sluttet  med  hinanden,  naar  de  havde  gjort  Afregning  med  hin- 
anden, at  ingen  af  dem  var  bleven  den  anden  noget  skyldig,  og 
at  de  heller  ikke  siden  havde  sluttet  nogen  Handel  sammen. 

Da  de  Herrer  Rigsraader  havde  set  Bogen  igennem  og  fundet 
den  ellers  rigtig  i  alle  Maader,  spurgte  Hr.  Statholder  Korfits 
Ulfeldt  Anklageren  om,  hvorfra  Gælden  skrev  sig,  da  Brevet 
ikke  omtalte  Anledningen.  Han  tav  noget  stille  og  gav  saa  et 
Svar,  der  var  af  den  Beskaffenhed,  at  de  Hrr.  Rigsraader  saavel 
paa  Grund  af  det  som  af  den  anden  Mands  Gensvar  begyndte 
at  tvivle  om,  hvorvidt  det  forholdt  sig  rigtigt  med  Fordringen, 
og  ikke  vidste,  hvad  de  skulde  tro. 

Men  Kongen  stod  op  fra  sin  Stol,  tog  Gældsbrevet  med  sig, 
traadte  hen  til  Vinduet  og  holdt  det  op  mod  Dagslyset;  derpaa 
kom  han  tilbage,  satte  sig  og  sagde  lydeligt:  „Gældsbrevet  er 
falsk,  thi  Vandmærket  er  Johan  Ettersøns  Mærke"  (saaledes 
hed  den  Mand,  der  havde  forpagtet  Papirmøllen  af  Kongen), 
„og  i  det  Aar,  som  Brevet  lyder  paa,  havde  jeg  endnu  ikke  ladt 
Møllen  bygge." 

Denne  Kongens  Tale  og  skarpsindige  Dom  blev  optagen  af 

de  Hrr.  Rigsraader  og  alle  omkringstaaende  med  stor  For- 
undring, og  efter  at  de  Hrr,  Rigsraader  ogsaa  havde  holdt  Brevet 
mod  Lyset,  Rk  Parterne  Befaling  til  at  træde  af.  Da  de  igen  var 
kaldte  ind,  blev  Forfatteren  til  det  falske  Gældsbrev  dømt  til  en 
stor  Pengebøde  og  til  som  Mindremand  eller  infamis  at  sættes 
paa  Holmen.  Denne  Kong  Christian  IV's  Daad  fortjener  vel  at 
mindes  af  Efterkommerne  imellem  hans  øvrige  berømmelige 
Gerninger." 

Hvad  der  straks  maa  være  enhver  paafaldende  ved  denne 
Fortælling,  er  dens  Lighed  med  Slanges  Beretning  om  Dommen 
over  Christoffer  Rosenkrans.  Ligheden  er  saa  stor,  og  Sand- 
synligheden for,  at  sligt  skulde  være  sket  mere  end  een  Gang, 
er  saa  ringe,  at  man  vistnok  med  Sikkerhed  kan  slutte,  at  det  er 
en  og  samme  Begivenhed,  der  ligger  til  Grund.  Men  er  dette 
Tilfældet,  saa  nødes  vi  til  at  træffe  et  Valg  mellem  de  to  Beret- 
ninger efter  den  Grad  af  Troværdighed,  der  tilkommer  dem. 
Lad  os  i  den  Anledning  prøve  dels  de  fortællende,  dels  det 
fortalte. 

Hvad  først  de  fortællende  angaar,  saa  har  vi  paa  den  ene 
Side  Slange  med  hans  ovenfor  omtalte  Mangler:  han  har  først 
skrevet  100  Aar  efter  Begivenheden  og  angiver  ingen  Kilde,  — 
paa  den  anden  Side  en  med  Begivenhederne  samtidig,  der  har 
haft  den  rigeste  Lejlighed  til  at  høre  Sagen  berettet  af  et  Øjen- 
vidnes, Korfits  Ulfeids  egen  Mund.  Nu  er  det  vel  sandt,  at  Otto 
Sperlings  Paalidelighed  i  visse  Retninger  er  bleven  angrebene 
Men  naar  hans  Fortælling  ikke  netop  angaar  Korfits  Ulfeld  eller 
dennes  nærmeste,  som  han  troede  sig  kaldet  til  at  forsvare,  er 
der  næppe  nogen  Grund  til  at  drage  hans  Sanddruhed  i  Tvivl. 

Hvad  skulde  bevæge  den  gamle  Mand,  der  i  Fængslets  En- 
somhed, frigjort  for  alle  de  Hensyn,  som  ellers  kan  forlede  en 
Forfatter,  skrev  alene  for  sine  Børn,  til  forsætlig  at  fordreje  en 
Fortælling  som  denne  om  Vandmærket?  Hengivenhed  eller 
Frygt  for  Rosenkransernes  mægtige  Slægt?  I  Sandhed,  Fængslet 
og  Alderen  maatte  have  sløvet  ham  meget,  hvis  han  kunde  tro 
ved  sin  enlige  Røst,  som  kun  faa  skulde  høre,  at  kunne  ned- 
dysse eller  forandre  en  Historie,  som  da  maatte  være  alle  be- 

kendt.  Eller  vil  man  sige,  hans  svækkede  Hukommelse  kunde 
bringe  ham  til  uforsætlig  at  omdanne  Fortællingen.  Hvor  usand- 
synligt dog,  at  han  skulde  forveksle  Christoffer  Rosenkrans,  hvis 
Brøde  maatte  gøre  ham  selvskreven  til  at  spille  en  Rolle  i  en 
slig  Fortælling,  med  en  unavngiven  ubekendt  Købmand  fra  Chri- 
stianshavn. For  enhver  uhildet  Prøvelse  af  de  fortællendes  Tro- 
værdighed maa  sikkert  Sperling  bære  Prisen. 

Hvad  dernæst  selve  det  fortalte  angaar,  saa  synesved  før- 
ste Øjekast  Slanges  Fremstilling  at  være  den  sandsynligste.  Om 
Christoffer  Rosenkrans  veed  vi  jo,  at  han  har  skrevet  falske 
Breve,  hans  Forslagenhed  gør  det  troligt,  at  han  kun  kunde 
fanges  ved  ualmindelige  Midler.  Hvor  rimeligt  kunde  det  da  ikke 
være,  at  Begivenheden  er  foregaaet  med  ham.  Men  netop  dette, 
at  alting  passer  saa  godt,  gør  Beretningen  ved  nærmere  Betragt- 
ning mindre  sandsynlig.  Enhver,  der  kender  saadanne  Fortæl- 
lingers Slyngplante-Natur,  deres  Drift  til  at  hefte  sig  til  forud 
bekendte  Personer,  bliver  mistænksom  lige  overfor  en  Beret- 
ning, hvor  denne  Forbindelse  er  fuldbyrdet.  Af  to  Fremstillinger, 
der  henfører  det  samme,  den  ene  til  en  bekendt,  den  anden  til 
en  ubekendt  Mand,  har  den  sidste  paa  Forhaand  Sandsynlig- 
heden for  sig.  Man  forstaar  ikke,  hvad  der  skulde  bevæge  til  at 
overføre  det,  der  var  hændet  Rosenkrans,  til  en  ubekendt  Mand 
fra  Christianshavn,  medens  derimod  den  modsatte  Ombytning 
er  let  forklarlig.  Naar  nu  hertil  kommer,  at  det  er  den  ældste 
Beretning,  der  har  det  ukendte  Navn,  og  den  langt  senere,  der 
har  det  velbekendte,  saa  er  det  naturligt  at  betragte  dem  som 
Trin  i  en  Udviklingsrække,  Udtryk  for,  at  den  ændrende  og 
ordnende  Overlevering  her  alt  har  begyndt  sit  Omdannelses- 
værk  i. 

Vor  Prøve  saavel  af  de  fortællendes  som  af  det  fortaltes  Tro- 
værdighed er  da  endt  med  at  falde  ud  til  Fordel  for  Otto  Sper- 
ling. Men  dette  Udfald,  der  set  for  sig  endnu  kunde  være  be- 
heftet med  nogen  Tvivl,  vinder  i  Sikkerhed,  naar  Bevisets  Ring 
afsluttes,  og  det  indvundne  føres  tilbage  til  vort  Udgangspunkt. 
Vi  havde  jo  som  Forudsætning,  ikke  at  Slanges  Fremstilling  var 
ligesaa  sandsynlig  som  enhver  anden,  men  tvertimod  at  den  var 

i  Strid  med  den  paalideligste  af  dem  alle:  selve  Herredagsdom- 
mene.  Sperlings  Beretning  er  nu  ikke  kommen  til  som  en  til- 
fældig tredje  Forklaring,  men  som  det  manglende  Led,  der  blot 
endnu  fattedes  for  at  give  Herredagsdommenes  Fremstilling 
Afslutning  og  Sikkerhed. 

Tilsidst  endnu  blot  et  Blik  paa  Fortællingens  Hovedpersoner. 
Det  kunde  synes,  som  om  man  ved  den  nye  Form  for  Begiven- 
heden eller  rettere  de  to  Begivenheder  —  den  i  Herredags- 
dommen  og  den  hos  Sperling  fortalte  —  maatte  give  Afkald  paa 
en  Del  af  det,  som  man  kun  nødig  ofrer  selv  paa  Sandhedens 
Alter.  Det  er  dog  kun  for  det  første  Øjekast,  at  dette  synes  tabt. 
Det  opsigtsvækkende  er  blevet  mindre,  men  Kærnen  er  den 
samme.  Idet  nemlig  den  tilsyneladende  ene  Begivenhed  har  ud- 
foldet sig  til  tvende,  er  vel  Omgivelserne  blevet  andre,  men  det 
væsentlige  er  bevaret. 

Det  vil  ses,  at  af  de  to  Hovedpersoner  har  den  ene  intet  vun- 
det, den  anden  intet  tabt.  Christoffer  Rosenkrans's  Brøde  er 
ikke  bleven  forringet.  Hans  Ry  for  Snuhed  har  lidt.  Men  til 
Gengæld  har  han  aabnet  os  Blikket  til  en  ejendommelig  Skik- 
kelse, en  af  disse  kraftige  Adelskvinder,  der  vel  forfaren  i  Mæn- 
denes Dont  ikke  stod  værgeløs  i  Ulykken,  men  forstod  at  for- 
ene Mandens  Mod  med  Kvindens  Snille.  Og  Christian  den  Fjerde 
har  intet  tabt.  Vel  er,  som  sagt,  en  Del  af  det  effektfulde  i  hans 
Optræden  falden  bort,  men  hans  Kløgt  og  Retfærdighedsfølelse 
er  den  samme.  Og  et  Spørgsmaal,  om  han  ikke  vinder  ved  at  ses 
som  den,  der  lige  ivrigt  sysselsatte  sig  med  den  interessante 
og  den  dagligdags  Sag.  Hans  Bevæggrundes  Renhed  er  ikke 
længere  Tvivl  underkastet.  Det  kunde  muligt  ligge  i  hans  In- 
teresse at  kue  en  Rosenkrans;  at  faa  en  ubekendt  Købmand 
domfældt  kunde  ikke  bringe  ham  nogen  Fordel. 

MAN  har  paastaaet,  at  Brevstilen  er  et  saa  umiddelbart  og 
fyldigt  Udtryk  for  det  selvegne,  at  man  ved  blot  at  gen- 
nemlæse et  tilstrækkeligt  Antal  af  en  Persons  Breve  vil  være  i 
Stand  til  at  bestemme  vedkommendes  hele  aandelige  Udseende. 
At  dette  er  en  Overdrivelse,  vil  vel  de  fleste  være  enige  om, 
særligt  de  mange,  for  hvem  det  ikke  rigtigt  ligger  at  skrive  Breve. 
Men  saa  meget  er  dog  i  det  mindste  sandt,  at  af  alle  de  Enkelt- 
Udtryk,  som  det  personlige  giver  sig,  er  intet  saa  tydeligt,  saa 
umiddelbart  og  saa  fint  afmærket,  som  netop  Brevstilen. 

Hvad  der  gælder  den  enkelte,  gælder  i  endnu  højere  Grad 
om  en  hel  Tidsalder.  Den  enkelte  kunde  tænkes  at  være  paa 
sin  Post  i  sine  Breve  eller  af  Ubehjælpsomhed  kun  delvis  og 
uklart  at  faa  udtrykt  sig  selv.  En  hel  Tidsalder  vil  altid  kunne 
overraskes  i  sine  Breve;  og  er  Ubehjælpsomheden  gennem- 
gaaende,  ophører  den  at  være  tilfældig  og  afsætter  sig  selv  som 
et  Karaktermærke.  Derfor  ejer  Historikeren  intet  finere  Instru- 
ment til  at  aflæse  en  Tidsalders  Ejendommeligheder  med  end 
netop  en  fyldig  Samling  af  dens  Breve.  De  er  ikke  saa  iøjne- 
faldende, men  fuldt  saa  paalidelige  som  malede  Portræter,  og 
først  fra  den  Tid  af,  hvor  et  sligt  sammensat,  selvskabt  Billede 
af  en  Tidsalder  foreligger,  vil  der  kunne  være  Tale  om  for  Hi- 
storien virkelig  at  løse  sin  Opgave:  at  genfremstille  den  svundne 
Slægt. 

For  Danmarks  Vedkommende  er  dette  rige  Hjælpemiddel 
opbevaret  i   tilstrækkelig  fyldig   Form   fra   omtrent   Aar  1530. 

Hvad  der  ligger  forud,  er  for  spredt  og  tilfældigt  til  at  forme  sig 
til  et  Billed.  Først  med  det  16de  Åarhundrede  begynder  da  den 
Del  af  vor  Historie,  som  vi  nu  er  i  Stand  til  i  egentlig  og  dybere 
Forstand  at  tilegne  os.  Idet  man  beklager  denne  sene  Modenhed, 
misforstaa  man  dog  ikke  Forholdet,  som  om  Tidernes  Ugunst 
og  mangelfuld  Sans  for  Breves  Værd  halvt  ved  et  Tilfælde  skulde 
være  kommet  til  at  afklippe  600  Aar  af  vor  Historie.  Vel  er 
meget  gaaet  tabt,  som  nu  vilde  have  givet  os  uvurderlige  Oplys- 
ninger. Men  man  fejler  dog  næppe  ved  at  antage,  at  en  Hoved- 
grund til,  at  saa  faa  Breve  er  bevarede  fra  Tiden  før  1530,  sim- 
pelthen er  den,  at  kun  faa  er  blevet  skrevne. 

Det  gaar  Slægten  som  den  enkelte:  der  hører  en  vis  Moden- 
hed til  for  overhovedet  at  udtrykke  sig  i  Brevform.  Skøndt  nu 
denne  Udvikling  ikke  indtræffer  samtidigt  for  hele  Slægten,  men 
en  Del  er  forud,  medens  hele  Massen  endnu  er  tilbage,  saa  har 
dog  vistnok  Dannelsen  og  Skrivefærdigheden  i  Danmark,  selv 
højt  op  imod  Aar  1500,  været  af  den  Natur,  at  egentlig  Brev- 
skrivning kun  var  de  allerfærrestes  Sag.  Men  for  at  Breve  skal 
kunne  give  et  fyldigt  og  paalideligt  Billede  af  en  Tid,  udkræves 
først  og  fremmest,  at  Brevskrivernes  Tal  ikke  er  altfor  begræn- 
set. Det  turde  da  være,  at  vi  ikke  er  gaaede  tabt  af  saa  meget 
endda,  men  at  den  Tid,  hvorfra  Breve  i  større  Antal  er  os  be- 
varede, omtrent  falder  sammen  med  den,  da  Brevskrivningen 
selv  blev  almindeligere. 

Brevene  fra  det  16de  Åarhundrede  har  altsaa  en  dobbelt 
Værdi  for  os,  idet  de  dels  er  de  ældste  os  bevarede,  dels  viser 
os  den  hjemlige  Brevstil  paa  vistnok  et  af  dens  tidligste  Udvik- 
viklingstrin.  Det  vil  derfor  være  af  Interesse  et  Øjeblik  at  be- 
tragte dem  noget  nærmere. 

Først  maa  vi  imidlertid  klare  os,  hvilke  Breve  vi  ønsker  at 
betragte.  Som  bekendt  talte  og  skrev  man  nemlig  den  Gang  her- 
hjemme med  omtrent  lige  Færdighed  to  Sprog,  Dansk  og  Latin. 
Begge  var  de  komne  til  Ære  og  Værdighed  paa  ny  omkring  Aar 
1500.  De  trivedes  fredeligt  sammen  og  det  var  ofte  de  samme 
Mænd,  der  i  Kraft  af  en  uklar  Blanding  af  religiøs,  klassisk  og 
national  Begejstring  ivrigt  drev  paa  at  pleje  dem  begge.  For  saa 

vidt  var  de  ens  stillede,  og  Latinen  var  ikke  heller,  som  baade 
før  og  siden,  indskrænket  til  bestemt  Stand  og  Køn.  Men  dog 
var  der  en  Væsens-Forskel  imellem  dem. 

Den  bestod  ikke  i,  at  det  ene  var  Modersmaalet,  det  andet 
noget  tillært.  Tværtimod,  mange  af  disse  Mænd,  der  som  Børn 
havde  faaet  Straf  for  under  Legen  at  tale  Dansk,  overrasker  os 
ved  senere  i  deres  mest  bevægede  Øjeblikke  at  slaa  over  til  at 
tale  Latin,  Hjertesproget,  gennem  hvilket  de  havde  faaet  ikke 
blot  deres  Dannelse,  men  selve  deres  religiøse  Begreber  tilførte. 
Nej,  Forskellen  ligger  i,  at  det  ene  var  et  uddøet  Sprog,  det 
andet  et  levende.  Ganske  vist  taltes  Latin  og  var  for  saa  vidt 
endnu  i  Live.  Men  i  Virkeligheden  var  det  dog  dødt,  thi  det  til- 
lod ikke  Frembringelsen  af  nye  Ord,  og  de  gamle  Betegnelser 
passede  hyppigt  kun  ret  til  en  svunden  Tids  Begreber.  Trods 
den  tilsyneladende  Frihed,  som  dette  Sprog  kunde  byde  den 
talende,  murede  det  ham  dog  uformærket  inde. 

Paa  intet  Punkt  viser  denne  Forskel  sig  saa  stærkt,  som  netop 
i  Brevene,  de  danske  og  de  latinske.  Paa  den  ene  Side  et  klun- 
tet, udannet  Sprog,  der  gør  de  første,  ganske  vist  kraftige,  men 
brede  og  trættende  Forsøg  paa  at  udtrykke  Tanken.  Paa  den 
anden  Side  et  slebet  Sprog,  der  let  og  sikkert  griber  det  rette 
Ord,  saa  sikkert  endog,  at  det  knap  behøver  Tanken  med  til 
Hjælp.  Men  bagved  det  danske  hører  man  bestandig  en  Virke- 
lighed banke.  I  det  latinske  synes  ofte  ingen  at  være  hjemme 
eller  overhovedet  at  bo.  Paa  Dansk  skrives  der  kun  et  Brev, 
hvor  Nøden  driver  dertil  og  hver  anden  Meddelelsesform  er  af- 
skaaren.  Paa  Latin  træffer  man  hyppigt  en  forfinet  Smags  Frem- 
bringelser: Breve  skrevne  ikke  for  Indholdets,  men  for  For- 
mens Skyld. 

At  disse  latinske  Breve  har  tiltalt  Datiden,  er  der  ikke  nogen 
Tvivl  om.  Mindre  Lykke  gør  de  hos  os.  De  ciceronianske  Ven- 
dinger har  forlængst  tabt  deres  pirrende  Kraft,  selv  et  elegant 
anbragt  Ordlaan  fra  Aristoteles  er  nu  ikke  i  Kurs.  Man  leder  nu 
til  Dags  i  disse  Breve  —  vekslede  mellem  Lærde  eller  skrevne 
til  Hjemmet  fra  Sønnerne  i  Leipzig,  Paris  og  Padua  —  med  en 
vis  Utaalmodighed  efter  Indholdet.   Man  gør  dem  Uret,   man 

glemmer,  at  Brevene  ikke  var  andet  end  lærde  Hilsener  eller 
højt  regnet  Attester  for  de  unges  Fremgang  i  at  kunne  skrive 
Latin. 

Under  disse  Omstændigheder  vil  der  imidlertid  næppe  være 
Tvivl  om,  hvilken  af  de  to  Slags  Breve  der  har  mest  Interesse 
for  Nutiden.  Idet  vi  da  altsaa  lader  de  latinske  ligge,  skal  vi  i  det 
følgende  holde  os  udelukkende  til  de  danske. 

Der  er  en  Fordom,  som  enhver  lidt  efter  lidt  uvilkaarligt  lever 
sig  ind  i,  det  er,  at  de  gængse  Vendinger  i  vore  Breve  er  de  i 
og  for  sig  naturlige.  Naar  man  har  erhvervet  sig  tilstrækkelig 
Øvelse  i  at  anvende  den  lange  Tonerække  af  Begyndelses-  og 
Slutningsformer  lige  fra  „Kære"  til  „Højstærede",  fra  det  blotte 
„Din"  til  „Deres  med  særdeles  Højagtelse  forbundne",  hjælper 
man  selv  med  til  et  uskyldigt  Bedrag,  idet  man  indbilder  sig,  at 
disse  Former,  hvis  Tilegnelse  dog  har  kostet  os  Møje,  egentlig 
giver  sig  af  sig  selv. 

At  dette  ikke  er  Tilfældet,  lader  sig  imidlertid  let  paavise. 
Allerede  mange  af  de  Vendinger,  som  vore  Bedsteforældre 
brugte,  er  nu  gaaede  af  Brug.  Et  Brev  til  en  Ven  vilde  ingen  nu 
begynde  med  „Min"  N.  N.,  og  lige  saa  lidt  vilde  nogen  i  Alvor 
underskrive  sig  „Deres  ærbødige  Tjener".  Men  hvo  tør  paa  den 
anden  Side  erklære  disse  Udtryk  for  mindre  naturlige  og  nær- 
liggende end  vore  tilsvarende  nu  brugelige. 

Et  Blik  paa  Brevenes  Udviklingsgang  viser  os  da,  at  Formen 
stadigt  skifter.  Saafremt  man  ikke  tør  erklære  denne  Udvikling 
for  en  bestandig  Fremgang  —  altsaa  betegne  de  til  enhver  Tid 
brugelige  Udtryk  for  Summen  af  de  forudgangne  Slægters  op- 
sparede Visdom  —  nødes  man  til  at  indrømme,  at  her  som  paa 
andre  tilsvarende  Omraader  er  den  egentlig  herskende  den 
gaadefulde  Magt:  Moden.  Kun  een  tydelig  Udviklingslov  synes 
at  kunne  paavises,  det  er,  at  de  samme  Udtryk  og  Former  alle 

gennemgaar  tre  Stader:  at  lyde  alvorligt,  at  lyde  komisk  og  at 
gaa  i  Glemme. 

Saa  godt  som  alle  Udtrykkene  fra  det  16de  Aarhundredes 
Breve  er  forlængst  indtraadte  i  det  sidste  Stade.  Det  første  Ind- 
tryk, de  nu  gør,  er  ikke  et  pudsigt,  men  et  fremmed,  et  besyn- 
derligt. Man  undres  over,  at  disse  Former  en  Gang  har  lydt  na- 
turligt. Og  først  naar  denne  Tanke  virker  trykkende,  enten 
vemodigt  eller  ved  Krav  paa  Forstaaelse,  befrier  man  sig  for 
den  ved  et  Smil.  Afvigelserne  mellem  da  og  nu  er  større  end 
den  blotte  Afstand  mellem  alvorligt  og  komisk.  Man  føler,  at  her 
maa  ligge  mange  ubekendte  Led  imellem. 

Forskellen  viser  sig  straks  ved  Udskriften.  For  os  er  det 
blevet  Natur  ikke  at  regne  denne  med  til  Brevet.  Selv  om  Ind- 
holdet er  nok  saa  varmt  og  hjerteligt,  er  vi  dog  kølige  paa  Kon- 
voluten,  og  vi  vilde  le,  om  en  skrev  udenpaa:  „Til  min  kære 
Moder  Fru  A."  eller:  „Til  min  Forlovede  Frøken  B."  Grunden 
er  klar  nok.  Et  Brev  passerer  nu  saa  mange  uvedkommende 
Hænder,  førend  det  naar  sit  Bestemmelsessted.  Udskriften  er 
beregnet  paa  disse  udenforstaaende,  og  hver  overflødig  Oplys- 
ning bliver  derfor  til  en  komisk  Fortrolighed. 

Anderledes  bar  man  sig  ad  i  det  16de  Aarhundrede.  Da 
nøjedes  man  ikke  med  udenpaa  Brevet  at  angive  Modtagerens 
Titel  og  Navn.  Man  gjorde  tillige  omhyggeligt  Rede  for  Slægt- 
skabet mellem  ham  og  Brevskriveren,  lagde  sin  Hjertelighed 
for  Dagen  ved  at  angive  dette  nærmere  end  det  i  Virkeligheden 
var,  betegnede  ham  i  Mangel  af  Slægtskabs  Forhold  som  sin 
særdeles  gode  Ven  og  tilføjede  sluttelig  en  beroligende  Med- 
delelse om  Tonen  i  Brevet.  „Ærlig  og  velbyrdig  Mand  Chri- 
stoffer Gøye  til  Avnsbjerg,  min  kære  Morbroder,  venligen  til- 
skrevet" lyder  saaledes  f.  Eks.  Udskriften  paa  et  Brev  fra  Peder 
Oxe.  „Ærlig  og  velbyrdig  Frue,  Fru  Berethe,  salig  Herluf  Trol- 
les Efterleverske,  til  Herlufsholm,  min  synderlig  gode  Ven,  gan- 
ske venligen  tilskrevet"  staar  der  udenpaa  et  Brev  til  Birgitte 
Gøye  fra  Otto  Thott.  Og  skøndt  Sten  Brahe  ikke  er  i  nærmere 
Slægt  med  hende,  end  at  han  er  gift  med  hendes  Søsterdatter, 
skriver  han  dog  udenpaa  et  Brev  til  hende:  „Ærlig  og  velbyrdig 

Frue,  Fru  Birgitte  Herluf  Trolles,  min  kære  Moder,  ganske  ven- 
ligen  tilskrevet." 

Grunden  til  denne  Ejendommelighed  er  lige  saa  klar  som  til 
vor  Tids  modsatte  Fremgangsmaade.  Datiden  kendte  ikke  til 
Postvæsen.  Hvert  Brev  besørgedes  af  et  særligt  dertil  afsendt 
Bud,  som  i  de  fleste  Tilfælde  næppe  forstod  at  læse.  Der  var 
da  ingen  Grund  til  at  være  hemmelighedsfuld  i  Udskriften. 
Tværtimod  burde  der  i  denne  gives  saa  mange  almindelige  Op- 
lysninger som  muligt.  At  faa  et  Brev  var  jo  ingen  Hverdags- 
begivenhed, det  kunde  betyde  allehaande,  og  hvo  borgede  for, 
at  Modtagerens  Læsefærdighed  var  stor.  Det  gjaldt  da  om  straks 
at  berolige  ham  med  Hensyn  til  Indholdet. 

Men  skøndt  saaledes  den  fortrolige  Tone  alt  istemtes  i  Udskrif- 
ten —  og  denne  Fortrolighed  gik  vidt,  selv  Landets  øverste  Em- 
bedsmand tituleredes  af  ham  ubekendte  Ubetydeligheder  som 
deres  „synderlig  gode  Ven"  —  tilsidesatte  man  dog  ikke  derfor 
et  andet  Hensyn,  som  for  Datiden  havde  stor  Vægt,  Hensynet 
til  Modtagerens  Rang.  Endog  paa  de  hurtigst  skrevne  smaa  Bil- 
letter, vekslede  mellem  Mand  og  Hustru,  Forældre  og  Børn, 
glemmer  man  ikke  at  give  vedkommende,  hvad  der  tilkommer 
dem,  „strenge  Ridder",  „Hr.",  „ærlig  og  velbyrdig",  „hæderlig 
og  højlærd",  „ærlig  og  vis"  o.  s.  v. 

Det  var  et  Sprog,  som  Datiden  var  velbevandret  i,  men  som 
vi  i  vore  Dage  kun  forstaar  ved  Hjælp  af  Vejledning.  Paa  intet 
Punkt  har  nemlig  den  hjemlige  Ærgerrighed  i  Mellemtiden  vun- 
det en  saa  afgørende  Sejr,  som  paa  dette.  Med  prisværdig  Ud- 
holdenhed har  den  Skridt  for  Skridt  banet  sig  Vej  og  tilkæmpet 
sig  alle  de  lokkende  Goder.  I  det  16de  Aarhundrede  kaldtes 
kun  Adelsdøtre  for  „Jomfruer".  „Hr."  foran  et  adeligt  Navn 
betegnede,  at  vedkommende  var  Ridder.  Kun  Kongedøtre  var 
„Frøkener",  kun  Kongen  og  Dronningen  var  „Naader".  Hvis 
nogen  fra  hin  Tid  nu  kunde  se  op,  vilde  sikkert  intet  Fremskridt 
vække  saa  megen  Forbavselse,  som  den  høje  Rang  hele  Nationen 
i  Mellemtiden  har  opnaaet. 

Den  samme  Blanding  af  Fortrolighed  og  Høflighed,  som  vi 
har  set  ved  Udskriften,  gentog  sig  i  Indholdet.   Folk,  som 

øjensynligt  stod  hinanden  fjærnt,  tiltalte  hinanden  i  Breve  med 
„kære  Ven".  Selv  i  Ansøgninger  til  Landets  øverste  Embedsmænd 
nævnede  underordnede  disse  uden  videre  blot  med  Fornavn  og 
kaldte  dem  „kære".  Paa  den  anden  Side  iagttoges  der  endog  i 
de  snævreste  Forhold  bestandig  en  Ærbødighed  i  Formen,  som 
lyder  os  fremmed.  Naar  Christian  den  Fjerde  f.  Eks.  skrev  til 
sin  Moder,  kaldte  han  hende  ikke  „Moder",  men  anvendte  stadig 
den  mellem  Fyrster  brugelige  Tiltale  „Eders  Kærlighed".  I  de 
Breve,  han  som  Barn  sendte  til  sin  yngre  Broder  og  Legekam- 
merat Ulrik,  kalder  han  gerne  denne:  „Kære  Hertug  Ulrik, 
allerkæreste  Hr.  Broder"  o.  s.  v. 

En  Ejendommelighed  ved  Indholdet  af  Datidens  Breve,  som 
imidlertid  falder  langt  mere  i  Øjnene,  er  deres  brede  Begyndel- 
ses- og  Slutnings-Form.  Vi  kan  begynde  et  Brev  med  „Kære 
Ven"  og  derpaa  straks  gaa  til  Sagen.  I  det  16de  Aarhundrede 
var  saadant  en  Umulighed.  Den  Gang  krævede  god  Tone,  at 
man  først  en  tre  fire  Linjer  igennem  satte  sin  egen  og  Læserens 
Taalmodighed  paa  Prøve  ved  Anvendelsen  af  en  staaende  Vel- 
signelse og  Tak  for  tidligere  viste  Venskabstegn,  Bevidnelser, 
der  ved  deres  ensformige  Karakter  let  tabte  al  Betydning,  og  i 
Skrivelser  mellem  Uvenner  og  ubekendte  tog  sig  ligefrem  latter- 
lige ud. 

Det  gik  vel  ogsaa  Datidens  Læser  som  Nutidens,  der  har 
erhvervet  sig  Øvelse  i  at  omgaas  hine  Breve,  at  han  efter  bedste 
Evne  straks  lod  Øjet  hvile  paa  det  Punkt,  hvor  Indledningen 
var  til  Ende  og  det  egentlige  Brev  begyndte.  Indledningen  lød 
omtrent  saaledes:  „Min  ganske  venlige  Hilsen  nu  og  altid  for- 
sendt med  Vorherre!"  „Kære  N.  N.  synderlig  gode  Ven!  Næst 
min  venlige  Taksigelse  for  alt  godt,  hvilket  igen  at  forskylde  jeg 
altid  skal  findes  redebon."  „Kære  N.  N.  giver  jeg  Eder  ganske 
venligen  at  vide."  .  .  .  Dette  var  Grundstammen  i  Begyndelsen, 
som  dog  efter  den  skrivendes  Ejendommelighed  kunde  under- 
gaa  visse  Ændringer.  Navnlig  var  den  Sætning:  „hvilket  igen  at 
forskylde  jeg  altid  skal  findes  redebon"  for  fast  og  sluttet  i  sin 
Form  til,  at  den  ikke  skulde  friste  til  Udtværing.  Den  udvides 
derfor  hyppigt  f.  Eks.  til  „hvilket  jeg  altid  gerne  vil  forskylde  i 

hvad  Maade  jeg  veed  Dig  til  Vilje  og  Gode  kan  være"  eller  lig- 
nende. 

Slutningsformularen  var  mere  kortfattet  og  fulgtes  ikke  fuldt 
saa  slavisk.  Undertiden  udelodes  saaledes:  „Jeg  vil  nu  ikke 
længere  bemøje  Dig  (Eder)  med  denne  min  ringe  Skrivelse". 
Men  sjældent  forbigik  man:  „Hvad  Dig  til  Vilje  og  Gode  kan 
være,  gør  jeg  altid  gerne,  og  vil  hermed  have  Dig  Gud  Almæg- 
tigste befalet."  Hvis  Familjerne  kendte  hinanden,  tilføjedes  der 
de  gensidige  Hilsener  i  følgende  staaende  Udtryk:  „Gør  vel  og 
sig  N.  N.  og  hendes  Jomfruer  mange  gode  Nætter  paa  mine 
Vegne!  Lader  N.  N.  sige  Eder  mange  gode  Nætter."  For  at 
forstaa  dette  sidste,  maa  erindres,  at  „Godnat"  efter  Datidens 
Sprogbrug  betød:  „Farvel"  eller  „Levvel".  „Mange  gode  Næt- 
ter" svarede  altsaa  til  vort  „mange  Hilsener"  og  kunde  alt  efter 
Venskabets  Varmegrad  ligesom  nu  forøges  fra  mange  til  hun- 
drede, til  tusinde,  ja  til  hundrede  tusinde,  hvilket  sidste  Antal 
ikke  er  frit  for  at  tage  sig  pudsigt  ud,  naar  det  blot  undergaar 
den  ubetydelige  Forandring  at  skrives  med  Romertal. 

Man  tager  næppe  fejl,  naar  man  i  disse  højtidelige  Begyndel- 
ses- og  Slutnings- Former  —  hvoraf  svage  Rester  endnu  har 
holdt  sig  ned  til  vor  Tids  Kongebreve  —  ser  Sporene  af  Nor- 
dens første  Læremestre  i  Brevskrivning,  den  romerske  Gejst- 
lighed. Begyndelsen:  „Hilsen  nu  og  altid  forsendt  med  Vor- 
herre" og  Slutningen:  „vil  hermed  have  Dig  Gud  Almægtigste 
befalet"  minder  for  stærkt  om  et  bispeligt  Hyrdebrev  til,  at  Lig- 
heden kan  være  tilfældig.  Endnu  i  Aarhundredets  Begyndelse 
havde  jo  alle  modtaget  deres  Undervisning  i  Klosterskolerne, 
og  Reformationens  Værk  krævede  lange  Tider,  førend  det  viste 
sig  i  Forandring  af  Brevstilen.  Endnu  hundrede  Aar  efter  var 
den  gammeldags  Stil  langt  fra  fortrængt  hos  de  dannede.  Og  et 
Spørgsmaal  er  det,  om  ikke  visse  staaende  Vendinger,  der  endnu 
kommer  igen  i  vor  Almues  Breve,  saasom  Begyndelsen:  „Jeg 
kan  lade  Dig  vide",  eller  Slutningen:  „Jeg  vil  ikke  bemøje  Dig 
med  et  langt  Brev"  foruden  at  skrive  sig  fra  en  fælles  Grund, 
Ubehjælpsomhed,  tillige  indeholder  en  svag  Efterklang  af  Da- 
tidens gode  Brevtone. 

At  denne  gennemgaaende  Lighed  i  alle  det  16de  Aarhundre- 
des  Breve  ikke  kan  være  fremkommen  blot  ved  de  voksnes 
Efterligning  af  Udtrykkene  i  modtagne  Breve,  er  klart  nok.  Den 
maa  være  bevirket  ved  fælles  Undervisning  som  smaa.  Vi  tør 
da  sikkert  slutte,  at  Brevskrivning  i  Skolerne  har  udgjort  et  Fag, 
hvor  enhver  indøvedes  i  korrekt  Anvendelse  af  disse  staaende 
Formularer.  Og  man  faar  et  Begreb  om  Rækkevidden  af  disse 
Formularers  Magt  ved  at  lægge  Mærke  til  den  interessante 
Kendsgerning,  at  de  herskede  ikke  blot  i  Norge,  men  i  Sverige 
tillige,  med  samme  uindskrænkede  Myndighed  som  i  Danmark. 
„Min  venlige  og  velvillige  Hilsen  forsendt  med  Gud  nu  og  altid 

o.  s.  V Kære  N.  N.  jeg  hafver  intet  sønderlig  at  jeg  kan 

skrive  Dig  til  nu  oppaa  denne  Tid  utan  helsa  mine  Børn  og  alle 
gode  venner  med  mange  tusende  gode  Natter.  Hermed  Dig  og 
alt  dit  gode  Selskab  den  evige  Gud  befalendes",  hedder  det  saa- 
ledes  i  et  tilfældigt  valgt  svensk  Brev.  Ligheden  med  de  danske 
Udtryk  røber  noksom  en  Fælleshed  i  Landenes  aandelige  Vil- 
kaar. 

Det  ligger  i  Sagens  Natur,  at  Indholdet  i  egentligste  For- 
stand maatte  være  forskelligt  i  de  forskellige  Breve,  lige  saa 
vekslende,  som  de  indbyrdes  afvigende  Forhold,  der  havde 
fremkaldt  det,  og  de  Brevskrivere,  der  havde  affattet  det.  Paa 
dette  Punkt  maa  da  Ulighederne  bryde  frem  og  det  enkelt- 
særlige gøre  sig  gældende,  om  end  en  vis  Ensartethed  maaske 
endnu  kunde  lade  sig  paavise.  Ikke  desto  mindre  gør  det  16de 
Aarhundredes  Breve  Brud  paa  denne  i  sig  saa  simple  Regel. 
Ikke  blot  Lighed,  men  Enshed  lader  sig  paavise  vidt  ud  over  de 
Grænser,  som  den  enkeltes  Frihed  ellers  har  afstukket  for  det 
fælles  i  Brevformen. 

Lad  os  et  Øjeblik  tænke  os  ind  i  Datidens  Forhold.  Selv  om 
en  Mand  var  nok  saa  utilbøjelig  til  at  sætte  Pen  til  Papiret  og 
derfor  førte  hele  sit  Regnskab  i  Hovedet,  lod  den  nærmeste 

Herredsfoged  skrive  Gældsbrevene,  saa  at  han  selv  kun  be- 
høvede at  sætte  sit  Segl  og  sit  Navn  „med  egen  hånd"  under, 
og  iøvrigt  mundtlig  afgjorde  alle  andre  vigtige  Sager,  naar  han 
paa  de  aarlige  Herredage  samledes  med  sin  Slægt  og  sine  Stands- 
fæller,  —  saa  var  der  dog  visse  Begivenheder,  der  i  Aarets  Løb 
alligevel  kunde  overraske  ham  og  afnøde  ham  et  Brev. 

Hertil  hørte  Fødsler,  Dødsfald  og  tildels  Bryllupper.  De  sidste 
kunde  han  saa  temmelig  værge  sig  imod,  thi  Trolovelserne  fore- 
gik hyppigt  ved  Herredagene,  naar  hele  Familjen  var  samlet,  og 
ved  samme  Lejlighed  kunde  han  saa  se  sit  Snit  og  mundtlig  ind- 
byde til  Brylluppet.  Men  Barselgilde  og  Begravelser  lod  sig  ikke 
saaledes  kommandere,  og  indtraf  de  paa  en  ubelejlig  Tid,  kunde 
de  nødvendiggøre  mange  Breve.  Thi  det  var  jo  klart,  at  alt  hvad 
der  fandtes  i  Landet  af  Slægt  og  Venner  skulde  indbydes  og 
samles  til  Gildet.  Ved  Velkomstgildet  for  den  nysankomne  kunde 
man  endda  begrænse  sig,  naar  det  ikke  netop  var  den  førstefødte. 
Men  ved  Afskedsfesten  for  den  bortgangne  krævede  selve  Fa- 
miljens  Ære,  at  intet  blev  sparet,  Slægten  hædrede  jo  sig  selv 
ved  at  hædre  den  afdødes  Minde.  Indbydelser  til  Barselgilder, 
Bryllupper  og  Begravelser  danner  da  den  faste  Stok  i  Datidens 
Breve.  Ved  dem  er  mangt  et  Navn  blevet  foreviget  som  Brev- 
skriver, der  ellers  maaske  aldrig  vilde  være  naaet  til  os  som 
saadan. 

Men  netop  ved  denne  Grundstamme  af  Skrivelser  møder  os 
et  højst  ejendommeligt  Syn:  Hver  Art  af  Indbydelse  kommer 
uafbrudt  igen  i  nøjagtigt  de  samme  Udtryk.  Fra  Sjælland,  fra 
Jylland,  Skaane  og  Norge  melder  man  om  disse  Familjebegiven- 
heder  i  Breve,  der  er  i  den  Grad  ens,  at  blot  Datum  og  Under- 
skrift er  forskellige.  Saa  latterligt  det  end  forekommer  os,  nødes 
vi  til  at  antage,  at  Tiden  har  taget  Mod  til  sig  og  imødegaaet  det 
uundgaaelige  ved  fra  Barnsben  at  øve  de  smaa  i  at  skrive  Ind- 
bydelser ikke  blot  til  deres  Forældres  Begravelse,  men  til  Fadder- 
stads for  deres  egne  kommende  Smaafolk. 

Da  disse  Skrivelser  saaledes  har  fulgt  hine  Slægter  hele  Livet 
igennem,  vil  det  ikke  være  uden  Interesse  enkeltvis  at  betragte 
dem. 

En  Indbydelse  til  Fadderstads  lød  saaledes: 

„Min  ganske  venlige  og  kærlige  Hilsen  nu  og  altid  forsendt  med 
Gud.  Kære  N.  N.  synderlig  gode  Ven!  Takker  jeg  Eder  gerne  for 
alt  godt,  hvilket  at  forskylde  I  skal  altid  finde  mig  ganske  velvillig. 
Kære  N.  N.!  giver  jeg  Eder  ganske  venlig  tilkende,  at  Gud  Almæg- 
tigste har  naadigt  forløst  min  kære  Hustru  og  undt  os  en  ung  Søn. 
Saa  agter  jeg  udi  den  hellige  Trefoldigheds  Navn  at  gøre  hendes 
Kirkegang  og  lade  christne  samme  vores  unge  Søn  den  Søndag  N.  N., 
som  er  den  (Datum)  her  i  N.  N.  Kirke,  hvorfor  er  til  Eder  min  gan- 
ske venlige  Bøn,  at  I  vil  vel  gøre  og  umage  Eder  hid  til  os  paa  samme 
Tid  og  hjælpe  samme  vores  unge  Son  til  sin  Christendom  og  gøre 
Eder  glade  med  os  og  flere  vore  gode  Venner,  som  mig  forhaabes 
næst  Guds  Hjælp  her  da  paa  samme  Tid  forsamlet  vorder.  Dersom 
jeg  udi  saadan  eller  andre  Maader  kan  tjene  Eder  igen  eller  gøre  det, 
I  kan  have  godt  af,  skal  I  finde  mig  ganske  velvillig,  det  kende  Gud, 
Den  jeg  nu  og  altid  vil  have  Eder  befalet." 

Man  lægge  Mærke  til  Brevets  troskyldige  Hentydning  til,  at 
hvis  Modtageren  skulde  komme  i  samme  Tilfælde,  at  indbyde 
til  Barselgilde,  skal  Afsenderen  med  Glæde  give  Møde:  „Der- 
som jeg  udi  saadan  Maade  kan  tjene  Eder  igen,  skal  I  finde  mig 
ganske  velvillig."  Disse  Udtryk  gentages  stadigt,  og  uden  at  vist- 
nok nogen  af  Parterne  har  gjort  sig  klart,  hvor  pudsigt  de  i 
enkelte  Tilfælde  lyder.  Den  foreliggende  Indbydelse,  som  er 
udsendt  af  Axel  Gyldenstjerne  paa  Økloster  i  Anledning  af  et 
Barselgilde  den  12te  April  1573,  er  saaledes  afsendt  til  Birgitte 
Gøye,  der  forlængst  var  Enke  og  ude  over  den  Alder,  hvor  Af- 
kom kunde  ventes. 

I  Bryllupsindbydelserne  synes  man  at  kunne  spore  en  svag 
Forandring,  naar  man  sammenholder  Breve  fra  Aarhundre- 
dets  Begyndelse  med  andre  fra  dets  Slutning.  De  ældste  er  de 
mest  kortfattede.  Senere  breder  Formularen  sig  mere,  og  des- 
uden synes  den  Skik  at  trænge  igennem,  at  ikke  blot  Brudens 
Fader  eller  Værge,  hos  hvem  Brylluppet  holdes,  men  ogsaa 
Brudgommen  skal  indbyde  til  Festen,  saa  at  alisaa  hver  Gæst 
faar  to  omtrent  ligelydende  Indbydelser.  Som  Eksempel  skal  vi 
her  anføre  en  Indbydelse,  hvor  disse  Omstændigheder  lykkeligt 
er  undgaaede,  idet  Brylluppet  bekostedes  af  selve  Brudgom- 
mens Fader: 

15* 

„Venlig  og  kærlig  Hilsen  nu  og  altid  forsendt  med  Vorherre! 
Kære  Eggert  Bilde,  synderlig  gode  Ven!  Giver  jeg  Eder  ganske 
venligen  at  vide,  at  min  kære  Fader,  ærlig  og  velbyrdig  Mand  Erik 
Skram  til  Hastrup  agter  i  den  hellige  Trefoldigheds  Navn  at  gøre 
mit  Bryllup  i  Aarhus  med  ærlig  og  velbyrdig  Jomfru  Marine  Bilde 
den  Søndag  næst  for  vor  Fruedag  nu  førstkommende,  som  er  den 
5te  Dag  September.  Thi  er  min  ganske  venlige  Bøn  til  Eder,  at  I 
ville  vel  gøre  og  umage  Eder  did  paa  samme  Tid,  gørende  Eder  glad 
med  mig  og  flere  begge  vores  gode  Venner,  som  mig  haabes  næst 
Guds  Hjælp  dér  paa  samme  Tid  forsamlet  vorder,  og  I  ville  vel  gøre 
og  have  den  Umage  og  komme  til  mig  om  Fredagen  ved  Aften  næst 
tilforn  til  Aarhus,  og  gøre  mig  den  Ære  at  følge  mig  om  Løverdagen 
ud  imod  min  Brud.  Det  forskylder  jeg  altid  gerne  i  slig  eller  andre 
Maader,  som  1  mig  tilsigende  vorder.  Hermed  Eder  Gud  Almægtig- 
ste befalende."  Laurits  Skram, 

egen  Haand. 

Ved  Begravelses- Indbydelsen  var  Formularens  højtidelige 
Tone  bedst  paa  sin  Plads.  At  den  stadig  gentoges  i  samme  vel- 
bekendte Udtryk,  stemte  paa  sin  Vis  til  Alvor,  den  udtrykte 
simpelt  og  naturligt  Datidens  religiøse  Begreber,  og  ikke  et  Ord 
i  den  forraadte,  hvorledes  slige  Fester  ufravigeligt  endte.  Den 
lød  saaledes: 

„Venlig  og  kærlig  Hilsen  nu  og  altid  forsendt  med  Vorherre! 
Kære  N.  N.,  synderlig  gode  Ven!  Takker  vi  Eder  gerne  for  alt  godt, 
I  os  gjort  og  bevist  haver,  hvilket  vi  mod  Eder  forskylde  ville, 'i  hvad 
Maade  muligt  er.  Kære  N.  N.!  giver  vi  Eder  sørgeligen  tilkende,  at 
Gud  Almægtigste  har  nu  heden  kaldet  vor  kære  salig  (Fader  eller 
Moder  o.  s.  v.)  ærlig  og  velbyrdig  N.  N.  af  denne  sørgefulde  og  for- 
gængelige Verden  og  til  sin  evige  Rige  og  Salighed.  Gud  give  ham 
(hende)  med  alle  Udvalgte  en  glædelig  og  ærefuld  Opstandelse!  Saa 
agte  vi  med  Guds  Hjælp  at  lade  hans  salig  Lig  begrave  her  i  hans 
Sognekirke  (den  og  den  Dag),  thi  er  vores  ganske  godvillig  Bøn  til 
Eder,  I  vil  vel  gøre  og  have  den  Umage  at  komme  hid  til  N.  N.  Gaard 
Dagen  tilforn  og  næste  Dag  følge  ham  til  hans  Lejrsted  og  i  saa 
Maade  gøre  hans  salig  Lig  den  sidste  Tjeneste  og  Ære.  Slig  Eders 
Umage  og  Ulejlighed  igen  at  forskylde  ville  vi  altid  findes  ganske 
godvillig.  Det  kende  Gud  Almægtigste,  hvem  vi  Eder  nu  og  altid 
ville  have  befalet." 

Med  disse  tre  Arter  af  Breve  var  de  Tilfælde  udtømte,  hvori 
enhver  ved  Forholdenes  Magt  kunde  blive  tvungen  til  at  optræde 

som  Brevskriver.  Naar  heriblandt  ikke  var  medtaget  et  Livs- 
forhold, som  ingen,  mindst  i  den  Tid,  kunde  sige  sig  sikker  for 
at  komme  i,  nemlig  at  skulle  optræde  som  Frier,  saa  er  dette 
netop  sket  i  fuld  Overensstemmelse  med  Datidens  Vilkaar,  Som 
alt  ovenfor  omtalt,  besørgedes  nemlig  Frierier  saa  godt  som  altid 
mundtligt  og  hyppigt  endda  ved  Hjælp  af  en  Stedfortræder. 
Ganske  naturligt,  thi  de  var  ikke  stilede  til  den  udkaarne  selv, 
men  til  hendes  nærmeste  Paarørende,  hendes  Fader  eller  Værge, 
og  Samtalens  Hovedindhold  blev  i  Reglen  en  omhyggelig  Afvejen 
af  de  gensidige  Formuesforhold. 

Derimod  gav  et  Frieri  Anledning  til  en  anden  Slags  Breve, 
hvortil  Nutiden  intet  tilsvarende  ejer.  Det  var  de  skriftlige  Fore- 
spørgsler til  alle  Familjens  Medlemmer,  om  de  gav  deres  Minde 
til  Partiet.  Denne  Art  Breve  danner  Overgangen  til  Skrivelser 
af  absolut  uberegneligt  Indhold.  De  var  jo  rettede  til  de  mest 
forskellige  Personer,  og  intet  Tilfælde  lignede  ganske  det  andet. 
Men  paa  den  anden  Side  var  der  noget  ensartet  og  formelt  ved 
det  hele,  der  let  kunde  friste  til  at  søge  Havn  i  en  Formular. 
Den  Enkeltart  af  disse  Breve,  der  paa  Nutiden  gør  det  mest 
uimodstaaelige  Indtryk,  er  Forespørgslerne  fra  alderstegne  Enke- 
mænd, som  søger  at  bevæge  deres  yngre  Slægtninge  til  at  give 
Samtykke  ved  i  temmeligt  staaende  Udtryk  at  meddele,  at  alle 
deres  Venner  har  raadet  dem  til  „at  gifte  sig  og  ikke  længere 
sidde  hen  i  slig  Elendighed". 

Naar  det  imidlertid  erindres,  at  selv  disse  Forespørgsler  kunde 
besørges  mundtligt,  hvis  man  enten  vilde  vente  eller  bekvemme 
sig  til  at  rejse  rundt  til  sin  Slægt,  saa  vil  det  forstaas,  at  med  hine 
tre  Formularer  inde  var  Folk  i  Almindelighed  sikrede.  Til  denne 
Art  Breve  indskrænkede  da  Mængden  sig.  Hvo  der  vovede  sig 
videre  ud,  var  enten  forvovne  Naturer,  hvem  Skæbnen  havde 
skænket  den  fornødne  Letsindighed,  eller  Mænd,  hvis  Em- 
bedsvirksomhed havde  nødsaget  dem  til  at  blive  fortrolige 
med  Pennen,  saa  at  de  baade  med  Behændighed  skar  deres 
Gaasefjer  (Fig.  89  og  91)  og  lod  den  skride  paa  det  modvillige 
Papir  (Fig.  90).  At  Breve  skrevne  af  alle  disse  i  de  mest  for- 

skellige  Anledninger  maa  danne  en  broget  Blanding,  ligger  i 
Sagens  Natur. 

Og  dog  er  der  noget  fælles,  noget  gennemgaaende  selv  i  denne 
saa  uensartede  Hob.  Hvad  først  det  rent  Ydre  angaar,  saa  ud- 
mærker de  sig  alle  ved  en  stærkt  fremtrædende  Bestræbelse 

efterTydelighed  (Fig.  92).  At  saa  godt 
som  ingen  af  disse  Brevskrivere  har 
haft  Lethed  ved  at  skrive,  det  ser  man 
ved  første  Øjekast,  Trækkene  er  i 
Reglen  stive  ogkejtede.  Hovedindtryk- 
ket uskønt.  Men  hvad  man  saa  meget 
desmere  paaskønner  er,  at  enhver  har 
redeligt  bestræbt  sig  for  at  skrive  kor- 
rekt, selv  om  det  kun  ufuldkomment 
er  lykkedes  ham.  I  disse  knortede 
Bogstaver  vil  man  med  lidt  Taal- 
modighed    kunne    genfinde    alle   de 

regelrette  Skrifttegns  Bøjninger, 
uøvet,  strittende  gengivne,   men   de 
findes  der. 

Denne  ene  Dyd  gør  Bod  for  mange 
Overtrædelser,  og  gerne  giver  Læse- 
ren Afkald  paa,  hvad  Nutiden  mildt 
kalder  „en  flydende  Haand".  Hvis 
den  senere  Tid  overhovedet  var  mod- 
tagelig for  Belæring  i  sligt,  kunde  den 
lære  en  Del  af  sin  uøvede  Forgænger. 
Vi  er  imidlertid  døve  for  Paamindel- 
ser  af  denne  Natur.  Ve  da  den  For- 
sker, der  om  tre  hundrede  Aar  skal 
læse  vore  Breve !  Selv  det  vanskeligste  Arbejde  bliver  en  Børne- 
leg i  Sammenligning  med  blot  at  tyde  vore  Underskrifter. 

Den  samme  Hovedegenskab,  der  udmærkede  det  Ydre  i  hin 
Tids  Breve,  kommer  til  Syne  i  deres  Indhold.  Atter  her  er  Viljen 
langt  forud  for  Evnen.  Men  Udtrykket  bliver  her  ikke  fuldt  saa 
tiltalende,  thi  den  Omhu,  der  selv  med  Møje  dog  gjorde  Skrift- 

Fig.  89.  Evangelisten  Markus  til- 

■skærer  sin  Gaasefjer. 

Kalkmaleri  i  Majbølie  Kirke  paa 

Lolland. 

(Efter  Akvarel   af  J.   Kornerup  i    Na- 
tionalmuseet.) 


Brevstilen  i  Danmark  i  det  16.  Aarhundrede 


231 


trækket  læseligt,  yt- 
rer sig  i  Indholdet  i 
en  Bredde,  der  kun 
kan  virke  trættende. 


Fig.  90.   Evangelisten  Markus  skriv  er  med  Gaasefjer  o% 

Blækhorn. 

Kalkmaleri  i  MajbøUe  Kirke  paa  Lolland. 

(Efter  Akvarel  af  J.  Kornerup  i  Nationalmuseet.) 


Denne  Bredde 
er  en  saa  fremtræ- 
dende Ejendomme- 
lighed ved  alle  hin 
Tids  Breve,  at  den 
giver  dem  sit  aldeles 
bestemte  Præg.  Vi 
skal  derfor  i  det  føl- 
gende særlig  dvæle 
ved  den  og  gennem 
Betragtning  af  dens 
Hovedformer  søge 
at  vinde  et  Overblik  over  den  hele  blandede  Masse,  der  saa  let 
vil  unddrage  sig  et  samlet  Syn. 

Man  vilde  misforstaa  denne  Bredde,  hvis  man  tog  den  for  eet 
med  Omstændelighed.  Dette  var  tværtimod  en  Egenskab,  som 
Historikeren  sidst  af  alle  burde  bebrejde  en  Tidsalders  Breve. 
Men  Ulykken  er,  at  Omstændelighed  i  god  Betydning,  fyldig 
Udmalen  af  Enkeltheder,  saa  godt  som  aldrig  forekommer  i 
dem.  Den  Bredde,  der  findes,  er  denne  uægte  Omstændelighed, 
hvis  inderste  Væsen  er  den  blotte  Gentagelse,  og  hvor  der  paa 
det  korte  Udtryks  Bul  kun  skyder  en  Mængde  svampede  Om- 
skrivninger op.  Det  er  denne  Form  for  Bredde,  der  altid  beteg- 
ner et  bestemt  Udviklingstrin  i  Brugen  af  saa  vel  det  skriftlige 
som  det  mundtlige  Ord.  Født  af  Kejtethed  vaagnerden  lidt  efter 
lidt  til  Selvbevidsthed,  men  skuffet  af  den  Anstrængelse,  som 
det  endnu  koster  overhovedet  at  udtrykke  sig,  forveksler  den  i 

Fig.91.  En  engelsk  Retsskriver 
skærer  Split  i  sin  Fjerpen. 

(Efter  Thomas  Wright:  The  hornes 
of  other  days.) 


lykkelig  Uvidenhed  sig  selv  med  Vel- 
talenhed. 

I  det  16de  Aarhundredes  Breve  er 
den  endnu  ikke  naaet  til  fuld  Bevidst- 
hed. Den  staar  endnu  paa  det  troskyl- 
dige Trin,  og  dette  giver  den  en  vis 
Ynde.  Men  ligefuldt  falder  den  stærkt 
i  Øjnene  for  en  Nutids  Betragter,  og 
han  dømmer  den  ikke  altid  skaansomt, 
naar  han  er  saa  uheldig  stillet  langsomt 
at  maatte  bane  sig  Vej  i  det  gamle  Brevs 
vanskelige  Skrift. 

Vi  har  allerede  betragtet  en  enkelt 
Form  for  denne  Bredde,  den  Form, 
som  man  maaske  bedst  kunde  betegne 
som  den  gejstlige.  Det  var  den,  der 
ytrede  sig  i  disse  staaende  Begyndelses- og  Slutnings- Formu- 
larer, og  fremdeles  i  visse  hyppigt  genkommende  religiøse  Ven- 
dinger i  det  egentlige  Brev,  i  hvilke  Sporene  af  den  kirkelige 
Paavirkning  og  Oprindelse  ikke  lader  sig  miskende. 

Pig.  92.  Af  Hertug  Christians  (Christian  den  Fjerdes)  danske  Stilebog. 
(Rigsarkivet.) 

En  anden  Form  er  den  juridiske.  Den  ytrer  sig  i  en  gen- 
nem Retstrætter  udviklet  Tilbøjelighed  til  intet  at  forbigaa,  men 
opregne  alle  Tilfælde  for  saaledes  at  umuliggøre  Tvist.  Her  er 
udpræget  Lyst  til  Skarphed  og  Klarhed  i  Tanken,  men  den  Art 
Skarphed,  der  i  Stedet  for  at  holde  sig  til  det  centrale  søger  at 
bestemme  dette  ved  Optælling  af  alle  Omkresens  Punkter. 
Skondt  den  egentlig  kun  hører  hjemme  i  Skøder  og  Tingsvidner, 
forplanter  den  sig  let  til  Brevene  med,  saa  meget  mere  som  disse 
hyppigt  drejer  sig  om  Retsforhold. 

En  tredje  og  sidste  Form  for  Bredde,  som  gør  det  mest  ublan- 
dede Indtryk  paa  en  Nutids  Læser,  er  den  blot  høflige.  Trods 
det  16de  Aarhundredes  Ligefremhed  og  Naturlighed  paa  mange 
andre  Punkter,  var  Lysten  til  ret  at  være  „dannis"  nu  en  Gang 
dets  Kælebarn,  og  denne  „Dannished"  med  dens  nødvendige 
Følgesvend  Ordrigdom  bredte  sig  i  Brevene  som  i  sit  andet 
Hjem.  Lad  os  tage  et  tilfældigt  valgt  Eksempel:  Jens  Ulfstand 
vil  melde  sin  Tante,  at  han  paa  Grund  af  en  Begravelse  er  bleven 
hindret  i  at  opfylde  sit  Løfte  om  at  besøge  hende,  og  vil  desuden 
fortælle  hende  den  Nyhed,  at  Kongen  er  bortrejst.  Hvorledes 
gør  han  nu  dette?  Brevet  lyder  saaledes: 

„Min  ganske  sønlige  Hilsen  nu  og  altid  forsendt  med  Vorherre. 
Kære  Moder!  haver  jeg  Eder  saa  ganske  højligen  og  gerne  at  be- 
takke for  alt  godt,  som  I  mig  altid  udi  mange  Maader  gjort  og  bevist 
haver,  for  hvilket  I  skulle  alle  mine  Dage  finde  mig  ganske  godvillig 
til  at  forskylde  og  fortjene  med  hvad  Gode  i  min  ringe  Magt  kan 
være,  som  jeg  Eder,  min  kære  Moder!  pligtig  er. 

Kære  Moder!  som  Eder  vel  fortænker,  det  jeg  skrev  Eder  til  for 
nogen  Tid  lang  siden,  at  jeg  agtede  mig  over  til  København  med  det 
allerførste,  og  naar  jeg  da  kom  hjem  igen,  da  vilde  jeg  med  det  før- 
ste komme  op  til  Eder,  saa  giver  ieg  Eder  ganske  sønligen  at  vide, 
at  Gud  Almægtigste  haver  nu  kaldet  min  kære  Svoger  Tage  Tott, 
saa  at  jeg  for  den  Aarsags  Skyld  ikke  kan  nu  komme  derop,  førend 
hans  Begravelse  er  overstanden ;  og  er  hans  Begravelse  berammet 
at  skulle  være  udi  Dag  fjorten  Dage,  udi  hans  Sognekirke  Næs. 

Kære  Moder!  saa  er  min  sønlige  Bøn  til  Eder,  at  I  nu  ikke  vil 
fortænke  mig,  at  jeg  ikke  nu  kommer  derop,  thi  jeg  vilde  gerne  have 
været  enten  deroppe  eller  et  andet  Sted,  hvor  I  ville  have  mig,  havde 
ikke  denne  Undskyldning  været,  men  dersom  I  ikke  selv  kommer 

her  ned  i  denne  Egn,  da  vil  jeg  med  Guds  Hjælp  med  det  allerførste 
komme  did  op  til  Eder. 

Kære  Moder!  saa  veed  jeg  nu  ingen  synderlig  nye  Tidender  at 
skrive  Eder  til  paa  denne  Tid  andet  end,  at  Kongelig  Majestæt  er 
dragen  af  Sjælland,  og  veed  jeg  ingen  vis  Besked  paa,  hvor  han  er 
hen  dragen;  men  somme  siger,  at  hans  Naade  vil  drage  til  Lånte 
Meklenborg,  og  somme  siger,  at  hans  Naade  vil  ikke  længere  end 
til  Segeberg;  men  ingen  vis  Besked  kunde  jeg  udspørge. 

Kære  Moder!  jeg  vil  nu  ikke  længere  bemøje  Eder  med  denne 
min  ringe  Skrivelse,  men  I  skulle  altid  have  mig  at  raade  og  byde 
over,  som  Eder  bør  at  gøre  over  Eders  kære  Søn,  og  vil  jeg  nu  og 
altid  have  Eder  Gud  Almægtigste  befalet.  —  Skrevet  paa  Skabersø 
den  13.  September  Anno  1562." 

Større  og  ligefrem  foruroligende  Maalfang  kan  denne  høflige 
Bredde  antage,  naar  den  er  parret  med  Snaksomhed  og  ikke 
har  nogen  Modvægt  i  Mandens  Følelse  af,  at  enhver  Sag  bør 
have  en  Ende.  Et  Damebrev  vil  her  kunne  tjene  til  Eksempel. 
Jomfru  Dorthe  Urne  har  skrevet  til  Merete  (?)  Grubbe,  der  er 
syg,  for  at  spørge  til  hendes  Befindende.  I  Brevet  har  hun  bedt 
om,  at  den  syges  Søster  Jomfru  Regitze  vil  besvare  det.  Nu 
svarer  Regitze  Grubbe  herpaa  og  melder,  at  Søsteren  er  vel 
bleven  meget  svag,  men  har  det  dog  efter  Omstændighederne 
saa  nogenlunde  godt.  Denne  korte  Besked  udtrykkes  i  en  Skri- 
velse, hvis  Udskrift  allerede  varsler  ilde  med  Hensyn  til  Kort- 
fattethed.  Den  lyder  saaledes:  „Ærlig  og  velbyrdig  Jomfru  Dor- 
the Urne,  min  hjertekære  Søster,  synderlig  gode  Ven,  ganske 
huldeligen  og  godvilligen  tilskreven."  Indholdet  er  følgende: 

„Min  allerkæreste  Dorthe  og  min  hjærtekære  Søster!  Gud  Fader, 
Gud  Søn  og  den  hellige  Aand  være  evindelig  hos  Dig  og  have  Dig 
altid  i  sin  naadige  Bevaring  og  spare  og  bevare  Dig  længe  naadigen 
og  vel  udi  alle  dine  Veje  fra  alt  det  Dig  kan  være  skadeligt  enten 
til  Liv  eller  Sjæl!  Det  vil  jeg  saa  huldeligen  baade  ønske  og  unde 
Dig  som  mig  selv. 

Min  hjærtekære  Søster!  Jeg  vil  paa  det  allervenligste  have  Dig 
saa  ganske  højligen  og  gerne  betakket  for  saa  meget  bevist  Huldhed 
og  godt,  som  jeg  altid  af  Dig  i  saa  mange  Maader  befundet  haver, 
for  hvilket  Du  skal  den  Stund  jeg  lever  finde  mig  som  din  hulde 
Søster  til  at  gøre  og  lade  for  din  Skyld  alt,  hvad  jeg  veed.  Du  kan 
have  Ære  og  godt  af,  saa  vidt  som  i  min  ringe  Magt  være  kan. 

Min  hjærtekære  Søster!  Jeg  kan  aldrig  fuldskrive  Dig  til,  saa  fast 
som  baade  min  Søster  og  jeg  af  alt  vores  Hjærte  forlænges  efter  Dig, 
hvilket  vel  og  vil  vare  til  for  os,  indtil  Gud  vil  føje  Tiden,  at  vi 
maatte  findes  med  Glæde.  Den  allermægtigste  Gud,  han  unde  os  nu 
snart  at  findes  helbredte  og  glade  i  Guds  Frygt  og  unde  mig  altid  at 
høre  din  Lidelse  og  Velfart,  at  det  jo  altid  maatte  gaa  Dig  lykkeligen 
og  vel,  eftersom  dit  eget  gode  Hjærte  begærer!  Det  vil  jeg,  saa 
sandt  hjælpe  mig  Gud!  saa  troligen  ønske  og  unde  Dig  af  alt  mit 
Hjærte. 

Min  allerkæreste  Dorthe  og  min  gode  Søster!  Lader  min  Søster 
Dig  paa  det  venligste  betakke  for  din  hulde  og  gode  Skrivelse,  som 
at  hun  nu  har  bekommet  fra  Dig,  og  beder  hun  Dig  saa  gerne,  at 
Du  vil  have  hende  undskyldt  og  ikke  fortænke  hende  for,  at  hun 
nu  ikke  selv  skriver  Dig  til;  Gud  veed,  at  det  er  ikke  nogen  ond 
Vilje,  men  for  hendes  Svagheds  Skyld.  Og  som  Du  est  udi  din  gode 
Skrivelse  begærende  af  min  Søster,  at  hun  vilde  lade  mig  skrive  Dig 
til,  hvor  det  nu  er  med  hende,  saa  takker  jeg  Dig  saa  gerne  paa  det 
allervenligste  for  dit  hulde  Hjærte  og  for  din  Omsorg,  Du  har  for 
hende.  Saa  maa  Du  vist  tro,  at  Du,  saa  sandt  hjælpe  mig  Gud!  ikke 
gør  det  til  forgæves,  men  Du  i  lige  Huldhed  finder  hende  altid  igen, 
som  hun  er  Dig  det  pligtig,  og  som  hende  bør  at  være.  Saa  kunde 
jeg  ikke  fuldskrive  Dig  til,  min  hjærte  Søster!  saa  svag  som  hun  nu 
gøres  hver  Dag  mere  end  anden,  dog  har  hun  end  hertil  været  saa 
nogenlunde  tilpas  af  ond  Evne  (o:  efter  Omstændighederne).  Den 
almægtigste  Gud  for  sin  hellige  Døds  og  Pines  Skyld  han  forløse 
hende  nu  snart  naadeligen  og  vel,  naar  det  er  hans  gode  Vilje,  ham 
til  Ære  og  os  alle  til  Glæde. 

Min  hjærteallerkæreste  Dorthe  og  min  gode  Søster!  Jeg  vil  nu 
for  Tidens  Kortheds  Skyld  ikke  længere  opholde  Dig  med  denne 
min  velmente  Skrivelse  eller  i  nogen  Maade  at  forbie  mig  .  .  .  hos 
Dig,  men  Du  skal  vist  tro,  at  endog  at  Skrivelsen  og  Ordene  ere, 
saa  skal  dog  Meningen  altid  være  fast  huldere  og  bedre,  end  jeg  den 
nogen  Tid  enten  sige  eller  skrive  kan,  det  kende  Gud  Almægtigste! 
—  Endelig  til  al  lykkelig  Medfart  befalet!  Lader  min  Faster  Agathe 
og  min  Moder  og  min  Broder  Knud,  min  Søster  og  min  Broder  Sig- 
vard  Dig  gerne  bede,  at  Du  vil  have  den  Umage  og  sige  Moster 
Birthe  mange  tusinde  gode  Nætter  paa  deres  Vegne,  og  ønske  de 
Dig  og  alle  mange  100,000  gode  Nætter.  Mette  Beck  og  jeg  ønsker 
Dig  og  Birthe  og  Johan  mange  gode  Nætter. 

Ex  Aasmark,  den  26de  September  1589. 

Regitze  Grubbe  Eilersdatter. 
Egen  Haand." 

Det  er  at  haabe,  at  Forfatterinden  til  dette  Brev  i  andre  Livs- 
forhold har  formaaet  at  udtrykke  sig  lidt  mere  kortfattet. 


Det  vil  af  det  meddelte  være  klart,  at  en  Brevtone  som  det 
16de  Aarhundredes  med  dens  Hang  til  Ensformighed,  Højtide- 
lighed og  Bredde  ikke  egner  sig  til  Form  for  det  spøge- 
fulde. Det  er  derfor  et  be- 
tegnende Træk,  at  hele  den 
sprudlende  Livsglæde,  som 
udmærkede  dette  Aarhun- 
drede fremfor  noget  andet, 
ikke  har  efterladt  sig  noget 
synderligt  Spor  i  dets  Breve. 
Det  hører  til  Sjældenhederne 
at  træffe  en  munter  Vending; 
Anstrængelsen  ved  Affattel- 
sen og  Trykket  af  de  ned- 
arvede Former  synes  at  have 
dræbt  Humøret. 

Stundom  kan  man  bevise, 
at  dette  har  været  til  Stede, 
uden  at  det  dog  har  formaaet 
at  gennemtrænge  Brevet.  Det  er  saaledes  ikke  uden  en  vis  For- 
undring, at  man  under  et  Brev  i  de  vante  Udtryk  læser  en 
Oplysning  som  denne:  „Jeg  var  drukken,  da  jeg  skrev  Bre- 
vet" (Fig.  93).  Man  tror  Manden  paa  hans  Ord,  men  finder 
iøvrigt  intet  Vidnesbyrd,  der  bekræfter  det.  Det  er  øjensyn- 
ligt, at  det  at  skrive  Brev  og  det  at  være  overstadig  munter 
her  har  udelukket  hinanden.  De  gængse  Former  har  nedlagt 
Indsigelse  mod  det  fremmedartede  Indhold.  Affatterens  eneste 
Udvej  har  da  været  at  tilføje  denne  Virkeligheds-Oplysning,  en 
ufuldbaaren  Vittighed,  men  et  kraftigt  Udslag  mod  den  Form, 
der  har  nægtet  ham  sin  Bistand. 


Fig.  93.  En  glad  Bægermand  og  -Kvinde. 

Kalkmaleri  i  Stege  Kirke. 
(Efter  Akvarel  af  J.  Kornerup  i  Nationalmuseet.) 

Gaar  det  saaledes  med  de  blotte  Udbrud  af  en  fornøjet  Stem- 
ning, vil  man  endnu  mindre  kunne  vente  at  træffe  et  finere  Ud- 
tryk derfor  i  Form  af  virkelig  Vittighed.  Disse  Mænd,  i  hvis 
Samtaler  Lune  og  aaben  Sans  for  det  komiske  næppe  har  mang- 
let træffende  Udtryk,  viser  sig  i  deres  Breve  saa  stive  og  haarde, 
som  om  de  aldrig  havde  forstaaet  en  Spøg. 

Et  af  de  faa  Eksempler  paa  det  modsatte  fortjener  derfor  saa 
meget  desmere  at  omtales,  som  det  paa  een  Gang  afviger  fra 
Reglen  og  samtidigt,  ved  at  danne  en  Undtagelse,  bekræfter  den. 
Det  er  et  lunefuldt  Svar,  som  Eskild  Gøye  sender  til  Høveds- 
manden paa  Stege,  der  skylder  ham  50  Gylden  i  Renter,  men 
kun  modstræbende  har  oversendt  dem  med  Tilføjelse  af,  at  det 
vilde  være  ugudeligt  af  Eskild  Gøye  at  beholde  dem.  Denne 
svarer:  „Jeg  formærker  i  Eders  Skrivelse,  at  der  skal  være  stor 
Fare  for  min  Sjæl,  om  jeg  tog  samme  Guld  af  Eder;  for  hvilket 
jeg  vil  storligen  have  Eder  betakket,  at  I  vil  vare  mig  ad  den 
Skade.  Men  dog  befrygter  jeg  mig,  at  jeg  lader  Gerrigheden  be- 
drage mig  og  tager  samme  Rentepenge  og  staar  den  Fare."  Det 
er  en  skæmtsom  Form,  som  enhver  af  os  maaske  har  set  finere 
anvendt,  men  det  simple,  klare  sproglige  Udtryk,  som  den  her 
har  fundet,  staar  i  det  16de  Aarhundrede  som  en  mærkelig  Und- 
tagelse. 

End  ikke  de  alvorlige  Stemninger  synes  denne  Brevstil  i  Stand 
til  ret  at  kunne  magte,  uagtet  den  ifølge  hele  sit  Væsen  her  maa 
føle  sig  langt  mere  hjemme.  Kun  de  religiøse  Følelser  gengives 
nogenlunde  tydeligt;  ved  alle  de  andre  skorter  det  den  paa  Evne. 
Selv  en  saa  naturlig  Følelse  som  Vrede  formaar  den  ikke  klart 
at  udtrykke.  Det  gaar  saa  vidt,  at  enkelte  af  de  Breve,  som  af 
de  paagældende  er  skrevne  i  en  bitter  Stemning  til  deres  Uven- 
ner, af  en  senere  Tid  er  blevne  anførte  netop  til  Bevis  for,  at 
der  umuligt  kan  have  hersket  Uvenskab  mellem  disse  Personer. 
Grunden  er  let  forklarlig.  Alle  disse  Velsignelser,  Taksigelser, 
Tilbud  om  Gentjenester  og  hjertelige  Hilsener  overvælder 
enhver  Nutids  Læser,  saa  at  han  glider  let  hen  over  det  Par 
Ord,  den  korte  Linje,  hvori  det  egentlige  Indhold  er  sammen- 

trængt.  Og  der  hører  ogsaa  betydelig  Øvelse  til  at  opdage  disse 
Ord;  Følelsens  Grad  maa  man  i  de  fleste  Tilfælde  aldeles  opgive 
at  kunne  aflæse.  Vredesudbruddet  bestaar  nemlig  som  oftest 
alene  deri,  at  Brevskriveren  betegner  vedkommendes  Opførsel 
som  „fremmed"  eller  „sælsom".  Men  umiddelbart  heroven  paa 
kan  der  komme  saa  hjertelige  Udtryk,  at  man  kun,  naar  tilfæl- 
digvis Stridspunktet  selv  tydeligt  meddeles,  kan  dømme  om 
Sagen  og  vurdere  den  Forbitrelse,  som  Brevet  saa  ufuldkom- 
ment bærer  Vidne  om. 

En  Sammenligning  vil  kunne  tjene  til  at  oplyse  Forholdet.  At 
Datiden  var  djærv  i  sin  Udtryksmaade  er  noksom  bekendt.  Man 
har  iblandt  andet  en  Maalestok  derfor  i,  hvad  der  den  Gang  frit 
kunde  siges  fra  Prædikestolen  uden  at  støde  eller  dog  medføre 
Paatale.  At  den  samme  Tid  skulde  være  ligefrem  i  sin  daglige 
Tale,  sine  Prædikener,  sine  Skrifter,  men  alene  fint  hensynsfuld 
i  sine  Breve,  er  ikke  troligt.  Tier  da  Brevene,  hvor  alle  andre 
Vidner  taler,  maa  Grunden  søges  i  Brevstilens  egen  mangelfulde 
Evne  til  at  udtrykke  Tanken. 

Lad  os  til  Oplysning  se,  hvorledes  een  og  samme  Sag  tager 
sig  ud,  alt  eftersom  man  læser  den  i  en  Prædiken  eller  i  et  Brev. 
Det  er  bekendt,  at  Herluf  Trolles  og  Birgitte  Gøyes  Bestem- 
melse: at  anvende  deres  hele  Formue  til  Oprettelsen  af  en  Skole, 
vakte  megen  Forargelse  hos  deres  Slægtninge,  som  herved  gik 
Glip  af  Arven  efter  det  barnløse  Ægtepar.  Forbitrelsen  vovede 
sig  frem  i  gentagne  Retssager  mod  Birgitte  Gøye  og  efter  hen- 
des Død  mod  den  nydannede  Stiftelse,  og  ingen  var  saa  virksom 
og  utrættelig  i  disse  Angreb  sem  Birgitte  Gøyes  egen  Broder, 
den  rige  Christoffer  Gøye.  Mod  ham  samlede  sig  derfor  natur- 
ligt hele  Forbitrelsen  hos  Stiftelsens  Forsvarere.  Vi  har  endnu 
bevaret  dels  den  Ligprædiken,  som  en  af  Skolens  Venner,  Dr. 
Niels  Hemmingsen,  holdt  over  Stifteren,  dels  et  Brev  fra  Sko- 
lens Rektor,  dens  Talsmand  paa  Tinge,  den  djærve  Hans  Mik- 
kelsen, stilet  til  selve  Skolens  Avindsmand,  Christoffer  Gøye. 
Det  er  ikke  uden  Interesse  at  sammenstille  disse  to  Aktstykker. 
I  Prædikenen  udtrykker  Niels  Hemmingsen  sig  saaledes: 

„Der  findes  mange,  som  mener,  at  det  ikke  var  vel  gjort  af  Hr. 
Herluf,  at  han  skulde  koste  saa  meget  paa  en  Skole,  og  sige  der- 
iblandt hvad  ugudelig  Tale  de  kan  paafinde.  Men  hvad  kan  man 
svare  med  Rette?  Havde  salig  Hr.  Herluf  og  Fru  Birgitte  solgt 
samme  deres  Gods,  omkommet  det  med  Pral,  Banket,  Drik,  Dobbel 
og  i  andre  Maader,  hvad  vilde  man  have  sagt  andet  end:  Hvermand 
maa  gøre  af  sit,  hvad  han  vil  ...  .  Men  nu  knurre  de  og  mene,  at 
det  var  ikke  ret  gjort  at  give  Peblinge  saadant  Gods  at  løbe  med. 
Hvad  er  det  andet  end  at  sige:  havde  de  ofret  deres  Gods  til  Djæ- 
velen i  Helvede,  havde  det  været  vel  gjort;  men  at  de  have  ofret 
det  til  Guds  Ære,  kan  ikke  lides.  Men  det  vil  jeg  derhos  have  sagt, 
at  den  almægtigste  Gud  skal  ikke  holde  dem  til  Gode,  som  ville 
denne  Hr.  Herlufs  og  Fru  Birgitte  Gøjes  Skole  omstøde  og  ødelægge, 
men  skal  dem  vel  hjemsøge  paa  sin  Tid,  at  deres  onde  Forsæt  skal 
komme  dem  lidet  til  Fromme." 

Saaledes  vovede  Niels  Hemmingsen  at  tale  til  et  Ligfølge, 
hvor  alle  de  var  til  Stede,  til  hvem  han  sigtede,  mægtige,  ind- 
flydelsesrige Mænd,  der  ved  Lejlighed  kunde  give  ham  Tak  for 
sidst.  Og  hans  Ord  var  ikke  Fostre  af  et  Øjebliks  Heftighed, 
han  stod  ved  dem  alle  og  bragte  dem  bagefter  i  Trykken  til 
Hvermands  Kundskab. 

Dette  var  endnu,  før  Uvejret  var  brudt  løs  og  Retssagerne 
begyndte.  Hvorledes  udtaler  da  nu  Hans  Mikkelsen  sig  midt 
under  disse  til  selve  den  værste  af  Angriberne,  Christoffer  Gøye  ? 
At  han  ikke  veg  Niels  Hemmingsen  i  Djærvhed,  viste  hele  hans 
Færd;  hvis  hans  Ord  var  blevne  heftigere,  maatte  selve  Tids- 
punktet og  hans  nærmere  Forhold  til  Skolen  tjene  ham  til  Und- 
skyldning. Brevet  lyder  saaledes: 

„Kære  Christoffer  Gøye,  min  gunstige  gode  Ven!  Gud  Almæg- 
tigste være  altid  med  Eder,  opholde  Eder  naadeligen  udi  sin  Frygt 
med  langvarende  Sundhed  og  Lyksalighed  med  Eders  kære  Hustru 
og  alt,  hvad  I  vel  vil!  Kære  Christoffer!  næst  en  ydmyg  Taksigelse 
for  Eders  Godvillighed  mod  mig,  hvorfor  jeg  skal  bede  Gud,  han 
vil  Eder  belønne,  og  derfor  af  al  min  Formue  altid  findes  Eders  vel- 
villige Tjener  med  al  ydmyg  Tjeneste.  —  Som  1  er  begærende,  kære 
Christoffer!  jeg  vilde  skrive  Eder  til,  hvad  Dag  Gud  kaldte  salig  Hr. 
Herluf  Trolle  og  Eders  salig  Søster,  saa  døde  han  den  25de  Dag 
Juni  Anno  1565,  og  Eders  kære  Søster,  salig  Fru  Berete  Gøye,  den 
26de  Dag  Juli  Anno  1574,  Gud  unde  os  at  finde  dem  udi  den  evige 

himmelske  Glæde!  —  Kære  Christoffer!  som  I  skriver  om  kalkun- 
ske Høns,  saa  havde  vi  ikke  her  uden  et  Par,  og  de  have  nu  nogle 
faa  Kyllinger,  deres  Afkom,  som  ere  meget  smaa.  Naar  de  opvokse 
noget,  at  de  due  at  føre,  skulle  I  ret  gerne  faa  dem. 

Kære  Christoffer!  nu  den  gode  Mand  Albert  Oxe  var  her  udi  Sko- 
len med  Lauge  Venstremand,  da  de  kom  fra  Eder,  forstod  jeg  af  ham 
skulde  være  sagt  til  Eder,  her  skulde  findes  udi  Skolen  Harnisker 
og  Rer  (o:  Geværer)  til  en  12  eller  14  Mands  Berustning.  Havde 
saa  været,  min  gode  Christoffer!  skulde  jeg  vel  have  ladet  baade 
Albert  og  Eder  det  vide  tilforn,  thi  det  var  Skolen  intet  nyttigt;  men 
her  er  udi  Sandhed  ikke  uden  nogle  gamle  Stykker  forbrændte,  som 
vi  fandt  efter  den  Ildebrand,  som  var  her,  i  Jorden  da  vi  opryddede, 
hvilke  Albert  saa.  Det  Bedste  var  alt  tilforn  skænket  til  salig  Her- 
lufs Slægt  og  kommen  til  Ring  Kloster,  som  Anders  Skriver  vel 
vidste  at  sige  Albert  Besked  om. 

Kære  Christoffer!  jeg  tror  ikke  andet  end  I  jo  have  hørt,  Gud  nu 
har  kaldet  Hr.  Søren  her  i  Næstved;  hans  Lig  blev  begravet  i  Fre- 
dags næst  forgangne.  Han  havde,  gode  Mand,  en  haard  Helsot  og 
Vattersot.  Samme  Dag  om  Morgenen  døde  Jomfru  Anna  Grubbe  i 
Lille  Næstved,  en  af  Eders  salig  Søsters  hulde  og  fuldtro  Venner. 
Hendes  Lig  staar  endnu  ubegravet.  Al  hendes  Sygdom,  som  ikke 
mere  varede  end  8  Dage,  og  hendes  Endeligt  var  ligesom  hun  havde 
ligget  i  en  sød  Søvn,  og  aldrig  klagede  sig  en  Gang.  Den  evige  Gud 
bevare  Eder  naadeligen  med  alle  gode  Venner  i  denne  farlige  og 
skrøbelige  Tid  og  give  os  allesammen  en  salig  Tid  og  Stund,  naar  vi 
skulle  skilles  fra  denne  forfængelige,  urolige  Verden!  Udi  hans  gud- 
dommelige Beskærmelse  vil  jeg  nu  og  altid  have  Eder  befalet  med 
Eders  kære  Husfrue  og  alt  hvad  I  vel  vil,  og  altid  findes  Eders  vil- 
lige Tjener.  —  Herlufsholms  frie  Skole  den  17de  Maj  Anno  1575. 
—  Eders  velvillige  fattige  Tjener  altid  Hans  Mikkelsen." 

Hvor  er  der  i  denne  Skrivelse  Spor  af  den  Hans  Mikkelsen, 
der  paa  Tinge  kavde  kæmpet  Skolens  Sag  saa  mandigt  imod 
Christoffer  Gøye?  Hvor  er  den  Harme,  som  enhver  i  hans  Sted 
maatte  føle  ved  at  afkræves  Oplysning  om  Stifternes  Dødsdag, 
en  Oplysning,  som  vistnok  vilde  blive  brugt  som  Bevis  i  det  nye 
Angreb,  der  forberedtes?  Hvor  er  blot  den  Kulde  i  Tonen,  som 
Hans  Mikkelsen  skyldte  ikke  alene  Stifterne  og  Skolen,  men 
sig  selv  lige  overfor  Christoffer  Gøye?  Der  er  ikke  Spor  deraf 
Han  taler  til  ham  som  til  sin  Ven  og  Velynder,  velsigner  ham 
og  takker  ham  som  sædvanlig  og  meddeler  ham  sluttelig  Bynyt 

fra  Næstved.  Den  eneste  svage  Erindring  om  Uvenskabet,  som 
man  endda  maa  være  yderst  mistænksom  for  at  lægge  Vægt  paa, 
er,  at  han  hverken  skaffer  ham  Kalkuner  eller  Harnisker. 

Men  kan  selv  en  Misstemning,  som  den  her  til  Grund  lig- 
gende, saa  aldeles  udvidskes  ved  at  omsættes  i  Brevform,  saa 
maa  Datidens  Brevstil  med  Rette  betegnes  som  faitig  paa  Ud- 
tryk for  Vrede.  Ved  hvert  enkelt  valgt  Eksempel  kan  man  maa- 
ske  endnu  være  i  Tvivl  om,  hvorvidt  ikke  et  Tilfælde  netop  her 
har  været  Skyld  i,  at  Følelsen  ikke  er  bleven  udtalt.  Men  sam- 
menfatter man  dem  alle,  svinder  det  tilfældige,  og  med  samlet 
Røst  bevidner  de,  at  Datidens  Brevstil  endnu  ikke  besad  fælles 
godkendte,  tydelige  Udtryk  for  denne  saa  naturlige  Følelse. 
Dette  kunde  synes  utroligt,  og  dog  er  det  i  god  Samklang  med 
Datidens  Forhold.  Mellemværender  af  denne  Natur  afgjordes 
nemlig  ikke  i  Breve,  men  mundtligt,  enten  ved  privat  Ordstrid 
eller  paa  Tinge.  At  staa  i  Brevveksel  med  sin  Uven  var  et  Til- 
fælde, som  Brevstilen  aabenbart  ikke  var  forberedt  paa,  og  den 
ejede  derfor  intet  Middel  til  at  udtrykke  dette,  saa  lidt  som  den 
—  hvad  vi  ovenfor  har  set  —  forstod  at  betegne  Graderne  i 
fortrolig  Tone. 

Men  det  var  en  saa  følelig  Mangel,  at  den  maatte  afhjælpes. 
Spirerne,  hvoraf  en  passende  Brevform  for  Uvenner  kunde  ud- 
vikles, var  allerede  til  Stede  i  de  to  beslægtede  Former:  konge- 
lige Irettesættelser  til  underordnede  og  skriftlige  Indlæg  ved 
Retstrætter.  I  Løbet  af  det  følgende  Aarhundrede  blev  ud  fra 
disse  Forbilleder  en  ny  Brevstil  dannet  og  Savnet  dermed  af- 
hjulpet. 


6 

Vi  har  prøvet  det  16de  Aarhundredes  Brevform  paa  forskel- 
lige Omraader  og  stadig  stødt  paa  Uformuenhed  til  simpelt  og 
klart  at  udtrykke  Tanken.  Har  denne  da  intetsteds  helt  hjemme? 
Passer  Form  og  Stof  aldrig  sammen?  Jo,  hvor  Stoffet  selv  har 
sprængt  de  trykkende  Baand,  sat  alle  Hensyn  til  Side  og  paa 

egen  Haand  skabt  sig  sin  Form.  Overalt  hvor  den  simple  Natur 
har  faaet  Lov  at  raade,  hvor  Tanker,  diede  af  Virkeligheden, 
kommer  til  Orde,  udtrykkes  de  i  et  naturligt,  til  alle  Tider  for- 
staaeligt  Sprog.  Dette  sker,  naar  enten  Brevskriveren  endnu  er 
saa  ung,  at  han  ikke  fuldstændigt  har  lært  at  snøre  Tanken  inde 
i  de  overleverede  Former,  eller  naar  Stoffet  i  den  Grad  er  gre- 
bet ud  af  det  daglige  Liv,  at  det  er  uigengiveligt  i  den  gængse 
Manér,  men  samtidigt  saa  stærkt  opfylder  den  skrivende,  at  det 
maa  give  sig  Luft  i  de  nærmestliggende  Udtryk.  Vi  skal  anføre 
et  Par  Eksempler. 

Hvor  simpelt  og  ligefremt  er  saaledes  ikke  et  Udbrud  som 
dette  af  den  tiaarige  Christian  den  Fjerde: 

„Igaar  var  vi  udvandret  en  Time  eller  tre  os  at  forlyste.  Da  kom 
vi  til  Vamdrup,  hvor  vi  gjorde  Maaltid.  Sandelig  der  er  et  lystigt 
Sted,  hvilket  mig  saa  befaller,  at  dersom  vi  nogen  Tid  lang  blive  paa 
Koldinghus,  skal  jeg  vist  komme  til  dette  Sted,  saa  tidt  mig  tilstedes. 
Det  ligger  ikke  langt  herfra,  ikke  længere  end  to  Stunders  Rejse; 
det  forsøgte  jeg  igaar,  i  lige  Maade  som  mig  tilforn  af  trofaste  Mænd 
var  sagt." 

Paa  lidt  sproglige  Forandringer  nær  vilde  ethvert  Barn  den 
Dag  i  Dag  udtrykke  sig  paa  samme  Maade.  Og  hvor  malende 
og  forstaaelige  er  ikke  et  Par  Breve  som  disse: 

.  .  .  „Du  har  vel  hørt,  at  jeg  agter  at  gøre  min  Datters  Fæstensøl 
her  i  København  næste  Søndag  efter  Mikkelsdag  .  .  .  Jeg  beder  Dig 
derfor  laane  mig  dine  flamske  Klæder,  Drejls-,  Damaskesduge, 
Hvidsømsduge  og  Haandklæder  baade  af  Drejl,  Damask  og  Hvid- 
søms, at  Du  vil  laane  mig  dit  røde  Damaskes  Tapet  over  to  Skiver 
(Borde),  som  Du  fik  efter  salig  Oluf  Mouritsøn,  og  fik  Fru  Anna 
Hardenberg  Magen  til  det.  Du  har.  Og  vil  jeg  bruge  samme  Tapet  i 
Salen  her  i  min  Gaard  i  København  .  .  .  Allerkæreste  Birthe  og 
kære  Søster!  at  Du  nu  vilde  gøre  herudi  som  min  fuldkommen  gode 
Tro  er  til  Dig,  og  undfald  mig  nu  ikke!  ...  Og  hvad  Du  vil  laane 
mig,  at  jeg  det  maatte  bekomme  nu  med  dette  mit  Bud,  jeg  skal 
med  Guds  Hjælp  vel  lade  forvare  det,  saa  det  intet  skal  blive  ad 
Skade  i  mit  Værge."  .  .  . 

Eller  et  andet  Brev  som  dette: 

.  .  .  „Som  I  bod  mig  til  sidst  om  en  god  Mynde,  da  sender  jeg 
Eder  en  rod  Mynde,  hedder  „Rend  op",  Gud  hjælpe  mig!  saa  sandt 
det  er  den  bedste,  jeg  har.  Han  skal  vel  frie  sin  Tov-Ring  (Fig.  94); 
men  en  Karl  skal  stedse  hidse  den  og  holde  af  den,  han  er  kræsen. 
Item  sender  jeg  Eders  kære  Hustru  en  god  Hare-Mynde,  den  er 
nys  bleven  hidset  af  den  bedste  Hundeart  i  Fyen  ligger.  Hun  hed- 
der „Kejserinde";  og  sender  jeg  Eder  et  Par  Lænker  med  Myn- 
derne, at  de  skulle  ikke  lade  Mynderne  løbe  fra  dem  paa  Vejen. 
Ville  de  ikke  være  efter  Eders  Sind,  da  vil  jeg  give  Eder  Kaarel 
hvilke  I  ville  have  af  dem  jeg  har,  naar  vi  findes."  .  .  . 

I  Breve  som  disse  har  den  skrivende  glemt  sig  selv  og  alle 
Former  over  det,   han  havde  at  sige,  men  netop  derfor  op- 


i  i;j,.  'J  1.  Jagthunde  i  Tov-Ring.   Kalkmaleri  i  Stege  Kirke. 
(Efter  Fotografi  i  Nationalmuseet.) 

naaet,  at  Udtrykket  er  som  den  talendes  og  til  enhver  Tid  vil 
lyde  naturligt. 

Vil  vi  sluttelig  søge  at  samle  de  her  meddelte  spredte  Træk 
til  en  Enhed,  saa  synes  de  alle  at  vise  hen  til  det  samme.  Det 
16de  Aarhundredes  Brevstil  kan  kun  forstaas  ved  at  bestemmes 
som  en  aandelig  Ytringsform  paa  et  af  dens  tidligste  Udviklings- 
trin. Som  alle  andre  Former  af  lignende  Art  havde  den  hidtil 
trivedes  i  Ly  af  Kirken.  Idet  den  nu  begyndte  at  udfolde  sig  paa 
egen  Haand  bar  den  baade  i  sin  Form  og  sin  Retning  Spor  af 
sit  tidligere  Ophold. 

Hvad  Formen  angaar,  minder  den  om  det  kirkelige  ved  sine 

Begyndelses-  og  SlutningsFormularer,  ved  denne  Bredde  i  Ud- 
malingen, saa  saare  noget  kirkeligt  berøres,  ved  denne  under- 
lige Blanding  af  Inderlighed  og  ensformig,  halv  tankeløs  Gen- 
tagen. Hvad  Retningen  angaar,  røber  Brevstilen  sin  Oprindelse 
ved  stadig  med  Forkærlighed  at  vælge  et  religiøst  Stof;  efter 
Brevene  at  dømme  skulde  man  tro,  at  alle  hin  Tids  Mennesker 
ikke  havde  levet  noget  andet  Følelsesliv  end  det  blot  religiøse. 
Brevstilen  er  som  en  Sommerfugl,  der  er  i  Færd  med  at  bryde 
ud  af  de  kirkelige  Formers  Puppe,  den  søger  at  flagre  sig  løs, 
men  har  endnu  kun  faaet  den  ene  Vinge,  Formen  for  de  religiøse 
Stemninger,  fri. 

At  Udviklingen  imidlertid  vil  gaa  fremad,  derfor  borger  den 
Frodighed,  der  allevegne  spores.  Under  denne  Spire  med  de 
kirkelige  Dækblade  gærer  en  hel  Virkelighedsfylde,  der  vil  frem, 
der  vil  op  til  Luft  og  til  Dagslys.  Og  ovenfra  vinker  Livet  med 
bestandig  flere  Krav;  der  er  Retninger  nok  at  udfolde  Blade  i. 
Skøndt  Brevstilen  endnu  kun  er  et  højst  ufuldkomment  Med- 
delelsesmiddel, føler  man,  at  den  maa,  at  den  vil  bryde  sig  nye 
Veje  og  udfolde  sig  i  fyldigere  Former.  Det  er,  som  om  der  bag 
hver  Hindring  bankede  en  Trang,  der  ikke  fik  Ro,  før  den  var 
brudt  ud,  som  om  det  hæmmende  ikke  blot  er  os,  men  tillige 
maa  have  været  Datiden  selv  bevidst. 

Hvorfor  gaar  enhver  slig  Udvikling  saa  langsomt?  Naar  den 
er  tilbagelagt,  synes  det  ofte  besynderligt,  at  en  saa  nødvendig 
og  ligefrem  Fremskriden  kunde  kræve  saa  lang  en  Tid.  Ganske 
simpelt  fordi  enhver  Tidsalder  har  sin  bestemte  Grænse,  ud 
over  hvilken  den  ikke  kan  komme.  Brevstilen  er  selv  ikke  blot 
betinget  af,  men  et  Udtryk  for  den  til  enhver  Tid  tilstede- 
værende Dannelse.  I  denne  ligger  til  syvende  og  sidst  Aar- 
sagerne  ikke  alene  til  Brevstilen,  men  til  en  Mængde  beslægtede 
Foreteelser. 

Hvorledes  var  da  det  16de  Aarhundredes  Dannelse  her- 
hjemme? Den  var  tarvelig  og  ufuldkommen  som  den  Brevstil, 
den  skabte.  Folket  bestod  af  to  Klasser.  Paa  den  ene  Side  et 
Mindretal,  der  havde  Adgang  til  den  klassiske  Literatur,  men, 
for  uudviklet  til  at  fatte  dens  Aand,  nøjedes  med  at  tilegne  sig 

dens  Sprogform.  Paa  den  anden  Side  Folkets  store  Masse,  fra 
Kongen  til  den  laveste,  hvis  hele  aandelige  Indhold  spandtes  af 
de  to  Traade,  Paavirkningerne  af  Prædikenen  om  Søndagen  og 
af  det  virkelige  Liv  Ugen  igennem.  De  var  ubekendte  med  alle 
de  Dannelses-Indtryk,  som  Nutiden  modtager  gennem  Bøger  og 
Blade,  deres  eneste  Læsning  var  Biblen  og  Postillen,  deres 
Virkelighed  var  kun  een,  den  ydre.  Derfor  blev  deres  Uge  selv 
til  et  stort,  stadigt  gentaget  Brev,  kirkelig  Tone  i  Begyndelse  og 
Slutning,  Virkeligheds-Indhold  i  Midten. 

Men  lønligt  dæmrede  bag  ved  denne  Tankegang  en  hel  anden, 
friere  Forstaaelse  af  Livet.  Den  næredes  ved  Naturen,  hvilte 
drømmende  i  Folkeviserne  og  slog  stundom  Gækken  løs  under 
Drikkelagene.  Den  havde  været  og  skulde  fremdeles  blive  den 
skjulte  bevægende  Kraft,  Uroen  i  Udviklingen.  Det  var  den,  der 
havde  været  med  at  afkaste  Romerkirkens  Aag.  Nu  da  den  før- 
ste Gæring  havde  sat  sig,  laa  den  atter  under  for  den  nye  Kir- 
kes Magt.  I  Brevene  som  i  den  enkeltes  Bevidsthed  lader  den 
sig  mere  ane  end  paavise,  den  var  nærmest  kun  til  Stede  som 
ubestemt  Trang,  den  blev  sig  kun  bevidst  som  Brøde. 

Hvad  var  det  da,  der  optog  al  Pladsen  i  Bevidstheden?  Hvil- 
ket Tryk  formaaede  at  erklære  denne  Menneskets  Higen  for 
Brøde?  Det  var  Summen  af  det  religiøse  Indhold  under  den 
ejendommelige  Form,  hvormed  Tiden  havde  præget  det.  Fra 
Aarhundredets  Midte  til  dets  Slutning  fandt  dette  Indhold  sit 
Udtryk  i  det  ene  Ord  „Rettroenhed".  I  dette  Løsen  samlede 
sig  som  i  et  Brændpunkt  alt,  hvad  Tiden  forstod  ved  Menneskets 
Pligter,  Nøglen  til  dette  Livs  Gaader,  Adkomsten  til  Glæden  i 
det  næste.  Rettroenhed  var  ikke  blot  Baandet,  der  knyttede  de 
mange  sammen,  men  selve  Indholdet  i  hver  enkelt. 

For  vor  Tid,  hvis  Blik  er  skærpet  for  de  enkeltes  Forskellig- 
heder, lyder  en  Bestemmelse  som  denne  fremmed  og  besynder- 
lig. Vi  forstaar  ikke,  hvorledes  man  for  Alvor  kunde  sigte  mod 
et  saa  umuligt  Maal  som  at  faa  alle  „rettroende",  endnu  mindre 
at  sligt  virkelig  kunde  opnaas.  Vi  smiler  uvilkaarligt,  naar  Frede- 
rik den  Anden  paastaar,  at  hele  hans  Folk  tror  det  samme,  og 

vi  undres  over,  at  i  en  saa  religiøs  bevæget  Tid  virkelig  enhver 
religiøs  Meningsstrid  kunde  holdes  ude. 

Paa  et  Punkt  som  dette,  hvor  to  Tidsalderes  Opfattelser  staar 
hinanden  saa  fjærnt,  kan  imidlertid  ofte  et  enkelt  ubetydeligt 
Udtryk  bidrage  til  Forstaaelsen.  Datidens  Brevform  var  kun  et 
ringe  Led  i  det  store  hele,  og  dog  oplyser  den  som  et  heldigt 
Eksempel  en  dunkel  Tankegang.  Tidens  Fordring  paa  Rettroen- 
hed, denne  Fordrings  Mulighed  og  Gennemførlighed,  bliver 
gjort  os  anskuelig  gennem  Brevene.  Det  var  den  samme  Tid, 
som  krævede  fælles  Rettroenhed,  der  kunde  fordre  og  virkelig 
gennemføre,  at  alle  Breve  skulde  begynde  og  slutte  ens.  Refor- 
mationens Frihed  var  endnu  kun  et  blot  Ord,  Romerkirkens 
Efterfølger  herskede  med  samme  uindskrænkede  Myndighed 
paa  alle  aandelige  Omraader. 

Omvendt  belyser  de  større  Forhold  de  mindre.  Man  aner 
den  Inderlighed,  hvormed  Datiden  hang  ved  disse  staaende  Ud- 
tryk i  Brevene,  den  Gysen,  der  maatte  gribe  enhver  ved  at 
tænke  sig  disse,  nu  saa  tomt  lydende,  Velsignelser  udeladte, 
naar  man  erindrer,  hvad  de  i  deres  inderste  Væsen  var:  Ret- 
troenhedens Kendetegn,  et  Værn  for  Afsender  og  Modtager  mod 
den  Onde.  Thi  trindtom  lurede  og  puslede  Millioner  Djævle,  be- 
redte til  at  besætte  enhver  uagtsom.  Kun  eet  Middel  var  sikkert, 
bestandig  at  være  iført  Rettroenhedens  Panser.  Troen  paa  Ret- 
troenheden blev  da  det  befriende  for  hver  enkelt.  Rettroen- 
hedens Indhold  derimod  var  det  ikke  den  enkeltes,  men  Øvrig- 
hedens Sag  at  bestemme.  Saa  meget  desmindre  besværet  kunde 
da  Folket  gaa  i  Kamp  mod  den  gamle  Arvefjende  og  hans  hele 
Hær.  Hekseprocesserne  og  Religionskrigene  bar  Vidne  om,  at 
Striden  ikke  blot  i  Danmark,  men  hele  Evropa  over  førtes 
med  Iver. 


Anmærkninger  og  Henvisninger  til  I.  Bog 


De  tre  første  Fortællinger  i  denne  Bog  tilligemed  en  her  udeladt  („Peder  Oxes 
Tilbagekomst")  udkom  1876  under  Fællestitlen:  „Historiske  Skitser",  der  ledsagedes 
af  følgende  „Forord": 

„Af  de  her  udgivne  „Skitser"  har  den  ene,  Jakob  Ulfeids  Færd  ved  Frederik  den 
Andens  Begravelse,  tidligere  med  nogle  Smaaforandringer  været  trykt  (Historisk  Tids- 
skrift IV,  4,  217).  De  andre  er  nye.  Om  dem  alle  gælder  det,  at  de  er  fremkomne  som 
halvt  uvilkaarlige  Frugter  af  et  fleraarigt  Studium  af  de  haandskrevne  Kilder  til  Da- 
tidens Historie.  Enhver,  der  kender  til  Studiet  af  disse  Kilder,  et  Arbejde,  der  er  lige- 
saa  møjsommeligt  som  langvarigt,  forstaar  den  Trang,  som  man  under  det  kan  føle  til 
stundom  at  stige  op  af  Gruben  og  ved  Dagslyset  betragte  nogle  af  de  Skatte,  som  man 
har  fundet  i  Dybet.  De  herværende  Skitser  er  et  Udtryk  for  Betragterens  Glæde  ved 
det  fundne. 

Det  er  mit  Haab  en  Gang  i  Tiden  at  kunne  give  en  samlet,  udførlig  Fremstilling  af 
Danmarks  Historie  i  Slutningen  af  det  16de  Aarhundrede.  Hvad  jeg  her  har  meddelt, 
forudgriber  ikke  denne.  Ved  alt  nu  at  fremdrage  nogle  enkelte,  hidtil  ukendte  Punkter 
har  jeg  kun  berøvet  en  senere  Fremstilling  Nyhedens  Interesse  paa  dette  Par  Punkter, 
den  Interesse,  som  den  selv  dog  vilde  have  mistet,  om  ikke  før  saa  et  Aarstid  efter,  at 
den  var  udkommen.  —  Man  ser  ofte  Malere,  der  skal  udføre  et  stort  Maleri,  forinden 
gøre  Udkast  paa  Lærredet  til  enkelte  Hoveder  eller  Figurer,  dels  for  at  vænne  sig  til 
Dimensionerne,  prøve  Farvevirkningen,  beregne  Indtrykket,  dels  uden  al  Hensigt,  idet 
de  blot  giver  efter  for  en  indre  Trang  til  at  male.  Som  saadanne  Udkast  betragter  jeg 
de  efterfølgende  „Skitser",  de  er  paa  een  Gang  Studier  og  Øjeblikkets  Børn  og  bærer 
Præg  af  begge  Dele." 

CHRISTIAN  IV's  FØDSEL  OG  DAAB 

Side  7.  'Hovedkilder:  Haandskrift  i  det  Kongelige  Bibliotek  i  København,  „Gam- 
mel Kongelig  Samling  no.  2589  4'°.  Erasmi  Læti:  de  nato  baptizatoque  primo  Frederici 
Il^i  Hlio  Christiano.  1577.  —  Peder  Hansøn  Resen:  Kong  Frederik  den  Andens  Krø- 
nike (Kbhvn.  1680).  S.  302— 1 1. 

S.  10.  *  Pergamentsbreve,  Hyldinger  no.  2t3.  Rigsarkivet.  —  Mindre  nøjagtigt  gen- 
givet af  Dronning  Sophia,  se  J.  H.  Schlegel:  Samlung  zur  Danischen  Geschichte  II, 
4.  Hefte,  S.  163. 

S.  14.  '  Sjællandske  Tegneiser  27.  Oktober  1577.  Rigsarkivet.  —  ^Danske  Kon- 
gers Historie  Nr.  73.  dd.  29.  Juli  1590.  Rigsarkivet. 

S.  19.   'Sjællandske  Tegneiser  20.  Maj  1577.  Rigsarkivet. 

S.  22.   'Øresunds  Toidregnskaber  1577.  Rigsarkivet. 

S.  28.   'Sjællandske  Tegneiser  14.  April  1577.  Rigsarkivet. 

S.  30.  'Sjællandske  Tegneiser  7.  Maj  1577.  Rigsarkivet.  —  "Sjællandske  Tegnei- 
ser 21.  April,  29   April  og  2.  Maj  1577.  —  Øresunds  Toldregnskaber.  Rigsarkivet. 

S.  31.  '  Rentemester-Regnskab  1577.  Rigsarkivet.  —  ^Sjællandske  Tegneiser  21. 
April  1577.  Rigsarkivet.  —  ^Sjællandske  Tegneiser  2.  Maj  1577.  Rigsarkivet.  — 
*  Sjællandske  Tegneiser  21.  April  1577.  Rigsarkivet. 

S.  32"  '  Sjællandske  Tegneiser  2.  Maj  1587.  Rigsarkivet.  —  ^Sjællandske  Tegnei- 
ser 16.  April  1577.  Rigsarkivet. 

S.  33.  '  Rasmus  Reravius:  Frederik  den  Andens  Kroning  og  Bryllup.  Kbhvn.  1574. 
Side  Kiij. 

S.  35.  '  Sjællandske  Tegneiser  2.  Maj  1577.  Rigsarkivet.  —  '^Sjællandske  Tegnei- 
ser 21.  April  1577.  Rigsarkivet.  —  ^Rentemester-Regnskab  1577.  —  Sjællandske 
Tegneiser  2(5.  April  1577.  Rigsarkivet.  —  *  Rentemester-Regnskab  1577.  Rigsarkivet. 

S.  36.  'Sjællandske  Tegneiser  27.  April  1577.  Rigsarkivet.  —  "Holger  Rørdam: 
Kjøbenhavns  Universitets  Historie  II  175 — 77.  —  ^Kjøbenhavns  Diplomatarium,  udg. 
af  O.  Nielsen.  Renligheds-Forordninger  i  disse  Aar. 

S.  39.   '  Forordning  af  7.  Maj  1577.  Kjøbenhavns  Diplomatarium  I  467. 

S.  43.  'Danmarks  Riges  Historie  111  2,  234. 

S.  45.   'Sjællandske  Tegneiser  1.  Maj,  8.  Maj  og  16.  Maj  1577.  Rigsarkivet. 

S.  46.   'Sjællandske  Tegneiser  15.  Juni  1577.  Rigsarkivet. 

S.  47.  '  Rentemester-Regnskab  1577.  Rigsarkivet.  —  "At  Kongen  drog  ham  i  Møde 
og  altsaa  \ar  med  ved  Indtoget,  benægtes  af  Erasmus  Lætus,  men  bekræftes  af  Resen 
og  stemmer  med  Sjællandske  Tegneiser  8.  Maj  1577. 

Side  49.  'Anders  Sørensen  Vedels  Ligtale  over  Frederik  den  Anden.  Kbhvn.  1588. 
Side  Ciij.  —  ""  Reravius:  Frederik  den  Andens  Kroning,  Side  Hiij. 

S.  62.  'Den  kallundborgske  Reces  af  21.  November  1576  (Sjællandske  Tegneiser). 
—  V.  A.  Secher:  Forordninger  og  Recesser  1558-1660  II  27 

S.  63.   '  Werlauff:  Sophia  af  Meklenborg.  Hist.  Tidsskrift  II!  47.  Anm.  3. 

S.  66.   '  Sjællandske  Tegneiser  13.  Marts  1577.  Rigsarkivet. 

S.  74.  'Sjællandske  Tegneiser  7.  April  1578.  Rigsarkivet.  —  "Peder  Hansøn 
Resen:  Kong  Frederik  den  Andens  Krønike  (Kbhvn.  1680)  Side  306. 

S.  75.   '  H.  Rørdam:  Kjøbenhavns  Universitets  Historie  II  558. 

S.  77.  'Lindeberg:  Hypotyposis  arcium  ete.  a  H.  Ranzovio  conditorum  S.  316. 

S.  78.   'Sjællandske  Tegneiser  7.  September  1577.  Rigsarkivet. 

S.  79.  'Ligprædiken  over  Kaspar  Markdanner  til  Søgaard  (Bricka  og  Gjellerup: 
Den  danske  Adel  i  det  16de  og  17de  Aarhundrede.  S.  337.) 

S.  80.   '  Nye  Danske  Magazin  VI  332. 

S.  82.   '  Peder  Hansøn  Resen:  Kong  Frederik  den  Andens  Krønike.  S.  307. 

S.  84.  '  H.  Rørdam:  Kjøbenhavns  Universitets  Historie  II  472.  —  '^  Klevenfelds 
Stamtavler.  Familien  Skovgaard.  Rigsarkivet. 

S.  85.  'Danske  Magazin  II  202—203.  —  H.  Rørdam:  Kjøbenhavns  Universitets 
Historie  II  174.  —  "Rasmus  Glads  Beretning  om  Teater-Forestillingerne  er  benyttet 
af  H.  Rørdam  i  Kjøbenhavns  Universitets  Historie  II  184  —  86. 

S.  57.  'Schlegel:  Geschichte  Christian  des  Vierten  von  N.  Slange  I  226. 

S.  91.   'Rentemester-Regnskab  1577.  Rigsarkivet. 

S.  92.  '  De  følgende  Optrin  er  udførligt  meddelte  efter  Rasmus  Glads  Haandskrift 
af  S.  Birket  Smith  i  Danske  Samlinger  II  3,  228—30. 

S.  96.   '  P.  H.  Resen:  Kong  Frederik  den  Andens  Krønike  S.  306. 

S.  97.   '  P.  H.  Resen:  Kong  Frederik  den  Andens  Krønike  S.  308. 

S.  99.  'Ifølge  Herredags-Dombog  1576  —  1583  (Rigsarkivet)  —  Kolderup-Rosen- 

vinge:  Gamle  danske  Domme  III  300 — 303  — •  blev  denne  Sag  paadømt  allerede  den  4. 
Juni,  altsaa  om  Tirsdagen.  Men  da  dette  er  den  eneste  Sag,  hvortil  Rasmus  Glad  kan 
sigte  (ifølge  Herredags-Dombogen  blev  nemlig  i  Tidsrummet  2. —  6.  Juni  ialt  3  Sager 
paadømte,  de  to  af  Rigens  Kansler  og  kun  denne  ene  af  Kongen  selv  og  det  samlede 
Rigsraad),  og  da  Glads  Vidnesbyrd  i  dette  Tilfælde  synes  fuldt  saa  troværdigt  som 
Herredags-Kopibogen,  hvori  maaske  Dommen  først  langt  senere  er  bleven  indført, 
gaar  jeg  ud  fra,  at  Rasmus  Glad  har  Ret  i  sin  Angivelse,  og  at  Skriveren  ved  en  Fejl- 
tagelse, som  de  usædvanlige  Forhold  let  kunde  fremkalde,  har  indført  Dommen  med 
en  lidt  unøjagtig  Datum. 

S.  101.   '  Kolderup-Rosenvinge:  Gamle  danske  Domme  111  243. 

S.  106.  'Danske  Samlinger  for  Historie,  Topographie,  Personal-  og  Literatur- 
historie  V  141. 

S.  107.  *  Nye  Danske  Magazin  I  18. 

S.  108.  'Rentemester-Regnskab  1577.  Rigsarkivet.  —  'Sjællandske  Tegneiser  8. 
Juni  1577.  Rigsarkivet.  —  ''Sammesteds. 

S.  109.   'Sjællandske  Tegneiser  7.  November  1585.  Rigsarkivet. 

S.  113.  'S.Gjellerup:  Samfundsforholdene  1536  —  1660.  (Hist.  Tidsskrift  IV  4, 
3  —  16.) 

S.  1 19.  '  Peder  Hansøn  Resen:  Kong  Frederik  den  Andens  Krønike  (Kbhvn.  1680). 
S.  310—1  1. 

S.  121.  'Den  latinske  Afskrift,  som  her  er  benyttet,  er  det  Eksemplar,  som  findes 
i  det  Kongelige  Biblioteks  Thottske  Samling  Nr.  831.  fol.  —  F.  R.  Friis:  Tyge  Brahe 
(Kbhvn.  1871).  S.  74  —  79. 

JAKOB  ULFELDS  SENDEFÆRD  TIL  RUSLAND 

S.  125.  „Jakob  Ulfeids  Sendefærd  til  Rusland"  var  første  Gang  trykt  1873  i  Histo- 
risk Tidsskrift  IV  4,  217  under  Titlen:  „Jacob  Ulfeids  Færd  ved  Frederik  den  Andens 
Begravelse",  senere  i  „Historiske  Skitser"  1876. 

S.  128.  'Smlgn.  Jakob  Ulfeids  Beskrivelse  af  Rejsen,  oversat  paa  Dansk  og  trykt 
bag  i  Peder  Hansøn  Resen:  Kong  Frederik  den  Andens  Krønike  (Kbhvn.  1680)  S.  398 
— 436.  —  Gesandtskabets  Protokol  findes  i  Samlingen  „Membraner.  Rusland  11  b". 
Rigsarkivet. 

S.  132.  '  Peder  Hansøn  Resen:  Frederik  den  Andens  Krønike  (Kbhvn.  1680)  S. 
314 — 15.  —  Suhm :  Samlinger  til  den  Danske  Historie  I  1,  165 — 68.  —  Historisk 
Tidsskrift  5,  435 — 436.  —  Forhandlings-Protokollen.  Membraner.  Rusland.  1  1  b. 
Rigsarkivet.  —  Sjællandske  Tegneiser  18.  Maj  1579.  Rigsarkivet.  —  Rostgaardske 
Samlinger  no.  48.  Folio.  Universitets-Biblioteket. 

S.  137.  'Denne  Omstændighed  er  med  Urette  bleven  anført  (f.  Eks.  i  Hofmans: 
Danske  Adelsmænd  II  220)  som  Bevis  for,  at  Jakob  Ulfeld  hurtigt  er  bleven  tagen  til 
Naade  igen ;  det  vil  ses,  at  han  endnu  ikke  \'ar  falden  i  Unaade.  —  "  Se  Rigsraadsdom 
af  14.  Juli  1579.  Domme  Nr.  116  Pergament.  Rigsarkivet. 

S.  138.  'Sjællandske  Tegneiser  15.  og  18.  Maj  1579.  —  Smlgn.  Sjællandske  Teg- 
neiser 28.  August  1588.  —  -Brev  dat.  19.  Maj  1579.  Membraner.  Rusland.  12  c. 
Rigsarkivet. 

S.  139.   '  Dat.  Segeberg  den  27.  Juni  1579.  Membraner.  Rusland.  12  b.  Rigsarkivet. 

—  -Om  det  følgende  se  Rigsraadsdom  af  14.  Juli  1579.  Domme  Nr.  116  Pergament. 
Rigsarkivet. 

S.  143.  '  Originalen,  der  findes  i  Rigsarkivet,  viser,  at  Ulfeld  har  Ret  i  denne  Paa- 
stand. Pergamentet  bærer  endnu  Spor  af  Raderingen,  og  det  nye  Aarstal  er  skrevet 
med  mørkere  Blæk  end  det  øvrige. 

S.  144.   'Membraner.  Rusland.  11  b.  Rigsarkivet. 

S.  145.   'Den  skriftlige  Erklæring  i  Sjællandske  Registre  16. Juli  1579.  Rigsarkivet. 

—  ^  Fyenske  Registre  8.  August  1579.   Rigsarkivet.   —  *  „Hyldinger"  no.  32.  Jakob 

Ulfeids  Erklæring  er  dateret  Kogsbøl  den  24.  Juni  1580.  Rigsarkivet.  —  *Klevenfelds 
Dokumenter  til  Familjen  Ulfeld.  27.  August  1581.  Rigsarkivet. 

S.  147.  ^Sjællandske  Tegneiser  29.  April  1588.  Rigsarkivet.  —  "  Fortællingen  fore- 
kommer første  Gang  i  Niels  Pedersen  Slange:  Chrsitian  den  Fjerdes  Historie  I,  10 
og  er  derfra  gaaet  over  i  alle  senere  Fremstillinger,  der  støtter  sig  til  hans  udførlige 
Beretning. 

S.  148.  'Se  Befalingen  i  Sjællandske  Tegneiser  5.  Juli  1588  (Rigsarkivet).  Begra- 
velsen var  foregaaet  den  5.  Juni. 

S.  149.  'Se  den  udførlige  Beskrivelse  i  Sjællandske  Tegneiser  26.  August  1588. 
Rigsarkivet. 

S.  152.  '  Indoptaget  i  Regeringsraadernes  Svar.  Sjællandske  Tegneiser  13.  Novem- 
ber 1588.  Rigsarkivet. 

S.  153.   'Se  Thottske  Haandskrift-Samling  4'°  no.  1294.  Det  kongelige  Bibliotek. 

CHRISTIAN  DEN  FJERDES  BESØG  HOS  TYGE  BRAHE 

Denne  Fortælling  er  skreven  1875  og  første  Gang  trykt  i  „Historiske  Skitser"  1876. 

S.  160.   'Niels  Slange:  Christian  den  Fjerdes  Historie  1  62. 

S.  161.  'Niels  Slange:  Christian  den  Fjerdes  Historie  I  63.  —  '^Datoerne  i  Chr. 
IV's  Stilebog  af  1592  (tidligere  Gmi.  Kgl.  Samling  4<o  no.  2591  i  det  kgl.  Bibi.;  nu  i 
Rigsarkivet).  —  ^Danske  Kongers  Historie  73  dd.  17.  Maj  1592.  Rigsarkivet. 

S.  163.   'Danske  Kongers  Historie  73  dd.  23.  Maj  1592.  Rigsarkivet. 

S.  164.   'Christian  IV's  latinske  Stilebog  27.  April  1592.  Rigsarkivet. 

S.  175.  'Christian  den  Fjerdes  Stilebog  2.  Maj  1592.  Rigsarkivet.  —  F.  R.  Friis: 
Tyge  Brahe  S.  201. 

S.  176.  'Christian  den  Fjerdes  Stilebog  14.  Juni  1592.  Rigsarkivet.  —  "Frederik 
den  Andens  Kalenderoptegnelser.  Historisk  Tidsskrift  IV  3,  562. 

S.  177.  'Christian  den  Fjerdes  Stilebog  14.  Juni  1592.  Rigsarkivet.  —  -'Christian 
den  Fjerdes  Stilebog  23 — 26.  Juni  1592.  Rigsarkivet. 

S.  178.  'Christian  den  Fjerdes  Stilebog  7.  Juli  1592.  —  F.  R.  Friis:  Tyge  Brahe 
S.  202. 

S.  186.  '  Tyge  Brahe  glemmer  ikke  selv  at  fremhæve  dem.  Danske  Magazin  II  269. 

S.  189.   'Tyge  Brahes  meteorologiske  Dagbog  (Kbhvn.  1876).  S.  198. 

S.  190.  '  N.  Slange:  Christian  den  Fjerdes  Historie  I  63.  —  ^  F.  R.  Friis:  Tyge 
Brahe  S.  200—201. 

S.  191.   '  Historisk  Tidsskrift  II  3,  302. 

S.  193.   'F.  R.  Friis:  Tyge  Brahe  S.  145. 

DOMMEN  OVER  CHRISTOFFER  ROSENKRANS 

er  første  Gang  trykt  1873  i  Historisk  Tidsskrift  IV  3,  518—37. 

S.  200.  '  Niels  Slange:  Christian  den  Fjerdes  Historie  I,  S.  264—57.  —  -  Ludvig 
Holberg:  Danmarks-Historie  (udg.  af  Levin)  Tom  II,  S.  416 — 17. 

S.  202.  'Tycho  de  Hofman:  Historiske  Efterretninger  om  vel  fortjente  danske 
Adelsmænd  II,  S.  91. 

S.  203.  '  Opfordringen  fra  Karen  Strangesdatter  er  ikke  et  særskilt  Brev,  men  kun 
en  Efterskrift  i  et  Brev  fra  Margrethe  Juel  til  Christoffer  Rosenkrans,  hvori  det  be- 
brejdes ham,  at  han  har  stævnet  Margrethe  Juels  Mand  til  Kolding  til  at  betale  et 
Gældsbrev.  Hun  er  mødt  paa  sin  bortrejste  Mands  Vegne,  men  Chr.  Rosenkrans  er 
udebleven.  Hun  forlanger  at  se  Gældsbrevet  og  faa  det  undersøgt  i  ærlige  Adelsfolks 
Nærværelse. 

S.  209.  'Disse  Ark  findes  i  Samlingen  „Danske  Kongers  Historie"  Pakke  65  a, 
indeholdende  „Relationer  fra  Benedict  Ahlefeldt".  Rigsarkivet.  —  ^  Det  var  Hr.  Assi- 

stent  ved  del  kongelige  Bibliotek,  cand.  theol.  Jacobsen,  der  først  henledte  Forfatterens 
Opmærksomhed  paa  det  efterfølgende  Sted  i  Otto  Sperlings  Haandskrift. 

S.  210.  'Otto  Sperling:  Historia  vitæ  et  carceris  usque  ad  1673.  S.  242 — 244. 
Haandskrift  i  det  Kongelige  Bibliotek  („Gammel  Kongelig  Samling"  no.  3094.  4'"). 
Det  anførte  meddeles  her  i  Oversættelse  fra  Tysk.  Haandskriftet  er  senere  oversat  og 
udgivet  af  S.  Birket-Smith.  Kbhvn.  18S5. 

S.  21 1.  '  Smlgn.  Hans  Grams  Indledningsord  til  Otto  Sperlings  Selvbiografi.  Suhms 
Nye  Samlinger  III  197. 

BREVSTILEN  I  DANMARK  I  DET  16.  AARHUNDREDE 

er  første  Gang  trykt  i  „Det  nittende  Aarhundrede",  November — December  Heftet  1876. 

MOGENS  HEJNESØN 


Troels-Lund:   Historiske  Fortællinger  II 


å 


I 

INDLEDNING.  TO  INDBYRDES 

MODSTANDERE 


1 

BLANDT  de  mange  mærkelige  Mænd,  der  har  spillet  en  Rolle 
i  Slutningen  af  Frederik  den  Andens  Tid,  er  der  ingen, 
som  har  været  Genstand  for  en  saa  forskelligartet  Bedømmelse 
som  Mogens  Hejnesøn.  Denne  Meningsforskel  synes  ikke  at 
være  blot  tilfældig,  fremkaldt  ved  en  senere  Tids  mangelfulde 
Kundskab  om  ham  og  hans  Færd.  Den  lader  sig  forfølge  lige  op 
til  hans  egne  Dage,  til  den  Tid,  da  hans  Minde,  ja  han  selv 
endnu  var  lyslevende.  Aar  1589  blev  han  anklaget,  dømt  og 
halshugget,  alt  under  Tilsyn  af  den  hæderlige  Christoffer  Vai- 
kendorf.  Aaret  efter  fik  han  en  Æresoprejsning  saa  grundig,  som 
sjælden  er  bleven  nogen  til  Del  herhjemme.  Dommen  blev  er- 
klæret for  ugyldig,  Christoffer  Valkendorf  idømt  en  betydelig 
Bøde,  og  Liget  atter  opgravet  under  almindelig  Deltagelse  for 
paany  at  stedes  med  Hæder  til  Jorde. 

Eftertidens  Dom  giver  ikke  Samtidens  noget  efter  i  Usikker- 
hed. De  samme  stærke  Svingninger  lader  sig  paavise,  kun  fore- 
gaar  de  med  en  til  Afstanden  svarende  større  Langsomhed. 

Som  naturligt  var,  begyndte  man  med  at  tage  Parti  for  den 
forurettede.  Først  gav  denne  Stemning  sig  kun  Luft  i  korte  Op- 
tegnelser^.  Siden  vovede  den  sig  tydeligere  frem  i  stedlige  Be- 
skrivelser, hvor  Mogens  Hejnesøn  som  den  lokale  Helt  spiller 
Hovedrollen'-.  Og  tilsidst  gled  han  over  til  at  indtage  en  berettiget, 


8  Mogens  Hejnesøn 

udmærket  Plads  i  større  Fremstillinger  af  Landets  samlede  Hi- 
storie^. Sit  afsluttende  synlige  Udtryk  har  denne  Anerkendelse 
fundet,  da  man  i  det  18de  Aarhundrede  rejste  ham  en  Minde- 
støtte blandt  andre  særlig  fortjente  Mænds  i  Lunden  ved  Jægers- 
pris ^. 

I  det  19de  Aarhundrede  er  der  atter  sket  et  Omslag  i  Stem- 
ningen. Det  højeste,  hvortil  man  tidligere  havde  drevet  det,  var 
ud  fra  et  religiøst  Standpunkt  at  efterspore  Grunden  til,  at  Gud 
kunde  tillade  en  slig  Uretfærdighed.  Man  var  da  naaet  til  den 
Forklaring,  at  Dommen,  skøndt  menneskelig  uretfærdig,  dog 
var  guddommelig  retfærdig,  efterdi  Mogens  Hejnesøn  saa  ofte 
havde  overtraadt  det  sjette  Bud,  at  han  derfor  fortjente  Strafs 
I  vor  Tid  er  man  ikke  bleven  staaende  herved,  men  støttet  paa 
fyldigere  Oplysninger  har  man  begyndt  at  fremdrage  mange 
andre  Skyggesider  ved  Mogens  Hejnesøns  Liv,  og  er  endt  med 
at  hævde,  at  selv  om  Christoffer  Valkendorf  har  begaaet  en 
Formfejl  ved  Dommen,  saa  var  han  i  Virkeligheden  i  sin  fulde 
Ret,  da  han  lod  Bedrageren  henrette^. 

Det  er  klart,  at  saa  modstridende  Domme  ikke  lader  sig  samle 
i  et  fælles  levende  Indtryk.  Skal  der  være  Tale  om  at  danne  sig 
et  virkeligt  Billede  af  Mogens  Hejnesøn,  kan  dette  kun  ske, 
saafremt  der  lader  sig  fremdrage  nye  og  fyldigere  Oplysninger, 
der  formaar  at  tilføje  det  manglende  og  vise  os  Grundene  til,  at 
disse  afvigende  Opfattelser  har  dannet  sig.  Der  er  kun  Haab 
om  at  finde  slige  Oplysninger  blandt  de  utrykte  Kilder  til  vor 
Historie;  i  Arkiverne  maa  det  søges,  som  Bibliotekerne  lader 
os  i  Uvidenhed  om.  — -  Det  er  Hensigten  med  de  følgende  Blade 
at  meddele  det  Efterslæt  af  Bidrag  til  Mogens  Hejnesøns  Hi- 
storie, som  det  er  lykkedes  Forfatteren  at  finde  i  Rigsarkivet, 
De  vil  forhaabentlig  hjælpe  til  at  stille  Hovedpersonen  i  et 
nyt  og  klarere  Lys.  Men  det  ligger  i  Sagens  Natur,  at  det  her 
saa  lidt  som  andetsteds  vil  lykkes  at  faa  alle  Spørgsmaal  be- 
svarede. 

Det  mest  bekendte  Punkt  i  Mogens  Hejnesøns  Liv  er  Slut- 
ningspartiet.  Sammenstødet  med  Christoffer  Valkendorf,  der 
havde  hans  Henrettelse  til  Følge.  Af  de  nye  Oplysninger  vil  det 

fremgaa.  at  dette  ikke,  som  hidtil  antaget,  var  et  halvt  tilfældigt 
Sammentræf,  men  et  Led  i  en  hel  Række,  et  enkelt  Slag  i  en 
gennem  en  halv  Snes  Aar  fortsat  Kamp.  Forholdet  til  Valken- 
dorf  bliver  da  nu  som  før  et  Hovedsynspunkt  for  Betragtningen 
af  Mogens  Hejnesøns  Liv.  Man  kunde  benytte  de  nye  Bidrag 
som  blot  Aktstykker  i  Sagen  mellem  de  to  Parter,  som  nyoptagne 
Vidneforhør,  hvis  Maal  var  Dommen  om,  hvem  af  de  to  der 
egentlig  havde  Ret.  Men  en  slig  Anvendelse  vilde  dels  udelukke 
enkelte  ikke  uvigtige  Bidrag,  som  tilfældigvis  ikke  berører  denne 
Strid,  dels  medføre  en  farlig  Fristelse  for  Fremstillingen  til  at 
tage  Parti  for  den  enkelte.  Jeg  skal  derfor  i  det  følgende  søge  at 
undgaa  disse  Skær,  og  idet  jeg  overlader  det  til  Læseren  at 
dømme  Parterne  imellem,  om  han  lyster,  indskrænke  mig  til  at 
give  en  saa  fuldstændig  og  anskuelig  Fremstilling  af  Mogens 
Hejnesøns  Liv,  som  de  forhaandenværende  Oplysninger,  de 
ældre  som  de  nye,  for  Øjeblikket  tillader.  Af  sig  selv  vil  da, 
ifølge  det  ovenanførte.  Fremstillingen  samle  sig  om  Besvarelsen 
af  de  to  Spørgsmaal:  Hvorfor  maatte  nødvendigvis 
Christoffer  Valkendorf  og  Mogens  Hejnesøn 
komme  til  at  støde  sammen?  og:  Hvorledes  skete 
disse  Sammenstød? 


2 

Hvorfor  maatte  Christoffer  Valkendorf  og  Mo- 
gens Hejnesøn  nødvendigvis  komme  til  at  støde 
sammen?  Ganske  naturligt,  fordi  de  hver  især  havde  gennem- 
løbet en  Udvikling,  der  førte  dem  i  hinanden  stik  modsatte  Ret- 
ninger, og  fordi  desuagtet  Forholdet  til  deres  fælles  kongelige 
Velynder  Frederik  den  Anden  uafbrudt  nødte  dem  sammen. 
Sjældent  har  vistnok  en  og  samme  Konge  besiddet  to  saa  for- 
skellige Yndlinge;  det  forudsætter  en  Rækkevidde  i  Følelser, 
som  er  meget  ualmindelig.  Hvert  Blad  i  deres  Historie  peger 
derfor  tavst  hen  paa  det,  der  er  Løsningen  af  Gaaden  ved  Fre- 
derik den  Andens  glimrende  Regeringstid.  Han,  den  ellers  saa 

jævne  og  i  mange  Henseender  næsten  ubetydelige  besad  een 
Egenskab,  den  kongeligste  af  alle:  Evnen  til  at  opdage,  døje  i 
sin  Nærhed,  frede  om  og  beherske  de  mest  forskelligartede 
Dygtigheder. 

For  nærmere  at  bestemme  de  to  Mænds  saa  afvigende  Baner, 
der  endte  med  at  krydses,  maa  vi  først  opfriske  Hovedtrækkene 
i  Christoffer  Valkendorfs  Liv,  saa  at  Modsætningen  til  Mogens 
Hejnesøns  Udvikling  kan  fremtræde  des  tydeligere. 

Christoffer  Valkendorf  er  født  den  1ste  September  1525^ 
Faderen  ejede  Herregaarden  Glorup  paa  Fyn,  men  der  var 
mange  Børn,  5  Sønner  og  7  Døtre,  saa  der  vilde  en  Gang  i  Ti- 
den næppe  blive  meget  til  hver  enkelt.  Tiden  viste  midlertid, 
hos  hvem  Heldet  og  Dygtigheden  var  størst.  Aar  1535  døde 
Faderen,  og  Gaarden  tilfaldt  Sønnerne  i  Samlag.  Christoffer, 
den  tredje  i  Rækken,  endte  som  Eneejer.  Om  hans  Barndom 
og  første  Ungdom  vides  kun  lidt.  Man  har  ment,  at  han  kun 
har  nydt  en  mangelfuld  Undervisning  og  „ikke  er  bleven  holdt 
til  Studeringer"  ^  Saafremt  heri  skal  ligge  andet  og  mere  end, 
at  han  ikke  har  afsluttet  sin  Skoleundervisning  ved  et  Ophold 
ved  fremmede  Universiteter,  er  det  uden  Tvivl  usandt ^\  Det  er 
utænkeligt,  at  han  ikke  skulde  have  kunnet  Latin.  En  Rigs- 
Hovmester  uden  denne  Kundskab  vilde  være  ligesaa  umulig 
i  Datiden  som  en  Udenrigsminister  nu,  der  ikke  forstod 
fremmede  Sprog. 

Den  første  Gang,  vi  træffer  ham  som  voksen,  er  da  han  26 
Aar  gammel  dukker  op  som  ansat  i  Kancelliet^  en  af  de  mange 
unge  Adelsmænd,  der  med  Titel  af  Sekretær  søgte  at  erhverve 
sig  Forretningsdygtighed  for  en  Gang  at  komme  i  Betragtning 
ved  Besættelsen  af  et  Len.  Det  første  Skridt  var  altsaa  gjort, 
den  slagne  Vej  laa  nu  aaben:  en  halv  Snes  Aar  Kontormand, 
saa  et  lille  Len,  og  dermed  gemt  og  glemt  paa  Landet,  med  min- 
dre den  lunefulde  Lykke  ganske  særlig  vilde  føje  ham. 

Christoffer  Valkendorf  var  imidlertid  ikke  den,  der  hermed 
slog  sig  til  Ro.  Han  maa  have  vidst  at  gøre  sig  bemærket  af 
Christian  den  Tredje  eller  den  meget  formaaende  Dronning 
Dorothea.  Hvorledes  veed  vi  ikke,  men  det  er  meget  forstaaeligt, 

at  denne  frejdige,  djærve  unge  Mand,  der  kunde  udføre  hvad 
man  saa  befalede  ham,  mere  end  een  Gang  kan  have  tiUrukket 
sig  deres  Opmærksomhed.  Nok  er  det,  han  gjorde  hurtigt  over- 
ordentHg  Lykke.  Hertil  kan  maaske  allerede  regnes,  at  han  28 
Aar  gammel  fik  en  betydelig  Lønningsforbedring,  idet  han  for- 
lenedes med  Provstiet  i  Bergen  S  et  af  disse  inddragne  katolske 
Kirkegodser,  der  med  Bibeholdelse  af  den  gamle  gejstlige  Be- 
nævnelse nu  brugtes  som  Lønninger  for  Kancelli-  og  Hofembeds- 
mænd. Dette  var  imidlertid  endnu  kun  en  Forfremmelse  inden- 
for den  gamle  Stilling.  Men  Aar  1556  gjorde  han  et  Spring  saa 
storartet  og  uventet,  at  det  sikkert  har  vakt  Samtidens  udelte 
Forbavselse.  Han  blev  Lensmand  paa  Bergenhus. 

Hvilke  end  Christian  den  Tredjes  Bevæggrunde  har  været, 
saa  maa  man  indrømme,  at  det  var  et  voveligt  Skridt  af  ham  at 
betro  en  30-aarig  Mand,  endnu  uprøvet  som  Lensmand,  det 
ubetinget  vanskeligste  Len  i  Danmark  og  Norge.  Det  var  en 
Opgave,  som  laa  over  selv  ellers  dygtige  Mænds  Kræfter.  Af 
en  Begynder  som  Christoffer  Valkendorf  kunde  man  højt  reg- 
net vente,  at  han  vilde  slippe  taaleligt  derfra.  Han  løste  den 
imidlertid  paa  en  saadan  Maade,  at  han  overstraalede  alle  sine 
Forgængere.  Ved  Opholdet  i  Bergen  var  hans  Ry  som  Lens- 
mand for  bestandig  grundfæstet. 

Forholdene  i  Bergen  (Fig.  1)  var  af  en  ganske  egen  Natur.  Fra 
gammel  Tid  havde  Byen  været  Hovedsædet  for  Hansestædernes 
Handel  paa  Norge,  og  lidt  efter  lidt  havde  de  sat  sig  saa  fast  paa 
dette  ypperligt  beliggende  Punkt,  at  det  snart  for  en  indviet  var 
vanskeligt  at  afgøre,  om  Bergen  var  en  Hansestad  eller  tilhørte 
Danmark-Norge.  Vel  var  Hansestædernes  politiske  Magt  siden 
Grevens  Fejde  i  stærk  Tilbagegang,  men  i  Bergen  sporedes 
dette  ikke  endnu.  Her  syntes  de  tyske  Købmænd  ligesaa  mæg- 
tige som  tilforn.  I  Kraft  af  givne  Bevillinger  og  upaatalte  Over- 
greb, der  efterhaanden  havde  vundet  Hævd,  beherskede  de  hele 
Handelen,  havde  bragt  Vestkystens  Fiskerbefolkning  i  trykkende 
Afhængighed  og  var  paa  Veje  til  at  fortrænge  Byens  indfødte 
Haandværkerstand.  I  disse  Forhold  havde  Regeringen  hidtil 
kun  grebet  svagt  ind.   Lensmanden  var  den  naturlige  Mellem- 

Fig.  1 .  Bergen  i  d  fc 
(Efter  Braunius: 


mand.  Men  ingen  kunde  fortænke  en  saadan  i,  om  han  tøvede 
med  at  begynde  en  Strid,  der  sikkert  foreløbigt  vilde  komme  til 
at  gaa  ud  over  ham  og  den  indfødte  Befolkning,  selv  om  Ud- 
faldet tilsidst  maatte  blive  til  Gunst  for  Regeringen. 

Christoffer  Valkendorf  var  som  skabt  for  slig  en  Tilstand. 
Sindig  og  forvoven,  punktlig  Forretningsmand,  men  med  ubæn- 
dig Lyst  til  at  omdanne  og  forbedre  har  det  sikkert  været  ham 
en  Nydelse  at  tage  fat  paa  disse  forviklede  Forhold  og  i  denne 
nye  Virkekreds  udfolde  al  den  Trang  til  Bedrift,  Orden  og 
Spænding  ved   Fare,  som  slumrede  i  ham.   Havde  Tyskerne 

kunnet  gennemskue  denne  Karakter,  havde  de  sikkert  undladt 
den  taabelige  Trusel  ved  hans  Ankomst:  at  anbringe  Skyts  i 
Mariakirkens  (Fig.  2)  skrøbelige  Taarne^  Hos  en  Mand  som 
Valkendorf  vilde  Synet  af  sligt  ikke  vække  Frygt,  men  kun  Smil 
ved  Faren  og  maaske  Beregning  over,  omTaarnene  ogsaa'kunde 
holde  og  om  de  nu  virkelig  var  Tyskernes  med  Rette. 

Her  er  ikke  Stedet  til  nærmere  at  gaa  ind  paa  de  Midler,  som 
den  nye  Lensmand  anvendte  mod  de  forhaandenværende  Onder. 
Det  maa  være  os  nok  at  minde  om,  at  han  i  de  fire  Aar,  han 
var  der,  fik  givet  Dødsstødet  til  den  gamle  Tingenes  Tilstand  og 

forberedt  en  ny  og  bedre  Tid.  Det  var  maaske  de  fire  virksom- 
ste Aar  i  lians  Liv,  og  næppe  giver  noget  senere  Afsnit  os  saa 
mange  Eksempler  paa  hans  ejendommelige  Væremaade,  som 
netop  dette. 

Da  Regeringen,  hans  eneste  Støtte,  er  ved  at  tabe  Modet,  op- 
muntrer han  ivrigt  til  blot  at  blive  ved^  Midt  under  alle  disse 
Kampe  glemmer  han  ikke  at  sørge  for  Bergens  Brolægning^. 
Han  veed  at  ramme  de  tyske  Købmænd  paa  det  føleligste  blot 

ved  at  indskærpe 
en  tidligere  For- 
ordning om  Kvin- 
dernes Klæde- 
dragt m.  m.l  Paa 
Sagens  mest  tru- 
ende Punkt  gør 
han  Indtryk  paa 
de  fremmede  ved 
kun  ledsaget  af  to 
Mand  at  vove  sig 
ind  i  deres  For- 
samling. Forud 
har  han  givet  Or- 
dre paa  Slottet  til 
at  skyde  Kvar- 
teret ned,  hvis  de 
hører,  at  han  er 
bleven  myrdef*. 
Og  sluttelig  det  kostelige  Optrin,  hvor  han  tvinger  de  tyske  Haand- 
værkere,  der  ser  sig  nødte  til  at  fortrække  fra  Byen,  til  i  en 
højtidelig  Afskedsforsamling  paa  Raadstuen  en  for  en  at  komme 
frem,  række  ham  Haanden  og  takke  ham  for  god  Behandling  I 

Efter  en  saa  glimrende  begyndt  Løbebane  var  det  naturligt,  at 
Christoffer  Valkendorf  havde  en  høj  Stjerne  hos  Regeringen,  og 
ikke  mindst  hos  den  unge,  ivrige  Frederik  den  Anden,  der  Aar 
1559  havde  efterfulgt  sin  Fader.  Naar  han  da  desuagtet  efter  fire 
Aars  Ophold  Aar  1560  kaldtes  tilbage  fra  sin  betroede  Post^ 


Fig.  2.  Mariakirken  i  Bcrj^en.  (Paa  Fii 
Bergenhus.) 


1  mærket  C,  t.et  \  ed 

kunde  heri  ikke  ligge  andet,  end  at  man  havde  udset  ham  til  en 
endnu  vigtigere.  Kun  kort  Rk  han  Lov  til  at  tilse  Avlingen  paa 
Glorup.  Allerede  næste  Foraar  maatte  han  afsted  til  Rigets  øst- 
ligste Dele,  til  Øsel  og  Kurland,  hvor  man  højlig  trængte  til  en 
Mand  som  ham.  Frederik  den  Anden  havde  nemlig  overladt 
disse  Lande  til  sin  yngre  Broder  Magnus;  men  nogle  Maaneders 
Ophold  havde  været  nok  for  denne  til  at  godtgøre  sin  Udue- 
lighed. 

De  højst  forviklede  Forhold  herovre  til  alle  de  byttelystne  Na- 
boer krævede  en  særlig  Dygtighed,  men  Hertug  Magnus  kom,  hvor 
gammel  han  saa  blev,  aldrig  ud  over  Barnealderen.  Den  bekym- 
rede, kortsynede  Moder,  Enkedronning  Dorothea,  udbad  sig  da 
Christoffer  Valkendorf  til  Vejleder  for  sin  uerfarne  Søn,  og  Fre- 
derik den  Anden  gik  ind  derpaa.  Kongen  maa  imidlertid  have  set 
klarere  i  denne  Sag  end  hans  Moder,  thi  han  spaaede  hende 
kun  liden  Glæde  af  dette  Valg^  Udfaldet  godtgjorde  det. 

Valkendorfs  nye  Opgave  var  i  Virkeligheden  uløselig.  Han 
skulde  paa  een  Gang  støtte  Magnus  og  varetage  Danmarks  Tarv, 
men  Magnus'  hele  Optræden  gjorde  en  Forening  af  disse  Pligter 
umulig.  Omstændighederne  nødte  da  hurtigt  Valkendorf  til  at 
stille  sig  paa  Krigsfod  med  sin  unge  Herre  og  selv  gribe  Tøj- 
lerne. Enkelthederne  i  denne  Strid  er  endnu  kun  lidet  opkla- 
rede, men  Enkedronningens  Breve ^,  der  afspejler  Sønnens 
hjemsendte  Klager,  aander  en  saadan  Forbitrelse  over  Valken- 
dorfs Optræden,  at  man  ikke  lades  i  Tvivl  om  det  gensidige 
Forhold.  Klager  fra  Magnus  var  imidlertid  i  Frederik  den  An- 
dens Øjne  sikkert  en  Anbefaling  for  Valkendorf,  og  trods  alle 
Moderens  Indsigelser  lod  Kongen  sin  tro  Mand  blive  paa  Posten, 
indtil  videre  Ophold  syntes  unyttigt.  Først  Aar  1567  kaldtes 
Valkendorf  hjem  ^ 

Hvorledes  saa  end  hans  Modtagelse  har  været  i  Hjemmet, 
een  Ting  maatte  man  indrømme  ham,  at  han  var  særligt  skikket 
til  udsatte  Stillinger,  hvor  det  gjaldt  om  at  tage  haardt  fat.  Har 
dette  stemmet  med  hans  Tilbøjelighed,  saa  opnaaede  han  at  faa 
sin  Lyst  tilstrækkeligt  styret.  Kort  efter  Hjemkomsten  sendtes 
han  i  særegent  Hverv  til  Bergen  for  at  afhjælpe  en  Del  dér 

indsnegne  Misbruge  Aaret  efter  (1569)  maatte  han  afsted  som 
Lensmand  til  Island  2,  denne  fjerne  Besiddelse,  der  altid  havde 
ligget  lidt  udenfor  Lov  og  Ret,  men  nu  under  Krigen,  hvor  Flaa- 


Fig.  3.  Visby  paa  Gulland  i  det  16de  Aarhundrede. 
(Braunius;  Theatrum  urhium.) 

den  havde  andet  at  gøre,  vistnok  saa  temmelig  var  prisgiven  for 
Sørøvere. 

Næppe  havde  han  ordnet  Forholdene  her,  førend  han  sendtes. 
August  1571,  til  den  modsatte  Kant,  til  Gulland  (Fig.  3),  hvor 
Forholdene  ligeledes  gjorde  ham  nødvendig.  Skattevæsenet  var 
her  i  fuldstændig  Uorden,  Lydigheden  opløst,  og  Gejstligheden, 
Almuens  Vejleder,  ikke  et  Haar  bedre  end  Menighederne.  Slags- 
maal  og  Drukkenskab  hørte  derfor  til  Dagens  Orden,  en  Præst 
vovede  endogsaa  at  overfalde  Valkendorf  paa  selve  Slottet.  Her 

var  da  nok  at  tage  fat  i.  Den  nye  Lensmand  maatte  forfatte  tids- 
svarende Forordninger  om  alle  disse  Sager,  og  da  alt  var  fore- 
løbigt ordnet  —  kaldtes  han  atter  bort  for  at  give  Plads  for  en 
andenø 

Den  Valkendorf,  deri  Slutningen  af  Aaret  1573  vendte  tilbage 
til  Danmark,  var  sikkert  ikke  lidt  forskellig  fra  den  unge  Lens- 
mand, der  i  sin  Tid  drog  til  Bergenhus.  Men  om  end  Aarene 
havde  modnet  ham,  saa  var  en  Tilbøjelighed,  der  ellers  især 
hører  Ungdommen  til,  kun  bleven  des  stærkere  udviklet  hos 
ham:  Driften  til  hurtigt  at  gaa  fra  Overvejelse  til  Handling. 

Alle  disse  18  Aar,  i  hvilke  han  af  Regeringen  var  bleven  brugt 
som  en  Slags  grov  Høvl  til  blot  at  tage  det  værste  af,  i  hvilke 
der  aldrig  var  blevet  undet  ham  Tid  til  ret  til  Gavns  at  sætte  sig 
ind  i  en  Sag,  men  hvor  det,  der  var  blever  krævet  af  ham,  kun 
havde  været  et  hurtigt  og  sikkert  Skøn  og  saa  et  Magtsprog  — 
hele  denne  Udvikling  maatte  give  hans  Natur  et  ejendommeligt 
Præg.  Havde  Forholdene  end  nødt  ham  ind  i  utallige  juridiske 
Spørgsmaal  og  derved  beriget  hans  Erfaring,  eet  var  dog  vist,  at 
den  retslige  Fremgangsmaade,  som  de  især  havde  gjort  ham 
fortrolig  med,  var  den  „korte  Proces".  Intet  Under,  at  Ind- 
trykkene fra  disse  18  Aar  aldrig  senere  lod  sig  udvidske  af  hans 
Sind. 

Skulde  Christoffer  Valkendorf  ikke  blive  ubrugelig  for  jævne, 
fredelige  Forhold,  var  det  paa  Tide,  at  han  snart  kom  i  en  ro- 
ligere Virksomhed.  Desuden  var  der  en  hel  Side  af  hans  Be- 
gavelse, der  indtil  da  kun  lidt  var  kommen  til  sin  Ret.  Hans 
Punktlighed,  Ordenssans  og  Forvaltningsevne  havde  hidtil  maat- 
tet  træde  i  Skygge  for  den  voldsomme  Indgriben  og  Omdannen. 
De  fik  kun  Lov  til  at  udfolde  sig  i  klare  Indberetninger  og  Regn- 
skaber^. Her  var  et  Punkt,  hvorved  han  helt  kunde  vindes  for 
Fredens  Gerning,  og  det  røber  derfor  et  ypperligt  Blik  hos  ved- 
kommende —  hvad  enten  nu  dette  var  Kongen  selv  eller  Peder 
Oxe  —  at  betro  ham  efter  hans  Hjemkomst  det  Embede,  der 

flygtigt  set  maatte  synes  at  ligge  ham  saa  fjernt  —  Posten  som 
Rentemester^ 

Hermed  begynder  et  nyt  Afsnit  i  Ciiristoffer  Valkendorfs  Liv. 
Det  varede  ikke  længe,  førend  han  i  sin  nye  Stilling  udmærkede 
sig  endnu  mere  end  i  nogen  tidligere.  Først  under  Peder  Oxes 
Tilsyn  og  efter  dennes  Død  paa  egen  Haand  tjente  han  sig  hur- 
tigt op  fra  en  blot  lovende  Begynder  til  en  fortræffelig  Finans- 
minister, en  værdig  Efterfølger  af  Peder  Oxe.  Det  var  let  for- 
staaeligt,  at  han  efterhaanden  maatte  blive  uundværlig  for  Fre- 
derik den  Anden.  Ingen  kunde  som  han  beregne  hvorledes  en 
Forvaltningsregel,  opklækket  inden  Rentekamrets  Mure,  vilde 
tage  sig  ud  i  det  virkelige  Liv.  Mødte  han  ydre  Vanskeligheder, 
var  han  Mand  for  at  knække  Modstand.  Han  var  inde  i  alle  For- 
hold fra  Island  til  Øsel,  redelig,  punktlig,  og  ivrig  tog  han  sig 
med  samme  Omhu  af  en  Bagatel  og  et  Statsanliggende. 

At  Kongen  var  ham  naadig,  fik  han  snart  de  tydeligste  Be- 
viser paa.  Forleningerne  voksede  og  kunde  vel  være  vokset 
mere,  hvis  ikke,  som  det  lader,  Valkendorf  selv  havde  holdt 
noget  igen  I  Aar  1577  optoges  han  i  Rigsraadet^  og  lidt  efter 
lidt  udvidedes  derpaa  Grænserne  for  hans  Magtfuldkommenhed, 
saa  at  han  tilsidst  i  sig  forenede  omtrent  alle  de  øverste  Myndig- 
heder: Han  var  tilligemed  Niels  Kaas  Kongens  fortrolige  Raad- 
giver  i  udenrigske  Anliggender^;  han  bestyrede  alene  Finans- 
ministeriet og  alt  hvad  Flaaden''  og  Hæren''  angik;  han  var 
Guvernør  i  København^  og  havde  under  sig  alle  en  Indenrigs- 
ministers og  mange  af  en  Justitsministers'^  Forretninger. 

Kun  eet,  det  sidste,  manglede  han  endnu.  Var  det  et  Tilfælde 
eller  laa  der  en  Tanke  bagved,  at  Frederik  den  Anden  aldrig 
beklædte  ham  med  en  Rigshovmesters  Værdighed,  skøndt  han 
dog  varetog  alle  en  saadans  Pligter''?  Det  kunde  være  sket  uden 
alt  for  stor  Forbigaaelse,  thi  allerede  Aar  1583  var  Christoffer 
Valkendorf  naaet  op  til  at  være  den  sjette  i  Rækken  af  Rigs- 
raaderne^". 

Men  muligt  har  Kongen  indset,  at  en  Natur  som  hans,  saa 
ypperligt  den  end  lod  sig  tøjle,  saa  længe  alt  endnu  kun  var  be- 
troet af  kongelig  Naade,  maaske  turde  blive  for  anmassende  og 

vise  sig  staalsat  ogsaa  opefter,  naar  det  sidste  Trin  var  naaet,  og 
der  skulde  handles  ikke  længer  ifølge  kongelig  Anmodning, 
men  i  Kraft  af  Embeds  Medfør.  Trods  al  sin  Yndest  for  Valken- 


Fig.  4.  Christoffer  Valkendorf. 
(Maleri  paa  Glorup.) 


dorf  lod  Frederik  den  Anden  ham  sin  Regeringstid  ud  trække 
hele  Læsset  med  det  vinkende  Maal  bundet  foran  til  Stangen. 

Der  er  efterladt  to  Portrætter  af  Christoffer  Valkendorf;  det 
ene^  findes  paa  hans  Fædrenegaard  Glorup,  det  andet  opbevare- 

des  tidligere  paa  Valkendorfs  Kollegium  som  Minde  om  Stifteren  \ 
Det  første  af  disse  (Fig.  4)  viser  os  ham  vistnok  som  den  ældre, 
hvem  Aarenes  Vægt  og  tunge  Tider  har,  om  ikke  bøjet,  saa  dog 
tydeligt  mærket.  Trods  Pandens  Kraft,  den  ungdommelige  Haar- 
vækst  og  de  store,  stærkt  fremtrædende  Øren,  er  der  noget  af- 
dæmpet over  det  hele  Udtryk.  Det  store,  fyldige  Skæg  synes  at 
skjule  et  smerteligt  Træk  ved  Munden,  Øjnene  ligger  dybere, 
de  faar  kun  tilsyneladende  deres  gamle  Størrelse  ved,  at  Øjen- 
laagene  med  Kraft  holdes  oppe  og  giver  Plads  for  et  roligt,  men 
bekymret  Blik.  Blikket  iler  ikke  som  forhen  ud  og  rammer  Til- 
skueren, men  modtager  vemodigt  tankefuldt  Betragterens  Øje. 
Saaledes  maatte  den  Valkendorf  kunne  tage  sig  ud,  der  har  sej- 
ret over  Mogens  Hejnesøn  og  bagefter,  formentlig  ufortjent,  be- 
talt haarde  Bøder  for  Sejren;  det  er  den  Valkendorf,  som  man 
sluttelig  turde  betro  den  højeste  Post  som  Rigshovmester. 

Det  andet  Portræt  (Fig.  5)  viser  os  derimod  Christoffer  Val- 
kendorf i  en  yngre  Alder,  saaledes  som  man  kunde  tænke  sig 
ham,  da  han  mødtes  med  Mogens  Hejnesøn.  Ligheden  kan 
selvfølgelig  ikke  nu  bestemmes,  men  ligner  det  ikke,  saa  for- 
tjente det  at  ligne.  Den  samme  Dobbelthed,  som  vi  oven- 
for har  iagttaget  hos  Valkendorf  selv,  kommer  stærkt  til  Syne 
deri.  Man  ser  hurtigt,  at  det  ikke  er  en  almindelig  Hofmand; 
der  ligger  mere  end  blot  Anstand  i  disse  regelrette  Træk.  Pan- 
den er  for  bred,  Øjet  for  hvast.  Øjenbrynene  for  kækt  tegnede, 
og  selv  den  lille  Mund  under  det  sirlige  Overskæg  er  for  fast 
sammenpresset  til  ikke  at  røbe,  at  denne  Mand  er  mere  vant  til 
at  befale  end  at  lystre,  og  selv  naar  han  lystrer,  vant  til  at  handle 
efter  bedste  Skøn. 

Det  overlegne  og  bydende  vilde  være  det  udelte  Indtryk,  hvis 
der  blot  ikke  i  alt  dette  var  blandet  noget  vist  uroligt,  noget  som 
paa  Springet,  der  uden  klart  at  kunne  bestemmes  halvt  ud- 
vidsker det  første  Indtryk.  Stundom  kunde  det  næsten  synes 
En,  som  om  dette  ungdommelige  Ansigt  blot  skulde  forestille 
en  Dreng,  der  i  Kaadhed  har  paasat  sig  en  Knebelsbart,  og 
sluttet  venter  paa  Lærerens  Straf,  fast  bestemt  paa  at  drive  Spa- 
sen videre.  Det  er  denne  Brydning  mellem  den  virkelige  Over- 


Fig.  5.  Christoffer  Valkendorf. 
(Stik  efter  Maleri,  der  1753  var  paa  Valkendorfs  Kollegium.) 
Troels-Lund:  Historiske  Fortællinger  II  2 

legenhed  og  den  blotte  Sætten  sig  ud  over,  mellem  rolig,  sikker 
Kraft  og  kaad  Ubændighed,  der  ypperligt  er  gengivet  af  Maleren, 
og  —  hvad  enten  det  saa  har  lignet  Manden  eller  ej  —  for- 
træffeligt stemmer  med  det  Billede,  som  Valkendorf  har  givet 
af  sig  selv  i  Historien. 

Naar  man  med  Portrættet  for  Øje  mindes  den  Magt,  der  var 
nedlagt  i  hans  Hænder,  lykønsker  man  tøvende  enhver,  der  i 
ham  besad  en  Ven,  men  beklager  dobbelt  enhver,  der  havde 
ham  til  Modstander.  Man  forstaar  tilfulde,  at  der,  selv  med  lige 
Parti  hvad  den  kongelige  Naade  angik,  hørte  en  ganske  mærk- 
værdig Natur  og  et  sjældent  Spil  af  Omstændighederne  til,  for 
som  Mogens  Hejnesøn  en  halv  Snes  Aar  igennem  at  kunne 
trodse  ham.  —  Det  er  denne  mærkelige  Modstanders  Liv, 
Hovedgenstanden  for  disse  Blade,  som  vi  nu  skal  vende  os  til. 


4 

Det  eventyrlige,  der  knytter  sig  til  Mogens  Hejnesøns  Færd 
og  Bedrifter,  har  fristet  Sagnet  til  allerede  eventyrligt  at  udmale 
hans  Herkomst  paa  Færøerne.  Hvor  meget  der  i  denne  Beret- 
ning er  sandt,  hvor  meget  Digt,  lader  sig  nu  ikke  længere  af- 
gøre. 

Nogle  Aar  efter  1530  —  saa  fortælles  der^  —  hændte  det,  at 
seks  unge  Mænd  i  Bergen,  som  forberedte  sig  til  at  blive  gejst- 
lige, besluttede  i  Fællesskab  at  foretage  en  Lysttur.  Turen  skulde 
gaa  nordpaa  mellem  Skærene  op  til  Søndmøre  og  vilde  vare 
nogle  Dage  (Fig.  6).  Alt  gik  vel,  indtil  de  naaede  det  farlige  Punkt 
ved  Stat,  hvor  Skærene  slipper,  og  Søen  sætter  ind  med  ubrudt 
Vælde  mod  Kysten.  Her  var  Vinden  øsdig,  altsaa  fralands,  og 
for  saa  vidt  heldig,  men  den  førte  det  lille  Skib  mere  og  mere 
ud  paa  Dybet.  Sejlene  maatte  stryges,  og  da  man  prøvede  at  ro 
mod  Land,  knak  Aarene.  Der  var  da  ikke  andet  for  end  at  lade 
sig  drive  og  blot  se  at  holde  Baaden  lige  for  Vinden.  Snart  tab- 
tes Land  af  Sigte,  og  da  Stormen  vedblev,  syntes  alt  Haab  om 
Redning  omme. 

Saaledes  drev  de  i  Nætter  og  Dage.  Forkomne  og  udmattede 
var  de  fleste  af  dem  lige  ved  at  bukke  under,  kun  een,  ved  Navn 
Hejne,  holdt  sig.  I  alle  de  syv  Dage,  Stormen  varede,  sad  han 
uafbrudt  til  Rors.  Hver  Bølge,  der  brød  ind  over  Baaden,  sprøj- 
tede ham  over;  men  til  Gengæld  plagedes  han  i  sin  dyngvaade 
Dragt  mindre  af  Tørst.  Skøndt  forsulten  og  forfrossen  søgte  han 
at  holde  Modet  oppe  i  de  andre,  og  da  en  syntes  Døden  nær, 


Fig.  6.   Langs  Norj^es  Vestkvst. 
(Maleri  af  H.  Gude.) 


aftog  han  sin  Kappe  til  at  brede  over  ham.  Det  var  en  værdig 
Fader  for  en  kommende  Søhelt. 

Den  syvende  Dag  fik  de  Land  i  Sigte.  De  hejsede  Sejl, 
men  naaede  først  mod  Aften  Kysten.  Hejne  maatte  i  Maane- 
skin  finde  Landingssted  og  bære  sine  Kammerater  i  Land. 
Det  var  Husavik  paa  Øen  Sandø,  en  af  Færøerne,  som  de  var 
landede  ved.  Om  Morgenen  vaktes  Hejne  ved  en  pibende  Lyd, 
det  var  Hængslerne  paa  en  Fæhus-Dør  (Fig.  7),  der  knirkede, 
da  en  ung  Kvinde  aabnede  den.  Hun  blev  Hejne  vaer  og  tog 
ham  først  for  et  Ilbud  om  Ufred,  men  ved  Synet  af  hans  frem- 
mede Dragt  blev  hun  bange  og  kaldte  Folk  til.  Da  de  fremmede 
havde  forklaret  sig,  blev  de  vel  modtagne  og  fordelte  i  Bygden 

til  Pleje.  Den  ene  af  dem  døde,  de  fire  drog  senere  hjem,  men 
Hejne  blev. 

Den  unge  Kvinde,  som  først  var  bleven  ham  vaer,  og  hos 
hvem  han  siden  var  kommen  i  Pleje,  havde  nogen  Tid  før  hans 
Ankomst  haft  en  underlig  Drøm^  Det  tyktes  hende,  som  gik 
hun  ved  Stranden  og  saa  et  Knippe  Nøgler  skylle  op.  De  fem 
af  dem  var  rustne,  men  den  sjette  var  blank.  Den  blanke  stak 
hun  under  sit  Bælte  og  kastede  Resten  bort.  Da  hun  om  Mor- 
genen fortalte  sin  Moster,  hos  hvem  hun  boede,  hvad  hun  havde 
drømt,  udbrød  denne:  „Den,  Du  skal  have  til  Mand,  Herborg! 


Fig.  7.  Gammel  færøisk  Røgstue  med  Fæhus. 
(Efter  Daniel  Bruun.) 


vil  komme  fra  Havet,  naar  det  saa  end  bliver."  —  Nu  var  Man- 
den kommen  fra  Havet,  Hejne  syntes  godt  om  hende,  friede  og 
fik  hendes  Ja. 

Reformationen  var  endnu  ikke  indført  paa  Færøerne,  saa  Hejne 
maatte,  hvis  han  vilde  gifte  sig,  opgive  at  blive  Præst.  Han  nøje- 
des da  med  en  beskednere  Stilling  som  Skriver  hos  Bispen,  og 
som  saadan  rejste  han  rundt  paa  Øerne  og  bearbejdede  hemme- 
ligt Stemningen  for  Reformationen.  Da  denne  endelig  blev  ind- 
ført, valgte  Bønderne  ham.  til  Præst  paa  Østerøen  (Fig.  8),  hvor 
han  saa  kunde  sætte  Bo  med  sin  Hustru.  Efter  at  have  født  ham 
en  Søn  Jon,  der  siden  blev  bekendt  som  Lagmand  paa  Fær- 
øerne, døde  Herborg.  Hejne  fik  nu  Lyst  til  at  gense  Norge  og 

sin  tidligere  Elskede  Gyrda.  Det  vargaaet  hende  som  ham,  hun 
havde  ægtet  en  anden  i  Mellemtiden,  men  stod  nu  alene.  Han 
friede  til  hende,  og  hun  fulgte  ham  tilbage  til  Færøerne.  Deres 
Søn  var  Mogens  Hejnesøn  ^ 

Mogens  Hejnesøn  var  født  under  gunstige  Vilkaar.  Faderen 
—  Hejne  Havreki,  som  han  kaldtes  paa  Grund  af  hans  mærke- 
lige Komme  til  Landet  —   nød  megen  Anseeise  og  blev,  da 


Fig.  8.   Røgstue  paa  Østerø.  (Tilhøjre  Dør  til  Fæhuset.) 
(Efter  Daniel  Bruun.) 


Bispen  flygtede  og  den  gamle  Domkirke  lidt  efter  lidt  forfaldt 
(Fig.  9),  Øernes  øverste  Gejstlige  med  Titel  af  Provst.  Gennem 
Herborg  var  Slægten  knyttet  til  Landets  rigere  Familjer.  Saavel 
for  Jon  som  for  Mogens  Hejnesøn  stod  altsaa  fra  Barnsben 
Adgangen  aaben  til  alt,  hvad  Stedet  kunde  byde  dem;  begge 
endte  ogsaa  som  Øernes  anseligste  Mænd.  Landets  Natur  og 
endnu  mere  Faderens  Stilling  krævede  stadig  Færden  paa  Søen. 
Fra  lille  af  fulgte  Mogens  denne  Opfordring,  og  han  var  endnu 
kun  en  Purk,  da  han  kunde  tumle  en  Baad  og  vidste  god  Be- 

sked  med  Farvandene  (Fig.  10).  Denne  Kundskab  blev  siden 
ubetalelig  for  ham,  thi  paa  disse  Strømme  skulde  han  som  voksen 
udføre  nogle  af  sine  flinkeste  Bedrifter. 

Da  Mogens  var  en  17 — 18  Aar  gammel,  forflyttedes  Faderen 
til  Norge  \  og  hele  Familjen  drog  da  til  det  store  Klippeland 
mod  Østen.  Her  sendtes  Mogens  snart  til  Bergen,  hvor  han 
fulgte  sit  umiskendelige  Kald  til  Søen.  Da  han  ogsaa  i  Bergen 
havde  velstaaende  Slægtninge,  fik  han  i  en  ung  Alder  Skib  at 


y.   Domki.n^-Ruincn  paa  Stiumo. 
(Tegning  efter  Fotografi.) 


føre.  Farten  var  den  gamle,  han  sejlede  mellem  Bergen  og  Fær- 
øerne; men  paa  den  tredje  Rejse  blev  han  udplyndret  af  en  Sø- 
røver. 

Hvorledes  dette  ergaaet  til,  er  ikke  bekendt.  Efter  hans  senere 
Liv  at  dømme  skulde  man  tro,  at  han  ikke  var  saa  let  at  tage  og 
i  hvert  Fald  ikke  gav  sig  uden  først  at  have  prøvet  Kræfter.  Vist 
er  det  imidlertid,  at  da  han  kom  til  Bergen  blev  han  haanet, 
fordi  han  ikke  havde  vidst  bedre  at  forsvare  Skibet.  Da  svor 
Mogens  Hejnesøn,  at  han  skulde  hævne  sig.  Han  forlod  Norge 
gik  i  hollandsk  Krigstjeneste  for  i  fortsat  Kamp  mod  Sørøvere 
at  aftvætte  denne  Plet  paa  sin  Ære^ 

Dette  Afsnit  af  Mogens  Hejnesøns  Liv  er  saa  godt  som  gan- 
ske ubekendt.  Kun  saa  meget  synes  med  Sikkerhed  at  fremgaa 
af  de  magre  Beretninger,  at  han  har  særlig  udmærket  sig  i  disse 
Kampe  og  er  vendt  tilbage  med  Anbefalinger  til  Frederik  den 
Andenø 

Det  tør  antages  for  rimeligt,  at  Mogens  Hejnesøn  er  vendt 
hjem  med  den  Plan  at  ville  begynde,  hvor  han  var  sluppen,  alt- 
saa  nedsætte  sig  i  Bergen  for  derfra  at  besejle  Færøerne,  blot 
med  den  Forskel,  at  han  nu  ikke  behøvede  at  staa  i  andres  Tje- 
neste, men  selv  ejede  sit  Skib.  En  slig  Plan  maatte  ligge  ham 
nær,  og  Udsigten  til  Fordel  var  bleven  betydelig  forøget  ved 
den  nye  Støtte,  han  i  Mellemtiden  havde  vundet  paa  Færøerne. 
Hans  Halvbroder  Jon  var  nemlig  Aar  1571  bleven  Lagmand,  det 
er:  Overdommer  paa  Øerne-'.  Men  hvis  Haab  om  Vinding  ad 
denne  Vej  har  kaldt  ham  tilbage,  saa  maa  han  være  bleven  be- 
tydelig skuffet  ved  sin  Hjemkomst,  thi  al  Udsigt  til  Handel  paa 
Færoerne  blev  med  eet  afskaaret. 

Efter  Christoffer  Valkendorfs  Raad  besluttede  nemlig  Frede- 
rik den  Anden  sig  til  at  ophøre  med  den  gamle  Skik  at  bort- 
forpagte Handelen  paa  Færøerne  —  en  Skik,  der  unægtelig 
havde  affødt  mange  Misbrug  —  og  fremtidig  selv  alene  lade 
Øerne  besejle  paa  kongelig  Regning  ^  Denne  Beslutning  traadte 
i  Kraft  Aar  1578,  det  første  Aar,  da  vi  atter  hører  om  Mogens 
Hejnesøn  herhjemme.  Det  ligger  da  nær  at  antage,  at  han  først 
ved  sin  Hjemkomst  har  faaet  denne  ubehagelige  Omordning  at 
vide. 

Mogens  Heinesøn  var  imidlertid  ikke  den,  der  saa  let  opgav 
en  fattet  Beslutning.  Han  drog  ned  til  Kongen  for  ad  en  Omvej 
at  erholde,  hvad  den  lige  Vej  var  ham  nægtet  til.  Han  bad  om 
Tilladelse  til  blot  for  een  Gang  at  maatte  sejle  fra  Bergen  over 
til  Færøerne  ikke  for  at  handle,  men  blot  for  at  —  indkræve 
nogen  gammel  Gæld*.  Dette  Andragende  syntes  saa  uskyldigt, 
at  der  ikke  kunde  være  nogen  skellig  Grund  til  at  afslaa  det. 
Han  erholdt  derfor  Tilladelsen,  men  under  saa  mange  indskræn- 
kende Betingelser,  at  hvert  Misbrug  skulde  forekomme  umuligt. 
Han  maatte  selvfølgelig  ikke  handle  med  Bønderne,  da  Kongen 

selv  fra  nu  af  vilde  drive  al  Handelen.  Og  hvis  nogen  i  Mangel 
af  Penge  skulde  betale  ham  med  Varer,  var  han  pligtig  til 
ved  sin  Hjemkomst  at  overlade  Kongen  disse  for,  hvad  de 
gjaldt  paa  Færøerne.  Hermed  var  al  Omgaaen  af  Forbudet  af- 
skaaret'. 

Saaledes  bunden  sejlede  Mogens  Hejnesøn  til  sit  Fødeland. 
Det  er  troligt  nok,  at  han  efter  Evne  har  søgt  at  overskride  Be- 
tingelserne, men  efter  Udfaldet  at  dømme  lader  han  dog  til  først 
og  fremmest  at  have  forfulgt  et  andet  Maal.  Det  lykkedes  ham 
nemlig  at  faa  en  Slags  Folkerejsning  i  Stand  paa  Øerne,  der  gav 
sig  Luft  i  et  almindeligt  vedtaget  Andragende  til  Kongen  om  at 
faa  hele  den  nye  Ordning  hævet. 

Man  bad  om  enten  at  faa  den  gamle  Tilstand  indført  paany 
eller  —  hvis  Kongen  ikke  vilde  have  en  Forpagter,  men  kun  en 
Forvalter,  der  altsaa  skulde  gøre  Regnskab  for  Indkomsterne  — 
at  dette  da  maatte  blive  en  Mand  ved  Navn  Mogens  Hejnesøn, 
der  var  ligesaa  nær  dertil  som  nogen  fremmed.  Men  vilde  Kon- 
gen slet  ikke  gaa  ind  paa  noget  af  dette,  og  fastholdt  han  sin 
Beslutning  om  selv  at  ville  lade  Landet  besejle  med  sine  egne 
Skibe,  saa  bad  de  om,  da  der  var  stor  Mangel  hos  dem  paa  Tøm- 
mer og  Brændsel,  at  det  som  ringeste  Naadesbevisning  maatte 
tilstedes  dem  at  holde  et  Skib,  der  kunde  løbe  mellem  Færøerne 
og  Norge  og  hente  dem  Planker  og  Ved-.  —  Her  nævnedes 
intet  Navn,  men  der  var  nok  ingen  Tvivl  om,  hvem  der  skulde 
føre  dette  Skib.  Og  at  det  ikke  vilde  komme  til  hver  Gang  at 
gaa  tomt  tilbage  til  Norge,  det  kunde  enhver  slutte,  der  kendte 
Mogens  Hejnesøn. 

De  færøiske  Afsendinge  stedtes  for  Kongen  paa  Koldinghus 
i  December  1578.  Han  hørte  paa  dem.  Navnet  Mogens  Hejne- 
søn havde  en  god  Klang  i  hans  Øren,  men  han  vilde  dog  ikke 
tage  nogen  Beslutning  paa  egen  Haand,  men  henviste  Sagen  til 
Christoffer  Valkendorf.  Samtidig  skrev  han  til  sin  tro  Rente- 
mester og  bad  ham  opstille  en  Beregning  over,  hvad  der  havde 
betalt  sig  bedst  for  den  kongelige  Kasse,  Ordningen  i  Aar  eller 
den  tidligere  Skik". 

Christoffer  Valkendorfs  Opgørelse  maa  ikke  have  vist  det 

ventede  større  Udbytte.  Eller  ogsaa  har  Mogens  Hejnesøn,  der 
nu  ligeledes  indfandt  sig  paa  Koldinghus,  forstaaet  at  overtale 
Kongen.  Vist  er  det,  han  blev  den  lykkelige,  og  Valkendorfs 
Plan  om  kongelig  Besejling  af  Øerne  atter  opgiven. 

Altsaa  for  Fremtiden  skulde  Mogens  Hejnesøn,  Borger  i  Ber- 
gen, og  hans  Medredere  sammesteds  have  Eneret  til  at  besejle 
Færøerne.  Alt  hvad  Kongen  modtog  i  Skat  deroppe  af  Fuglefjer, 
Tran,  Talg  o.  s.  v.  maatte  de  erholde  til  gammel  fast  Pris,  og 
alt,  hvad  Indbyggerne  behøvede  af  Korn,  Tømmer,  01  o.  s.  v. 
skulde  de  levere  dem  i  gode  Varer  til  de  een  Gang  vedtagne  Priser. 
Hver  Jul  skulde  Mogens  Hejnesøn  eller  hans  Fuldmægtig  møde 
paa  Rentekamret  i  København  og  betale,  hvad  de  var  Kongen 
skyldige,  og  naar  de  om  Foraaret  sejlede  derop,  skulde  de  uden 
Vederlag  tage  den  kongelige  Foged  og  hans  Skrivere  med  sig. 
De  skulde  selvfølgelig  føre  ordentligt  Regnskab  over  alle  mod- 
tagne Varer,  og  hvert  Aar  før  Afsejlingen  stille  en  Sum  Penge  i 
Borgen  hos  Lensmanden  paa  Bergenhus^ 

Det  var  glimrende  Betingelser.  Naar  man  var  saa  heldig  stil- 
let som  Mogens  Hejnesøn  at  have  grundigt  Kendskab  til  alle 
Forhold  paa  Øerne,  Lagmanden  til  Broder  og  Lensmanden 
paa  Bergenhus,  Hans  Lindenov,  til  hemmelig  Medreder",  saa 
kunde  meget  lade  sig  gøre.  Den  kongelige  Foged,  som  aarlig 
skulde  tages  med,  og  ifølge  Embedsmedfør  var  en  Slags  Spion, 
kunde  vel  trues  eller  købes  til  at  tie.  Indbyggerne  deroppe  var 
alle  Mogens  Hejnesøns  gamle  Bekendte.  Og  gik  det  for  vidt,  saa 
at  de  vilde  klage,  skulde  ingen  lettelig  faa  Ret  hos  Lagmanden, 
og  ikke  en  Mand  komme  til  Danmark,  uden  hvem  Mogens  Hejne- 
søn vilde  give  Lov  at  sejle  ned  paa  hans  Skibe. 

Under  saa  ypperlige  Vilkaar  var  der  al  mulig  Grund  for  Mo- 
gens Hejnesøn  til  med  Lyst  at  tage  fat  paa  Værket  og  ordne  det 
fornødne  efter  Hjemkomsten  til  Bergen.   Kun  eet  Punkt  stod 
som  en  mørk  Sky  paa  den  ellers  saa  klare  Himmel,  det  var  den 

Kendsgerning,  som  Nutiden  ikke  vilde  tage  med  i  Beregning, 
men  som  var  Mogens  Heinesøn  kun  altfor  vel  bekendt:  at  alting 
dog  tilsidst  beroede  paa  det  Lykketræf,  om  man  slap  vel  fra  det 
med  Sørøverne. 

Deres  Uvæsen  havde  taget  stærkt  til  i  de  sidste  Aar.  Neder- 
lændernes Frihedskamp  mod  Spanien  var  jo  i  fuld  Gang,  fra 
begge  Sider  dreves  Kaperier  efter  en  vidtstrakt  Maalestok,  og 
disse  nordlige  Have  var  et  yndet  Tilflugtssted  for  enhver,  der 
paa  Grund  af  for  store  Tab  kunde  ønske  at  hvile  lidt  ud  som 
Sørøver  i  fredelige  Egne.  Englændere,  Franskmænd  og  Skotter 
fulgte  deres  Eksempel,  Fiskeriet  under  Island  gav  dem  Paaskud, 
og  Udbyttet  saa  vel  af  Fiskeri  som  af  Plyndring  var  tilfreds- 
stillende. Faren  derved  var  forholdsvis  ringe  i  disse  Egne,  hvor 
danske  Krigsskibe  endnu  kun  sjældent  viste  sig^ 

De,  over  hvem  disse  lovløse  Tilstande  først  og  fremmest  gik 
ud,  var  naturligvis  de  ulykkelige  Indbyggere  paa  Island  og  Fær- 
øerne. Faatallige,  spredte,  slet  bevæbnede,  forladte  af  deres  Øv- 
righed blev  de  mishandlede  fra  begge  Sider,  snart  uden  videre, 
snart  under  et  lovligt  Skin,  men  altid  med  samme  Udfald.  Først 
samme  Aar  som  Mogens  Hejnesøn  fik  Handelen  (1579),  blev 
det  befalet  Lensmanden  paa  Island  at  forblive  der  Aaret  rundt 
og  ikke  tage  ned  til  Danmark  hvert  Efteraar.  Ligeledes  fik  han 
fra  nu  af  et  Krigsskib,  dog  ikke  til  at  fordrive  Sørøvere  med, 
men  blot  til  Selvforsvar  mod  dem  I 

Der  er  noget  trøstesløst,  men  højst  betegnende  i  det  Svar^, 
som  den  danske  Regering  just  paa  samme  Tid  gav  paa  Færin- 
gernes Klage  over  Uvæsenet:  Vi  har  ladet  vedkommende  Sø- 
røver efterspørge,  opdaget,  hvor  han  opholder  sig,  og  derpaa 
sendt  vort  visse  Bud  derhen  for  at  anklage  ham.  Men  for  Frem- 
tiden befaler  vi  Eder  strengeligen  altid  at  have  Eders  Vaaben  og 
Værge  i  Orden,  saa  at  I  selv  kan  hindre  sligt.  —  Et  virksomt 
Middel  mod  Sørøvere,  der  aarevis  færdedes  paa  Havet,  at  an- 
lægge Sag  mod  dem  i  Land !  En  god  Beskyttelse  for  aabne  Kyster 
at  befale  de  spredte  Indbyggere  selv  at  forsvare  sig! 

Men  næst  efter  selve  Indbyggerne  led  ingen  saa  meget  under 
dette  Onde  som  den,  der  var  stillet  som  Mogens  Hejnesøn  og 

havde  forpagtet  Handelen.  Det  beroede  vel  tildels  paa  hans  egen 
Dygtighed,  om  han  i  aaben  Kamp  kunde  klare  sit  Skib  og  slippe 
uskadt  hjem  med  de  indsamlede  Varer.  Men  han  var  aldeles 
ikke  Herre  over,  om  ikke  en  Sørøver  eller  to  kunde  have  afsøgt 
Øerne  og  bortført  alt,  kongelige  Skatter  saavel  som  private  Op- 
lag, førend  han  kom  og  skulde  afhente  dem. 

Mogens  Hejnesøn  fik  straks  paa  sin  første  Rejse  disse  Vanske- 
ligheder at  prøve.  Da  han  om  Sommeren  1579  landede  paa  Fær- 
øerne, havde  en  skotsk  Sørøver,  ved  Navn  Klerck^  allerede 
været  der  forinden  og  bortført  Broderparten  af  de  kongelige 
Skatter  samt  en  Del  privat  Gods,  der  laa  opstablet  i  Thors- 
havn. Fortjenesten  for  Mogens  Hejnesøn  kunde  altsaa  blive 
ringe  nok. 

Han  var  imidlertid  ikke  raadvild.  Skøndt  ingen  vidste  eller 
godt  kunde  vide  Besked  om,  hvor  meget  Skotterne  havde  ført 
med  sig,  fik  han  sin  Broder  Lagmanden  til  i  Forening  med 
Provsten,  en  Del  Præster  og  nogle  andre  Hædersmænd  paa 
Færøerne  at  afgive  en  beediget  Erklæring,  hvori  de  til  Punkt 
og  Prikke  nøjagtigt  angav,  hvor  meget  Skind,  Uld,  tørrede  Fisk 
o.  s.  v.  Røverne  havde  bortførte  At  man  ikke  nævnede  for  smaa 
Tal  laa  i  Sagens  Natur,  Herved  opnaaede  Mogens  Hejnesøn  et 
dobbelt.  For  det  første  fik  han  den  kongelige  Foged  Mads  Poul- 
sen vist  en  lille  Tjeneste,  idet  han  saa  nemt  skaffede  ham  Rede 
i  Regnskabet  og  vel  tillige  afstod  ham  en  Part  af  Byttet.  Og  for 
det  andet  kunde  Mogens  Hejnesøn,  naar  han  kom  til  Køben- 
havn, lettelig  godtgøre,  at  han  med  Rette  kun  burde  yde  Afgift 
af  den  ubetydelige  Rest,  der  var  bleven  i  Behold.  —  Efter  ende- 
lig at  have  faaet  afsat  sine  egne  fra  Bergen  medførte  Varer,  sej- 
lede han  ned  til  Danmark. 

Christoffer  Valkendorf  anede  straks  Uraad,  da  den  beedigede 
Attest  blev  ham  forelagte  Som  praktisk  Mand  kunde  han  let 
indse,  at  ingen,  hverken  Sørøverne  eller  de  udplyndrede,  havde 
under  Overfaldet  givet  sig  Tid  til  at  veje  Fjerene  og  Fiskene  i 
Pundevis  eller  maale  Vadmelet  af.  Hvis  Tallene  skulde  være 
rigtige,  kunde  de  kun  være  fremkomne  ved  en  Opgørelse  af, 
hvad  der  laa  i  Varehuset  før  og  efter  Overfaldet;  men  dette 

meldte  Attesten  ikke  et  Ord  om,  Paa  den  anden  Side  vilde  det 
være  misligt  at  skride  ind  i  en  Sag,  hvori  alle  de  øverste  Em- 
bedsmænd havde  forløbet  sig  ved  at  aflægge  falsk  Ed.  Han  ind- 
skrænkede sig  derfor  til  at  nægte  Fogden  Kvittering  for  hans 
Regnskab  og  til  rimeligvis  at  fraraade  Kongen  at  eftergive  Mo- 
gens Hejnesøn  det  fulde  Beløb  for  det  manglende. 

Mogens  Hejnesøn  rejste  til  Kongen  og  traf  ham  paa  Havre- 
ballegaard  i  Jylland  \  Han  gav  her  en  Fremstilling  af  Forholdene 
paa  Færøerne,  der  maatte  gøre  det  indlysende,  at  det  vilde  være 
højst  ubilligt  at  fordre  Penge  af  ham  for,  hvad  Sørøverne  havde 
taget.  Der  manglede  ved  hans  Ankomst  til  Færøerne  Varer  for 
over  1200  Kroner;  det  vilde  dog  være  haardt,  om  han  desuagtet 
skulde  godtgøre  Kongen  dem'-.  Frederik  den  Anden  har  vistnok 
været  tilbøjelig  til  at  eftergive  ham  og  hans  „Maskepi",  som  hans 
Kompagni  efter  hollandsk  Sprogbrug  —  og  ogsaa  nu  ret  beteg- 
nende —  kaldtes,  denne  Sum.  Men  det  maa  antages,  at  et  Brev 
fra  Christoffer  Valkendorf  har  lagt  en  Dæmper  paa  den  kongelige 
Rundhaandethed.  Udfaldet  blev,  at  Kongen  kun  delte  Skaden  halvt 
med  Mogens  Hejnesøn ^  Til  Gengæld  opnaaede  saa  denne  en 
lille  Villighed  paa  et  andet  Punkt,  idet  han  fremtidig  fik  Udsæt- 
telse til  den  1ste  Maj  med  at  betale  Afgiften,  da,  som  han  paa- 
stod,  Fristen  mellem  hans  Hjemkomst  fra  Færøerne  og  Jul  var 
for  kort  til  at  faa  Varerne  omsatte  i  Penge  ^. 

Alt  dette  var  imidlertid  dog  kun  Biting.  Sagens  egentlige  Kærne 
maatte  være,  ikke  hvorledes  det  ved  Sørøverne  nu  lidte  Tab 
skulde  erstattes,  men  hvorledes  sligt  fremtidigt  skulde  undgaas. 
At  dette  var  Hovedspørgsmaalet,  stod  klart  baade  for  Kongen 
og  hans  Handelsforpagter.  Mogens  Hejnesons  Forslag  i  saa 
Henseende  var  i  høj  Grad  betegnende.  Han  anmodede  om,  at 
det  maatte  tilstedes  ham  for  Fremtiden  at  udruste  og  bemande 
sit  Skib  som  Orlogsskib.  Mødte  han  saa  en  Sørøver  undervejs, 
kunde  han  forsvare  sig,  ja  hvad  mere  var,  straks  gaa  løs  paa 
Fribytteren  og  føre  ham  for  Retten  ^ 

Dette  var  en  yderst  farlig  Tilladelse  at  give  og  allermest  til  en 
Mand  som  Mogens  Hejnesøn.  Misbrug  laa  her  kun  altfor  nær 
ved  Haanden.  Det  er  vel  ogsaa  et  Spørgsmaal,  om  Kongen  vilde 

være  gaaet  ind  herpaa,  hvis  ikke  Mogens  Hejnesøn,  som  det 
lader,  havde  tilsat  en  Lokkemad,  der  var  altfor  fristende.  Frede- 
rik den  Anden  havde,  som  bekendt,  gentagne  Gange  forhøjet 
Øresunds-Tolden  og  derved  hævet  den  til  en  Statsindtægt  af 
første  Rang,  der  tilmed  havde  det  særlige  Gode,  at  den  tilfaldt 
ham  personlig.  Men  just  under  hans  Regering  begyndte  den 
samtidig  at  lide  et  Skaar,  idet  Handelen  paa  Rusland,  der  tid- 
ligere havde  gaaet  over  Østersøhavnene,  nu  mere  og  mere  dre- 
ves norden  om  Norge  over  det  Hvide  Hav. 

Denne  Sejlads  var  Frederik  den  Anden  særlig  forhadt.  Den 
var  et  uberettiget  Indgreb  baade  i  hans  Øresundstold  og  i  hans 
Herredømme  over  hans  „egne  Strømme",  hvortil  Havet,  der 
beskyller  Norge,  selvfølgelig  hørte.  Men  sligt  et  Indgreb  var  let- 
tere at  ærgre  sig  over  end  at  hindre.  Lige  siden  Christoffer  Val- 
kendorfs  Tid  havde  Lensmændene  i  Bergen  af  og  til  gjort  Kon- 
gen opmærksom  herpaa  \  men  denne  havde  hidtil  ikke  kunnet 
foretage  nogen  afgørende  og  med  Rette  frygtet  for  halve  For- 
holdsregler, der  kun  vilde  gøre  ham  og  hans  Forbud  latterlige^. 
Først  i  Aar  havde  han  bestemt  sig  til  at  ville  sende  fire  Orlogs- 
skibe derop  for  at  opsnappe  de  engelske  og  hollandske  Skibed 
Men  fire  Skibe  var  ikke  meget,  især  naar  de  fremmede  Skibe 
var  rustede  paa  Orlogsvis^.  Det  var  derfor  et  ypperligt  beregnet 
Tilbud  af  Mogens  Hejnesøn  at  ville  hjælpe  med  at  jage  Hollæn- 
dere, der  gik  i  den  forbudne  Fart. 

Kongen  tog  imod  det.  Forbitrelsen  mod  de  fremmede  lod  ham 
overse  Farerne  ved,  hvad  han  gik  ind  paa,  og  bragte  ham  til  at 
nøjes  med  et  Par  tilføjede  Indskrænkninger,  der  i  Virkeligheden 
intet  betød.  Han  gav  Mogens  Hejnesøn  Lov  til  at  udruste  sit 
Skib  paa  Orlogsvis  og  angribe  de  Sørøvere,  som  han  mødte. 
Kun  maatte  han  ikke  i  nogen  Maade  overfalde  „den  søfarende 
Mand,  som  var  paa  sin  retfærdige  Rejse",  saafremt  han  ikke 
selv  derfor  vilde  stande  til  Rettet  En  tarvelig  Begrænsning.  Som 
om  ikke  alle  søfarende  i  Farvandene  om  Færøerne  —  paa  de 
færingske  Fiskere  nær  —  gik  paa  forbudne  Veje,  og  fra  nu  af 
var  prisgivne  til  Mogens  Hejnesøn. 

Den  anden  Tilladelse,  som  gaves  ham,  var  om  muligt  endnu 

mere  ubegrænset.  Hvis  han  kunde  opspørge  nogen  Hollænder, 
der  vilde  sejle  til  Rusland  norden  om  Norge,  maatte  han  frit 
angribe  ham  i  aaben  Sø,  erobre  Skibet  og  fore  det  til  Bergen. 
Halvparten  af  Byttet  skulde  være  Kongens,  Halvparten  Mogens 
Hejnesøns^  Her  sattes  altsaa  ligefrem  Præmie  paa  Overfald, 
og  Forbudet  mod  Angreb  paa  sagesløse  var  her  ligesaa  lidet  be- 
tydende som  ved  den  første. 

Med  to  saadanne  Tilladelser  i  Lommen  var  Mogens  Hejnesøn 
sikkert  det  lykkeligste  Menneske  af  Verden.  Intet  Under,  om 
han  var  opfyldt  af  Taknemmelighed  mod  sin  Konge,  da  han 
sluttelig  tog  Afsked  og  atter  ilede  hjem,  til  Skuepladsen  for  sin 
nye  Virksomhed  som  kongelig  eneberettiget  Sørøver  i  Nord- 
havet. 

Med  Foraaret  1580  begyndte  et  nyt  og  bevæget  Afsnit  i  Mo- 
gens Hejnesøns  Liv.  Det  var  Ungdoms-Erindringerne  fra  Hol- 
land, der  nu  skulde  fornyes  efter  en  langt  større  Maalestok.  Han 
rustede  sit  Skib  i  Bergen  og  gik  ombord  med  en  Bande  vilde 
Krabater,  flakkede  saa  om  paa  Havet  den  største  Del  af  Aaret, 
udstaaende  en  Masse  Eventyr,  snart  forfølgende,  snart  forfulgt, 
men  altid  i  Kamp.  Handelen  paa  Færøerne  maatte  under  disse 
Omstændigheder  synke  ned  til  en  ubetydelig  Gren  af  Forret- 
ningen-, der  passedes  af  „Maskepiet"  i  Bergen,  men  var  for 
ringe  for  Handelshusets  Chef.  For  ham  var  Færøerne  kun  en 
Samling  Smuthuller  (Fig.  1 1),  hvor  han  og  hans  Fjender  skifte- 
vis søgte  Skjul.  De  viste  sig  atter  for  ham  som  i  Drengeaarene, 
kun  gjaldt  det  nu  bestandig  Liv  eller  Død. 

Ikke  faa  af  Mogens  Hejnesøns  Bedrifter  fra  disse  Dage  er 
endnu  opbevarede.  Alle  viser  de  os  ham  som  den  samme  ubæn- 
dige og  forslagne  Søgut,  der,  selv  en  Viking  og  ikke  et  Haar 
bedre  end  sine  Modstandere,  tumledes  om  i  en  bestandig  Kamp, 
altid  rede  til  endnu  en  Dyst.  Moderne  Maalestok  for  Krigsbrug 
lader  sig  ikke  anvende  paa  hans  Færd.  Selv  de  simpleste  Regler 

for  Ridderlighed  og  Tro  og  Love  preller  af,  han  kender  ingen 
Grænser  for  det  tilladelige.  Som  en  Hvalfanger  i  sin  Kajak  paa 
een  Gang  jager  han  og  trækkes  han,  oven  og  under  Vande,  efter 
det  anskudte  Maal,  efter  Sejr  og  Bytte.  Et  Par  Eksempler  til 
Prøve : 
En  Gang  var  Mogens  Hejnesøn  gaaet  i  Land  paa  Færøerne, 


Fig.  1 1.  Store  Dimon. 
(Fotograferet  af  H.  K.  H.  Prins  Harald. 


og  da  han  ikke  anede  nogen  Fare,  satte  han  sig  til  at  drikke  med 
sine  Folk.  Da  alle  var  berusede,  kom  imidlertid  to  Sørøvere  ind 
i  Havnen,  sneg  sig  i  Land,  fangede  ham  midt  iblandt  hans  drukne 
Mandskab  og  slæbte  ham  sovende  ombord  i  deres  Skib.  Da  han 
vaagnede,  indlod  de  sig  imod  Forventning  paa  Underhandlinger 
og  gav  ham  sluttelig  fri,  mod  at  han  svor  aldrig  mere  at  ville  for- 
trædige dem.  Næppe  var  han  kommen  i  Land,  førend  han  sam- 
lede sit  Mandskab,  lagde  ud  efter  dem  og  endte  med  efter  en 
haard  Kamp  at  rydde  Skibet  ^ 

En  anden  Gang  laa  han  under  Norges  Kyst,  da  han  under- 
rettedes om,  at  et  stort  Fribytterskib  var  ankret  op  i  Nærheden. 
For  at  udspejde  det  forklædte  han  sig  som  en  norsk  Fisker, 
roede  ud  dertil  og  gik  ombord  under  Paaskud  af  at  ville  sælge 
Fisk.  Han  fik  set  nok  til  at  overbevise  sig  om,  at  i  aaben  Kamp 
kunde  han  ikke  magte  det.  Næste  Eftermiddag  kom  han  da  igen, 
falbød  atter  Fisk,  laa  og  fiskede  med  sin  Snøre  i  Nærheden  og 
fik,  da  Mørket  faldt  paa,  Lov  af  Kaptejnen  til  at  binde  sin  Baad 
agter  ved  Skibet,  saa  at  han  kunde  sove  deri  om  Natten  uden 
Frygt  for  at  drive  bort. 

Under  den  svære  Bagstavn  laa  nu  Mogens  Heinesøn  saa 
temmelig  i  Skjul,  og  Vagterne  ombord  agtede  ikke  paa,  hvad 
„Prakkeren"  foretog  sig.  Denne  gunstige  Lejlighed  benyttede 
han  til  at  spigre  Roret  fast,  idet  han  stak  Søm  i  Rorstablerne  (de 
Jernringe,  hvori  Roret  drejer  sig),  klinede  Ler  forneden  og  der- 
paa  heldte  smeltet  Bly  i  fraoven.  Da  Værket  var  fuldbragt,  lagde 
han  sig  til  at  sove  og  forlod  næste  Morgen  Skibet.  Kort  efter 
vendte  han  atter  tilbage  paa  sit  eget  Skib,  klar  til  Kamp,  og  da 
den  store  Kæmpe  ikke  kunde  bruge  sit  Ror,  blev  Enden  paa 
Striden,  at  den  trods  sin  Størrelse  blev  tagen,  og  de  tilovers- 
blevne Røvere  bragte  fangne  i  Land  \ 

Det  synes  overhovedet  oftere  at  have  været  Tilfældet,  at  Sø- 
røverne var  Mogens  Hejnesøn  overlegne  i  Antal.  Stundom  har 
maaske  den  fælles  Fare  bragt  flere  af  dem  til  at  slaa  sig  sammen, 
og  Tallet  paa  Mogens  Hejnesøns  Folk  var  vistnok  højst  forskel- 
ligt, alt  eftersom  Pengene  strakte  til,  eller  Kampen  havde  tyndet 
hans  Rækker.  En  Gang  kom  han  saaledes  stærkt  i  Knibe  ved 
Thorshavn,  hvor  Fjenderne  i  overlegent  Antal  overraskede  ham 
(Fig.  12).  Han  fik  Tid  til  at  gemme  sine  Skibsredskaber  og  flyg- 
tede bort,  men  Sørøverne  opdagede  Sporet  og  forfulgte  ham 
skrapt  lige  til  Hesteøen.  Her  klavrede  han  op  paa  Øens  Tinde 
og  forsvarede  sig  herfra,  een  imod  mange,  ved  at  vælte  Sten  ned 
paa  sine  Forfølgere,  indtil  disse  tilsidst  opgav  Forsøget  paa  at 
faa  ham  fat^ 

Dette  Nederlag  nagede  imidlertid  Mogens  Hejnesøn.  Da  Fjen- 
den var  borte,  drog  han  derfor  først  til  Thorshavn  og  anlagde 

en  Skanse  her  for  alle  Tilfældes  Skyld,  samlede  saa  nyt  Mand- 
skab saa  fuldstændigt  som  muligt,  fik  Skibet  istandsat  og  sejlede 
ud  for  at  finde  Sørøveren.  Han  traf  ham  under  Norges  Kyst; 
men  som  sædvanligt  var  Fribytterens  Skib  langt  større  end  hans 
eget.  Mogens  Hejnesøn  betjente  sig  da  af  List,  han  fordelte  sine 
Folk  paa  Baade,  der  skjultes  i  Nærheden,  og  begav  sig  selv  for- 
klædt som  Bonde,  med  Lommerne  fyldte  med  Sten,  ombord 
hos  Fribytteren. 

Her  gav  han  den  Rolle,  hvori  han  havde  sin  Styrke,  en  enfol- 


Fig.  12.  Langs  Strømø  sydefter.  Højvigsholm  i  Nærheden  af  Thorshavn. 
(Efter  „Danske  Billeder".) 


dig  Nordlænding,  der  første  Gang  ser  et  stort  Skib.  Han  vakte 
udelt  Latter,  man  trakterede  ham  med  stærkt  01,  og  Jublen  var 
almindelig,  da  han,  tilsyneladende  beruset,  spurgte,  hvad  Masten 
var  for  noget,  og  bad  om  at  maatte  se  Merset  nærved.  Idelig 
snublende  krøb  han  op  ad  Vantet,  skar  som  af  Dumhed  Top- 
vantet over  med  sin  Kniv  og  begyndte  derpaa  at  kaste  Sten  ned 
paa  Mandskabet,  der  tilsidst  vel  halvt  i  Spøg  skjulte  sig  under 
Lugerne.  Dette  Øjeblik  benyttede  Mogens  Hejnesøn  til  at  pibe 
ad  sine  Folk,  der  hurtigt  lagde  til,  entrede  ubemærket  op,  spig- 
rede for  Lugerne  og  fangede  saaledes  Mandskabet  ^ 

Hvad  der  især  udmærkede  Mogens  Hejnesøn  foruden  hans 

usædvanlige  Snildhed  og  Styrke,  var  en  uforstyrrelig  Ro  og 
Aandsnærværelse.  Selv  med  den  visse  Død  for  Øjne  var  han 
ganske  den  samme.  Da  han  saaledes  en  Gang  var  overmandet 
og  fangen,  spurgte  hans  Fjende  ham,  hvorledes  han  nu  var  til- 
mode? Roligt  svarede  Mogens  Hejnesøn:  „Havde  jeg  Dig,  som 
Du  nu  har  mig,  skulde  Du  faa  den  værste  Død,  jeg  kunde  op- 
tænke." Betuttet  over  dette  Svar  lod  Røveren  sig  forlede  til  at 
vise  Ædelmodighed  og  skaanede  Mogens  Hejnesøns  Liv,  en 
Beslutning,  som  han  sikkert  siden  har  faaet  Lejlighed  til  at  for- 
tryde \ 

Der  hørte  ogsaa  en  sjælden  Forening  af  Egenskaber  til  for  at 

Fig.  13.   En  Kongsbonde-Gaard  paa  Østerø. 

(Efter  Daniel  Bruun.) 


kunne  udfylde  Mogens  Hejnesøns  Plads.  Fjenderne  var  ham 
hyppigt  overlegne,  og  hans  eget  Mandskab,  der  i  Reglen  bestod 
af  alskens  Udskud  og  sammenløbet  Pak  af  alle  Nationer,  var 
langtfra  til  at  stole  paa.  En  Gang  besluttede  de  at  myrde  ham 
og  derpaa  selv  bemægtige  sig  Skibet.  Mogens  Hejnesøn  tog  dem 
imidlertid  paa  rette  Vis.  Han  gik  alene  ind  paa  dem,  huggede 
med  egen  Haand  tretten  ned  og  lærte  saaledes  Resten  at 
lystret 

Medens  Mogens  Hejnesøn  vel  formaaede  at  værge  sig  selv, 
var  der  nogle,  som  stod  aldeles  værgeløse  overfor  ham  og  hans 
Mandskab,  det  var  selve  dem,  han  skulde  forsvare.  Færingerne. 
Hvor  han  holdt  Hus,  veg  Lov  og  Ret  tilligemed  Sikkerhed  for  Liv 

Og  Ejendom.  Han  har  derfor  næppe  været  nogen  kærkommen 
Gæst  paa  sin  Fødeø  Østerøen,  som  han  særlig  holdt  sig  til,  og 
hvor  han  tre  Aar  i  Rad  laa  i  Vinterleje  i  Kongshavn.  Selv  boede 
han  hos  Broderen  Jon  paa  den  store  Kongsgaard  (Fig.  13)  i  Lam- 
have. Tyve  Mand  holdt  skiftevis  Vagt  paa  Skibet,  Resten  af  Mand- 
skabet var  fordelt  hos  Bønderne  paa  de  nordlige  Øer.  Især  her- 
oppe gik  det  vildt  til.  Slagsmaal  og  Drikkelag  hørte  til  Dagens 
Orden.  Alle  Kvinder  var  prisgivne.  Hvad  Bytte  Sørøverne  havde 
overset,  forstod  Mogens  Hejnesøns  Mandskab  at  opdage,  saa 
Vinterlejet  blev  værre  end  Sommerplyndringen.  Det  var  en 
Tid  saa  forfærdelig,  som  Færøerne  ikke  længe  havde  set 
Mage  tiP. 

Men  selv  om  der  passedes  nok  saa  godt  paa,  vilde  det  dog  i 
Længden  være  umuligt  at  hindre  Rygtet  om  al  denne  Voldsom- 
hed i  at  naa  ned  til  Danmark.  Hertil  kom,  at  Christoffer  Valken- 
dorf  mere  end  nogen  tidligere  havde  sin  Opmærksomhed  hen- 
vendt paa  Forholdene  i  Rigets  Yderkanter,  ligesom  han  maaske 
ogsaa  siden  Fogdens  Regnskab  1579  og  den  mærkelige  Attest 
har  næret  nogen  Mistanke  ligeoverfor  Mogens  Hejnesøn.  Denne 
havde  derfor  al  mulig  Grund  til  at  være  lidt  betænkelig,  da  det 
uundgaaelige  Øjeblik  kom,  og  han  ved  Vintertid  nødtes  til  at 
tage  ned  til  København  for  at  aflægge  Regnskab  for  det  forløbne 
Aar  1580. 


II 
SAMMENSTØD  MELLEM  CHRISTOFFER 
VALKENDORF  OG  MOGENS  HEJNESØN 


1 

MOGENS  Hejnesøn  kom  for  silde  til  København.  Rygtet 
var  naaet  før  ham,  og  man  havde  allerede  taget  For- 
holdsregler. Men  endda  kunde  han  prise  sin  Lykke,  thi  Rygtet 
havde  mod  Sædvane  været  skaansomt  Man  vidste  kun,  at  han 
havde  sørget  slet  for  at  skaffe  Færingerne,  hvad  de  behøvede, 
saa  at  disse  i  deres  Nød  havde  maattet  henvende  sig  til  et  forbi- 
sejlende  hamborgsk  Skib,  hvis  Skipper  af  Medlidenhed  havde 
delt  med  dem  ^ 

Da  dette  var  blevet  tilstrækkeligt  godtgjort,  havde  Christoffer 
Valkendorf  i  den  Anledning  straks  forestillet  Kongen  Ulemperne 
ved  den  nye  Ordning  og  foreslaaet  ham,  saafremt  han  ikke  vilde 
følge  Valkendorfs  Plan  at  lade  Færøerne  besejle  paa  kongelig 
Regning,  saa  dog  i  hvert  Fald  kun  at  bortforpagte  Handelen  til 
københavnske  Købmænd,  med  hvem  man  ganske  anderledes 
kunde  have  Haand  i  Hanke  end  med  Købmænd  i  Bergen.  Kon- 
gen var  gaaet  ind  herpaa,  havde  givet  Valkendorf  Befaling  til  at 
bortforpagte  Handelen  til  fire  københavnske  Købmænd,  og  havde 
udtrykkelig  fremhævet,  at  Færingerne  fremtidigt  burde  have 
Lov  til  selv  at  sejle  ned  til  København,  saafremt  der  var  noget, 
de  vilde  klage  over-. 

Saaledes  var  alting  klappet  og  klart,  da  Mogens  Hejnesøn  kom 
til  Danmark.  Det  var  en  Hurtighed  og  Bestemthed  i  Behand- 

lingen,  som  han  ikke  var  vant  til  fra  den  Kant,  Berøves  hele 
Handelen  paa  Færoerne  for  saa  ringe  en  Ting!  Han  har  sikkert 
smilt  ved  Tanken  om,  hvad  da  Christoffer  Valkendorf  vilde  have 


Fig.  14.  Skanderborg  Slot  i  Slutningen  af  det  16de  AarhundredeJ] 
(Efter  Resen.) 

gjort,  hvis  han  havde  kendt  blot  et  halvt  Dusin  af  hans  øvrige 
Bedrifter. 

Men  skulde  den  Sag  gøres  om,  maatte  der  handles  snildt  og 
hurtigt.  Mogens  Hejnesøn  drog  til  Kongen  paa  Skanderborg 
(Fig.  14).  Denne  havde  i  den  forløbne  Tid  glemt  om  ikke  Mo- 
gens Hejnesøn  selv,  saa  dog,  at  det  var  ham,  der  havde  Han- 
delen paa  Færøerne  \  Christoffer  Valkendorf  har  vel  næppe 
heller  indladt  sig  paa  at  nævne  Navne,  naar  han  vidste,  at  disse 
vilde  skabe  Hindringer  for  hans  Planer. 

Med  Deltagelse  hørte  derfor  Kongen  paa  sin  brave  Sømands 
Besværinger  og  kom  ved  Mogens  Hejnesøns  Veltalenhed  snart 
til  den  Overbevisning,  at  her  var  en  Uretfærdighed  lige  ved  at 
blive  begaaet,  som  det  nu  var  hans  Pligt  at  hindre.  Hvor  for- 
vansket og  ensidig  havde  dog  ikke  den  hele  tidligere  Fremstilling 
været!  Nu  stod  der  en  for  ham,  der  var  nøje  inde  i  Forholdene 
og  kunde  give  fuld  Besked.  Ja,  Stakkel,  han  kunde  tale  med. 
Næsten  al  sin  Formue  havde  han  sat  til  paa  den  Sejlads.  Sø- 
røverne havde  plyndret  baade  hans  eget  Gods  og  Færingernes, 
som  han  skulde  afkøbe.  Selv  var  han  bleven  holdt  fangen  i  læn- 
gere Tid  og  kun  ved  et  Tilfælde  undsluppen. 

Og  saa  den  Historie  om  det  hamborgske  Skib,  den  lød  rigtig- 
nok noget  anderledes  nu,  naar  man  hørte  Sagens  rette  Sammen- 
hæng. Skipperen  var  ikke  andet  end  en  simpel  Bedrager,  der 
trods  Kongens  Forbud  havde  understaaet  sig  at  sejle  til  Fær- 
øerne og  opkøbe  alt,  inden  Mogens  Hejnesøn  kom.  Dette  havde 
selvfølgelig  været  et  stort  Tab  for  denne,  men  bag  efter  havde 
han  dog  haft  den  Tilfredsstillelse  at  kunne  opdage  og  overmande 
samme  Hamborger.  Skibet  var  ført  til  Bergen  og  laa  nu  der  med 
Ladning,  Skrog  og  Rejsning  som  Hs.  Majestæts  Prise.  Fordelen 
var  Kongens,  Tabet  Mogens  Hejnesøns.  Under  disse  Forhold 
vilde  det  rigtignok  være  i  høj  Grad  haardt  at  berøve  ham  Han- 
delen paa  Færøerne,  paa  et  Tidspunkt,  hvor  han  endnu  ikke 
havde  tjent  noget,  og  saa  brat,  at  hans  Handelsforhold  dér  ikke 
først  var  afviklede  ^ 

Kongen  var  fuldstændig  overbevist.  Han  gav  Mogens  Hejne- 
søn sit  udtrykkelige  Løfte  om,  at  ingen  anden  end  han  skulde 
faa  Handelen.  Hermed  syntes  Hejnesøn  at  have  opnaaet  alt, 
hvad  han  kunde  ønske  sig.  Men  han  var  for  vant  til  at  bruge 
Vinden,  medens  den  var  god,  til  at  han  ikke  skulde  benytte  sig 
af  en  saa  usædvanlig  Lejlighed,  hvor  han  talte  alene  med  Kon- 
gen og  denne  mente  at  have  tilføjet  ham  en  Uret,  som  han  vilde 
gøre  god  igen.  Han  gik  derfor  videre. 

Der  var  den  Sag  om  Sejladsen  norden  om  Norge.  Ja,  Mogens 
Hejnesøn  havde  gjort  alt,  hvad  han  kunde  i  saa  Henseende,  han 
havde  kæmpet  med  Hollænderne  det  bedste,  han  formaaede. 

Men  der  kom  hvert  Aar  flere,  og  Skibene  var  større  og  bedre 
udrustede  end  hans.  Af  denne  Grund  havde  han  maattet  opgive 
Kamp  med  flere  af  dem.  Det  faldt  ham  nemlig  vanskeligt  at 
skaffe  Krudt  og  Kugler  til  disse  Kampe,  da  han  havde  knapt 
med  Penge,  og  der  gik  saa  meget  med  dertil.  Kongen  skulde  vel 
ikke  ville  understøtte  ham  med  noget  Krudt  og  nogle  Kugler  af 
Beholdningen  i  København?^ 

Ogsaa  dette  gik  Frederik  den  Anden  ind  paa.  Mogens  Hejne- 
søns  Fordringer  var  nu  foreløbigt  tilfredsstillede,  og  Kongen 
udstyrede  ham  efter  endt  Foretræde  paa  bedste  Maade  til  at 
møde  Christoffer  Valkendorf.  For  det  første  fik  han  paa  Stedet 
udfærdiget  en  ny  Tilladelse  til  Enehandel  paa  Færøerne,  og  der- 
næst medgaves  der  ham,  eller  i  hvert  Fald  afsendtes  der,  en 
kongelig  Skrivelse  til  Valkendorf,  hvorved  Mødet  med  denne 
skulde  lettes  ham. 

I  dette  Brev-  gav  Kongen  et  kort  Uddrag  af  Samtalen  og  med- 
delte Rentemesteren,  at  han  nu  havde  afgjort  Sagen  angaaende 
Handelen  paa  Færøerne,  hvilken  Mogens  Hejnesøn  skulde  be- 
holde. Kongen  maatte  tilstaa,  at  det  var  kun  ifølge  en  Forglem- 
melse, at  han  var  gaaet  ind  paa  Valkendorfs  Plan,  at  overdrage 
Handelen  paa  Færøerne  til  andre.  Mogens  Hejnesøn  var  ham 
bekendt  som  en  flink  og  paalidelig  Mand.  Ingen  kunde  vide, 
hvad  Nytte  han  en  Gang  kunde  komme  til  at  gøre  sin  Konge 
og  sit  Land,  og  desuden  tilbød  han  jo  at  betale  ligesaa  meget 
som  de  andre.  Den  Ulejlighed  at  sende  den  kongelige  Skriver 
til  Færøerne  over  Bergen  i  Stedet  for  direkte  fra  København, 
var  for  intet  at  regne.  Sluttelig  paalagde  han  Christoffer  Valken- 
dorf at  udtage  et  Parti  Krudt  og  Kugler  til  Mogens  Hejnesøn 
af  Københavns  Slots  Beholdning.  Det  var  magtpaaliggende  at 
hindre  Hollænderne  i  Farten  nord  om  Norge,  og  en  Omkost- 
ning som  denne  var  kun  ringe  i  Forhold  til  det  Vederlag,  der 
gaves. 

Hvor  hurtigt  Mogens  Hejnesøn  har  udført  dette  Tog  til  Skan- 
derborg, kan  bedst  ses  af,  at  Christoffer  Valkendorfs  Skrivelse, 
der  sikkert  var  beregnet  paa  at  komme  før  ham,  først  indtraf 
Dagen  efterø  Heri  fraraadede  Rentemesteren  bestemt  sin  Herre 

at  indlade  sig  med  Mogens  Hejnesøn.  Hamborger-Skipperen 
havde  medbragt  en  skriftlig  Erklæring  fra  Beboerne  paa  Fær- 
øerne om,  at  de  havde  i  høj  Grad  trængt  til  Tilførsel.  Bevæget 
ved  deres  Klager  havde  Skipperen  ladet  sig  overtale  til  at  sælge 
dem  af  sin  Beholdning.  Paa  Grund  af  disse  Omstændigheder 
burde  der  formentlig  tages  de  to  Bestemmelser:  at  Hamborgeren 
atter  fik  sit  beslaglagte  Skib  og  Gods  frigivet,  og  at  Mogens 
Hejnesøn  mistede  Handelen  paa  Færøerne. 

Dette  Brev  bevirkede  ikke  noget  Omslag  i  Kongens  Beslut- 
ning. Han  skrev  blot  Christoffer  Valkendorf  yderligere  til  S  hvor- 
ledes han  vilde  have  det,  og  undskyldte  Mogens  Hejnesøn,  af 
hvem  man  iøvrigt  gerne  kunde  tage  en  mere  bindende  Forplig- 
telse for  Fremtiden.  Hamborger-Skipperen  havde  begaaet  Be- 
drageri, thi  Mogens  Hejnesøn  havde  Efteraaret  forud  efterladt 
betydelige  Oplag  af  Mel  paa  Færøerne  og  var  selv  kommen  til 
Landet  næste  Aar  seks  Dage  efter  Hamborgeren.  Der  kunde 
derfor  ikke  være  Tale  om  at  tilgive  ham.  —  Først  i  April  Maa- 
ned  lod  Frederik  den  Anden  sig  endelig  bevæge  til  at  vise  nogen 
Naade,  idet  han  eftergav  den  hamborgske  Skipper  Halvdelen  af 
det  forbrudte  Gods^. 

Mogens  Hejnesøn  havde  sejret.  Men  han  maatte  være  mindre 
snu,  end  han  var,  for  ikke  at  opdage,  at  der  var  Omslag  i  Vejret. 
Det  Solglimt,  der  atter  havde  tilsmilet  ham,  kunde  ikke  blive  af 
lang  Varighed,  saa  længe  Christoffer  Valkendorf  var  den  alt- 
formaaende.  Selv  om  Kongens  Velvilje  mod  Mogens  Hejnesøn 
forblev  uforandret,  var  det  dog  ikke  noget  lige  Parti:  Mogens 
Hejnesøn  paa  Færøerne,  Christoffer  Valkendorf  daglig  om  Kon- 
gen. Og  saa  var  der  jo  ogsaa  disse  mange  Historier  deroppe  fra, 
der  endnu  var  ubekendte  i  Danmark,  men  som  Valkendorf  dog 
muligvis  kunde  komme  paa  Spor  efter. 

Det  gjaldt  om  at  føre  et  kraftigere  Slag,  vinde  en  mere  af- 
gørende Sejr.  Men  hvor?  Vinde  Valkendorf  for  sig  vilde  næppe 
kunne  lade  sig  gøre;  fortrænge  ham  af  Kongens  Gunst  var  et 
forfængeligt  Haab.  Saa  var  der  kun  Kongen  selv  tilbage.  Men 
hvad  kunde  der  gøres  overfor  ham,  for  end  mere  at  befæste 
hans  Velvilje  mod  den  bortdragende?  Mogens  Hejnesøn  synes 

at  have  fattet  en  Plan,  der  højligt  vidner  om  hans  Kløgt  og  Snar- 
raadighed.  Under  sit  Ophold  paa  Skanderborg  fremkom  han 
med  et  uventet  Forslag  eller  lod  sig  i  hvert  Fald  hurtigt  bevæge 
til  at  gaa  ind  derpaa:  Han  tilbød  at  opsøge  Grønland. 


2 

Det  var  at  anslaa  Frederik  den  Andens  allerømmeste  Streng. 
Lige  siden  hans  Regerings  Tiltrædelse  havde  Generhvervelsen 
af  dette  Land  været  hans  stadige  Tanke.  Ved  Tidernes  Ugunst 
var  det  forlængst  gledet  bort  fra  det  danske  Scepter,  og  nu  var 
der  trods  al  Kongens  Anstrængelse  Fare  for,  at  en  anden  Magt 
skulde  komme  først  og  faa  inddraget  den  herreløse  Besiddelse. 
Englænderne  søgte  nemlig  i  disse  Aar  med  stor  Iver  om  en  nord- 
lig Vej  til  Indien. 

Det  var  Willougby's  og  senere  Bassendine's  Forsøg  paa  at 
trænge  norden  om  Asien  (Aar  1553  og  1568),  der  havde  givet 
den  usalige  Anvisning  paa  at  sejle  til  Rusland  omkring  Vardø- 
hus.  Just  nu  i  de  allersidste  Aar  havde  de  indslaaet  en  ny  Vej 
mod  Nordvest,  og  derved  havde  Frobisher  paa  en  af  sine  tre 
Rejser  (1576— 78)  naaet  at  opdage  og  betræde  Grønland.  Der 
var  ingen  Tid  at  spilde,  hvis  man  fra  dansk  Side  skulde  hævde 
den  gamle  Besiddelsesret  over  Landet, 

Som  det  saa  ofte  gaar,  voksede  det  Gode,  som  man  var  ved 
at  miste,  netop  af  denne  Grund  betydeligt  i  Værd.  Indbildnings- 
kraften havde  vel  stedse  med  Forkærlighed  syslet  med  dette 
forsvundne  Land  og  udmalet  dets  Rigdomme,  men  nu  antog 
disse  Drømme  overordentlige  Forhold.  „Grønland",  siger  en  af 
Datidens  ellers  paalidelige  Mænd,  „er  et  rigt  Land  paa  Vildt- 
varer, hvide  Bjørne,  Sobel  og  Maar;  der  er  Marmorstene,  Kry- 
stal, Fiske,  Vadmel,  Smør,  store  Skove,  Hjorte  og  Rens- 
dyr" ^  Man  var  forvisset  om,  at  store  Skarer  af  forvildede  Heste, 
Køer,  Faar  og  Geder  strejfede  om  paa  Engene  ved  den  ødelagte 
Vesterbygd^ 

Men  hvad  mere  var,  Landet  maatte  endnu  være  befolket  med 


Mogens  Hejnesøn  47 

nordiske  Indbyggere.  Havde  ikke  Biskop  Øgmundr  fra  Island, 
forslagen  af  Stormen,  to  Gange  været  tæt  under  Grønlands  Kyst 
og  den  ene  Gang  saa  nær,  at  han  tydelig  saa  Folkene  paa  Lan- 
det staa  ved  deres  Faarestier  med  deres  Faar  og  Lam? '  Havde 
ikke  Jon  Grønlænder,  som  de  kaldte  ham,  fordi  han  tre  Gange 
var  dreven  til  Grønland,  en  Gang  kastet  Anker  deroppe  ved  en 
0  og  set  en  nylig  død  Mand  ligge  der  paa  Jorden,  og  overbevist 
sig  om,  at  en  Mængde  af  de  andre  Øer  var  beboede  ?  ^  Det  vilde 
da  ikke  blot  være  en  betydelig  Fordel,  om  Kongen  atter  inddrog 
disse  gamle  Besiddelser,  og  gengav  Adelen  i  Norge  „dens  Godser 
i  Grønland,  hvoraf  den  eneste  havde  Brevet  tilbage".  Men  det 
maatte  først  og  fremmest  anses  for  en  religiøs  Pligt  at  opsøge 
disse  „fortabte  Faar",  der  endnu  nødvendigvis  maatte  være  Ka- 
toliker og  intet  kendte  til  Reformationens  Lys,  hvorved  Satans 
Mørke  var  blevet  splittet  i  Norden^. 

Intet  Under  da,  at  Frederik  den  Anden,  trykket  af  alle  disse 
Grunde,  havde  gjort  de  største  Anstrængelser  for  at  genfinde  og 
atter  inddrage  Landet.  Om  et  muligt  Togt  Aar  1564  vides  nu 
intet  med  Sikkerhed^.  Men  vist  er  det,  at  Kongen  mod  Slut- 
ningen af  Syvaarskrigen,  da  Danmark  var  saa  udtømt,  dog  havde 
fundet  Raad  til  (Aar  1568)  at  sende  en  Ekspedition  derop.  Chri- 
stian Aalborg  var  sejlet  afsted  paa  „ Uroksen"  ^  forsynet  med 
et  Opraab  fra  Kongen  til  hans  Undersaatter  i  Grønland,  hvori 
Hs.  Majestæt  tiltalte  dem  i  en  gebrokken  Blanding  af  Dansk 
og  Islandsk,  et  Fantasisprog,  som  man  mente  maatte  svare  til 
det,  der  nu  taltes  deroppe  ^ 

Togtet  var  imidlertid  mislykkedes,  Drivis  havde  vel  hindret 
„Uroksen"  i  at  komme  igennem,  og  Christian  Aalborg  havde 
ikke  opnaaet  saa  meget  som  blot  at  faa  Opraabet  kastet  i  Land. 
Aar  1576  vides  Kongen  at  have  tilbudt  at  bestride  Omkost- 
ningerne ved  et  Opdagelsestogt  udgaaende  fra  Trondhjem;  om 
det  er  blevet  udført,  er  derimod  usikkert  ^ 

Men  Aar  1579  havde  Frederik  den  Anden  udrustet  et  nyt 
Togt,  rimeligvis  ængstet  ved  Rygtet  om  Frobishers  Fremskridt. 
Denne  var  nemlig  Aaret  forud  afsejlet  fra  England  med  ikke 
mindre  end  15  Skibe  for  at  tage  nogle  formentlige  Guldminer  i 

Besiddelse  og  anlægge  Kolonier  i  deres  Nærhede  For  at  sikre 
sig  et  godt  Udfald  valgte  da  Frederik  den  Anden  en  Englænder, 
Jacob  Alday,  „en  god  søfaren  Mand  og  Astronomus"  ^,  til  Befa- 
lingsmand, rimeligvis  en  tidligere  Deltager  i  FrobishersTogl  Med 
to  smaa,  men  udsøgte  Orlogsskibe-^  sejlede  denne  den  1ste  Juni 
fra  København  ^  Der  maatte  intet  spares,  og  da  det  ene  Skib 
ikke  sejlede  ham  hurtigt  nok,  løb  han  ind  i  Bergen  og  købte  et 
andet  i  Stedet. 

Næppe  var  Jacob  Alday  imidlertid  kommen  norden  for  Island, 
førend  han  kom  ind  iblandt  en  hel  Del  drivende  Isfjelde,  præg- 
tige at  se  til,  men  i  høj  Grad  farlige  for  ham  og  hans  Skibe.  Efter 
usigelige  Anstrængelser  fik  han  dog  endelig  den  25.  August  Grøn- 
land i  Sigte.  Men  Drivis  spærrede  Vejen,  og  sluttelig  skilte  en 
Storm  Skibene  ad.  Det  ene  drev  ad  Norge  til.  Han  selv  forsloges 
ned  til  Shetlands-Øerne,  hvor  han  i  en  ynkelig  Forfatning,  med 
kappet  Mast,  Mandskabet  sygt  af  Skørbug,  drivende  trods  fire 
Ankere,  kun  ved  et  Under  reddedes  fra  at  strande. 

Jacob  Alday  var  næppe  naaet  til  København,  førend  han,  lige- 
saa  ufortrøden  som  sin  Herre,  drev  paa  en  ny  Ekspedition''.  Det 
syge  Mandskab  opmuntredes  ved  dobbelt  Besolding^  to  Skibe 
rustedes  paany,  og  efter  Alday's  Tegning  byggede  man  paa  Hol- 
men en  egen  Storbaad  til  20  Aarer,  dannet  saaledes,  at  „den 
kunde  skilles  ad  i  to  Parter,  hvoraf  den  ene  kunde  sættes  inden 
i  den  anden"  ^  Den  skulde  vistnok  bruges  til  at  trænge  gennem 
Drivisen  med.  Alt  var  saaledes  i  Orden.  Men  da  Foraaret  1580 
kom,  indtraf  en  uventet  Hindring.  Der  var  pludselig  kommet 
Krigsudsigter,  Frederik  den  Anden  vilde,  hvordan  det  saa  gik, 
have  fire  Skibe  til  Vardøhus  for  at  hindre  Sejladsen  der'\  Mindst 
24  Orlogsskibe  maatte  krydse  i  Østersøen  for  at  iagttage  den 
svenske  Flaade^*'.  Der  var  da  ikke  Tale  om  under  saadanne  For- 
hold at  sende  to  af  de  bedste  Skibe  til  Grønland.  Togtet  maatte 
altsaa  opgives.  Jacob  Alday  blev  afspist  med  Løfte  om  „en 
sædvanlig  Hofklædning"  aarlig  for  Fremtiden  ^\  og  de  to  „grøn- 
landske Pinker",  som  de  fra  nu  af  kaldtes *^  maatte  løbe  til 
Østersøen. 

Saaledes  stod  Sagerne,  da  Mogens  Hejnesøn  Vinteren  efter 
gjorde  Kongen  sit  Tilbud.  Frederik  den  Anden  havde  hidtil 
trods  alle  Anstrængelser  kun  opnaaet  at  faa  fejlslagne  Forhaab- 
ninger,  et  af  Skørbug  ødelagt  Mandskab  og  overordentlige  Ud- 
gifter til  ingen  Nytte.  Og  nu,  nu  tilbød  denne  Mogens  Hejnesøn 
at  besørge  det  hele  paa  egen  Haand!  Ikke  en  Skilling  skulde  det 
koste  Kongen,  al  Risikoen  skulde  være  Mogens  Hejnesøns,  al 
Fordelen  Frederik  den  Andens! 

Det  var  et  Tilbud  saa  storartet  som  vel  muligt  og  gjort  under 
en  Form,  saa  at  selv  en  Konge  kunde  tage  derimod.  Thi  der  laa 
ingen  egennyttig  Hensigt  bagved.  Det  var  idel  Troskab  mod  sin 
Herre  og  Lyst  til  Eventyr,  der  drev  denne  djærve  Sømand  til 
at  fremkomme  dermed.  Med  Glæde  blev  det  derfor  modtaget. 
Begge  Parter  var  tilfredse.  Kongen  kunde  jo  kun  vinde  derved, 
og  Mogens  Hejnesøn  havde  allerede  vundet,  thi  hans  Plan  var 
lykkedes  over  al  Maade:  Fra  nu  af  til  sin  Død  var  Frederik 
den  Anden  hans  fuldtro  Beskytter,  Han  glemte  ham  aldrig  dette 
Tilbud. 

Det  var  en  Selvfølge,  at  Kongen  udstyrede  sin  tro  Mand  paa 
bedste  Maade  til  Rejsen.  Pengeudgifterne  skulde  Mogens  Hejne- 
søn selv  bestride,  men  Kongen  havde  det  i  sin  Magt  at  give  ham 
en  værdifuld  Hjælp,  som  ikke  kunde  opvejes  med  Penge.  De 
sidste  Begivenheder  havde  vist,  hvor  udsat  Mogens  Hejnesøn 
var  for  Angreb,  og  hvor  værgeløs  han  var,  naar  han  var  borte. 
Det  første,  som  han  derfor  udbad  sig  og  straks  erholdt  af  Kon- 
gen, varet  kongeligt  Beskærmelsesbrev\  hvorved  Frederik  den 
Anden  tog  ikke  blot  ham,  men  hans  Tyende,  Folk  og  Gods 
under  sin  særlige  Beskyttelse.  Saa  længe  Rejsen  varede,  skulde 
da  ingen  kunne  anklage  ham  og  hans,  endsige  beslaglægge  noget 
af  deres  Gods  —  en  ikke  ringe  Fordel  for  Folk  som  Mogens 
Hejnesøn  og  hans  Mandskab. 

Fremdeles  forsynede  Kongen  ham  med  en  Anbefalings-Skri- 
velse til  alle  Nabomagter  og  en  Befaling  til  alle  kongelige  Em- 
bedsmænd om  at  være  ham  behjælpelig  paa  enhver  mulig  Maade, 

Og  gav  ham  i  samme  Dokument  („Søbrev")  det  udtrykkelige 
Løfte,  at  hvis  han  kunde  finde  Grønland  og  skaffe  vis  Besked 
om  Havnene  dér,  saa  skulde  Kongen  nok  saaledes  betænke 
ham  for  slig  Troskab,  „at  han  underdanigst  skulde  takke  ham 
derfor"  \  Ophøjelse  i  Adelsstanden  og  en  god  Forlening  i  Tilgift 
har  sikkert  foresvævet  Mogens  Hejnesøn  som  Fremtidshaab  ved 
Gennemlæsningen  af  disse  Linjer. 

Alt  var  ordnet  —  Turen  selv  stod  nu  blot  tilbage.  Det  kunde 
ikke  være  skjult  for  Mogens  Hejnesøn,  at  denne  sidste  Del  af 
Sagen  frembød  en  Del  Vanskeligheder.  Selve  Besværlighederne 
og  Faren  ved  Rejsen  har  han  næppe  agtet  videre,  det  var  jo 
hans  Liv  og  Lyst  at  tumle  sig  i  Forhold,  hvor  det  stadig 
gjaldt  Liv  eller  Død.  Men  Penge-Siden  af  Sagen,  alle  Udgif- 
terne til  Togtet,  hvo  skulde  bestride  dem?  Gik  Rejsen  godt, 
vilde  Kongen  maaske  dække  dem;  men  naaede  han  ikke  Land, 
stod  han  selv  i  Stikken.  Slaas  med  Sørøvere  undervejs  og  saa- 
ledes skaffe  sig  en  lille  Indtægt,  havde  han  ingen  Tid  til.  Fær- 
øerne kunde  ikke  brandskattes  stort  mere  end  sædvanligt,  og 
paa  Grønland  vilde  der  næppe  være  synderligt  at  plyndre. 

Men  selv  betale  det  altsammen  hverken  vilde  eller  kunde  han. 
Der  var  da  ikke  andet  for,  „Maskepiet"  i  Bergen  maatte  spæde 
til.  Ganske  vist  kom  det  hele  Foretagende  ikke  Mogens  Hejne- 
søns  Medredere  ved,  det  var  et  aldeles  privat  Tilbud,  som  han 
havde  dristet  sig  til  at  gøre  Kongen,  og  hvorfor  selvfølgelig  kun 
han  personlig  hæftede.  Men  det  var  dog  egentlig  for  at  bevare 
den  færøiske  Handel,  at  han  havde  gjort  det.  Faldt  Kompagniets 
Chef  i  Unaade,  vilde  Kompagniet  selv  gaa  Glip  af  hele  Forret- 
ningen. Omkostningerne  til  Grønlands-Rejsen  var  altsaa  i  Grun- 
den kun  at  betragte  som  en  simpel  Driftsudgift. 

Næppe  var  dette  blevet  klart  for  Mogens  Hejnesøn,  førend 
han  den  15.  Marts  1581  skrev  fra  København  til  sin  vigtigste 
Medreder,  Raadmand  Søren  Andersen  i  Bergen,  og  meddelte 
ham,  hvorledes  alting  stod.  Selv  velbekendte  Begivenheder  kan 
lyde  fremmed,  naarde  meddeles  i  Forretningssprog.  Her  under- 
gik de  en  overraskende  Forandring.  Det  kom  nemlig  til  at  hedde, 
at  Mogens  Hejnesøn  „efter  Kongens  alvorlige  Befaling,  som  han 

ingenlunde  havde  kunnet  undgaa,  havde  maattet  love  og  tilsige 
Kongen  at  ville  udgøre  to  Skibe  i  denne  Sommer  til  at  lede  efter 
Grønland".  Dette  var  ganske  vist  en  svær  Forøgelse  af  Udgif- 
terne, men  den  var  som  sagt  uundgaaelig,  thi  Kongen  havde  ikke 
„een  Gang,  men  tre  Gange  befalet  ham  det"  ^ 

Endnu  stod  kun  et  Par  Ubetydeligheder  tilbage.  Mogens 
Hejnesøn  købte  hos  Mikkel  Ibsen  i  København  en  50  Tønder 
simpelt  dansk  01  og  hos  Frans  Persen  i  Læderstræde  et  andet 
Parti.  De  skulde  sælges  og  blev  virkelig  solgte  paa  Færøerne 
under  Navn  af  Rostokker-Øl  til  femdobbelt  Værdig  Det  var 
altid  en  lille  Fortjeneste.  Da  saa  alt  var  kommet  ombord,  afsej- 
lede han  endelig,  ledsaget  af  Kongens  bedste  Ønsker  for  Rej- 
sens Udfald. 

Turen  gik  først  til  Færøerne.  Her  meddelte  han  højtideligt 
det  Hverv,  som  Kongen  havde  overdraget  ham.  Det  var  Hs. 
Majestæts  Vilje,  at  Færingerne  skulde  staa  ham  bi  paa  alle  Maa- 
der  baade  med  Mandskab  og  Proviant;  de  havde  derfor  i  et  og 
alt  at  yde,  hvad  han  forlangte.  Udskrivningen  gik  for  sig  med 
stor  Punktlighed.  Hvad  der  vistnok  bidrog  ikke  lidt  hertil,  var, 
at  den  kongelige  Foged  var  fraværende,  saa  at  Mogens  Hejnesøn 
og  hans  Broder  Lagmanden  kunde  være  eneraadende. 

Siden  maa  det  være  lykkedes  dem  ogsaa  at  vinde  den  konge- 
lige Foged  Mads  Poulsen  for  Sagen.  Det  gik  vel  her  som  i  sin 
Tid  med  Attesten  for  det  af  Sørøverne  bortførte  Gods,  Interes- 
serne faldt  sammen.  Fogden  indkrævede  i  hvert  Fald  rask  væk 
Bøder  af  dem,  der  havde  nægtet  at  gaa  med  paa  Togtet:  af  en 
forlangte  han  endog  den  den  Gang  saa  betydelige  Sum  af  100 
Kroner^.  Det  saaledes  udskrevne  Mandskab  var  i  alle  Hen- 
seender efter  Ønske.  Det  var  flinke  Søfolk,  vante  til  at  lystre 
Mogens  Hejnesøn,  og  ikke  nær  saa  fordringsfulde  som  hans 
øvrige  Folk;  ved  Hjemkomsten  var  ogsaa  deres  Lønning  der- 
efter^. Enhver,  der  ikke  udskreves  til  selve  Turen,  maatte  skaffe 
Oksekød  og  Lammekød  ^  som  saaledes  blev  samlet  i  store 
Maader. 

Da  alt  var  i  Orden,  efterlod  Mogens  Hejnesøn  en  Skrivelse 
til  sin   Handelsfuldmægtig  Lambert  Jansen,  der  synes  endnu 

ikke  at  være  kommen  over  til  Færøerne  fra  Bergen,  men  som 
jo  efter  al  Sandsynlighed  vilde  komme  til  alene  at  staa  for  Han- 
delen denne  Sommer  igennem.  I  Brevet  foreholdt  Mogens 
Hejnesøn  ham  alvorligt  ikke  at  forurette  Færingerne,  men  at 
holde  Almuen  efter  gammelt  sædvanligt  Køb  med  Vægt  og  Maal, 
saa  at  der  ikke  kunde  føres  Klagemaal  derover.  Samtidig  efter- 
lod han  ham  en  falsk 
Alen  i  Boden  samt 
det  simple  01  til  For- 
handling ^  Derpaa 
drog  han  til  Grønland. 


Fig.  15.  Claus  Lyschander. 
(Efter  Magnus  Petersens  Gengivelse  af  Portrætet  paa  Grav- 
mælet i   Herfølge  Kirke.) 


Om  Mogens  Hejne- 
søns  Rejse  haves  ikke 
faa  Beretninger  ^  men 
alle  er  de  temmelig 
magre  og  synes  at 
pege  hen  til  samme 
oprindelige  Kilde,  et 
Digt,  som  den  konge- 
lige Historiograf  Lys- 
chander (Fig.  1 5)  nogle 
og  tyve  Aar  efter  ud- 
gav derom  3.  Vi  lades  saaledes  i  Uvidenhed  om  meget,  som  vi 
kunde  have  ønsket  Klarhed  over  i  denne  Mogens  Hejnesøns 
ypperste  eller  dog  mindst  omstridelige  Bedrift.  Kun  Hoved- 
punkterne kan  vi  fastholde. 

Der  er  ikke  mindste  Tvivl  om,  at  Forsøget  fra  Mogens  Hejne- 
søns Side  har  været  ledet  med  al  den  ham  ejendommelige  Iver 
og  Forvovenhed.  Meget  afhang  jo  ogsaa  for  ham  af  Udfaldet. 
Men  Forsøgets  Skæbne  var  allerede  paa  Forhaand  afgjort  ved 
den  Vej,  som  han  valgte  og  paa  Grund  af  Forholdene  maatte 
vælge.  Som  naturligt  var,  fulgte  han  den  gamle  Anvisning  og 

Styrede  ligesom  sine  Forgængere  norden  om  Island  (Fig.  16), 
hvor  han  derpaa  tog  vestlig  Kurs.  Herved  kom  han  ganske  vist 
ind  i  nogenlunde  kendte  Farvande  og  kunde  nyde  godt  af  alle 
de  fra  Fortiden  bevarede  Erfaringer,  tage  Kending  baade  af  Sne- 
fjeldsnæs  (Fig.  17)  paa  Island  og  Hvidsærk  i  Grønland^  og  hvad 


Fig.  16.   Kap  Nord  paa  Island. 
(Fotograferet  af  Etatsraad  Hammerich.) 

de  mange  Punkter  hed,  som  man  siden  Sagaernes  Dage  endnu 
vidste  Afstanden  imellem. 

Men  han  førtes  tillige  ind  paa  den  Vej,  ad  hvilken  Grønland 
er  mest  utilgængelig,  hvor  den  iskolde  Polarstrøm  gør  Østkysten 
ubeboelig,  og  Drivisen  stadig  spærrer  Adgangen.  Havde  han 
taget  sig  Sagen  lettere  og  straks  fra  Færøerne  gaaet  imod  Vest, 
vilde  det  maaske  have  lykkedes  ham  at  finde  den  gamle,  længst 
forglemte  Vej  om  Kap  Farvel,  som  John  Davis  fire  Aar  efter 
(1585)  skulde  opdage-. 

Mogens  Hejnesøn  havde  altsaa  uovervindelige  Vanskeligheder 
at  bekæmpe.  Han  gjorde  imidlertid,  hvad  der  stod  i  hans  Magt. 

Troels-Lutid  :   Historiske  Fortællinger  II  4 

Med  sædvanlig  Ufortrødenhed  gik  han  paa,  og  det  lykkedes 
ham  ogsaa  at  faa  et  Fjeld  i  Grønland  i  Sigte,  som  hgn  i  Overens- 
stemmelse med  Datidens  Kort  maatte  anse  for  Hvidsærk  ^  Om 
denne  Isbræ  meldte  de  gamle  Beretninger,  at  den  af  tre  saa- 
danne  laa  Bygden  nærmest.  Der  var  da  altsaa  nu  godt  Haab  for 
Hejnesøn  om  at  finde  det  søgte,  og  han  satte  al  Kraft  paa  for  at 
trænge  igennem. 

Han  anede  ikke,  hvad  først  Graahs  Undersøgelser  i  det  19de 
Aarhundrede  tilfulde  har  godtgjort,  at  alle  hans  Forudsætninger 

Fig.  17.  Snefjældsjøklen. 


var  urigtige,  at  saavel  den  gamle  Vesterbygd  som  Østerbygd  laa 
paa  Grønlands  Vestkyst,  saa  at  det  virkelige  Hvidsærk  var  skilt 
fra  ham  ikke  blot  ved  den  Drivis,  der  spærrede  ham  Kysten, 
men  ved  Hundreder  af  Mile  isklædte  Fjelde.  Trods  alle  An- 
strængelser  naaede  han  ikke  at  trænge  ind  til  den  vinkende  Is- 
bræ. Til  Drivisen  kom  Taage,  og  Uvejr  og  forsatte  ham  saaledes, 
at  Fjeldet  tilsidst  tabtes  af  Sigte. 

Paa  et  nyt  Punkt  søgte  han  da  at  trænge  ind,  men  skøndt  han 
her  fik  Landet  i  Sigte,  var  Drivisen  ligesaa  uovervindelig  her  som 
hist.  Paa  en  saadan  Kyst  var  der  ikke  Tale  om  at  kunne  finde 
Havne.  Efter  lang  forgæves  Søgen  gik  han  da  —  stadig  i  den 

fejlagtige  Overbevisning  —  længere  imod  Nordøst  i  Haab  om 
saaledes  at  nærme  sig  Østerbygden. 

Men  her  mødte  ham  nye  Vanskeligheder.  Han  synes  at  være 
kommen  ind  i  den  rivende,  iskolde  Strøm  fra  Nordost,  og  trods 
isfrit  Farvand  og  gunstig  Bør  kunde  han  paa  Grund  af  Strøm- 
mens Virkning  ikke  komme  videre.  Dette  Tilfælde,  som  er  os 
saa  forklarligt  med  Kundskaben  om  Polarstrømmen  som  Forud- 
sætning, stod  for  ham  som  en  Gaade.  Han  mente  at  maatte  søge 
Grunden  dertil  i  Havbundens  Beskaffenhed,  hvor  svære  Mag- 
netstene drog  Skibskølen  til  sig  og  saaledes  hæmmede  Skibets 
Fart^ 

Da  denne  Hindring  syntes  uovervindelig,  og  tilmed  Taager 
og  Storme  indfandt  sig,  medens  Dagene  begyndte  stærkt  at  kor- 
tes, maatte  Mogens  Hejnesøn  endelig,  saa  nødig  han  vilde,  op- 
give videre  Forsøg  og  bestemme  sig  til  Tilbagetog.  Han  styrede 
mod  Sydost,  og  naaede  den  22.  August  til  Bergen^. 

I  Bergen  var  der  nogle  faa  Dage  førend  Mogens  Hejnesøns 
Tilbagekomst  sket  en  Begivenhed,  der  havde  sat  Byen  i  stærk 
Bevægelse  og  skulde  blive  af  indgribende  Betydning  for  hans 
senere  Skæbne.  Til  Bergens  mest  ansete  Familjer  hørte  den  Gyn- 
telbergske.  Faderen  Axel  Gyntelberg  eller  Gyntersberg  var  af 
adelig  Slægt  og  havde  haft  ikke  faa  Forleninger  i  Norge  ^  senest 
Helgeland.  Han  havde  været  gift  med  Kirstine  Benkestok,  lige- 
ledes af  adelig  Slægt,  og  rimeligvis  med  hende  faaet  det  store 
Gods  Torget  paa  Helgeland.  Hun  var  død  for  en  halv  Snes  Aar 
siden,  og  Faderen  levede  nu  med  de  ugifte  af  Børnene  skiftevis 
i  sin  Gaard  i  Bergen  og  paa  Godset  Torget  paa  Helgeland^. 

Til  denne  Ejendom  knyttede  sig  foruden  de  glade  Sommer- 
erindringer tillige  enkelte  af  Familjens  mørkeste  Minder.  Her 
var  det  nemlig,  at  Mogens  Hejnesøn,  der  synes  at  have  staaet  i 
Omgangsforhold  til  Axel  Gyntersberg,  en  Gang  var  gaaet  i  Land 

Og  havde  øvet  Vold  mod  den  ene  af  Døtrene,  Margrethe  Gyn- 
tersberg^  Det  havde  sikkert  været  en  for  begge  Parter  lige 
uheldig  Sag,  hvis  dette  var  kommet  til  almindelig  Kundskab. 
Det  lykkedes  imidlertid  Margrethe  Gyntersberg  at  faa  alt  ned- 
dysset^, Barnet  døde,  og  hun  var  nu  allerede  paa  andet  Aar  gift 
med  Lagmanden  over  Nordlandene  Peder  Hanssøn,  der  ligesom 
Axel  Gyntersberg  var  bosiddende  i  Bergen. 

Alt  var  saaledes  glemt,  Margrethe  Gyntersbergs  Rygte  uan- 
tastet, og  Mogens  Hejnesøn  var  sluppen  bedre  fra  den  Historie, 
end  han  havde  fortjent.  Saa  en  skøn  Dag,  den  15.  August  1581, 
netop  en  Uge  før  Mogens  Hejnesøns  Hjemkomst,  fortæller  hun 
med  eet  sin  forbavsede  Husbond  hele  den  saa  længe  skjulte 
Hemmelighed.  I  Forening  gaar  de  til  Faderen,  hvor  hun  gen- 
tager sin  Tilstaaelse,  og  forlanger  Mogens  Hejnesøn  straffet  for 
Forbrydelsen.  Sagen  meldes  til  Øvrigheden.  Men  Lensmanden 
Hans  Lindenov,  som  stod  paa  en  venskabelig  Fod  med  Mogens 
Hejnesøn,  forstod  Uret,  lod  Peder  Hanssøn  arrestere  og  hans 
Hustru  sætte  i  Forvaring  i  hendes  Faders  Hus.  I  Ro  kunde  de 
nu  tænke  over  Følgerne  af  det  gjorte  Skridt,  medens  Efterret- 
ningen om  det  forefaldne  fløj  som  en  Løbeild  over  Byen.  Saa- 
ledes stod  Sagerne,  da  Mogens  Hejnesøn  landede  i  Bergen  ^ 

Hvad  var  Grunden  til  denne  Margrethe  Gyntersbergs  gaade- 
fulde  Adfærd?  Et  Slør  hviler  derover.  Med  Sikkerhed  lader 
intet  sig  afgøre.  Men  de  senere  Begivenheder  ligesom  ogsaa  de 
mere  almindelige  Oplysninger,  vi  endnu  besidder  om  de  paa- 
gældende, gør  een  Forklaring  fortrinsvis  sandsynlig.  Kun  en 
pludselig,  uventet  Begivenhed  synes  at  kunne  have  bestemt 
hende  til  et  saa  afgørende  og  skæbnesvangert  Skridt. 

Nu  veed  vi  andetsteds  fra,  at  Mogens  Hejnesøn  skal  ogsaa 
have  forført  den  yngre  Søster  Sophie  Gyntersberg^,  og  nogle 
faa  Maaneder  efter  ser  vi  Folk,  der  vil  Mogens  Hejnesøn  vel, 
ivrigt  drive  paa  hans  Ægteskab  med  Sophie  Gyntersberg.  Det 
ligger  da  nær  at  slutte,  at  Mogens  Hejnesøns  anden  Udaad  mod 
det  Gyntersbergske  Hus  maa  henlægges  til  denne  Tid,  saa  at 
han  altsaa  paa  Hjemvejen  fra  Grønland  maa  antages  at  være 
landet  ved  Torget  og  der  have  behandlet  den  yngre  Søster  lige- 

som  i  sin  Tid  den  ældre.  Rygtet  herom  kunde  til  Lands  være 
naaet  ned  til  Bergen  et  Par  Dage  forud  for  Mogens  Hejnesøn 
selv,  hvem  Modvind  jo  let  kunde  have  forsinket. 

At  denne  Efterretning  i  og  for  sig  kunde  have  bragt  Margrethe 
Gyntersbergs  Sind  i  Oprør  og  paany  vakt  al  den  længe  slum- 
rende Forbitrelse  imod  ham,  vilde  være  let  forstaaeligt.  I  bedste 
Fald  kunde  hun  jo  nu  vente  at  faa  sin  Dødsfjende  til  nærbeslæg- 
tet, og  i  værste  vilde  Søsterens  Rygte  være  givet  til  Pris  og  Fa- 
miljens  Ære  krænket  af  denne  Forbryder,  der  nu  anden  Gang 
skulde  gaa  Ram  forbi.  I  første  Øjeblik  kunde  Tanken  herom 
meget  vel  afføde  et  uoverlagt  Skridt.  Men  hertil  kom  en  Side  af 
Sagen,  som  Nutiden  ikke  forstaar  uden  Forklaring,  men  som  for 
Datiden  stillede  sig  som  den  værste  af  dem  alle. 

Sagen  var,  at  Datidens  moralske  Begreber  paa  dette  Punkt 
var  anderledes  end  vore.  Hvad  vor  Tid  forlængst  har  godkendt, 
at  f.  Eks.  en  Mand  efter  sin  første  Hustrus  Død  kan  ægte  hen- 
des Søster,  stod  for  hin  Tids  saavel  juridiske  som  moralske 
Sans  som  den  mest  oprørende  Brøde.  Slægtskabs-Gradernes 
Hindring  for  Ægteskab  opfattedes  nemlig  den  Gang  anderledes 
end  nu.  Mand  og  Hustru  var  eet,  altsaa  var  Hustruens  Søster 
ogsaa  Mandens  Søster.  Og  da  Ægteskab  mellem  Søskendebørn 
var  forbudt,  endsige  da  mellem  Søskende,  saa  var  det  i  høj  Grad 
strafbart  at  ægte  sin  afdøde  Hustrus  Kusine  og  ligefrem  himmel- 
raabende  at  ægte  hendes  Søster  ^  Forholdet  mellem  Mand  og  to 
Søstre  var  Blodskam  og  betegnedes  med  et  eget  Navn:  „Kæt- 
teri"; her  gjaldt  kun  een  Straf  uden  Naade,  Døden  I  Og  burde 
denne  Straf  anvendes  alene  mod  den  sidste  Søster,  hvis  Brøde 
var  den  største,  eller  gjaldt  den  ikke  tillige  den  første,  hvis  Brøde 
blev  Dødssynd  ved  den  andens  senere  Overtrædelse?  Tiden  var 
voldsom  og  opskræmt  i  sin  Dom  over  slig  Brøde.  Intet  Under 
om  Margrethe  Gyntersberg  straks  ved  Efterretningen  om  det 
skete  kunde  fyldes  med  Rædsel  og  anse  ikke  blot  Mogens  Hejne- 
søn, men  sin  Søster  og  sig  selv  tillige  alle  som  dødsens. 

Saaledes  vil  —  i  Fald  ellers  denne  Forklaring  af  Sagens  Sam- 
menhæng er  den  rette  —  den  forfærdelige  Vægt  forstaas,  som 
nu  med  eet  blev  lagt  paa  Margrethe  Gyntersbergs  Skuldre,  og 


58  Mogens  Hejnesøn 

det  heftige  Udtryk,  som  den  gav  sig.  Hendes  og  hendes  Søsters 
timelige  Velfærd  var  forspildt,  kun  gennem  Døden  var  der  endnu 
Haab  om  at  redde  det  evige.  En  og  samme  var  Skyld  i  begges 
Ulykke.  Mod  ham  vendte  sig  derfor  nu  al  hendes  Forbitrelse. 

Den  søgende  Gisning  kan,  om  den  har  Lyst,  vove  sig  videre 
ad  denne  Vej.  Var  det  blot  Brødebetyngethed,  der  fyldte  Mar- 
grethe Gyntersbergs  Sind?  Eller  blandede  der  sig  tillige  —  be- 
vidst eller  ubevidst  —  endnu  en  Bestanddel  i  hendes  Følelser 
mod  den  paagældende?  Havde  hun  muligt  selv  en  Gang  syntes 
om  Mogens  Hejnesøn  og  var  bleven  bedragen  af  ham?  Vaktes 
nu  ikke  blot  det  gamle  Had  mod  Forføreren,  men  gød  lønlig 
Skinsyge  Giftdraaber  deri  og  fik  det  til  at  nage  og  blusse 
stærkere? 

Mogens  Hejnesøn  selv  tog  Sagen  med  langt  mere  Ro.  Med 
den  største  Frejdighed  erklærede  han  det  hele  for  lutter  Op- 
spind, og  fastholdt  sin  Paastand  trods  alle  Vanskeligheder.  Straks 
da  han  var  landet,  modtog  han  en  Stævning  fra  Axel  Gynters- 
berg  til  at  møde  i  Retten  for  Guletings  Lagmand.  Foreløbig  gjaldt 
det  dog  blot  om  hans  Forhold  til  Margrethe  Gyntersberg.  Det 
langt  mere  mislige  Dobbeltforhold  forblev  endnu,  ligesom  efter 
fælles  Aftale,  med  Flid  uomtalt  fra  begge  Sider. 

Mogens  Hejnesøn  nægtede  alt,  han  var  saa  uskyldig  som  et 
nyfødt  Barn.  Hermed  var  dog  ikke  Sagen  afgjort.  Han  blev  ført 
sammen  med  hende  i  Fængslet,  og  i  Faderens  og  flere  Vidners 
Overværelse  angav  hun  ham  nu  Dag,  Tid  og  Sted  samt  mindede 
ham  om  flere  Enkeltheder  ved  deres  Forhold,  navnlig  nogle 
haarde  Ord,  han  senere  havde  ladet  falde,  da  hun  klagede  sin 
Nød.  Men  han  forblev  ubevægelig  og  erklærede  fremdeles  hen- 
des Beskyldning  for  Usandhed  fra  Ende  til  anden  ^ 

Her  stod  saaledes  Paastand  mod  Paastand.  For  at  hjælpe 
Mogens  Hejnesøn  begærede  da  Lensmanden  Hans  Lindenov  — 
der  synes  blot  at  have  overværet  Retsmødet,  men  ikke  selv  at 
have  været  en  af  de  16  Bisiddere  —  at  Mogens  Hejnesøn  maatte 
frigøre  sig  ved  at  beedige  sit  Udsagn.  Bispen  Dr.  Schielderup 
og  en  Del  andre  gejstlige  og  verdslige  Medlemmer  nedlagde 
imidlertid  Indsigelser  herimod,   idet  de  fastholdt,   at  Mogens 

Hejnesøn  havde  givet  saa  ufyldestgørende  Forklaring  og  havde 
i  den  Grad  Skinnet  imod  sig,  at  de  ikke  kunde  dømme  ham  til 
at  aflægge  Ed.  Noget  andet  var  det,  hvis  en  udenforstaaende 
vilde  afkræve  ham  Eden. 

Ogsaa  denne  Venskabstjeneste  viste  Lensmanden  Mogens 
Hejnesøn.  Han  lod  ham  æske  ind  i  Salen  og  begærede,  at  han 
skulde  beedige,  hvad  der  var  sandt  i  denne  Sag.  Samtlige  for- 
manede ham  derpaa  højtideligt  til  at  tilstaa,  om  han  var  skyldig 
eller  ikke.  Mogens  Hejnesøn  gik  da  frem,  lagde  Haanden  paa 
Biblen  og  svor,  at  han  var  uskyldig  og  aldrig  havde  staaet  i 
noget  utilladeligt  Forhold  til  Margrethe  Gyntersberg.  Hermed 
var  Spørgsmaalet  afgjort,  og  Lagmanden  med  hans  Bisiddere 
dømte  11.  September  1581  Mogens  Hejnesøn  „kvit  for  denne 
Sag,  og  hans  Ære  og  Rygte  uforkrænket,  saa  længe  samme  Ed 
stod  ved  Magt"  ^ 

Saaledes  var  Sagen  foreløbig  til  Ende.  Den  ulykkelige  Mar- 
grethe Gyntersberg  førtes  i  Fængsel  paa  Bergenhus,  og  Mogens 
Hejnesøn  fik  den  fornødne  Frihed  til  at  drage  til  Danmark  og 
afgive  Beretning  om  sit  Togt. 

Alt  tyder  paa,  at  Mogens  Hejnesøn  er  bleven  velvilligt  mod- 
taget af  Frederik  den  Anden,  saaledes  som  han  ogsaa  fortjente. 
Vel  var  Rejsens  Maal  ikke  naaet,  men  det  syntes  klart,  at  dette 
ikke  var  den  ledendes  Skyld.  Og  naar  alt  kom  til  alt,  havde  det 
hele  Togt  jo  ikke  kostet  Kongen  en  Skilling,  medens  dog  ikke 
faa  nye  Erfaringer  var  indvundne.  Derimod  kunde  der  ikke  være 
Tale  om  at  erstatte  Mogens  Hejnesøn  hans  Udgifter  og  endnu 
mindre  om  at  give  ham  den  Belønning,  som  var  udsat  for  at 
finde  Landet.  Skulde  han  have  noget  Vederlag,  maatte  det  blive 
ad  en  Omvej. 

Men  et  saadant  Vederlag  kunde  der  ogsaa  blive  Brug  for.  Den 
utrættelige  Christoffer  Valkendorf  synes  nemlig  selv  under  disse 

for  ham  saa  ugunstige  Forhold  ikke  at  have  tabt  sit  Maal  af  Sigte, 
men  stadig  tah  for  sin  gamle  Plan  eller  i  Mangel  deraf  dog  for 
en  væsentlig  Forandring  ved  den  nuværende  Ordning.  Som  For- 
holdene nu  var,  kunde  Færingerne  ikke  komme  til  frit  at  hen- 
vende sig  til  Kongen  med  deres  Klager,  og  Regeringen  var  ude 
af  Stand  til  at  have  Øje  med,  hvad  der  foregik  deroppe.  Han- 
delen paa  Færøerne  burde  ikke  være  bortforpagtet;  men  skulde 
dette  endelig  finde  Sted,  burde  det  være  til  en  Mand  i  Køben- 
havn og  paa  den  udtrykkelige  Betingelse,  at  det  skulde  staa  Be- 
boerne frit  for  at  rejse  ned  til  Kongen. 

Valkendorfs  stadige  Forestillinger  maa  have  gjort  Indtryk  paa 
Frederik  den  Anden.  Men  paa  den  anden  Side  var  han  ikke  at 
formaa  til,  mindst  i  dette  Øjeblik,  at  ville  berøve  Mogens  Hejne- 
søn Handelen.  Han  gik  derfor  en  Mellemvej.  Han  skrev  ^  til 
Christoffer  Valkendorf,  at  den  kongelige  Faktor  i  Hamborg, 
Joachim  Thim,  havde  ansøgt  om  at  faa  Handelen  paa  Færøerne. 
Men  Mogens  Hejnesøn  havde  den  jo  nu,  og  „Kongen  vilde  gerne 
unde  denne  at  beholde  den  for  den  Rejse  og  Omkostning,  som 
han  sidste  Sommer  havde  gjort  Kongen  til  Vilje".  Samtidig 
maatte  han  indrømme,  at  dette  Forhold  havde  sine  store  Ulem- 
per for  Færingerne.  Det  var  derfor  hans  Vilje,  at  Sagen  frem- 
tidig skulde  ordnes  paa  en  for  alle  Parter  tilfredsstillende  Maade, 
idet  Mogens  Hejnesøn  skulde  gaa  i  Kompagni  med  Joachim 
Thim  og  en  Borger  i  København,  som  Valkendorf  kunde  ud- 
vælge, og  de  tre  i  Forening  kunde  saa  drive  Handelen  paa  Fær- 
øerne. 

Det  var,  fra  Valkendorfs  Standpunkt  set,  en  meget  betydelig 
Indrømmelse,  som  Kongen  her  havde  gjort  ham.  Fra  nu  af  vilde 
det  være  muligt  fra  København  af  nogenlunde  at  øve  Kontrol 
med  Forholdene  deroppe.  Men  selv  for  Mogens  Hejnesøn  var 
den  nye  Ordning  efter  Omstændighederne  ikke  ilde.  Vel  kom 
det  til  at  hedde  i  det  derom  udstedte  Brev^  at  mindst  eet  Skib 
aarligt  skulde  løbe  til  Øresund  for  at  medbringe,  hvem  der 
ønskede  at  klage,  og  modtage  tilbage  den  kongelige  Foged. 
Men  til  Gengæld  kom  der  mere  Fasthed  i  det  hele  Forhold, 
idet  Eneretten  til  Handelen,  som  han  tidligere  aarligt  havde 

maattet  søge  fornyet,  nu  blev  dem  bevilget  for  et  Tidsrum  af 
fem  Aar. 

Hertil  kom,  at  Mogens  Héjnesøn  ved  denne  nye  Ordning  som 
ved  et  Magtsprog  blev  løst  fra  Forholdet  til  sine  tidligere  Med- 
redere.  Han  var  nu  en  Gang  af  Naturen  ikke  skabt  til  i  længere 
Tid  at  være  i  Kompagni  med  de  samme,  og  han  kunde  vel  ønske 
sit  Forhold  til  „Maskepiet"  i  Bergen  afviklet,  førend  Grønlands- 
rejsen og  dens  Anledning  blev  nærmere  opklarede.  Skulde  man 
da  betegne  den  ved  den  nye  Ordning  indtraadte  forandrede 
Magtstilling  for  de  to  Modstandere,  kunde  man  maaske  udtrykke 
det  ved,  at  den  ene  havde  vundet  ikke  lidet,  men  den  anden  dog 
endnu  intet  tabt. 

Da  Mogens  Héjnesøn  —  vel  omtrent  ved  Juletid  1581  —  vendte 
hjem  til  Bergen,  var  der  et  paatrængende  Spørgsmaal,  som  kræ- 
vede Afgørelse:  hans  Bryllup  med  den  sidst  bedragne  Sophie 
Gyntersberg.  Dette  var  nemlig  Prisen  for,  at  Freden  kunde 
sluttes,  det  var  den  Oprejsning  ■ —  tarvelig  nok  i  sig  selv  —  som 
den  haardt  krænkede  Familje  maatte  kræve.  Kun  saaledes  vil 
det  kunne  forstaas,  at  saa  mange  af  den  Gyntersbergske  Slægt 
tilsyneladende  stod  paa  Mogens  Hejnesøns  Side  i  hans  Strid 
med  Margrethe  Gyntersberg ^  I  deres  Hjerter  var  de  muligvis 
rasende  paa  ham,  men  ikke  desmindre  var  hendes  Anklage  den 
værste  Hindring  for,  at  den  nye  Skandale  kunde  glattes  over. 
Hun  maatte  og  skulde  derfor  tie. 

Hun  tav  imidlertid  ikke.  Hun  forlangte,  at  Lensmandens  visse 
Bud  skulde  sendes  til  Nordlandene  til  et  bestemt  opgivet  Sted. 
Og  ganske  rigtigt  fandt  man  dér  ved  Gravning  Sporene  af  et 
Barnelig.  Det  var  et  slemt  Vidnesbyrd,  der  truede  med  paany 
at  kalde  alle  bortmanede  Ulykker  tilbage.  Kun  een  kunde  om- 
støde det,  hun  selv.  Her  var  ikke  andet  for  at  gøre,  hun  maatte 
tvinges  dertil.  Hendes  Mand,  Peder  Hanssøn,  var  for  Øjeblikket 
i  Nordlandene,  Høvedsmanden  paa  Bergenhus,  hvor  hun  sad 
fængslet,  kunde  man  stole  paa.  Øjeblikket  var  altsaa  gunstigt. 
Hendes  Broder  gik  da  ind  i  Fængslet  og  nødte  hende  med  Vold 
til  at  skrive  en  ny  Bekendelse,  hvori  hun  tilstod,  at  alt,  hvad 
hun  tidligere  havde  sagt,  var  Usandhed,  som  hendes  Mand, 

Peder  Hanssøn,  af  Had  til  Mogens  Hejnesøn  havde  faaet  hende 
til  at  fremføre.  Mogens  Hejnesøn  var  uskyldig  og  hun  en  stak- 
kels Kvinde,  som  kun  nødtvungen  var  faret  med  Usandhed  ^ 

Nu  var  alle  Hindringer  lykkeligt  overvundne,  og  det  længe 
udsatte  Bryllup  kunde  holdes.  Af  let  forstaaelige  Grunde  har 
vel  Faderen,  Axel  Gyntersberg,  ikke  været  saa  ivrig  for,  at  det 
skulde  staa  just  i  hans  Hus.  Til  Gengæld  var  Lensmanden, 
Hans  Lindenov,  en  trofast  Ven  af  Mogens  Hejnesøn.  Han  udbad 


Fig.  18.  Bergenhus  i  det  16de  Aarhundrede.  Tiivenstre  ses  Galgen  med  Stigen  sat 

op  til. 
(Braunius:  Theatrum  urbium.) 

sig  Æren  af  at  maatte  holde  Brylluppet  og  stillede  selve  Ber- 
genhus (Fig.  18)  til  Raadighed  for  Festen.  Det  blev  da  fejret  paa 
Slottet  den  25.  Februar  1582 2. 

Et  underligt  Bryllup!  Brudgom  og  Brud  hinanden  paanødte. 
Bruden  uberettiget  til  at  gaa  med  udslagent  Haar  og  Brude- 
kronet Et  Par  Værelser  derfra  hendes  Søster  i  Fængsel.  Inde- 
klemt Forbitrelse  under  de  smilende  Ansigter.  Glæde  over  Festen 
kun  som  Ende  paa  Skammen.  Og  samtidig  over  de  tre  Hoved- 
personer svævende  Lovens  Sværd  for  den  værste  Forbrydelse, 
som  Datiden  kendte.  Men  lige  støjende  er  det  vel  efter  Tidens 
Skik  gaaet  til,  lige  rigeligt  har  det  vel  flydt  med  Tydskøl  og 

Mundgodt,  medens  „Garpedrengene"  flokkede  sig  udenfor  for 
at  se  paa  Festen,  og  Kerterne  fra  det  oplyste  Bergenhus  skin- 
nede ud  over  den  vinterøde  Brygge. 

Under  Omstændigheder  som  disse  afknappes  vistnok  Hvede- 
brødsdagene, og  Mogens  Hejneson  iiar  for  den  Sags  Skyld  sik- 
kert meget  vel  kunnet  tidligt  paa  Foraaret  begynde  sin  Virksom- 
hed til  Sos.  Men  der  var  en  anden  Sag,  der  endnu  lagde  Beslag 
paa  ham,  selve  Retssagen.  Den  var  nemlig  ikke  til  Ende  med 
Brylluppet.  Han  var  straks  efter  Frifindelsen  gaaet  angrebsvis 
til  Værks  mod  sin  nye  eller  tilkommende  Svoger  Peder  Hans- 
søn og  havde  forlangt  Bøder  af  denne  for  at  have  paasagt  ham 
en  usand  Sag  samt  desuden  Udredelse  af  Sagens  Omkostninger 
og  Skadeserstatning.  Peder  Hanssøn  havde  hertil  svaret,  som 
sandt  var,  at  han  jo  slet  ikke  havde  anklaget  Mogens  Hejnesøn, 
men  at  det  var  Margrethe  Gyntersberg,  der  ganske  unødt  havde 
afgivet  sin  Bekendelse  om  ham.  Til  hende  maatte  han  holde  sig. 
Hermed  synes  Peder  Hanssøn  at  være  rejst  til  Nordlandene^. 

Men  næppe  var  han  kommen  tilbage  igen,  førend  Sagen  antog 
nye  og  farligere  Forhold.  Brylluppet  var  sikkert  allerede  holdt. 
Men  saa,  just  da  alt  var  i  Orden,  tog  Margrethe  Gyntersberg  til 
Orde  paany.  Opmuntret  ved  Mandens  Nærværelse  fattede  hun 
Mod  til  at  fremkomme  med  en  Erklæring,  hvori  hun  fastholdt 
sin  gamle  Bekendelse  og,  for  at  sætte  Kronen  paa  Forargelsen, 
meddelte,  hvorledes  man  i  Fængslet  voldeligt  havde  tvunget 
hende  til  at  aflægge  usandfærdigt  Vidnesbyrd. 

Nu  var  alle  onde  Aander  løsslupne  paany.  Det  begyndte  at  se 
broget  ud  ikke  blot  for  Parterne  selv,  men  for  Lensmanden  med. 
Paa  et  saadant  Punkt  kunde  Sagen  ikke  blive  staaende,  den 
maatte  føres  videre.  Rimeligvis  efter  Hans  Lindenovs  Raad  har 
Mogens  Hejnesøn  valgt  fremdeles  at  være  den  angribende,  og 
han  skrev  derfor  ned  til  Kongen  og  androg  om,  at  der  maatte 
blive  nedsat  en  Kommission  i  Norge  til  at  paadømme  Sagen  ^ 
Det  kunde  imidlertid  blive  for  langvarigt  at  vente,  til  der  kom 
Svar  herpaa  tilbage  fra  Bergen.  Mogens  Hejnesøn  sejlede  der- 
for forinden  afsted  til  sin  vante  Virksomhed. 

Svaret,  der  endelig  indløb,  var  efter  Ønske.  Frederik  den  An- 
den befalede  Lensmanden  i  Trondhjem  og  en  Del  andre  at  træde 
sammen  og  fælde  Dom  i  Sagen  mellem  Margrethe  Gyntersberg 
og  Mogens  Hejnesøn  ^  Denne  Efterretning  synes  at  være  bleven 
meddelt  Mogens  Hejnesøn  skriftligt  og  Brevet  at  have  truffet 
ham  paa  Shetlands-Øerne.  Det  var  en  Nyhed,  der  kun  kunde 
glæde  ham,  derved  voksede  Sandsynligheden  for,  at  han  kunde 
slippe  helskindet  fra  Sagen. 

Men  der  var  en  uheldig  Biomstændighed  ved  det  hele.  Peder 
Hanssøn  og  Margrethe  Gyntersberg  behovede  ikke  at  møde  for 
denne  Ret.  De  var  begge  norske  Adelsfolk,  og  følgelig  var  i  Æres- 
og  Livssager  kun  det  samlede  Rigsraad  deres  rette  Værneting. 
Sæt,  at  de  vilde  benytte  sig  af  denne  Ret!  Saa  stod  jo  Mogens 
Hejnesøn  Fare  for  at  blive  dømt  af  en  Forsamling,  hvori  der 
sad  Folk  som  Christoffer  Valkendorf  og  alle  disse  andre  dernede 
i  København,  der  paa  Forhaand  havde  et  godt  Øje  til  ham,  og 
hos  hvem  det  ikke  hjalp  det  mindste,  om  Lensmanden  paa  Ber- 
genhus  var  hans  Ven  eller  ikke. 

Dette  maatte  for  enhver  Pris  undgaas.  Hvad  om  Mogens 
Hejnesøn  lod  sine  Modstandere  forstaa,  at  der  ikke  var  noget 
for  dem  at  vente  hos  Rigsraadet  og  særlig  ikke  hos  Christoffer 
Valkendorf,  af  hvem  der  gik  saa  stort  Ry  i  Bergen,  siden  han 
havde  været  Lensmand  der!  Det  vilde  dog  maaske  skræmme 
dem,  om  de  hørte,  at  Mogens  Hejnesøn  og  Valkendorf  var 
blevne  særdeles  gode  Venner.  Og  herved  kunde  der  slaas  to 
Fluer  med  eet  Smæk.  Den  samme  Efterretning  kunde  sikkert 
gyde  koldt  Vand  i  Blodet  paa  hans  tidligere  Medredere,  der 
nu,  som  det  lod,  var  i  Færd  med  at  ville  anklage  ham  for  hans 
Regnskabsførsel  og  især  for  hans  Paaligning  af  Udgifterne  til 
Grønlandsturen,  hvis  Virkninger  jo  ikke  længer  kom  dem  til 
Gode  2. 

Han  skrev  da  den  16.  Juni  1582  fra  Shetlands-Øerne  et  Brev^ 
hjem  til  Byfogden  Hans  Møller  i  Bergen,  hvori  han,  næst  efter 
at  bede  denne  varetage  hans  Sag  for  den  nedsatte  Kommission, 

tillige  underrettede  ham  om,  at  han  ikke  selv  kunde  møde, 
da  han  nylig  havde  faaet  et  vigtigt  Brev  fra  Christoffer  Val- 
kendorf. 

Denne  var  nemlig  —  saaledes  antydes  der  i  Skrivelsen  —  nu 
gaaet  i  Kompagni  med  Mogens  Hejnesøn.  Kun  han  og  ingen 
anden  maatte  efter  Valkendorfs  Vilje  drive  Købmandskab  paa 
Færøerne,  og  en  stor  Ladning  var  nys  ankommen  fra  Køben- 
havn, som  han  derfor  snarest  muligt  maatte  til  Øerne  for  at  for- 
handle. For  en  Forsigtigheds  Skyld  satte  Mogens  Hejnesøn 
hverken  sit  Navn  eller  Segl  under  Brevet.  Sligt  kunde  forklares 
som  glemt  i  Skynding,  og  det  vilde  nok  alligevel  kunne  have 
den  forønskede  Virkning. 

Brevet  virkede  dog  ikke  som  tiltænkt.  Hans  tidligere  Partnere 
lod  sig  ikke  afskrække  fra  at  forlange  Rede  paa  Regnskaberne, 
og  Peder  Hanssøn  og  Margrethe  Gyntersberg  gjorde  Indsigelse 
imod  at  dømmes  af  den  nedsatte  Kommission.  Der  var  da  ikke 
andet  for  end  at  bide  i  det  sure  Æble  og  møde  med  dem  i  Kø- 
benhavn. Da  ethvert  Forsøg  var  strandet,  kaldte  Hans  Lindenov 
dem  sammen  i  Bispegaarden  i  Bergen,  og  da  Ægteparret  endnu 
en  Gang  nægtede  at  møde  for  Kommissionen,  trak  Lensmanden 
en  Stævning  frem,  hvorefter  alle  tre  havde  at  møde  for  Kongens 
Domstol  førstkommende  Mortensdage 

Fristen  var  knap,  der  var  ingen  Tid  at  spilde.  Begge  Parter 
begav  sig  derfor  afsted.  For  Peder  Hanssøn  oplivedes  Turen 
ved  Haab  om  Sejr.  Hele  dette  Væv  af  Løgn,  hvormed  han  var 
omspunden,  maatte  spredes  og  briste,  naar  upartiske  Mænd  fik 
Sagen  under  Behandling,  For  Margrethe  Gyntersberg  var  Rejsen 
altid  en  Adspredelse  i  det  triste  Fængselsliv.  At  sidde  i  Forvaring 
paa  Københavns  Slot  kunde  snart  være  bedre  end  at  være  spær- 
ret inde  paa  Bergenhus,  hvor  Hans  Lindenov  var  hende  fjendsk 
og  kun  gav  ligestemte  Adgang  til  hende.  For  Mogens  Hejnesøn 
derimod  var  den  hele  Tur  et  ubehageligt  og  yderst  farligt  Vove- 
stykke. Han  havde  lidet  at  vinde,  alt  at  tabe  derved.  Om  han 
under  disse  Forhold  har  forbandet  sin  Færd  paa  Torget,  er  ikke 
at  undres  over. 

At  han  dog  ikke  har  ladt  sit  gamle  Mod  fare,  viser  et  lille  Træk 

af  ham  fra  disse  Dage,  en  af  de  sidste  Handlinger,  som  han  fore- 
tog sig,  førend  han  forlod  Bergen.  Han  udstedte  den  12te  Sep- 
tember 1582  et  Pas  for  en  af  sine  Matroser,  og  havde  Dristighed 
nok  til  at  affatte  det  saaledes:  Jeg  Mogens  Hejnesøn,  Befa- 
lingsmand paa  Færøerne,  gør  alle  vitterligt  o.  s.  v. ^ 

Mortensdag  kom,  Retten  var  samlet.  Peder  Hanssøn  mødte, 
men  —  Mogens  Hejnesøn  udeblev.  Han  havde  —  som  det 
senere  hed  —  „holdt  sig  fra  København  og  i  sin  Bestilling  be- 
givet sig  til  Hamborg"-.  Det  var  det  dristigste  Skridt,  Mogens 
Hejnesøn  længe  havde  gjort.  Det  var  en  Fornærmelse  mod  Kon 
gen  og  Rigsraadet,  som  let  kunde  have  de  farligste  Følger.  Og 
hvilke  var  hans  Bevæggrunde  dertil?  Det  lader  sig  vel  nu  ikke 
med  fuld  Sikkerhed  afgøre,  men  det  synes  dog  næppe  troligt, 
at  han  med  eet  skulde  have  faaet  saa  uopsættelige  Forretninger 
i  Hamborg,  at  han  nødvendigvis  maatte  tage  dertil  selv  med  Fare 
for  at  sætte  hele  sin  øvrige  Velfærd  paa  Spil. 

Rimeligere  synes  det,  at  han  i  sidste  Øjeblik  er  bleven  be- 
tænkelig for  Sagens  Udfald,  og  altsaa  ikke  af  Foragt,  men  af 
Frygt  for  Retten  har  forladt  København.  En  slig  Flugt  kunde 
imidlertid  berettige  Dommerne  til  at  erklære  hans  Sag  for  tabt, 
saa  Mogens  Hejnesøn  maa  kun  have  haft  ringe  Tillid  til  sin  ret- 
færdige Sag  for  at  bestemme  sig  til  saa  fortvivlet  en  Udvej. 

Det  er  ikke  usandsynligt,  at  der  iblandt  Rigsraaderne  har 
været  Stemning  for  at  erklære  hans  Undvigen  for  en  Tilstaaelse 
af  Brøden  og  dermed  hans  Sag  for  tabt.  I  det  mindste  veed  vi  med 
Sikkerhed,  at  Christoffer  Valkendorf  tog  Anledning  deraf  til  at 
behandle  ham  som  Rømningsmand  og  beslaglægge  hans  Gods 
baade  i  København  og  i  Bergen,  ganske  vist  under  Paaskud  af 
blot  at  ville  sikre  Kongen  mod  Tab^ 

Men  i  hvert  Fald  har  Frederik  den  Anden  ikke  givet  sit  Minde 
til  denne  haarde  Fortolkning.  Udeblivelsen  blev  taget  saa  mildt, 
som  Omstændighederne  overhovedet  tillod.  Kongen  lod  skrive 
et  alvorligt  Brev^  til  Hans  Lindenov,  hvori  han  meddelte  denne 
det  skete,  gjorde  opmærksom  paa,  hvor  mistænkeligt  det  tog  sig 
ud,  og  forlangte  sluttelig  Oplysning  om,  hvo  der  var  gaaet  i  Bor- 
gen for  Mogens  Hejnesøns  Tilstedeværelse,  samt  hvor  høj  denne 

Borgen  var.  Endelig  —  og  det  var  nok  egentlig  Hovedsagen  — 
bød  han  ham  snarest  muligt  meddele  Mogens  Héjnesøn,  at  han 
havde  at  indstille  sig  for  Retten  i  København,  da  det  ellers  vilde 
komme  til  at  gaa  ud  over  Forloverne. 

Under  almindelige  Forhold  vilde  det  have  haft  lange  Udsigter, 
førend  der  kunde  spores  Virkninger  af  sligt  et  Vinterbrev  til 
Bergen  om  at  meddele  noget  til  en  Mand  i  Hamborg.  Men  Hans 
Lindenov  synes  at  have  været  ventet  og  maaske  allerede  været 
ankommen  til  København.  Han  var  uden  Tvivl  en  af  dem,  der 
bedst  havde  Rede  paa,  hvad  det  var  for  et  „Hamborg",  Mogens 
Héjnesøn  for  Tiden  opholdt  sig  i.  Og  havde  Hans  Lindenov 
maaske  undladt  at  tage  Borgen  af  Mogens  Héjnesøn,  eller  var 
han  selv  en  af  Forloverne  for  hans  Tilstedeværelse  i  Køben- 
havn, trak  det  op  til  en  dyr  Fornøjelse  for  ham  selv,  hvis  hans 
forsorne  Ven  ikke  skaffedes  til  Veje. 

Hans  Lindenov  var  da  uden  Tvivl  den  rette  at  henvende  sig 
til,  naar  det  gjaldt  om  at  faa  hurtigt  Bud  til  Mogens  Héjnesøn. 
Og,  uden  at  vi  nu  kan  spore  hvorledes,  synes  Brevet  ogsaa  at 
have  hjulpet.  Mogens  Héjnesøn  var  udebleven  den  11.  Novem- 
ber 1582.  Den  9.  December  1582  skrev  Kongen  til  Hans  Linde- 
nov. Og  allerede  den  26.  Januar  1583  mødte  den  udeblevne  for 
Retten. 

Det  var  ogsaa  i  Virkeligheden  et  overilet  Skridt  af  Mogens 
Héjnesøn  at  flygte.  Og  endnu  mere  ubesindigt  vilde  det  have 
været  trods  Opfordring  ikke  at  komme  tilbage.  Roligt  set,  var 
nemlig  hans  Udsigter  ikke  saa  ugunstige.  Det  var  jo  ham,  der 
var  Anklageren,  han  havde  sagsøgt  Peder  Hanssøn  for  at  have 
rettet  en  usandfærdig  Beskyldning  imod  ham.  Gik  Sagen  da  galt, 
vilde  Peder  Hanssøn  blot  blive  frifunden.  Men  der  hørte  en  ny 
Sags  Anlæggelse  og  en  ny  Dom  til,  for  at  Mogens  Héjnesøn 
skulde  blive  fældet  for  sit  Dobbeltforhold.  Til  den  Tid  var  det 
tidsnok  at  undvige  Retten. 

Mogens  Hejnesøn  mødte  altsaa  for  Retten  i  København.  Det 
har  vel  ikke  faldet  ham  vanskeligt  at  finde  paa  en  Undskyldning. 
Den  blev  tagen  for  gode  Varer.  Rigsraadet  var  imidlertid  ikke 
samlet,  der  blev  da  nedsat  en  Kommission  af  de  tilstedeværende 
Rigsraader,  fire  i  Tallet,  blandt  hvilke  Christoffer  Valkendorf, 
og  senere  tilkaldtes  endnu  fire  af  de  nærmestboende.  De  sam- 
ledes den  25.  Januar  1583  paa  Københavns  Slot,  og  for  at  for- 
stærke sig  tilkaldte  de  ifølge  kongelig  Tilladelse  endnu  1 1  andre 
Adelsmænd,  saa  at  det  tilsidst  var  en  anselig  Forsamling,  for 
hvilken  Mogens  Hejnesøn  skulde  give  Møde  ^ 

Han  havde  Frækhed  nok  til  endnu  en  Gang  at  udeblive, 
denne  Gang  dog  kun  for  en  Dag,  saa  at  det  til  Nød  kunde  for- 
tolkes, som  om  han  blot  havde  ladet  vente  paa  sig.  Denne  gen- 
tagne Hensynsløshed  har  imidlertid  næppe  bidraget  til  at  stemme 
Dommerne  mildt  mod  ham^  Først  den  26.  Januar  behagede 
han  altsaa  at  møde,  og  holdt  sit  Indtog  i  Retssalen  paa  en  ret 
opsigtsvækkende  Maade:  Han  kom  nemlig  bærende  paa  ikke 
mindre  end  28  Beviser  for  sin  Uskyldighed. 

Disses  Beviskraft  maa  dog  mest  have  gaaet  i  Retning  af  at 
blænde  paa  Afstand,  thi  ved  nærmere  Eftersyn  viste  det  sig,  at 
deres  Værd  ikke  svarede  til  deres  Antal,  saa  at  Retten  ikke  fandt 
det  fornødent  at  føre  blot  et  eneste  af  dem  til  Bogs.  Hans  Styrke 
kom  da  væsentlig  til  at  ligge  i,  hvad  han  mundtlig  kunde  anføre, 
og  her  lader  han  til  at  have  brugt  sig  vel.  Særlig  har  det  Sted 
i  hans  Tale  næppe  været  uden  Virkning,  hvor  han  krævede 
Dommernes  Beskyttelse  imod  Margrethe  Gyntersbergs  „skval- 
deragtige Mund". 

Derpaa  fik  Peder  Hanssøn  Ordet.  Han  anførte  de  Grunde, 
som  vi  kender,  og  gav  en  klar  Fremstilling  af  de  ulovlige  Mid- 
ler, der  var  blevne  anvendte  for  at  tilsløre  Sagens  sande  Sam- 
menhæng. Han  understøttedes  af  Axel  Gyntersberg,  der  nu 
tydeligt  tog  denne  Svigersøns  Parti,  medens  han  i  Bergen  havde 
spillet  en  mere  uklar  Rolle.  Men  den,  hvis  Stemme  vilde  blive 
den  vægtigste,  og  hvis  Fremtræden  sikkert  blev  imødeset  med 

mest  Forventning,  var  dog  den  kvindelige  Part,  Kilden  til  Træt- 
ten, den  ulykkelige,  forførte  Margrethe  Gyntersberg. 

Hun  kom  slet  ikke.  1  hendes  Sted  fremkom  fire  Præster,  der 
afleverede  hendes  skriftlige  Erklæring.  Hun  var  nemlig  bleven 
syg,  laa,  som  man  antog,  foi  Døden,  og  Præsterne  mødte  nu  for 
at  meddele  hendes  sidste  Bekendelse.  Som  det  vil  erindres, 
havde  hun  i  sin  Tid  afgivet  to  modsigende  Vidnesbyrd,  et  imod 
Mogens  Hejnesøn  og  et  imod  sin  Mand.  Det  gjaldt  om  at  faa 
Vished  for,  hvilket  af  disse  der  var  det  sande,  og  den  forsynlige 
Christoffer  Valkendorf  havde  derfor,  saa  saare  hendes  Sygdom 
antog  en  farlig  Karakter,  gentagne  Gange  sendt  tre  af  Køben- 
havns Præster  til  hende  for  at  faa  hende  til  at  afgive  en  Erklæ- 
ring om,  hvilket  af  hendes  Udsagn  der  var  det  sande.  Saavel 
begge  disse  Gange  som  siden,  da  hun  blev  berettet  af  Slots- 
præsten, havde  hun  bestemt  erklæret,  at  Mogens  Hejnesøn  var 
Fader  til  hendes  afdøde  Barn,  og  at  hendes  skriftlige  Beskyld- 
ning mod  Peder  Hanssøn  kun  var  bleven  hende  aftvungen  ved 
Trusler  og  Vold  i  Fængslet. 

Denne,  en  døendes.  Bekendelse  maatte  staa  til  Troende.  Det 
var  ogsaa  den,  som  Dommerne  væsentligt  tog  Hensyn  til. 
Dommen  lød,  at  Peder  Hanssøn  skulde  være  fri  for  Mogens 
Hejnesøns  Tiltale,  anses  for  at  være  sket  Uret,  og  hans  Hustrus 
Brev  ikke  at  komme  ham  til  Skade  i  nogen  Maade  paa  gode 
Navn  og  Rygtet 

Peder  Hanssøn  var  altsaa  frifunden.  Men  Mogens  Hejnesøn 
da?  Flygtigt  set,  skulde  man  tro,  at  Margrethe  Gyntersbergs 
Bekendelse,  der  befriede  hendes  Mand,  samtidig  maatte  fælde 
hans  Modstander.  Ingenlunde.  Mogens  Hejnesøn  havde  jo  i  sin 
Tid  svoret  sig  fri,  og  Lagmandsdommen,  der  frifandt  ham,  var 
ikke  indanket  for  denne  Ret.  Han  gik  altsaa  foreløbig  fri.  Men 
ogsaa  kun  foreløbig.  I  Slutningen  af  Dommen,  hvor  dette  Punkt 
berøres,  opfordre  Dommerne  utvetydigt  Kongen  til  at  indstævne 
ham,  og  i  de  kolde,  forretningsmæssige  Ord  ligesom  dirrer  der 
en  undertrykt  Forbitrelse  over  ikke  at  kunne  dømme  ham  med 
det  samme.  Mogens  Hejnesøn  skulde  vogte  sig  for  disse  Dom- 
mere. 

Hvem  var  de  imidlertid?  Ikke  Rigsraadet  som  saadant,  det 
havde  jo  ikke  været  samlet.  De  var  kun  en  nedsat  Kommission, 
hvoraf  nogle  Medlemmer  ganske  vist  var  Rigsraader,  men  over 
Halvdelen  ikke.  Deres  Dom  maatte  da  aabenbart  kunne  ind- 
ankes for  det  samlede  Rigsraad.  Mogens  Hejnesøn  benyttede 
denne  Udveje  Herved  kunde  Tiden  dog  altid  spindes  noget  ud 
endnu.  Tillige  henvendte  han  sig  til  Kongen  og  bad  om  atter  at 
maatte  faa  sit  beslaglagte  Gods  udleveret.  Han  var  jo  ikke  ble- 
ven overbevist  om  noget  utilbørligt.  Hans  Gæld  til  Regeringen 
for  sidste  Aar  var  nu  klaret  og  det  var  jo  kun  af  Hensyn  til 
dette  Penge-Mellemværende,  at  Christoffer  Valkendorf  havde 
arresteret  hans  Ejendele. 

Kongen  føjede  harri.  Han  skrev  til  Rentemesteren  ^  og  be- 
falede ham  atter  at  frigive  Mogens  Hejnesøns  Gods;  Regnskabet 
var  i  Orden,  og  den  Brøde,  som  man  tillagde  ham,  var  man 
uberettiget  til  at  gøre  ham  noget  for,  da  den  sidste  Dom  ikke 
havde  afgjort  noget  i  saa  Henseende  og  han  tidligere  i  Bergen 
ligefrem  var  bleven  frifunden  derfor. 

Det  har  sikkert  faldet  Christoffer  Valkendorf  haardt  at  skulle 
lystre.  Som  Medlem  af  Kommissionen  havde  han  havt  rig  Lej- 
lighed til  at  overbevise  sig  om  Mogens  Hejnesøns  Skyld,  og  han 
var  nu  engang  for  alle  ikke  vant  til  af  en  blot  formel  Grund  at 
lade  sig  hindre  i  at  skride  ind.  Det  maa  imidlertid  have  været 
ham  en  Trøst,  at  samtidig  med  at  han  nødtvungen  aabnede  denne 
Dør,  stod  han  parat  til  at  kaste  et  Net  over  den  flygtende, 
hvoraf  det  forhaabentlig  ikke  skulde  lykkes  denne  at  vikle 
sig  ud. 

Næppe  havde  Christoffer  Valkendorf  nemlig  faaet  Øjnene  op 
for,  hvad  Mogens  Hejnesøn  førte  i  sit  Skjold,  førend  han  med 
sædvanlig  Iver  straks  havde  gjort  sig  det  til  Opgave  at  faa  denne 
farlige  Forbryder  greben  og  afstraffet.  Hemmeligt  havde  han 
været  paa  Spor  allevegne,  han  havde  forhørt  den  kongelig  Foged 
fra  Færøerne  og  derpaa  efter  hans  Anvisning  to,  der  tidligere 
havde  været  i  Mogens  Hejnesøns  Tjeneste  som  Købmands- 
Svende,  og  ad  denne  Vej  var  det  lykkedes  ham  at  faa  saa  meget 

op  om  Mogens  Hejnesøn,  at,  hvis  blot  det  halve  var  sandt,  vilde 
Galgen  være  ham  vis. 

Fogden  Søren  Flue  havde  saaledes  tilstaaet',  at  Mogens  Hejne- 
søn havde  stadig  holdt  to  til  tre  Mænd,  som  rejste  om  paa  Fær- 
øerne og  af  købte  Bønderne  deres  Varer,  saa  at  der  sjældent  var 
noget  tilbage,  naar  de  kongelige  Skatter  skulde  betales.  Sidste 
Sommer  havde  Bønderne  klaget  paa  Tinge  over  en  falsk  Alen, 
som  hans  Folk  benyttede.  Da  Fogden  i  Kongens  Navn  havde 
forlangt  den  fremvist,  havde  Mogens  Hejnesøn  svaret,  at  den 
var,  som  den  burde,  den  laa  i  hans  Skrin,  og  dér  skulde  den 
blive.  Lagmanden,  Jon  Hejnesøn,  rettede  sig  i  eet  og  alt  efter 
Broderen.  Til  Gengæld  gjorde  denne  for  ham,  hvad  han  kunde. 
Da  saaledes  Lagmanden  i  de  sidste  Aar  var  bleven  svagelig  og 
stadig  havde  Badskær  behov,  havde  Mogens  befalet  Indbyg- 
gerne at  underholde  en  saadan  til  hans  Broders  Bedste, 

I  Forening  opkøbte  de  imod  Loven  det  kongelige  Jordegods 
og  bedrog  saaledes  Kongen  for  store  Summer.  Mogens  Hejne- 
søns  Optræden  paa  Færøerne  før  Afrejsen  til  Grønland  havde 
været  en  Kæde  af  Ulovligheder,  ligefra  Presningen  af  Mandskab 
efter  paastaaet  kongelig  Befaling  indtil  den  almindelige  Udskriv- 
ning af  Fødevarer.  Med  eet  Ord:  Skulde  Mogens  Hejnesøn 
fremdeles  have  Lov  til  at  husere  paa  Færøerne,  vilde  det  blive 
Øernes  Fordærv.  Han  optraadte  ikke  som  Købmand  men  som 
Enehersker,  og  af  Frygt  for  ham  lod  Bønderne  sig  drive 
til  alt. 

De  to  Købmandssvendes  Vidnesbyrd-  var  ikke  bedre.  De 
vidste  begge  at  melde  om  den  falske  Alen,  som  de  hver  især 
havde  brugt.  De  oplyste,  at  efter  Ildebranden  i  Bergen  havde 
Mogens  Hejnesøn  gjort  storartet  Opkøb  af  forbrændt  Korn.  En 
Del  deraf  havde  han  solgt  som  det  var,  en  Del  malet  til  Mel, 
men  altsammen  ikke  lidt  dyrere,  end  hvad  ufordærvet  Korn  og 
Mel  skulde  sælges  for  paa  Færøerne.  Fremdeles  havde  han 
blandet  Byg  og  Havre  sammen  og  solgt  det  for  Byg;  01  og 
Mjød  havde  han  heldt  Mundgodt  i  og  solgt  under  falske  Navne. 
Dansk  01  havde  han  solgt  til  firdobbelt  Pris  under  Navn  af 
Rostokker  01.  Sine  Medredere  havde  han  grundigt  bedraget  ved 

fejlagtige  Regnskaber.  Spurgte  man  Befolkningen,  hvorfor  den 
ikke  klagede,  var  Svaret  altid  det  samme,  at  de  ikke  kunde  faa 
Ret,  thi  Lagmanden  dømte  stadigt,  som  Mogens  Hejnesøn 
vilde. 

Det  var  et  ordentligt  Synderegister.  Neppe  havde  Christoffer 
Valkendorf  faaet  alle  disse  Oplysninger,  førend  han,  skøndt 
selv  syg  S  befalede  Mogens  Hejnesøn  at  møde  hos  sig,  og  lod 
Vidnerne  afgive  deres  Forklaring  i  hans  Nærværelse.  Som  sæd- 
vanligt paastod  Mogens  Hejnesøn,  at  der  var  ikke  et  sandt  Ord 
i,  hvad  man  beskyldte  ham  for.  Vidnerne  lod  sig  dog  ikke  be- 
tutte, men  tilbød  at  bevise  deres  Udsagn  ved  Hjælp  af  deres 
Regnskabsbøger  samt  ved  Hjælp  af  nogle  af  Mogens  Hejnesøns 
Baadsmænd,  som  just  opholdt  sig  i  København.  Da  Christoffer 
Valkendorf  saa,  at  Tilstaaelsen  ikke  var  saa  let  at  faa  ud  af  For- 
bryderen, som  han  maaske  havde  haabet.  befalede  han  i  Kon- 
gens Navn  begge  Parter  at  møde  for  Raadstueretten  i  Køben- 
havn. Mogens  Hejnesøn  var  imidlertid  ikke  til  Sinds  at  ville 
lade  sig  fange  saa  let,  han  havde  ikke  undgaaet  Scylla  for  at  om- 
komme i  Charybdis.  Istedetfor  at  begive  sig  til  Raadhuset  gik 
han  ombord  i  sit  Skib  og  sejlede  sin  Vej.  Medens  de  velvise 
Fædre  forgæves  ventede  ham  paa  Gammeltorv,  gyngede  han 
allerede  paa  Sundets  Bølger  I 

Mogens  Hejnesøn  var  undsluppen,  han  havde  sejret,  om  man 
vil,  men  af  saadanne  Sejre  vinder  man  ustraffet  ikke  mange. 
Hans  sidste  Bedrift  maatte  nødvendigvis  drage  Følger  efter  sig, 
og  det  varede  heller  ikke  længe,  førend  han  sporede  dem,  Chri- 
stoffer Valkendorf  blev  naturligvis  i  høj  Grad  forbitret,  da  han 
fik  Underretning  om  Flugten.  Kongen  var  i  Haderslev,  men  saa 
snart  ske  kunde,  har  Valkendorf  vistnok  fremstillet  ham  hele 
Sagen.  Der  maatte  gøres  noget.  Det  gik  ikke  an,  at  man  saa- 
ledes  aldeles  ustraffet  satte  sig  ud  over  alt,  hvad  der  hed  konge- 
lig Befaling. 

Frederik  den  Anden  indsaa  dette,  og  han  gik  ind  paa  rimelig- 
vis det  mildeste  af  Rentemesterens  Forslag,  at  al  Sejlads  paa 
Færøerne  skulde  forbydes  Mogens  Hejnesøn,  indtil  han  havde 
klaret  for  sig  angaaende  disse  Beskyldninger  ^  Samtidig  ud- 
virkede Christoffer  Valkendorf  en  kongelig  Befaling  til  Hans 
Lindenov  om  at  lade  optage  Forhør  i  Bergen  angaaende  den  af 
Mogens  Hejnesøn  og  Kompagniet  brugte  falske  Alen-.  Og  for 
at  have  alt  i  Orden  befalede  han  Vidnerne,  som  hidtil  kun  havde 
givet  mundtlige  Erklæringer,  at  affatte  deres  Vidnesbyrd  skrift- 
ligt I  Videre  lod  der  sig  foreløbigt  ikke  gøre,  saalænge  Mogens 
Hejnesøn  var  paa  Afstand. 

Som  man  kunde  vente,  var  den  undvegne  sejlet  til  Bergen. 
Han  fik  imidlertid  kun  kort  Ro  til  at  nyde  Hjemmets  Glæder, 
thi  snart  indtraf  de  afsendte  Kongebreve  ham  vedkommende. 
Han  maatte  møde  hos  Lensmanden  og  tilbagegive  sin  kongelige 
Tilladelse  til  at  besejle  Færøerne,  „thi  Kongen  vilde  ingenlunde 
have  sine  fattige  Undersaatter  der  paa  Landet  forfordelt  eller 
belistiget  af  ham  i  nogen  Maade"^. 

Han  modtog  desuden  Stævning  til  at  møde  paa  Tinge  og  høre 
paa  og  selv  afgive  Vidnesbyrd  om  den  falske  Alen.  Og  for  at 
endelig  hans  Ophold  i  Bergen  heller  ikke  i  andre  Henseender 
skulde  blive  ham  frugtbart,  indtraf  der  Befaling  om,  at  han  ikke 
maatte  lade  optage  Vidner  i  Sagen  angaaende  sit  Forhold  til 
Margrethe  Gyntersberg,  uden  at  de  Rigsraader,  som  havde  dømt 
ham  sidst  i  København,  tillige  var  stævnede  dertil''.  Al  Udsigt 
til  at  forøge  de  28  Uskyldigheds-Beviser  med  flere  var  hermed 
afskaaren. 

Galt  var  det  for  Mogens  Hejnesøn,  men  det  kunde  dog  have 
været  langt  værre.  Ikke  et  Ord  var  der  Tale  om  Fængsling  eller 
sligt,  blot  det  ene  Forbud  mod  Sejlads  paa  Færøerne.  Og  selv 
dette  havde  ikke  saa  meget  at  sige.  Skulde  han  tilfældigvis  blive 
forslaaet  did  af  en  Storm,  vilde  da  vel  ingen  forlange,  at  han 
skulde  drukne  istedetfor  at  redde  sig  i  Land.  Med  Lensmanden 
i  Bergen  til  Ven  lod  sig  meget  gøre,  og  til  Held  for  Mogens 
Hejnesøn  var  Hans  Lindenov  ligesaa  oprørt  som  han  over  den 
sidste  Tids  Begivenheder. 

Under  Retssagen  i  København  havde  Peder  Hanssøn  og  Axel 
Gyntersberg  jo  vovet  at  fortælle,  hvorledes  en  Fange  paa  Ber- 
genshus  var  bleven  med  Vold  tvungen  til  at  afgive  falsk  Vidnes- 
byrd. Dette  faldt  tilbage  paa  Lensmanden.  Men  han  skulde  vide 
at  ramme  dem  for  denne  Beskyldning.  Han  havde  heldigvis  selv 
været  tilstede  paa  samme  Tid  i  København  og  straks  kunnet  er- 
holde Genpart  af  deres  Indlæg  ^  De  skulde  paa  første  Herredag 
komme  til  at  staa  ham  til  Ansvar  for  deres  Ord.  Og  saa  denne 
utidige  Vigtighed  af  Christoffer  Valkendorf  at  blande  sig  i  Ber- 
gens Forhold  og  mundtlig  give  ham  Ordre  om,  hvorledes  Sagen 
angaaende  den  falske  Alen  skulde  forfølges-.  Rentemesteren 
skulde  imidlertid  faa  Svar  derefter;  med  Hans  Lindenovs  gode 
Vilje  skulde  han  ikke  faa  synderligt  værdifulde  Oplysninger  om 
det,  han  havde  begæret  Vidneforhør  over. 

Tingdagen  kom.  Lagmænd,  Borgmestre  og  Byfoged  mødte 
hos  Lensmanden  paa  Bergenhus  og  desuden  en  Raadmand  fra 
København,  som  Christoffer  Valkendorf  vistnok  havde  sendt 
derop  med  Befalingen  og  for  at  paase  dens  lovlige  Udførelse -I 
Lensmanden  fremæskede  Mogens  Hejnesøn  og  hans  fordums 
Kompagnon  Hans  Pedersøn,  for  at  afgive  Forklaring  om  den 
falske  Alen.  De  henviste  med  ædel  Værdighed  til  deres  Under- 
ordnede, de  Herrer  Lambert  Jensen  og  Eggert  Stadtlænder,  der 
havde  havt  Forretningens  Enkeltheder  under  sig  og  altsaa  bedst 
kunde  give  Forklaring.  Begge  disse  bevidnede,  at  den  altfor 
korte  Alen^  var  bleven  leveret  dem  ikke  af  deres  Handelsherrer 
men  af  den  mest  lovlige  Myndighed  paa  Stedet,  af  selve  den 
kongelige  Vinterfoged  paa  Færøerne.  Han  maatte  bære  An- 
svaret, hvis  den  Alen  skulde  være  fejlagtig,  hvad  der  iøvrigt 
ikke  var  dem  bekendt. 

To  Skippere  blev  derpaa  afhørte.  De  kom  for  Skade  at  be- 
vidne det  modsatte,  men  Meningen  var  i  hvert  Fald  god.  De 
havde  overværet  et  Forhør  paa  Færøerne,  hvor  Mogens  Hejne- 
søn skulde  have  udspurgt  ovennævnte  Eggert  Stadtlænder,  hvor- 
fra han  dog  havde  denne  falske  Alen.  Hertil  havde  Eggert  sva- 
ret, at  han  havde  faaet  den  af  Raadmand  Hans  Pedersøn.  Men 
straks  havde  Jon  Hejnesøn  afbrudt  ham  og  sagt:  „jeg  kender 

den  Mand  Hans  Pedersøn,  han  er  altfor  from  til,  at  han  skulde 
have  leveret  nogen  uret  Alen."  Derpaa  havde  Mogens  Hejnesøn 
taget  den  omstridte  Alen,  maait  den  med  en  færøisk  Alen,  og 
da  den  fandtes  for  kort,  brudt  den  sønder  paa  Stedet,  saa  at  den 
aldrig  mere  blev  brugt. 

Ihvorvel  dette  Vidnesbyrd  ikke  stemmede  med  det  tidligere, 
saa  viste  det  dog  Mogens  Hejnesøn  i  en  smuk  Belysning.  Denne 
fortsattes  med  Held,  idet  Mogens  Hejnesøn  for  at  sprede  al 
Tvivl  bød  Lambert  Jansen  oplæse  det  Brev,  som  han  havde 
efterladt  ham  paa  Færøerne,  da  han  selv  drog  til  Grønland. 
Heri  bød  han  ham  alvorligt  og  befalede  ham  strengeligen  at 
holde  Almuen  paa  Færøerne  efter  gammelt  sædvanligt  Køb  med 
Vægt  og  Maal,  paa  det  ingen  skulde  have  noget  at  klage  over.  — 
Havde  man  yderligere  Vidnesbyrd  behov?  Mogens  Hejnesøn 
stod  ren  og  frigjort.  Mødet  hævedes.  Nu  kunde  Christoffer  Val- 
kendorf  vælge  imellem,  om  han  vilde  tro,  at  Vinterfogden  havde 
forfærdiget  den  falske  Alen,  eller  at  denne  overhovedet  ikke 
havde  været  til. 

Al  Sejlads  paa  Færøerne  var  ganske  vist  forbudt  Mogens 
Hejnesøn,  og  han  havde  maattet  aflevere  den  kongelige  Til- 
ladelse til  Lensmanden.  Men  heri  kunde  dog  fornuftigvis  vel 
kun  ligge,  at  han  ikke  mere  maatte  handle  paa  Øerne.  At  han 
ikke  skulde  maatte  gense  sin  Fødeø,  afvikle  sine  Forhold  der- 
ovre og  sige  et  sidste  Farvel  til  sin  syge  Broder,  det  kunde 
Kongen  umuligt  have  ment.  Mogens  Hejnesøn  sejlede  til  Fær- 
øerne. 

Her  var  alt  i  den  travleste  Bevægelse.  Christoffer  Valkendorf 
havde  sendt  to  paalidelige  Mænd  derop  for  i  Kongens  Navn  at 
optage  Forhør  over  alle  begangne  Ulovligheder,  og  samtidigt 
havde  han  afsat  Mogens  Hejnesøns  bedste  Støtte,  hans  Broder 
Lagmanden.  Denne  glubske  Fremgangsmaade  synes  i  Først- 
ningen at  have  taget  Modet  fra  Jon  Hejnesøn.  Men  næppe  kom 
Mogens  Hejnesøn  til,  førend  de  i  Forening  vakte  en  modsat 
Rejsning.  Alle  Øernes  Beboere  stævnedes  sammen  til  et  stor- 
artet Møde  ved  Thorshavn  den  25.  Juni  1583.  Skøndt  de  to 
kongelige  Udsendinge  var  tilstede,  maaske  oprindeligt  for  at 

hindre  Mødet  eller  i  hvert  Fald  for  at  lægge  en  Dæmper  paa 
Stemningen,  saa  grebes  dog  hele  Forsamlingen  af  den  gamle 
Frygt,  parret  med  en  vis  Følelse  af  Stolthed  over,  at  det  var 
deres  egne,  da  Broderparret  viste  sig. 

Som  en  anden  Samuel  traadte  Jon  Hejnesøn  frem  og  spurgte 
den  hele  Forsamling  baade  hver  enkelt  Stand  for  sig  og  alle  til- 
sammen, høj  og  lav,  ingen  undtagen,  om  han  nogensinde  havde 
gjort  Nogen  Uret,  eller  om  han  vel  nogen  Tid  havde  handlet 
uskikkeligt  som  Dommer,  som  Ven,  som  Nabo,  som  Menneske. 
Forsamlingen  svarede  enstemmigt  „at  han  havde  skikket  sig  i 
sit  Embede  og  Kald  som  en  oprigtig,  god,  from  og  retfærdig 
Dannemand  efter  den  Gave,  som  Gud  havde  forlenet  ham."  Og 
Lagretsmændene  bevidnede  særligt,  at  han  aldrig  havde  fældet 
nogen  Dom,  uden  at  de  havde  givet  deres  Samtykke  dertil  og 
den  havde  været  overensstemmende  med  Norges  Lov^ 

Derefter  traadte  Mogens  Hejnesøn  frem  og  spurgte,  om  nogen 
havde  noget  paa  ham  at  klage,  i  saa  Fald  bad  han  dem  om  at 
gøre  det  nu.  Ingen  meldte  sig.  Derpaa  bad  han  Forsamlingen 
om  deres  Vidnesbyrd  for,  hvorledes  hans  hele  Færd  paa  Øerne 
havde  været.  Enstemmigt  bevidnede  da  hele  Forsamlingen,  at 
„ingen  af  dem  vidste  selv  eller  havde  hørt  andre  at  beskylde 
ham  i  nogen  Maade,  men  alle  takkede  de  ham  for  den  Ære,  Dyd 
og  Godt  i  Omgængelse,  Handel  og  Vandel,  som  han  med  dem 
havde  brugt  fra  den  første  indtil  denne  Dag"  -. 

Det  var  et  smukt  Udtryk  for  den  almindelige  Stemning  i 
Landet,  og  begge  Brødrene  takkede  rørte  den  samlede  Befolk- 
ning for  det  gode  Omdømme  og  for  den  havte  Ulejlighed.  Der- 
paa udstedtes  Dokumenter,  hvori  det  passerede  meddeltes, 
og  Brevene  forsegledes  af  alle  tilstedeværende  Storfolk,  af 
Provst  og  Præster,  Herredsfoged  og  Lagretsmænd.  Mogens 
Hejnesøns  Skudsmaalsbrev  synes  imidlertid  at  have  lidt  af  en 
lille  formel  Mangel.  Det  maatte  i  det  mindste  den  17.  August 
forhverves  paany  af  den  yngre  Broder,  Hejne  Hejnesøn,  hvem 
det  dog  lykkedes  at  faa  det  udstedt  i  omtrent  ligelydende 
Form^ 

Da  denne  vigtige  Sag  var  ordnet,  rejste  Mogens  Hejnesøn 

atter  bort.  Hans  Bortrejse  synes  at  have  givet  Tegnet  til,  at 
Modpartiet  samlede  sig  og  fik  Mod  paany.  Og  nu  gik  det  Slag  i 
Slag  med  Optagelsen  af  Tingsvidner,  der  beviste  det  stik  mod- 
satte. Den  31.  Juli  stævnede  ChristofferValkendorfs  Udsendinge 
alle  de  Lagretsmænd,  som  i  sin  Tid  sammen  med  Jon  Hejnesøn 
havde  udstedt  Attesten  om  det  af  Fribytterne  tagne  Gods,  og 
spurgte  dem,  om  de  vidste,  hvormeget  Gods  der  havde  været 
før  Sørøvernes  Ankomst,  eller  hvormeget  der  havde  været  bag- 
efter. De  maatte  tilstaa,  at  de  ikke  vidste  nogen  af  Delenet 

Den  15.  August  maatte  Jon  Hejnesøn  selv  frem  paa  Tinge  i 
samme  Anledning.  Heller  ikke  han  vidste,  hvormeget  Gods  Sø- 
røverne havde  borttaget,  eller  hvormeget  der  havde  været  før 
og  efter,  og  det  uagtet  han  selv  havde  udstedt  og  forseglet  den 
nøjagtige  Fortegnelse  derover-'.  Dagen  forud,  den  14.  August, 
bevidnede  25  Mænd,  at  Grunden  til  Landets  Forarmelse  var  de 
Udskrivninger,  som  Mogens  Hejnesøn  uafbrudt  uden  Skin  af 
Ret  havde  gjort.  Alene  disse  Mænd  havde  nødtvungent  udlagt 
for  Mogens  Hejnesøn  uden  nogetsomhelst  Bevis  eller  Vederlag 
over  7000  Kroner.  Og  med  mange  andre,  som  ikke  var  tilstede, 
havde  det  samme  været  Tilfældet^. 

Medens  paa  Færøerne  Stemningen  for  Mogens  Hejnesøn  saa- 
ledes  atter  var  i  Tilbagegang,  befandt  han  sig  selv  i  Bergen. 
Heller  ikke  her  skulde  det  lykkes  ham  at  nyde  denne,  rimelig- 
vis sidste.  Sommer  i  Fred.  Hans  Pedersøn,  der  i  Foraaret  saa 
troligt  havde  staaet  ved  hans  Side,  da  det  gjaldt  den  falske  Alen, 
og  Søren  Andersen,  begge  Medlemmer  af  hans  gamle  „Maskepi" 
i  Bergen,  indstævnede  ham  nu  for  Retten  for  at  tvinge  ham  til 
at  gøre  Rede  for  det  fælleds  Regnskab"^. 

Det  var  en  kedsommelig  Sag,  men  der  var  ikke  andet  for,  han 
maatte  møde.  I  Nærværelse  af  Lagmanden,  Borgemestre  og 
Raad  fremlagdes  da  Regnskabsbøgerne,  og  det  viste  sig,  at  alene 
Søren  Andersens  Udgifter  beløb  sig  til  omtrent  6000  Kroner 
mere  end  hans  Indtægt.  Men  heller  ikke  Mogens  Hejnesøns 
Regnskabsbog  viste  synderlige  Indtægter.  Og  for  straks  at  afgøre 
al  Tvivl  skyndte  han  sig  at  lægge  Haanden  paa  den  og  sværge 
ved  sin  Salighed  og  Himmerigspart,  at  denne  Bog  var  rigtig  og 

uforfalsket  i  alle  Maader,  og  at  han  ikke  havde  oppebaaret  en 
Hvid  eller  Hvids  Værd  mere,  end  dér  stod  skrevet. 

Her  afbrød  Søren  Andersen  ham  og  sagde:  „Kære  Mogens! 
sværg  nu  ikke  mere,  her  er  allerede  svoret  for  meget."  „Hvad 
for  noget!"  raabte  Mogens  Hejnesøn  i  billig  Harme,  men  Søren 
Andersen  mindede  ham  blot  om  1200  Kr.  fra  Bernt  Schult  og 
460  Kroner  fra  Johan  Buthendach  o.  s.  v.,  som  Mogens  Hejne- 
søn havde  oppebaaret,  uden  at  de  fandtes  indførte  i  hans  Regn- 
skabsbog. Mogens  Hejnesøn  maatte  indrømme  dette,  men  det 
beroede  paa  en  Forglemmelse. 

Derpaa  trak  Søren  Andersen  ham  til  Side  og  sagde,  at  han 
vilde  nævne  ham  meget  mere,  som  heller  ikke  stod  anført  i 
Bogen,  hvorpaa  han  uhørligt  for  de  andre  hviskede  ham  en  hel 
Del  Smaadjævle  i  Øret,  lutter  „Maskepi"-Hemmeligheder,  som 
ikke  ønskedes  offentligt  omtalte,  men  hvoraf  Mogens  Hejnesøns 
Uvederhæftighed  dog  formentlig  fremgik.  Dette  var  forsaavidt 
lettere  at  besvare,  som  Forsamlingen  ikke  havde  hørt,  hvad  der 
sagdes,  og  Mogens  Hejnesøn  svarede  derfor  lydeligt,  at  det 
havde  han  beregnet  sig  selv  i  Fragt.  Enstemmigt  faldt  Modparten 
ind:  hvor  da  Fragten  var  bleven  af  for  de  to  dem  tilhørende 
Skibe,  som  han  havde  anvendt  til  Grønlandsfarten? 

Herved  kom  Striden  ind  paa  dette  Omraade.  Mogens  Hejne- 
søn fastholdt,  at  de  skulde  betale  deres  Part  af  de  6000  Kroner, 
som  den  havde  kostet,  da  den  var  foretaget  ifølge  Kongens  Be- 
faling. De  andre  paastod,  at  de  ikke  havde  det  mindste  med  den 
Sag  at  gøre.  Paa  dette  Punkt  blev  Sagen  afbrudt.  Om  Forlig 
kunde  der  ikke  være  Tale.  Afgørelsen  maatte  opsættes,  indtil  man 
kunde  faa  Klarhed  over,  hvorledes  det  egentlig  forholdt  sig  med 
denne  kongelige  Befaling,  hvorom  der  aldeles  intet  skriftligt  fore- 
laa.  Det  var  blot  et  Tidsspørgsmaal,  naar  Mogens  Hejnesøn  vilde 
kunne  overbevises  ogsaa  paa  dette  Punkt;  men  foreløbig  var 
han  skudfri.  Det  var  ikke  den  eneste  Henseende,  i  hvilken  han 
kun  var  indrettet  paa  det  foreløbige. 

Vinteren  kom.  Det  var  paa  Tide  at  begive  sig  ned  til  Kongen 
og  gøre  et  sidste  Forsøg  paa  at  omstemme  ham.  Kun  ad  denne 
Vej  var  der  endnu  en  svag  Mulighed  for  et  gunstigt  Udfald. 
Men  Turen  var  vovelig.  Ingen  indestod  for,  om  ikke  Christoffer 
Valkendorf  kunde  faa  udvirket  en  kongelig  Arrest-Befaling.  Og 
sad  Mogens  Hejnesøn  først  fængslet,  saa  var  der  med  hele  hans 
Fortid  størst  Rimelighed  for,  at  Døren  ikke  vilde  aabnes  for 
ham,  førend  han  førtes  til  Galgen. 

Mogens  Hejnesøn  vovede  dog  Forsøget.  Maaske  ledsaget  af 
Broderen  Jon,  i  hvert  Fald  med  Fuldmagt  fra  denne,  begav  han 
sig  ned  til  Kongen  paa  Skanderborg  i.  Det  var  meget  heldigt  for 
ham,  at  han  saaledes  kunde  træffe  Kongen  alene  uden  Valken- 
dorfs  Paahæng.  Frederik  den  Anden  uden  fremmed  Paavirkning 
vilde  sikkert  lægge  den  tilbørlige  Vægt  paa  et  Skudsmaal  fra  den 
samlede  færingske  Befolkning  ligefra  Lagmanden  til  den  fattigste 
Fisker;  Christoffer  Valkendorf  kunde  maaske  fra  sin  tidligere 
Tid  have  Kendskab  til,  hvorledes  slige  Breve  blev  til. 

Kongen  svigtede  ikke  den  viste  Tillid.  Synet  af  Mogens  Hejne- 
søns  djærve  Ydre  har  vistnok  øvet  sin  vante  Virkning.  Det  min- 
dede saa  naturligt  om,  hvad  denne  Mand  nys  havde  virket  for 
Konge  og  Fædreland,  og  hvor  Frederik  den  Anden  skulde  hen- 
vende sig,  naar  han,  maaske  snart,  havde  sine  flinkeste  Sømænd 
behov.  At  man  igen  var  gaaet  for  strængt  til  Værks  mod  Mogens 
Hejnesøn,  syntes  tydeligt  nok.  Han  havde  jo  for  nylig  faaet 
Tilladelse  til  i  Forening  med  to  andre  i  fem  Aar  at  besejle  Fær- 
øerne. Saa  var  han  med  eet  bleven  berøvet  denne  Tilladelse 
saalænge,  indtil  han  havde  renset  sig  fra  Beskyldningen  for  at 
have  brugt  falsk  Alen  og  Vægt. 

Nu  forelaa  Beviset.  Vidnerne  i  Bergen  havde  alle  godtgjort 
Mogens  Hejnesøns  Uskyldighed.  Og  yderligere  havde  den  sam- 
lede færingske  Befolkning  —  netop  de,  der  skulde  være  be- 
dragne af  ham  —  enstemmigt  takket  ham  for  hans  Handel  og 
Vandel  og  kun  tillagt  ham  lutter  Ære  og  Dyd.  En  grundigere 
Gendrivelse   af  en   Beskyldning  kunde  ikke    tænkes,   og   det 

syntes  klart,  at  han  atter  maatte  have  Tilladelsen  til  Handelen  til- 
bage ^ 

Kongen  skrev  til  Christoffer  Valkendorf^:  Her  havde  været 
Begæring  fra  Jon  Hejnesøn,  tidligere  Lagmand  paa  Færøerne, 
om  Genindsættelse  i  sin  forrige  Stilling.  Han  henviste  til  et 
Skudsmaalsbrev  fra  Øens  Befolkning,  hvoraf  formentlig  frem- 
gik, at  han  intet  havde  forbrudt.  Samtidig  havde  Mogens  Hejne- 
søn været  der  og  modbevist  den  mod  ham  rettede  Beskyldning, 
paa  Grund  af  hvilken  han  indtil  videre  var  bleven  berøvet  Han- 
delen paa  Færøerne.  —  Hvad  Lagmanden  angik,  saa  erindrede 
Kongen  ikke  rigtigt,  hvorfor  han  havde  faaet  sin  Afsked,  og 
kunde  derfor  ikke  give  videre  Svar  derpaa.  Men  med  Hensyn 
til  Mogens  Hejnesøn  tilstod  Kongen,  at  han  ugerne  saa,  at  man 
handlede  mod  hans  egne  kongelige  Breve,  naar  de  ikke  ved  til- 
strækkelig Skyld  vare  forbrudte.  Mogens  Hejnesøn  havde  ment 
enhver  Beskyldning  slaaet  til  Jorden  ved  sit  forhvervede  Skuds- 
maalsbrev. Kongen  maatte  derfor  bede  Valkendorf  læse  begge 
Sagerne  igennem  og  meddele,  om  han  havde  noget  derved  at 
bemærke''. 

Christoffer  Valkendorf  havde  rigtignok  meget  derved  at  be- 
mærke. Som  naturligt  var,  blev  han  oprørt  over  Mogens  Hejne- 
søns  uhørte  Dristighed.  Det  vilde  allerede  have  været  ubesindigt 
nok  under  Forhold  som  disse  at  vende  tilbage  og  bede,  om  det 
skete  maatte  være  glemt.  Men  at  lade  som  ingenting  og  forlange 
som  en  Ret  Handelen  paa  Færøerne  tilbage  og  vel  Rentemeste- 
ren irettesat  oven  i  Købet,  det  var  dog  lovligt  frækt.  Christoffer 
Valkendorf  forløb  sig  imidlertid  ikke.  Han  blev  sig  selv  lig  i  sit 
Svar.  Det  lykkedes  ham  at  faa  sig  helt  udtrykt  deri,  saa  at  ikke 
blot  det  voldsomme  men  tillige  det  hensynsfulde,  det  forret- 
ningsmæssigt brede  og  dog  punktlige  men  fremfor  alt  det  slaa- 
ende  praktiske  kom  til  sin  Ret. 

Den  tykke  Brevpakke,  som  det  ridende  Bud  denne  Gang 
bragte  tilbage  fra  København  til  Skanderborg  —  fuldstændig  op- 
bevaret som  den  er*  med  dens  solide  Indhold  af  tre  Hoved- 
skrivelser og  en  Mængde  Bilag,  alle  omhyggeligt  ordnede  og 
paategnede  med  Valkendorfs  kantet-læselige  Haand  —  giver  os 

endnu  den  Dag  i  Dag  maaske  det  fyldigste  Billed  af  ham  som 
den  trofaste,  nidkære  Statstjener.  Om  det  saa  er  det  praktiske 
Hensyn  til  Frederik  den  Andens  mulige  Ulyst  til  at  læse  saa 
meget  igennem,  at  Hovedsagen  stedse  er  let  kendelig  ved  Val- 
kendorfs  egen  Haandskrift,  saa  ligner  det  ham. 

Christoffer  Valkendorfs  Svar  var  egentlig  et  tredobbelt  Skud, 
et  rettet  imod  hver  af  de  tre  Hovedmænd  i  Komplottet.  Med  sit 
øvede  Blik  havde  han  nemlig  gennemskuet,  at  Mogens  og  Jon 
Hejnesøn  samt  Hans  Lindenov  maatte  være  i  Ledtog  sammen, 
og  den  ene  var  ikke  stort  bedre  end  den  anden.  Hver  fik  nu  sin 
Overhaling. 

Der  var  forst  Jon  Hejnesøn  ^  Ham  havde  Rentemesteren 
indstillet  til  Afsked  som  Lagmand  paa  Grund  af  Uduelighed. 
Dette  var  nemlig  det  mildeste  Udtryk,  som  kunde  anvendes  om 
hele  hans  Eftergivenhed  paa  Kongens  Bekostning  overfor  Bro- 
deren, Mogens  Hejnesøn.  Ønskede  Kongen  et  bestemt  Bevis 
imod  ham,  saa  vilde  Valkendorf  blot  henvise  til  den  Attest,  som 
Lagmanden  havde  udstedt  1579,  hvor  til  Punkt  og  Prikke  nøj- 
agtigt anføres,  hvormeget  en  Sørøver  havde  bortført  af  det  kon- 
gelige Gods. 

Men  nu  sidste  Sommer  havde  den  samme  Lagmand  maattet 
tilstaa,  at  han  ikke  havde  haft  fjerneste  Anelse  om,  hverken 
hvormeget  Gods  der  havde  været,  eller  hvormeget  Sørøverne 
havde  borttaget  deraf,  eller  endelig  hvormeget  der  var  blevet 
tilbage.  Afgivelsen  af  et  sligt  falsk  Vidnesbyrd  havde  gjort  Val- 
kendorf det  til  en  Pligt  at  indstille  ham  til  Afsked,  og  Kongen 
havde  haft  fuld  Føje  til  at  give  ham  den. 

Hvis  Kongen  vilde  tillade  Valkendorf  at  give  et  Raad,  saa  vilde 
han  bestemt  opfordre  til  ikke  at  blive  staaende  herved,  men  at  an- 
lægge Sag  imod  Jon  Hejnesøn.  Gik  nemlig  dette  upaatalt  hen,  saa 
vilde  Kongen  ende  med  ikke  at  faa  mere  Indtægt  af  Øerne,  end 
hvad  slige  Fyre  vilde  unde  ham.  Hvad  sluttelig  angik  det  af  Jon 
Hejnesøn  og  hans  Broder  forhvervede  gode  Skudsmaal  fra 
Provst,  Præster  og  Lagretsmænd,  saa  kunde  det  maaske  gaa  op 
mod  alle  de  samme  Mænds  Underskrift  paa  den  ovennævnte 
falske  Attest.  Begge  Slags  Attester  beviste  lige  meget. 

Hvorfor  Kongen  havde  berøvet  Mogens  Hejnesøn  ^  Handelen 
paa  Færøerne,  skøndt  han  dog  havde  Bevilling  paa  den  for  fem 
Aar?  Ganske  simpelt,  fordi  han  havde  brudt  den  derom  ind- 
gaaede  Kontrakt.  Til  Bevis  herfor  anfører  Valkendorf  alle  de 
Bedragerier,  som  Fogden  og  Mogens  Hejnesøns  egne  Folk 
havde  berettet  fra  hans  Ophold  paa  Færøerne,  fortæller,  hvor- 
ledes Mogens  Hejnesøn  istedetfor  at  svare  paa  alle  disse  Be- 
skyldninger var  sejlet  sin  Vej,  hvorfor  Kongen  havde  skrevet 
til  Bergen  og  forbudt  ham  Handelen,  indtil  han  havde  klaret 
den  Sag,  og  ender  med  den  ligesaa  spydige  som  frimodige  Sæt- 
ning: „Hvad  jeg  dengang  syntes  var  Ret,  det  synes  jeg  endnu, 
saa  sandt  hjælpe  mig  Gud!" 

Værd  at  lægge  Mærke  til  ved  denne  Skrivelse  om  Mogens 
Hejnesøn  er,  at  den  helt  og  holdent  er  skreven  med  Christoffer 
Valkendorfs  egen  Haand,  et  Udtryk  for  Emnets  Vigtighed.  Frem- 
deles den  Sindighed,  hvormed  han  indskrænker  sig  til  kun  at 
andrage  om,  hvad  han  mener  at  kunne  opnaa  hos  Kongen.  Han 
forlanger  ikke  Mogens  Hejnesøn  straffet  for  hans  Flugt,  end  ikke 
for  de  begangne  Bedragerier  —  dette  antydes  kun  svagt  i  den 
foregaaende  Skrivelse  —  han  støtter  sig  blot  til  den  kongelige 
Retfærdighedsfølelse  overfor  Færingerne,  og  takker  Kongen 
underdanigst,  fordi  han  ikke  har  afgjort  Sagen  uden  først  at  have 
indhentet  hans  Betænkning.  For  ikke  at  lade  noget  Middel  ufor- 
søgt, meddeler  han  sluttelig,  at  Mogens  Hejnesøns  Fjernelse  fra 
Handelen  har  skaffet  Kongen  en  aarlig  Merindtægt  af  mindst 
4000  Kroner. 

Den  tredje,  der  skulde  rammes,  var  Hans  Lindenov.  Her  gik 
det  imidlertid  ikke  an  at  rejse  nogen  ligefrem  Beskyldning.  Det 
hele,  der  forelaa,  var  jo  kun  en  udvist  Mangel  paa  Iver  for  at 
forfølge  Sagen.  Christoffer  Valkendorf  indslog  derfor  den  Vej 
blot  at  anføre,  hvad  der  formentlig  burde  være  gjort;  i  den  skri- 
gende Modsætning  til  den  Smule,  der  virkelig  var  gjort,  laa  en 
tavs  og  dog  meget  talende  Anklage^. 

Christoffer  Valkendorf  havde  mødt  Hans  Lindenov  i  Køben- 
havn, førend  han  drog  hjem  til  Bergen,  og  meddelte  ham  sin 
Mening  om,  hvorledes  den  Sag  om  den  falske  Alen  skulde  be- 

handles.  Hvis  Hans  Lindenov  helt  havde  forstaaet  Valkendorf, 
hvad  det  dengang  ganske  gjorde  Indtrykket  af,  vilde  han  have 
baaret  sig  saaledes  ad: 

Byfogden  i  Bergen  skulde  have  stævnet  Mogens  Hejnesøns 
to  Købsvende,  der  havde  brugt  den  falske  Alen.  Fastholdt  de 
Paastanden  om  at  have  faaet  den  af  Hans  Pedersøn,  skulde 
ogsaa  denne  stævnes.  Saavel  Svendene  som  denne  burde  straf- 
fes. Thi  som  voksne  Mennesker  var  hine  strafskyldige,  naar  de 
med  Vidende  brugte  en  falsk  Alen.  Og  selv  om  Hans  Pedersøn 
ikke  selv  havde  lavet  denne  Alen,  men,  som  han  sikkert  med 
Urette  paastod,  faaet  den  af  Vinterfogden,  saa  var  ifølge  gammel 
Skik  paa  Færøerne  kun  een  Alen  lovlig:  den  som  Lagmanden 
udleverede,  Brugen  af  enhver  anden  var  strafbar.  Ogsaa  Vinter- 
fogden burde  forhøres  og  i  Tilfælde  af  urigtig  Adfærd  straffes, 
alle,  der  havde  haft  Fordel  af  den  falske  Alen,  burde  tiltales.  Alt 
det  dermed  maalte  Gods  burde  være  forbrudt  til  Kongen,  og 
Færingerne  have  fuld  Erstatning  derfor  af  dem,  der  havde  nydt 
Fordelen. 

Var  Sagen  bleven  tagen  saaledes,  vilde  der  maaske  dog  være 
kommet  mere  ud  af  den  end  nu.  Det  kunde  imidlertid  ske  endnu. 
Ved  at  befale  Hans  Lindenov  at  lade  Byfogden  forfølge  den 
saaledes  vilde  „Kongen  gøre  Gud  en  Behagelighed  og  de  fattige 
Undersaatter  en  stor  Almissegerning." 

Desværre  lader  disse  Skrivelsers  Virkning  paa  Kongen  sig 
ikke  oplyse.  Frederik  den  Anden  opholdt  sig  hele  dette  Halv- 
aar  i  Nord-  og  Sønderjylland  fjærnt  fra  sin  virksomme  Rente- 
mester i  København.  Begge  havde  de  just  i  denne  Tid  nok 
at  tage  Vare  med  vigtigere  Sager.  Det  synes  da  foreløbigt  at 
have  haft  sit  Forblivende  med  den  af  Valkendorf  trufne  Ord- 
ning. Mogens  Hejnesøns  Partner  i  Hamborg  gjorde  vel  et  nyt 
Forsøg  —  i  Ledtog  med  ham  eller  bag  hans  Ryg?  —  paa  at  faa 
Kongen  til  igen  at  overlade  ham  Enehandlen  paa  Færøerne. 
Men  Frederik  den  Anden  henviste  ogsaa  denne  Ansøger  til 
Rentemesteren  ^ 

Kun  paa  eet  Punkt  kan  vi  tydelig  spore  Virkningen  af  den 
ene  af  Valkendorfs  tre  Skrivelser.  Det  er  ligeoverfor  Hans  Linde- 

nov.  Kongen  maa  have  fundet  Rentemesterens  Form  særlig  vel- 
lykket, han  valgte  den  korte  Fremgangsmaade  at  sende  Valken- 
dorfs  Skrivelse  til  Hans  Lindenovs  Erklæring. 

Som  rimeligt  var  blev  denne  yderligere  forbitret  over  den  nye 
Indblanding  af  Christoffer  Valkendorf.  Han  svarede  Kongen  i 
et  Brev,  der,  ihvorvel  ærbødigt  i  Tonen,  dog  paa  den  tydeligste 
Maade  og  ikke  uvittigt  betegner  Valkendorfs  Forslag  som  et 
Eksempel  paa  en  Ukyndigs  Godtkøbs-Jura,  som  man  baade  for 
Personens  og  for  Sagens  Skyld  helst  maatte  lade  uomtalte 

Det  var  ganske  rigtigt,  at  Rentemesteren  havde  anmodet  ham 
om  at  lade  Sagen  forhøre,  naar  han  kom  til  Bergen.  Dette  havde 
han  ogsaa  gjort  straks  ved  sin  Hjemkomst  og  i  den  mest  lovlige 
Form  for  Lagmænd,  Borgmestre  og  Raad.  Af  Forhøret  var  imid- 
lertid fremgaaet,  at  Mogens  Hejnesøn  ikke  alene  ikke  havde 
brugt  den  Alen,  hvorfor  han  var  anklaget,  men  endogsaa  straks 
havde  sønderbrudt  den,  da  han  fik  Nys  om  den.  Hermed  var 
det  oplyst,  som  Valkendorf  ønskede  at  faa  at  vide,  og  der  var  i 
Virkeligheden  ikke  mere  at  gøre  ved  Sagen,  i  det  mindste  paa 
dette  Trin. 

Men  at  han  skulde  have  valgt  den  Fremgangsmaade,  som 
Rentemesteren  anbefaler,  var  ham  rent  uforstaaeligt.  Hvorledes 
skulde  Hans  Lindenov  kunne  forfølge  Sagen  i  Bergen,  hvor  der 
ikke  var  et  Menneske,  der  var  Anklager?  Og  hvorledes  kunde 
han  lade  Byfogden  optræde  som  kongelig  Anklager,  naar  der 
ikke  forelaa  noget  om,  hvem  der  var  bleven  bedraget,  eller  naar, 
hvor  og  hvorledes,  men  kun  det  ene,  at  Rentemesteren  nærede 
Mistanke?  Selv  om  Hans  Lindenov  havde  drevet  Sagen  igen- 
nem, vilde  det  dog  tilsidst  være  kommet  til  at  skorte  ham  paa 
Dommere,  der  besværedes  saa  lidt  af  deres  Samvittighed,  at  de 
efter  Rentemesterens  Anvisning  vilde  dømme  Folk  fra  Liv  og 
Gods,  uden  at  der  forelaa  klart  Bevis.  Hans  Lindenov  havde 
da  formentlig  kun  gjort  sin  Pligt  og  bad  Kongen  ikke  at  mis- 
tænke ham,  som  om  han  ikke  i  et  og  alt  stod  paa  Kongens 
Bedste. 

Det  var  Valkendorfs  uheldige  Lod  i  hans  Forhold  til  Mogens 
Hejnesøn  stedse  at  forløbe  sig,  naar  det  kom  ind  paa  Processens 

Omraade.  Han  havde  uden  Tvivl  i  sin  Skrivelse  overdrevet, 
hvad  Hans  Lindenov  kunde  og  burde  have  gjort,  og  maatte  nu 
finde  sig  i  den  modtagne  Tilrettevisning.  Han  vilde  imidlertid 
ikke  have  været  Christoffer  Valkendorf,  hvis  han  dermed  havde 
ladet  Sagen  være  omme.  Naar  der  da  ikke  desmindre  synes  at 
være  indtruffen  en  Standsning  i  hans  Fremrykken  omtrent  ved 
denne  Tid,  saa  maa  Grunden  hertil  søges  paa  et  andet  Punkt. 

Sagen  var,  at  dette  dog  tilsidst  var  en  Biting  i  Forhold  til  det 
langt  vigtigere  baade  Hans  Lindenov  og  Mogens  Hejnesøn  be- 
træffende,  som  nu  stundede  til  sin  Afgørelse.  Herredagen  stod 
for  Døren.  Havde  Hans  Lindenov  virkelig  med  Vidende  fremmet 
et  Blodskams-Forhold  og  med  Vold  tvunget  en  Fange  til  falsk 
Tilstaaelse,  og  havde  Mogens  Hejnesøn  virkelig  forført  to  Søstre, 
saa  gjaldt  det  nu  begges  Hals.  Saa  kunde  det  bagefter  jo  være 
det  samme,  om  Historien  med  den  falske  Alen  ikke  fuldt  var 
bleven  klaret.  Det  er  sikkert  dette,  som  Christoffer  Valkendorf 
har  slaaet  sig  til  Ro  med. 


11 
Om  Herredagen  lejrede  sig  da  alle  Forventningerne,  Frygt 
saa  vel  som  Haab.  Med  blandede  Følelser  saa  man  vistnok  i 
Bergen  kort  før  Midsommer  1584  de  tre  Parter,  Lensmanden, 
Mogens  Hejnesøn  og  Peder  Hansson  drage  afsted.  De  vilde 
næppe  alle  vende  tilbage,  thi,  som  Sagerne  stod,  og  saa  lang  Tid 
som  der  nu  var  gaaet,  kunde  Kongen  og  Rigsraadet  dog  umuligt 
blive  ved  at  tage  det  hele  blot  formelt.  Tabte  Mogens  Hejnesøn, 
vilde  der  sikkert  straks  blive  rejst  Anklage  for  „Kætteri".  Den 
fjerde  Part,  som  oprindeligt  havde  vakt  mest  Opsigt,  men  nu 
vistnok  for  en  Stund  var  gaaet  i  Glemme,  Margrethe  Gynters- 
berg,  havde  kortest  at  rejse.  Hun  var  i  Mellemtiden  bleven  ført 
fra  Bergenshus  til  Malmøhus.  Hans  Lindenov  havde  andraget 
herom,  saa  snart  han  var  bleven  beskyldt  for  at  have  øvet  Tvang 
imod  hende  i  Fængslet,  og  Kongen  havde  bevilget  det^  Stakkel, 
Døden  havde  været  haard  imod  hende,  da  den  skaanede  hende 

sidst  i  København.  Hvorledes  saa  Sagen  gik,  stillede  Fremtiden 
sig  lige  mørk  for  hende. 

Det  syntes,  som  om  der  hvilede  en  ond  Stjerne  over  den 
Herredag.  Og  dog  trængte  den  dobbelt  til  at  begunstiges  af  Om- 
stændighederne, thi  den  var  beregnet  paa  at  falde  sammen  med 


Fig.  19.  Parti  af  Odense  i  Slutningen  af  det  16de  Aarhundrede. 
(Braunius:  Theatruni  urbium.) 

en  betydningsfuld  Festlighed.  Den  syvaarige  Christian  den  Fjerde 
skulde  hyldes  hele  Landet  over,  og,  samtidig  med  at  dette  fore- 
gik i  Odense,  skulde  Rigsraadet  samles  der  og  Herredagen 
holdes  (Fig.  19). 

Men  der  kom  en  uindbuden  Gæst,  der  greb  forstyrrende  ind 
i  begge  de  berammede  Højtideligheder,  det  var  Pesten.  I  det 
tætbepakkede  Odense  holdt  den  en  rig  Høst\  og  det  var  vel 

kun  for  at  imødegaa  de  onde  Varsler,  der  ellers  vilde  kunne 
drages  af  den  afbrudte  Fest,  at  man  holdt  ud  og  virkelig  lod 
Hyldingen  foregaa  den  27.  Juni  >.  Hvor  yderligt  alt  var  taget, 
kan  bedst  ses  af,  at  endnu  samme  Dag  som  Hyldingen  foregik, 
og  hvor  under  almindelige  Forhold  Festlighederne  vilde  have 
optaget  enhver  Tanke,  udstedte  Kongen  en  Befaling,  hvorved 
Herredagen  af  Hensyn  til  Sygdommen  hævedes,  eller  rettere 
forflyttedes  til  Antvorskov-.  Derhen  drog  da  alle,  hvis  Sager 
ventede  paa  Afgørelse. 

Den  bergenske  Strid  havde,  som  vi  veed,  givet  Anledning  til  tO' 
Retstrætter,  en  imellem  Mogens  Hejnesøn  og  Peder  Hanssøn, 
og  en  senere  mellem  denne  og  Hans  Lindenov.  Ihvorvel  mindre 
iøjnefaldende  var  den  sidste  Sag  fuld  saa  skandaløs  som  den 
første.  Hans  Lindenov  mødte  som  Anklagere 

Han  anførte  Peder  Hanssøns  Ord  om,  at  Margrethe  Gynters- 
berg  i  Fængslet  paa  Bergenhus  med  Vold  var  bleven  tvungen 
til  at  vidne  Usandhed.  Denne  Beskyldning  var  usand  og  faldt 
tilbage  paa  den,  der  havde  rejst  den.  Hvor  forvansket  Fremstil- 
lingen var,  kunde  bedst  ses  af,  at  Hans  Lindenov  overhovedet 
slet  ikke  havde  ladet  hende  fængsle  paa  Bergenhus.  Hendes 
Fader  var  blot  kommen  til  ham  og  havde  bedt  om,  at  Datteren 
foreløbigt  maatte  bebo  et  Kammer  paa  Slottet,  hvilken  Bøn  Hans 
Lindenov  ikke  havde  villet  afslaa.  Men  hvad  hun  deri  maatte 
have  foretaget  sig  med  eller  imod  sin  Slægts  Ønsker,  var  Lens- 
manden ganske  uvedkommende.  Da  Hans  Lindenov  saaledes 
stod  udenfor  den  hele  Sag,  men  desuagtet  var  bleven  ærerørigt 
beskyldt  af  Peder  Hanssøn,  burde  dennes  Ord  formentlig  er- 
klæres for  magtesløse  og  han  selv  staa  til  Rette  derfor. 

Peder  Hanssøn  fik  derpaa  Ordet.  Han  paastod,  at  hans  Hu- 
strus Ophold  paa  Bergenhus  var  enstydigt  med  en  Fængsling. 
Hun  var  med  Magt  bleven  ført  did,  maatte  ikke  forlade  Værelset 
og  ikke  modtage  Besøg  af  nogen  end  ikke  af  hendes  Mand.  Sligt 
kunde  ikke  ske  uden  Lensmandens  Minde,  og  han  stod  til  An- 
svar for  den  hele  Behandling  og  for,  hvad  der  under  Opholdet 
paa  Bergenhus  var  foretaget  med  den  indespærrede. 

Efterat  Parterne  gentagne  Gange  havde  haft  Ordet,  faldt  ende- 

lig  Dommen.  Den  var  saa  gunstig  for  Hans  Lindenov  som  vel 
muligt.  Han  erklæredes  for  „noksom  undskyldt,  saa  at  hans 
Ulempe  ikke  findes  imod  Peder  Hanssøn  og  Axel  Gyntersberg 
i  nogen  Maade".  Det  var  unægtelig  heldigt  sluppet.  Til  Gengæld 
lod  Kongen  ham  forstaa,  at  han  skulde  lade  sig  nøje  hermed  og 
ikke  forlange  nogen  Straf  over  Modparten.  „For  Vor  Forbøns 
Skyld  har  Hans  Lindenov  efterladt  hvad  Tiltale  han  formener 
sig  at  have  til  Peder  Hanssøn  og  Axel  Gyntersberg"  ^  Med 
andre  Ord  begge  Parter  blev  bragte  til  Tavshed,  man  tyssede 
paa  dem  for  at  faa  Ørelyd  for  Hovedsagen.  Det  var  aabenbart 
dér,  at  Slaget  skulde  staa. 

Slaget  skulde  staa,  men  hvor  var  den  ene  af  Parterne,  hvor 
var  Mogens  Hejnesøn?  Han  var,  da  det  kom  til  Stykket,  ikke 
mere  til  at  finde,  han  havde  gjort  kort  Proces  og  var  atter  — 
løben  sin  Vej.  Det  sidste,  man  havde  set  til  ham,  var  i  Odense". 
Siden  da  havde  han  været  usynlig  og  var  ikke  dukket  op  igen  i 
Slagelse. 

Dette  Skridt  af  Mogens  Hejnesøn  var,  skøndt  han  syntes  at 
have  en  Slags  Hævd  paa  at  undløbe  Retten,  dog  saa  uforskam- 
met og  saa  fuldt  af  Haan  lige  overfor  selv  den  simpleste  Følelse 
af  Ret  og  Sømmelighed,  at  det  ventelig  maatte  blive  hans  sidste. 
En  Fornærmelse  af  denne  Natur  maatte  paatales,  hvis  der  over- 
hovedet skulde  være  Tale  om  en  lovlig  Regering  i  Landet.  Og 
Straffen  derfor  kunde  under  de  givne  Forhold  fornuftigvis  kun 
være  een.  Døden.  Ja,  selv  om  man  vilde  bortse  fra  alt  det  ud- 
fordrende i  Flugten,  endte  man  dog  i  det  samme,  thi  ved  sin 
Undvigelse  nu  erklærede  han  sig  skyldig  i  den  ham  tillagte 
Brøde. 

Det  lader  sig  ogsaa  paavise,  at  saavel  Mogens  Hejnesøn  som 
Kongen  har  betragtet  Skridtet  som  afgørende.  Saavidt  man  kan 
skønne,  flygtede  nemlig  Mogens  Hejnesøn  denne  Gang  ikke 
blot  selv  bort,  men  brød  op  med  alt,  hvad  han  kunde  tage  med 
sig,  for  at  bosætte  sig  i  Udlandet.  I  det  mindste  omtales  han  i  et 
af  de  nærmest  følgende  Kongebreve  som  „vor  Undersaat,  der 
bosiddende  var  i  Bergen",  og  altsaa  ikke  mere  ansaas  for  bo- 
siddende Borger  i  Landet  I  Og  hvad  Kongen  angik,  saa  synes 

Efterretningen  at  have  virket  paa  ham  saaledes,  at  han  glemte 
alt  tidligere  og  nu  slog  Haanden  af  sin  Yndling.  Næppe  var  det 
sikkert,  at  Mogens  Hejnesøn  var  flygtet,  førend  Frederik  den 
Anden  afsendte  et  Orlogsskib  til  Bergen  med  Ordre  til  at  efter- 
tragte ham  og  se  at  overkomme  ham,  hvor  han  saa  kunde 
træffes  ^ 

Saaledes  syntes  alt  brudt,  og  Mogens  Hejnesøns  Løbebane 
med  Aaret  1584  for  bestandigt  fjernet  fra  hans  fordums  Fædre- 
land. Det  højeste,  der  for  hans  Vedkommende  nu  kunde  være 
Tale  om,  indskrænkede  sig  til  med  Held  at  faa  unddraget  det 
tilbageblevne  Gods  fra  Christoffer  Valkendorfs  Beslaglægning. 
Under  slige  Forhold  lyder  det  næsten  som  et  Eventyr,  at  det 
endnu  en  Gang  skulde  lykkes  Mogens  Hejnesøn  at  ride  Stor- 
men af  og  atter  naa  til  smult  Vand  herhjemme.  Og  dog  skete 
dette  utrolige. 

Hvorhen  Mogens  Hejnesøn  er  flygtet  fra  Odense,  vides  ikke. 
Men  fra  sit  ukendte  Skjul  havde  han  Dristighed  nok  til,  da  den 
første  Forbitrelse  maatte  antages  at  have  lagt  sig,  at  tilskrive 
Frederik  den  Anden  et  Brev.  Heri  forestillede  han  Kongen 
Grundene  til  sin  Flugt.  Selve  Skrivelsen  haves  ikke  længere, 
den  kendes  kun  af,  hvad  derom  meldes  i  det  kongelige  Svar^.  I 
dette  hedder  det,  at  Mogens  Hejnesøn  har  anført  som  Grund, 
„at  han  befrygtede  med  Uret  at  blive  besværet  ved  Dommen"; 
hvorimod  han  ingenlunde  ved  sin  Flugt  erklærede  sig  selv  for 
skyldig. 

Da  Hans  Lindenov  14  Aar  efter  fortæller,  hvorledes  det  var 
gaaet  til,  siger  han,  „at  Mogens  Hejnesøn  lod  sig  bevæge  af 
Odense  paa  Grund  af  Trusel,  som  han  berettede,  at  drage  fra 
sin  Ret"^.  Man  tør  da  maaske  uden  for  stor  Vilkaarlighed  slutte, 
at  Mogens  Hejnesøn  i  sin  Skrivelse  til  Kongen  har  klaget  over, 
at  Rigsraaderne  i  Odense  paa  Forhaand  havde  truet  ham  med 
at  blive  dømt  til  Døde,  og  ingen  blandt  disse  ligger  det  her  nær- 
mere at  tænke  paa  end  Christoffer  Valkendorf. 

Hvorledes  nu  end  dette  maatte  forholde  sig,  saa  er  det  vist, 
at  Skrivelsen  virkede  paa  Frederik  den  Anden.  Det  var  ikke 
det  første  Eksempel,  han  havde  paa,  at  Mogens  Hejnesøn  var 

bleven  vel  haardt  medtaget  af  Rentemesteren.  Dennes  Uvilje 
imod  ham  skrev  sig  fra  en  anden  Sag,  fra  Angivelserne  fra  Fær- 
øerne, men  de  var  jo  endnu  ubeviste  og  kom  i  hvert  Fald  ikke 
det  foreliggende  Spørgsmaal  ved.  Kongen  vilde  først  og  frem- 
mest, at  ingen,  selv  den  ringeste,  med  Føje  skulde  kunne  klage 
over  at  være  sket  Uret,  mindst  ved  Landets  højeste  Domstol. 
Nok  er  det,  han  bestemte  sig  til  at  svare  naadigt  paa  Mogens 
Hejnesøns  Skrivelse. 

Den  22.  December  1584  udstedtes  et  kongeligt  Lejdebrev  ^ 
for  Mogens  Hejnesøn  til  atter  at  vende  tilbage  til  Danmark  og 
Norge.  Det  var  saa  gunstigt  og  betryggende  som  han  kunde  for- 
lange det.  Det  hed  heri,  at  Mogens  Hejnesøn,  „for  ikke  at  have 
Aarsag  til  at  beklage  sig  over  at  være  sket  for  kort  imod  Retten, 
skulde  have  frit  og  sikkert  Lejde  til  igen  at  komme  til  Danmark 
og  Norge  sin  Ret  at  udføre,  til  saa  længe  Herredag  af  Kongen 
bliver  forordnet,  og  samme  Sag  af  Kongen  og  Rigsraadet  paa- 
dømt". Men  dette  Lejde  skulde  selvfølgelig  ikke  gælde  længere, 
€nd  til  Dommen  var  fældet,  saa  at  den  dømte  i  Kraft  deraf  ikke 
kunde  unddrage  sig  sin  Straf.  Og  det  fulgte  ligeledes  af  sig  selv, 
at  han  under  Opholdet  i  Hjemmet  skulde  opføre  sig  lovligt,  af- 
holde sig  fra  Overfald,  Overlast  o.  s.  v. 

Det  var  unægteligt  et  betydeligt  Udbytte,  som  Mogens  Hejne- 
søn her  havde  opnaaet.  Trods  al  udvist  Foragt  for  Lov  og  Ret 
og  Rettens  Haandhævere  tillodes  det  ham  i  mindst  et  halvt  Aar 
endnu  at  færdes  uhindret  i  Hjemmet,  og  i  denne  Mellemtid  toges 
han  endog  under  en  Art  kongelig.  Beskyttelse.  Men  selv  om  man 
vil  værdsætte  Goderne  heraf  nok  saa  højt,  saa  vilde  det  dog  vist 
ikke  nu  falde  endog  den  dristigste  Indbildningskraft  ind  —  saa 
lidt  som  vel  Mogens  Hejnesøn  har  vovet  at  haabe  det  —  at 
Sagen  hermed  skulde  være  omme,  at  dette  rent  foreløbige  Ud- 
fald inden  føje  Tid  skulde  glide  over  til  at  blive  det  samme  som 
fuldstændig  Strafløshed  saa  vel  for  den  egentlige  Brøde  som  for 
alle  de  senere  Overtrædelser.  Og  dog  skete  det  saa. 

Desværre  er  der  her  paa  det  mest  spændende  Punkt  et  tomt 
Rum  i  de  skriftlige  Efterretninger  om  Mogens  Hejnesøn.  Da 
disse  ellers  ikke  lider  af  stærkt  fremtrædende  Ufuldstændighed, 

Og  man  netop  paa  et  Punkt  som  dette  har  mange  Veje  til  at 
komme  paa  Spor  efter,  hvad  der  maatte  være  foregaaet,  tør  man 
maaske  slutte,  at  Manglen  dog  alligevel  ikke  ligger  hos  dem,  og 
at  der  altsaa  ikke  her  er  gaaet  noget  væsentligt  Dokument  tabt. 
Med  andre  Ord,  der  er  høj  Grad  af  Sandsynlighed  for,  at  den 
Løsning,  som  den  hele  sammenfiltrede  Sag  endelig  har  faaet, 
ikke  har  givet  sig  Udtryk  i  noget  skriftligt,  men  er  foregaaet  paa 
den  Maade,  som  bedst  svarede  til  Sagens  hele  vanskelige  Natur: 
rent  mundtligt.  Men  forholder  det  sig  saa,  staar  vi  overfor  en 
Begivenhed,  hvor  det  paa  Forhaand  er  givet,  at  vi  ikke  kan  naa 
til  Vished,  men  kun  til  en  mere  eller  mindre  berettiget  Gisning 
om,  hvad  der  er  sket. 

Hvad  er  der  da  sket?  Lad  os  først  fastholde  de  Punkter, 
hvorom  vi  har  Vished,  og  derpaa  opstille  de  Mellemled,  hvor- 
med de  formentlig  bør  udfyldes  for  at  svare  til  en  levende  Be- 
givenheds-Række. Vi  veed,  at  Mogens  Hejnesøn  efter  Udstedel- 
sen af  dette  Lejdebrev  og  indtil  sin  Død  oftere  og  stundom  paa 
længere  Tid  har  været  i  Danmark  og  Norge,  uden  at  der  nogen- 
sinde synes  med  et  Ord  mere  at  have  været  Tale  om  Dom  i 
Sagen  mellem  ham  og  Margrethe  Gyntersberg.  Vi  veed,  at  han 
gentagne  Gange  senere  har  været  stillet  for  danske  Domstole  \ 
uden  at  der,  skondt  naturlig  Lejlighed  gaves,  er  blevet  hentydet 
til  en  endnu  svævende  Retssag  af  en  saa  mislig  Natur.  Vi  veed, 
at  Hans  Lindenov,  da  han  efter  Mogens  Hejnesøns  Død  skal 
fremstille  sin  Vens  Levnet  —  hvilket  naturligvis  sker  saa  vidt 
muligt  i  Rosenskær  —  sætter  dette  Lejdebrev  som  Sagens 
Vendepunkt  og  siger,  at  Mogens  Hejnesøn  ifølge  dette  Brev 
„kom  igen  til  Stede  og  svarede  hver  Mand  til  Rette"  ^'.  Vi  veed 
endelig,  at  Mogens  Hejnesøn  allerede  i  Februar  1585  har  taget 
mere  blivende  Ophold  i  Holland^  og  Sommeren  efter  er  gaaet  i 
nederlandsk  Tjeneste,  hvori  han  forblev  i  to  Aar^ 

Det  synes,  som  om  disse  sikre  Kendsgerninger  kun  naturligt 
kan  forklares  og  forenes  paa  een  bestemt  Maade.  Der  er  over- 
vejende Sandsynlighed  for,  at  Mogens  Hejnesøn  virkelig  er 
vendt  tilbage  og  i  en  Sammenkomst  med  Kongen  har  opnaaet 
mundtligt  Tilsagn  om,  at  alt  skulde  være  glemt,  mod  at  han  for 

nogle  Aar  gik  i  fremmed  Krigstjeneste  og  holdt  sig  borte  Fra 
Danmark-Norge.  Hvad  der  kan  have  lettet  denne  Overens- 
komst, og  hvad  der  ikke  synes  noget  til  Hinder  for  at  antage, 
er,  at  Margrethe  Gyntersberg  kan  være  død  forinden,  hvorved 
den  værste  Hindring  for  mindeligt  Forlig  vilde  være  bort- 
ryddet. 

En  saadan  Løsning  vilde  heller  ikke  være  i  Strid  med  Lejde- 
brevets Ord.  Vel  omtales  det  heri  som  en  Selvfølge,  at  Sagen 
skal  til  Doms.  Men  naar  det  erindres,  at  det  var  Mogens  Hejne- 
søn, der  var  Anklageren,  og  at,  naar  han  undlod  at  forfølge 
Sagen,  det  beroede  paa  kongeligt  Forgodtbefindende,  om  Kon- 
gen vilde  optage  den  eller  ej,  saa  er  der  intet  i  Vejen  for,  at  man 
med  lidt  god  Vilje  har  kunnet  fortolke  Lejdebrevets  Ord:  „saa 
længe  indtil  Herredag  af  Kongen  bliver  forordnet,  og  samme 
Sag  af  Kongen  og  Rigsraadet  paadømt"  som  eet  med:  indtil 
videre,  paa  Kongens  Naade.  Eller  saafremt  man  ikke  er  gaaet 
denne  Vej,  kan  man  meget  vel  i  Overensstemmelse  med  Da- 
tidens Begreber  have  betragtet  et  af  Kongen  givet  betinget  Løfte 
om  Glemsel  som  en  Slags  Domsafgørelse.  I  begge  Tilfælde  slap 
man  for,  hvad  man  sikkert  saa  gerne  vilde  undgaa,  at  udstede  et 
nyt  skriftligt  Dokument  i  denne  Sag. 

Naar  en  saadan  Sammenkomst  mellem  Kongen  og  Mogens 
Hejnesøn  har  fundet  Sted,  er  naturligvis  umuligt  nu  at  afgøre. 
En  Del  kunde  tale  for,  at  det  maa  være  sket  efter  Lejdebrevets 
Udstedelse.  Maaske  har  Mogens  Hejnesøn  opholdt  sig  skjult  i 
Nærheden,  saa  at  han  lige  efter  at  have  opnaaet  det  første  — 
Lejdebrevet  —  straks  er  ilet  til  Kongen  paa  Antvorskov.  Under 
de  gunstige  Betingelser  her:  Christoffer  Valkendorf  langt  borte 
og  Frederik  den  Anden  i  Julestemning  kan  han  saa  maaske 
have  opnaaet  det  næste:  det  betingede  kongelige  Løfte  og  der- 
paa  hurtigst  muligt  være  dragen  til  Holland  for  at  opfylde  den 
krævede  Betingelse.  Ligesaa  meget  kunde  dog  tale  for,  at  Sam- 
menkomsten har  fundet  Sted  senere  og  Kongen  først  afgivet  sit 
Løfte,  da  Mogens  Hejnesøn  mødte  som  halv  Udlænding,  i  frem- 
med Fyrstes  Tjeneste,  altsaa  som  den,  der  alt  havde  opfyldt, 
hvad  der  maatte  kræves  af  ham. 

Hvorledes  end  det  hermed  maatte  forholde  sig,  saa  var  der 
—  stadigt  vor  Forklarings  Rigtighed  forudsat  —  een,  som  havde 
Grund  til  at  være  misfornøjet  med  den  hele  Løsning,  det  var 
Christoffer  Valkendorf.  Saa  nær  ved  at  faa  Forbryderen  greben, 
saa  sikker  paa  at  faa  ham  afstraffet  om  ikke  for  det  ene,  saa  for 
det  andet,  og  saa  at  maatte  være  Vidne  til,  at  han  lige  for  Øjnene 
slap  ud  af  det  hele,  rejste  fri  og  frank  bort,  maaske  endog  med 
Løfte  om  at  komme  igen,  hvis  Kongen  skulde  trænge  til  ham! 
Det  var  haardt.  Intet  Under,  om  Christoffer  Valkendorf  har 
gjort  alt,  hvad  der  stod  i  hans  Magt,  for  at  paavirke  og  omstemme 
sin  Herre  eller,  da  det  ikke  lykkedes,  for  at  lade  Kongen  føle 
alle  Ulemperne  ved  det  foretagne  Skridt. 

Saaledes  vilde  det  kunne  forstaas  som  ikke  saa  ganske  tilfæl- 
digt, at  Rentemesteren  just  i  Januar  Maaned  1585  havde  saa 
travlt  med  at  sætte  Kongen  ind  i  Mogens  Hejnesøns  Bedrifter 
fra  Bergen.  Var  Kongens  Løfte  ikke  givet  endnu,  kunde  det 
maaske  hindres  herved.  Og  var  alt  allerede  klappet  og  klart, 
kunde  Kongen  have  godt  af  at  føle,  hvem  det  var,  han  havde 
benaadet.  Først  havde  Rentemesteren  den  Tilfredsstillelse  at 
kunne  melde  sin  Herre,  at  Mogens  Hejnesøns  bergenske  Med- 
redere  havde  været  hos  ham  i  Rentekamret  for  efter  Ordre  at 
betale,  hvad  de  endnu  var  skyldige  for  den  færøiske  Handel,  og 
da  havde  de  klaget  over,  at  Mogens  Hejnesøn  havde  bedraget 
dem  og  selv  oppebaaret  alle  Indtægterne,  medens  Udgifterne 
nu  var  efterladte  til  deres  Bestridelse.  Deres  eneste  Haab  var, 
at  Mogens  Hejnesøn  mulig  endnu  ikke  havde  faaet  inddrevet 
alle  Pengene  for  de  af  ham  ulovligt  solgte  Varer,  hvorfor  de  bad 
om  kongelig  Ordre  til  Lagmand,  Borgmester  og  Raad  i  Bergen 
om  at  lade  dette  Forhold  undersøge  ved  Befaling  til  Købmæn- 
dene om  at  fremlægge  deres  Bøger  ^ 

Kongen  udstedte  den  21.  Januar  1585  den  forønskede  Ordre  ^. 
Men  tre  Dage  efter  maatte  han  lade  udgaa  endnu  et  Brev.  De 
samme  to  bergenske  Købmænd,  Søren  Andersen  og  Hans  Peder- 
søn, havde  paa  Rentekamret  klaget  over,  at  Mogens  Hejnesøn 
havde  paalignet  dem  at  betale  4000  Kroner  til  Udgifterne  til 
hans  Grønlandsfart,  hvormed  de  dog  intet  havde  haft  at  gøre. 

De  havde  hverken  modtaget  nogen  kongelig  BefaHng  i  saa  Hen- 
seende eller  vidst  noget  af,  at  Rejsen  foregik,  endsige  haft  nogen 
Fordel  deraf.  De  bad  derfor  om  at  faa  Erklæring  om,  hvorledes 
det  egentlig  forholdt  sig  med  denne  Grønlandstur  og  med  den 
kongelige  Befaling  til  Mogens  Hejnesøn  desangaaende. 

Denne  nye  Afsløring  om  Mogens  Hejnesøn,  hvoraf  det  frem- 
gik, at  han  heller  ikke  havde  undset  sig  ved  at  lyve  Kongen 
paa,  har  sikkert  gjort  Indtryk  paa  Frederik  den  Anden.  Der  er 
noget  harmfuldt  i  Tonen  i  det  kongelige  derom  udstedte  Brev: 
„Dette  er  Os  meget  fremmed  og  uforvarende  forekommet,  efterdi 
Vi  det  ikke  have  tænkt,  endsige  at  det  skulde  være  sket".  Mo- 
gens Hejnesøn  havde  selv  tilbudt  sig  til  Rejsen,  og  selvfølgelig 
var,  hvad  han  i  saa  Maade  havde  paataget  sig,  hans  Medredere 
uvedkommende^. 

Selv  om  imidlertid  disse  Afsløringer  kunde  være  Kongen  per- 
sonligt nok  saa  ubehagelige  og  i  mange  Maader  forringe  hans 
Velvilje  for  hans  uregerlige  Yndling,  saa  bevirkede  de  dog  ikke 
nogen  Forandring  i  Hovedsagen.  Mogens  Hejnesøn  slap  ud  af 
den  Klemme,  hvori  han  var  kommen.  Som  vi  oftere  har  frem- 
hævet, hans  hele  senere  Stilling  lader  sig  kun  naturligt  forklare 
paa  den  ene  Maade:  Da  han  forlod  Danmark,  var  det  ikke  som 
blot  slagen  Mand.  Han  havde  allerede  opnaaet  eller  skulde  snart 
opnaa  kongelig  Syndsforladelse  for  sin  Fortid.  Saaledes  udrustet 
begyndte  han  forfra  som  et  nyt  og  bedre  Menneske  i  Egenskab 
af —  nederlandsk  Kaper  i  Nordsøen. 


12 
Mogens  Hejnesøn  kom  til  Holland  senest  i  Februar  1585^ 
og  tilbragte  den  første  Tid  af  sin  Landflygtighed  i  den  lille  By 
Enkhuyzen  nordost  for  Amsterdam  ved  Zuydersøen  (Fig.  20). 
Hans  Beslutning  var  maaske  endnu  ikke  tagen  om,  i  hvis  Tje- 
neste han  agtede  at  træde.  Og  der  var  ogsaa  Tid  nok  til  at  be- 
tænke sig,  thi  Aarstiden  forbød  Sejlads,  og  han  havde  vel  heller 

ikke  de  fornødne  Midler  ved  Haanden,  saa  at  han  kunde  be- 
gynde at  ruste  Skib.  I  denne  kedsommelige  Ventetid,  hvor  han 
havde  tilstrækkelig  Lejlighed  til  at  ærgre  sig  over  sine  Ungdoms 
Ubesindigheder,  hvorved  han  nu  havde  lukket  sig  ude  fra  Op- 
hold i  Hjemmet,  henvendte  der  sig  en  Dag  en  ung  dansk  Adels- 
mand til  ham  med  en  Anmodning,  som,  særlig  i  den  Stemning, 
hvori  han  befandt  sig,  vistnok  har  aflokket  ham  en  lille  Ed  for- 


Fig.  20.  Zuydersøen  i  Blæst. 

(Maleri  af  Jacob  Ruisdael,  født  1630.) 


uden  Afslaget.  Han  bad  nemlig  Mogens  Hejnesøn  om  at  fri  for 
ham.  Mogens  Hejnesøn,  der  havde  faaet  mere  end  nok  af  sligt, 
svarede  ham,  at  det  kunde  han  jo  selv  besørge. 

Herluf  Daa,  saaledes  hed  det  unge  Menneske,  lod  sig  imid- 
lertid ikke  afvise  hermed.  Han  fortalte  videre,  at  det  var  netop 
Ulykken,  at  han  selv  oftere  havde  friet,  men  aldrig  faaet  bestemt 
Besked.  Han  forklarede  derpaa,  hvem  den  unge  Pige  var,  Wei- 
nike  Willums,  en  Datter  af  Isebrand  Clausen  og  Gertrud  Jansen 
i  Enkhuyzen,  begge  rimeligvis  Mogens  Hejnesøns  Bekendte. 

Denne,  der  synes  for  en  Stund  at  have  forandret  sig  ovenpaa 
de  sidste  Erfaringer,  svarede  ham  med  Værdighed  og  Vægt: 
„Du  est  en  ung  Mand  og  bør  se  Dig  vel  for;  hun  er  en  ædig 
Jomfru,  og  det  var  Synd  at  bedrage  hende."  Men  Herluf  Daa 
svor  paa,  at  han  mente  det  af  Hjertens  Grund,  og  at  intet  uden 
Døden  skulde  skille  ham  fra  hans  Elskede.  Saaledes  lykkedes 
det  ham  tilsidst  at  bevæge  Mogens  Hejnesøn,  der  jo  intet  havde 
at  forsømme:  Han  gik  virkelig  til  Forældrene  og  anholdt  paa 
ærlig  og  velbyrdig  Mand  Herluf  Daa's  Vegne  om  deres  Datters 
Haand.  Det  hjalp.  Han  kom  tilbage  med  god  Besked  K 

En  Maanedstid  efter  maaite  imidlertid  Mogens  Hejnesøn  paa 
Benene  igen,  denne  Gang  i  modsat  Retning,  som  Sendebud  fra 
Forældrene  til  Herluf  Daa  med  Forespørgsel,  om  han  ikke  ag- 
tede at  opfylde  sit  Løfte  om  at  lade  sig  vie  i  Kirke  til  Datteren. 
Herluf  Daa  vilde  intet  hellere,  men  han  manglede  desværre  for 
Øjeblikket  Penge.  Pigens  Moder,  der  anede  Uraad,  gik  da  selv 
til  Brudgommen  og  sagde,  at  hvis  han  ønskede  at  trække  sig 
tilbage,  enten  fordi  Datteren  ikke  var  saa  rig  eller  saa  fribaaren 
som  han,  eller  af  andre  Grunde,  saa  skulde  han  gerne  faa  sit 
Løfte  tilbage.  Herluf  Daa  tog  imidlertid  paa  Veje  og  spurgte 
hende,  om  hun  ikke  troede,  at  han  havde  en  Sjæl  i  Livet  lige- 
saa  vel  som  hun;  han  var  trolovet  med  Datteren  og  vilde  holde 
sit  Løfte. 

Det  var  altsaa  blot  en  Gentagelse  af  det  gamle:  Kærlighed, 
men  ingen  Penge.  Efter  Datidens  Forhold  var  denne  Hindring 
imidlertid  fuldt  saa  afgørende  som  nu,  thi  ikke  blot  var  det  kost- 
bart at  være  gift,  men  først  og  fremmest  at  blive  det.  Der  kræ- 
vedes storartede  Udgifter  for  at  kunne  optræde  standsmæssigt  i 
Kirken.  Det  vilde  have  været  en  Vennetjeneste  af  Mogens  Hej- 
nesøn, om  han  havde  forstrakt  sin  unge  Landsmand  med  det 
fornødne  til  Fløjiskappen,  Silkehoserne  og  den  guldbroderede 
Trøje,  men  han  havde  nu  ikke  Raad  eller  Lyst  dertil.  Derimod 
gik  det  op  for  ham,  at  der  kunde  ydes  Hjælp  paa  anden  Maade. 
Det  var  jo  Kirken,  der  kostede  Penge.  Hvad  om  man  sprang 
Kirken  over  og  indgik  et  gyldigt,  men  et  blot  verdsligt  Ægte- 
skab. 

Som  tænkt,  saa  gjort.  Den  8de  Marts  1585  mødte  Herluf  Daa 
hos  Forældrene  i  Mogens  Hejnesøns  Nærværelse  og  underskrev 
følgende  kortfattede  Dokument:  „Bekender  jeg,  Herluf  Daa,  at 
jeg  har  trolovet  Weinike  Willums  til  min  Hustru  at  leve  og  dø 
med,  og  aldrig  at  skilles  ad  førend  Døden,  det  bekender  jeg  med 
mit  Signet  undertrykt.  Nærværende:  Mogens  Hejnesøn  og  Mat- 
this Fordt,  den  8de  Marts  1585." 

Hvis  Mogens  Hejneson  har  sat  Dokumentet  i  Stil,  maa  man 
tilstaa,  at  det  ikke  var  ilde.  Det  udelukkede  vel  ikke  Misforstaael- 
ser,  men  paa  den  anden  Side  var  Datidens  Omstændelighed  lyk- 
keligt undgaaet.  Hvor  lovligt  det  var  efter  hollandske  Forhold, 
faar  staa  hen.  Men  efter  danske  Begreber  led  det  som  Ægtepagt 
af  visse  følelige  Mangler.  I  Danmark  krævedes  nu  til  lovligt 
Ægteskab  baade  Præsts  Nærværelse  ved  Trolovelsen  og  en 
senere  Vielse  i  Kirken.  Det  hed  herom  i  Loven:  „Ingen  Tro- 
lovelse skal  ske,  foruden  at  Præsten  og  fem  andre  Vidnesbyrd  i 
det  mindste  ere  dér  overværende.  Skal  ikke  heller  tilstedes  den- 
nem, som  ere  rettelig  trolovede,  at  søge  Seng  med  hverandre, 
før  de  ere  viede  og  givne  sammen  i  Kirken"  ^ 

Det  er  troligt  nok,  at  Mogens  Hejnesøn  ikke  har  vidst  bedre 
Besked.  Kyndigere  Folk  end  han  var  den  Gang  ofte  i  Vilderede. 
I  ethvert  Fald  udtrykte  Erklæringen  Herluf  Daas  Vilje  til  at 
indgaa  lovligt  Ægteskab.  Og  den  Kreds,  for  hvem  Brevet  var 
bestemt,  var  tilfreds  dermed.  Det  kostbare  Kirkebesøg  var  lyk- 
keligt undgaaet,  og  desuagtet  kunde  det  unge  Par  med  Rette  her- 
efter anse  sig  selv  og  anses  af  andre  for  Mand  og  Hustru  ^ 

Hermed  er  Mogens  Hejnesøns  Deltagelse  i  dette  Familje- 
optrin  til  Ende.  Skøndt  hans  Billede,  saaledes  som  det  her  er 
gengivet  efter  de  hollandske  Tingsvidner,  har  faaet  lidt  vel  sal- 
velsesfuldt ved  sig,  skinner  dog  Ligheden  frem  særlig  i  den 
raske  Afgørelse  af  Vanskeligheden.  Der  er  ingen  Grund  til  at 
betvivle,  at  det  jo  var  godt  ment.  Men  Udfaldet  viste,  at  der  nu 
engang  intet  Held  hvilede  over  Mogens  Hejnesøns  Forsøg  paa 
ved  Giftermaal  at  udelade  det  kirkelige.  Den  ungdornmelige 
Brudgom  blev  nemlig  hurtigt  ked  af  sin  Brud  og  søgte  ved 
Hjemkomsten  til  Danmark  at  blive  hende  kvit  ved  at  skyde  sig 

ind  under,  at  han  var  umyndig  og  Brevet  desuden  kun  et  hem- 
meligt Trolovelsesbrev. 

Da  Dommen  gik  ham  imod,  havde  han  Dristighed  nok  til  at 
flygte  til  England  og  sagsøge  hende  dér,  rigtignok  ligeledes  for- 
gæves. Derpaa  forlod  han  hende  ganske,  fik  hende  indespærret 
paa  hans  Faders  Herregaard,  medens  han  selv  strejfede  om  i 
Evropa  trods  Hjemkaldelser  og  Stævninger.  Frederik  den  Anden 

tog  sig  sluttelig  af  den  ulykkelige 
Kvinde  og  tvang  Svigerfaderen 
til  at  behandle  hende  bedre.  Den 
offentlige  Mening  i  Danmark  var 
overhovedet  stærkt  paa  hendes 
Side,  indtil  det  opdagedes,  at  hun 
som  forladt  Enke  ikke  levede 
ganske  paa  Enkers  Vis,  hvor- 
paa  denne  Familjeskandale,  der 
havde  vakt  saa  megen  Opsigt 
og  Omtale,  endte  paa  en  Be- 
gyndelsen værdig  Maade  ^ 

Mogens  Hejnesøns  Virksom- 
hed som  Ægteskabsmægler  var 
maaske  smuk,  men  næppe  ind- 
bringende. Hvad  han  skulde 
leve  af  i  Holland,  var  givet  paa 
Forhaand.  Det  maatte  blive  hans 
gamle  Bestilling,  Blandingen  af 
almindelig  Skipper  og  Sørøver.  Disse  to  Stillinger  lod  sig  ypper- 
ligt forene  i  Virksomheden  som  Kaper,  og  det  har  sikkert  været 
Mogens  Hejnesøns  Hensigt  fra  det  Øjeblik,  han  forlod  Hjemmet, 
at  slaa  ind  paa  denne  Vej.  Men  der  var  to  Spørgsmaal,  der  først 
maatte  afgøres.  Hvor  skulde  han  melde  sig?  Han  havde  Valget 
imellem  spansk,  engelsk  og  hollandsk  Tjeneste,  thi  alle  disse  Mag- 
ter var  i  indbyrdes  Krig.  Og  hvorledes  skulde  han  rejse  de  for- 
nødne Midler  til  at  ruste  et  Skib?  Thi  at  lade  sig  hyre  hos  en 
anden  og  blive  underordnet,  naar  man  selv  tidligere  havde  været 
Høvding,  var  dog  for  haardt  for  en  Mand  som  ham. 


Fig.  21 


Hertug  Alexander  Farnese  af 
Parma. 

(Efter  samtidigt  Billede.) 

Der  har  paa  dette  Punkt  af  Mogens  Hejnesøns  Historie  ind- 
sneget sig  en  Fejltagelse,  som  gaar  igen  i  alle  de  trykte  Beret- 
ninger, nemlig  at  han  skulde  have  meldt  sig  hos  den  spanske 
Statholder  over  Nederlandene,  Alexander  Farnese  (Fig.  21), 
Hertug  af  Parma,  og  være  traadt  i  dennes  Tjeneste  K  Dette  lyder 
i  og  for  sig  kun  lidet 
sandsynligt.  Det  er 
ikke  troligt,  at  Mo- 
gens Hejnesøn,  i  en 
saadan  Sag,  skulde 
have  handlet  uden 
Hensyn  til  sin  konge- 
lige Velynders  Vilje 
og  Ønsker.  Og  det  er 
endnu  mindre  troligt, 
at  Frederik  den  An- 
den skuldehave  givet 
sit  Minde  til,  at  han 
gik  i  Tjeneste  hos  en 
Magt,  der  for  den  al- 
mindelige Bevidst- 
hed i  Norden  kun 
stod  en  Kende  over 
selve  Kristenhedens 
Dødsfjende  „Tyr- 
ken" —  gik  i  Tjene- 
ste hos  den  samme 
Magt,    imod    hvem 

netop  Frederik  den  Anden  stadigt  maatte  vente  en  Gang  at  komme 
til  at  bruge  Mogens  Hejnesøn. 

Det  forholder  sig  heller  ikke  saa.  Paa  den  anden  Side  er 
Grunden  til  denne  Fejltagelse  let  at  forstaa.  Man  veed  nemlig, 
at  Mogens  Hejnesøn  under  dette  sit  Ophold  har  plyndret  et  en- 
gelsk Skib,  og  man  har  da  naturligt  sluttet,  at  han  maatte  være 
i  Tjeneste  hos  Englands  Fjender.  Lige  overfor  enhver  anden 
vilde  denne  Slutning  være  berettiget.  Som  det  følgende  imidler- 


Fig.  22.  Moritz  af  Oranien.  (Omtrent  35  Aar  gammel.) 
(Efter  samtidigt  Billede.) 

tid  vil  vise,  var  Mogens  Hejnesøn  i  Stand  til  at  plyndre  saavel 
fra  Ven  som  fra  Fjende. 

Han  gik  da  hverken  i  spansk  eller  engelsk  Tjeneste,  men, 
hvor  mørke  end  Udsigterne  var,  meldte  han  sig  hos  den  unge 
Grev  Moritz  af  Oranien  (Fig.  22).  Denne  syttenaarige  Prins  var 
efter  Faderens  Mord  Aaret  tilforn  med  eet  bleven  kaldet  fra  sine 
Studier  ved  Universitetet  i  Leyden  til  den  mest  udsatte  og  van- 
skeligste Post  af  Verden,  som  Forkæmper  for  Nordstaternes 
vaklende  og  vigende  Parti.  Skulde  Fædrelandets  Sag  reddes, 
kunde  han  haardt  trænge  til  al  mulig  Hjælp,  baade  udenlandsk 
og  indenlandsk.  Og  da  Mogens  Hejnesøn  maaske  endog  er  mødt 
med  Anbefaling  fra  Frederik  den  Anden,  har  Modtagelsen  vist- 
nok været  velvillig  og  Grev  Moritz  hurtigt  gaaet  ind  paa  en  Sag, 
hvorved  han  næppe  havde  noget  at  tabe,  men  muligt  en  Del  at 
vinde. 

For  Statholderens  Vedkommende  var  altsaa  Sagen  let  ordnet. 
For  Mogens  Hejnesøn  krævede  den  en  Del  mere  Besvær.  Han 
maatte  paa  en  eller  anden  Maade  skaffe  sig  et  Skib.  I  denne 
Anledning  foretog  han,  uvist  naar,  en  Afstikker  til  det  forbudne 
Land,  til  Bergen.  Det  gjaldt  her  om  at  faa  rejst  Laan,  store  nok 
til  derfor  at  udruste  et  anseligt  Fartøj  med  Skyts  og  væbnet 
Mandskab.  Skøndt  Udgifterne  var  betydelige  og  Mogens  Hejne- 
søns  Kredit  ikke  stor,  lader  det  dog  til,  at  man  af  Hensyn  til 
Forretningens  Art  og  hans  uomstridelige  Dygtighed  paa  dette 
Omraade,  har  været  nogenlunde  villig  til  at  støtte  Foretagendet. 
Det  lykkedes  ham  at  faa  Penge  ikke  blot  hos  Jørgen  Styckning 
i  Søstuen  ved  Bryggen  (Fig.  23),  men  onde  Tunger  paastod 
endog,  at  der  tilflød  ham  Hjælp  oppe  fra  selve  Bergenhus^ 
Saaledes  klaret  forlod  han  atter  Bergen. 

Denne  lille  Rejse  var  maaske  Grunden  til,  at  Kaperbrevet  for 
Mogens  Hejnesøn  først  udstedtes  i  Middelburg  i  Seeland  den 
7de  Juni  1585.  Han  skulde  paa  sit  Skib  „Svanen",  55  Læster 
stort,  løbe  ud  og  „gøre  Vore  og  de  Nederlænders  Fjender  Af- 
bræk". Han  maatte  selvfølgelig  ikke  tilføje  Nederlænderne  nogen 
Overlast,  og  for  at  han  i  saa  Henseende  ikke  skulde  give  gyldig 
Anledning  til  Klage,  gik  tre  Mænd  i  Borgen  for  ham,  Peter  van 
Leverden  i  Middelburg,  Kaptajn  Cornelius  Clausen  i  Amiens  og 

Cornelius  Berger  i  VIiessingen,  Folk,  om  hvis  øvrige  Forhold 
til  ham  vi  forresten  Intet  veed '. 

Derpaa  sejlede  Mogens  Hejnesøn  afsted.  Hvad  der  først  og 
fremmest  undrer  ved  hans  følgende  Færd  er  de  Fjender,  som 
han  vendte  sig  imod.  Hvem  „Vore  og  de  Nederlænders  Fjender" 
var,  som  Kongebrevet  omtalte,  kunde  ethvert  Barn  forklare 
ham,  hvis  han  skulde  være  i  Uvidenhed  derom.  Det  var  natur- 

Fig.  23.  Tyskebryggen  i  Bergen. 
(.Tegning  af  Koren-W'iherg.) 

ligvis  Spanierne.  Ikke  desto  mindre  ser  vi  ham  i  stadig  Kamp 
med  Englænderne. 

At  Mogens  Hejnesøn  skulde  have  været  enfoldig  nok  til  at 
fortolke  „Vore  og  de  Nederlænders  Fjender"  som  hans  private 
Fjender  foruden  Nederlændernes,  saa  at  det  altsaa  skulde  kunne 
udstrækkes  til  Englænderne,  hvis  han  tilfældigvis  havde  noget 
imod  disse,  vil  vel  ingen  falde  paa  at  tro.  Han  har  sikkert  været 
fuldstændig  klar  over  Meningen,  men  benyttet  sig  af  gunstige 
Omstændigheder  til  at  overfalde  det  Bytte,  der  var  det  fedeste 
og  tillige  lettest  at  magte,  fordi  man  her  ikke  anede  nogen  Fare. 

Sagen  var,  at  Grev  Moritz  af  Oranien  netop  i  disse  Aar  stod 
paa  en  ganske  ejendommelig  Fod  med  England.  Da  hans  Fader 

Troels-Lund:   Historiske  Fortællinger  II  7 


102  Mogens  Hejnesøn 

Prins  Vilhelm  var  bleven  myrdet,  var  de  forpinte  Nederlæn- 
dere, der  vendte  sig  allesteds  hen,  idet  de  forgæves  spejdede 
efter  Hjælp,  tyede  til  Dronning  Elisabeth  af  England  og  havde 
tilbudt  hende  Højhedsretten  over  de  løsrevne  Stater.  Hun  havde 
vel  afslaaet  at  modtage  denne  farlige  Gave,  men  kort  efter  sendt 
sin  Yndling,  Greven  af  Leicester,  til  Holland,  og  denne  modtog 
derpaa  —  som  enhver  maatte  formode  med  hendes  Sam- 
tykke —  det  ham  tilbudte  Statholderskab  over  Provinserne. 

Men  herved  kom  han  paa  den  mest  spændte  Fod  med  den 
unge  Moritz,  en  Spænding,  der  fandt  sit  Udtryk  i,  at  denne  nu 
lod  sig  udnævne  til  Statholder  over  den  enkelte  Provins  Hol- 
land, hvortil  siden  Seeland  sluttede  sig^  Der  var  altsaa  i  disse 
Aar  om  ikke  ligefrem  Strid  imellem  Holland  og  England,  saa 
dog  et  meget  spændt  Forhold  mellem  deres  to  Hovedmænd, 
Grev  Moritz  og  Grev  Leicester.  Og  da  Leicester  først  fortrak 
samme  Aar,  som  Mogens  Hejnesøn  forlod  Nederlandene,  1587, 
vil  det  forstaas,  at  man  paa  højeste  Steder  kunde  se  igennem 
Fingre  med  saa  aabenbare  Voldshandlinger  mod  engelsk  Gods 
og  engelske  Undersaatter,  som  Mogens  Hejnesøn  tillod  sig. 

Men  hvilke  end  Grundene  var  til,  at  denne  turde  driste  sig 
til  uden  videre  at  overfalde  Englænderne,  saa  er  det  vist,  at  han 
gjorde  dette.  I  Begyndelsen  var  han  ikke  rigtig  heldig.  Et  min- 
dre Skib  ham  tilhørende,  hvorpaa  han  ikke  synes  selv  at  have 
været  ombord,  men  som  dog  brugtes  med  i  Kaperforretningen, 
blev  erobret  af  de  Englændere,  der  skulde  overfaldes  ^  Dette 
Tab  blev  imidlertid  kort  efter  tilfulde  opvejet  ved  en  ypperlig 
Fangst,  som  det  lykkedes  Forretningens  Chef  at  gøre  under 
Englands  Kyst. 

I  Juli  Maaned^  1585  mødte  Mogens  Hejnesøn  her  et  engelsk 
Skib,  tilhørende  Huset  Read,  Wollison  &  Co.,  ladet  med  Styk- 
gods, bestemt  fra  London  til  Hull.  Mogens  Hejnesøn  løb  paa 
Siden  af  det,  entrede  det,  og  befalede  alle  at  overgive  sig^  Da 
Ladningen  var  kostbar  og  den  ene  af  Rederne,  Christoffer  Read, 
selv  befandt  sig  ombord  ^  gjorde  man  først  Forsøg  paa  Mod- 
stand. Men  da  Mogens  Hejnesøn  havde  hugget  et  Par  ned  og 
kastet  dem  overbord,  tabte  Resten  Modet,  og  alle  overgav  sig*'. 

Mogens  Hejneson  løb  derpaa  med  begge  Skibene  til  Ørken- 
øerne, hvor  han  i  Ro  kunde  undersøge  Byttet.  Her  lossede  han 
alt  Godset  over  i  sit  eget  Skib,  lod  derpaa  det  fremmede  Skib 
og  Mandskab  slippe  og  sejlede  til  Bergen '. 

Det  var  det  bedste  Bytte,  Mogens  Hejnesøn  endnu  nogensinde 
havde  gjort.  Ladningen  var  efter  Redernes  Opgivelse  over  40,000 
Kroner  værd^.  Da  han  kom  til  Bergen,  kunde  han  derfor 
som  en  ærlig  og  redelig  Mand  betale,  hvad  han  var  skyldig  til 
Jørgen  Styckning,  næsten  10,000  Kroner,  paa  Bergenhus  hvad 
Hans  Lindenov  skulde  have  o.  s.  v.,  kort  sagt  „svare  hver 
Mand  til  Rette"  og  endda  beholde  en  god  lille  Skilling  tilbage, 
som  blev  sat  ud  i  Bergen  ^ 

En  saa  ypperlig  Begyndelse  fristede  til  Fortsættelse,  og  Mo- 
gens Hejnesøn  blev  ved.  Man  tør  vel  slutte,  at  de  mange  af  hans 
Bedrifter  fra  disse  Aar,  hvorom  Historien  ingen  Enkeltheder 
melder^  ikke  har  afveget  synderligt  fra  denne,  undtagen  hvad 
Byttets  Størrelse  angik.  Det  er  tilfældigt,  at  denne  er  bleven 
nærmere  beskrevet,  den  gav  nemlig  senere  Anledning  til  hans 
Dødsdom  og  er  derved  bleven  omtalt  i  retslige  Dokumenter. 
Resten  af  hans  Bedrifter  har  sikkert  alle  været  skaaret  over 
samme  Læst:  uventet  Overfald,  saa  og  saa  mange  kastede  over- 
bord, saa  og  saa  stort  Bytte,  Mogens  Hejnesøn  helskindet 
fra  det. 

Det  vil  saaledes  ses,  at  det  var  en  ligesaa  vidtstrakt  som  ind- 
bringende Virksomhed,  hvoraf  han  var  optagen,  da  han  pludse- 
lig paa  Grund  af  en  Meddelelse  fra  Hans  Lindenov  med  Efter- 
retninger fra  Danmark  fandt  sig  foranlediget  til  i  det  mindste  for 
en  Stund  at  afbryde  det  hele. 


13 

Hjemme  i  Danmark  var  alt  imidlertid  gaaet  sin  jævne  Gang. 
Med  Hensyn  til  Mogens  Hejnesøn  var  det  vel  gaaet  de  fleste 
efter  det  gamle  Ord:  Ude  af  Øje  ude  af  Sind.  Selv  hans  konge- 
lige Beskytter  ofrede  ham  næppe   mange  Tanker.    Kun  een 

glemte  ham  ikke,  det  var  Christoffer  Valkendorf.  Han  kunde, 
hvor  lang  Tid  der  saa  gik,  ikke  forsone  sig  med,  at  Forbryderen 
havde  undgaaet  sin  Straf.  Selv  nu  under  saa  ugunstige  Forhold 
opgav  han  ikke  Haabet  om,  at  Retfærdigheden  skulde  ske  Fyl- 
dest. Der  var  kun  liden  Sandsynlighed  for  at  faa  Kongen  til  at 
kalde  Mogens  Hejnesøn  tilbage  og  straffe  ham  for  de  tidligere 
begangne  Synder,  som  jo  nu  syntes  overstregne.  Men  kunde 
det  lykkes  Valkendorf  at  finde  en  mod  ham  selv  begaaet  For- 
seelse, saa  at  han  altsaa  selv  privat  kunde  optræde  som  Mogens 
Hejnesøns  Anklager,  saa  vilde  Kongen  dog  vel  ikke  drive  det 
til  at  nægte  ham  hans  Ret. 

Det  lykkedes  ham  endelig  at  finde  en  saadan.  Det  var  det 
Brev,  som  Mogens  Hejnesøn  i  sin  Tid  havde  skrevet  fra  Shet- 
landsøerne, og  hvori  han  havde  paastaaet,  at  han  og  Christoffer 
Valkendorf  var  gaaede  i  Kompagni  sammen.  Selv  om  Kongen 
var  nok  saa  utilbøjelig  til  at  gøre  en  Retssag  ud  heraf  og  af  den 
Grund  kalde  Mogens  Hejnesøn  tilbage,  var  han  dog  nødsaget 
til  at  lade  denne  stævne  for  en  Herredag,  naar  Christoffer  Val- 
kendorf udtrykkeligt  krævede  det.  Christoffer  Valkendorf  fast- 
holdt sit  Krav.  Herredagsstævningen  udstedtes.  Hermed  var  et 
væsentligt  Udbytte  opnaaet  for  Valkendorf,  og  han  havde  Grund 
til  at  glæde  sig. 

For  første  Gang  skulde  nu  den  Lykke  times  ham  at  mødes  med 
sin  gamle  Modstander,  ikke  som  Rentemester,  ikke  som  Kongens 
befuldmægtigede,  men  slet  og  ret  som  Christoffer  Valkendorf. 
Og  der  kunde  ikke  være  Tvivl  om  Udfaldet.  Christoffer  Valken- 
dorf havde  aabenbart  Ret.  I  aaben  og  ærlig  Kamp  skulde  han 
da  fælde  ham  og  engang  for  alle  gøre  det  af  med  denne  Ærke- 
bedrager,  der  saalænge  havde  vidst  at  besnære  Kongen.  Kun 
een  Sky  formørkede  de  ellers  saa  lyse  Udsigter.  Det  var  Frygten 
for,  at  Fyren  skulde  have  Frækhed  nok  til  ogsaa  denne  Gang 
at  udeblive. 

Da  Mogens  Hejnesøn  færdedes  som  Kaper  og  vel  ikke  havde 
nogen  fast  Bopæl,  sendtes  Stævningen  til  Hans  Lindenov,  Lens- 
mand i  Bergen,  hvor  man  vidste  at  Mogens  Hejnesøn  holdt  til  ^ 
Det  var  dette  Brev,  som  Mogens  Hejnesøn  modtog,  og  som  be- 

Stemte  ham  til  for  en  Stund  at  afbryde  sin  Virksomhed  for  at 
drage  til  Danmark.  Han  maatte  dog  atter  hilse  paa  gamle  Ven- 
ner. Den  3dje  Juni  1586  kom,  og  mod  Sædvane  mødte  han  for 
Retten ^  Kongen  var  selv  tilstede,  hvad  der  stundom  synesat 
have  været  ham  et  Offer,  men  des  sikrere  var  Mogens  Hejne- 
søn  paa  en  velvillig  Domstol. 

Den  følgende  Retshandling^'  frembyder  ikke  ringe  Interesse, 
Endnu  den  Dag  i  Dag  hviler  der  over  den  tørre  Beretning  et  vist 
komisk  Skær,  en  Afglands  af  det  kostelige  Optrin,  hvortil  Rets- 
salen paa  Københavns  Slot  den  Dag  var  Vidne.  Man  tænke  sig 
en  Feltøvelse  pludseligt  forandret  til  et  virkeligt  Slag;  der  skydes 
skarpt  med  svært  Skyts;  Modparten  vilde  have  været  knust,  hvis 
han  ikke  netop  paa  det  angrebne  Punkt  havde  været  blot  tænkt, 
ikke  virkelig,  tilstede.  Saaledes  vælter  Valkendorf  sig  over  Mo- 
gens Hejnesøn  med  en  Masse  Beskyldninger.  Hver  enkelt  vilde 
stemple  ham  til  Galgen,  hvis  den  var  sand  —  og  den  er  det  vist- 
nok —  men  om  dem  alle  gælder  det,  at  de  ramme  en  fraværende, 
thi  Mogens  Hejnesøn  er  ikke  stævnet  til  dem,  og  Valkendorf 
har  følgelig  ikke  Ret  til  at  fremføre  dem.  De  synker  derfor  virk- 
ningsløse til  Jorden. 

Ligeoverfor  Valkendorf  staar  hans  gamle  Modstander,  ufor- 
bedret  og  uforbederlig,  thi  han  hører  hjemme  i  en  anden  Tid, 
der  ligger  forud  for  de  moralske  Begreber.  En  Løgn  er  ham 
blot  en  Krigslist,  og  han  føler  sig  tryg,  thi  han  har  en  paa  rede 
Haand. 

Saaledes  blev  Kampen  mellem  de  to  jævnbyrdige  Parter  en 
Slags  Skinfægtning,  tilstrækkelig  virkelig  til  at  vedligeholde  In- 
teressen, ufarlig  nok  til  at  være  komisk.  Og  Dommerne  kunde 
roligt  nyde  Forestillingens  Glæder,  thi  hvad  der  saa  skete,  var 
det  heldigt.  Mogens  Hejnesøn  kunde  have  godt  af  at  faa  hele  sit 
Synderegister  læst  og  paaskrevet.  Christoffer  Valkendorf  vilde 
ikke  have  Skade  af  engang  at  forivre  sig,  saa  at  han  strejfede 
det  latterlige. 

Brevet  selv,  som  Mogens  Heinesøn  havde  afsendt,  og  hvorom 
Sagen  egentlig  drejede  sig,  kunde  ikke  fremlægges  i  Retten;  man 
maatte  nøjes  med  en  Afskrift.   Men  det  fremgik  noksom  heraf, 

at  han  havde  paastaaet  at  have  modtaget  en  Skrivelse  fra  Valken- 
dorf  med  Ordre  til  at  forhandle  deres  fælles  Gods  paa  Fær- 
øerne. Hertil  holdt  Valkendorf  sig  og  forlangte  nu  sit  Brev  frem- 
lagt tilligemed  Bevis  for,  at  han  og  Mogens  Hejnesøn  nogen- 
sinde havde  været  i  Kompagni  sammen.  Kunde  Hejnesøn  ikke 
dette,  var  han  en  Løgner  og  burde  straffes  som  saadan. 

Denne  Slutning  syntes  klar  og  vanskelig  at  omgaa.  Men  Mo- 
gens Hejnesøn  havde  ikke  for  intet  haft  Tid  til  at  sunde  sig  i 
Forvejen.  Han  begyndte  med  at  beklage  sig  over  en  slet  og  utro 
Skriver,  som  han  dengang  havde  haft  i  sin  Tjeneste,  men  som 
siden  var  løben  sin  Vej.  Da  han,  Mogens  Hejnesøn,  paa  Shet- 
land  hørte  om  noget  Gods,  der  var  kommet  til  Færøerne,  antog 
han  det  for  Kongens  eller  Christoffer  Valkendorfs  —  hvad  det 
iøvrigt  bagefter  viste  sig  ikke  at  være  —  og  lod  i  den  Anledning 
gøre  Udkast  til  et  Brev. 

Men  den  Slyngel  af  en  Skriver  havde  affattet  Brevet  „langt 
yderligere  om  Valkendorf",  end  hans  Herre  nogensinde  havde 
befalet  ham.  Om  dette  nu  var  sket  af  „Vanvittighed  eller  af 
Skalkhed",  skulde  Mogens  Hejnesøn  ikke  kunne  afgøre,  Skrive- 
ren var  kort  efter  flygtet  fra  ham.  Men  at  Mogens  Hejnesøn 
umuligt  kunde  drages  til  Ansvar  og  staa  inde  for,  hvad  der  stod 
i  Brevet,  det  fremgik  noksom  af,  at  han  hverken  havde  sat  sit 
Navn  eller  Signet  derunder. 

Hermed  var  Sagen  egentlig  til  Ende.  Angrebet  var  afværget, 
og  Mogens  Hejnesøns  Ord  maatte  staa  til  troende,  indtil  det 
modsatte  kunde  bevises.  Men  istedetfor  at  standse  hermed  eller 
svare  paa  det  fremsatte,  blæste  Christoffer  Valkendorf  med  eet 
til  Angreb  over  hele  Linien.  Det  er  meget  forstaaeligt,  at  han  er 
bleven  heftig  ved  at  høre  en  saa  haandgribelig  Usandhed  rime- 
ligvis fremsat  med  tilsvarende  Fripostighed.  Men  paa  den  anden 
Side  viser  den  Omstændighed,  at  han  kunde  belægge  alle  sine 
følgende  Beskyldninger  med  skriftlige  Vidnesbyrd,  at  Optrinet 
maa  have  været  forberedt  i  Forvejen.  Hvad  om  han  har  tænkt 
sig,  at  ikke  blot  Mogens  Hejnesøn  men  Kongen  tillige  kunde 
have  godt  af  at  faa  Sandheden  at  høre? 

Han  begyndte  med  at  erklære,  at  Mogens  Hejnesøns  Ord  ikke 

i  Og  for  sig  var  til  at  tro  paa.  Skøndt  det  ganske  vist  førte  noget 
bort  fra  den  foreliggende  Sag,  maatte  han  dog  bevise  denne  sin 
Paastand  og  skulde  derfor  anføre  nogle  Eksempler  paa  Mogens 
Hejnesøns  Paalidelighed  og  godtgøre  dem  med  Aktstykker. 
Der  var  først  her  et  Rejsepas,  udstedt  af  Mogens  Hejnesøn  den 
12te  September  1582,  hvori  han  kalder  sig  „Befalingsmand  over 
Færøerne".  Det  var  ham  ikke  bekendt,  at  Hans  Majestæt  havde 
ophøjet  ham  til  denne  Værdighed. 

Fremdeles  havde  Kongen  i  sin  Tid  efter  Mogens  Hejnesøns 
Begæring  befalet  Valkendorf  at  forsyne  ham  med  Krudt  og  Kug- 
ler til  Kamp  mod  Hollænderne,  der  vilde  sejle  norden  om  Vardø- 
hus.  Her  i  sin  Haand  holdt  han  en  skriftlig  Attest  fra  en  Raad- 
mand  og  to  andre  Mænd  i  Bergen,  som  var  inde  i  Forholdene, 
for  at  Mogens  Hejnesøn  aldrig  havde  været  norden  om  Vardø- 
hus  og  overhovedet  ikke  nærmet  sig  dette  Sted  paa  60  Sømiles 
Afstand. 

Saa  var  der  ogsaa  en  mærkelig  Uoverensstemmelse  mellem 
Mogens  Hejnesøns  frivillige  Tilbud  til  Kongen  om  at  opsøge 
Grønland,  og  hans  kort  efter  skrevne  Brev  af  15.  Marts  1581, 
hvori  han  paastaar,  at  Kongen  har  tvunget  ham  dertil  og  ikke 
een  Gang,  men  tre  Gange,  mundtlig  befalet  ham  det. 

Det  var  ligeledes  besynderligt,  hvor  det  faldt  Mogens  Hejne- 
søn let  at  aflægge  Ed,  som  f.  Eks.  i  Bergen  1583,  da  han  høj- 
tidelig svor  paa,  at  hans  Regnskabsbog  var  nøjagtig,  og  øjeblikke- 
ligt blev  overbevist  om,  at  han  foer  med  Usandhed,  hvorom 
Valkendorf  kunde  fremlægge  en  skriftlig  Beretning  fra  de  paa- 
gældende. 

Og  endelig  fra  de  allersidste  Dage,  hvad  var  det  andet  end 
simpelt  Sørøveri,  som  Mogens  Hejnesøn  havde  udøvet  mod 
nogle  danske  Fiskere  i  Vesterhavet,  hvem  han  havde  frataget 
deres  Fisk,  Brød  og  Skibsredskaber,  hvorom  Valkendorf  havde 
deres  skriftlige  Erklæring,  dateret  2den  Pinsedag  1586. 

Som  sagt,  alt  dette  kom  ikke  Sagen  videre  ved,  uden  for  saa 
vidt  det  oplyste  Mogens  Hejnesøns  Paalidelighed.  Han  vilde 
nu  slutte  med  at  sætte  i  Rette,  om  ikke  Mogens  Hejnesøn,  der 

havde  skudt  sig  ind  under  sin  Skrivers  Uredelighed,  burde  sæt- 
tes fast,  indtil  han  selv  havde  skaffet  samme  Skriver  til  Veje. 

Det  var  en  solid  Salve,  som  Mogens  Hejnesøn  dér  havde 
faaet.  Han  havde  imidlertid  ikke  ganske  tabt  Modet,  men  af  og 
til  afbrudt  sin  Modpart  for  at  forsvare  sig,  hvor  sligt  overhovedet 
lod  sig  gøre.  Stort  Indtryk  har  hans  Svar  dog  næppe  gjort.  De 
var  enten  blot  ligegyldige  Benægtelser  eller  lød  nærmest  latter- 
lige, som  da  han  paastod,  at  han  ikke  havde  plyndret  Fiskerne, 
men  —  venligt  forligt  sig  med  dem  om  en  Skadeserstatning,  da 
de  var  komne  til  at  løbe  paa  ham  i  aaben  Sø.  Det  var  ham  der- 
for vistnok  en  Lettelse,  da  Valkendorfs  Tale  var  til  Ende.  Han 
erklærede  det  for  en  Umulighed  at  skaffe  den  bortrømte  Skriver 
til  Veje.  Han  anede  ikke,  hvor  han  opholdt  sig.  Men  kom  han 
engang  tilstede,  skulde  han  gerne  gaa  i  Rette  med  ham  og  saa- 
ledes  bevise  sin  Uskyldighed. 

Christoffer  Valkendorf  havde  faaet  sagt  alt,  hvad  der  laa  ham 
paa  Hjerte.  Kun  det  ene  Punkt  om  Dobbeltægteskabet  havde 
han  klogeligt  forbigaaet.  Men  han  maatte  vide,  at  hertil  ind- 
skrænkede hans  Tilfredsstillelse  sig;  han  kunde  umuligt  vente 
at  faa  Mogens  Hejnesøn  domfældt.  Dommen  huggede  ogsaa 
blot  Klingerne  fra  hinanden  uden  at  skade  nogen  af  Parterne. 
Den  lød  paa,  at  da  Mogens  Hejnesøn  havde  paastaaet,  at  Brevet 
var  skrevet  imod  hans  Vilje  og  Vidende  af  en  Skriver,  som  siden 
er  bortrømt,  og  det  hverken  er  forsynet  med  hans  Underskrift 
eller  Segl,  saa  kendes  det  for  løgnagtigt  og  falsk.  Christoffer  Val- 
kendorf bør  være  undskyldt  i  de  Maader,  og  heller  ikke  Mogens 
Hejnesøn  bør  noget  derfor  at  lide;  men  kommer  Skriveren  til- 
stede, skal  han  staa  dem  til  Rette  ^ 

Hermed  var  Sagen  altsaa  til  Ende.  Den  blev  ved  sit  uskade- 
lige Udfald,  som  var  til  at  forudse,  et  blot  komisk  Mellemspil, 
og  den  drog  ingen  Følger  efter  sig.  Ingen  af  de  to  Parters  Stil- 
ling blev  nemlig  forrykket.  Frederik  den  Andens  Velvilje  for 
hans  nidkære  Rentemester  blev  ikke  formindsket.  Men  han  tog 
heller  ikke  af  hans  Oplysninger  Anledning  til  at  forfølge  den 
ubændige  Søgut,  der  ganske  vist  under  Fredsforhold  kunde  gøre 
ham  det  broget  nok,  men  under  en  Krig  vilde  være  ubetalelig. 

Kongen  var  overlegen  nok  til  at  kunne  taale  dem  begge.  Dom- 
men blev  altsaa  det  synlige  Udtryk  for  de  to  modsatte  Kræfters 
Ligevægt.  Men  denne  Ligevægt  laa  ikke  hos  Parterne  selv,  i 
deres  Evner  eller  den  Sag,  de  hver  især  kæmpede  for.  Den  var 
væsentligt  betinget  af  Kongens  Person.  Kaldtes  han  engang 
bort,  saa  skulde  Mogens  Hejnesøn  tage  sig  i  Agt.  Der  var  ingen 
Tvivl  om,  til  hvilken  Kant  Skaalen  da  vilde  hælde. 

Med  en  Natur  som  Mogens  Hejnesøns  er  det  imidlertid  lettere 
sagt,  end  gjort,  at  tage  sig  i  Agt.  Selv  de  bedste  Forsætter  havde 
for  ham  kun  Betydning,  indtil  han  saa  sit  Snit.  Han  trængte  nu 
engang  til  Søluft,  Idræt  og  Spænding,  de  forenedes  kun  ret  i 
Virksomheden  som  Sørøver.  Han  havde  gjort,  hvad  han  kunde, 
han  havde  forlagt  Skuepladsen  for  sin  Virksomhed  til  fremmede 
Farvande.  Dermed  var  alt  opfyldt,  hvad  Frederik  den  Anden  og 
Christoffer  Valkendorf  med  Billighed  kunde  forlange. 


14 

Efter  dette  lille  Sommerophold  i  Hjemmet  vendte  Mogens 
Hejnesøn  atter  tilbage  til  Holland  og  begyndte,  hvor  han  var 
sluppen.  Historien  har  intet  opbevaret  om  hans  Bedrifter  i  dette 
og  det  følgende  Aar.  Som  ovenfor  anført  er  Grunden  vistnok  den, 
at  de  ikke  i  noget  væsentligt  afveg  hverken  fra  hinanden  ind- 
byrdes eller  fra  hans  tidligere.  Det  første  sikre,  vi  atter  møder 
om  ham  i  dette  Mellemrum,  hvor  han  er  ude  af  Syne  men  ikke 
ude  af  Virksomhed,  er  da  han  trækker  sig  tilbage  og  den  19de 
Juni  1587  tager  sin  Afsked  af  hollandsk  Tjeneste  ^ 

Det  var  en  meget  hæderlig  Slutning.  Grev  Moritz  af  Oranien 
meddelte  ham  i  Haag  skriftligt  Bevis  for,  at  han  havde  tjent  ham 
og  Staterne  i  Holland  i  to  Aar  som  „bestilter  Kaptejn"  over  et 
Orlogsskib,  fra  hvilken  Tjeneste  han  nu  erholdt  sin  Orlov.  Der 
gaves  ham  det  Vidnesbyrd,  at  han  i  sin  Stilling  havde  udvist 
baade  Tapperhed  og  Troskab-. 

Hvorfor  tog  han  egentlig  sin  Afsked?  Grundene  lader  sig  gan- 

ske  vist  ikke  med  Sikkerhed  angive,  men  dog  kan  man  naa  til 
en  vis  Sandsynlighed.  Hele  dette  Ophold  i  Udlandet,  og  især  i 
Holland,  maatte  for  Mogens  Hejnesøn  have  ikke  faa  mislige 
Sider.  Det  kunde  være  galt  nok  under  den  nederlandske  Fri- 
hedskamp at  være  en  indfødt  Hollænder.  Men  at  være  en  i  Hol- 
land bosat  Udlænding  var  det  samme  som  at  være  berøvet  al 
Støtte.  Ganske  vist  kunde  Mogens  Hejnesøn  i  Reglen  forsvare 
sig  selv,  og  hele  Sommeren  var  han  jo  til  Søs.  Men  Vinteren  var 
lang,  og  skulde  han  ikke  støde  an  mod  Lov  og  Ret,  kunde  han 
ofte  have  en  hjælpsom  Haand  nødig.  Et  Vinterleje  i  Norge  eller 
Danmark  var  langt  at  foretrække. 

Hertil  kom,  at  det  gode  Forhold  mellem  Holland  og  England, 
tildels  paa  Grund  af  den  fælles  Fare,  nu  var  i  synlig  Tiltagen; 
der  kunde  næppe  ret  længe  være  Tale  om  ustraffet  at  overfalde 
engelske  Skibe.  Men  skulde  man  gaa  for  langt  mod  Syd,  maaske 
helt  ned  til  Spaniens  Kyst,  for  at  træffe  Skibe,  man  havde  Lov 
til  at  plyndre,  saa  kunde  Indtægten  snart  blive  altfor  surt  for- 
tjent. Og  gik  det  uheldigt,  var  Faren  dobbelt  i  et  Farvand,  hvor 
man  var  ukendt  med  Smuthullerne.  Det  var  bedst  at  trække  sig 
tilbage  i  Tide,  førend  de  daarlige  Aaringer  begyndte. 

Men  selv  om  Mogens  Hejnesøn  havde  Lyst  til  at  vende  hjem, 
var  Sagen  ikke  dermed  afgjort.  Der  hørte  efter  al  Sandsynlighed 
en  kongelig  Tilladelse  til.  Ogsaa  i  denne  Henseende  stillede 
imidlertid  Forholdene  sig  heldigt.  Som  ovenfor  omtalt,  veed  vi 
ikke  med  Sikkerhed,  hvorledes  den  mundtlige  Overenskomst 
var,  som  vistnok  var  bleven  sluttet  mellem  Frederik  den  Anden 
og  Mogens  Hejnesøn.  Det  var  jo  muligt,  at  den  kun  havde  be- 
stemt et  toaarigt  Ophold  i  Udlandet.  I  saa  Fald  var  da  nu  Ud- 
lændighedstiden  til  Ende.  Men  selv  om  der  var  blevet  fastsat  en 
længere  Aarrække,  eller  en  ubestemt  Tid,  indtil  Kongen  havde 
ham  nødig,  saa  var  de  politiske  Forhold  nu  af  den  Natur,  at 
Frederik  den  Anden  maatte  ønske  at  kalde  ham  tilbage.  Hol- 
lænderne havde  Aar  1587  fornærmet  Danmark  ved  at  udplyndre 
og  fængsle  en  dansk  Udsending,  saa  at  Frederik  den  Anden 
havde  set  sig  nødt  til  at  beslaglægge  600  hollandske  Skibe  i  Øre- 

sund.  Det  var  intet  Tidspunkt  at  lade  Mogens  Hejnesøn  forblive 
i  hollandsk  Tjeneste  '. 

Det  var  fremdeles  en  offentlig  Hemmelighed,  at  Spanien 
gjorde  uhyre  Søudrustninger,  og  at  den  største  Flaade,  Datiden 
endnu  havde  set  —  „den  uovervindelige  Flaade"  —  snart  kunde 
ventes  at  ville  stikke  i  Søen.  Ganske  vist  gjaldt  Angrebet  Eng- 
land. Men  naar  dette  var  afstraffet  for  den  Nederlænderne  ydede 
Hjælp,  stod  ingen  nærmere  for  Tur  end  den  næste  protestan- 
tiske Magt,  Danmark-Norge.  Under  saadanne  Forhold  havde 
Frederik  den  Anden  al  sin  Sømagt  behov,  og  det  vilde  være 
højst  ubesindigt  at  give  Afkald  paa  en  Mand  som  Mogens  Hejne- 
søn. 

Og  hvad  kunde  der  vel  være  til  Hinder  for,  at  han  nu  vendte 
tilbage?  Naar  han  blot  ikke  ligefrem  bosatte  sig  i  Bergen,  vilde 
hans  Tilbagekomst  ethvert  andet  Sted  ingen  Forargelse  vække. 
I  enhver  dansk  Købstad,  København  undtagen,  kunde  man  sik- 
kert nævne  baade  Navnet  Gyntersberg  og  Mogens  Hejnesøn, 
uden  at  nogen  vidste  Besked  om  de  paagældende. 

Da  saaledes  meget  talte  derfor,  lidet  derimod,  blev  virkelig 
Enden  paa  det  hele,  at  Mogens  Hejnesøn,  vistnok  i  Slutningen 
af  Aaret  1587,  atter  vendte  tilbage  til  Hjemmet"-. 

Kunde  dette  synes  let  forstaaeligt,  saa  kræver  derimod  det 
Opholdssted,  som  han  valgte  sig,  nærmere  Forklaring.  Han  bo- 
satte sig  i  Aalborg.  Man  tager  næppe  fejl,  naar  man  sætter  en 
Forbindelse  mellem  dette  og  den  Skæbne,  der  havde  ramt  hans 
Ven  Hans  Lindenov. 

Det  var  gaaet  Lensmanden  paa  Bergenhus  som  hans  Partner, 
han  havde  maattet  fortrække  fra  Bergen  Aaret  efter  denne 
1586"'.  Men  bedre  stillet  end  sin  borgerlige  Staldbroder,  havde 
han  kunnet  flytte  til  sit  Herresæde  i  Jylland,  Ørslev  Kloster, 
hvor  han  havde  indtaget  en  afventende  Holdning,  indtil  der  viste 
sig  noget.  Et  af  de  tre  Landsdommer-Embeder  i  Nørrejylland 
blev  ledigt,  Hans  Lindenov  søgte  det  og  fik  det^.  Han  var  altsaa 
nu  mere  blivende  knyttet  til  denne  Landsdel. 

Hvad   var  det,  der  drog  Mogens   Hejnesøn   uimodstaaeligt 

netop  til  den  samme  Egn?  Flygtigt  set  skulde  man  tro,  at,  naar 
Ophold  i  Bergen  var  ham  nægtet,  maatte  det  have  faldet  ham 
langt  naturligere  at  vælge  København  eller  dog  Helsingør  til  sin 
fremtidige  Bolig  og  Vinterhavn. 

Man  har  søgt  at  forklare  denne  inderlige  Tiltrækning  mel- 
lem Hans  Lindenov  og  Mogens  Hejnesøn  ved,  at  de  var  knyt- 
tede sammen  ved  Familjebaand,  og  man  har  paastaaet,  at  de 
var  Svogre  ^  Dette  er  urigtigt.  Hans  Lindenov  var  kun  een 
Gang  gift  med  en  Elsebe  Juel,  der  overlevede  ham-',  og  Mogens 
Hejnesøn  var  saa  vel  fortøjet  i  den  Gyntersbergske  Slægt,  at 
han  ikke  kunde  tænke  paa  at  ægte  nogen  Lindenov. 

Sagen  rammes  langt  sikrere,  naar  man  anfører  som  For- 
eningspunkt foruden  Samhu  mellem  to  ligestemte  Sjæle:  fælles 
Handelsinteresser.  Saavel  Hans  Lindenov  som  Mogens  Hejne- 
søn tilstod  et  Par  Dage  før  dennes  Død,  at  de  havde  drevet 
Handel  sammen  lige  fra  den  Tid,  Hans  Lindenov  kom  til 
Bergen,  og  til  det  sidstel  Det  lader  sig  ligeledes  godtgøre,  at 
Hans  Lindenov  i  det  mindste  senere  har  ejet  Part  med  i 
Skibet  „Svanen",  som  Mogens  Hejnesøn  førte  som  Kaper  i 
Holland  ^ 

For  dem,  der  ikke  er  nærmere  inde  i  Datidens  Forhold,  vil 
det  maaske  ikke  være  overflødigt  at  bemærke,  at  Samhandel 
mellem  en  Adelsmand  og  en  borgerlig  dengang  kunde  være  højst 
fordelagtig.  Som  adelig  kunde  nemlig  den  ene  toldfrit  indføre  alle 
de  Varer,  som  han  behøvede  til  sig  og  sin  Husstand.  Som  bor- 
gerlig kunde  den  anden  atter  udsælge  dem  uden  nogen  Kontrol 
og  med  langt  større  Fordel  end  hans  toldpligtige  Standsfæller. 
Hvis  nu  Adelsmanden  tilmed  var  den,  der  ifølge  Embeds  Med- 
før skulde  hindre  sligt,  saa  kunde  Forretningen  antage  store 
Forhold  og  Fortjenesten  lignende.  Uden  at  kaste  mindste  Gran 
af  Skygge  paa  det  hæderlige  Vennepar,  vil  vi  indskrænke  os  til 
at  bemærke,  at  medens  Hans  Lindenov  var  Lensmand  i  Bergen, 
drev  Mogens  Hejnesøn  sin  Forretning  dér.  Da  han  var  bleven 
Landsdommer  i  Jylland,  henlagdes  den  til  Aalborg. 

Næppe  var  Mogens  Hejnesøn  atter  bleven  bosiddende  i  Hjem- 

met,  førend  han  begyndte,  hvor  han  sidst  var  sluppen  hos  Fre- 
derik den  Anden.  Omkring  Julen  var  den  Tid  paa  Aaret,  hvor 
han  gerne  plejede  at  udbede  sig  en  Gunstbevisning  eller  to  af 
Kongen,  og  han  udeblev  ikke.  Der  var  den  lille  0  Egholm  i 
Limfjorden,  som  han  nok  kunde  ønske  sig  i  Forlening.  Rigtig- 
nok var  den  for  nylig  bleven  bortforlenet  til  nogle  Hollændere', 
men  saa  megen  desmere  Grund  var  der  paa  en  Maade  til  at  bede 
om  den,  da  Landets  egne  Børn  jo  altid  burde  være  de  første  til 
at  nyde  sligt. 

Kongen  var  villig  til  at  gaa  ind  derpaa,  men  formodentlig  har 
dette  Andragende  givet  Anledning  til  skriftlige  Forespørgsler 
paa  Stedet  selv  og  derved  til  Forsinkelse.  Frederik  den  Anden 
var  allerede  svagelig,  og  skriftlige  Udfærdigelser  maatte  vel  rette 
sig  efter,  naar  Kongen  var  rask  nok  til  at  give  sin  Kansler 
Besked  2.  Nok  er  det,  Mogens  Hejnesønopnaaede  kun  et  mundt- 
ligt, men  ikke  et  skriftligt  Tilsagn  derom  I 

Heldigere  var  han  med  en  anden  Anmodning.  Han  bad  nem- 
lig om  at  maatte  i  den  tilstundende  Sommer  drage  op  til  Fær- 
øerne og  blot  indkræve  nogen  udestaaende  Gæld,  som  han 
endnu  ikke  havde  faaet  betalt  fra  den  Tid,  han  havde  Handelen 
paa  Øerne.  Dette  var  en  meget  farlig  Tilladelse  at  give.  Ikke 
desto  mindre  tillod  Kongen  det.  Han  nøjedes  med  blot  at  tilføje 
et  Forbud  imod  at  besøge  Øerne  mere  end  een  Gang  eller 
under  dette  Skin  at  drive  nogensomhelst  Handel  deroppe^.  Mo- 
gens Hejnesøn  kunde  være  tilfreds  hermed,  han  var  vant  til  at 
overvinde  ganske  anderledes  Forhindringer  end  denne. 

Det  er  vanskeligt  at  bestemme,  hvilken  Anvendelse  Mogens 
Hejnesøn  egentlig  har  tænkt  sig  at  ville  gøre  af  denne  Tilladelse, 
om  han  har  haabet  atter  at  kunne  faa  Handelen  paa  Øerne, 
naar  han  blot  først  havde  Foden  inde,  eller  han  kun  har  villet 
begynde  de  gamle  Kampe  paany  og  derfor  ønsket  at  kunne  i 
Færøerne  have  et  lovligt  Smuthul.  Kun  een  Ting  var  sikker,  at 
han  ikke  agtede  at  indskrænke  sig  til  det,  som  Brevet  efter  dets 
Ord  og  Mening  alene  hjemlede  ham  Ret  til. 

Man  tager  næppe  fejl,  naar  man  i  en  Begivenhed,  som  Sagnet 

henlægger  omtrent  til  denne  Tid,  ser  en  Forklaring  paa,  hvad 
Mogens  Hejnesøn  forstod  ved  sin  „udestaaende  Gæld".  Den 
ovennævnte  kongelige  Tilladelse  gør  det  i  høj  Grad  sandsynligt, 
at  denne  Begivenhed,  der  skal  være  foregaaet  paa  Færøerne, 
bør  henlægges  netop  til  disse  Dage.  Mogens  Hejnesøn  vides 
nemlig  ikke  at  have  været  paa  Øerne  siden  1583.  Og  den  Om- 
stændighed, at  Sagnet  har  henlagt  det  hele  lidt  senere  paa  Som- 
meren og  betegnet  denne  Mogens  Hejnesøns  Bedrift  som  An- 
ledningen til  hans  Dødsdom  —  skøndt  vi  nu  kan  godtgøre,  at 
dette  ikke  er  Tilfældet  —  viser  formentlig  kun,  at  Sagnet  har 
videre  uddannet  og  udsmykket  Beretningen,  men  ikke  at  denne, 
der  bærer  hele  Paalidelighedens  Præg,  iøvrigt  skulde  være 
usand.  Hvis  altsaa  Begivenheden  er  at  henføre  til  dette  Tids- 
punkt, saa  bliver  Forklaringen  denne: 

Mogens  Hejnesøn  var  kommen  til  at  huske  paa,  at  Eng- 
lænderne plejede  at  drive  en  særlig  Art  ulovlig  Handel  paa 
Færøerne,  idet  de  mødte  med  falske  Fragtbreve  og  rig  For- 
syning af  tomme  Tønder  og  Sække  mærkede  med  shetlandsk 
Mærke.  Disse  fyldtes  derpaa  med  færingske  Varer,  og  mødte 
man  saa  nogen  undervejs,  eller  blev  der  ført  Klage  i  Hjemmet, 
var  alt  i  Orden.  Paa  denne  Maade  havde  de  i  sin  Tid  gjort  Mo- 
gens Hejnesøn  ikke  liden  Afbræk,  og  især  var  der  en  ved 
Navn  Sante  Joen,  der  drev  det  i  det  store.  Han  havde  tidligere 
været  Sørøver  og  var  maaske  som  saadan  alt  stødt  sammen 
med  Mogens  Hejnesøn,  nu  havde  han  trukket  sig  tilbage  som 
Købmand  i  London  og  var  en  hovedrig  Mand.  At  overfalde  og 
plyndre  ham  kunde  med  Rette  kaldes  at  faa  en  gammel  Gæld 
afgjort  \ 

Da  Mogens  Hejnesøn  kom  op  til  Færøerne,  var  det  endnu 
god  Tid,  Sante  Joen  kunde  først  ventes  senere.  Han  sejlede 
derfor  fredeligt  om  under  dansk  Flag.  Det  ham  meddelte  Konge- 
brev fjernede  al  Mistanke  om  Grunden  til  hans  Komme,  og 
det  er  troligt  nok,  hvad  hans  Mandskab  siden  paastod,  at  ingen 
af  dem  anede,  at  de  var  der  i  andet  end  rent  fredelige  Hen- 
sigter.  Da  Sante  Joen  endelig  kom,  lod  han  ham  uhindret  løbe 

ind  i  Kongshavn,  hvor  derpaa  den  ulovlige  Indladning  gik  for 
sig.  Men  næppe  sejlede  det  engelske  Skib  atter  ud,  førend 
Mogens  Hejneson  styrede  løs  paa  det,  hejsede  hollandsk  Flag, 
entrede  det  og  tog  det.  Det  var  en  ypperlig  Fangst,  det  ind- 
bragte en  klækkelig  Sum,  da  det  siden  solgtes  i  Bergen.  Der- 
paa vendte  Mogens  Hejnesøn  tilbage  til  Danmark. 


III 
DEN  SIDSTE  KAMP 


1 

SKøNDT  Mogens  Hejnesøn  kun  havde  været  nogle  faa  Maa- 
neder  borte  fra  Hjemmet,  var  dog  meget  forandret  siden 
hans  Bortrejse.  Hans  kongelige  Ven  og  Beskytter  Frederik  den 
Anden  var  død.  Et  Barn  sad  nu  paa  Tronen.  Den  kongelige  Magt 
var  gaaet  over  i  Hænderne  paa  Rigsraadet  og  dettes  snævrere 
Udvalg,  de  fire  Regeringsraader.  En  af  disse  var  Christoffer  Val- 
kendorf.  Det  var  ikke  gode  Udsigter  for  Mogens  Hejnesøn. 

Han  synes  at  være  vendt  tilbage  i  Juni  Maaned  1588\  rime- 
ligvis kort  efter  at  Frederik  den  Anden  var  bleven  begraven  i 
Roskilde.  Rigsraaderne  havde  nok  at  gøre  i  denne  Tid.  De  havde 
maattet  besvare  Adelens  Klager  over  Frederik  den  Andens  Rege- 
ring, og  Standsfællernes  Fordringer  med  Hensyn  til  Fremtiden; 
de  havde  maattet  tinge  med  Enkedronningen  om,  hvor  meget 
hun  skulde  erholde  af  Kongens  Efterladenskaber,  give  Svar  paa 
de  holstenske  Raaders  Krav  om  Formynderregeringens  Ord- 
ning og  underhandle  med  alle  de  fremmede  Udsendinge,  der 
under  Skin  af  at  bevidne  Prinsen  deres  Fyrsters  Deltagelse,  var 
komne  for  i  et  ubelejligt  Øjeblik  at  afnøde  Danmark  Indrøm- 
melser. De  havde  altsaa  haft  nok  at  tage  Vare  i  de  tre  Uger 
mellem  Begravelsen  og  St.  Hansdag.  Vilde  Mogens  Hejnesøn 
forblive  ubemærket  eller  maaske  benytte  Tummelen  til  at  liste 
sig  bort,  var  Øjeblikket  gunstigt. 

Men  det  var  langtfra  hans  Mening.  Han  vilde  tvertimod  trænge 
sig  frem.  Han  meldte  sig  uden  videre  hos  Regeringen  og  be- 
gærede det  mundtlige  Løfte  opfyldt,  som  Frederik  den  Anden 
før  sin  Død  havde  givet  ham  om  Øen  i  Limfjorden  K  Fremdeles 
havde  han  Dristighed  nok  til  selv  at  minde  om  sin  Fortid  ved  at 
forlange  noget  Tømmer  udleveret,  som  i  sin  Tid  var  blevet  be- 
slaglagt i  Bergen  paa  Grund  af  hans  Sag  om  Dobbeltægteskabet'^ 
Det  var  udfordrende.  Men  endnu  en  Gang  gik  det  godt. 

Der  var  en  stærkt  fremtrædende  Tilbøjelighed  hos  Niels 
Kaas  og  Jørgen  Rosenkrans  til  at  give  Regeringen  Fasthed  ved 
saa  vidt  muligt  at  følge  Frederik  den  Andens  Vilje  og  bevare  det 
overleverede.  I  dette  Tilfælde  var  der  ingen  Tvivl  om,  hvad  den 
afgangne  vilde  have  gjort.  Mogens  Hejnesøn  fik  begge  sine  Øn- 
sker opfyldt.  Den  nye  Lensmand  i  Bergen  fik  Befaling  til  at  ud- 
levere ham  hans  Tømmer  •',  og  Øen  Egholm  blev  givet  ham  i 
Forlening,  mod  at  han  svarede  det  sædvanlige  aarlige  Landgilde 
deraf '^. 

Det  var  den  sidste  solbelyste  Del  af  Mogens  Hejnesøns  Liv. 
Det  syntes  et  Øjeblik,  som  om  der,  trods  Frederik  den  Andens 
Død,  endnu  kunde  være  Tale  for  ham  om  at  gøre  Lykke.  Eg- 
holm var  ganske  vist  kun  en  lille  Forlening,  men  han  havde  dog 
derved  faaet  Foden  indenfor.  Paa  samme  Tid  var  hans  Formues- 
forhold  betydeligt  forbedrede,  rimeligvis  en  Følge  af  den  sidste 
gode  Fangst  under  Færøerne.  Vi  ser  ham  saaledes  just  i  disse 
Dage  indløse  en  betydelig  Del  Jordegods  i  Norge,  som  hans  af- 
døde Svigerfader  i  sin  Tid  havde  pantsat  til  Ludvig  Munk"\  og 
samtidig  afkøbte  han  denne,  rigtignok  paa  Efterbetaling,  hans 
Skib  „Samson"  ^  Mogens  Hejnesøn  paa  een  Gang  naaet  frem 
til  Lensmand,  Jordegods-Besidder  og  Ejer  af  flere  Skibe!  —  det 
spaaede  ikke  ilde  for  Fremtiden. 

Men  hvilke  end  hans  Planer  og  Forhaabninger  var,  saa  fik  de 
snart  en  brat  Ende.  Det  saa  længe  truende  Uvejr  brød  nu  ende- 
lig løs.  Kort  efter  Midsommer  ankom  der  en  engelsk  Sendefærd 
til  Helsingør  i  samme  Øjemed,  som  alle  de  andre  ^  men  tillige 
med  det  særlige  Hverv  at  paatale  Mogens  Hejnesøns  Aar  1585 
begaaede  Overfald  paa  Huset  Wollison,  Read  &  Co.s  Skib  under 

engelsk  Kyst.  Det  var  en  sen  Paatale.  Om  Grunden  laa  i,  at  det 
først  nu  var  lykkedes  at  faa  alle  Beviser  samlede  og  alle  engel- 
ske Retsformer  iagttagne,  eller  om  man  har  vidst,  at  en  slig 
Klage  ikke  kunde  hjælpe,  saa  længe  Frederik  den  Anden  levede, 
lader  sig  nu  ikke  afgøre.  Vist  er  det,  at  det  kom  Mogens  Hejne- 
søn meget  ubelejligt. 

Han  tog  imidlertid  den  hele  Sag  med  stor  Ro.  Hvad  enten 
han  har  stolet  paa  sit  Kaperbrev  eller  blot  fulgt  sin  gamle  Regel 
ikke  at  lade  sig  forbløffe,  saa  blev  han,  hvor  han  var,  og  oppe- 
biede Angrebet.  Udsendingene  stedtes  til  Foretræde  paa  Kron- 
borg. Og  da  Regeringsraaderne  fik  at  vide,  at  Mogens  Hejnesøn 
endnu  ikke  var  afsejlet  fra  Helsingør,  befalede  de  ham  øjeblik- 
keligt at  møde  for  Gesandtskabet  og  give  Forklaring.  Han  mødte 
saa  roligt  og  tillidsfuldt,  som  om  der  intet  var  i  Vejene 

Det  lykkedes  ham  virkeligt  at  vinde  Hovedmanden  for  Sende- 
færden, Daniel  Rogers-,  og  det  i  den  Grad,  at  denne  synes  at 
have  anset  ham  for  uskyldig.  I  det  mindste  omgikkes  han  ham 
paa  en  Maade,  hvorpaa  han  ikke  vilde  have  indladt  sig  med  en, 
hvem  han  antog  for  en  Forbryder.  De  drog  endog  i  Forening 
ned  for  at  besøge  Danmarks  Mærkværdighed,  Tyge  Brahe,  paa 
hans  Uranienborg^.  Under  dette  Besøg  lader  den  gensidige  Til- 
lid til  yderligere  at  være  vokset,  og  Rogers  gav  sit  Minde  til,  at 
Mogens  Hejnesøn  forlod  Selskabet  og  drog  forud  til  København, 
hvor  han  saa  skulde  oppebie  de  andres  Ankomst,  for  at  Sagen 
kunde  komme  til  Afslutning.  Han  var  imidlertid  næppe  kommen 
klar  af  Hveen,  førend  han  forandrede  Kurs  og  styrede  ad  Hel- 
singør til.  Her  gik  han  skyndsomst  ombord  i  sit  Skib  og  sejlede 
bort.  Da  Daniel  Rogers  forgæves  søgte  ham  i  København,  hen- 
vendte han  sig  til  Regeringsraaderne.  Der  blev  gjort  Anskrig, 
men  for  sent.  Fuglen  var  fløjen^. 

Det  var  en  højst  ubehagelig  Historie  for  Regeringsraaderne. 
Enhver  maate  tro,  at  de  var  i  Ledtog  med  den  undvegne.  De 
havde  hverken  taget  Borgen  af  ham  eller  sat  ham  i  Forvaring, 
og  lige  for  deres  Øjne  var  han  undsluppen.  Saa  meget  des  ivrigere 
var  de  for  at  faa  ham  fat,  det  eneste  Bevis,  som  de  kunde  føre 
for  deres  Uskyldighed.  Der  sendtes  straks  Ilbud  til  Bergen  —  det 

Sted,  hvor  man  snarest  maatte  vente  at  han  vilde  komme  —  med 
BefaHng  til  Lensmanden  om  at  lade  ham  gribe  og  fængsle,  saa 
saare  han  viste  sig,  og  snarest  muligt  sende  ham  under  sik- 
ker Bevogtning  til  Danmark.  Hvad  Breve  han  havde  hos  sig, 
skulde  man  bemægtige  sig  og  særlig  se  at  faa  fat  i  „en  Krigs- 
bestilling",  som  han  hernede  havde  paaberaabt  sig  at  være  i  Be- 
siddelse af^ 

Da  Mogens  Hejnesøn  havde  forladt  Helsingør,  var  han  sejlet 
til  Aalborg,  hvor  han  skyndsomst  fik  sin  Hustru  og  vel  Børnene 
med  ombord,  skøndt  de  ikke  omtales  i  Beretningerne,  tillige- 
med alt,  hvad  han  i  en  Fart  kunde  medtage  af  sit  rørlige  Gods^. 
Derpaa  sejlede  han  til  Bergen.  Det  har  uden  Tvivl  været  hans 
Hensigt  ogsaa  her  at  redde,  hvad  han  kunde,  for  derpaa  at  be- 
give sig  til  Udlandet.  Men  han  maa  have  tøvet  for  længe,  Rege- 
ringsraaderne  havde  Hast.  Man  veed  vel  intet  med  Sikker- 
hed herom,  men  det  synes,  som  om  han  er  bleven  greben  i 
Bergen. 

Samtidigt  havde  man  paa  forskellige  Steder  i  Landet  beslag- 
lagt hans  Gods.  I  Aalborg  var  et  af  hans  Skibe  blevet  arresteret, 
da  det  uden  at  Skipperen  anede  nogen  Fare,  kom  løbende  lige 
i  Fælden^.  I  Helsingør  stoppede  man  „Svanen",  ladet  med  Salt^. 
I  København  holdtes  et  tredje  fast\  Og  i  Bergen  beslaglagdes 
ikke  mindre  end  12,000  Kroner,  Mogens  Hejnesøn  tilhørende''. 
Det  var  altsaa  ikke  blot  den  undvegne  selv,  men  vistnok  Største- 
parten af  hans  Gods  tillige,  som  det  lykkedes  Regeringen  inden 
September  1588"  at  sætte  sig  i  Besiddelse  af. 

Mogens  Hejnesøn  blev  betroet  til  Christoffer  Valkendorfs 
Forvaring.  Han  lod  ham  belægge  med  Lænker''  og  sætte  i 
Fængsel  paa  Københavns  Slot,  rimeligvis  i  „Blaa  Taarn".  Der 
maatte  nu  ske  et  Mirakel,  for  at  Mogens  Hejnesøn  skulde  und- 
slippe ham. 

Man  kan  egentlig  ikke  fortænke  Christoffer  Valkendorf  i,  om 
han  gik  ud  fra,  at  Skaansomhed  her  vilde  være  paa  urette  Plads. 
Ingen  havde  saa  dybt  et  Indblik  som  han  i  alle  Mogens  Hejne- 
søns  Bedrifter.  Han  var  i  Besiddelse  af  de  fuldgyldigste  Beviser 
for,  at  denne  havde  krænket  to  Søstre,  gentagne  Gange  svoret 

falsk  Ed  for  Retten,  løjet  Kongen  og  Regeringen  paa,  mishand- 
let Færingerne  paa  den  skammeligste  Maade,  bedraget  sine  Kun- 
der som  sine  Partnere,  flere  Gange  forløbet  Retten  og  drevet 
aabenlyst  Sørøveri  efter  en  storartet  Maalestok.  Var  Dødsstraf, 
hvormed  Datiden  var  saa  rundhaandet,  nogetsteds  paa  sin  rette 
Plads,  saa  syntes  det  at  være  her. 
Men  Valkendorf  oversaa,  at  der  i  dette  særlige  Tilfælde  var 


Fig.  24.  Københavns  Raadhus. 
(Efter  Resens  Atlas.) 

Forskel  mellem  den  moralske  og  juridiske  Berettigelse  til  at 
anvende  Straf.  Alle  hine  Forseelser  var  jo,  efter  Forliget  og  den 
kongelige  Benaadning,  skrevne  i  Glemmebogen.  Den  sidste 
Voldsdaad  fra  Færøerne  var  endnu  ubekendt  hernede.  Det  hele, 
der  forelaa,  var  altsaa  kun  Klagen  fra  det  engelske  Hus. 

Men  indskrænkedes  Sagen  hertil,  saa  var  Mogens  Hejnesøn 
meget  vanskelig  at  ramme.  Hvad  han  havde  gjort,  var  udført  i 
Moritz  af  Oraniens  Tjeneste,  som  dennes  „bestilter  Kaptajn". 


Mogens  Hejnesøn  121 

Havde  han  overskredet  sin  Fuldmagt,  blev  det  en  Sag  mellem 
disse  to,  og  en  Klage  som  den  foreliggende  maatte  derfor  stiles 
ikke  til  Danmark,  men  til  Holland,  hvor  Admiralitetet  havde  at 
afgøre  Sagen.  Om  der  saa  var  nok  saa  stor  Sandsynlighed  for, 
at  Mogens  Hejnesøn  i  dette  Tilfælde  havde  begaaet  Sørøveri, 
vilde  det  være  ulovligt  paa  Sagens  nuværende  Standpunkt  at 
paadømme  den  herhjemme. 

Christoffer  Valkendorf  var  imidlertid  for  meget  en  Hand- 
lingens Mand  til  at  lægge  Vægt  paa  disse  Hindringer.  Vant  til  at 
bevæge  sig  i  Forhold,  hvor  det  gjaldt  om  at  gøre  lyst  ved  et 
Magtsprog,  værdsatte  han  ikke  den  blot  formelle  Ret  stort  højere 
end  gammelt  Spind,  som  snarest  burde  støves  ned  ved  en  Af- 
gørelse efter  Billighed,  Der  var  ingen  Tvivl  om,  at  Mogens 
Hejnesøn  fortjente  Døden,  og  han  skulde  faa  den.  Næppe  var 
derfor  i  September  Maaned  det  engelske  Hus's  Fuldmægtig, 
Thomas  Umfredt,  kommen  til  København  for  at  forfølge  Sagen  \ 
førend  Valkendorf  befalede  Raadstueretten  (Fig.  24),  som  man 
stundom  brugte  til  Domstol  i  slige  mellemfolkelige  SpørgsmaaP, 
at  tage  Parterne  for  sig  og  fælde  Dom. 


2 

Nu  begyndte  en  Strid  af  den  mest  ejendommelige  Art.  Uklart 
og  forvirret  stillet,  for  en  uberettiget  Domstol,  blev  Sagens  Rets- 
spørgsmaal  det  forsvindende  lige  overfor  de  stærkere  Udenoms- 
Hensyn,  der  drog  hver  i  sin  Retning.  Mogens  Hejnesøns  Be- 
stalling som  hollandsk  Orlogskaptajn,  som  han  efter  al  Sand- 
synlighed har  kunnet  fremlægge  i  Retten  —  endnu  10  Aar  efter 
fandtes  Dokumentet  i  Hans  Lindenovs  Værge  ^  —  synes  ikke 
at  have  gjort  nogen  Virkning,  saa  lidt  som  det  lader  til,  at  Eng- 
lænderen har  anvendt  den  nærliggende  Indvending,  at  England 
og  Holland  den  Gang  ikke  var  i  Krig  sammen*.  Den  egentlige 
Kamp  mellem  Parterne  førtes  ikke  i  Retssalen,  men  udenfor 
denne. 

Den  engelske  befuldmægtigede  gik  først  og  fremmest  ud  paa 
at  faa  Erstatning  for  det  røvede  Gods;  at  faa  Mogens  Hejnesøn 
dødsdømt  var  ham  mindre  vigtigt.  Men  Folk,  der  udgav  sig  for 
hans  Venner,  tilraadede  ham  bestemt  først  at  forlange  Mogens 
Hejnesøn  dødsdømt  for  Overfaldet,  saa  —  paastod  de  —  fulgte 
heraf  ifølge  dansk  Lov  med  Nødvendighed  Forpligtelsen  til 
Skades-Erstatning  ^  Om  disse  Raadgivere  har  været  Mogens 
Hejnesøns  eller  hans  Modparts  Venner,  er  ikke  let  at  afgøre. 
Begge  Slags  interesserede  sig  fortrinsvis  for  hans  Gods.  Selv 
var  hans  trods  Anklagen  paa  Livet  og  den  ubekvemme  Stilling  i 
Fængslet  i  meget  godt  Humør.  Han  svor  paa,  at  hidtil  havde 
han  kun  været  Købmand,  men  for  Fremtiden  vilde  han  være 
Fribyttere  Snart  truede  han,  snart  lo  han  ad  den  ulykkelige 
Thomas  Umfredt,  saa  at  denne  ikke  vidste,  hvad  han  skulde 
tro,  men  begyndte  at  frygte  for,  at  Fangen  haabede  paa  ved  Ven- 
ners Hjælp  at  slippe  bort^ 

Det  var  ham  derfor  en  ikke  ringe  Beroligelse,  da  Mogens 
Hejnesøn  en  Dag  tilbød  ham  at  afgøre  den  hele  Sag  i  Mindelig- 
hed. Der  laa  jo  to  af  Mogens  Hejnesøns  Skibe  her  i  Farvandene, 
„Svanen"  ladet  med  Salt  ved  Helsingør  og  et  andet  ladet  med 
Stykgods  paa  Københavns  Rhed.  Hvad  om  Thomas  Umfredt 
fik  Pant  i  disse  Skibe  og  deres  Ladninger  for  24,000  Kroner  og 
lod  dermed  Sagen  være  afgjort?^  Den  engelske  befuldmægtigede 
var  tilbøjelig  til  at  gaa  ind  derpaa.  Men  just  som  det  skulde  ord- 
nes, beslaglagde  nogle  danske  Adelsmænd  baade  Skibene  og  God- 
set under  Paaskud  af,  at  Mogens  Hejnesøn  skyldte  dem  Penge 
og  var  uberettiget  til  at  afstaa  sit  Gods  til  en  tredje. 

Var  det  maaske  Ludvig  Munk,  hvis  Skib  „Samson"  endnu 
ikke  var  betalt,  eller  var  det  Hans  Lindenov,  Mogens  Hejnesøns 
Handelsfælle,  der  havde  Part  i  Ladningerne,  som  her  var  de 
optrædende?  Det  vides  ikke.  Men  Thomas  Umfredt  saa  ikke 
uden  Grund  heri  et  Udtryk  for,  at  man  agtede  at  befri  Mogens 
Hejnesøn  uden  mindste  Erstatning.  Han  pressede  derfor  paa 
igen  og  forlangte  uden  Opsættelse  Dom  i  Sagen  angaaende  den 
fangnes  Liv. 

Mogens  Hejnesøn  var  imidlertid  ikke  dermed  afskaaren  fra 

Udveje.  Han  gjorde  Thomas  Umfredt  det  broget  nok  ved  uaf- 
brudt at  finde  paa  nye  Paaskud  til  at  faa  Sagen  udsat.  Endnu  i 
December  Maaned  opnaaede  han  seks  Ugers  Udsættelse  under 
Paaskud  af,  at  der  burde  gives  ham  Frist  til  at  lade  opsøge  nogle 
Brevskaber  og  Beviser,  der  iaa  i  Aalborg  ^  I  sin  Nød  henvendte 
da  Thomas  Umfredt  sig  til  Christoffer  Valkendorf  og  fik  af  denne 
udvirket  Befaling  til  Retten  om  ikke  at  tillade  yderligere  Ud- 
sættelse, men  fælde  Dom  i  Sagen,  naar  de  seks  Uger  var  for- 
løbne ^ 

Nu  begyndte  det  at  se  farligt  ud  for  Mogens  Hejnesøn  og  Ud- 
sigterne stærkt  at  indsnevres.  For  at  redde  ham  skrev  da  Hans 
Lindenov  til  Regeringsraaderne^,  hen  ad  den  Tid,  Dommen 
skulde  fældes,  og  underrettede  dem  om,  at  han  og  Mogens 
Hejnesøn  havde  i  længere  Tid  staaet  i  Handelsforbindelse  sam- 
men, men  det  endelige  Regnskab  mellem  dem  var  endnu  ikke 
opgjort.  Han  maatte  derfor  anmode  om,  at  der,  inden  noget  af- 
gørende skete  i  Sagen,  blev  givet  Mogens  Hejnesøn  Lejlighed 
til  at  skaffe  sine  Regnskaber  tilveje,  saa  at  han  og  Hans  Linde- 
nov paa  en  Dag,  som  Regeringsraaderne  maaske  nærmere  vilde 
bestemme,  kunde  opgøre  hele  deres  Mellemværende. 

Dette  var  rent  formue-retligt  set  billigt  og  retfærdigt.  Men  det 
var  dobbelt  nødvendigt  i  et  Tilfælde  som  nærværende.  Thi  blev 
Mogens  Hejnesøn  muligen  straffet  paa  Livet,  uden  at  Hans 
Lindenov  havde  faaet  Lejlighed  til  at  bevise,  hvori  deres  Han- 
delsforbindelse havde  bestaaet,  saa  vilde  denne  bagefter  være 
værgeløs  mod  Beskyldninger  for  at  have  været  delagtig  i  mulig 
ulovlig  Handel  med  ham.  Hans  Lindenov  maatte  derfor  frem- 
komme med  denne  Anmodning  dels  af  Hensyn  til  sine  Formues- 
forhold,  men  først  og  fremmest  af  Hensyn  til  sin  Ære. 

Da  Brevet  kom  til  København,  var  de  to  sindigste  af  Rege- 
ringsraaderne fraværende^.  Niels  Kaas  var  i  Sønderjylland  for 
at  forhandle  med  Henrik  Ranzau'',  Jørgen  Rosenkrans  var  paa 
Rosenholm.  Der  var  da  kun  Peder  Munk  tilbage,  som  næppe 
vilde  hindre  Christoffer  Valkendorf  i  at  handle  egenmægtigt  i 
en  Sag  som  denne.  Christoffer  Valkendorf  kendte  for  vel  Hans 
Lindenovs  Forhold  til  Mogens  Hejnesøn,  de  var  omtrent  to  Alen 

af  eet  Stykke,  og  en  Anmodning  fra  Hans  Lindenov  om  Opsæt- 
telse var  derfor  for  Valkendorf  kun  en  Opfordring  til  at  frem- 
skynde Sagen. 

Da  han  havde  faaet  Brevet,  lod  han  den  engelske  befuldmæg- 
tigede kalde  og  spurgte  ham,  om  han  ønskede  Sagen  udsats 
hvortil  denne  naturligvis  svarede,  at  han  maatte  holde  paa  Dom- 
mens snarlige  Udførelse;  der  var  just  fældet  Dødsdom  samme 
Dag,  og  han  vilde  ikke  afstaa  fra  sin  Ret.  Derpaa  sendte  Val- 
kendorf Lindenovs  Brev  til  Fangen  med  Ordre  til  at  give  skrift- 
lig Erklæring  om  deres  Mellemværende,  da  der  ikke  vilde  være 
Tid  til  at  opsætte  Dommens  Udførelse,  indtil  Regnskabsbøgerne 
var  skaffede. 

Mogens  Hejnesøn  var  imidlertid  meget  for  lun  til  at  give  nogen 
bestemt  Erklæring  fra  sig.  Han  indsaa  fuldt  vel,  at  hans  Liv  nu 
afhang  af,  hvad  Svar  han  gav.  Han  skrev  derfor  en  Erklæring, 
der  ikke  var  meget  oplysende,  naar  erindres,  at  den  var  Svar 
paa  forlangt  Redegørelse  for,  hvor  meget  han  og  Hans  Lindenov 
var  hinanden  skyldige.  Han  indskrænkede  sig  nemlig  til  at  be- 
kende, at  de  endnu  ikke  havde  gjort  noget  klart  Regnskab  sam- 
men, og  at  dette  vilde  være  meget  indviklet,  eftersom  de  havde 
staaet  i  Handelsforhold  lige  fra  den  Tid,  da  Hans  Lindenov  kom 
til  Bergen  ^ 

Den  Besked  skulde  ikke  gøre  nogen  klogere.  Christoffer 
Valkendorf  lod  sig  imidlertid  ikke  forbløffe.  Han  lod  blot  Slaget 
gaa  videre  og  skrev  til  Hans  Lindenov,  at  han  havde  modtaget 
hans  Skrivelse  og  i  den  Anledning  anmodet  Thomas  Umfredt 
om  at  lade  Sagen  udsætte.  Denne,  der  imidlertid  havde  erhver- 
vet Dødsdom  over  Mogens  Hejnesøn,  var  ikke  til  at  bevæge  fra 
sin  Ret,  idet  han  foregav  nu  at  være  bleven  opholdt  over  et  halvt 
Aar.  Valkendorf  kunde  da  ikke  med  sin  bedste  Vilje  opfylde 
Hans  Lindenovs  Begæring.  For  imidlertid  at  gøre,  hvad  der  stod 
i  hans  Magt,  havde  han  ladet  Mogens  Hejnesøn  afgive  en  skrift- 
lig Erklæring  om  deres  Mellemværende,  hvilken  han  hoslagt 
tillod  sig  at  oversende  Hans  Lindenov^. 

Det  sidste  Haab  om  Redning  ad  denne  Vej  var  altsaa  afskaaret 
for  Mogens  Hejnesøn.  Borgmestre  og  Raad  havde  den  16.  Januar 

1589  dømt  ham  til  Døden,  og  Englænderen  forlangte  Dommen 
udført.  Var  der  da  intet  Haab  om  Frelse  tilbage?  Jo,  hvis  det 
kunde  lykkes  ham  at  faa  Sagen  indanket  for  en  højere  Domstol, 
for  det  samlede  Rigsraad  eller  blot  for  de  fire  Regeringsraader. 
Der  er  næppe  nogen  Tvivl  om,  at  han  har  forsøgt  at  benytte 
denne  Udvej.  Men  her  spærrede  Christoffer  Valkendorf  ham 
Vejen.  Han  paatog  sig  Ansvaret  for,  hvad  der  skete.  Han  vidste, 
at  Mogens  Hejnesøn  var  skyldig  til  Døden  ikke  for  een,  men 
for  ti  Forseelser.  Her  kunde  ikke  være  Tale  om  Eftergivenhed. 
Han  befalede  Borgmester  og  Raad  at  lade  Dommen  snarest  mu- 
ligt udføre. 

Lørdagen  den  18de  Januar  var  Mogens  Hejnesøns  sidsteø  I 
den  mørke  Vintermorgen  længe  før  Dag^  førtes  han  fra  sit  Fæng- 
sel over  Slotsgaarden,  forbi  den  øde  Kancellibygning  ud  paa 
Slotspladsen.  Det  maa  have  været  et  uhyggeligt  Skue:  Slottets 
skumle  Mure  belyste  af  Faklernes  urolige  Skær,  Genskin  og 
dobbelt  Mørke  ud  over  Havnen  til  den  lave  Husrække  paa  den 
anden  Side,  Kresen  af  bevæbnede  med  Bødlen  i  Midten,  hvor 
Vandringens  Maal  var  sat  og  den  bagbundne  Mogens  Hejnesøn 
førtes  hen  til  Blokken.  Han  var  imidlertid  sig  selv  lig,  kæk  og 
uforsagt  til  det  sidste.  Da  Bødlen  vilde  binde  ham  et  Tørklæde 
for  Øjnene,  svarede  han:  „Nej,  jeg  har  set  saa  mangen  en  dra- 
gen Klinge  før.  Jeg  er  ikke  ræd,  vær  du  det  blot  ikke  heller!"* 
Derpaa  knælede  han,  og  hans  Hoved  faldt.  Hans  Legeme  jorde- 
des paa  den  nærmeste  Kirkegaard  ved  Nicolaj  Kirke ^.  Da  Chri- 
stoffer Valkendorf  om  Morgenen  begav  sig  fra  sin  Gaard  paa 
Amagertorv^  op  til  Slottet,  kunde  han  overbevise  sig  om,  at 
Retfærdigheden  var  sket  Fyldest  og  alt  forbi. 

Dagene  gik,  andre  Begivenheder  fortrængte  dem,  der  engang 
havde  vakt  Opsigt.  Hvo  talte  en  Maaned  efter  i  København  om 
Mogens  Hejnesøn  og  hans  Henrettelse?  Christoffer  Valkendorf 
var  derimod  nu  i  alles  Munde.  Hans  storartede  Gave  til  de  stu- 

derende,  „Valkendorfs  Kollegium",  blev  just  indviet,  og  i  den 
Anledning  gav  han  et  Gilde  for  alle  Stadens  Professorer,  Præster 
og  Kapellaner.  Det  gik  muntert  til,  han  var  selv  utrættelig  til  at 
opfordre  til  Lystighed,  de  to  unge  Mennesker,  der  først  slog 
Gækken  løs,  fik  hver  4  Kroner  af  ham^ 

Nye  Begivenheder  afløste  atter  denne.  Prinsessernes  fore- 
staaende  Bryllup  med  alle  de  storartede  Forberedelser  gav  rigt 
Stof  til  Samtale  og  Valkendorf  mere  end  nok  at  gøre.  Enkedron- 
ning Sophia  var  næppe  let  at  gøre  Indkøb  for.  Men  medens  han 
maatte  bestille  Sølvfade  og  Sadler,  Vogne,  Gyldenstykkes  Kjoler 
og  Perlelad,  og  skrive  Brev  paa  Brev  med  Besked  og  ny  Be- 
sked til  Frederiksborg-,  medens  han  saaledes  travlt  og  virksomt 
færdedes  i  Dagslyset  foroven,  laa  Mogens  Hejnesøn  gemt  og 
glemt  i  Graven  paa  Nicolaj  Kirkegaard. 

Hans  Liv  var  endt.  Striden  var  omme.  Og  dog  skulde  den 
endnu  en  Gang  blusse  op.  Selv  ikke  Døden  formaaede  at  skille 
disse  Modstandere  ad.  Endnu  en  Gang  skulde  han  rejse  sig  i 
sin  Kraft  og  vriste  Valkendorf  Sejren  af  Hænde  grundigere  end 
nogensinde  tilforn. 

Venskab  er  udholdende.  Hævnlyst  er  det  samme.  Da  Hans 
Lindenov  modtog  Christoffer  Valkendorfs  Brev  og  deraf  erfarede 
sin  Vens  Skæbne,  blev  kan  højlig  forbitret.  Som  retskyndig  kunde 
han  indse,  at  Sagen  var  urigtig  taget  fra  Ende  til  anden,  og  ikke 
mindst  dens  sidste  bratte  Slutning,  hvor  Valkendorf,  trods  Lin- 
denovs  Fordring  om  Afregning,  egenmægtigt  havde  ladet  den 
domfældte  henrette  uden  Appel  og  uden  sine  fraværende  Em- 
bedsbrødres  Samtykke.  At  denne  Adfærd  vistnok  vilde  medføre 
Hans  Lindenov  et  Pengetab,  forringede  ikke  hans  Vrede. 

Han  skrev  straks  til  Borgmestre  og  Raad  i  København  og 
forlangte  en  Afskrift  af  den  over  Mogens  Hejnesøn  fældede 
Dom.  Fra  disse  modtog  han  imidlertid,  uvist  under  hvilket  Paa- 
skud, Afslag  paa  sin  Begæring  I  I  højeste  Grad  forbitret  skrev 
han  da  til  Niels  Kaas  og  Jørgen  Rosenkrans,  klagede  over  den 
ulovlige  Hurtighed,  hvormed  Christoffer  Valkendorf  havde  ladet 
Mogens  Hejnesøn  henrette,  trods  Hans  Lindenovs  derimod  i 
rette  Tid  nedlagte  Indsigelse,  og  begærede  i  den  Anledning  en 

Stævning  over  Valkendorf  til  næste  Herredag,  da  han  agtede  at 
gøre  denne  ansvarlig  for  det  ham  derved  tilføjede  Tab  ^  Lige- 
ledes hjalp  han  vistnok  Mogens  Hejnesøns  Enke,  Sophie  Gyn- 
tersberg,  til  Rette  med  at  tage  Stævning  over  Valkendorf  i  An- 
ledning af  Mordet  paa  hendes  Ægtefælle,  saa  at  Mogens  Hejne- 
søns Død  altsaa  skaffede  Rentemesteren  ikke  mindre  end  to 
forskellige  Retssager.  Der  holdtes  ingen  Herredag  i  dette  Aar. 
Afgørelsen  maatte  da  opsættes  til  Sommeren  1590.  Denne  Op- 
sættelse skaffede  Christoffer  Valkendorf  en  tredje  Sag  til. 

Den  trettenaarige  Christian  den  Fjerdes  Virksomhed  paa 
Herredagene  begyndte  med  en  bevæget  Samling.  I  Kolding 
(Fig.  25),  August  1590,  skulde  den  ene  af  Regeringsraaderne 
ikke  mindre  end  tre  Gange  staa  paa  den  anklagedes  Plads  og 
hver  Gang  for  andre  Sager  end  de  sædvanlige  Ejendomstrætter. 
Herredagen  blev  saaledes  i  og  for  sig  mærkelig  ved  de  Sager, 
som  kom  for,  men  endnu  mere  ved  de  Følger,  som  de  drog  efter 
sig.  Den  første  Anklage  slap  Christoffer  Valkendorf  endda  nogen- 
lunde fra  I  Sagen  behandledes  den  4de  August,  og  Anklageren 
var  ingen  anden  end  hans  Regeringsfælle  Admiral  Peder  Munk, 
der  tiltalte  ham  for  den  slette  Tilstand,  hvori  Flaaden  havde 
været,  da  den  forrige  Aar  skulde  overføre  Christian  den  Fjerdes 
Søster  Anna  som  Brud  til  Skotland.  Skammen  herfor  var  kom- 
men til  at  hvile  paa  Peder  Munk,  men  Ansvaret  burde  lægges 
paa  Christoffer  Valkendorf,  der  i  sin  Tid  havde  faaet  udvirket 
hos  Frederik  den  Anden,  at  Peder  Munk,  skøndt  Admiral,  ikke 
skulde  have  Tilsynet  med  Holmen  og  Orlogsskibene,  men  at 
dette  skulde  henhøre  under  Valkendorfs  Myndighed. 

Det  var  nok  egentlig  denne  gamle  Gæld,  som  Peder  Munk 
gerne  vilde  have  afgjort  nu.  Men  Rentemesteren  smuttede  under 
ved  at  henvise  til  Underadmiralens  og  nogle  af  de  mest  betroede 
Skipperes  Vidnesbyrd  for,  at  alt  det  behørige  til  Flaadens  Be- 
hov var  blevet  udleveret.  Det  maatte  altsaa  være  Skippernes 
eller  Tømmermændenes  Skyld,  hvis  Skibene  var  sprungne  læk 
i  Søen.  Men  hvad  der  dog  mere  end  noget  andet  bidrog  til  at 
undskylde  Valkendorf,  og  selvfølgelig  ogsaa  Peder  Munk,  var 

den  Kendsgerning,  som  var  alle  Dommerne  velbekendt,  at 
Uheldet  paa  Søen  havde  en  helt  anden  og  dybere  Grund. 

For  ikke  en  Maaned  siden  havde  nemlig  seks  Hekse  i  Køben- 
havn tilstaaet\  at  de  ved  deres  Trolddoms  Kunster  havde  bragt 
Ulykke  over  Flaaden.  Det  var  Lerpotterne  paa  Bordet  i  Karen 
Vævers  Hus,  som  havde  hindret  Skibene  i  at  naa  Skotland.  Det 
var  hendes  Apostel  „Langvinus",  der  blev  sendt  efter  Flaaden  i 
en  tom  Øltønde,  og  de  to  Djævle  „Pil-Hestesko"  og  „Smuk", 
som  havde  hængt  sig  fast  ved  Kølen  og  hindret  Farten.  Imod 
saadanne  Magter  var  selv  en  Rentemester  for  intet  at  regne,  og 
det  vilde  være  ørkesløst  nu  at  søge  efter  andre  Grunde,  naar 
man  kendte  de  virkelige  og  naturlige.  Sagen  blev  derfor  „taget 
overtværs"  som  det  hedder  i  Dommen.  Storm  og  Uvejr  fik 
Skylden,  men  enhver  vidste  nok,  hvem  der  havde  fremkaldt 
dem.  Derfor  blev  Admiralen  og  Rentemesteren  begge  erklærede 
for  uskyldige,  medens  Heksene  bagefter,  som  billigt  var,  blev 
brændt,  tretten  i  alt. 

Christoffer  Valkendorf  slap  altsaa  vel  fra  denne  Sag.  Men 
ganske  anderledes  farlige  var  de  to,  der  stod  tilbage.  Ingen,  der 
var  nøje  inde  i,  hvad  der  var  sket,  kunde  være  i  Tvivl  om,  at 
han  havde  handlet  ulovligt.  Til  Modstander  havde  han  en  øvet 
Jurist,  en  af  Landsdommerne,  der  næppe  vilde  lade  ham  dø  i 
Synden.  Og  hvad  værre  var,  imod  sig  havde  han  tillige  hele  den 
offentlige  Mening,  der  uvilkaarligt  tager  Parti  for  den  lidende 
Part,  dobbelt,  naar  denne  er  sket  Uret. 

Det  kunde  blive  en  Sag  af  de  mest  alvorlige  Følger.  Hvilken 
Straf  syntes  haard  nok  mod  den,  der  havde  misbrugt  sin  Magt 
til  under  Lovlighedens  Skin  at  begaa  Mord  paa  en  Uven  —  thi 
at  det  ikke  var  tilfældigt,  men  forsætligt,  at  slig  Ulovlighed  var 
bleven  anvendt  netop  mod  Mogens  Hejnesøn,  derfor  borgede 
hans  og  Rentemesterens  tidligere  Retstrætter  —  og  det  især  paa 
en  Tid  som  denne,  hvor  der  regeredes  i  en  umyndigs  Navn  og 
man  altsaa  burde  optræde  dobbelt  forsigtigt.  Der  er  ikke  Tvivl 
om,  at  Følelser  som  disse  gjorde  sig  mere  eller  mindre  gældende 
hos  alle,  ikke  mindst  hos  dem,  der  kunde  ønske  at  afløse  Chri- 
stoffer Valkendorf. 

Intet  Under  da,  at  de  to  Retssagers  Udfald  blev  imødeset  med 
største  Spænding.  Vil  man  have  en  ringe  Maalestok  for  denne 
Spænding,  behøver  man  blot  at  lægge  Mærke  til  den  Iver,  hvor- 
med Eftertiden  har  søgt  efter  de  paagældende  Domme.  Fra  den 
lærde  Retshistoriker  Kolderup  Rosenvinges  Tid  ^  indtil  vore 
Dage  har  man  stadig  anstrængt  sig  for  at  komme  paa  Spor  efter 
dem,  men  forgæves. 

Grunden  er  indlysende,  naar  man  hører  den:  der  er  slet  ingen 
Domme  blevet  fældet.  Heri  ligger  et  yderligere  Bevis  for  den 
Vægt,  som  Samtiden  tillagde  disse  to  Sager.  De  var  af  den  Be- 
tydning, at  de  end  ikke  uden  Men  kunde  betros  til  en  retslig 
Afgørelse.  Det  maatte  jo  være  i  allerhøjeste  Grad  pinligt  ikke 
blot  for  Valkendorf  selv,  men  tillige  for  hans  tro  Fæller  i  Rege- 
ringen, ja,  for  enhver  Rigsraad  med  nogen  Sans  for  det  sømme- 
lige, at  se  Styrelsens  Fejl  blive  offentligt  stillede  til  Skue.  At 
dømme  strengt  i  disse  Sager  vilde  være  yderligere  at  udraabe 
det  skete.  At  dømme  mildt  vilde  være  endnu  værre.  Og  hvad 
endelig  Anklagerne  angik,  saa  var  det  et  Spørgsmaal,  om  de  ikke, 
da  jo  den  døde  nu  engang  ikke  lod  sig  gøre  levende  igen,  kunde 
bringe  mere  ud  af  et  Forlig  end  af  en  Dom,  baade  i  Retning  af 
klingende  Vederlag  og  Ry  for  ædel  Forsonlighed. 

Men  hvo  skulde  stifte  et  sligt  Forlig?  Var  det  Regerings- 
raaderne,  kunde  det  bagefter  udlægges  som  uretfærdigt  Sammen- 
hold mellem  Rigets  Stormænd,  og  den  folkelige  Omtale  vilde 
hurtigt  vide  at  anvende  Ordsproget  om  den  ene  Ravn,  der  ikke 
hugger  Øjet  ud  paa  den  anden.  Trække  Prinsen  ind  i  sligt  var 
misligt;  han  var  for  ung  endnu  til  at  indvies  altfor  meget  i  Sager 
af  denne  Natur.  Udenforstaaende  vilde  tro,  at  han  var  bleven 
brugt  som  Skalkeskjul,  og  selv  vilde  han  tabe  den  tilbørlige  Ag- 
telse for  sine  Formyndere,  naar  han  saa  dem  være  i  Stand  til  at 
begaa  saadanne  Forseelser.  Nej,  kun  een  havde  baade  Myndig- 
hed og  Forstand  nok  til  at  ordne  det  hele  ved  Forlig,  det  var 
Enkedronning  Sophie.  Tilfældet  vilde,  at  hun  just  paa  samme 
Tid  var  til  Stede  paa  Koldinghus.  Til  hende  henvendte  man 
sig  2. 

To  Dage  efter  Retssagen  mellem  Valkendorf  og  Peder  Munk, 

den  6te  August  1590,  maatte  Christoffer  Valkendorf  —  efter 
forudgaaende  Forhandlinger,  hvori  baade  Enkedronningen  og 
andre  havde  taget  Del,  —  tillige  med  Modparten  underskrive  en 
meget  ydmygende  Overenskomst  ^  Han  forpligtede  sig  heri  til 
at  overlevere  Sophie  Gyntersberg  den  Dom,  som  Raadstueretten 
i  København  havde  fældet  over  hendes  Husbond  Mogens  Hejne- 
søn. Den  Afskrift  deraf,  som  fandtes  i  Københavns  Stadsbog,  skulde 
udtages  eller  udskrabes  af  Bogen,  og  Dommen  selv  skulde  være 
død  og  magtesløs  og  ikke  komme  Mogens  Hejnesøn,  hans  Hu- 
stru og  Børn  til  Skade  paa  Ære  og  Rygte  i  nogen  Maade.  Det 
skulde  staa  Sophie  Gyntersberg  frit  for  at  lade  optage  Mogens 
Hejnesons  Lig  og  atter  begrave  det,  hvor  hun  lystede.  Christoffer 
Valkendorf  forpligtede  sig  til  at  betale  hende  4000  Kroner  til  at 
opfode  sine  smaa  Børn  for,  og  ligeledes  til  at  betale  Hans  Lin- 
denov  8000  Kr.  for  det  Tab,  han  havde  lidt  ved  Mogens  Hejne- 
søns  Henrettelse.  Hermed  skulde  Sagen  til  evig  Tid  være  af- 
gjort, og  aldrig  mere  at  maatte  oprippes.  Alle  tagne  Stævninger 
skulde  være  døde  og  magtesløse,  og  ligesaa  al  den  Tiltale, 
de  kunde  have  til  hverandre  indbyrdes  eller  til  andre  i  denne 
Sag  2. 

Skøndt  det  fra  een  Side  set  maatte  synes  at  være  naadigt 
sluppet  for  Christoffer  Valkendorf,  saa  var  Betingelserne  dog  i 
og  for  sig  haarde  nok.  De  blev  imidlertid  overtrufne  af,  hvad 
der  ikke  stod  i  Overenskomsten,  men  hvad  der  vel  mundtligt 
afgjordes  mellem  ham  og  Rigsraadet,  og  i  hvert  Fald  sikkert  blev 
en  Følge  af  Retssagen:  Christoffer  Valkendorf  fjernedes  fra  sine 
Embeder. 

Hvilke  disse  var,  kunde  selv  Datiden  have  vanskeligt  nok 
ved  at  gøre  Rede  for,  thi  med  hans  utrolige  Arbejdsevne  og 
Virkelyst  havde  han  efterhaanden  faaet  lagt  meget  ind  under  sig. 
Vel  synes  han  Sommeren  forud,  da  han  fik  Vordingborg  i  For- 
lening^  og  saaledes  oftere  maatte  være  borte  fra  København,  at 
have  i  det  mindste  af  Navn  opgivet  at  være  Rentemester'.  Men 
af  Gavn  var  han  vedbleven  og  virkede  fremdeles  som  en  Over- 
bestyrer af  Rigernes  samlede  Pengevæsen.  Des  sværere  maa 
det  være  faldet  ham  nu  at  skulle  afgive  alt.  Vi  kan  næsten  Dag 

for  Dag  følge  Afviklingen.  Den  6te  August  sluttedes  Forliget.  Et 
Par  Dage  efter  maatte  han  „tage  Afsked  hos  menige  Danmarks 
Riges  Raad"  med  Løfte  om  snarest  at  ville  indstille  sig  igen  med 
alle  sine  Regnskaber  og  forklare  dem  for  Rigsraadet.  Den  12te 
August  blev  det  ham  som  en  sær  Naade  bevilget  ikke  at  skulle 

farte  frem  og  tilbage 

med  Regnskaberne, 
men  at  maatte  bringe 
dem  i  Orden  til  tre 
Ugers  Dagen  efter 
Mikkelsdag  og  saa 
aflægge  dem  for  fire 
dertil  beskikkede 
Rigsraader^  Den  13 
August  udfærdige- 
des en  kongelig  Skri- 
velse, hvorunder der 
for  første  Gang  som 
fjerde  Regeringsraad 
ikke  længer  stod 
Christoffer  Valkendorf,  men  Navnet  paa  den  nyvalgte:  Hak 
Ulfstand  I 

Selv  var  han  nogle  Dage  forud  dragen  over  til  København  og 
sit  Len  Vordingborg  Slot  (Fig.  26  og  27)  for  i  sin  paatvungne 
Uvirksomhed  at  gøre  sine  Regnskaber  op  og  saaledes  genopleve 
Mindet  om  Fortids  Magt.  Ogsaa  heri  gødes  der  Malurt.  Da  de 
vidtløftige  Regnskaber  ikke  var  i  Orden  til  lovet  Tid,  maatte  han 
finde  sig  i  at  modtage  en  Røffel  paa  Foranledning  af  en  fordums 
underordnet^. 


Fig.  26.  Vordingborg  Slot. 
(Efter  Resen.) 


Der  var  aabenbart  en  stærk  Medfølelse  hos  de  i  Kolding  for- 
samlede Rigsraader  for  Mogens  Hejnesøns  Enke  og  en  udpræget 
Tilbøjelighed  til  efter  Evne  at  mildne  hendes  Tab.  Det  faldt  der- 
for i  god  Jord,  da  hun  bad  dem  om  at  yde  hende  en  fremtidig 

Understøttelse,  for  at  hun  ikke  nu,  da  hun  havde  „mistet  sin 
Husbond,  som  her  i  Verden  næst  Gud  var  hende  kærest",  til- 
lige skulde  komme  til  at  lide  af  Sorgen  for  sit  Udkomme.  Rege- 
ringsraaderne  tog  sig  af  Sagen  og 
skrev  i  Prinsens  Navn  til  Abbe- 
dissen for  Maribo  adelige  Jomfru- 
kloster om  at  optage  hende  i  Klo- 
stret, „da  hendes  Sind  nu  var  vendt 
fra  denne  Verden,  og  hun  herefter 
agtede  at  leve  i  Enlighed  og  idelig 
at  tjene  Gud"^  Abbedissen  synes 
imidlertid  at  have  gjort  Vanskelig- 
heder mod  denne  Optagelse,  der 
stred  mod  Klostrets  Regler.  Ikke 
uden  Føje  kunde  hun  indvende,  at 
Sophie  Gyntersberg  ved  at  ægte 
Mogens  Hejnesøn  havde  givet  Af- 
kald paa  saavel  sin  adelige  som  sin 
jomfruelige  Stand.  Endnu  i  Slut- 
ningen af  November  var  man  lige 
vidt,  og  det  samlede  Rigsraad  maatte 
skrive  til  den  nærmeste  Lensmand 
om  at  se  at  faa  Abbedissen  talt  til 
Rette  i  denne  Sag^ 

Om  dette  er  lykkedes,  er  ikke 
ganske  klart.  I  hvert  Fald  har  So- 
phie Gyntersbergs  Ophold  i  Klo- 
stret ikke  været  af  lang  Varighed. 
Hendes  Sind  maa  atter  have  vendt 
sig  til  denne  Verden,  thi  Aaret  efter 
erholdt  hun  af  Regeringsraaderne 
baade  Korntiende  af  Nørre-  og  Søndertranders  Sogne  ved  Aal- 
borg' og  en  kongelig  Gaard  i  Bergenhus  Len  til  Underhold  og 
BopæH.  Ogsaa  hendes  Tanker  om  den  enlige  Stands  Fortrin 
forandrede  sig,  thi  nogen  Tid  efter  indlod  hun  sig  i  et  nyt  Ægte- 
skab •'', 

Troels-Lund:   Historiske  Fortællinger  II  9 


Fig.  27.   „Gaasetaarnet"  ved 
Vordingborg  Slot.  Syv  Stokværk 
højt,  opført  af  Valdemar  Atterdag. 

Det  Punkt  i  Forliget,  hvis  Udførelse  vistnok  har  været  mest 
krænkende  for  Christoffer  Valkendorf,  var  Bestemmelsen  om, 
at  den  henrettedes  Lig  maatie  optages  af  Graven  og  med  Ære 
stedes  til  Jorde.  Ganske  vist  behøvede  han  ikke  at  overvære 
dette.  Men  det  maatte  nødvendigvis  vække  Opsigt  og  bringe  hans 
Uret  i  alles  Munde  netop  paa  det  Sted,  hvor  han  mindst  ønskede 
det,  i  hans  gamle,  kære  København,  hvor  han  i  en  Aarrække 
havde  virket  næsten  som  enevældig  og  paa  sin  ejendommelige 
haarde  Maade  skabt  sig  Uvenner ^  samtidigt  med  at  han  fader- 
ligt havde  sørget  for  Byens  Tarv. 

Hans  Lindenov  og  Sophie  Gyntersberg  gjorde  saa  meget  ud 
af  dette  Optrin  som  muligt.  Og  fra  deres  Synspunkt  med  Rette, 
thi  kun  saaledes  fik  det  ret  Præg  af  en  Æresoprejsning.  Med 
stor  Højtidelighed^  og  under  almindelig  Deltagelse  blev  Kisten 
tagen  op  af  Jorden.  Den  sørgende  Enke  var  selv  til  Stede,  og 
Hans  Lindenovs  Folk  forrettede  Arbejdet  ^  Hos  Guldsmed  Witte 
i  København  havde  man  bestilt  en  Metalplade,  hvori  var  ind- 
gravet: „Herunder  hviler  den  ærlige  Mogens  Hejnesøn" ^ 
Den  fæstedes  paa  Kisten,  og  under  almindelig  Klokkeringning^ 
satte  Toget  sig  i  Bevægelse.  Hvorvidt  det  har  forlænget  sin  Van- 
dring til  Havnen  ved  at  lægge  Vejen  om  ad  Amagertorv  forbi 
Christoffer  Valkendorfs  Bolig,  vides  ikke,  men  Fristelsen  hertil 
maatte  være  stor;  der  maatte  ligge  noget  eget  pirrende  i  en  saa- 
dan  Forbimarsch. 

Liget  førtes  til  Nørrejylland.  Der  ringedes  fra  alle  Kirker  under- 
vejs, hvor  Toget  drog  frem*^,  og  saaledes  naaede  man  endelig 
Landsdommerens  Gaard,  Ørslev  Kloster  (Fig,  28),  i  hvis  Kirke 
Graven  var  beredt.  Da  Kisten  var  nedsat,  lod  Hans  Lindenov 
paa  Kirke-Væggen  anbringe  en  Mindetavle"  over  den  afdøde. 
Man  maa  lade  ham,  at  han  i  denne  Gravskrift  ikke  lod  noget 
Middel  ubenyttet  for  at  hindre,  at  Eftertiden  skulde  miskende 
hans  Ven.  Øverst  satte  han  en  kort  Beskrivelse  af  Mogens 
Hejnesøns  Person  og  Liv,  hvori  det  hed,  at  han  havde  udmær- 
ket sig  ved  Fromhed,  Forstand,  ædel  Natur  og  sjælden  Erfaring. 
Efter  at  have  døjet  mange  Farer  og  udført  mange  herlige  Be- 
drifter hjemme  og  ude,  var  han  endelig  i  København  bleven 

Genstand  for  en  forvirret  Retsforfølgelse^  og  derpaa  dødsdømt 
og  henrettet  under  alle  brave  Menneskers  Beklagelse. 

Neden  under  fik  han  sagt  sin  Mening  i  en  forblommet,  men 
tillige  langt  drøjere  Form,  idet  han  nemlig  anvendte  det  teolo- 
giske Krigspuds:  i  Læ  bag  et  Skriftsted  at  bestryge  sin  Mod- 
stander. Han  anførte  Visdommens  Bog,  andet  Kapitel,  hvori 
det  hedder:  „Vi  ville  fordømme  ham  til  en  skændig  Død,  da 
skal  man  kende  ham  paa  hans  Ord.  Saadant  misforstaar  de; 
deres  Ondskab  har  forblindet  dem,  saa  at  de  ikke  kende  Guds 
lønlige  Domme,  thi  de  have  ikke  det  Haab,  at  et  helligt  Levnet 
skal  blive  lønnet,  og  de  agte  ikke  den  Ære,  som  de  ustraffelige 
skulle  have.  Thi  Gud  skabte  Mennesket  til  det  evige  Liv  og 
gjorde  ham  til  et  Billede,  at  han  skulde  være  ligesom  Han  er. 
Men  af  Djævelens  Avind  er  Døden  kommen  ind  i  Verden,  og 
de,  somereafhansDel,  hjælpe  ogsaa  dertil."  —  Der 
var  ingen  Tvivl  om,  hvilken  „Del"  Christoffer  Valkendorf  her 
henregnedes  til. 

Sluttelig  tilføjede  han  det  i  hine  Dages  Gravskrifter  uund- 
gaaelige  latinske  Digt.  Hovedpunktet  deri  var,  at  Navnet  Mo- 
gens eller  Magnus  paa  Dansk  betyder:  stor.  Og  Magnus  havde 
virkelig  været  magnus,  ja  maximus.  Ogsaa  under  denne  Form 
fik  Valkendorf  sit  Hip: 

„En  af  de  Store  forsøgte  engang  at  gøre  mig  lille. 

Dog  kun  omsonst,  thi  mit  Navn  melder  om  Storhed  som  før"^ 

Lovprisningen  endte  med  følgende  Raket-Knald,  der  udtrykte 
Mogens  Hejnesøns  beskedne  Syn  paa  sig  og  sit  Livsløb:  „Nep- 
tun overgaar  Mars,  Æolus  atter  Neptun,  men  jeg  dem  alle  til- 
sammen. Vel  lykkedes  det  den  aldrig  mættede  Avind  at  volde 
mit  Fald.  Men  Dyden  overlever  Døden." 

„Hans  Lindenov  satte  dette  Minde." 

Hermed  skulde  man  da  tro,  at  den  lange  Strid  endelig  var 
forbi.  Mogens  Hejnesøn  sov  jo  den  dybe  Slummer,  Hans  Linde- 
nov kunde  nu  have  Ro  i  sin  Sjæl,  han  havde  opfyldt  alle  Pligter 
mod  sin  Ven  og  sig  selv.  Og  Christoffer  Valkendorf  vilde  næppe 

med  sin  gode  Vilje  mere  bringe  denne  Sag  paa  Bane.  —  Og  dog 
skulde  Striden  drage  videre  Følger  efter  sig.  Endnu  engang 
skulde  alle  de  efterlevende  i  den  Anledning  blive  tvungne  frem 
paa  Skuepladsen. 

En  Stat  kan  indadtil  tilbagekalde,  hvad  den  har  gjort,  ved  at 
afskedige  og  straffe  den  Statstjener,  der  har  handlet  urigtigt. 
Udadtil  falder  en  slig  Tilbagekaldelse  altid  vanskeligere,  og  Staten 
hæfter  selv  for,  hvad  dens  Embedsmænd  har  udført.  En  Sag 
som  den  med  Mogens  Hejnesøn  var  meget  vanskelig  at  frem- 
stille for  fremmede  paa  en  Maade,  saa  at  Skammen  og  Ansvaret 
ikke  faldt  tilbage  paa  Regeringen  selv.  Da  ikke  desto  mindre 
Krav  paa  Forklaring  om,  hvad  der  var  foregaaet,  blev  rettet  til 
Danmark,  nødtes  Regeringen  lidt  efter  lidt  til  at  gøre  Mogens 
Hejnesøns  Sag  til  sin  og  tilsidst  til  at  anvende  hans  ejendomme- 
lige Begreber  om  Lov  og  Ret  imod  de  altfor  paatrængende 
fremmede.  Dette  var  maaske  den  fyldigste  Æresoprejsning,  som 
blev  Mogens  Hejnesøn  til  Del. 

Man  kan  ikke  undre  sig  over,  at  det  engelske  Handelshus 
kun  var  lidet  tilfreds  med  istedetfor  Erstatning  at  faa  Forsikring 
om,  at  Mogens  Hejnesøn  var  bleven  henrettet  for  sin  Misger- 
ning. Men  helt  intetsigende  blev  dette  Vederlag,  da  det  kort  efter 
blev  berettet,  at  den  henrettede  nu  var  bleven  optagen  igen  og 
med  Ære  stedt  til  Jorde.  Som  naturligt  var,  pressede  de  for- 
urettede paa  for  at  faa  Forklaring  herfor  og  virkelig  Erstatning. 
De  deraf  opstaaede  Forhandlinger  viser  tydeligere  end  noget 
andet  det  Virvar,  som  Mogens  Hejnesøn  og  hans  Død  havde 
givet  Anledning  til. 

Allerede  medens  Sagen  imod  Mogens  Hejneson  stod  paa  og 
Dommen  endnu  ikke  var  fældet,  havde  den  danske  Regering, 
rimeligvis  Christoffer  Valkendorf,  givet  Thomas  Umfredt  halv- 
vejs Løfte  om  Skadeserstatning  ^  Da  dette  ikke  var  blevet  op- 
fyldt, men,  som  det  lader,  Hans  Lindenov  og  Kammerater  havde 
beslaglagt  alt,  hvad  Mogens  Hejnesøn  besad-,  havde  det  engelske 
Hus  henvendt  sig  til  Dronning  Elisabeth  og  bedt  om  hendes 
Forbøn  og  Anbefaling  i  denne  Sag.  Hun  havde  sendt  ikke  min- 
dre end  to  Skrivelser^  desangaaende  til  Danmark,  da  Sagen  med 

eet  antog  den  uventede  Vending  ved  Mogens  Hejnesøns  Æres- 
oprejsning. Dette  satte,  som  rimeligt  var,  ondt  Blod.  I  England 
havde  man  slaaet  sig  til  Ro  med  det  danske  Svar,  at  Mogens 
Hejnesøn  intet  havde  efterladt  sig,  og  Erstatning  var  derfor  umu- 
lig, da  man  dog  vel  ikke  vilde  forlange,  at  den  danske  Regering 
skulde  udrede  denne  ^  Men  nu  blussede  Striden  op  med  fornyet 
Kraft. 

Det  engelske  Hus  indgav  paany  en  Klage  til  Dronning  Elisa- 
beth, og  denne  sendte  den  i  Aaret  1592  ledsaget  med  et  høfligt, 
men  meget  tydeligt  Brev  fra  hende  selv  til  den  danske  Rege- 
ring-. Det  var  i  Virkeligheden  den  skarpest  mulige  Form,  hun 
havde  valgt.  Thi  i  Klagen  ^  der  jo  var  stilet  til  hende,  tog  An- 
søgerne Bladet  fra  Munden  og  gav  den  mest  utilslørede  Frem- 
stilling af,  hvor  lovløst  alt  var  gaaet  til  under  Retssagen  imod 
Mogens  Hejnesøn:  Uvedkommende  Adelsmænd  havde  faaet 
Lov  til  at  beslaglægge  hans  Gods  tilhøjre  og  venstre;  alle  havde 
været  enige  om  at  rapse  til  sig  og  gemme  det,  hvorom  Striden 
førtes;  Hovedpersonen  selv  var  optraadt  paa  en  Maade,  som  lod 
formode,  at  man  var  betænkt  paa  at  lade  ham  undløbe,  hvorfor 
deres  Fuldmægtig  havde  maattet  sikre  sig  ved  at  holde  paa  Døds- 
dommens snarlige  Udførelse.  Vel  havde  Rigsraaderne  senere 
svaret,  at  Danmark  havde  gjort  alt,  hvad  man  kunde  forlange 
og  mere  endda  ved  at  lade  Sagen  behandle  i  København  og  ikke 
i  Holland,  hvor  den  egentlig  hørte  hjemme.  Men  enhver  uhildet 
vilde  kunne  indse,  at  dette  var  et  tvivlsomt  Gode,  thi  i  Holland 
vilde  de  skadelidte  forlængst  være  komne  til  deres  Ret.  Den 
danske  Form  for  Retfærdighed,  at  opgrave  Forbryderens  Lig 
og  jorde  det  med  Ære,  var  i  hvert  Fald  ikke  meget  fyldest- 
gørende. 

Heller  ikke  denne  Skrivelse  hjalp.  Man  synes  fra  dansk  Side 
at  have  bidt  det  i  sig  og  anvendt  den  dengang  saa  yndede  Form 
for  Undskyldning,  at  Regeringen  kun  var  en  Formynderrege- 
ring og  grumme  nødigt  vilde  paadrage  sig  Ansvar  ved  at  fore- 
tage afgørende  Skridt.  Det  var  jo  kun  nogle  faa  Aar  om  at  gøre. 
Saa  kunde  den  retmæssige  Konge  selv  bestemme,  hvad  han 
maatte  finde  for  godt. 

Næppe  var  da  Christian  den  Fjerde  bleven  myndig,  førend 
Klagen  over  Mogens  Hejnesøn  ogsaa  ganske  rigtig  kom  igen.  Da 
en  dansk  Udsending  just  var  i  England,  benyttede  man  Lejlig- 
heden^ til  atter  at  paatale  Sagen.  I  Begyndelsen  af  Aaret  1597  kom 
et  af  selve  Handelshusets  Medlemmer,  Christoffer  Read,  hertil, 
udstyret  med  en  Anbefalingsskrivelse-  fra  Dronning  Elisabeth 
og  fast  bestemt  paa  nu  endelig  engang  at  faa  fremtvungen  en  Af- 
gørelse. Christoffer  Read  fremstillede  kort  og  klart,  hvad  han 
ønskede.  Den  Oprejsning,  som  man  havde  givet  ham  og  hans 
Medredere  ved  at  henrette  Mogens  Hejnesøn  for  hans  Over- 
fald, var  atter  bleven  taget  tilbage,  da  man  lod  Sørøverens  Lig 
optage  og  hæderligt  begrave.  Han  maatte  derfor  andrage  om  at 
erholde  en  virkelig  Erstatning  —  ikke  af  Regeringen,  det  kunde 
ikke  falde  ham  ind  —  men  af  Mogens  Hejnesøns  Arvinger  eller 
dem,  der  havde  delt  hans  Efterladenskaber  samt  af  dem,  der 
havde  udrustet  ham  til  Sørøveriet. 

Dette  var  en  saa  berettiget  Fordring,  at  man  vanskeligt 
skulde  kunne  afslaa  den.  Man  søgte  derfor  ogsaa  at  omgaa  den 
ved  med  tilsyneladende  Beredvillighed  Skridt  for  Skridt  at 
skabe  Hindringer.  Men  Christoffer  Read  var  ligesaa  fiffig  en 
Modstander,  saa  Kampen  blev  haard  og  langvarig.  Det  varede 
et  Aar  førend  man,  og  endda  kun  med  Vold,  fik  ham  for- 
dreven. 

Rigsraadet  svarede  ham,  at  han  havde  omtalt  Mogens  Hejne- 
søns Medskyldige.  Det  var  klart,  at  han  skulde  faa  sin  Ret 
over  disse,  naar  han  blot  vilde  navngive  dem^  Denne  Faldgrube 
kom  imidlertid  Christoffer  Read  langt  bedre  over,  end  man 
skulde  have  ventet,  og  rettede  derpaa  et  saa  eftertrykkeligt  An- 
greb paa  sine  Modstandere,  at  mere  end  een  Rigsraad  vistnok 
har  rødmet  ved  hans  Ord.  Han  svarede  nemlig,  at  han  maatte 
her  udbede  sig  deres  Bistand.  Mogens  Hejnesøns  Lig  var  jo  ved 
højlys  Dag  blevet  optaget  af  Jorden  og  under  stor  Højtidelighed 
blevet  ført  bort.  Han  vilde  derfor  bede  dem  om  at  opgive,  hvem 
der  havde  tilladt  sig  denne  Bedrift,  hvilket  uden  Tvivl  var  dem 


140  Mogens  Hejnesøn 

bekendt.  Hovedmændene  herfor  maatte  han  betegne  som  Mo- 
gens Hejnesøns  Medskyldige,  medmindre  Rigsraadet  kunde 
forelægge  ham  sort  paa  hvidt  for,  at  det  hele  var  foretaget  ifølge 
Lov  og  Dom  ^ 

Det  var  en  højst  ubehagelig  Vending.  Der  fandtes  jo  som  be- 
kendt ingen  Dom  desangaaende.  Og  Forliget  ønskede  man  helst 
uomtalt,  da  det  retsligt  intet  afgjorde  og  strængt  taget  jo  egentlig 
blot  stemplede  Enkedronningen  som  den  skyldige.  Man  synes 
derfor  at  være  lusket  ud  af  en  Bagdør  ved  at  afslaa  at  vidne  i  en 
Sag,  hvori  man  selv  skulde  dømme,  og  ai  have  overladt  det  til 
ham  selv  at  skaffe  sig  sine  Oplysninger. 

Han  gav  imidlertid  ikke  tabt  og  anførte  to,  som  skulde  have 
været  delagtige  i  Ligets  Optagelse,  nemlig  den  afdødes  Hustru 
og  saa  en  Guldsmed  Witte,  der  havde  forfærdiget  Pladen  med 
Indskriften  paa  Kisten.  Over  disse  to  begærede  han  Stævning. 
Det  vilde  unægtelig  være  vel  galt,  om  Rigsraadet  gav  disse  to, 
der  jo  kun  havde  handlet  i  deres  gode  Ret,  til  Pris  for  Angribe- 
ren. I  det  første  Vidneforhør  vilde  vel  desuden  Enken  blot  paa- 
beraabe  sig  Forliget  og  derved  gøre  galt  værre.  Det  lader  derfor 
til,  at  man  kun  højst  uvilligt  har  indladt  sig  paa  at  opfylde  dette 
Christoffer  Reads  Forlangende;  han  maatte  i  hvert  Fald  to  Gange 
kræve  dem  stævnede  ^  førend  det  skete. 

Just  paa  dette  vanskelige  Punkt  viste  der  sig  imidlertid  en 
Redning,  som  i  det  mindste  for  en  Stund  kunde  bortmane  Faren. 
Rigsraadet  vilde  heller  end  gerne  være  af  med  ham,  og  han 
vidste  for  vel,  at  hverken  Enken  eller  Guldsmeden  vilde  kunne 
skaffe  ham  synderlig  Erstatning.  For  ham  kom  det  først  og 
fremmest  an  paa  at  finde  en  Kassebeholdning,  pligtig  og  stor 
nok  til  at  svare  det  skyldige  Beløb.  Men  just  nu  havde  han  faaet 
opsporet,  at  Mogens  Hejnesøn  1585  ved  sin  Ankomst  til  Bergen 
med  den  røvede  Ladning  havde  anvendt  det  meste  af  den  til  at 
betale  sin  Gæld  til  Jørgen  Styckning  i  Bergen;  og  det  var  lyk- 
kedes ham  at  faa  fat  i  selve  Afregningen  I  Jørgen  Styckning  var 
en  ganske  anderledes  Mand  at  holde  sig  til  end  en  stakkels 
Guldsmed  og  Enke.  Han  bad  derfor  Rigsraadet  om  en  Befaling 
til  Lensmanden  i  Bergen  om  at  beslaglægge  Jørgen  Stycknings 

Gods  samt  Ordre  til  samme  om  at  optage  Forhør  over,  hvem 
der  iøvrigt  havde  staaet  i  Handelsforbindelse  med  ham'.  Det 
var  en  ypperlig  Udvej.  Herved  aabnedes  der  Udsigt  til  for  læn- 
gere Tid  at  blive  fri  for  den  uvelkomne  Gæst  i  København.  Og 
gjorde  Lensmanden  i  Bergen  sin  Pligt,  skulde  han  ikke  komme 
et  Skridt  videre  der.  Han  fik  derfor  den  forønskede  Ordre  ^  og 
drog  til  Bergen. 

Da  Christoffer  Read  eller  hans  Fuldmægtig  i  Eftersommeren 
1597  kom  til  Bergen,  var  man  dér  hurtigt  paa  det  rene  med, 
hvorledes  Sagen  skulde  tages.  Han  vilde  have  Penge.  Ingen  paa 
Stedet  var  interesseret  i,  at  han  fik  dem.  Han  skulde  møde  Hin- 
dringer. Lensmanden  i  Bergen  havde  tidligere  skrevet  til  Simon 
von  Sahlingen  —  en  i  den  Tid  bekendt  Købmand  —  at  han 
havde  ladet  arrestere  af  Mogens  Hejnesøns  Gods  til  en  Værdi 
af  12,000  Kroner.  Da  Christoffer  Read  nu  forlangte  Besked  om 
dette  Gods,  svarede  Lensmanden,  at  han  ikke  vidste  et  Ord 
derom,  det  maatte  bero  paa  en  Fejltagelse.  Om  Jørgen  Styck- 
ning  kunde  han  heller  ingen  Oplysninger  give,  han  boede  i  De- 
venter  og  ikke  i  Bergen.  Da  endelig  Christoffer  Read  forlangte 
Købmændenes  Bøger  fremlagte,  for  at  det  kunde  oplyses,  hvo 
der  i  sin  Tid  havde  modtaget  engelske  Varer  i  Betaling  af  Mo- 
gens Hejnesøn,  viste  det  sig  mærkeligt  nok,  at  alle  havde  faaet 
Betaling  i  rede  Penge.  Og  paa  dem  kunde  man  da  ikke  se,  hvem 
de  havde  tilhørt. 

Det  synes,  som  om  Lensmanden,  Laurits  Kruse,  ganske  har 
forstaaet  sin  Regerings  Mening.  I  det  mindste  lader  det  til,  at 
han  sluttelig  er  gaaet  angrebsvis  tilværks  mod  den  ulykkelige 
Englænder  og  har  krævet  ham  til  Regnskab  for,  uden  Føje  at 
have  klaget  over  en  Borger  i  Bergen  ^  Udfaldet  blev,  at  den 
fremmede  tilsidst  fortrak,  uden  at  have  opnaaet  det  aller- 
mindste. 

Næppe  var  dette  Forsøg  strandet,  førend  Christoffer  Read 
henvendte  sig,  ikke  til  Rigsraadet,  men  til  Kongen  selv,  og  bad 
ham  bønligt  om  Hjælp.  I  sin  Skrivelse^  gav  han  først  en  Frem- 
stilling af  alle  sine  forgæves  Forsøg  paa  at  komme  til  sin  Ret, 
og  særlig  af  den  sidste  mislykkede  Tur  til  Bergen.  Derpaa  om- 

talte  han,  hvad  Sagen  drejede  sig  om.  Hans  Skib  var  blevet 
plyndret,  hans  Gods  ham  berøvet,  to  af  hans  Venner  kastede 
overbord.  Og  trods  al  denne  Uret  havde  han  endnu  ikke  op- 
naaet  saa  meget  som  blot  at  faa  Stævning  over  Mogens  Hejne- 
søns  Hustru  eller  den  Dom  at  se,  hvorved  Hejnesøn  skulde 
være  frikendt.  Vinteren  stod  nu  for  Døren,  og  han  skulde  snart 
hjem.  Kongen  maatte  dog  ikke  lade  ham  rejse  bort  med  ufor- 
rettet Sag,  efter  at  han  havde  anvendt  saa  meget,  baade  Tid  og 
Penge,  herpaa. 

Sagen  var  nu  igen  kommen  ind  i  et  kedeligt  Spor.  Man  var 
kørt  fast  samme  Sted  som  tidligere.  Man  maatte  videre,  men 
hvorledes?  At  fremvise  Dommen  var  en  Umulighed,  og  lade 
det  gaa  ud  over  Mogens  Hejnesøns  Enke  gik  heller  ikke  an. 
Christoffer  Reads  Forlangende  var  vel  for  saa  vidt  blevet  opfyldt, 
som  Kongen  allerede  i  Juli  Maaned  havde  befalet  hende  og  hen- 
des nye  Mand  at  møde  med  Gravskriften  over  Mogens  Hejne- 
søn, for  at  man  kunde  se,  om  der  var  noget  fornærmeligt  deri 
for  Englænderen  ^  Men  der  var  rigtignok  et  betydeligt  Spring 
fra  denne  tomme  Forholdsregel  til  for  Alvor  at  prisgive  den 
uskyldige  og  lade  Sophie  Gyntersberg  bøde  for,  hvad  hun  med 
fuld  Ret  havde  gjort. 

Stillingen  var  ubehagelig.  Men  just  som  alt  var  paa  det  vær- 
ste, viste  den  Mand  sig,  som  Øjeblikket  krævede.  Det  var  Hans 
Lindenov.  Han  var  siden  sidst  bleven  Lensmand  paa  Bornholm  ^ 
og  havde  altsaa  i  den  forløbne  Sommer,  medens  Striden  stod 
paa  i  København,  levet  fjernt  fra  Kamppladsen.  Det  lader  sig 
nu  ikke  afgøre,  om  han  har  handlet  af  egen  Drift  eller  efter  Op- 
fordring. Men  lige  med  eet  traadte  han  med  stærkt  Bulder  frem 
paa  Skuepladsen  og  trak  i  et  Nu  al  Opmærksomheden  til  sig. 

Han  skrev  nemlig  den  17.  Oktober  fra  Hammershus  et  Brev^ 
til  Christoffer  Read,  hvori  han  paa  den  mest  udfordrende  Maade 
gav  denne  alle  de  forønskede  Oplysninger  og  herved  drog  hele 
Uvejret  hen  over  sit  Hoved.  Han  skrev,  at  det  var  kommet  ham 
for  Øre,  at  Christoffer  Read  et  Par  Gange  havde  ansøgt  Rege- 
ringen om  Oplysninger  angaaende  Mogens  Hejnesøns  Optagelse, 
Indskriften  paa  hans  Kiste  m.  m.  Det  gjorde  ham  ondt,  at  Chri- 

Stoffer  Read  skulde  have  al  denne  Ulejlighed  med  at  søge  efter 
Gerningsmanden.  Han  vilde  derfor,  for  at  spare  ham  videre 
Umage,  meddele  ham,  at  det  var  ham,  Hans  Lindenov,  der  ved 
Mogens  Hejnesøns  Enke  og  sine  egne  Folk  havde  ladet  Liget 
optage  og  derpaa  føre  til  sin  Gaard  i  Jylland.  Det  var  ham,  der 
havde  faaet  Dommen  over  Mogens  Hejnesøn  kasseret.  Og  hvis 
det  maaske  kunde  interessere  Christoffer  Read  at  vide,  saa  havde 
han,  Hans  Lindenov,  staaet  i  Handelsforbindelse  med  Mogens 
Hejnesøn  og  haft  en  Skibspart  med  ham.  Angaaende  alt  dette 
var  Hans  Lindenov  rede  til  at  møde  for  Retten  med  Christoffer 
Read,  hvis  denne  skulde  ønske  det.  „Hvilket  jeg  Eder  ikke  vilde 
forholde,  at  I  ikke  skulde  have  Behov  længere  forgeblig  at  lede 
efter  Eders  Mand.  Befalende  Eder  Gud." 

Det  var  Oplysninger  saa  fyldige  og  klare,  som  man  kunde 
ønske  sig,  og  Christoffer  Read  tøvede  da  heller  ikke  med  at 
gøre  dem  frugtbringende.  Han  henvendte  sig  igen  til  Kongen  og 
mindede  denne  om,  at  han  for  nogen  Tid  siden  i  Raadsalen  paa 
Københavns  Slot  havde  lovet  Christoffer  Read,  at  saafremt  han 
kunde  navngive  den  eller  dem,  der  havde  ladet  Mogens  Hejne- 
søns Lig  optage,  saa  skulde  han  faa  Ret  over  dem.  Nu  vidste 
Christoffer  Read  Manden,  det  var  Hans  Lindenov,  han  havde 
selv  navngivet  sig.  Og  nu  var  det  formentlig  tillige  klart,  hvorfor 
hele  Mogens  Hejnesøns  ulovlige  Færd  ved  Overfaldet  var  gaaet 
upaatalt  hen,  da  han  kom  til  Bergen  med  Godset.  Det  var  fordi 
Hans  Lindenov  den  Gang  var  Lensmand  i  Bergen  og  var  i  Led- 
tog med  ham.  Christoffer  Read  maatte  derfor  bede  Kongen  om 
efter  Løfte  at  indstævne  Hans  Lindenov  for  Herredagen.  Skulde 
dette  imod  Forventning  blive  ham  nægtet,  vilde  han  bede  Kon- 
gen skriftligt  at  meddele  Dronningen  af  England  Grundene  til, 
at  han  ikke  kunde  komme  til  sin  Ret^ 

Det  vil  ses,  at  Christoffer  Read  var  meget  ivrig  for  at  faa  sit 
Ønske  opfyldt,  saa  ivrig,  at  han  strejfede  Grænsen  af  det  sømme- 
lige i  sin  Tiltale  til  Kongen  og  overskred  den  i  sin  Omtale  af 
Hans  Lindenov.  Det  synes  næsten,  som  om  Rigsraadet  heraf 
har  villet  tage  Anledning  til  at  faa  Stævningen  afslaaet.  I  det 
mindste  foreligger  der  et  noget  uklart  Brev-  fra  Read,  hvori  han 

gør  Undskyldninger  for  sine  Udtryk  om  Hans  Lindenov  og  beder 
om,  at  Stævningen  dog  ikke  derfor  maa  blive  ham  nægtet.  Hvis 
dette  forholder  sig  saa,  vilde  det  vistnok  være  et  Vidnesbyrd 
om,  at  Hans  Lindenovs  pludselige  Optræden  er  kommet  Rigs- 
raadet  ligesaa  uventet,  som  den  kom  Christoffer  Read.  Stæv- 
ningen blev  imidlertid  ikke  afslaaet,  og  begge  Parter  indvarsledes 
til  at  møde  for  Kongen  og  Rigsraadet  ved  Midsommer  1598^ 


6 

Det  var  en  Retssag  af  den  mest  ejendommelige  Art,  der  fore- 
toges paa  Københavns  Slot  den  1ste  Juli  1598.  Paa  den  ene  Side 
en  fremmed,  ukendt  med  danske  Retsforhold;  paa  den  anden 
Side  en  tidligere  Landsdommer,  anklaget  af  denne  Udlænding 
for  en  Handling,  der  var  i  den  fuldeste  Overensstemmelse  med, 
hvad  Regeringen  for  nogle  Aar  siden  havde  godkendt.  Hvad  der 
forøgede  Sagens  Betydning  var,  at  disse  to  Personer  paa  en 
Maade  ikke  stod  der  som  Privatmænd,  men  som  Ordførere  hver 
for  sit  Land.  Det  var  England  kontra  Danmark,  Den  Sag,  Hans 
Lindenov  skulde  forsvare,  var  i  Virkeligheden  den  danske  Rege- 
rings Fremgangsmaade  lige  overfor  Mogens  Hejnesøn.  Tiderne 
havde  forandret  sig.  Hans  Lindenov,  den  gamle,  uforsonlige 
Modstander  af  Christoffer  Valkendorf,  skulde  nu  offentligt  brede 
Kærlighedens  skjulende  Kaabe  over  ham  og  hans  Færd.  Et 
Spørgsmaal,  om  han  kunde  gøre  det  uden  al  Ondskab.  Man 
forstaar  i  hvert  Fald,  at  Valkendorf  den  Dag  udeblev  fra  Rets- 
salen^. 

Christoffer  Read  fik  først  Ordet.  Det  var  dem  vistnok  alle 
bekendt,  hvad  Sagen  drejede  sig  om.  Mogens  Hejnesøn  havde 
Aar  1585  paa  sørøverisk  Vis  overfaldet  og  plyndret  hans  Skib, 
da  han  fredeligt  sejlede  fra  London  til  Hull.  Herfor  var  Mogens 
Hejnesøn  bleven  dømt  fra  Livet  og  halshugget.  Men  bag  efter 
havde  Hans  Lindenov  ifølge  egen  Tilstaaelse  ladet  Liget  optage 
og  hæderligt  begrave.  Det  var  en  kun  lidet  berømmelig  Bedrift 

for  en  Rettens  Haandhæver.  Men  dog  var  den  i  god  Samklang 
med  Hans  Lindenovs  tidligere  Færd.  Thi  Mogens  Hejnesøn  havde 
bevisligt  haft  sit  Tilhold  i  Bergen  paa  den  Tid,  da  Hans  Linde- 
nov  var  Lensmand  dér.  Det  røvede  engelske  Gods  var  blevet 
taget  i  Betaling  saavel  paa  Slottet  som  i  Byen,  og  af  Hans  Linde- 
novs eget  Brev  syntes  det  at  fremgaa,  at  han  havde  haft  en  Part 
med  i  den  hele  Forretning.  Christoffer  Read  satte  derfor  i  Rette, 
om  ikke  Hans  Lindenov  var  pligtig  at  erstatte  ham,  hvad  Gods 
Mogens  Hejnesøn  havde  berøvet  ham,  ialt  57,400  Kroner,  samt 
atter  at  opgrave  Mogens  Hejnesøns  Lig  og  henlægge  det  paa  en 
Plads,  der  passede  for  slig  en  æreløs  Morder,  Skælm  og  Sø- 
røvere 

Derpaa  tog  Hans  Lindenov  Ordet.  Hans  Tale  blev,  som  man 
kunde  vente,  en  Lovtale  over  hans  tabte  Ven.  Mogens  Hejnesøn 
var  her  bleven  kaldt  en  Sørøver.  Det  var  han  ikke.  Han  var 
„en  fornem  Herres  Bestilter".  Havde  han  handlet  imod  sin  Be- 
stilling, saa  burde  han  være  indstævnet  for  Admiralitetet  i  Hol- 
land, hvad  der  laa  dobbelt  nær,  da  England  og  Holland  den  Gang 
var  forbundne.  Og  der  havde  ingen  Fare  været  for,  at  de  skade- 
lidte ikke  skulde  have  faaet  deres  Erstatning,  saafremt  de  havde 
haft  Ret  dertil,  thi  vederhæftige  Mænd  i  VIiessingen  var  gaaede 
i  Borgen  for  Mogens  Hejnesøn.  Men  Anklagerne  stolede  ikke 
paa  deres  egen  Sag.  derfor  henvendte  de  sig  først  tre  Aar  efter 
Begivenheden,  da  Frederik  den  Anden  var  død,  til  Danmark, 
hvis  Konge  den  Gang  var  umyndig. 

Mogens  Hejnesøn  en  Sørøver!  Det  skulde  være  bevist  ved 
hans  Henrettelse.  Nej,  Mordere  og  Fribyttere  lægger  man  paa 
Hjul  og  Stejle  og  hele  deres  Mandskab  med  dem;  men  Mogens 
Hejnesøn  blev  kun  henrettet  med  Sværdet  —  og  han  alene.  Det 
var  et  Udtryk  for,  at  Dommen  betød  noget  helt  andet.  An- 
klagerne fik  fremmet  deres  Vilje  at  faa  Mogens  Hejnesøn  dræbt, 
fordi  han  intet  Gods  besad  til  at  erstatte  deres  lidte  Tab.  Havde 
han  haft  dette,  vilde  de  ikke  have  været  hans  Liv  mægtige.  Dog, 
Hans  Lindenov  vilde  ikke  gaa  videre  paa  dette  Punkt,  for  ikke 
at  tale  imod  Borgmestres  og  Raads  Lempe. 

Fremdeles  var  Hans  Lindenov  af  Christoffer  Read  bleven 

beskyldt  for  at  have  antaget  sig  Mogens  Hejnesøns  Sag.  Denne 
Ære  kunde  han  ikke  tilegne  sig,  han  havde  kun  forsvaret  sin  egen. 
Som  mangeaarig  Handelsfælle  af  Mogens  Hejnesøn  havde  han  for- 
langt, at  deres  Regnskab  skulde  bringes  i  Orden  forinden  dennes 
Død.  Og  da  dette  imod  Loven  var  blevet  ham  nægtet,  havde  han 
indstævnet  den  paagældende  for  Retten,  medens  det  selvfølgelig 
var  Enken,  der  paatalte  Mandens  Drab.  Hans  Lindenov  kunde 
heller  ikke  tilegne  sig  Æren  af  at  „have  ladet  Mogens  Hejnesøn 
opgrave  og  anden  Gang  begrave",  thi  han  kunde  bevidne,  at 
han  ikke  havde  været  med  at  begrave  ham  første  Gang.  Sagen 
var,  som  vel  alle  i  denne  Sal  vidste,  gaaet  saaledes  til,  at  Enke- 
dronningen havde  paa  Herredagen  mæglet  Forlig  imellem  Par- 
terne, og  i  Kraft  af  den  derom  sluttede  Overenskomst  stod  det 
Enken  frit  for  at  lade  Liget  optage. 

Derimod  vedkendte  Hans  Lindenov  sig  med  Glæde,  at  han 
havde  haft  Omgang  med  Mogens  Hejnesøn.  Han  var  jo  bosiddende 
i  hans  Len,  var  Hs.  Majestæts  Købmand  paa  Færøerne  og  havde 
i  sin  Tid  af  Kongen  faaet  det  hæderlige  Hverv  at  opsøge  Grøn- 
land. Der  havde  ganske  vist  paa  et  enkelt  Tidspunkt  været  lidt 
at  mærke  ved  Mogens  Hejnesøns  Færd,  da  han  nemlig  ved 
Trusler  lod  sig  bevæge  til  at  flygte  fra  Odense  med  Udsigt  til 
derved  at  forspilde  sin  retfærdige  Sag.  Men  Kongen  havde  der- 
efter givet  ham  sit  Lejde,  og  han  var  vendt  tilbage  og  havde  sva- 
ret hver  Mand  til  Rette.  —  Hs.  Majestæt  bar  stor  Naade  for 
Mogens  Hejnesøn,  i  Udlandet  var  han  „bleven  befordret  af  Her- 
rer, Fyrster  og  Stænder",  i  Hans  Lindenovs  Hus  havde  han 
faaet  sin  Hustru.  Der  behøvedes  sikkert  ingen  videre  Forkla- 
ring, endsige  Forsvar  for,  at  Hans  Lindenov  havde  plejet  Om- 
gang med  ham. 

Endnu  stod  et  sidste,  maaske  det  vigtigste.  Punkt  tilbage. 
Dronningen  af  England  anbefalede  sin  Undersaat  til  Hjælp  imod 
dem  her  i  Landet,  der  havde  udrustet  Mogens  Hejnesøn  til  hans 
Fribytteri,  Den  heri  liggende  Beskyldning  afviste  Hans  Lindenov 
med  Foragt  for  sit  Vedkommende.  Men  hermed  var  Beskyld- 
ningen i  sig  selv  ikke  fjernet.  Den  blev  staaende  dér  som  en  For- 

nærmelse,  som  en  Haan  imod  det  ganske  Rige.  Det  var  Dom- 
mernes Sag  paa  tilbørlig  Maade  at  afvise  den. 

Han  satte  derfor  i  Rette,  om  ikke  Christoffer  Read  skulde  til- 
holdes  at  navngive  dem  her  i  Landet,  der  havde  udrustet  Mogens 
Hejnesøn,  eller  derfor  stande  til  Rette;  fremdeles  om  han  ikke 
var  pligtig  at  stande  til  Rette,  fordi  han  saa  letfærdigt  havde 
stævnet  Hans  Lindenov,  samt  at  betale  denne  Skadegæld,  Kost 
og  Tæring  og  Forsømmelse.  Derimod  maatte  Hans  Lindenov 
henstille  til  Hs.  Majestæts  egen  Betænkning,  hvad  Straf  denne 
vilde  tage  over  Christoffer  Read,  fordi  han  havde  benyttet  Kon- 
gens umyndige  Aar  til  med  en  ulovlig  Proces  at  forfølge  en  dansk 
Undersaat  tvertimod  Frederik  den  Andens  Forordning. 

Endnu  kun  et  sidste  Ord.  Hans  Lindenov  var  i  sit  Forsvar 
kommen  til  at  berøre  den  Sag,  som  han  ved  Overenskomsten  i 
Kolding  havde  forpligtet  sig  til  at  lade  være  glemt  og  uomtalt. 
Han  havde  dog  formentlig  ikke  herved  brudt  Overenskomsten. 
Thi  dels  havde  hans  Tale  kun  været  et  højst  fornødent  Forsvar 
mod  en  letfærdig  Stævning,  dels  var  den  netop  gaaet  ud  paa  at 
værne  om  samme  Overenskomst.  Nu  som  tilforn  var  han  villig 
til  at  overholde  den. 

Hans  Lindenov  havde  vidst  at  anslaa  de  rette  Strenge.  Dom- 
merne kunde  med  frelst  Samvittighed  nu  dømme  Christoffer 
Read  som  en  Æreskænder  og  saaledes  blive  af  med  denne  paa- 
trængende fremmede.  Dommen  lød,  at  da  Christoffer  Read  ikke 
havde  kunnet  overbevise  Hans  Lindenov  om  at  have  været 
Mogens  Hejnesøns  Medreder  i  nogen  Fribytter-Handel,  eller  at 
have  bekommet  noget  af  hans  Gods  som  en  Deltager  i  samme 
Handel,  saa  burde  Hans  Lindenov  være  kvit  og  angerløs  for 
hans  Beskyldning.  Men  efterdi  Read  med  slig  en  dristig  og  skarp 
Stævning  og  Omtale  for  Retten  havde  højlig  forulempet  Hans 
Lindenov,  saa  skulde  denne  Ulempe  hænge  hos  Read  selv,  og 
han  skulde  derfor  stande  Hans  Lindenov  tilbørligt  til  Rette  samt 
betale  ham  Kost  og  Tæring  og  Sagens  Omkostninger  ^ 

Det  var  en  brugbar  Dom.  Man  kunde  nu  vende  Forholdet  om 
og  gaa  angrebsvis  tilværks  mod  Christoffer  Read.  Ifølge  dansk 
Ret  var  han  nemlig  nu  skyldig  til  Døden,  idet  han  var  hjemfalden 

til  den  Straf,  som  hans  Modpart  vilde  være  bleven  idømt,  saa- 
fremt  Beskyldningen  var  bleven  beviste  „Ulempen  skulde", 
som  det  hed  i  Dommen,  „hænge  hos  Christoffer  Read".  Men  et 
Spørgsmaal,  om  man  dog  ikke  nærede  Betænkeligheder  ved  at 
lade  det  komme  til  slig  en  Yderlighed  mod  en  engelsk  Under- 
saat,  som,  forsynet  med  Dronning  Elisabeths  Anbefaling,  var 
kommen  for  blot  at  paatale  sin  Ret.  Man  ønskede  sikkert  kun 
at  blive  af  med  ham,  og  det  kunde  opnaas  ved  mindre.  Han  blev 
da  kastet  i  Fængsel  og  foreløbigt  kun  truet  med  Døden-.  Midlet 
var  ypperligt.  Da  han  en  Dag  saa  sit  Snit,  foretrak  han  at  flygte^ 
og  saaledes  for  bestandig  give  Afkald  paa  den  ham  tiltænkte 
„Erstatning". 

Hermed  var  da  endelig  den  lange  Strid,  hvortil  Mogens  Hejne- 
søns  Liv  saavel  som  hans  Død  havde  givet  Anledning,  naaet  til 
sin  Afslutning.  Thi  en  fornyet  Klage"^,  hvormed  den  engelske 
Regering  fremkom  Aar  1599,  synes  at  have  været  ganske  virk- 
ningsløs. Med  Aarhundredets  Slutning  var  da  Sporene  af  Mo- 
gens Hejnesøns  Optræden  udviskede,  den  Bevægelse,  hvori 
han  havde  sat  Tidens  Vande,  var  forbi,  de  fremkomne  Ringe 
udglattede  eller  brudte  af  andre.  Lad  os  dog,  forinden  vi  skilles 
fra  ham,  til  Afsked  kaste  et  Blik  paa  dem,  der  stod  ham  nær, 
betragte  deres  Skæbne,  der  i  sin  Tid  havde  grebet  saa  stærkt 
ind  i  hans. 

Christoffer  Valkendorf  opnaaede  endelig,  hvad  han  under 
Frederik  den  Andens  Regering  saa  længe  havde  stræbt  hen- 
imod:  Da  Christian  den  Fjerde  Aar  1596  selv  overtog  Rege- 
ringen, blev  han  virkelig  udnævnt  til  Rigs-Hovmester.  Det  var 
den  Oprejsning,  som  Skæbnen  gav  ham,  fordi  han  var  endt  saa 
uheldig  i  sin  berettigede  Kamp  mod  Mogens  Hejnesøn. 

Skæbnen  er  imidlertid  stundom  lidt  drillende,  selv  naar  den 
skænker  det  bedste.  Den  Valkendorf,  hvem  det  endelig  lykke- 
des at  faa  Magtens  Tøjler  i  Hænde,  fik  samtidigt  over  sig  en  ung 
Herre,  der  ikke  lod  ham  have  stort  Spillerum,  men  virksom, 
rastløs  og  nøjeregnende  selv  greb  ind  overalt.  Naar  Foden  er 
gammel,  Haanden  træt  og  Tanken  mere  langsom,  smager  det 

ikke  altid  at  skulle  styres  af  en,  der  altfor  meget  ligner  en  selv 
fra  de  unge  Dage. 

Om  Sophie  Gyntersberg  vides  ikke  andet,  end  hvad  ovenfor 
er  meldt,  at  hun  giftede  sig  igen.  Lidt  mere  veed  man  om  Mo- 
gens Hejnesøns  Børn.  Datteren  Elsebe  gav  Anledning  til  en  lig- 
nende Retssag  som  den,  der  havde  grebet  saa  stærkt  ind  i  Fade- 
rens og  Moderens  Liv^  Mogens  Hejnesøns  uægte  Søn,  Rasmus, 
blev  derimod  en  meget  anset  Mand  paa  Færøerne.  Da  han  90 
Aar  gammel  havde  mistet  sin  Hu- 
stru efter  et  barnløst  Ægteskab, 
fortrød  det  ham,  at  han  ikke  skulde 
efterlade  sig  Livsarvinger.  Han 
giftede  sig  da  paany  og  fik  inden 
han  fyldte  sit  110de  Aar  5  Børn, 
det  yngste  fødtes  ham  3  Aar  efter, 
at  han  havde  passeret  det  100de 
Aar.  I  Beretningerne  omtales  han 
som  „en  i  sin  høje  Alderdom  rørig 
Mand,  men  noget  haardsindef'l 

Hans  Lindenov  var  Aar  1594 
bleven  forflyttet  fra  sin  Landsdom- 
mer-Virksomhed i  Nørrejylland  og 
bleven  Lensmand  paa  Bornholm  ^ 
Sine  Ungdoms-Lyster  fra  Bergen 
svigtede  han  ikke  ganske:   Bøn- 
derne paa  Bornholm  klagede  gen- 
tagne Gange  over  ham  paa  Grund  af  Forurettelser  og  ulovlig 
Beskatning*.  Hans  Søn  af  samme  Navn  kom  dog  Maalet  nær- 
mere; han  blev  fuldstændig  Sørøver  og  dømtes  som  saadan  Aar 
1615  til  livsvarigt  Fængsele 

—  Alting  forandres,  alting  glemmes.  Men  Tiden,  som  udkræ- 
ves dertil,  er  forskellig.  Hvor  Livet  ruller  rask,  skrider  0de- 
læggelsesværket  bagved  hurtigt  fremad.  Ensformighed  er  det 
bedste  Luftlag  for  Minder,  de  ydre  som  de  indre.  Hvor  lidet  er  der 
nu  tilbage  af  hint  København,  der  saa  Mogens  Hejnesøns  Hoved 
falde?  Hvor  er  Slottet?  Nikolaj  Kirketaarn  (Fig.  29),  som  Chri- 

Troels-Lund:   Historiske  Fortællinger  II  10 

Fig.   29. 


Nikolaj    Kirke  med   Taarn 
omkr.  Aar  1600. 

ed  af  Johan  Classen  van  Wyck  i   Na- 
tionalmuseets Arkiv.; 

Stoffer  Valkendorf  af  egne  Midler  havde  bygget  S  er  nu  —  for- 
længst kullet  —  spirsat  af  en  anden.  Hvor  er  Vandspringene,  som 


Fig.  30.  Chr.  Valkendorfs  Vejerbod  ved  Holmenshro  1587.  1  Bag- 
grunden tilvenstre  ses  Helligaands-Kirkens  Taarn  under  Opførelse, 
tilhøjre  Nikolaj  Kirke  endnu  uden  Taarn. 

("Braunius  :  Theatrum  urbium  1\'.) 

Valkendorf  havde  paanødt  Byen^  Holmen  med  dens  Stensæt- 
ninger•^  Husrækken  paa  den  anden  Side  Havnen  med  Vejer- 
boden ud  i  Søen  (Fig.  30  og  31),  der  holdtes  for  hans  ypperste 
Værk?^  Bølge  paa  Bølge  har  Begivenheder  væltet  hen  over 
dem  og  skyllet  dem  med  sig.  Men  paa  Færøerne  ser  alting  ud 


Fig.  31.   Holmens  Bro  og  Chr.  Valkendorfs  Vejerbod  o.  Aar  1600. 
(Efter  Billed  af  Johan  Classen  van  Wyck  i  Nationalmuseets  Arkiv.) 

endnu  omtrent  som  paa  Mogens  Hejnesøns  Tid.  Døren  til  Fæ- 
huset  knirker  den  Dag  i  Dag''  som  da  Herborg  vakte  Hejne. 


Mogens  Hejneson 

Vinden  stryger  endnu  som  tilforn  mellem  de  ensomme  „Hamre". 
Fiskestimerne  kalder  uforandret  Befolkningen  til  Dræt. 

Som  det  er  gaaet  Omgivelserne  er  det  ogsaa  gaaet  Personerne. 
Christoffer  Valkendorf  var  en  langt  betydeligere  Mand  end  Mo- 
gens Hejnesøn.  Han  greb  mangfoldigere 
og  dybere  ind  i  sin  Tids  Historie.  Men 
hans  Minde  er  blegnet.  København,  som 
skyldte  ham  saa  meget,  har  glemt  ham. 
Ingen  tænker  mere  paa  ham  ved  Synet 
af  Nikolaj  Taarn  eller  af  Helligaands- 
Kirkens  Taarn  (Fig.  32),  hvormed  han 
dog  en  Gang  smykkede  Byen.  Han  er 
gleden  ud  af  Menigmands  Erindring, 
og  kun  paa  kunstig  Vis  holdes  hans 
Navn  endnu  i  Live  i  de  dannedes  Be- 
vidsthed. 

Anderledes  med  Mogens  Hejnesøn. 
Han  lever  den  Dag  i  Dag  paa  Færøerne 
i  sine  Landsmænds  Hjerter.  Hans  Billed 
dukker  op  for  Tanken,  naar  Aaren  er 
lagt  ind  og  man  stille  venter  paa  Bid.  Om  ham  fortælles  og  synges 
der  i  de  lange  Vinteraftener,  naar  gamle  og  unge  samles  ^  Hans 
Fejl  er  glemte,  kun  hans  Dyder  mindes.  Og  stolt  hidleder  endnu 
mangen  Færing  sin  Herkomst-  fra  Mogens  Hejnesøn,  Øernes 
ypperste  Mand  siden  Sagaernes  Dage. 


Fig.  32.   Helligaands-Kirken 
med  dens  nye,  af  Chr.  Val- 
kendorf opførte  Taarn.    Set 
fra  Blaataarn  o.  Aar  1600. 

(Billed    af  Johan    Classen    van 
Wyck  i   Nationalmuseets  Arkiv.) 

Anmærkninger  og  Henvisninger  til  II  Bog 


MOGENS  HEJNESØN 

udkom  første  Gang  1877  og  var  ledsaget  af  følgende  Fortale: 

„Nærværende  Skrift  støtter  sig,  som  det  i  det  enkelte  vil  fremgaa,  navnlig  til  den 
rige  Skat  af  utrykte  Kilder  til  vor  Historie,  som  opbevares  i  Gehejme-Arkivet.  Naar 
jeg  har  kaldt  denne  Beretning  om  en  enkelt  Mands  Liv  for  et  Tidsbillede,  saa  ligger 
Berettigelsen  dertil  dels  i  de  nye  Oplysninger,  som  her  meddeles  om  nogle  af  Datidens 
bekendteste  Personligheder,  men  fornemlig  i  det  Lys,  som  kastes  over  hin  Tids  Sam- 
fundsforhold, navnlig  Retsforholdene  i  det  daglige  Liv  saavel  som  for  Skranken.  Frem- 
stillingsformen afviger  ikke  meget  fra  den  i  mit  tidligere  Skrift  „Historiske  Skitser" 
anvendte.  Nu  som  da  er  jeg  gaaet  ud  fra,  at  et  Folks  Historie  ikke  blot  er  et  Par 
enkelte  Forskeres  Sag,  men  Folkets  Fælleseje,  saa  at  først  den  Fremstillingsform  sva- 
rer til  Historiens  Krav,  der  uden  at  svigte  den  videnskabelige  Fordring  om  grundigt 
Kildestudium,  men  ogsaa  uden  at  være  begrænset  af  Laugs- Vedtægter,  formaar  at  hen- 
vende sig  til  den  størst  mulige  Kreds  af  Læsere  i  Almindelighed.  Derimod  har  jeg 
ment  det  rigtigt  i  højere  Grad  end  tidligere  at  lette  Kontrollen  med  Fremstillingens 
Paalidelighed  ved  at  ledsage  den  med  en  fyldig  Henvisning  til  mine  Kilder.  løvrigt 
faar  Bogen  at  tale  for  sig  selv.  Den  anbefales  som  dens  Forgænger  til  Fagmænds  Prø- 
velse og  Publikums  Velvilje." 

Side  7.  '  Claus  Billes  Kalenderantegnelser,  Danske  Samlinger,  anden  Række,  5te 
Bind,  Side  64:  18.  Jan.  per  nefas  truncatus  est  Magnus  Heineszøn  Anno  1589.  — 
Helvaderi:  Sylva  chronologica  maris  Balthici,  Side  235:  In  diesem  Jahr  ist  in  Denne- 
mark der  edle  und  beriihmte  Sehan  Magnus  Heinesen  den  8.  Febr.  umb  3  Uhr  in  der 
Morgenstunde  /.u  Kobenhagen  mit  dem  Schwerdt  hingerichtet  worden.  —  "Jens  Lau- 
ritzsøn  Wolff:  Norrigia  iilustrata.  Kiøbenhavn  1651.  Side  265  —  73.  —  Lucas  Debes: 
Færoæ  et  Færoa  reserata,  Kjøbenhavn  1673.  Side  213  fgg. 

S.  8.  ^  Niels  Slange:  Christian  den  Fjerdes  Historie,  Kjøbenhavn  1749,  første  Part, 
Side  43.  —  -  P.  T.  Wandal :  De  paa  Jægerspriis  \ed  Mindestene  hædrede  fortjente 
Mænds  Levnetsbeskrivelser.  Kjøbenhavn  1783.  1ste  Bind,  Side  411 — 20.  —  C.  F. 
Wegener:  Historiske  Efterretninger  om  Abrahamstrup  Gaard.  Kbhvn.  1856.  II.  Del, 
S.  224.  —  *  Erich  Pontoppidan:  Annales  ecdesiæ  Danicæ.  Kopenhagen  1747.  3ter 
Theil.  pag.  517.  —  *  Ludvig  Daae:  Om  Magnus  Heinessøn.  Christiania  1869.  —  C. 
E.  Secher:  Christoffer  Vaikendorf,  i  Folkekaiender  for  Danmark.  1869.  Kjøbenhavn. 

S.  10.  'C.  E.  Secher:  Christoffer  Valkendorf,  S.  24.  (Folkekalender  for  Danmark 
1869.)  —  ■''Slange:  Christian  den  Fjerdes  Historie  S.  173.  —  C  P.  Rothe:  Christoffer 
Walckeiidorffs  Liv  og  Levnet.  Kjøbenhavn  1754.  S.  4 — 5.  —  ^C.  F.  Wegener:  Hi- 
storiske Efterretninger  om  Anders  Sørensen  Vedel  fol.,  Side  82,  Anm.  12.  —  Holger 
Rørdam:  Kjøbenhavns  Universitets  Historie.  Kjøbenhavn  1877.  3die  Del,  S.  689 — 90. 

—  *  Secher:  Christoffer  Valkendorf.  S.  25. 

S.  11.   ^Secher:  Christoffer  Valkendorf.  S.  25. 

S.  13.  ^  Yngvar  Nielsen:  Bergen  fra  de  ældste  Tider  indtil  Nutiden.  Christiania 
1876.  Side  294. 

S.  14.  'Skrivelse  fra  C.  Valkendorf  til  Mogens  Gyldenstjerne  af  29.  April  1558. 
Diplomatarium  Norvegicum  II  no.  1160.  —  "  Yngvar  Nielsen:  Bergen  fra  de  ældste 
Tider  indtil  Nutiden.  Side  297.  —  Bergens  Brolægning  paabegyndt  efter  Sigbrits  Op- 
fordring: Norske  Magazin,  udgivet  af  N.  Nicolaysen,  Christiania  1860.  1ste  Bind, 
Side  120.  —  ^  Yngvar  Nielsen:  Bergen.  Side  295.  —  ^  Smstds.  S.  299.  —  -Smstds. 
S.  301.  —  •'Registre  over  alle  Lande,  den  9.  Marts  1560.  Rigsarkivet. 

S.  15.  '  C.  F.  Wegener:  Aarsberetninger  fra  det  kongelige  Geheimearchiv.  Kjøben- 
havn 1852—55.  1ste  Bind.  Side  173.  —  '^  C.  F.  Wegener:  Aarsberetninger  fra  det 
kongelige  Geheimearchiv.  1ste  Bind.  Side  171,  173,  191—94  og  208.  —  -'C.  E. 
Secher:  Christoffer  Valkendorf  S.  30. 

S.  16.  ^C.  E.  Secher:  Christoffer  Valkendorf  S.  30.  —  ^  Registre  over  alle  Lande 
d.  29.  April  1569.  Rigsarkivet.  —  C.  F.  Wegener:  Historiske  Efterretninger  om  An- 
ders Sørensen  Vedel.  fol.  S.  54.  Anm.  3. 

S.  17.  '  C.  F.  Wegener:  Historiske  Efterretninger  om  Anders  Sørensen  Vedel.  fol. 
S.  54.  Anm.  3.  —  C.  P.  Rothe:  Christoffer  Walckendorffs  Liv  og  Levnet  Side  33—34. 

—  ^Secher:  Christoffer  Valkendorf  Side  28—20. 

S.  18.  'C.  P.  Rothe:  Christ.  Walkendorffs  Liv  og  Levnet  S.  34-35.  —  Secher: 
Christ.  Valkendorf  Side  32.  —  "C.  Valkendorf  fik  1574  Roskilde  og  Skjoldenæs  Len; 
det  ombyttedes  1575  med  Vor  Frue  Klosters  Gods  i  Roskilde,  der  atter  1583  ombytte- 
des med  Jungshoved  Len.  Secher:  C.  Valkendorf,  S.  32.  —  Sjællandske  Tegneiser 
d.  2.  October  1583.  Rigsarkivet.  —  'Rothe:  C.  Walkendorffs  Liv  og  Levnet.  Side 
35—36.  —  Secher:  Valkendorf,  S.  34.  —  ''Sjællandske  Tegneiser  d.  4.  Marts  1585. 
Rigsarkivet.  —  ''Sjællandske  Tegneiser  dl.  December  1579.  Rigsarkivet.  —  Rothe: 
Walkendorffs  Liv  S.  37—38.  —  ''Sjællandske  Tegneiser  d.  30.  November  1579.  Rigs- 
arkivet. —  '  Sjællandske  Tegneiser  d.  1.  December  1579.  Rigsarkivet.  —  ^Sjællandske 
Tegneiser  d.  11.  October  1581.  Rigsarkivet.  —  '' P.  V.Jacobsen:  Om  Kong  Frederik 
den  Andens  Forhold  til  nogle  af  de  øverste  Rigsembedsmænd.  Historisk  Tidsskrift  5te 
Bind,  Side  421.  —  "*  Sjællandske  Tegneiser  d.  26.  October  1583.  Rigsarkivet. 

S.  19.  'Gengivet  i  Staalstik  af  Magnus  Petersen  i  Folkekalender  for  Danmark 
1869. 

S.  20.  '  Det  er  ikke  Forfatteren  bekendt,  hvor  Originalen  nu  findes.  —  Et  Kobber- 
stik derefter  haves  i  C.  P.  Rothe:  Christoffer  Walckendorffs  Liv  og  Levnet.  Kbhvn. 
1754. 

S.  22.  'Lucas  Debes:  Færoæ  et  Færoa  reserata.  Kbhvn.  1673.  Side  214.  — 
Færøiske  Folkesagn,  optegnede  af  Pastor  J.  H.  Schrøter.  Antiquarisk  Tidsskrift  1849 
—51.  Kbhvn.  1852.  S.  161. 

S.  24.   'Antiquarisk  Tidsskrift  1849—51.  Side  160. 

S.  25.   'Antiquarisk  Tidsskrift  1849-51.  Side  162—65. 

S.  26.  'Lucas  Debes:    Færoæ  etc.  S.  214  —  15.  Antiquarisk  Tidsskrift  1849— 

51.  Side  165.  —  "Antiquarisk  Tidsskrift  1849—51.  S.  165  —  66. 

S.  28.  'Sammesteds  S.  166.  —  Luc.  Debes:  Færoæ.  S.  215.  —  'Norske  Maga- 
zin I,  udgivet  af  N.  Nicolaysen.  Christiania  1860.  Side  433  og  448.  —  ^Sjællandske 
Tegneiser  d.  6.  December  1578.  Rigsarkivet.  —  ^Norske  Rigsregistranter  2.  Del, 
S.  272. 

S.  29.   'Tilladelsen  er  dateret  den  17.  April  1578.   Norske  Rigsregistranter,   oven 

anførte  Sted.  —  'Sjællandske  Tegneiser  d.  6.  December  1578.  Rigsarki\et.  —  'Sjæl- 
landske Tegneiser  d.  6.  December  1578.  Rigsarkivet. 

S.  30.   'Norske  Rigsregistranter.   2den  Del,  Side  306 — 7.   Den  4.  Februar  1579 

—  -  Herredags  Dombog  1597 — 98.  Dom  af  1.  Juli  1598  i  Sagen  mellem  Hans  Linde- 
nov  og  Christoffer  Read.  Rigsarkivet. 

S.  31.  'Sjællandske  Tegneiser  d.  1 1.  December  1579.  Rigsarkivet.  —  -Sjællandske 
Tegneiser  d.  11.  December  1579.  Rigsarkivet.  —  ''Norske  Rigsregistranter.  2den  Del, 
Side  362,  dateret  Todberg  den  3.  December  1579. 

S.  32.  '  Norske  Rigsregistranter.  2den  Del,  S.  356  og  362  —  65.  —  L.  Daae:  Mag- 
nus Heinessøn,  Side  13.  —  Sjællandske  Tegneiser  den  2den  November  1579.  Rigs- 
arkivet. —  -  Udstedt  den  26de  August  1579.  „Kancelliets  Aflevering.  Færøerne.  Di- 
verse Sager"  no.  37.  Rigsarkivet.  —  ^Skrivelse  fra  Christ.  Valkendorf  til  Frederik  II, 
dateret  Kbhvn.  d.  10.  Februar  1584.  „Kancell.  Aflevering.  Færøerne.  Diverse  Sager" 
no.  37.  Rigsarkivet. 

S.  33.  '  Norske  Rigsregistranter.  2den  Del,  Side  356.  —  -  Norske  Rigsregistranter. 
2den  Del,  Side  363,  dat.  Todberg  den  3.  December  1579.  —  ^Smstds.  —  *  Norske 
Rigsregistranter.   2den  Del,  Side  364  —  65,  dat.  Skanderborg  den  9.  December  1579. 

—  "Norske  Rigsregistranter.  2den  Del,  Side  356.  Dat.  Havreballegaard  den  30te  No- 
vember 1579. 

S.  34.  'c.  E.  Secher:  Christoffer  Valkendorf,  Side  26-  —  -'Tegnelser  over  alle 
Lande  den  17.  April  1562.  Rigsarkivet.  -  ^Sjællandske  Tegneiser.  Frederik  II  til  Chri- 
stoffer Valkendorf,  dat.  Koldinghus  den  13.  Januar  1580.  Rigsarkivet.  —  *  Sjællandske 
Tegneiser.   Fr.  Il  til  Christoffer  Valkendorf,  dat,  Frederiksborg  den  19.  Januar  1582. 

—  Dito,  dat.  Koldinghus  den  21.  Marts  1583.  Rigsarkivet.  —  *  Norske  Rigsregistran- 
ter. 2den  Del,  Side  356,  dat.  30.  November  1579. 

S.  35.  'Norske  Rigsregistranter.  2den  Del,  Side  357,  dateret  den  1.  December 
1579.  —  "Om  Mogens  Hejnesøns  lange  Udebliven  fra  Færøerne  se  Sjællandske 
Tegneiser  den  17.  Februar  1581.  Rigsarki\et. 

S.  36.   '  Lucas  Debes:  Færoæ  et  Færoa  reserata.  Side  220 — 21. 

S.  37.  'Jens  Lauritzsøn  Wolff:  Norrigia  illustrata,  Side  270 — 73.  —  Lucas  Debes: 
Færoæ,  Side  216 — 17.  —  ^  Lucas  Debes:  Færoæ,  Side  218. 

S.  38.   'Lucas  Debes:  Færoæ,  Side  218  —  20. 

S.  39.   'Smstds.  Side  222.  —  -  Smstds.  221. 

S.  40.   'Antiquarisk  Tidsskrift.  1849-51.  Side  166. 

S.  41.  'Sjællandske  Tegneiser,  den  17.  Februar  1581.  Rigsarkivet.  —  -Sjælland- 
ske Tegneiser,  den  8.  Februar  1581.  Rigsarkivet. 

S.  42.    'Sjællandske  Tegneiser,  den  16.  Februar  1581.  Rigsarkivet. 

S.  43.   'Sjællandske  Tegneiser,  den  16.  Februar  1581.  Rigsarkivet. 

S.  44.  '  Sjællandske  Tegneiser,  den  16.  Februar  1581.  Rigsarkivet.  —  -  Sjælland- 
ske Tegneiser,  den  16.  Februar  1581.  —  ^Sjællandske  Tegneiser,  den  17.  Februar 
1581.  Rigsarkivet. 

S.  45.  'Sjællandske  Tegneiser,  den  17.  Februar  1581.  Rigsarkivet.  —  "Sjælland- 
ske Tegneiser,  den  8.  April  1581.  Rigsarkivet. 

S.  46.  'Absalon  Pederssøn's  Norges  Beskrivelse.  Norske  Magazin,  1ste  Bind, 
Side  127.  —  Smlgn.  smstds.  Side  102 — 3.  —  "Nye  danske  Magazin,  1ste  Bind,  Side 
192.  —  Grønlands  historiske  Mindesmærker.  Kjøbenhavn  1845,  3die  Del,  Side  259. 
Den  første  Anledning  til  alle  disse  Overdrivelser  var  vel,  at  man  forvekslede  Beskri- 
velser af  Grønland  med  tilsvarende  af  Vinland.  Kun  saaledes  kan  det  forklares,  at  man 
i  en  forholdsvis  tidlig  Tid  kan  f.  Eks.  paastaa,  at  i  Grønland  vokser  den  bedste  Hvede. 
(Grønl.  Mindesm.  III,  260.) 

S.  47.  '  Danske  Magazin.  3die  Del.  Side  339  og  Side  341.  —  Hans  Egede:  Det 
gamle  Grønlands  nye  Perlustration.  Kjøbenhavn  1741.  Side  8.  —  Grønl.  hist.  Mindes- 
mærker III,  Side  505.  —  Med  Urette  vilde  man  fra  Beretningens  Indhold  slutte  til 
Meddelerens  Mangel  paa  Troværdighed.   Graah  beretter  nemlig  (Undersøg.  Rejse  til 

Østkysten  af  Grønl.,  Side  108 — 9)  noget  lignende:  „Just  som  jeg  bøjede  af  om  et 
Næs  paa  Grønlands  Østkyst,  saa  jeg  højt  oppe  paa  et  Fjeld  smaa  hvide  Skabninger, 
fuldkommen  lignende  en  Flok  græssende  Faar.  Det  var  imidlertid  kun  en  Flok  i  hvide 
Pelse  klædte  Grønlændere,  der  samlede  Bær  og  Rødder;  men  saa  stærk  var  Illusionen, 
at  enhver,  der  ikke  var  overbevist  om,  at  Østerbygden  aldrig  har  ligget  paa  Grønlands 
Østkyst,  maatte  have  troet,  her  at  have  fundet  Spor  af  hin  tabte  islandske  Koloni."  — 
-Grønl.  hist.  Mindesmærker  111.  514—15.  —  Hans  Egede:  Det  gi.  Grønl.  nye  Per- 
lustr.  Side  8 — 9.  —  ''Absalon  Pederssøn:  Norges  Beskrivelse.  Norske  Magazin  1, 
Side  101 — 2.  —  ''Grønl.  hist  Mindesmærker  III.  507 — 13.  —  ^  Rentemester-Regn- 
skab for  1568.  Rigsarkivet.  Heraf  ses,  at  Toget  virkelig  kom  til  Udførelse,  hvilket  be- 
tvivles i  Grønl.  hist.  Mindesm.  III.  S.  635.  —  Schiern:  Nyere  historiske  Studier.  1ste 
Del,  Side  404.  —  '''Grønl.  hist.  Mindesm.  III.  S.  201—5.  --  '  Grønl.  hist.  Mindesm. 
III.  635—37. 

S.  48.  '  Grønl.  hist.  Mindesm.  III.  637 — 38.  —  ^Danske  Kongers  Historie,  Pakke 
58.  Rigsarkivet.  —  ^  Grønl.  hist.  Mindesm.  III.  S.  637.  —  *  Grønl.  hist.  Mindesm.  III. 
S.  639.  —  ■'  Danske  Kongers  Historie  Pakke  58.  Rigsarkivet.  Denne  haandskrevne  Be- 
retning om  Rejsen,  forfattet  af  en  af  Deltagerne,  Skibspræsten  Christian  Nielsen,  stem- 
mer i  det  hele  med  den  i  Grønl.  hist.  Mindesm.  III.  641—47  trykte,  men  afviger  navnlig 
mod  Slutningen  i  Tidsangivelserne,  ligesom  den  ogsaa  omfatter  Begyndelsen  af  Turen, 
der  mangler  i  den  trykte.  —  "  Frederik  den  Anden  til  Christoffer  Valkendorf,  dat.  Skan- 
derborg den  2.  November  1579.  Sjællandske  Tegneiser.  Rigsarkivet.  —  Grønl.  hist. 
Mindesm.  III.  S.  647 — 48.  —  'Samme  til  samme,  dat.  Havreballegaard  den  30.  No- 
vember 1579.  Sjællandske  Tegneiser.  Rigsarkivet.  —  Grønl.  hist.  Mindesm.  III.  Side 
548 — 50.  —  ^  Sammesteds.  —  •'  Frederik  den  Anden  til  Christoffer  Valkendorf,  dat. 
Koldinghus  den  13.  Januar  1580.  Sjællandske  Tegneiser.  Rigsarkivet.  —  ^°  Samme  til 
samme,  dat.  Koldinghus  den  24.  Marts  1580.  Sjællandske  Tegneiser.  Rigsarkivet.  — 
"Samme  til  samme,  dat.  den  25.  Maj  1580.  Sjællandske  Tegneiser.  Rigsarkivet.  — 
^^  Samme  til  samme,  dat.  Antvorskov  den  25.  October  1580.  Sjælladske  Tengnelser. 
Rigsarkivet. 

S.  49.  ^  Grønl.  hist.  Mindesmærker  IIi.  651 — 52.  —  Norske  Rigsregistranter 
II,  401. 

S.  50.  'Grønl.  hist.  Mindesmærker  III,  652  —  53.  —  Norske  Rigsregistranter  II, 
402—3. 

S.  51.  *  Herredagsdombog  1586—89.  Dom  af  3.  Juni  1586  i  Sagen  mellem  Chri- 
stoffer Valkendorf  og  Mogens  Hejnesøn.  Rigsarkivet.  —  -  Palle  Christensens  Vidnes- 
byrd, udateret.  Kancelliets  Aflevering.  Færøerne,  diverse  Sager  no.  37.  Rgsarkivet.  — 
^  Søren  Flues  Indberetning  til  Christoffer  Valkendorf,  udateret.  Kancelliets  Aflevering. 
Færøerne.  Diverse  Sager  no.  37.  Rigsarkivet.  —  ■*  Sammesteds.  —  ''  Palle  Christen- 
sens Vidnesbyrd,  udateret.  Kancelliets  Aflevering  Færøerne.  Diverse  Sager  no.  37. 
Rigsarkivet. 

S.  52.  ^Tingsvidne,  dat.  Bergen  den  18.  April  1583.  Kancelliets  Aflev.  Færøerne. 
Diverse  Sager  no.  37.  Rigsarkivet.  —  ^  Wolff:  Norrigia  illustrata  1651.  Side  266.  — 
Lucas  Debes:  Færoæ.  1673.  Side  223.  —  Holberg:  Danmarks  og  Norges  Beskrivelse. 
1729.  Side  577.  —  Hans  Egede:  Grønlands  nye  Perlustration.  1741.  Side  14.  — 
Wandal:  Jægerspriis's  Mindestene.  1783.  1ste  Bind,  Side  416,  og  flere  nyere,  der  an- 
giver deres  Kilde.  —  ^  Claus  Lyschander:  Den  grønlandske  Chronica,  Kjøbenhavn. 
1608. 

S.  53.  ^  Grønl.  hist.  Mindesm.  III.  S.  250  —  60.  —  Nye  Danske  Magazin  I.  192. 
—  -Grønl.  hist.  Mindesm.  III.  657. 

S.  54.  '  Grønl.  hist.  Mindesm.  III.  654  Anm. 

S.  55.  '  Ordene  lyder  saaledes  hos  Lyschander: 

De  komme  oc  paa  saa  undderligt  Vand, 
Huor  Seylstenen  huiled  i  dybeste  Baand, 
Saa  litt  kundde  Skibben  skrjde. 

Skøndt  C.  Pingel  (Grønl.  hist.  Mindesm.  III  658)  har  Ret  i,  at  Peyrere  (Relation  du 
Greenland  Paris  1647.  Side  132 — 34),  saafremt  han  ingen  anden  Hjemmelsmand  har 
For  sin  Beretning  end  Lyschander,  har  overdrevet  og  for  stærkt  udmalet  dennes  simple 
Ord,  saa  synes  der  dog  heller  ingen  Grund  til,  som  C.  Pingel  antyder,  i  dem  kun  at 
se  et  Udtryk  for  Lyschanders  og  ikke  for  Mogens  Hejncsøns  Opfattelse.  Havde  denne 
Forklaring  været  særlig  Lyschanders,  vilde  han  vistnok  oftere  have  anvendt  den  i  sin 
Fremstilling  som  Hindring  ogsaa  tor  de  andre  Ekspeditioner.  At  den  kun  anføres  ved 
Mogens  Hejnesøns  synes  at  tyde  paa,  at  den  skriver  sig  fra  denne  selv.  Det  var  en 
Forklaring,  der  særlig  maatte  ligge  nær  for  en  Sømand,  hvem  den  stadige  Brug  af 
Kompasset  godt  kunde  lede  paa  den  Tanke,  at  Magnetnaalens  Pegen  mod  Nord  hid- 
rørte fra  Magnetklipper  om  Nordpolen,  der  drog  til  sig.  —  Derimod  har  sikkert  C. 
Pingel  Ret,  naar  han  betragter  Peyrere's  Ord  om  den  fabelagtige  Fisk  Remora,  som 
sagte  i  Spøg:  (S'il  auoit  sgeu  l'Histoire  de  la  Remore,  peut-estre  qu'il  l'auroit  alleguée 
aussi  å  propos  que  celle  de  l'Aymant).  —  Da  Peyrere  er  Torfæus'  (Grønlandia  antiqua. 
Fortalen  S.  29),  Hans  Egedes  (Grønlands  nye  Perlustration  S.  14)  og  flere  nyeres  ene- 
ste Kilde,  forbigaas  derfor  her,  hvad  disse,  ganske  vist  med  Forbehold,  melder  om  det 
underfulde  Sødyr,  der  skal  have  klamret  sig  om  Kølen  paa  Mogens  Hejnesøns  Skib. 
—  -  Pergamentsbreve.  Domme  no.  121.  Rettertingsdom  af  26.  Januar  1583.  Rigs- 
arkivet. —  ^1556:  Reinkloster.  1560:  Bakkekloster.  1574:  Helgeland.  Norske  Rigs- 
registranter  1ste  Del  S.  198,  301—2.  658,  2den  Del  S.  104.  —  'Norske  Magazin 
1ste  Del  Side  257—59. 

S.  56.  'Norske  Magazin  1ste  Del  Side  257 — 59.  —  -Norske  Magazin  1ste  Del 
Side  258.  —  *  Pergamentsbreve.  Domme  no.  121.  Rettertingsdom  af  26.  Januar  1583. 
Rigsarkivet.  —  *  Den  norske  Sou,  Suhms  Samlinger  til  den  danske  Historie,  Kjøben- 
havn  1781.  2det  Bind  I,  22—23. 

S.  57.  'Niels  Hemmingssøn,  D.:  Om  Ecteskab.  Kiøbenhaffn  1572.  Side  97  og  føl- 
gende. —  'Suhm:  Samlinger  til  den  Danske  Historie,  2det  Bind  I,  20.  —  Christian 
den  Fjerdes  Forordning  om  Ægteskab  af  16.  Juni  1637.  —  Kolderup  Rosenvinge: 
Grundrids  af  den  danske  Retshistorie,  2den  Udgave.  Kjøbenhavn  1832.  1ste  Del, 
Side  150.  —  Herredagsdom  over  Hans  Munk  af  29.  Maj  1616.  Rigsarkivet. 

S.  58.  'Pergamentsbreve.  Domme  no.  121.  Rettertingsdom  af  26.  Januar  1583. 
Rigsarkivet. 

S.  59.  ^Pergamentsbreve.  Domme  no.  121.  Rettertingsdom  af  26.  Januar  1583. 
Rigsarkivet. 

S.  60.  '  Frederik  den  Anden  til  Christoffer  Valkendorf,  dateret  Frederiksborg  den 
27.  Oktober  1581.  Sjællandske  Tegneiser.  Rigsarkivet.  —  '^  Dat.  Frederiksborg  den  1. 
November  1581.  Norske  Rigsregistranter.  2den  Del.  Side  433 — 35. 

S.  61.  'Pergamentsbreve.  Domme  no.  121.  Rettertingsdom  af  26.  Januar  1583. 
Rigsarkivet. 

S.  62.  '  Pergamentsbre\e.  Domme  no.  121.  Rettertingsdom  af  26.  Januar  1583. 
Rigsarkivet.  —  ^Smstds.  —  Herredags  Dombog  1597 — 98.  Dom  imellem  Christoffer 
Read  og  Hans  Lindenov  af  I.  Juli  1598.  Rigsarkivet.  —  ^Nicolaysen:  Norske  Maga- 
zin I,  391. 

S.  63.  'Pergamentsbreve.  Domme  no.  121.  Rettertingsdom  af  26.  Januar  1583. 
Rigsarkivet.  —  ^  Domme  no.  121.  Rettertingsdom  af  26.  Januar  1583.  Rigsarkivet. 

S.  64.  'Sammesteds.  —  '^Pergamentsbreve.  Domme  no.  121.  Rettertingsdom  af 
26.  Januar  1583.  Herredagsdombog  1586 — 88.  Dom  mellem  Valkendorf  og  M.  Hejne- 
søn  af  3.  Juni  1586.  Rigsarkivet.  —  'Herredagsdombog  1586 — 88.  Dom  imellem 
Valkendorf  og  M.  Hejnesøn  af  3.  Juni  1586.  Rigsarkivet. 

S.  65.  'Pergamentsbreve.  Domme  no.  121.  Rettertingsdom  af  26.  Januar  1583. 
Rigsarkivet. 

S.  66.  'Herredagsdombog  1586  —  88.  Dom  imellem  Christoffer  Valkendorf  og 
Mogens  Hejnesøn  af  3.  Juni  1586.  Rigsarkivet.  —  -Norske  Rigsregistranter.  2den 
Del.  Side  496.  —  ^  Sjællandske  Tegneiser.  Frederik  den  Anden  til  Christoffer  Valken- 

dorf,  dat.  Nygaard  den  26.  Januar  1583.  Rigsarkivet.  —  *  Norske  Rigsregistranter. 
2den  Del.  Side  496. 

S.  68.  ^  Pergamentsbreve.  Domme  no.  121.  Rettertingsdom  af  26.  Januar  1583. 
Rigsarkivet.  —  "Smstds. 

S.  69.  ^  Pergamentsbreve.  Domme  no.  121.  Rettertingsdom  af  26.  Januar  1583. 
Rigsarkivet. 

S.  70.  ■  Norske  Rigsregistranter.  2den  Del.  Side  521 — 22.  —  '■^Sjællandske  Teg- 
neiser, den  26.  Februar  1583.  Rigsarkivet. 

S.  71.  '  Danske  Kancellis  Aflevering.  Færøerne.  Diverse  Sager  no.  37.  Søren  Chri- 
stensen Flues  skriftlige  Erklæring  til  Christoffer  Valkendorf,  udateret.  Rigsarkivet.  — 
'^  Danske  Kancellis  Aflevering.  Færøerne.  Diverse  Sager  no.  37.  Palle  Christensens 
Vidnesbyrd,  udateret.  —  Hans  Didriksens  Vidnesbyrd  af  25.  April  1583.  Smstds. 
Rigsarkivet. 

S.  72.  ^Sjællandske  Tegneiser,  den  4.  April  1583.  Rigsarkivet.  —  '-'Norske  Rigs- 
registranter. 2den  Del.  Side  523.  Kancelliets  Aflevering.  Færøerne.  Diverse  Sager  no. 
37.  Originalskrivelse  fra  Christoffer  Valkendorf  til  Frederik  den  Anden,  dat.  Kjøben- 
havn  den  10  Februar  1584.  Rigsarkivet. 

S.  73.  '  Norske  Rigsregistranter.  2den  Del.  Side  523.  —  ~  Danske  Kancellis  Af- 
levering. Færøerne.   Diverse  Sager  no.  37.  Tingsvidne  af  18.  April  1583.   Rigsarkivet. 

—  ^  Kun  saaledes  kan  det  forklares,  at  f.  Eks.  Hans  Didriksens  Vidnesbyrd,  der  alt 
har  været  anvendt  imod  Mogens  Hejnesøn  i  Slutningen  af  Marts,  først  er  datetet  den 
25.  April  1583,  altsaa  efter  hans  Flugt.  —  ''  Norske  Rigsregistranter.  2den  Del,  Side 
523.  —  *  Norske  Rigsregistranter.  2den  Del,  Side  521 — 22. 

S.  74.  ^  Sjællandske  Tegneiser,  den  26.  Februar  1583.  Rigsarkivet.  —  -Kancelliets 
Aflevering.  Færøerne.  Diverse  Sager  no.  37.  C.  Valkendorf  til  Frederik  den  Anden, 
dat.  Kjøbenhavn  den  10.  Februar  1584.  Rigsarkivet.  —  ^  Om  dette  og  det  følgende 
se :  Rigsarkivet.  Kancelliets  Aflevering.  Færøerne.  Diverse  Sager  no.  37.  Tingsvidne 
af  den  18.  April  1583.  —  ^  I  Norske  Rigsregistranter,  2den  Del,  Side  523,  tales  om, 
at  Mogens  Hejnesøn  skulde  have  benyttet  en  „stærkere"  Alen  end  den  brugelige;  dette 
beror  sikkert  paa  en  Fejllæsning,  idet  der  i  de  originale  Dokumenter,  der  er  komne 
mig  for  Øje,  bestandig  staar:  „en  stackere"  ^:  en  kortere  Alen. 

S.  76.  '  Kancelliets  Aflevering.  Færøerne.  Diverse  Sager  no.  37.  Joen  Hejnesøns 
Skudsmaal  af  25.  Juni  1583.  Rigsarkivet.  —  ^  Kancelliets  Aflevering.  Færøerne.  Di- 
verse Sager  no.  37.  Skudsmaal  af  17.  August  1583.  Rigsarkivet.  —  "Kancelliets  Af- 
levering. Færøerne.  Diverse  Sager  no.  37.  Skudsmaal  af  17.  August  1583.  Rigsarkivet. 

S.  77.  1  Sammesteds.  Thorshavn  Laugtingsvidne  af  31.  Juli  1583.  —  ^Kancelliets 
Aflevering.  Færøerne.  Diverse  Sager  no.  37.  Thorshavn  Laugtingsvidne  af  15.  August 
1583.   Rigsarkivet.  —  ^Sammesteds.  Thorshavn  Laugtingsvidne  af  14.  August  1583. 

—  *  Herredagsdombog.  Dom  imellem  Christoffer  Valkendorf  og  Mogens  Hejnesøn  af 
3.  Juni  1586.  Rigsarkivet. 

S.  79.  ^Sjællandske  Tegneiser,  den  30.  Januar  1584.  Rigsarkivet. 

S.  80.  ^  Sjællandske  Tegneiser,  den  30.  Januar  1 584.  Rigsarkivet.  —  '"  Samme- 
steds. —*  Sjællandske  Tegneiser,  den  30  Januar  1584.  Rigsarkivet.  —  *  Kancelliets 
Aflevering.  Færøerne.  Diverse  Sager  no.  37.  Rigsarkivet. 

S.  81.  ^Kancelliets  Aflevering.  Færøerne.  Diverse  Sager  no.  37.  Christoffer  Val- 
kendorf til  Frederik  den  Anden,  dat.  Kjøbenhavn  den  10.  Februar  1584.  Rigsarkivet. 

S.  82.  '  Kancelliets  Aflevering.  Færøerne.  Diverse  Sager  no.  37.  Egenhændig  Skri- 
velse fra  Christoffer  Valkendorf  til  Frederik  den  Anden,  dat.  Kjøbenhavn  den  10.  Fe- 
bruar 1584.  Rigsarkivet.  —  ^  Kancelliets  Aflevering.  Færøerne.  Diverse  Sager  no.  37. 
Christoffer  Valkendorf  til  Frederik  den  Anden,  dat.  Kjøbenhavn  den  10.  Februar  1584. 
Rigsarkivet. 

S.  83.  1  Sjællandske  Tegneiser,  1  1.  April  1584.  Rigsarkivet. 

S.  84.  ^  Kancelliets  Aflevering.  Færøerne.  Diverse  Sager  no.  37.  Hans  Lindenov 
til  Frederik  den  Anden,  udateret.  Rigsarkivet. 

S.  85.  '  Sjællandske  Tegneiser:  Frederik  den  Anden  til  Christoffer  Valkendorf,  dat. 
Haderslevhus  den  4.  April  1583.  Rigsarkivet. 

S.  86.   'Suhm:  Samlinger  til  den  Danske  Historie,  1ste  Bind.  1ste  Hefte.  Side  16. 

S.  87.  'Resen:  Kong  Frederichs  den  Andens  Krønike,  Kiøbenhaffn  1680.  Side 
340  —  1.  —  "Sjællandske  Tegneiser,  den  27.  Juni  1584.  Rigsarkivet.  —  ''Herredags 
dombog.  Dom  imellem  Hans  Lindenov  og  Peder  Hanssøn  af  4.  Juli  1584.  Rigsarkivet. 

S.  88.  '  Herredagsdombog.  Dom  imellem  Hans  Lindenov  og  Peder  Hanssøn  af  4. 
Juli  1584.  Rigsarkivet.  —  ''*  Herredagsdombog  1597  —  98.  Dom  imellem  Christoffer 
Read  og  Hans  Lindenov  af  1.  Juli  1598.  Rigsarknet.  —  ''Norske  Rigsregistranter, 
2den  Del,  Side  587  -  88. 

S.  89.  'Sjællandske  Registre,  den  6.  Juli  1584.  (Historisk  Tidsskrift,  fjerde  Række, 
tredie  Bind,  Side  560,  Anm.  4.)  Rigsarkivet.  —  '"  Norske  Rigsregistranter,  2den  Del, 
Side  587 — 88.  —  *  Herredagsdombog.  Dom  imellem  Hans  Lindenov  og  Christoffer 
Read  af  1.  Juli  1598.  Rigsarkivet. 

S.  90.   'Norske  Rigsregistranter,  2det  Bind,  Side  587  —  88. 

S.  91.  '  For  Kongen  og  Rigsraadet  1586  og  for  Kjøbenhavns  Raadstueret  1588.  — 
"Herredagsdombog,  1597  —  98.  Dom  imellem  Hans  Lindenov  og  Christoffer  Read  af 
1.  Juli  1598.  Rigsarkivet.  —  ^Herredagsdombog.  Dom  imellem  Weinike  Willums  og 
Herluf  Daa  af  12.  September  1586.  Rigsarkivet.  —  ''Herredagsdombog,  1597 — 98. 
Dom  imellem  Hans  Lindenov  og  Christoffer  Read  af  1.  Juli  1598.  Rigsarkivet. 

S.  93.   '  Norske  Rigsregistranter,  2den  Del,  Side  596.  —  "Sammesteds. 

S.  94.  '  Norske  Rigsregistranter,  2den  Del,  Side  596  —  97.  —  *  Herredagsdombog. 
Dom  imellem  Weinike  Willums  og  Herluf  Daa  af  12.  September  1586.  Rigsarkivet. 

S.  96.  '  Herredagsdombog.  Dom  imellem  Weinike  Willums  og  Herluf  Daa  af  12. 
September  1586.  Rigsarkivet. 

S.  97.  '  Frederik  II's  Ordinans  om  Ægteskabssager  af  19.  Juni  1582,  §  5  og  6.  — 
*  Herredagsdombog.  Dom  imellem  Weinike  Willums  og  Herluf  Daa  af  12.  September 
1586.  Rigsarkivet. 

S.  98.  '  Kolderup  Rosenvinge:  Gamle  Danske  Domme,  4de  Samling,  Side  251  — 
56.  —  Herredags  Dombøger.  Dom  af  15.  Juni  1593.  —  Dito,  Dom  af  29.  Maj  1594 
—  Dito,  Dom  af  26.  Juli  1595.  —  Dito,  Dom  af  10.  Juni  1596.  —  Dito,  Dom  af  9. 
August  1597.  —  Dokumenter  til  Klevenfelds  Stamtavler.  Familien  Daa.  Rigsarkivet. 

S.  99.  '  Udtalt  første  Gang  i  N.  Slanges:  Christian  den  Fjerdes  Historie,  Tome  1, 
Side  43,  siden  gentaget  af  alle  senere. 

S.  100.  '  Forhandlinger  med  udenlandske  Magter.  E.  40  a.  100  b.  —  Sammesteds 
E.  40  a.  100  a.  —  Herredagsdombog.  Dom  af  1.  JuH  1598.  Rigsarkivet. 

S.  101.   'Herredagsdombog.  Dom  af  1.  Juli  1598.  Rigsarkivet. 

S.  102.  'N.  G.  van  Kampen:  Geschichte  der  Niederlande.  Hamburg  1831,  erster 
Band,  pag.  491  fgg.  (Heeren  und  Ukert:  Geschichte  der  europåischen  Staaten.)  ^ 
^  Forhandlinger  med  udenlandske  Magter.  E.  40  a.  100  b.  Rigsarkivet.  —  ^  Herredags- 
dombog. Dom  af  1.  Juli  1598.  Rigsarkivet.  —  ■*  Forhandlinger  med  udenlandske  Mag- 
ter. E.  40  a.  106.  Rigsarkivet.  —  ^Forhandlinger  med  udenlandske  Magter.  E.  40  a. 
102.  Rigsarkivet.  —  '^  Det  er  ikke  ganske  tydeligt,  om  Mogens  Hejnesøn  først  dræbte 
de  to  eller  straks  kastede  dem  overbord.  Forhandlinger  med  udenlandske  Magter.  E. 
40  a.  97.  —  Sammesteds  E.  40  a.  106.  Rigsarkivet. 

S.  103.  'Forhandlinger  med  udenlandske  Magter  F.  40  a.  103  a.  Rigsarkivet.  — 
^  Forhandlinger  med  udenlandske  Magter  E.  40  a.  97.  Rigsarkivet.  —  *  Herredags- 
dombog. Dom  af  1.  luli  1598.  —  Forhandlinger  med  udenlandske  Magter  E.  40  a. 
100  b.  Rigsarkivet.  —  \  .  .  .  Ut  alias  injurias  non  minoris  damni  aliis  Anglis  ab  eodem 
Hennisonio  (Mogens  Hejnesøn)  illatas  in  præsenti  taceamus  ....  Forhandlinger  med 
udenlandske  Magter  E.  40  a.  97.  Rigsarkivet. 

S.  104.   '  Norske  Rigsregistranter.  2den  Del,  Side  647. 

S.  105.  'Herredagsdombog.  Dom  af  3. Juni  1586.  Rigsarkivet.  -  '"  Om  hele  denne 
Sag  se  sammesteds. 

S.  108.  ^  Herredagsdombog.  Dom  imellem  Christoffer  Valkendorf  og  Mogens  Hej- 
nesøn  af  3.  Juni  1586.  Rigsarkivet. 

S.  109.  ^  Herredagsdombog  1597 — 98.  Dom  imellem  Hans  Lindenov  og  Christoffer 
Read  af  1.  Juli  1598.  Rigsarkivet.  —  -'Herredagsdombog  1597 — 98.  Dom  imellem 
Hans  Lindenov  og  Christoffer  Read  af  1.  Juli  1598.  Rigsarkivet. 

S.  111.  *  Resen:  Frederich  den  Andens  Krønike,  Side  351.  —  "'Norske  Rigsregi- 
stranter,  2den  Del,  Side  729  —  30.  —  Jydske  Registre  den  22.  Juni  1598.  Rigsarkivet. 

—  ^Norske  Rigsregistranter,  2den  Del,  Side  706.   —  ''Jydske  Registre  den  20.  Maj 
og  24.  Juli  1587.  Rigsarkivet. 

S.  112.  'J.  H.  Schlegel:  Geschichte  Christian  des  Vierten.  Kopenhagen  1757. 
Iter  Theil,  pag.  122.  —  '"  Klevenfelds  Stamtavler.  Rigsarkivet.  —  Historisk-heraldisk 
Selskabs  Samlinger.  Specialia.  L.  Rigsarkivet.  —  ^  Herredagsdombog.  Dom  imellem 
Hans  Lindenov  og  Christoffer  Read  af  1.  Juli  1598.  Rigsarkivet.  —  *  Norske  Rigs- 
registranter,  3die  Del,  Side  114 — 15.  —  Jydske  Tegneiser  den  16.  Januar  1589. 
Rigsarkivet.  —  Smlgn. :  Forhandlinger  med  udenlandske  Magter  E.  40  a.  103  c.  Rigs- 
arkivet. 

S.  113.  'Jydske  Registre  den  24.  Juli  1587.  Rigsarkivet.  —  ^  Resen:  Frederich 
den  Andens  Krønike,  Side  353.  —  Danske  Magazin,  3die  Række,  3die  Bind,  Side  72. 
'Jydske  Registre  den  22.  Juni  1588.  Rigsarkivet.  —  ''Tilladelsen  dateret  den  9.  Fe- 
bruar 1588.  Norske  Rigsregistranter,  2den  Del,  Side  720  —  30. 

S.  114.   'Antiquarisk  Tidsskrift  1849—51.  Side  168. 

S.  116.  *  Dokumenter  til  Kle\enfelds  Stamta\'ler.  Familien  Hartgenger  den  28.  Au- 
gust 1599.  Rigsarkivet. 

S.  117.  'Jydske  Registre  den  22.  Juni  1588.  Rigsarkivet.  —  *  Norske  Rigsregi- 
stranter, 3die  Del,  Side  3.  —  ^Smstds.  —  *  Jydske  Registre  den  22.  Juni  1588.  Rigs- 
arkivet. —  ^Dokumenter  til  Klevenfelds  Stamtavler.  Familien  Hartgenger.  Rigsarkivet. 
•^  Norske  Rigsregistranter,  3die  Bind,  Side  46.  —  '  Nye  Danske  Magazin.  3die  Del. 
Side  238. 

S.  1 18.  '  Norske  Rigsregistranter,  3die  Del,  Side  11  — 12.  —  '^  Westphalen :  Monu- 
menta  inedita  rerum  Germanicarum  Tomus  II.  Colon.  1229.  —  'C.  F.  Wegener:  An- 
ders Sørensen  Vedel.  fol.  Side  154.  .Anm.  11.  —  Norske  Rigsregistranter,  3die  Del, 
Side  11  — 12.  —  ^  Norske  Rigsregistranter,  3die  Del,  Side  1  1  — 12. 

S.  1 19.  '  Norske  Rigsregistranter,  3die  Del,  Side  11  — 12.  —  "•*  Forhandlinger  med 
udenlandske  Magter  E.  40  a.  98  b.  Rigsarkivet.  —  ^Jydske  Tegneiser  den  25.  August 
158S.  Rigsarkivet.  —  '  Forhandl,  med  udenlandske  Magter  E.  40  a.  98  b.  Rigsarkivet. 

—  ^Sammesteds.  —  ^^  Forhandl,  med  udenlandske  Magter  E.  40  a.   102.  Rigsarkivet. 

—  'Herredagsdombog.   Dom  imellem  Hans  Lindenov  og  Christoffer  Read  af  l.Juli 
1598.  Rigsarkivet.  —  ^Forhandl,  med  udenlandske  Magter  E.  40  a.  98b.  Rigsarkivet. 

S.  121.  'Herredagsdombog.  Dom  imellem  Hans  Lindenov  og  Christoffer  Read  af 
l.Juli  1598.  Rigsarkivet.  —  "  Sjællandske  Tegneiser  den  2.  September  1582.  Rigs- 
arkivet. —  ^  Herredagsdombog.  Dom  imellem  H.  Lindenov  og  C.  Read  af  1.  Juli  1598. 
Rigsarkivet.  —  ^  Dette  Argument  benyttes  forunderligt  nok  heller  ikke  senere.  Maaske 
har  Englænderne  staaet  i  den  Formening,  at  Mogens  Hejnesøn  havde  spansk  Ka- 
perbrev. 

S.  122.  '  Forhandl,  med  udenlandske  Magter  E.  40  a.  98  b.  Rigsarkivet.  —  -Sam- 
mesteds. —  ^  Forhandl,  med  udenlandske  Magter  E.  40  a.  98  b.  Rigsarkivet.  —  ''Sam- 
mesteds. 

S.  123.  '  Sjællandske  Tegneiser  den  13.  December  1588.  Rigsarkivet.  —  ^Samme- 
steds. —  ^  Herredagsdombog.  Dom  imellem  Hans  Lindenov  og  Christoffer  Read  af 
1.  Juli  1598.  —  Jydske  Tegneiser  den  16.  Januar  1589.  Rigsarkivet.  —  'Jydske  Teg- 
neiser den  16.  Januar  1589.  Rigsarkivet.  —  ^Norske  Samlinger,  fase.  8.  no.  27. 
Rigsarkivet. 

S.  124.  'Herredagsdombog.  Dom  imellem  Hans  Lindenov  og  Christoffer  Read  af 
l.Juli  1598.  Rigsarkivet.  —  '■'Jydske  Tegneiser  den  16.  Januar  1589.  Rigsarkivet. 

S.  125.  'Claus  Billes  Kalenderantegneiser,  Danske  Sainlinf^er,  anden  Række,  5te 
Bind,  Side  64.  —  Magasin  til  den  danske  Adels  Historie.  Kbhvn.  1824.  1ste  Bind, 
Side  98.  —  C.  F.  Wegener:  Historiske  Efterretninger  om  Abrahamstrup  Gaard.  2det 
Bind,  Side  330.  —  Fejlagtige  Angivelser  i:  Helvaderus:  Sylva  chronologica,  Side  235 
(8.  Februar  1589).  —  Lubas  Debes:  Færoæ,  Side  224  (1588).  —  Slange:  Christian  den 
Fjerdes  Historie,  Tome  1,  Side  43  (8.  Februar  1589).  —  Rothe:  Christoffer  Walken- 
dorff,  Side  54  (8.  Februar  1589).  ~  Antiquarisk  Tidsskrift  1849-51,  Side  169(8. 
Februar  1589).  —  -'Helvaderus;  Sylva  chronologica,  Side  235 :  Umb  3  Uhr  in  der 
Morgenstunde.  —  ^  Lucas  Debes:  Færoæ,  Side  222.  —  *  Lucas  Debes:  Færoæ,  Side 
224.  —  "Pontoppidan:  Origines  Hafnienses.  Side  338. 

S.  126.  'Rørdam:  Kjøbenhavns  Universitets-Historie,  3die  Del,  Side  693.  — 
^Danske  Kongers  Historie  73.  dd.  Rigsarkivet.  —  ^  Herredagsdombog.  Dom  imellem 
Hans  Lindenov  og  Christoffer  Read  af  1.  Juli  1598.  Rigsarkivet. 

S.  127.  '  Herredagsdombog.  Dom  imellem  Hans  Lindenov  og  Christoffer  Read  af 
l.Juli  1598.  Rigsarkivet.  —  "Herredagsdombog.  Dom  af  4.  August  1590.  —  Rigs- 
arkivet. —  Kolderup  Rosenvinge:  Gamle  danske  Domme,  4de  Samling,  Side  226—27. 
Anm.  —  C.  P.  Rothe:  Christoffer  Walckendorff,  Side  53 — 54.  —  Slange:  Kong  Chri- 
stian den  Fjerdes  Historie,  Tome  1,  Side  42.  —  Ludvig  Holberg:  Dannemarks  Riges 
Historie,  udg.  af  Levin.  Kbhvn.  1856.  Tomus  2,  Side  373  —  74. 

S.  129.  '  Kancelli-Arkivets  Aflevering,  Skab  15,  Pakke  117.  Rigsarkivet.  —  Smlgn.: 
Kolderup  Rosenvinge:  Gamle  danske  Domme,  4de  Samling,  Side  226.  —  Bering- 
Liisberg:  Vesten  for  Sø  og  Østen  for  Hav.  København  1909.  S.  1 — 85. 

S.  130.   'Kolderup  Rosenvinge:   Gamle  danske  Domme,  4de  Samling,  Side  227. 

—  -Herredagsdombog  1597 — 98.   Dom  imellem  Hans  Lindenov  og  Christoffer  Read 
af  l.Juli  1598.  Rigsarkivet. 

S.  131.  'Sammesteds.  —  "Herredagsdombog  1597  —  98.  Dom  imellem  Hans 
Lindenov  og  Christoffer  Read  af  1.  Juli  1598.  Rigsarkivet.  —  ^  Forleningsbrev  af  31. 
August  1589.  Sjællandske  Registre.  Rigsarkivet.  —  *  Grundtvig:  Meddelelser  fra  Rente- 
kammerarkivet 1873—76.  S.  189. 

S.  132.  '  Sjællandske  Tegneiser  den  12.  August  1590.  Rigsarkivet.  —  "Sjællandske 
Tegneiser  den  10.  November  1590.  Rigsarkivet.  —  ^Skrivelse  fra  Regeringsraaderne 
til  Albert  Fris,  dateret  Koldinghus  den  13.  August  1590;  underskreven  af  Niels  Kaas, 
Peder  Munk,  Jørgen  Rosenkrans  og  Hak  Ulfstand.  Rigsarkivet.  —  Kirkehistoriske 
Samlinger  111  2,  508. 

S.  133.  '  Fyenske  Tegneiser  den  12.  August  1590.  Rigsarkivet.  —  Fyenske  Teg- 
neiser den  24.  November  1590.  Rigsarkivet.  —  ^Jydske  Registre  14.  Juli  1591.  Rigs- 
arkivet. —  *  Norske  Rigsregisiranter.  3die  Del,  Side  220 — 21,  —  *  Danske  Magazin. 
3die  Række,  1ste  Bind,  Side  254—55. 

S.  134.  'Sjællandske  Tegneiser  den  14.  Juli  1585.  Rigsarkivet.  —  '^Forhandlinger 
med  udenlandske  Magter  E.  40  a.  98  b.  Rigsarkivet.  — ■  *  Forhandlinger  med  uden- 
landske Magter  E.  40  a.  103  c.  Rigsarkivet.  —  *  Forhandlinger  med  udenlandske  Mag- 
ter E.  40  a.  100  a.  Rigsarkivet.  —  Sammesteds  E.  40  a.  101.  —  "Forhandlinger  med 
udenlandske  Magter  E.  40  a.  100  a.  Rigsarkivet.  —  ''Sammesteds.  —  'Wolff:  Nor- 
rigia  illustrata,  Side  268 — 70.  —  E.  Pontoppidan:  Marmora  Danica,  2det  Bind,  Side 
218—19. 

S.  136.  '  Perplexa  quæstione  accusatus.  —  -  Magna  gerens  quondam  studuit  me 
reddere  parvum,  Sed  frustra:  Magni  nomen  ut  ante  viget. 

S.  137.  'Forhandlinger  med  udenlandske  Magter  E.  40a.  98b.  Rigsarkivet.  — 
-Sammesteds.  —  ^  Forhandlinger  med  udenlandske  Magter  E.  40  a.  97.  Skrivelse  fra 
Dronning  Elisabeth,  dateret  Greenwich  den  12.  Maj  1590.  Rigsarkivet.  Naar  denne 
betegner  sig  selv  som  den  tredie,  maa  vistnok  den  Daniel  Rogers  1588  medgivne  Klage 
forstaas  som  den  første. 

S   138.   'Forhandlinger  med  udenlandske  Magter  E.  40a.  98a.    Rigsarkivet.   — 

-  Sammesteds.  —  ''  Forhandlinger  med  udenlandske  Magter  E.  40  a.  98  b.  Rigsarkivet. 


162  Anmærkninger  og  Henvisninger 

S.  139.  ^Forhandlinger  med  udenlandske  Magter  E.  40  a.  99.  Rigsarkivet.  ■ — 
-Sammesteds.  —  ^  Forhandlinger  med  udenlandske  Magter  E.  40  a.  100  a.  Rigsarkivet. 

S.  140.  ^Sammesteds.  —  ^Forhandlinger  med  udenlandske  Magter  E.  40  a.  100 
a.  Rigsarkivet.  —  Sammesteds  E.  40  a.  101.  —  ^Forhandlinger  med  udenlandske 
Magter  E.  40  a.  100  b.  Rigsarkivet. 

S.  141.  'Forhandlinger  med  udenlandske  Magter  E.  40a.  101.  Rigsarkivet.  — 
■^Norske  Rigsregistranter.  3die  Del,  Side  509.  Ordren  er  dateret  5.  August  1597.  — 
*  Forhandlinger  med  udenlandske  Magter  E.  40  a.  102.  Rigsarkivet.  —  'Sammesteds. 

S.  142.  'Danske  Magazin,  3d}e  Række,  1ste  Bind,  Side  254  —  55.  —  -Hubertz: 
Aktstykker  til  Bornholms  Historie  i  Aarene  1327—1624.  Kjøbenhavn  1852.  Side  519. 
^  Forhandlinger  med  udenlandske  Magter  E.  40  a.  103  c.  Rigsarkivet. 

S.  143.  '  Forhandlinger  med  udenlandske  Magter  E.  40  a.  103  a.  Rigsarkivet.  — 
'^Forhandlinger  med  udenlandske  Magter  E.  40  a.  104.  Rigsarkivet. 

S.  144.   'Forhandlinger  med  udenlandske  Magter  E.  40a.   105.    Rigsarkivet.   — 

—  Herredagsdombog  1597 — 98.   Dom  imellem  Hans  Lindenov  og  Christoffer  R^ad  af 
1.  Juli  1598.  Rigsarkivet. 

S.  145.  '  Herredagsdombog  1597  —  98.  Dom  imellem  Hans  Lindenov  og  Christoffer 
Read  af  l.Juli  1598.   Rigsarkivet. 

S.  147.  '  Herredagsdombog  1597—98.  Dom  imellem  Hans  Lindenov  og  Christoffer 
Read  af  l.Juli  1599.  Rigsarkivet. 

S.  148.  'Se  Kolderup  Rosenvinges  Bemærkninger  om  jus  talionis  i  dansk  Ret. 
Danske  Magazin,  3die  Række,  3die  Bind,  Side  169  og  følgende.  —  -Forhandlinger 
med  udenlandske  Magter  E.  40  a.  106.  Rigsarkivet:  .  .  .  .  qui  hane  caussam  in  Dania 
postremo  procuravit,  carceribus  ae  minis  male  affectus,  fuga  sibi  consulere  coactus  fuit. 

—  ^  Sammesteds.  —  *  Sammesteds. 

S.  149.  '  Dokumentar  til  Klevenfelds  Stamtavler.  Familien  Gyntersberg.  Dom  af  4. 
August  1607.  Rigsarkivet.  —  -Lucas  Debes:  Færoæ.  Side  253  — 54.  —  ^Hiibertz: 
Aktstykker  til  Bornholms  Historie,  Side  510.  —  ^ Samme  Skrift:  Side  566—68.  Side 
573.  —  ^Samme  Skrift:  Side  580—94. 

S.  150.  '  E.  Pontoppidan:  Origines  Hafnienses,  Side  273.  —  -  Sjællandske  Teg- 
neiser den  1.  Marts  1580  og  14.  Juli  1585.  Rigsarkivet.  --  Pontoppidan:  Origines 
Hafnienses,  Side  17  og  345.  —  "Pontoppidan:   Origines  Hafnienses,  Side  347 — 48. 

—  ■'Samme  Værk:  Side  119-20.  —  ^Antiquarisk  Tidsskrift  1849—51.  Side  162. 
S.  151.   '  Lucas  Debes:  Færoæ,  Side  213—28.  —  Antiquarisk  Tidsskrift  1849—51. 

Side  160—70.  —  'Antiquarisk  Tidsskrift  1849  —  51.  Side  165. 

